
M. Tulijus Tironas, Cicerono metraštininkas. Jis buvo ne 
tik oratoriaus metraštininkas ir pagalbininkas literatūri- 
nėje veikloje, bet ir žymus rašytojas, taip pat stenografijos 
pradininkas, išradęs metodą, kaip teisingai užrašyti visus 
oratorių žodžius, kad ir kokia greita būtų jų dikcija. Po 
Cicerono mirties Tironas įsigijo ūkį pačioje Puteolių pa- 
šonėje, kur galiausiai persikėlė gyventi ir, anot Jeronimo, 
sulaukė šimto metų. Askonijus Pedijanas (+ro Mi/one, 38) 
mini ketvirtąją Tirono knygą apie Cicerono gyvenimą. 


Iš Dictionary of Greek and Roman Biograbby and Mytbology, 
Vol. III, redaktorius L. Smith, Londonas, 1851. 


„Innumnerabilia tua sunt in me offuia, domestica, forensia, 
urbana, brovincialia, in re privata, in publica, in studiis, in 
Kitteris nosfris...“ 


„Esi man suteikęs begalę paslaugų — namie ir svetur, 
Romoje ir provincijoje, asmeniniuose ir valstybiniuose 
reikaluose, mano studijose ir literatūrinėje veikloje...“ 


Ciceronas. Laiškas Tironui. go m. pr. Kr., 
lapkričio septintoji. 

SENATORIUS 


79—70 m. pr. Kr. 


„Urbem, urbem, mi Rufe, cole et in ista luce viva!“ 


„Darbuokis Romoje, tik Romoje, mielasis Rufai, ir 
mėgaukis jos šlovės spinduliais!“ 


Ciceronas. Laiškas Celijui, so m. pr. Kr. 

Mano vardas Tironas. Trisdešimt šešerius metus ištikimai ėjau 
Romos politiko Cicerono metraštininko pareigas. Iš pradžių buvo 
labai įdomu, vėliau — nuostabu, dar vėliau — sunku, o galiausiai 
— nepaprastai pavojinga. Esu tikras, kad per visą šį laiką su manimi 
jis praleido daugiau valandų negu su bet kuo kitu, daugiau negu 
su savo šeimos nariais. Aš lydėdavau jį į slaptus susitikimus ir ga- 
bendavau jo konfidencialius laiškus. Užrašinėjau jo kalbas, laiškus, 
literatūros veikalus ir netgi poeziją, o nenorėdamas paskęsti tokiame 
žodžių sraute turėjau išrasti tai, kas vadinama stenografija, — iki 
šiol tebenaudojamą sistemą, kai pergamente reikia išdėstyti senato 
posėdžių eigą, — už kurią man ne per seniausiai buvo paskirta kukli 
senatvės pašalpa. Gaudamas ją, taip pat paveldėjęs šiokio tokio turto 
ir turėdamas gerų draugų, gyvenu gana gerai. Man daug nereikia. 
Daugelis mano metų Žmonių išvis neturi lėšų pragyventi, o aš esu 
labai senas, beveik šimtametis — na, bent jau taip man sako. 

Po jo mirties manęs dažnai klausinėdavo, tiesa, dažniausiai pa- 
šnibždomis, koks gi buvo tas Ciceronas, bet aš tylėdavau. Iš kur ga- 
lėjau žinoti, kas yra valdžios šnipas, o kas — ne? Kiekvieną akimirką 
laukdavau susidorojimo. Tačiau dabar, kai mano gyvenimas jau eina 
] pabaigą ir aš daugiau nebeturiu ko bijoti, netgi kankinimų, — vis 
tiek egzekutoriaus arba jo pagalbininkų rankose neištverčiau nė aki- 
mirkos, — nusprendžiau šį savo veikalą pateikti kaip atsakymą. Jame 
vadovausiuosi savo atmintimi ir man patikėtais dokumentais. Gy- 
venti man liko jau nebedaug, todėl pasistengsiu rašyti kuo greičiau, 
pasinaudodamas savo paties sukurtu stenografijos metodu, ant kelių 
tuzinų puikiausio pergamento — ne bet kokio, o Hfieratica — ri- 

tinėlių, ilgai mano saugotų šiam tikslui. Iš anksto meldžiu atleisti 
man už visas klaidas ir nevykus; stilių. Aš meldžiu dievus, kad iki 
savo dienų pabaigos suspėčiau užbaigti pradėtą darbą. Paskutinieji 
Cicerono man skirti žodžiai buvo prašymas kalbėti apie jį tiesą, ir 
aš pasistengsiu įvykdyti jo valią. Jeigu jis ne visuomet pasirodys kaip 
dorybių įsikūnijimas, tiek jau to. Valdžia žmogui suteikia daugybę 
malonumų, tačiau švarias rankas — retai. 

Apdainiuosiu valdžią ir žmogų. Sakydamas „valdžia“, turiu 
omenyje viešąją, politinę, valdžią, kurią lotyniškai vadiname im- 
perium, — gyvenimo ir mirties valdžią, valstybės suteiktą vienam 
asmeniui. Jos aukštumas buvo pasiekęs ne vienas šimtas Žmonių, 
tačiau Cicerono atvejis respublikos istorijoje unikalus tuo, kad šis 
vyras valdžios siekė vien tik savo talento dėka. Priešingai negu Me- 
telas arba Hortenzijus, jis nebuvo kilęs iš garsios aristokratų šeimos 
ir per rinkimus negalėjo tikėtis jos užtarimo. Jis neturėjo nė galingos 
kariuomenės, kuri būtų parėmusi jo kandidatūrą kaip Pompėjaus 
arba Cezario atvejais. Jis neturėjo tokių turtų kaip Krasas ir negalėjo 
savo kelio į sostą grįsti pinigais. Ciceronas teturėjo balsą, kuris tik jo 
valios pastangomis tapo pačiu garsiausiu visame pasaulyje. 


Savo tarnybą pradėjau būdamas dvidešimt ketverių. Ciceronui 
tuo metu suėjo dvidešimt septyneri. Aš buvau šeimynykštis, gimęs 
netoli Arpinumo, kalvose įsikūrusiame dvare, ir niekada nebuvau re- 
gėjęs Romos. Jis, tuomet dar visiškai jaunas advokatas, kentėjo nuo 
nervinio išsekimo ir stengėsi įveikti šią į akis kritusią įgimtą negalią. 
Nedaug kas būtų ryžęsi statyti už mūsų šansus. 

Tuo metu Cicerono balsas — šaižus ir retsykiais mikčiojantis 
— nė iš tolo nepanėšėjo į tą galingą ginklą, kokiu jis tapo vėliau. 
Esu tikras, kad pagrindinė šios bėdos priežastis buvo aibė jo gal- 
voje knibždančių žodžių, kurie svarbiais momentais užstrigdavo 
gerklėje tarsi pora bandos spaudžiamų avių, bandančių vienu metu 
prasisprausti pro vartus. Šiaip ar taip, jo žodžiai dažnai skambėdavo 
pernelyg pompastiškai, tad auditorija, į kurią Ciceronas kreipdavosi, 

nelabai jį suprasdavo. Netekę kantrybės klausytojai jį pravardžiuo- 
davo „mokslininku“ arba „graiku“, bet tai toli gražu nebūdavo kom- 
plimentai. Nors jo, kaip oratoriaus, talentu niekas neabejojo, tačiau 
kūnas neatitiko toli siekiančių ambicijų, o balso stygos po kelių 
valandų kalbėjimo, ypač atvirame ore ir šaltuoju metų laiku, taip 
nuvargdavo, kad paskui keletą dienų geriausiu atveju būdavo girdėti 
tik gergždimas. Prie visų jo bėdų dar reikėtų paminėti chronišką 
nemigą ir virškinimo sutrikimus. Kalbant tiesiai šviesiai, siekdamas 
politiko karjeros, o šito jis tiesiog desperatiškai troško, Ciceronas 
turėjo kreiptis pagalbos į gerą specialistą. Būtent todėl jis nusprendė 
kuriam laikui išvykti iš Romos — norėjo prasiblaškyti ir pasikon- 
sultuoti su žymiausiais retorikos mokytojais, kurių dauguma gyveno 
Graikijoje ir Mažojoje Azijoje. 

mokėjau graikų kalbą, Ciceronas pasiteiravo, ar jis negalėtų manęs 
pasiskolinti, tarytum būčiau bibliotekos knyga, ir pasiimti kartu su 
savimi į Rytus. Aš turėsiąs pasirūpinti kelionės planais bei priemo- 
nėmis ir mokėti atlyginimą jo mokytojams, o po metų sugrįžti atgal 
pas savo ankstesnįjį šeimininką. Tačiau galiausiai, kaip ir daugelis 
naudingų knygų, nebesugrįžau ten, iš kur mane pasiskolino, 

Mes susitikome Brindizio uoste prieš pat išplaukiant. Tai įvyko 
prie konsulų Servilijaus Vatijos ir Klaudijaus Pulchero, šeši šimtai 
septyniasdešimt penktais metais po Romos įkūrimo. Pažvelgęs į Ci- 
ceroną, nebūtumei įtaręs, kad šis žmogus vėliau taps tokia įspūdinga 
ir visiems gerai žmoma asmenybe, kad nepastebėtas negalės praeiti 
net pačia nuošaliausia gatvele. (Koks likimas ištiko, klausiu aš, tūks- 
tančius biustų ir atvaizdų, kadaise puošusių daugybę privačių namų 
ir visuomeninių pastatų? Nejaugi iš tikrųjų jie visi buvo sudaužyti 
ir sudeginti?) Aną pavasario rytą prieplaukoje stovėjo jaunas, laibas 
ir pakumpęs vyras nenatūraliai ilgu kaklu, kuriuo aukštyn žemyn 
slankiojo vaikiško kumščio dydžio Adomo obuolys. Jo akys buvo 
išvirtusios, oda išblyškusi, o skruostai įdubę; trumpai tariant, jo iš- 
vaizda bylojo apie ne itin gerą sveikatą. Ką gi, Tironai, — pamenu, 

tada pagalvojau, — žavu reikėjo labiau pasirūpinti šia kelione, nes ji ne- 
bus ilga. 

Pirmiausia mes nuvykome į Atėnus, nes Ciceronas ketino 
Akademijoje studijuoti filosofiją. Nugabenęs jo bagažą į paskaitų 
salę, jau sukausi eiti atgal, kai jis pasišaukė mane panoręs sužinoti, 
kur aš einąs. 

— Į pavėsį, pasėdėti drauge su kitais vergais, — tariau jam, — 
nebent gaučiau kokį darbą. 

— Žinoma, kad gausi, — atsakė jis. — Turiu tau numatęs vieną 
daug pastangų reikalaujantį darbą. Noriu, kad eitumei kartu su ma- 
nimi į vidų ir pasimokytumei filosofijos — mūsų laukia ilga kelionė, 
todėl man reikės pašnekovo. 

Aš nusekiau jam iš paskos, ir man nusišypsojo laimė išgirsti 
patį Antiochą iš Aškelono, kuris kalbėjo apie tris esminius stoicizmo 
principus: laimei užtenka dorybės; nėra nieko gero, išskyrus dorybę; 
emocijomis pasitikėti nevalia. Tai trys paprastos taisyklės, kurios, jei 
tik žmonės jų laikytųsi, padėtų išspręsti daugumą pasaulio proble- 
mų. Nuo to laiko mudu su Ciceronu dažnai diskutuodavome šiomis 
temomis, o intelektualiame lygmenyje mūsų visuomeninė padėtis 
neturėdavo jokios reikšmės. Pas Antiochą mes išbuvome šešis mė- 
nesius, o paskui išvykome ten, kur mūsų laukė svarbiausias kelionės 
tikslas. 

Tuo metu retorikoje dominavo vadinamasis „Azijos“ metodas. 
Jis pasižymėjo įmantrumu, pompastiškomis frazėmis ir skambia rit- 
mika, o pats oratorius nenustygdavo vietoje. Romoje šiai retorikos 
mokyklai atstovavo Kvintas Hortenzijus Portalas, visuotinai pripa- 
žintas geriausiu to meto oratoriumi ir.dėl savo nuolatinio judėjimo 
kalbant pramintas Šokių mokytoju. Ciceronas, tikėdamasis atrasti 
savo stilių, nutarė aplankyti visus Hortenzijaus mokytojus — Me- 
niną iš Stratonikėjos, Dionizą iš Magnezijos, Eschilą iš Knido ir 
Ksenoklį iš Adramatiumo, apie kurių stilių bylojo netgi jų vardai. 
Pas kiekvieną iš jų Ciceronas praleido po keletą savaičių, kantriai 
studijuodamas jų metodiką, kol galiausiai pasijusdavo ją perpratęs. 

— Tironai, — kreipėsi jis į mane vieną vakarą, lėkštėje knibi- 
nėdamas jam įprastą patiekalą — virtas daržoves, — iš šitų išsikve- 
pinusių šoklių aš jau pakankamai pasimokiau. Pasirūpink laiveliu iš 
Lorymos į Rodą. Išmėginsime kitą kelią ir užsirašysime į Apoloni- 
jaus Molono mokyklą. 

Taigi vieną ankstyvą pavasario rytą, vos tik patekėjus saulei, kai 
Karpatų jūros sąsiauris savo švelnumu ir pieno spalva priminė per- 
14 (atleiskite man už šias retkarčiais pasitaikančias įmantrybes: esu 
skaitęs pernelyg daug graikų poezijos, todėl sunkoka išlaikyti sausą 
lotynišką stilių), valtimi buvome perkelti iš žemyno į seną atšiaurią 
salą, kurios prieplaukoje jau iš tolo pastebėjome mūsų laukiantį 
kresno sudėjimo oratorių Moloną. 

Molonas buvo iš Alabandos kilęs teisininkas, kuris tiesiog 
nuostabiai gindavo savo klientus Romos teismuose ir buvo pakvies- 
tas kalbėti netgi Graikijos senate, — negirdėtas dalykas, — o vėliau, 
atsistatydinęs, persikėlė į Rodą ir įkūrė ten retorikos mokyklą. Jo 
oratorinio meno teorija buvo labai paprasta ir visiška priešingybė 
„Azijos“ metodui: judėk ne per daugiausiai, galvą laikyk tiesiai ir 
nesiblaškyk, leisk auditorijai juoktis, leisk verkti, o užkariavęs jos 
simpatijas staiga atsisėsk, nes niekas, anot Molono, nenudžiūsta taip 
greitai kaip ašaros. Šis mokymas Ciceronui buvo kur kas artimesnis, 
todėl jis visiškai atsidavė Molono auklėjimui. 

Mokytojas tą vakarą pirmiausia jį pavaišino kietai virtais kiau- 
šiniais su ančiuvių padažu, o kai Ciceronas juos suvalgė, — galiu 
pasakyti, kad mano šeimininkas neparodė didelio pasitenkinimo, 
— atnešė didelį gabalą raudonos mėsos, paskrudintos virš medžio 
anglių, o po visko dar ir puodelį ožkos pieno. 

— Tau, jaunuoli, reikia priaugti svorio, — paragino Molonas, 
suduodamas sau į statinės didumo krūtinę. — Iš mažos dūdelės dar 
niekam nepavyko išgauti gero garso. 

Ciceronas dėbtelėjo į jį, tačiau pareigingai kramtė, kol ištuštino 
jam padėtą lėkštę; tą naktį, pirmą kartą po kelių mėnesių pertraukos, 
jis neprabusdamas išmiegojo iki pat ryto. (Aš tai žinau, kadangi vi- 
suomet miegodavau ant grindų už durų.) 

Svintant jo laukė kūno lavinimo pratybos. 

— Kalbėti forume, — tarė Molonas, — tai tarsi bėgti lenkty- 
nėse. Tam reikia ištvermės ir jėgų. 

Tada jis dėjosi smogiąs Ciceronui, kuris, riktelėjęs „7“, susver- 
dėjo, žengė atatupstas ir vos nepargriuvo. Molonas liepė jam stovėti 
išskėstomis kojomis ir, nesulenkus kelių, rankomis dvidešimt kartų 
pasiekti abiejų kojų pirštus. Paskui paguldė jį aukštielninką, paliepė 
sukabinti už galvos rankas ir keletą kartų atsisėsti nesulenkiant kojų. 
Tada liepė apsiversti ant krūtinės ir, įsirėmus į žemę vien tik ranko- 
mis, pasikelti dvidešimt kartų, ir vėl nesulenkiant kojų per kelius. 
Tokia mankšta jam buvo skirta pirmąją dieną, tačiau vėliau Molonas 
pridėdavo vis naujų pratimų ir prailgindavo jų trukmę. Ciceronas 
miegodavo kietai, o ir virškinimo problemos dingo. 

Retorikos įgūdžiams lavinti Molonas savo uolųjį mokinį iš- 
sivedė iš pavėsingo kiemo į vidudienio kaitrą ir liepė jam sakyti 
ginamąją kalbą arba deklamuoti Menandro monologą lipant stačiu 
kalvos šlaitu aukštyn. Tokiu būdu, po kojomis šmirinėjant driežams 
ir alyvmedžiuose krebždant cikadoms, — kitos auditorijos jis ne- 
turėjo, — Ciceronas stiprino savo plaučius ir mokėsi, kaip vienu 
atsikvėpimu ištarti kuo daugiau žodžių. 

— Kalbėk vidutiniu diapazonu, — patarė Molonas. — Tame 
glūdi visa jėga. Nei per aukštai, nei per žemai. 

Po pietų, norėdamas praktiškai paaiškinti apie kalbėjimo pro- 
jekciją, mokytojas išsivedė jį į gargždu padengtą jūros pakrantę, 
atsitraukė maždaug per keturiasdešimt sieksnių (tai didžiausias at- 
stumas, kurį sklinda žmogaus balsas) ir liepė kalbėti smarkaus jūros 
ošimo fone, nes, pasak jo, toks fonas labiausiai atitinka trijų tūkstan- 
čių Žmonių murmėjimą atviroje vietoje arba kelių šimtų klausytojų 
niurnėjimą senate. Ciceronui reikėjo pratintis prie tokių sąlygų. 

— O koks turėtų būti mano kalbos turinys? — pasiteiravo 
Ciceronas. — Juk auditorijos dėmesį turėčiau prikaustyti savo ar- 
gumentų tvirtumu? 

Molonas patraukė pečiais. 

— Turinys manęs nedomina. Prisimink Demosteno žodžius: 
„Iškalboje svarbu trys dalykai. Kalbėjimas, kalbėjimas ir dar kartą 
kalbėjimas.“ 

— O mano mikčiojimas? 

— M-m-mikčio-o-jimas manęs t-t-taip pat nejaudina, — at- 
sakė Molonas, šyptelėdamas ir mirktelėdamas akį. — Iš tiesų, tai 
klausytojus tik sudomina ir sukuria oratoriui svarbų nuoširdumo 
įspūdį. Pats Demostenas nežymiai švepluodavo. Auditorija įsidėmi 
šiuos defektus. Nieko nėra nuobodžiau už tobulumą. O dabar paei- 
kite pakrante tolyn ir pamėginkite kalbėti taip, kad aš išgirsčiau. 

Kaip matote, man jau iš pat pradžių teko privilegija stebėti, 
kaip vienas mokytojas perduoda oratorinius sugebėjimus kitam. 

— Venk, lyg būtum moteris, palenkti sprandą ir nežaisk pirš- 
tais. Nekraipyk pečių. Jei vis dėlto reikia parodyti kokį nors gestą, 
pabandyk vidurinį pirštą sujungti su nykščiu, o kitus tris pirštus iš- 
tiesk — štai taip, gerai. Akys, be abejo, visada turi būti nukreiptos 
gesto kryptimi, išskyrus atvejus, kai reikia prieštarauti: „O, dievai, 
atitraukite šią nelaimę!“ arba „Nemanau, kad nusipelniau tokios 
garbės“. 

Molonas neleido užsirašinėti, nes joks oratoriaus vardo vertas 
vyras nedrįstų nė pagalvoti, kad savo kalbą galima skaityti iš teksto 
arba naudotis užrašais. Jis pirmenybę teikė tradiciniam metodui 
tekstą įsiminti — įsivaizduojamai kelionei per oratoriaus namą. 

— Pirmąją mintį įkurdink prieškambaryje ir įsivaizduok, kad 
ji ten ir apsigyveno; antrąją — atriume, ir taip toliau. Pereik per 
visą savo namą taip, kaip esi įpratęs, ir priskirk atskiras savo kalbos 
dalis ne tik atskiriems kambariams, bet ir nišoms, ir statuloms. Įsi- 
vaizduok savo namą gerai apšviestą, kad kuo aiškiau įsidėmėtumei 
kiekvieną detalę. Priešingu atveju teks vaikščioti apgraibomis kaip 
įkaušusiam šeimininkui, grįžusiam namo po vaišių ir nerandančiam 
savo lovos. 

Tą pavasarį ir vasarą Ciceronas nebuvo vienintelis moki- 
nys Molono akademijoje. Vėliau prie mūsų prisidėjo jaunesnysis 
Cicerono brolis Kvintas ir jo pusbrolis Liucijus, taip pat ir du jo 

draugai, išrankus teisininkas Servijus, svajojęs tapti teisėju, ir Atikas 
— gražuolis puošeiva, kuriam retorika nė kiek nerūpėjo, nes gyveno 
Atėnuose ir visiškai netroško tapti politiku, tačiau jam patiko leisti 
laiką Cicerono draugijoje. Visi stebėjosi mano jaunojo šeimininko 
sveikatos ir išvaizdos pokyčiais, o paskutinį vakarą prieš atsisveiki- 
nant, — buvo jau ruduo, todėl reikėjo grįžti atgal į Romą, — visi 
susirinko įsitikinti, kokius vaisius davė Molono mokymas. 

Labai norėčiau prisiminti, ką tuomet po vakarienės kalbėjo 
Ciceronas, tačiau esu gyvas įrodymas ciniškos Demosteno tezės, jog 
kalbos turinys yra niekis prieš patį kalbėjimą. Aš laikiausi pagarbaus 
atstumo, kad niekam nekrisčiau į akis, ir visa, ką dabar prisimenu, 
tėra aplink deglus skraidantys naktiniai drugiai, virš kiemo žiban- 
čios žvaigždės ir į Ciceroną atgręžti dėmesingi jaunų vyrų veidai, 
"apšviesti ugnies. Tačiau gerai pamenu Molono ištartus žodžius, kai 
jo proteguojamasis linktelėjo galvą įsivaizduojamiems prisiekusie- 
siems ir atsisėdo. Po ilgokos pauzės Molonas atsistojo ir kimiu balsu 
prabilo: 

— Ciceronai, aš sveikinu tave ir reiškiu nuostabą. Man liūdna 
dėl Graikijos ir jai tekusios lemties. Mes iki šiol galėjome didžiuotis 
savo iškalba, deja, dabar jūs atėmėte ir ją. 

— Grįžk, — tęsė jis, mostelėdamas trimis išskėstais pirštais 
per nušviestą terasą į tolumoje plytinčią tamsią jūrą, — grįžk, mano 
berniuk, ir užkariauk Romą. 


Ką gi, puiku. Lengva pasakyti. Tačiau kaip tai įgyvendinti? 
Kaip galima „užkariauti Romą“, neturint jokio kito ginklo, išskyrus 
balsą? 

Pirmas žingsnis aiškus: reikia tapti senatoriumi. 

Tuo metu, kad taptum senato nariu, turėjai būti ne jaunesnis 
kaip trisdešimt vienerių metų ir milijonierius. Kalbant konkrečiai, 
tik milijono vertės turtas, kurį reikėjo parodyti valdžios atstovams, 
leido iškelti savo kandidatūrą kasmet liepos mėnesį vykstančiuose 
senato rinkimuose, kai į mirusių bei finansiškai nusigyvenusių 

senato narių vietas buvo išrenkama dvidešimt naujų narių. Iš kur 
Ciceronui gauti milijoną? Žinoma, jo tėvas tokių pinigų neturėjo: 
jų dvaras buvo mažas ir vargu ar įkeičiamas. Taigi jam liko trys tra- 
diciniai problemos sprendimo būdai. Tačiau eidamas šiuo keliu jis 
būtų per ilgai užtrukęs, o vogdamas būtų pernelyg rizikavęs. Todėl, 
mums sugrįžus iš Rodo, jis gana greitai milijoną vedė. Terencija 
buvo septyniolikmetė, vaikiškai plokščia krūtine ir trumpomis juo- 
domis garbanomis. Jos įseserė tarnavo šventyklos vestale, o tai jos 
šeimai suteikė tam tikrą socialinį statusą. Tačiau buvo dar svarbiau, 
kad jai priklausė pora apšiurusių gyvenamųjų namų kvartalų Ro- 
moje, truputis miško priemiesčiuose ir ūkis, o visos šios nuosavybės 
vertė — vienas milijonas du šimtai penkiasdešimt tūkstančių. (Ech, 
Terencija, — negraži, kilminga ir turtinga, — ir kas per būtybė tu 
buvai? Mačiau ją vos prieš keletą mėnesių, nešamą atvirais neštuvais 
pajūrio keliu į Neapolį, spiegiančią ant ją nešusių tarnų, kad šie pa- 
spartintų žingsnį, — jos plaukai buvo visiškai balti, oda — graikinio 
riešuto spalvos, bet daugiau ji atrodė nepasikeitusi.) 

Taigi Ciceronas, kaip ir derėjo, tapo senatoriumi, teisingiau 
sakant, laimėjo rinkimus, nes dauguma žmonių jį laikė geriausiu 
advokatu Romoje po Hortenzijaus, o po rinkimų, prieš užimdamas 
vietą senate, turėjo atlikti privalomąją valdininko tarnybą, todėl iš- 
vyko į Sicilijos provinciją. Kvestoriaus pareigos, kurias jis oficialiai 
ėjo, buvo žemiausios magistratūroje. Žmonos negalėdavo vykti su 
savo vyrais į jų paskyrimo vietą, todėl Terencija, — esu tikras, kad 
dideliam jo džiaugsmui, — liko namuose. Tačiau šeimininkas į šią 
kelionę išvyko kartu su manimi, nes tuo metu jam buvau tapęs tarsi 
papildoma kūno dalimi, dar viena ranka arba koja. Išvykau kartu su 
juo iš dalies dėl to, kad išradau metodą užrašyti visus jo berte be- 
riamus žodžius. Pradėjęs nuo pačių paprasčiausių ženklų, — galiu 
drąsiai pareikšti, jog išradau ženklą, atstojantį jungtuką „ir“, — ga- 
liausiai sukūriau apie keturis tūkstančius ženklų ir juos surašiau į 
vadovėlį. Aš nustačiau, pavyzdžiui, kad Ciceronas mėgsta kartoti kai 
kurias frazes, todėl jas išreikšdavau paprasčiausia linija arba tiesiog 
keliais taškais, įrodydamas tai, ką dabar daugelis žmonių jau Žino: 

politikai iš esmės nuolat kartoja tą patį dalyką. Jis diktuodavo man 
maudydamasis vonioje ir gulėdamas lovoje, važiuodamas vežimu 
ir eidamas pėsčiomis. Jam niekada nepristigdavo žodžių, o man 
— simbolių, kuriais gaudydavau ir ;jamžindavau jo kalbas. Mes bu- 
vome tiesiog vienas kitam sukurti. 

Tačiau sugrįžkime į Siciliją. Būgštauti nėra dėl ko — aprašy- 
damas mūsų veiklą, į detales nesigilinsiu. Kaip ir didesnė politikos 
dalis, tai buvo nuobodus ir monotoniškas užsiėmimas, net ir žvel- 
giant į jį po šešiasdešimties su viršum metų. Įsimintina ir reikšminga 
buvo tik kelionė namo. Ciceronas sąmoningai delsė ir, užuot išvykęs 
balandžio mėnesį, į Romą iškeliavo gegužės mėnesį, tikėdamasis 
keliauti per Puteolius senato atostogų metu, kai visi sumaniausi po- 
litikai Neapolio įlankoje mėgausis mineralinėmis voniomis. Gavau 
nurodymą išsinuomoti geriausią kokią tik galėsiu rasti dvylikos irklų 
valtį, kad jis galėtų įspūdingai pasirodyti uoste, pirmąkart vilkėda- 
mas purpuru siuvinėta Romos respublikos senatoriaus toga. 

Ciceronas save įtikino, kad Sicilijoje jam taip gerai sekėsi, jog 
sugrįžęs į Romą jis turi būti visų dėmesio centre. Juk jis tvankiose 
turgaus aikštėse ir dulkėtų Sicilijos platanų, kuriuose be perstojo 
zvimbė vapsvos, šešėlyje nešališkai ir garbingai įgyvendino Romos 
teisę. Sugrįžęs į sostinę, ketindamas pamaloninti rinkėjus, buvo įsi- 
gijęs didelį kiekį grūdų, kurį pavyko labai pigiai pergabenti. Jo kalbas, 
kurias Ciceronas sakydavo įvairiose provincijos ceremonijose, galima 
laikyti tikru taktiškumo šedevru. Jis netgi apsimetė besidomįs vietos 
gyventojų problemomis. Mano šeimininkas žinojo, kad Sicilijoje 
pasirodė gerai, todėl siųsdamas pranešimus senatui neužmiršdavo 
pasigirti savo laimėjimais. Turiu prisipažinti, kad retsykiais, prieš 
perduodamas juos pasiuntiniui, ištrindavau kai kurias nesantūriai 
atrodančias vietas ir užuominomis bandydavau priminti, kad Sicilija 
galbūt nėra pasaulio centras. Jis į tai nekreipė jokio dėmesio. 

Dar ir dabar akyse matau, kaip jis, mums grįžtant atgal ; Italiją, 
stovi laivelio pirmagalyje, įsmeigęs žvilgsnį į Puteolių įlanką. Ko jis 
tikėjosi? Galiu tik spėlioti. Kad jį krante pasitiks su muzika? O gal 


laurų vainiko, kurį įteiks konsulo atstovas? Iš tiesų krante būriavosi 

minia, bet ji laukė ne jo. Keliuose ištaiginguose, ryškiaspalviuose, 
pramogoms skirtuose laiveliuose, prišvartuotuose netoliese, vyko 
pokylis, surengtas į konsulo postą nusitaikusio Hortenzijaus, todėl 
svečiai laukė, kad juos perkeltų į vaišes. Į krantan išlipus; Ciceroną 
niekas nekreipė dėmesio. Jis sumišęs apžvelgė susirinkusiuosius, iš 
kurių keletas, pastebėję naujutėlaičius senato nario apdarus, nusku- 
bėjo prie jo. Pamalonintas dėmesio, jis pasitempė. 

— Senatoriau, — kreipėsi kažkuris iš jų, — kas naujo Romoje? 

Ciceronas vis dėlto sutramdė šypseną. 

— Aš atvykau ne iš Romos, mano mielasis. Grįžtu iš savo pro- 
vincijos. 

Raudonplaukis vyras, akivaizdžiai įkaušęs, šūktelėjo: 

— Ooo! Mano mielasis! Jis grįžta iš savo provincijos... 

Pasigirdo kone atviras aplinkinių prunkštimas. 

— O kas gi čia juokinga? — įsiterpė trečiasis, bandydamas su- 
švelninti situaciją. — Argi jūs nežinote? Jis buvo Afrikoje. 

Ciceronas didvyriškai nusišypsojo. 

— Jei konkrečiai, tai Sicilijoje. 

Nepamenu — galbūt jie dar persimetė keliais žodžiais. Tačiau 
žmonės, supratę, kad neišgirs jokių gandų iš miesto, suskato trauktis; 
netrukus pasirodė Hortenzijus ir pakvietė paskutiniuosius iš savo 
svečių į valtis. Jis gana mandagiai linktelėjo Ciceronui, bet aiškiai 
leido suprasti, kad jo į pokylį nekviečia. Mes likome vieni. 

Gal šis incidentas jums ir atrodo nereikšmingas, tačiau pats 
Ciceronas teigė, jog tąsyk jo ambicijos buvo stipriai užgautos. Jį pa- 
žemino, teisingiau — jo tuštybę, ir negailestingai priminė akivaizdų 
faktą, kad jis yra tik mažas, eilinis žmogus. Jis dar ilgai ten stovėjo, 
stebėdamas iškylaujantųį su draugais Hortenzijų, klausydamasis 
linksmos fleitų muzikos, tačiau po kurio laiko atsisuko pasikeitęs. 
Aš nė kiek neperdedu. Viską išskaičiau jo akyse. Jo išvaizda tarytum 
bylojo: /inksminkitės sau, kvailiai, linksminkitės, o aš dirbsiu. 

„Esu įsitikinęs, kad ši patirtis, gerbiamieji, man buvo naudin- 
gesnė už audringiausius aplodismentus. Nuo tos dienos lioviausi 
rūpintis tuo, ką pasaulis apie mane girdi, ir ėmiau kasdien rodytis 

viešumoje. Pradėjau gyventi taip, kad būčiau nuolat visų matomas. 
Lankydavausi forume. Mano durys buvo atviros visiems net ir tada, 
kai miegodavau. Net ir neturėdamas ką veikti, kažką veikdavau, to- 
dėl galiausiai užmiršau, ką reiškia tikras laisvalaikis.“ 

Ne per seniausiai perskaičiau šiuos vienos jo kalbos žodžius ir 
nesvyruodamas galėčiau patvirtinti jų teisingumą. Ciceronas užsi- 
svajojęs paliko uostą, perėjo Puteolius ir pasiekė pagrindinį kelią, nė 
karto neatsigręžęs atgal. Aš sekiau jam iš paskos, sunkiai tempdamas 
šeimininko mantą. Iš pradžių jis ėjo neskubėdamas ir susimąstęs, bet 
tolydžio spartino žingsnius, kol galų gale nudrožė Romos link tokiu 
tempu, kad aš vos ne vos suspėjau jam pavymui. 

Tuo baigiasi pirmasis mano ritinys ir prasideda tikroji Marko 
Tulijaus Cicerono istorija. 

Diena, turėjusi ženklinti lemtingą posūkį Cicerono gyvenime, 
prasidėjo kaip įprastai, mano šeimininkui pirmajam atsikėlus valan- 
dą prieš auštant. Aš kurį laiką dar gulėjau tamsoje, klausydamasis, 
kaip virš galvos girgžda grindys, Ciceronui atliekant Rode išmoktus 
pratimus, — nuo to laiko buvo praėję šešeri metai, — paskui suvy- 
niojau savo šiaudų čiužinį ir nusiprausiau veidą. Lapkričio pirmoji, 
šaltoka. 

Ciceronas gyveno dviaukščiame vidutinio dydžio name Eskvi- 
linos kalvos viršūnėje, kurį iš vienos pusės spaudė šventykla, o iš ki- 
tos — daugiabutis pastatas. Jei būtumėte nepatingėję užsiropšti ant 
namo stogo, prieš jus būtų atsivėręs puikus vaizdas per dulsvą slėnį 
į didžiąsias šventyklas, stūksančias Kapitolijaus kalvoje, maždaug 
už pusantros mylios į vakarus. Tiesą sakant, šis namas priklausė 
jo tėvui, tačiau senasis mano šeimininkas tuo metu sunkiai sirgo ir 
retai kada atvykdavo iš užmiesčio. Todėl jame apsigyveno Ciceronas 
kartu su Terencija, penkerių metų dukrele Tulija ir tuzinu vergų: be 
manęs, jam tarnavo dar du metraštininkai, mano pagalbininkai, So- 
sitėjus ir Laurėjas, prievaizdas Erosas, Terencijos ūkvedys Filotimas, 
dvi tarnaitės, auklė, virėjas, patarnautojas ir durininkas. Čia taip pat 
gyveno ir senas neregys filosofas Diodotas Stoikas, kuris retkarčiais 
apgraibomis ateidavo iš savo kambario pas vakarieniaujantį Cice- 
roną, kai šiam prisireikdavo intelektualinės mankštos. Taigi, iš viso 
dvare buvo penkiolika gyventojų. Terencija be perstojo skundėsi ne- 
tikusiomis gyvenimo sąlygomis, tačiau Ciceronas nė neketino kur 
nors keltis, nes tuo metu jam labiau už viską rūpėjo „tautos žmo- 
gaus“ įvaizdis, prie kurio šis namas labai derėjo. 

Pirmiausia, kaip ir visuomet, ant kairiojo riešo užsimoviau iš 
plonos virvės surištą kilpą, prie kurios buvo pritvirtinta nedidelė 
mano paties sumanyta užrašų knygelė. Ją sudarė ne vienas ar du kaip 
įprastai, bet keturi dvigubi vaško lapai, kiekvienas įrėmintas buk- 
medžio rėmelyje, plonyčiai ir taip lengvai atlenkiami, kad galėdavau 
juos nesunkiai užversti ir vėl atversti. Tokiu būdu per vieną susiti- 
kimą galėdavau užrašyti daug daugiau negu kiti metraštininkai; vis 
dėlto Cicerono žodžių srautas būdavo toks stiprus, kad visada, prieš 
eidamas užrašinėti jo kalbų, pasitikrindavau, ar neužmiršau į kišenes 
įsidėti atsarginių lapų. Paskui atitraukiau savo mažojo kambarėlio 
uždangą ir per kiemą nuėjau į tabulinumą, uždegiau žibintus ir pa- 
tikrinau, ar viskas paruošta. Vienintelis baldas čia buvo indauja, ant 
kurios stovėjo vaza su vištų plunksnomis. (Cicerono vardas kilęs 
nuo žodžio cicer, reiškiančio vištos plunksną, todėl manydamas, kad 
neįprastas vardas yra politiko privalumas, jis įdėjo nemažai pastan- 
gų, kol pagaliau atkreipė į jį žmonių dėmesį.) Įsitikinęs, kad viskas 
paruošta, per atriumą perėjau į koridorių; prie durų, uždėjęs ranką 
ant didelės metalinės spynos, jau laukė durininkas. Žvilgtelėjęs pro 
siaurą langą ir pamatęs, kad jau pakankamai šviesu, linktelėjau duri- 
ninkui, ir šis nedelsdamas atšovė skląsčius. 

Lauke, kaip įprastai, jau lūkuriavo sužvarbusių ir nelaimingų 
žmonių minia; jiems žengiant per slenkstį, užsirašiau kiekvieno at- 
vykusiojo vardą. Daugumą jų pažinojau, o anksčiau nematytų pasi- 
klausdavau, tačiau beviltiškų išvis neįleisdavau. Man buvo nurodyta 
įleisti kiekvieną turintį balsavimo teisę, todėl tabulinume netrukus 
bruzdėjo gausus būrys lankytojų, besitikinčių patekti pas senatorių. 
Stovėjau prie durų, kol užrašiau visus laukusius eilėje, ir jau ketinau 
grįžti atgal, kai tarpduryje pasirodė gedintis vyras dulkinais drabu- 
žiais, išsidraikiusiais plaukais ir nekirpta barzda. Jis mane gerokai 
išgąsdino, tačiau leidau jam įeiti vidun. 

— Tironas! — sušuko jis. — Dėkoju dievams! 

Pervargęs svečias atsirėmė į durų staktą ir nužvelgė mane ne- 
gyvu žvilgsniu. Spėju, kad jam galėjo būti penkiasdešimt. Iš pradžių 


jo nepažinau, tačiau viena iš politikams tarnaujančių metraštininkų 

pareigų yra susieti žmonių vardus su jų veidais, todėl nepaisant jo 
varganos išvaizdos mintyse pamažu ėmė ryškėti matytas vaizdas: 
didelis namas su langais į jūrą, dekoratyvinis sodas, bronzinių sta- 
tulų kolekcija; miestas kažkur Sicilijoje, jos šiaurėje, o pavadinimas 
— Termos. 

— Stenijus iš Termų, — atpažinau atvykėlį ir ištiesiau jam 
dešinę. — Prašom užeiti. 

Ne mano reikalas buvo komentuoti jo išvaizdą ar kamantinėti, 
ką jis čia, už kelių šimtų mylių nuo savo namų, veikia, juolab kad 
pati jo išvaizda bylojo, jog jis išgyvena kažką labai sunkaus. Palikęs 
jį tabulinume, nuėjau tiesiai pas Ciceroną į jo darbo kambarį. Se- 
natorius, tąryt turėjęs keliauti į teismą ginti tėvažudyste kaltinamo 
jaunuolio, o po pietų dalyvauti senato sesijoje, rankoje laikė odinį 
kamuoliuką, kuriuo mankštino pirštus, ir, padedamas patarnautojo, 
rengėsi savo togą. Tuo pat metu jis klausėsi laiško, kurį jam skaitė 
Sositėjus, ir diktavo pranešimą Laurėjui; šį buvau išmokęs savo su- 
kurtos stenografijos subtilybių. Man įėjus, jis metė ; mane kamuo- 
liuką — sugavau jį nė nemirktelėjęs — ir ištiesė ranką į lankytojų 
sąrašą. Perskaitė jį godžiai, kaip ir buvo įpratęs. Kas gi jo iš po nak- 
ties laukė? Galbūt kuris nors iškilus miestietis iš įtakingos giminės? 
Gal Sabatinis? Pomptinis? O gal koks turtuolis, kurio turtai leidžia 
jam balsuoti konsulų rinkimuose tarp pirmųjų šimtų rinkėjų? Deja, 
šįkart, kaip ir dažniausiai, sąrašą sudarė paprasčiausias mailius, todėl 
Cicerono veidas vis niuko, kol akis užkliuvo už paskutinio įrašyto 
vardo. 

— Stenijus? — jis liovėsi diktavęs. — Juk jis iš Sicilijos, ar ne? 
Turtuolis, turintis daug bronzos? Reikėtų pasidomėti, ko gi jis nori. 

— Tačiau Sicilijos gyventojai negali balsuoti, — priminiau aš. 

— Pro bono, — ištarė jis griežtu veidu. — Be to, jis turi bronzi- 
nių statulų. Pirmiausia išklausysiu jį. 

Aš įvedžiau Stenijų vidun, pas Ciceroną, kuris jį pasitiko tradi- 
cine šypsena, vyrišku rankos paspaudimu ir nuoširdžiu žvilgsniu, o 
paskui, pakvietęs atsisėsti, pasidomėjo, kokie vėjai jį atnešę į Romą. 
Tuo metu aš pradėjau prisiminti šį žmogų. Mums porą kartų teko 

apsistoti pas jį Termose, kai Ciceronas sprendė miestelėnų bylas. 
Tada Stenijus buvo vienas iš svarbiausių visoje provincijoje, tačiau 
dabar jo smarkumo ir pasitikėjimo savimi nebebuvo likę nė kva- 
po. Jis pranešė, kad jam reikia pagalbos. Jis atsidūrė ant pražūties 
slenksčio. Jo gyvybei grėsė didžiulis pavojus. Jį apiplėšė. 

— Nejaugi? — pratarė Ciceronas, viena akim žvelgdamas į 
gulintį ant stalo dokumentą ir lankytojo pasakojimui neteikdamas 
ypatingos reikšmės, nes darbštus advokatas išklauso daug nelaimin- 
gų istorijų. — Noriu pareikšti užuojautą. O kas gi apiplėšė? 

— Sicilijos valdytojas Gajus Veris. 

Senatorius staiga pakėlė akis. 

Toliau Stenijus tęsė savo pasakojimą nė neatsikvėpdamas. Pa- 
„ galiau, Stenijui stabtelėjus įkvėpti oro, Ciceronas pažvelgė tiesiai 
man į akis ir žvilgsniu parodė imtis plunksnos, — jis norėjo, kad visa 
tai būtų užrašyta, — ir kreipėsi į lankytoją, prašydamas sugrįžti be- 
veik tris mėnesius atgal, į tą dieną, kai jis gavo Verio laišką. 

— Ir ką? 

— Truputį susirūpinau. Juk jis turėjo... 7epužaciją. Žmonės jį 
vadina — jo vardas reiškia šerną — Šernu kruvina knysle. Vargu ar 
aš galėjau jam paprieštarauti. 

— Ar turi tą jo laišką? 

— Taip. 

— Ir jame Veris konkrečiai mini tavo meno kolekciją? 

— O taip. Jis rašė, kad yra daug kartų apie ją girdėjęs ir norįs 
ją pamatyti. 

— Ar greitai jis po šito atvyko? 

— Labai greitai. Nepraėjo daugiau kaip savaitė po laiško. 

— Jis buvo vienas? 

— Ne, kartu su juo buvo atvykę ir jo liktoriai. Todėl turėjau ir 
jiems parūpinti kambarį. Asmens sargybiniai visada būna storžie- 
viai, bet šitie buvo blogiausi iš visų mano kada nors sutiktų galvažu- 
džių. Vyriausias jų, Sekstijus, yra oficialus visos Sicilijos budelis. Jis 
reikalauja kyšių, grasindamas savo aukoms, kad šie neteks darbo, jei 
iš anksto nesumokės jam duoklės. 

Stenijus nutilo ir ėmė giliai kvėpuoti. Mes laukėme, kol jis tęs 
toliau. 

— Neskubėk, — nuramino jį Ciceronas. 

— Maniau, Veris po kelionės norės išsimaudyti, o tada galėsi- 
me kartu papietauti, bet aš apsirikau, nes jis pareiškė, kad nori iškart 
pamatyti mano kolekciją. 

— Taip, aš prisimenu, kad turėjai keletą puikių meno kūrinių. 

— Tai buvo visas mano gyvenimas, senatoriau. Geriau ne- 
galėčiau paaiškinti. Trisdešimt metų rinkau šią kolekciją. Korinto 
ir Delo bronza, paveikslai, sidabras — visa tai surinkau pats savo 
rankomis. Pas mane stovėjo Mirono Disko metikas ir Polikleto 
leties nešikas. Keletas sidabrinių Mentoro taurių. Veris negailėjo 
komplimentų. Jis tvirtino, jog tokia kolekcija nusipelnė platesnės 
auditorijos. Kalbėjo apie pakankamai aukštą jos lygį, kad ją būtų 
galima viešai eksponuoti. Aš nekreipiau dėmesio į šias kalbas, tačiau 
po kurio laiko, kartu su juo nuėjęs į terasą vakarieniauti, išgirdau iš 
vidinio kiemo sklindantį triukšmą. Mano prievaizdas paaiškino, kad 
privažiavo jaučių traukiamas vežimas, į kurį Verio liktoriai krauna 
viską, kas tik papuola po ranka. 

Stenijus vėl nutilo, ir aš galėjau labai nesunkiai įsivaizduoti, 
kokią gėdą patyrė šis išdidus žmogus: jo žmonos aimanas, namiškių 
patirtą sukrėtimą ir dulkinus kontūrus, kur prieš tai stovėjo statulos. 
Patalpoje nesigirdėjo jokio kito garso, išskyrus mano rašomosios 
lazdelės krebždesį vaško lape. 

Ciceronas paklausė: 

— Ir niekam nesiskundei? 

— Kam? Valdytojui? — Stenijus nusijuokė. — Ne, sena- 
toriau. Juk aš buvau gyvas, o tai svarbiausia. Jei viskas būtų tuo 
užsibaigę, būčiau nurijęs kartėlį, ir jūs niekada nebūtume išgirdęs 
mano inkštimo. Tačiau kolekcionavimas gali tapti liga, ir aš jums 
sakau: valdytojas Veris ja sunkiai serga. Ar pameni statulas miesto 
aikštėje? 

— Žinoma, kad pamenu. Trys puikios bronzinės statulos. Ta- 
čiau tikriausiai neketini pasakyti, kad Veris ir jas pavogė? 

— Jis bandė. Tai atsitiko trečią jo viešnagės po mano stogu 
dieną. Veris pasiteiravo, kam jos priklauso. Atsakiau, kad jos nuo ne- 
atmenamų laikų yra miesto nuosavybė. Tikriausiai teko girdėti, kad 
jos keturių šimtų metų senumo? Tada jis kreipėsi į mane, sakydamas, 
jog norėtų leidimo perkelti jas į savo rezidenciją Sirakūzuose, pasi- 
skolinti jas, todėl pageidautų, kad aš kreipčiausi su šiuo prašymu į 
tarybą. Tada supratau, kas jis per žmogus, ir atsakiau, kad net ir jį 
gerbdamas negaliu padaryti tokios paslaugos. Tą vakarą jis išvyko. 
Po kelių dienų gavau šaukimą į teismą, kuris turėjo įvykti spalio 
penktąją; buvau kaltinamas klastojimu. 

— Kas pateikė kaltinimą? 

— Mano priešas, vardu Agatonas. Jis yra Verio globotinis. 
Pirma galvon atėjusi mintis buvo duoti jam atkirtį. Neturėjau ko bi- 
joti, nes esu doras žmogus. Per visą savo gyvenimą nesuklastojau nė 
vieno dokumento. Tačiau netrukus sužinojau, kad teisėjas bus pats 
Veris, jau iš anksto numatęs man bausmę. Už savo įžūlumą turėjau 
būti nuplaktas viso miesto akivaizdoje. 

— Ir tu pabėgai? | 

— Tą patį vakarą. Sėdau į valtį ir pakrante nuplaukiau į Me- 
saną. 

Ciceronas sėdėjo ranka parėmęs smakrą ir tylėdamas žvelgė į 
Stenijų. Aš nutuokiau, ką tai reiškia. Jis bandė perprasti liudininką. 

— Sakai, kad į teismą turėjai vykti spalio penktąją. Ar negirdė- 
jai, kas atsitiko vėliau? 

— Būtent todėl ir atvykau. Buvau nuteistas už akių, man pa- 
skyrė nuplakimą ir penkių tūkstančių baudą. Bet girdėjau ir dar blo- 
gesnę žinią. Per teismo posėdį Veris pareiškė, kad man pateiktas dar 
vienas kaltinimas — šįkart dėl šnipinėjimo Ispanijos maištininkų 
naudai. Gruodžio pirmąją Sirakūzuose turėtų įvykti naujas teismas. 

— Betgi už šnipinėjimą skiriama mirties bausmė. 

— Senatoriau, patikėk manimi, jis žada mane nukryžiuoti. 
Veris atvirai tuo giriasi. Tačiau mano atvejis nebūtų pirmasis. Man 


būtinai reikia pagalbos. Maldauju. Ar padėsi man? 

Pamaniau, kad jis netrukus parpuls ant kelių ir ims bučiuoti 
senatoriaus kojas, tačiau tikriausiai tą patį pagalvojo ir Ciceronas, 
kadangi tučtuojau pakilo iš savo krėslo ir leidosi žingsniuoti po 
kambarį. 

— Tavo byla, Stenijau, turi dvi puses. Pirma, vagystė iš namų. 
Būsiu atviras — nežinau, kaip šį klausimą išspręsti. Kodėl, tavo 
manymu, tokie žmonės kaip Veris veržiasi tapti valdytojais? Ogi su- 
prasdami, kad galės be jokios dingsties savintis tai, kas jiems patinka. 
Antroji šio klausimo pusė — manipuliavimas juridine galia, šiuo 
atžvilgiu mūsų situacija yra geresnė. 

Akimirką patylėjęs, jis kalbėjo toliau: 

— Pažįstu keletą Sicilijoje gyvenančių kompetentingų teisi- 
ninkų, o vieną netgi iš pačių Sirakūzų. Šiandien pat parašysiu jam 
laišką ir paprašysiu suteikti man paslaugą — imtis tavo bylos. Aš 
jam netgi patarsiu, ką reikėtų daryti. Jis turėtų kreiptis į teismą ir 
pareikalauti, kad šis tau mestą kaltinimą paskelbtų negaliojančiu, 
kadangi pats teisme nedalyvavai ir negalėjai apsiginti. Jei mums ne- 
pavyktų ir Veris vis tiek laikytųsi savo, tavo advokatas turėtų keliauti 
į Romą ir paliudyti, kad tau pateikti kaltinimai yra suklastoti. 

Tačiau sicilietis tik papurtė galvą. 

— Jei man reikėtų tik teisininko iš Sirakūzų paslaugų, gerbia- 
mas senatoriau, aš nebūčiau keliavęs į Romą. 

Pastebėjau, kad tokia eiga Ciceronui nepatinka. Ėmęsis šios 
bylos, jis turėtų kuriam laikui atidėti savo kasdieninę praktiką, o si- 
ciliečiai, kaip aš ir priminiau, neturėjo balsavimo teisės. Iš tikrųjų, 
pro bono! 

— Klausyk, — prabilo jis, — tavo atvejis labai sudėtingas. Be 
abejo, Veris yra nedorėlis. Jis piktnaudžiauja svetingumu. Jis yra va- 
gis. Jis neteisingai apkaltina. Jis, prisidengęs teise, planuoja įvykdyti 
žmogžudystę. Jo elgesys nepateisinamas. Sirakūzuose gyvenantis 
advokatas iš tiesų lengvai su tuo susidorotų, ir aš tai pažadu. Tačiau 
dabar, tau leidus, aš jau eisiu — suprask, manęs laukia dar daug lan- 
kytojų, o mažiau kaip po valandos jau turėsiu būti teisme. 

Ciceronui linktelėjus, aš žengiau į priekį ir, palietęs Stenijaus 
ranką, jau ketinau jį išvesti, tačiau sicilietis ją atitraukė. 

— Bet man reikia tavo pagalbos, — jis atkakliai laikėsi savo. 

— Kodėl? 

— Todėl kad vienintelė mano viltis susilaukti teisingumo yra 
čia, o ne Sicilijoje, kur visi teismai po Verio padu. Be to, visi man 
tvirtina, jog Markas Ciceronas yra antrasis Romos teisininkas. 

— Iš tikrųjų taip kalbama? — Cicerono balse pasigirdo sar- 
kazmo gaidelė — jis negalėjo pakęsti šio epiteto. — Tai kodėl gi 
kreipiesi į antrąjį? Kodėl nenuėjus tiesiai pas Hortenzijų? 

— Aš apie tai jau galvojau, — atvirai, be užuolankų atsakė lan- 
kytojas, — tačiau jis atsisakė man padėti. Jis atstovauja Veriui. 


Parodęs siciliečiui, kaip išeiti, sugrįžau į darbo kambarį ir ra- 
dau Ciceroną sėdintį krėsle — atsilošusį ir iš rankos į ranką mėtantį 
odinį kamuoliuką. Ant jo stalo gulėjo krūva vadovėlių. Hostilijaus 
Gynybos precedentai ir Manilijaus Prekybos sąlygos buvo atversti. 

— Ar prisimeni aną girtą raudonplaukį Puteolių įlankoje tą- 
dien, kai sugrižome iš Sicilijos? 

„Ooo! Mano mielasis! Jis grįžta iš savo provincijos...“ 

Aš linktelėjau. 

— Tai buvo Veris. — Kamuoliukas toliau judėjo iš vienos 
rankos į kitą, pirmyn atgal, pirmyn atgal. — Šis žmogus gerokai pa- 
kenkė savo reputacijai. 

— Stebiuosi, kad Hortenzijus su juo susidėjo. 

— Nejaugi? O manęs tai nė kiek nestebina. — Jis liovėsi mėtęs 
kamuoliuką ir, laikydamas jį ištiestame delne, atidžiai apžiūrinė- 
jo. — Šokių mokytojas ir Šernas... 

Ciceronas susimąstė. 

— Mano vietoje tik kvailys vaidytųsi su išvien veikiančiais 
Hortenzijumi ir Veriu. Ir dėl ko? Dėl kažkokio siciliečio, neturinčio 
Romos pilietybės. 


— Tiesa. 

— Tiesa, — pakartojo jis, bet jo balse išgirdau kažkokį keistą 
netikrumą. Jį prisiminęs kartais pagalvoju, ar jis jau tada nenumatė 
visumos — visų prieš jį atsiversiančių galimybių ir pasekmių, kurios 
viena prie kitos vėliau sudarė ištisą mozaiką. 

Jeigu Ciceronas tai ir numatė, aš šito nebūčiau sužinojęs, nes 
tuo metu įbėgo jo dukrelė Tulija, tebevilkinti naktiniais marškiniais, 
rankoje laikydama piešinį, kurį atnešė parodyti tėvui. Ciceronas tą 
pačią akimirką visą savo dėmesį nukreipė į dukrą, pakėlė ją ir pasi- 
sodino sau ant kelių. 

— Ar tai tu nupiešei? Tu iš žikryjų tai pati padarei?.. 

Aš nepastebimai pasišalinau palikdamas juodu vienus ir nu- 
ėjau atgal į tabulinumą pranešti, kad mes vėluojame, ir senatoriui 
jau reikia išvykti į teismą. Stenijus, kuris nukabinęs nosį tebeslam- 
pinėjo aplink, paklausė manęs, kada galės sužinoti atsakymą, tačiau 
aš tegalėjau pasiūlyti jam prisidėti prie visų kitų. Netrukus pasirodė 
Tulija vedinas pats Ciceronas, kuris linktelėjo ir su visais pasisvei- 
kino, į kiekvieną lankytoją kreipdamasis vardu („Pirmoji taisyklė, 
kurios reikia laikytis politikams, Tironai, yra ši: neužmiršk nė vieno 
žmogaus veido.“) Jis atrodė kaip visuomet puikiai. Plaukai sutepti ir 
sušukuoti atgal, oda kvepėjo, toga buvo ką tik išlyginta, ant išbliz- 
gintų raudonų odinių batų nesimatė nė menkiausios dėmelės; nuo 
ilgo laiko, praleisto sakant ginamąsias kalbas atvirame ore, veidas at- 
rodė tarsi bronzuotas; jis buvo dailus, lieknas ir tvarkingai apsirengęs 
— Ciceronas tiesiog spindėjo. Susirinkusieji nusekė paskui jį į prieš- 
kambarį, kuriame jis kilstelėjo aukštyn švytinčią iš laimės mergaitę ir 
visiems ją parodė, paskui atsuko į save ir garsiai pabučiavo. Pasigirdo 
ilgas „Ach!“ ir pavieniai aplodismentai. Ne, jis nenorėjo pasirodyti 
— lygiai tą patį būtų padaręs ir be liudininkų, nes savo brangiąją Tu- 
liją mylėjo labiau už bet ką kitą pasaulyje. Be abejo, jis gerai žinojo, 
kad Romos elektoratas yra gana sentimentalus, todėl kalbos apie jo 
tėvišką meilę, jei tik jos pasklistų, jam tikrai nepakenktų. 

Netrukus kupini vilties aną šviesų lapkričio rytą išėjome į 
miesto triukšmą — priekyje dideliais žingsniais žengė Ciceronas, o 

aš su paruošta vaško lentele ėjau greta jo; mums iš paskos bidzeno 
Sositėjus ir Laurėjas, nešdamiesi dėklus su parodymais, kurių jam 
prisireiks teisme, o greta mūsų, stengdamiesi pagauti senatoriaus 
žvilgsnį ir didžiuodamiesi galimybe pabūti jo auroje, skubėjo kokie 
du tuzinai atrinktų prašytojų ir įkyruolių, tarp kurių buvo ir Stenijus, 
lydėdami mus lapuočiais apaugusių Eskvilinos kalvos šlaitu į dvo- 
kiančią, padūmavusią ir triukšmingą Suburą. Namai čia buvo tokie 
dideli, kad netgi užstojo saulę, o minios zujančių Žmonių suardė 
mūsų palydovų falangą, iš kurios beliko atskiros grupelės po kelis 
žmones, vis dar sugebančios sekti mums iš paskos. Ciceronas čia 
buvo gerai žinomas, krautuvėlių savininkai ir prekeiviai, kurių inte- 
resus jis gynė, o dabar ėjo pro šalį, laikė jį kone didvyriu. Nemažin- 
damas tempo, savo mėlynomis akimis registravo kiekvieną palenktą 
galvą, kiekvieną sveikinimosi gestą, o man tik retkarčiais tekdavo 
šnibžtelėti jam į ausį vieną kitą vardą, nes savo rinkėjus Ciceronas 
pažinojo geriau negu aš. 

Nežinau, kokia situacija yra šiandien, tačiau tuo metu beveik 
ištisai veikė šeši ar septyni teismai, kurių kiekvienas buvo kitoje 
forumo vietoje, todėl iš ryto, juos atidarius, pro advokatus ir kitus 
teismo tarnautojus būdavo sunku prasibrauti. Padėtį dar labiau 
komplikuodavo kiekvieno teismo pretorius, kuriam kelią į darbą 
pralaisvindavo koks pustuzinis liktorių, o tąsyk mes su savo palyda į 
forumą keliavome tą valandą, kai pro šalį į senato rūmus iškilmingai 
žygiavo Hortenzijus, tuo metu buvęs vieno iš teismų pretoriumi. 
Sargyba mus sulaikė, kad didikas galėtų netrukdomai praeiti, tačiau 
aš ir šiandien nemanau, kad jis, būdamas rafinuotas ir pasižymė- 
damas kone moteriškomis manieromis, būtų ignoravęs Ciceroną 
— Hortenzijus greičiausiai jo nepastebėjo. Vis dėlto vadinamasis 
antrasis Romos advokatas negalėjo nesureaguoti — nuoširdus pa- 
sisveikinimas sustingo jo lūpose, o kupinas neapykantos žvilgsnis 
taip smigo geriausiajam advokatui į nugarą, kad man neliko nieko 
kito, kaip tik nustebti, kodėl Hortenzijus nė nepasikasė po menti- 
kauliais. 

Tą rytą mums reikėjo būti centriniame kriminalinių nusikal- 
timų teisme už Emilijos bazilikos, kuriame penkiolikmetis Kajus 
Popilijus Lėnas buvo kaltinamas metaline rašomąja lazdele už- 
badęs savo tėvą. Aš jau iš tolo pastebėjau aplink tribunolą besibū- 
riuojančią minią. Ciceronas turėjo sakyti baigiamąją kaltinamojo 
advokato kalbą. Tai buvo neblogas masalas žmonėms. Tačiau jeigu 
jam nepavyks įtikinti teisėjo, Popilijus, kaip tėvažudis, bus išreng- 
tas nuogai ir nuplaktas iki kraujo netekimo, o paskui užsiūtas mai- 
še su šunimi, gaidžiu ir gyvate ir įmestas į Tiberį. Pakvipo krauju. 
Smalsuoliams prasiskyrus ir praleidus mus vidun, sugavau Žiau- 
rumu pagarsėjusio dar visiškai jauno vaikino, Popilijaus, žvilgsnį. 
Jis sėdėjo šalia savo dėdės kaltinamojo gynėjui skirtame suole ir 
piktai dėbčiojo į visus susirinkusiuosius, spjaudydamas į kiekvieną 
priėjus; pernelyg arti. 

— Privalome pasirūpinti, kad jis būtų išteisintas, — pareiškė 
Ciceronas, — jau vien dėl to, kad šuniui, gaidžiui ir gyvatei netektų 
būti užsiūtiems maiše kartu su Popilijumi. 

Jis laikėsi nuomonės, kad advokatui nedera sukti galvos, ar jo 
ginamasis yra kaltas, ar ne. Tai yra teismo reikalas. Jam rūpėjo kuo 
geriau atlikti savo pareigą, kad Popilijus Lėnas, galėjęs pasigirti 
keturiais iš savo giminės kilusiais konsulais, vėliau atsidėkotų jam, 
balsuodamas už jį rinkimuose. 

Sositėjus ir Laurėjas padėjo dėklus su parodymais, ir aš jau 
norėjau pirmąjį atrišti, bet Ciceronas mane sulaikė. 

— Nesivargink, — tarė jis, stuksendamas sau į galvą. — Mano 
kalba yra čia. 

Paskui, mandagiai linktelėjęs savo ginamajam, pasisveikino: 

— Laba diena, Popilijau. Tikiuosi, mes greitai viską išspręsime. 

Tada vėl atsigręžė į mane ir tyliai pasakė: 

— Aš tau turiu daug svarbesnę užduotį. Duok man savo vaško 
lentelę. Nueik į senato rūmus, surask valdytoją ir išsiaiškink, ar būtų 
galima štai šį klausimą įtraukti į popietinę darbotvarkę, — paaiškino 
Ciceronas, kažką skubiai rašydamas. — Mūsų bičiuliui iš Sicilijos 

kol kas nieko nesakyk. Gresia didelis pavojus. Turime būti atsargūs 
ir neskubėti. 

Tik išvykęs iš tribunolo ir nuėjęs pusę atstumo per forumą 
senato rūmų link išdrįsau žvilgtelėti, ką gi Ciceronas buvo parašęs. 
Baudžiamasis persekiojimas už mirties bausmės vertus nusikaltimus, 
kai sprendimas priimamas nedalyvaujant įtariamajam, senato rūmų 
potvarkiu turėtų būti panaikintas. Supratęs, ką tai reiškia, pajutau 
smarkiau suplakant širdį. Gudriai, nedrąsiai ir užuolankomis Ci- 


ceronas pagaliau rengėsi mesti iššūkį savo didžiajam konkurentui. 
Nešiau žinią apie karo paskelbimą. 


Lapkričio mėnesį vyriausiojo konsulo pareigas ėjo Gelijus 
Publikola. Tai buvo seno kirpimo nenuovokus ir kvailokas kariuo- 
menės vadas. Sklido kalbos, — bent jau Ciceronas taip kalbėjo, 
— kad Gelijus, prieš dvidešimt metų su savo armija žygiuodamas 
per Atėnus, pasisiūlė tarpininkauti dviem konfliktuojančioms filo- 
sofijos mokykloms ir sušaukti konferenciją, kurios metu jie galėtų 
visiems laikams nuodugniai išgvildenti gyvenimo prasmės klausimą 
ir ateityje išvengti nereikalingų ginčų. Aš gana gerai pažinojau jo 
metraštininką, o kadangi popietinėje darbotvarkėje buvo numatytas 
tik pranešimas apie karinę padėtį, jis sutiko į ją įtraukti ir Cicerono 
pasiūlymą. 

— Tačiau galėtumei savo šeimininką įspėti, — patarė jis, — 
kad konsulas, išgirdęs jo anekdotą apie filosofus, me itin absidžiaugė. 

Tuo metu, kai sugrįžau atgal į kriminalinį teismą, Ciceronas 
jau buvo bebaigiąs ginamąją kalbą. Tai nebuvo iš tų kalbų, kurias 
jis prašydavo užrašyti, todėl aš neturiu jos teksto. Galiu prisiminti 
tik tiek, kad jis labai gudriai laimėjo šią bylą, pažadėjęs, jog jaunasis 
Popilijus, jei tik jis bus išteisintas, visą savo likusį gyvenimą pašvęs 
karinei tarnybai. Šis pažadas labai nustebino kaltintoją, teisėją ir 
patį kaltinamąjį. Vis dėlto gudrybė pavyko, todėl po nuosprendžio 
paskelbimo Ciceronas, negaišdamas laiko nei su Popilijumi, nei 
valgymui, tučtuojau nudrožė vakarų kryptimi, senato rūmų link, 

vis dar lydimas garbės sargybos, sudarytos iš ištikimų gerbėjų, kurių 
dar padaugėjo pasigirdus gandams, jog įžymusis advokatas šiandien 
sakys dar vieną kalbą. 

Ciceronas buvo įsitikinęs, kad svarbiausieji respublikos klau- 
simai sprendžiami ne pačiuose senato rūmuose, bet lauke, atviroje 
patalpoje, vadinamoje senakulumu, kur senatoriai turėdavo laukti, 
kol susirinks kvorumas. Šis kasdieninis baltais drabužiais vilkinčių 
žmonių sambrūzdis, kuris tęsdavosi valandą ir daugiau, buvo vienas 
iš labiausiai miestelėnų mėgiamų reginių, todėl, Ciceronui prisidėjus 
prie lūkuriuojančių senatorių, drauge su Stenijumi atsistojome kito- 
je forumo pusėje, kur buvo susirinkę nemažai smalsuolių. (Vargšelis 
Stenijus vis dar nesuprato, kas vyksta.) 

Savaime suprantama, kad ne visi politikai tampa įtakingais. 
Iš šešių šimtų vyrų, senato narių, kasmet tik aštuoni galėdavo tapti 
pretoriais, o konsulo imperium tekdavo tik dviem iš jų. Kitaip tariant, 
daugiau negu pusė vaikštinėjančių po senakulumą žmonių buvo pa- 
smerkti niekuomet taip ir negauti eiti pareigų, į kurias buvo išrinkti. 
Aristokratija juos niekinamai vadindavo pedarijais, balsuojančiais 
kojomis, nes jie kaskart, kai tik vykdavo balsavimas, uoliai pėdindavo 
tai į vieną, tai į kitą salės pusę. Šiaip ar taip, bet šie piliečiai buvo 
respublikos ramstis: bankininkai, prekybininkai ir žemvaldžiai iš 
visos Italijos; pasiturintys, apdairūs ir savo tėvynei atsidavę patriotai; 
įtariai Žvelgiantys į aristokratų pasipūtimą ir paradiškumą. Daugelis 
jų, kaip ir Ciceronas, atstovavo „naujajai kartai“, tai yra buvo pirmieji 
savo giminėje, nugalėję senato rinkimuose. Tai buvo jam gerai pažįs- 
tami žmonės, o aš, stebėdamas senatorių būryje besisukiojantį savo 
šeimininką, jaučiausi taip, tarytum būčiau stebėjęs po savo studiją 
vaikštinėjantį meistrą arba skulptorių tarp savo akmenų — štai jo 
ranka švelniai paliesdavo kažkieno alkūnę, o po kurio laiko stipriai 
plekšnodavo per kažkieno plačius pečius; žiū, su vienu jis vulgariai 
pajuokaudavo, o kitam, sukryžiavęs ir prie krūtinės prisispaudęs ran- 
kas, pareikšdavo užuojautą; jeigu jį sulaikydavo koks nors nuoboda, 
atrodydavo, kad Ciceronas jo ne mažiau nuobodžios istorijos galėtų 
klausytis ištisą dieną, bet po kurio laiko jis ištiesdavo ranką ir, sulaikęs 

kurį nors pro šalį einantį senatorių, grakščiai lyg šokėjas apsisukdavo 
ir, apgailestaujančio Žmogaus žvilgsniu atsiprašęs savo pašnekovo, 
užkalbindavo kitą. Retsykiais jis mostelėdavo mūsų pusėn, o kuris 
nors iš senatorių pažiūrėdavo į mus ir greičiausiai iš nuostabos pa- 
kraipydavo galvą arba linktelėdavo pažadėjęs savo paramą. 

— Ką jis apie mane kalba? — pasiteiravo Stenijus. — Ką jis 
ketina daryti? 

Aš nieko jam neatsakiau, nes ir pats nežinojau. 

Tuo tarpu Hortenzijus jau suprato, kad kažkas vyksta, bet 
negalėjo pasakyti kas. Įprastoje vietoje, šalia senato durų, buvo iš- 
kabinta darbotvarkė. Netrukus išvydau, kaip Hortenzijus stabtelėjo 
ir ėmė skaityti: Baudžiamasis persekiojimas už mirties bausmės vertus 
nusikaltimus, kai sbrendimas priimamas nedalyvaujant įtariamajam, 
senato rūmų potvarkiu turėtų būti panaikintas. Perskaitęs užrašą, su- 
glumęs nusisuko. Gelijus Publikola, apsuptas patarnautojų, sėdėjo 
raižytame dramblio kaulo krėsle, nekantraudamas sužinoti, ką lems 
avino žarnos, ir tada senatorius bus galima kviesti į vidų. Horten- 
zijus, eidamas artyn, klausiamai ištiesė delnus. Gelijus gūžtelėjo pe- 
čiais ir nervingai mostelėjo Cicerono pusėn. Hortenzijus apsidairė ir 
išvydo savo ambicingąjį konkurentą, apsuptą į sąmokslininkus pre- 
tenduojančių senatorių. Jis susiraukė ir nuskubėjo prie Hortenzijui 
palankiai nusiteikusių aristokratiškos kilmės draugų: tai buvo trys 
broliai Metelai, — Kvintas, Liucijus ir Markas, — du vyresnieji eks- 
konsulai, kurie iš tikrųjų ir valdė imperiją, — Kvintas Katulas (Hor- 
tenzijus buvo vedęs jo seserį) ir dukart rinkimus laimėjęs Publijus 
Servilijus Vatija Izaurikas. Net ir praėjus tiek daug metų, rašydamas 
jų vardus, jaučiu, kaip piestu šiaušiasi plaukai, nes tai buvo rūstūs ir 
nepalenkiami senosios respublikos tvarkos šalininkai, kokių Roma 
daugiau nebematė. Tikriausiai Hortenzijus jiems užsiminė apie 
naują punktą darbotvarkėje, nes visi penki neskubėdami atsigręžė į 
Ciceroną. Netrukus nuaidėjo trimitas, skelbiantis sesijos pradžią, ir 
senatoriai subruzdo eiti vidun. 

Senasis senato pastatas buvo šalta, tamsi, urvą primenanti 
valdžios vyrų šventykla, kurią į dvi dalis dalijo plati centrinė nava 

iš juodų ir baltų tuščiavidurių plytų. Iš abiejų pusių stovėjo ilgos 
medinių suolų eilės — senatoriai sėdėjo šešiuose giliuose suoluose, 
o konsulų krėslai buvo paaukštinti. Tą lapkričio popietę pro atvirus 
langus palubėje vidun skverbėsi blyškūs melsvi šviesos pluoštai. Se- 
natą buvo pamėgę balandžiai, kurie burkuodavo sutūpę ant palangių 
arba skraidydavo tiesiai virš senatorių, apiberdami juos smulkiomis 
plunksnelėmis, kartais netgi išmatomis. Vieni sakydavo, kad balan- 
džio ekskrementai, pataikę ant kalbančiojo, reiškia sėkmę, kiti tvir- 
tino, jog tai yra bloga lemiantis ženklas, o dar kiti aiškino, esą viskas 
priklauso nuo spalvos. Prietarų, kaip ir jų interpretacijų, buvo begalė. 
Ciceronas nekreipdavo į juos dėmesio, jam nerūpėjo, ką rodo avies 
žarnos, neklausydavo, ar perkūnas dunda jam iš kairės, ar iš dešinės, 
ir nesidomėdavo paukščių skrydžio trajektorija — visa tai jis laikė 
nesąmonėmis, nors vėliau, prieš iškeldamas savo kandidatūrą rinki- 
muose, vis dėlto kreipėsi į augūrų tarybą. 

Tuo metu dar buvo laikomasi senos tradicijos senato rūmų 
duris laikyti atviras, kad norintieji galėtų klausytis debatų. Minia, 
kurioje buvome ir mudu su Stenijumi, metėsi per forumą rūmų 
slenksčio link, tačiau čia mus sulaikė paprasčiausia virvė. Tuo metu 
išgirdome kalbant Gelijų, skaitantį armijos vadų pranešimus iš mū- 
šio lauko. Iš visų trijų frontų mus pasiekė geros žinios. Savo turtais 
garsėjantis Markas Krasas — tasai, kuris kadaise gyrėsi, jog vadinti 
save turtingu gali tik iš savo pajamų pajėgiantis išlaikyti penkių 
tūkstančių legioną, — Pietų Italijoje žiauriai nuslopino Spartako 
vergų sukilimą. Ispanijoje Pompėjus Didysis po šešerius metus už- 
sitęsusios kovos baigė sunaikinti maištininkų kariuomenės likučius. 
Mažojoje Azijoje Liucijus Lukulas iškovojo ne vieną pergalę prieš 
karalių Mitradatą. Perskaičius raportą, paeiliui atsistojo kiekvieno iš 
trijų vadų rėmėjai ir suskato girti savo globėjo laimėjimus, podraug 
subtiliai sumenkindami konkurentų laimėjimus. Ciceronas mane 
buvo supažindinęs su politikos užkulisiais, todėl tyliai paaiškinau 
Stenijui, ką visa tai reiškia: 

— Krasas nekenčia Pompėjaus ir stengiasi kuo greičiau su- 
mušti Spartaką, kol Pompėjus dar negrįžęs iš Ispanijos ir neprisi- 

ėmęs sau visų nuopelnų. Pompėjus negali pakęsti Kraso ir tikisi, kad 
laurai už pergalę prieš Spartaką atiteks jam. Tačiau jie abu — Krasas 
ir Pompėjus — neapkenčia Lukulo, nes šis yra laikomas geriausiu 
karvedžiu. 

— O ko nekenčia Lukulas? 

— Na, žinoma, kad Pompėjaus ir Kraso, nes šie prieš jį rezga 
intrigas. 

Jaučiausi toks savimi patenkintas kaip vaikas, ką tik teisingai 
atsakęs išmoktą pamoką, nes tuomet man visa tai atrodė tik žaidi- 
mas, kuriame mums patiems neteks dalyvauti. Debatai virto padri- 
komis kalbomis, o joms pasibaigus, balsavimas buvo nereikalingas, 
todėl senatoriai ėmė šnekučiuotis tarpusavyje. Gelijus, tuo metu 
tikriausiai jau įkopęs į septintą dešimtį, pakėlė lapą su darbotvarke 
arčiau akių ir, dirstelėjęs į ją, apžvelgė patalpą, norėdamas pamatyti 
Ciceroną, kuris, kaip jaunesnis senatorius, sėdėjo paskutiniame su- 
ole netoli durų. Ciceronui atsistojus, Gelijus atsisėdo į savo vietą, 
senatoriai nuščiuvo, o aš čiupau rašomąją lazdelę. Ciceronas kurį 
laiką tylėjo — tai buvo senas triukas, naudojamas siekiant sudomin- 
ti auditoriją. Išlaukęs momento, kai senato nariai sukruto žvalgytis, 
manydami, kad kažkas negerai, prabilo — iš pradžių labai tyliai ir 
neryžtingai, taip priversdamas klausytojus ištempti ausis, o žodžių 
ritmu juos tarsi užburdamas. 

— Garbingieji senato nariai, apgailestauju, kad, palyginti su ką 
tik girdėtais jaudinamais pranešimais apie mūsų karių laimėjimus, 
mano kalba pasirodys nereikšminga. 

Po šios įžangos jis pradėjo kalbėti garsiau. 

— Tačiau jei išmušė tokia valanda, kad šie didingi rūmai ne- 
begirdi nekalto žmogaus maldavimų, tuomet visi žygdarbiai, apie 
kuriuos ką tik buvo paliudyta, yra beverčiai, o mūsų kariai veltui lieja 
kraują. 

Iš gretimų suolų pasigirdo pritariamas murmesys. 

— Šįryt pas mane atvyko būtent toks nekaltas žmogus, nu- 
kentėjęs nuo vieno iš mūsų tokio gėdingo ir žiauraus poelgio, kad 
girdėdami jo istoriją turėtų raudoti patys dievai. Aš kalbu apie 

gerbiamąjį Stenijų iš Termų, gyvenantį vargingoje ir nustekentoje 
Sicilijos provincijoje. 

Paminėjus Siciliją, Hortenzijus, kuris sėdėjo išsidrėbęs prie- 
kiniame suole arčiausiai konsulo, nežymiai krustelėjo. Neatitrauk- 
damas akių nuo Cicerono, jis pasisuko į Kvintą, vyriausiąjį iš brolių 
Metelų, ir jam kažką sušnibždėjo, o šis atsilošė atgal ir pirštu pamojo 
savo broliui Markui. Jauniausias iš brolių priėjęs atsitūpė, išklausė 
nurodymą ir, linktelėjęs senato posėdžiui vadovaujančiam konsului, 
per navą nuskubėjo manęs link. Vieną akimirką pamaniau, kad jis 
ateina manęs sumušti, — tiesą sakant, Metelai buvo tvirto sudėjimo 
pagyrūnai, — bet jis nė nežvilgtelėjo mano pusėn. Priėjęs prie vir- 
vės, kilstelėjo ją, pralindo pro apačią ir, prasibrovęs pro susirinkusią 
minią, išnyko. 

Tuo tarpu Ciceronas jau buvo įsibėgėjęs. Prisiminęs Molono 
žodžius „Kalbėjimas, kalbėjimas ir dar kartą kalbėjimas“, jis nemažai 
valandų praleido teatre, įdėmiai studijuodamas aktorių metodiką, ir 
galiausiai puikiai įvaldė mimikos bei mėgdžiojimo meną. Jam už- 
tekdavo menkiausio gesto arba balso stygų virptelėjimo, kad savo 
žodžiams tarytum suteiktų žmonių, apie kuriuos kalbėdavo, savybes. 
Senatui tą popietę jis surengė tikrą spektaklį: pasipūtėliškai Verio 
arogancijai jis priešpriešino Stenijaus ramybę ir garbingumą, o 
kenčiantys pažeminimus siciliečiai jo kalboje tiesiog krūpčiojo prieš 
žiaurų budelį Sekstijų. Tiesą sakant, Stenijus negalėjo patikėti tuo, 
ką matė ir girdėjo. Tai buvo pirmoji jo diena sostinėje, tačiau jis jau 
tapo debatų Romos senate objektu. Hortenzijus nuolat žvilgčiojo į 
duris, o Ciceronui artėjant į pabaigą — „Stenijus maldauja, kad mes 
jį apgintume ne tik nuo vagies, bet ir nuo žmogaus, kuris pats turėtų 
bausti vagis!“ — staiga pašoko ant kojų. Pagal senato reglamentą 
pretorius turėjo pirmumo teisę prieš eilinį pedarijy, todėl Ciceronui 
neliko kitos išeities, kaip tik baigti kalbą. 

— Senatoriai, — nugriaudėjo Hortenzijaus balsas, — mes 
jau pakankamai išgirdome! Tai, be abejo, yra vienas iš baisiausių 
prisitaikėliškumo atvejų, su kuriais šiems garbingiems rūmams teko 
susidurti! Mums pateiktas miglotas prašymas, susijęs tik su vienu 

asmeniu. Mums nieko nebuvo paaiškinta, apie ką čia kalbama. Mes 
neturime galimybės patikrinti, ar tai, ką girdėjome, yra tiesa. Buvo 
suterštas geras Gajaus Verio, visų gerbiamo Žmogus, vardas, nesu- 
teikiant jam jokios galimybės apsiginti. Todėl aš kreipiuosi į senatą, 
siūlydamas šį posėdį nedelsiant nutraukti! 

Hortenzijus atsisėdo, o aristokratai jo kalbą palydėjo aplodis- 
mentais. Dabar atsistojo Ciceronas. Jo veidas atrodė visiškai ramus. 

— Atrodo, senatorius neskaitė pasiūlymo, — kreipėsi jis, taria- 
mai sumišęs. — Kur jūs matėte bent menkiausią užuominą į Gajų 
Verį? Gerbiamieji, aš neprašau, kad būtų balsuojama dėl Gajaus 
Verio. Būtų negarbinga balsuoti nedalyvaujant pačiam Gajui Veriui. 
Gajus Veris nedalyvauja ir negali apsiginti. Kadangi prisiminėme šį 
principą, tai galbūt Hortenzijus malonėtų jį pritaikyti mano gina- 
majam ir pripažintų, kad jam už akių taip pat nevalia priimti jokio 
sprendimo? O galbūt vienoks įstatymas galioja aristokratijai ir visiš- 
kai kitoks — mums, likusiems? 

Tai padarė nemažą įspūdį, todėl aplink Ciceroną susibūrę pe- 
darijai ir prie durų stovinti minia iš pasitenkinimo suūžė. Pajutau, 
kaip kažkas už manęs braunasi į priekį, ir išvydau Marką Metelą, 
kuris alkūnėmis prasiskynė sau kelią į posėdžių salę ir per navą nuėjo 
tiesiai prie Hortenzijaus. Iš pradžių Ciceronas stebėjo jį nustebęs, 
bet netrukus suprato, kas čia vyksta. Jis staiga kilstelėjo ranką, pra- 
šydamas tylos. 

— Puiku. Kadangi, Hortenzijaus nuomone, mano pradinis 
pasiūlymas skamba miglotai, suformuluokime jį taip, kad neliktų 
jokios abejonės. Siūlau pataisą: atsižvelgdami į tai, jog Stenijus buvo 
apkaltintas jam pačiam nedalyvaujant, bareiškiame, kad joks teismas 
negali įvykti jam už akių, 0 jeigu toks teismas jau įvykęs, jis yra negalio- 
jantis. Yodėl aš siūlau balsuoti ir, ištikimai laikantis garbingų Romos 
senato tradicijų, išgelbėti nekaltą žmogų nuo siaubingos bausmės 
nukryžiuojant! 

Aidint pritarimo šūksniams ir švilpiant, Ciceronas atsisėdo, o 
Gelijus atsistojo kalbėti. 

— Pateiktas pasiūlymas, — tarė konsulas. — Ar dar yra norin- 
čių kalbėti senato narių? 

Hortenzijus, broliai Metelai ir keletas kitų jų partijos narių 
— Skribonijus Kurijus, Sergijus Katilina ir Emilijus Alba buvo 
susispietę aplink priekinį suolą ir atrodė, kad tuojau pat įvyks bal- 
savimas, kurio Ciceronas taip norėjo. Deja, aristokratams aprimus 
ir užėmus savo vietas, senato rūmuose liko stovėti vienas liesas ir 
kaulėtas žmogus — tai buvo Katulas. 

— Manau, kad aš kalbėsiu, — prabilo jis. — Regis, turiu ką 
pasakyti. 

Katulas atrodė kietas ir bejausmis lyg titnagas, jis buvo Katulo, 
Pirmajame Punų kare nugalėjusio Hamilkarą, proproproproprovai- 
kaitis (tikiuosi, kad nepraleidau ir nepadauginau nė vienos kartos), o 
jo irzliame balse aidėjo dviejų šimtmečių istorija. 

— Aš kalbėsiu, — pakartojo jis, rodydamas į Ciceroną, — nes 
pirmiausia noriu pasakyti, kad šis jaunuolis ničnieko nenutuokia 
apie „garbingas Romos senato tradicijas“, nes jeigu jis šias tradicijas 
žinotų, tai žinotų ir tai, kad joks senatorius niekada nekritikuos kito 
senatoriaus, nebent pasakytų tiesą jam į akis. Tai rodo jo išsiauklėji- 
mo stoką. Stebiu jį, tokį protingą ir nekantrų, ir žinote, garbieji se- 
natoriai, ką aš manau? Aš prisimenu seną išmintingą posakį: „Uncija 
paveldėjimo verta svaro nuopelnų!“ 

Šįkart juoktis pratrūko aristokratai. Katilina, apie kurį vėliau 
turėsiu daugiau ką pasakyti, pirštu parodė į Ciceroną ir paskui per- 
braukė juo sau per kaklą. Ciceronas išraudo, tačiau susitvardė ir 
netgi šyptelėjo. Katulas patenkintas atsisuko į sėdinčiuosius jam už 
nugaros, ir aš iš profilio išvydau plačią pašaipią šypsena bei kumpą 
tarsi erelio snapas nosį, kuri man priminė monetoje įspaustą at- 
vaizdą. Tada jis atsigręžė į salę ir pasitikinčio savimi žmogaus balsu 
prabilo: 

— Kai pirmą kartą prie konsulų Klaudijaus Pulchero ir Marko 
Perpernos patekau į šiuos rūmus... 

Ciceronas sugavo mano žvilgsnį ir kažką be garso pasakė, pa- 
žiūrėjo aukštyn į langus ir galva mostelėjo į duris. Aš iškart supratau, 

ką jis norėjo man pasakyti, o braudamasis pro susirinkusią minią 
forumo link spėjau, kad Markas Metelas greičiausiai vykdė tokį pat 
pavedimą. Tuomet, kai į punktualumą buvo žiūrima griežčiau negu 
dabar, saulei vakaruose pasislėpus už Menėjaus kolonos, buvo laiko- 
ma, kad prasidėjo paskutinė posėdžio valanda. Jaučiau, kad ji jau čia 
pat, o mano nuojautą patvirtino už tvarką senate atsakingas tarnau- 
tojas, jau einąs pas konsulą pranešti, kad saulė leidžiasi. Įstatymas 
draudė senatui posėdžiauti po saulės laidos. Žinoma, Hortenzijus 
kartu su savo draugais planavo likusį posėdžio laiką prakalbėti, kad 
tik neliktų laiko balsuoti dėl Cicerono siūlomos pataisos. Iš tikrųjų, 
vos tik suspėjau pasižiūrėti, kokiame aukštyje yra saulė, ir pro minią 
yriausi atgal į senato salę, Gelijus paskelbė: „Paskutinė valanda!“ 
Ciceronas tuoj pat pašoko ant kojų, norėdamas priminti svars- 
tomą klausimą, bet Gelijus jam neleido, nes Katulas dar nebuvo bai- 
gęs savo ilgos ir išsamios istorinės apžvalgos, kurią pradėjo nuo tų 
laikų, kai vilkė žindė Romulą. (Katulo tėvas, taip pat senato narys, ne 
šiaip sau mirė, o užsirakinęs užantspauduotame kambaryje susikūrė 
medžio anglių laužą ir užtroško jo dūmais. Ciceronas sakydavo, kad 
jis šitaip pasielgė greičiausiai nenorėdamas klausytis eilinės sūnaus 
kalbos.) Pagaliau, išsakęs kažką panašaus į išvadas, nedelsdamas per- 
davė estafetę Kvintui Metelui. Ciceronas ir vėl atsistojo, bet turėjo 
paklusti senato taisyklėms, pagal kurias pirmenybė kalbėti suteikia- 
ma vyresniam senato nariui. Metelas buvo pretorius, todėl Cicero- 
nas turėjo teisę prabilti tik tuo atveju, jei pirmesnis kalbėtojas būtų 
jį užleidęs, tačiau šis to daryti nė neketino. Ciceronas kurį laiką dar 
stovėjo ignoruodamas vis garsėjantį nepatenkintų senatorių mur- 
mesį, tačiau jam iš abiejų pusių sėdėję kaimynai — vienas iš jų buvo 
Servijus, geras jo bičiulis teisininkas, kuris visa širdimi jam pritarė, 
bet suprato, kad Ciceronas šįkart gali labai apsijuokti, — patraukė jį 
už togos skvernų, ir šis, nors ir labai nenoromis, turėjo atsisėsti. 
Senato rūmuose degti žibintą arba naudotis žarijų indu buvo 
draudžiama. Leidžiantis sutemoms, darėsi vis šalčiau, o baltais 
drabužiais vilkintys senatoriai, sustingę lapkričio prieblandoje, at- 

rodė tarytum vaiduokliai. Po monotoniškos ir ilgos kaip amžinybė 
Metelo kalbos Hortenzijaus naudai — šis vyras galėdavo apie bet ką 
kalbėti valandų valandas — visi suprato, kad debatai baigti, ir ne- 
trukus Gelijus paskelbė šios dienos senato darbo pabaigą. Išalkęs se- 
nukas nušlubavo per navą paskui keturis liktorius, kurie nešė jo se//a 
curulis. Vos tik jis išėjo pro duris, jam įkandin puolė ir senatoriai, o 
mudu su Stenijumi truputį atsitraukėme į forumą palaukti, kol išeis 
Ciceronas. Minia pamažu išsiskirstė. Sicilietis nesiliovė klausinėti, 
kas atsitiko, bet aš pamaniau, kad šiuo atveju išmintingiau patylėti, 
todėl nieko jam neaiškinau. Įsivaizdavau, kad Ciceronas sėdi sau 
paskutiniame suole, laukdamas, kol salė visiškai ištuštės ir jis galės 
ramiai, niekieno neužkalbintas, grįžti namo. Bijojau, kad jis bus vi- 
siškai išėjęs iš veido, tačiau nustebau pamatęs jį vaikštantį ir besišne- 
kučiuojantį su Hortenzijumi ir man nepažįstamu vyresnio amžiaus 
senatoriumi. Jie kurį laiką dar kalbėjosi sustoję ant senato laiptų, 
paskui atsisveikino, paspaudė vienas kitam ranką ir išsiskirstė. 

— Ar žinote, kas tas vyras? — paklausė Ciceronas, eidamas į 
mus. Jis atrodė ne prislėgtas, o veikiau labai sumišęs. — Tai Verio 
tėvas. Jis pažadėjo parašyti savo sūnui laišką ir paraginti jį panaikinti 
kaltinimą — su sąlyga, kad mes nebekelsime šio klausimo senate. 

Pamaniau, kad Stenijus numirs iš dėkingumo. Jis parpuolė ant 
kelių ir ėmė bučiuoti senatoriui rankas. Ciceronas susiraukė ir švel- 
niai jį pakėlė. 

— Brangusis Stenijau, neskubėk dėkoti, kol aš dar nieko ne- 
padariau. Jis tik pažadėjo parašyti laišką, ir viskas. Nėra jokios ga- 
rantijos. 

— Ar priimsi šį pasiūlymą? — susirūpino Stenijus. 

Ciceronas patraukė pečiais. 

— Nejaugi mes turime iš ko rinktis? Net jeigu aš ir vėl iškel- 
čiau savo pasiūlymą, jie užprotestuotų. 

Negalėjau atsispirti pagundai ir nepaklausti, kodėl tokiu atveju 
Hortenzijus išvis pasiūlė šį sandėrį. 

Ciceronas neskubėdamas linktelėjo galvą. 

— Tai geras klausimas. 

Virš Tiberio kilo rūkas, o krautuvėlėse palei Argileto kelią jau 
spindėjo gelsva žibintų šviesa. Jis įkvėpė vakaro drėgmės. 

— Manau, todėl, kad jis Veriui skolingas. Žinoma, skola turėtų 
būti nemaža. Tačiau netgi jis būtų linkęs savo ryšius su tokiu baisiu 
nusikaltėliu kaip Veris nuslėpti. Todėl Hortenzijus ir nori šią temą 
kuo greičiau užmiršti. Įdomu, kiek jis iš Verio gauna — suma turėtų 
būti nemenka. 

— Tačiau Verį užsistojo ne tik Hortenzijus, — priminiau aš. 

— Taip, — sutiko Ciceronas, atsisukdamas atgal į senato pa- 
statą, ir tą akimirką supratau, kad jam į galvą šovė kažkokia min- 
tis. — Jie visi veikia išvien, ar ne? Broliai Metelai yra tikri aristokra- 
tai — jie mato tik save, o dėl kito žmogaus niekada nepajudintų nė 
piršto, jeigu jiems už tai nesumokėtų. O dėl Katulo, tai šis vyras yra 
godus aukso. Per pastaruosius dešimt metų jis buvo taip pasinėręs 
į statybas Kapitolijaus kalvoje, kad ji iš šventyklos Jupiteriui kone 
virto šventykla pačiam Katului. Man atrodo, Tironai, šiandien po 
pietų būsime prisikapstę prie kokio pusės milijono kyšio. Atleisk 
man, Stenijau, bet kelių statulų iš Delo bronzos, kad ir kokios jos 
būtų puikios, nepakaktų tokiai apsaugai užsitikrinti. Ką Veris norėtų 
nuslėpti? 

Netikėtai jis ėmė mautis nuo piršto savo žiedą su antspaudu. 

— Paimk jį, Tironai, ir, nuėjęs į Valstybinį archyvą, parodyk 
kuriam nors iš jo tarnautojų. Mano vardu pareikalauk pateikti visas 
Gajaus Verio finansines ataskaitas senatui. 

Tikriausiai mano veidu perbėgo nerimo šešėlis. 

— Betgi Valstybiniam archyvui vadovauja Katulo žmonės. Jis 
netrukus apie tai sužinos. 

— Aš negaliu kitaip. 

— Tačiau ko man ieškoti? 

— Bet ko, kas tave sudomintų. Kai pamatysi, pats suprasi. Pa- 
skubėk, kol dar visiškai nesutemo. | 

Tai taręs, jis apsikabino sicilietį per pečius. 

— O dėl tavęs, mielasis Stenijau, tai tikiuosi, kad sutiksi pa- 
vakarieniauti kartu su manimi? Aš valgau kartu su šeima, bet mano 
žmona veikiausiai apsidžiaugs su tavimi susipažinusi. 

Aš tuo labai suabejojau, tačiau, savaime suprantama, nieko ne- 
pasakiau. 


Valstybinis archyvas, kuris veikė dar tik šeštus metus, stūksojo 
netoli forumo ir tuo metu atrodė dar didesnis negu šiandien, nes 
aplink jį nebuvo tiek pastatų, kiek jų yra dabar. Užlipęs laiptais aukš- 
tyn iki pirmos galerijos, kurioje pastebėjau prižiūrėtoją, pajutau širdį 
plakant taip tankiai, kad, rodės, iššoks iš krūtinės. Ištiesęs žiedą su 
antspaudu, senatoriaus Cicerono vardu pareikalavau Verio ataskaitų. 
Iš pradžių jis pareiškė, kad apie jokį Ciceroną nėra nė girdėjęs, be to, 
archyvas jau uždaromas. Tačiau aš mostelėjau ranka Karcerio pusėn 
ir griežtai pareikalavau nedelsiant parodyti visus įrašus, jei jis ne- 
norįs už trukdymą tyrimui kokį mėnesį praleisti miesto kalėjime. (Iš 
Cicerono buvau išmokęs, kaip slėpti susijaudinimą.) Prižiūrėtojas 
paniuro, trumpam susimąstė ir liepė sekti paskui jį. 

Archyvas buvo Katulo valdos, šventykla, kurią jis įsirengė 
sau ir savo klanui. Virš požemio perskaičiau įrašą, skelbiantį, kad 
Konsulas Kv. Lutacijus Katulas, sūnus Kvinto, vaikaitis Kvinto, senato 
nutarimu įgaliotas pastatyti Valstybinį archyvą ir sankcionavęs statybą, 
o prie įėjimo stovėjo natūralaus dydžio statula, vaizduojanti Katulą 
gerokai jaunesnį ir didvyriškesnį, negu jis šiandien atrodė teisme. 
Daugelis prižiūrėtojų buvo jo vergai arba buvę vergai, jiems prie 
tunikų buvo prisiūtos šeimininko emblemos — maži šuniukai. 

Trumpai papasakosiu, kas per žmogus buvo Katulas. Kaltę dėl 
savo tėvo savižudybės jis suvertė tolimam Cicerono giminaičiui, 
populistui pretoriui Gratidianui, ir po aristokratų pergalės pilieti- 
niame kare tarp Marijaus ir Sulos pasinaudojo proga jam atkeršyti. 
Jo jaunasis statytinis Sergijus Katilina, gavęs Katulo įsakymą, suėmė 
Gratidianą ir gatvėmis nuvilko prie Katulų giminės mauzoliejaus. 
Ten jam buvo sulaužytos rankos ir kojos, nukirstos ausys ir nosis, 

nupjautas liežuvis ir išbadytos akys. Paskui jam nukirto galvą, ir 
Katilina triumfuodamas įteikė ją forume laukiančiam Katului. Tik- 
riausiai jūs jau supratote, kodėl taip nervinausi laukdamas, kol bus 
atidaryti požemiai? 

Senato dokumentai buvo saugomi Kapitolijaus uolose iš- 
kirstose ugniai atspariose saugyklose; tarnams atidarius masyvias 
bronzines duris, išvydau tūkstančių tūkstančius į ritinius susuktų 
papirusų, išnykstančių šventosios kalvos šešėliuose. Tokiame nedi- 
deliame plote tilpo penkių šimtų metų istorija: pusė tūkstantmečio 
magistratų, gubernatorių ir prokonsulų įsakų bei teisinių potvarkių, 
skirtų didelei teritorijai nuo Liusitanijos iki Makedonijos, nuo Afri- 
kos iki Galijos, kurių dauguma susijusi su tomis pačiomis giminėmis 
:— Emilijų, Klaudijų, Kornelijų, Lutacijų, Metelų ir Servilijų. Tai 
paaiškina, kodėl Katulas bei jam artimos aplinkos žmonės iš aukšto 
žvelgė į tokius provincialus kaip Ciceronas. 

Jie paliko mane laukti koridoriuje, o patys tuo tarpu ėmėsi 
ieškoti su Veriu susijusių dokumentų, ko! galiausiai atnešė dėklą su 
geru tuzinu ritinių. Iš jų galuose prikabintų lentelių supratau, kad 
visi ritiniai, išskyrus vieną, buvo tų metų, kai jis ėjo miesto preto- 
riaus pareigas, ataskaitos. Na, o tame vieninteliame ploname papi- 
ruso ritinyje, vargu ar vertame pastangų jį išvynioti, buvo pateikiami 
duomenys to laikotarpio, kai jis prieš dvylika metų, vykstant karui 
tarp Sulos ir Marijaus, buvo jaunesnysis teisėjas. Ant jo perskaičiau 
tik tris sakinius: Gavau 2 235 417 sestercijų. Atlyginimams, grūdams, 
legatams, brokvestoriui ir pretorionų kobortai išleidau I 635 417 sesterci- 
jų. 600 ooo palikau Arminiume. Prisiminęs daugybę ritinių su mano 
kruopščiai parengtomis Cicerono ataskaitomis iš to meto, kai jis ėjo 
jaunesniojo teisėjo pareigas Sicilijoje, aš vos susivaldžiau nenusi- 
kvatojęs. 

— Nejaugi tai viskas? 

Prižiūrėtojas patikino, jog tai yra visos ataskaitos. 

— O kur ataskaitos iš Sicilijos? 

— Jos dar neatiduotos į saugyklą. 

— Dar neatiduotos? Betgi jis jau antrus metus eina Sicilijos 
valdytojo pareigas! 

Vaikinas pasižiūrėjo į mane abejingu žvilgsniu, ir aš supratau, 
kad toliau ieškoti nebėra prasmės. Persirašęs šiuos tris Verio ataskai- 
tos sakinius, išėjau į vakaro tamsą. 

Kol viešėjau Valstybiniame archyve, Romą apgaubė sutemos. 
Cicerono šeima jau vakarieniavo. Tačiau šeimininkas prievaizdui 
Erosui buvo liepęs man pasakyti, kad vos tik sugrįžęs iškart pasi- 
rodyčiau valgomajame. Ciceroną radau gulintį ant lovos šalia Te- 
rencijos. Čia taip pat išvydau jo brolį Kvintą su žmona Pomponija. 
Trečiąją lovą buvo užėmę Cicerono pusbrolis Liucijus ir nešvariais 
gedulo drabužiais vilkintis nelaimingasis Stenijus, kuris čia jautė- 
si ne itin smagiai. Tik įėjęs vidun, pajutau tvyrančią įtampą, nors 
Ciceronas ir atrodė nusiteikęs gan gerai. Jis mėgo vakarieniauti su 
svečiais. Gera kompanija ir bendravimas jam buvo svarbiau už gerą 
maistą ir gėrimus. Na, o Kvintas ir Liucijus kartu su Atiku buvo tie 
trys žmonės, kuriuos jis mėgo labiausiai. 

— Kaip sekėsi? — pasiteiravo Ciceronas. 

Aš papasakojau viską iš eilės ir parodžiau Verio ataskaitas. Jis 
atidžiai peržiūrėjo, kažką suniurnėjo ir permetė vaškinę lentelę per 
stalą. 

— Žvilgtelk, Kvintai. Šitas niekšas tingi net meluoti. Šeši šim- 
tai tūkstančių, — kokia apvali suma, nė skatiko į šalį, — ir kurgi jis 
juos paliko? Mieste, kuris netrukus bus užimtas priešo kariuome- 
nės, kad turėtų kam suversti kaltę! Per dvejus metus negauta jokios 
ataskaitos iš Sicilijos? Aš dėkingas tau, Stenijau, kad atkreipei mano 
dėmesį į šitą sukčių. 

— Tikrai dėkingas, — paerzino Terencija. — Kurgi ne! Juk jis 
supriešino mus su puse pačių padoriausių Romos šeimų. Žinoma, tai 
nieko blogo, nes nuo šiol galėsime bendrauti su siciliečių šeimomis. 
Pakartok, iš kur tu esi? 

— Iš Termų, gerbiamoji. 

— Hm. Man dar neteko girdėti apie Termas, bet manau, kad 
ten yra gražu. Juk tu, mano mielasis Ciceronai, galėsi ten kalbėti 

miestiečiams. O galbūt laimėsi vietos rinkimus, juolab kad Roma 
tau nuo šiol bus nepasiekiama. Galėsi būti Termų konsulu, o aš bū- 
siu pirmoji miestelio ponia. 

— Manau, brangioji, tu su savo žavesiu neprapulsi, — atsakė 
Ciceronas, plekšnodamas jai per ranką. 

Jie ištisas valandas galėdavo šitaip gelti vienas kitam. Kartais 
man atrodydavo, kad jiems tai patinka. 

— Vis dėlto aš nesuprantu, ką galėtum pakeisti, — tarė Kvin- 
tas. Jis buvo ką tik baigęs karinę tarnybą, ketveriais metais jaunesnis 
už savo brolį ir turėjo maždaug pusę jo proto. — Jei pasiūlysi Verio 
elgesį svarstyti senate, jie tavo pasiūlymą atmes. Jei pamėginsi ati- 
duoti jį teismui, jie patikins, kad jis yra už viską atsiskaitęs. Aš pa- 
tarčiau nekišti savo nosies kur nereikia. 

— O kokia tavo nuomonė, Liucijau? 

— Joks garbingas Romos senato narys negalėtų likti nuošalyje 
ir abejingai stebėti, kaip nekliudomai kerojasi korupcija. Kadangi 
žinai faktus, tavo pareiga — juos iškelti į viešumą. 

— Bravo! — šūktelėjo Terencija. — Tikro filosofo, nežinančio, 
ką reiškia būti senato nariu, patarimas. 

Pomponija garsiai nusižiovavo. 

— Ar negalėtume pasikalbėti apie ką nors kita? 

Ši nuobodi moteris turėjo vieną, neskaitant savo iškilios krū- 
tinės, privalumą — ji buvo Atiko sesuo. Pastebėjau, kaip broliai 
susižvalgė, o mano šeimininkas nežymiai papurtė galvą, tarytum 
sakydamas: nekreipkite dėmesio, ginčytis neverta. 

— Gerai, — sutiko jis, — gana politikuoti. Siūlau tostą. 

Ciceronas pakėlė taurę, o jo pavyzdžiu pasekė visi. 

— Už mūsų seną gerą bičiulį Stenijų! Tegul ši diena bus bent 
jau kovos už jo nuosavybę pradžia. Už Stenijų! 

Siciliečio akyse sublizgo dėkingumo ašaros. 

— Už Stenijų! 

— Ir už Termas, Ciceronai, — pridūrė Terencija, žybčiodama 
savo mažomis tamsiomis furijos akimis. — Nepamirškime Termų! 

Aš pavakarieniavau atskirai, virtuvėje, ir pavargęs nuėjau mie- 
goti, vienoje rankoje nešdamasis žibintą, kitoje — filosofijos kny- 
gą, kurią skaityti jau nebeturėjau jėgų. (Aš galėdavau iš nedidelės 
šeimos bibliotekos pasiimti bet kurią man patikusią knygą.) Vėliau 
išgirdau, kaip skirstosi svečiai ir užšaunami paradinių durų skląsčiai. 
Paskui laiptais tylėdami užlipo Ciceronas su Terencija, kurie antra- 
me aukšte išsiskyrė ir nuėjo skirtingomis kryptimis — ji jau senokai 
buvo persikrausčiusi miegoti į kitą namo dalį, nes, priešingai negu 
jos vyras, buvo linkusi ilgiau pamiegoti. Netrukus tiesiai virš mano 
galvos ėmė girgždėti lubos — Ciceronas vaikščiojo po savo kambarį. 
Užpūčiau savo žibintą, ir paskutinis garsas, kurį išgirdau, prieš nu- 
grimzdamas į miegą, buvo Cicerono žingsniai. 

Po šešių savaičių mus pasiekė naujienos iš Sicilijos. Veris ne- 
paisė savo tėvo maldavimų. Gruodžio pirmąją, tą pačią dieną, kaip 
ir buvo grasinęs, Sirakūzuose, nedalyvaujant pačiam kaltinamajam, 
pripažino Stenijų kaltu dėl šnipinėjimo ir nuteisė jį nukryžiuoti, o 
savo atstovams Romoje įsakė jį suimti ir atgabenti, kad galėtų įvyk- 
dyti mirties bausmę. 


III 


Ciceronas nesitikėjo tokio įžūlaus Sicilijos valdytojo elgesio. Jis 
buvo įsitikinęs, kad Veris sulaužė garbingų Žmonių susitarimą, kuris 
jo ginamajam galėjo garantuoti gyvybę. „Nors, tiesą sakant, — kartą 
su nuoskauda pasiguodė man, — nepasakyčiau, kad jie labai garbin- 
gi.“ Mano šeimininkas tiesiog siautėjo po namus, kas jam buvo ne- 
būdinga. Jį apmovė! Jie pasielgė su juo kaip su paskutiniu kvailiu! Jis 
nedelsdamas nueis į senatą ir demaskuos jų niekšybes! Aš žinojau, 
kad šeimininkas greitai aprims, nes ir jis pats puikiai suprato savo 
padėtį, kuri neleidžia iš senato reikalauti, jog šis apsvarstytų Verio 
elgesį. Jis būtų labai rizikavęs būti pažemintas. 

Nepaisant to, jautė pareigą apginti savo klientą, todėl iš pat 
ryto, Stenijui sužinojus apie jam paskelbtą teismo nuosprendį, savo 
dasbo kambaryje jis sušaukė susirinkimą, norėdamas nuspręsti, kaip 
jam elgtis toliau. Tai buvo pirmas kartas, kai jis nepriėmė nė vieno 
lankytojo, o mes šešiese — Ciceronas, Kvintas, Liucijus, Stenijus, 
aš (metraštininkas) ir Servijus Sulpicijus, jau tuo metu laikytas 
geriausiu savo kartos teisininku, — susigrūdome į mažą patalpą. 
Susirinkimą pradėjo Ciceronas, paprašęs Servijų išsakyti savo, kaip 
teisininko, nuomonę. 

— Teoriškai, — prabilo Servijus, — mūsų draugas turi teisę 
kreiptis į Sirakūzų valdytoją, o tai reiškia — į patį Verį; trumpai 
tariant, šis kelias ne mums. Iškelti bylą pačiam Veriui taip pat ne- 
pavyktų, nes būdamas valdytoju jis turi neliečiamumo statusą, be 
to, Hortenzijus iki sausio mėnesio eis teismo, kuriame svarstomos 
įtariamų sukčiavimu ir plėšimu asmenų bylos, pretoriaus pareigas. 
Negana to, teisėjų tarybą sudarys senato nariai, kurie niekada neteis 

saviškio. Galima pamėginti į senato darbotvarkę įtraukti dar vieną 
pasiūlymą, bet kartą jau esi tai daręs, todėl, reikia manyti, ir antrą 
kartą susilauktumei tokios pat reakcijos. Stenijui atvirai gyventi Ro- 
moje negalima — kiekvienas, kuris kaltinamas padaręs nusikaltimą, 
vertą mirties bausmės, be jokių išimčių išvaromas iš miesto, todėl jis 
negali čia pasilikti. Be to, suteikdamas jam prieglaudą, Ciceronai, 
gali būti apkaltintas pagalba nusikaltėliui. 

— Ir ką gi jūs man patartumėte? 

— Savižudybę, — atsakė Servijus. Stenijus gailiai sudejavo. — 
Iš tiesų gaila, bet tau vertėtų gerai pamąstyti apie šią išeitį. Kol Veris 
dar nesučiupo. Savaime suprantama, kad tu nenori būti nuplaktas, 
deginamas įkaitusia geležimi arba patirti nukryžiavimo kančias. 

— Dėkoju, Servijau, — įsiterpė Ciceronas, mandagiai atimda- 
mas iš jo galimybę detaliai apibūdinti kankinimus. — Tironai, Ste- 
nijų reikia kur nors paslėpti. Jis negali ilgiau čia pasilikti. Pirmiausia 
jo bus ieškoma būtent pas mane. O dėl teisinio situacijos vertinimo, 
tai tavo, Servijau, atlikta analizė atrodo nepriekaištingai. Veris yra ne 
tik žiaurus, bet ir klastingas, todėl jis ir jaučiasi toks drąsus, paskelb- 
damas nuosprendį ir jo neatšaukdamas. Trumpai tariant, per naktį 
mąstęs apie visą šį reikalą, radau vienintelę, nors ir labai nedidelę 
galimybę. 

— Kokią? 

— Kreiptis į tribūnus. 

Pasiūlymas sukėlė nuostabą, kadangi tribūno pareigos tuo 
metu buvo visiškai diskredituotos. Tradiciškai jie kontroliuodavo se- 
natą ir išreiškė tautos valią. Tačiau prieš dešimtmetį, Sulai sumušus 
Marijaus kariuomenę, aristokratai panaikino jų galias. Jie nebegalėjo 
šaukti tautos susirinkimų, siūlyti įstatymų arba apkaltinti tokių nu- 
sikaltėlių kaip Veris. O didžiausias pažeminimas tribūnu tapusiam 

senato nariui — kad jis iškart netekdavo teisės eiti aukštesnes parei- 
gas senate arba tapti konsulu. Trumpai tariant, tapti tribūnu reiškė 
politinę aklavietę, kurioje atsidurdavo rėksniai ir niurzgos, nekom- 
petentingi ir neturintys šalininkų senatoriai. Joks gerbiamas arba 
ambicingai nusiteikęs senato narys į tribūnus nesiverždavo. 

— Žinau, kad norite man paprieštarauti, — tarė Ciceronas 
kilstelėdamas ranką, kad susirinkusieji nutiltų. — Vis dėlto tribūnai 
dar turi šiokią tokią teisę. Ar aš klystu, Servijau? 

— Tiesa, — sutiko Servijus. — Jiems palikta pofestas auxilii 

ferendi. 

Išvydęs mūsų nebylius žvilgsnius, jis liko patenkintas. 

— "Tai reiškia, — netrukus paaiškino mums šypsodamasis, — 
kad jie turi teisę suteikti pagalbą teismų nekaltai apkaltintiems 
privatiems asmenims. Tačiau noriu perspėti, kad tavo draugai, Ci- 
ceronai, kuriuo ir aš nuo seno turiu garbės vadintis, nebus apie tave 
geros nuomonės, jei susidėsi su prastuomene. Tik savižudybė. Prieš- 
taraujate? Betgi mums visiems teks mirti. Tai tik laiko klausimas. O 
„šis kelias yra bent jau garbingas. 

— Pritariu Servijui dėl pavojaus, kuris mums iškils, jei kreip- 
simės į tribūnus, — prabilo Kvintas. (Apie savo vyresnįjį brolį jis 
visuomet kalbėdavo daugiskaita — „mes“.) — Ar mums tai patinka, 
ar ne, bet įtaką Romoje šiandien turi senatas kartu su kilmingaisiais. 
Štai kodėl mes taip apdairiai stengėmės kelti tavo reputaciją, naudo- 
damiesi tavo, kaip advokato, praktika. Bendraudami su šiais žmonė- 
mis, mes patys sau kastume duobę, nes anksčiau ar vėliau pasklistų 
kalbos, jog esi tik paprasčiausias demagogas. Be to... Nenoriu kištis, 
Markai, bet ar tu pagalvojai apie Terencijos reakciją, tau pasirinkus 
šį kelią? 

Tai išgirdęs Servijus nusikvatojo: 

— Niekada neužkariausi Romos, jei nesuvaldysi savo žmonos. 

— Patikėk, Servijau, Romos užkariavimas yra vaikų žaidimas, 
palyginus su Terencijos valdymu. 

Užvirė diskusijos. Liucijus manė, kad reikėtų nedelsiant kreip- 
tis į tribūnus, nesibaiminant galimų pasekmių. Stenijus buvo toks 
nelaimingas ir persigandęs, jog apie jo nuomonę šiuo klausimu ne- 
galėjo būti nė kalbos. Galiausiai Ciceronas pasiteiravo mano nuo- 
monės. Kitoje draugijoje tai greičiausiai būtų sukėlę nuostabą, nes 
vergo nuomonė, daugelio romėnų įsitikinimu, nieko nereiškė, tačiau 
šie vyrai buvo įpratę, kad Ciceronas kartais kreipdavosi į mane pa- 

tarimo. Aš, rūpestingai parinkdamas žodžius, atsakiau, kad, mano 
manymu, Hortenzijus ne itin apsidžiaugtų išgirdęs apie Verio elgesį, 
o šis paviešintas incidentas jį pastūmėtų sudrausminti savo klientą. 
Todėl, manding, kreiptis į tribūnus yra rizikinga, bet vis tiek verta. 
Ciceronas atsakymu liko patenkintas. 

— Kartais, — prabilo jis; apibendrindamas mūsų diskusiją 
aforizmu, kurio niekada nepamiršiu, — dalyvaudamas politikoje 
privalai pradėti kovą net ir nežinodamas, kaip nugalėti, nes tai pa- 
aiškėja tik užvirus mūšiui. Dėkoju, gerbiamieji. 

Šiais jo žodžiais susirinkimas baigėsi. 


Laukti nebuvo kada, nes jeigu naujienos iš Sirakūzų pasiekė 
Romą, reikėjo manyti, kad Verio vyrai jau netoliese. Ciceronui tebe- 
kalbant, man į galvą šovė mintis, kur būtų galima paslėpti Stenijų, 
todėl susirinkimui pasibaigus aš nedelsdamas nuskubėjau ieškoti 
Terencijos ūkvedžio Filotimo. Tai buvo apkūnus ir gašlus jaunas 
vyras, laiką dažniausiai leisdavęs virtuvėje, kur versdavo tarnaites 
tenkinti kurią nors iš dviejų didžiausių jo silpnybių, o neretai ir abi. 
Radėęs jį, paklausiau, ar kuriame nors iš jo šeimininkei priklausančių 
namų nėra laisvo kambario. Išgirdęs teigiamą atsakymą, priverčiau 
duoti man raktą. Apžvelgęs gatvę ir nepastebėjęs jokių įtartinų dy- 
kinėtojų, nurodžiau Stenijui sekti paskui mane. 

Jis buvo visiškai prislėgtas, netekęs vilties sugrįžti į gimtinę ir 
nuolat bijojo būti suimtas. Manau, pirmą kartą išvydęs apleistą pa- 
statą Suburoje, kuriame, kaip aš jam paaiškinau, galės apsigyventi, 
jis pagalvojo, jog ir mes jį apleidome. Laiptai buvo išklerę ir sken- 
dėjo prietemoje. Ant sienų matėsi dar neseni gaisro pėdsakai. Jo 
kambarys, įrengtas penktame namo aukšte, buvo ne ką didesnis už 
kalėjimo vienutę, jame ant grindų gulėjo šiaudų čiužinys, o pro mažą 
langelį nesimatė nieko daugiau, tik lygiai toks pat namas kitoje gat- 
vės pusėje ir kambarys, su kurio gyventoju Stenijus, labai panorėjęs, 
būtų galėjęs pasisveikinti rankos paspaudimu. Išvietę jam turėjo at- 
stoti kibirėlis. Nors čia jis nerado jokių patogumų, tačiau buvo sau- 

gus — šiame lindynių labirinte jo niekas nepažinojo, todėl ir surasti 
jį čia buvo beveik ne;manoma. Pamenu, kaip jis gailiu balsu manęs 
paprašė nors valandėlę pabūti kartu su juo, bet man jau reikėjo grįžti 
atgal ir surinkti visą įmanomą su šia istorija susijusią medžiagą, kad 
Ciceronas galėtų pateikti ją tribūnams. Paaiškinau jam, kad turime 
paskubėti, ir tuojau pat išėjau. 

Tribūnai buvo įsikūrę šalia senato rūmų, senojoje Porcijaus ba- 
zilikoje. Nors tuometinį beteisį tribūnatą galima palyginti su kevalu, 
iš kurio buvo ištrauktas visas branduolys, vis dėlto žmonės ir toliau 
aplink jį būriuodavosi. Pikti, praradę savo turtą, išbadėję ir karingai 
nusiteikę žmonės ir toliau liko nuolatiniais tribūnų bazilikos lanky- 
tojais. Abu su Ciceronu eidami per forumą, išvydome didžiulę minią 
žmonių, kurie stumdėsi ant laiptų, norėdami pamatyti, kas dedasi 
viduje. Aš ne tik nešiau dėklą su dokumentais, bet ir, eidamas pirma 
senatoriaus, stengiausi padaryti jam praėjimą, o už tai susilaukiau 
niuksų ir keiksmų, nes šie piliečiai ne itin mėgo purpuru siuvinėtas 
togas. 

Pastato viduje, ant ilgo medinio suolo po freska, vaizduojančia 
kartaginiečių pralaimėjimą, sėdėdavo dešimt kasmet renkamų tri- 
būnų. Nedidelėje patalpoje buvo pilna žmonių, triukšminga ir šilta, 
nepaisant gruodžio šalčio lauke. Mums įėjus, kažkoks basas keis- 
tuolis rėžė prakalbą susirinkusiems. Tai buvo nemalonus bebarzdis 
jaunuolis, kalbantis bjauriai gergždžiančiu balsu. Porcijaus bazilikoje 
nuolat sukiodavosi įvairiausių pamišėlių, todėl iš pradžių šį vyruką 
palaikiau vienu iš jų, nes jis, kiek aš supratau, įrodinėjo, kodėl nevalia 
nei nugriauti, nei per colį pastūmėti vienos iš čia stovinčių kolonų, 
norint suteikti tribūnams daugiau vietos. Vis dėlto kažkokiu būdu 
jis mokėjo patraukti dėmesį. Ciceronas ėmė labai atidžiai jo klausy- 
tis ir po kurio laiko, kalbančiajam nuolat minint „savo prosenelį“, jis 
suprato šią keistą būtybę esant provaikaitį garsiojo Marko Porcijaus 
Katono, kurio vardu pavadinta ši jo pastatyta bazilika. 

Paminėjau jį neatsitiktinai, nes jaunasis Katonas — tuo metu 
jam buvo dvidešimt treji — vėliau taps svarbia figūra tiek Cicerono 


54 


SENATORIUS 


gyvenime, tiek Respublikos mirtyje. Tačiau tada apie tai negalėjo 
kilti nė mintis. Atrodė, šio žmogaus laukia tik beprotnamis. Pagaliau 
jis baigė savo kalbą ir, nieko nematančiomis paklaikusiomis akimis 
eidamas pro šalį, atsitrenkė tiesiai į mane. Prisimenu nuo jo tarsi 
nuo gyvulio sklidusią stiprią smarvę, šlapius, susivėlusius plaukus ir 
lėkštės didumo prakaito dėmes ant tunikos. Vis dėlto savo tikslą jis 
pasiekė, ir ši kolona stovėjo tol, kol stovėjo visas pastatas. 

Tiek to, sugrįžkime į mūsų istoriją. Dauguma tribūnų buvo 
neturtingi, tačiau talentu ir energingumu iš jų išsiskyrė Lolijus Pa- 
likanas. Tai buvo išdidus, bet žemos kilmės vyras iš Picenumo pro- 
vincijos Italijos šiaurės rytuose — iš ten savo didįjį šuolį į politiką 
padarė Pompėjus Didysis. Buvo manoma, kad Pompėjus, sugrįžęs iš 
Ispanijos, pasinaudos savo įtaka ir padės žemiečiui tapti pretoriumi, 
todėl Ciceronas kaip ir visi kiti labai nustebo, kai vasaros pradžioje 
Palikanas netikėtai kandidatavo į tribūnatą. Tačiau aną rytą mano 
šeimininkas tuo tik apsidžiaugė. Nauja tribūnų vada savo pareigas 
pradėdavo eiti gruodžio dešimtąją, todėl jis šioje vietoje buvo dar 
naujokas. 

— Ciceronas! — sugriaudėjo išvydęs mus. — O aš vis laukiau, 
kada gi tu apsilankysi! 

Jį jau buvo pasiekusios naujienos iš Sirakūzų, todėl tribūnas 
norėjo pasikalbėti apie Verį. Tiesa, asmeniškai, nes kalbama, kaip jis 
mums paslaptingai užsiminė, ne tik apie vieno žmogaus likimą. Ci- 
ceronas sutiko su jo pasiūlymu po valandos susitikti pas jį namuose, 
Aventinos kalvoje, o Lolijus Palikanas tuo tarpu liepė vienam iš savo 
patarnautojų mus palydėti, pažadėjęs netrukus prisidėti prie mūsų. 

Jis gyveno nuošaliai, — vieta atitiko jo padėtį, — netoli La- 
vernos vartų, tuoj pat už miesto sienos. Kaip šiandien prisimenu 
atriume stovėjusį didesnį negu natūralaus dydžio Pompėjaus biustą 
su Aleksandro Didžiojo šalmu ir šarvais. są 

— Hm, — įvertino biustą Ciceronas. — Ar tik ne Trys gracijos 
jį taip išpuošė? 

Tai buvo vienas iš tų sąmojų, kurie greitai sklisdami po miestą 

pasiekia nukentėjusiojo ausis. Laimė, niekas daugiau, išskyrus mane, 
to negirdėjo, tačiau aš, pasinaudojęs proga, perdaviau savo šeiminin- 
kui konsulo metraštininko žodžius apie anekdotą, kuriuo jis šaipėsi 
iš Gelijaus tarpininkavimo, sprendžiant filosofų ginčą. Ciceronas 
apsimetė susigėdęs ir pažadėjo ateityje elgtis apdairiau. Jis teigė su- 
prantąs, kad žmonėms patinka nuobodūs politikai, bet greitai savo 
pasiryžimą pamiršo. 

— Neblogai kalbėjai aną savaitę, — prabilo Palikanas, įėjęs pro 
duris. — Tu gerai kalbi, Ciceronai, tikrai gerai. Neieškai žodžio ki- 
šenėje. Deja, šitie šunsnukiai, besididžiuojantys savo mėlynu krauju, 
tave apmovė. Nepavydžiu tau. Ir ką gi toliau darysi? 

(Neprisimenu jo žodis žodin, bet Palikanas kalbėjo labai pa- 
našiai. Jo žodžiai ir tarsena buvo šiurkštūs, todėl aristokratai dėl to 
šiek tiek pavargdavo.) 

Aš atidariau savo dėklą, ištraukiau iš jo dokumentus ir pada- 
viau Ciceronui, o šis, nieko nelaukdamas, paaiškino Stenijaus situa- 
ciją. Baigęs kalbėti pasiteiravo, ar tribūnai galėtų kuo nors padėti. 

— Kaip čia pasakius... — prabilo Palikanas, lyžtelėdamas lūpas 
ir kreivai šypsodamasis. — Nagi, atsisėskim ir pamąstykim, ką būtų 
galima padaryti. 

Jis nusivedė mus-į mažą kambarėlį; ant sienos buvo nutapyta 
didžiulė freska, vaizduojanti laurais vainikuotą Pompėjų, šįkart pri- 
menantį Jupiterį, kuriam iš pirštų blyksėjo žaibai. 

— Patinka? — pasidomėjo Palikanas. 

— Įspūdinga, — atsakė Ciceronas. 

— Iš tikrųjų, — patenkintas pritarė tribūnas. — Čia tai menas. 

Atsisėdau kampe, tiesiai po Picėnų deive, tuo tarpu Ciceronas, 
kuriam į akis stengiausi nežiūrėti, ir šeimininkas įsitaisė priešinguo- 
se sofos galuose. 

— Tai, ką dabar pasakysiu, neturi išeiti už šitų sienų. Pompėjus 
Didysis, — Palikanas galva linktelėjo freskos pusėn, kad neabejo- 
tume, ką jis turėjo omenyje, — greitai sugrįš ; Romą, beje, pirmą 
kartą po šešerių metų. Jis įžengs su savo kariuomene, todėl mūsų 

kilmingiesiems bičiuliams jų veidmainystės nebepadės. Jis sieks tap- 
ti konsulu. Ir juo taps. Be jokios kovos. 

Jis pasilenkė pirmyn, tikėdamasis Cicerono veide išvysti nuos- 
tabą, tačiau šis sensaciją išklausė visiškai ramiai, tarytum oro prog- 
nozę. 

— Vadinasi, už pagalbą Stenijui turėsiu padėti Pompėjui? 

— Nair gudrus gi tu, Ciceronai. Aš taip ir maniau, kad esi pro- 
tingas vyras. Ką tu apie tai manai? 

Ciceronas, parėmęs ranka smakrą, žiūrėjo tiesiai į Palikaną. 

— Kvintas Metelas neapsidžiaugs. Ar prisimeni senas eiles — 
„Romą valdo Metelai, tokia jau jų dalia/Jiems skirta būti konsulais“? 
Dar nuo jo gimimo buvo numatyta, kad ateinančią vasarą jis taps 
konsulu. 

— Nejaugi? Tegul pabučiuoja man į užpakalį. Kiek legionų 
turėjo Kvintas Metelas, kai paskutinį kartą jį matei? 

— Užtat Krasas turi, — paaiškino Ciceronas. — Taip pat ir 
Lukulas. 

— Lukulas per daug toli, be to, jo rankos jau pilnos. O dėl 
Kraso, tai tiesa, kad jis nekenčia Pompėjaus. Tačiau jis nėra tikras 
karys. Jis yra prekiautojas, o prekiautojams visada rūpi sudaryti 
naują sandėrį. 

— Vis dėlto tai prieštarautų įstatymams. Konsulas turi būti ne 
jaunesnis kaip keturiasdešimt trejų metų, o kiek Pompėjui? 

— Dar tik trisdešimt ketveri. | 

— Taigi. Beveik metais jaunesnis už mane. Be to, prieš tam- 
pant konsulu, reikia būti išrinktam į senatą ir paragauti pretoriaus 
duonos, tačiau Pompėjus neatitinka nė vieno iš šių reikalavimų: per 
savo gyvenimą jis nėra pasakęs nė vienos kalbos. Jeigu kalbėsime 
atvirai, mielasis Palikanai, retas kuris kandidatas būtų mažiau tinka- 
mas šioms pareigoms. 

Palikanas atsainiai mostelėjo ranka. 

— Galbūt sakai tiesą, bet atkreipkime dėmesį į faktus: Pompė- 
jus visus tuos metus kaip prokonsulas vadovavo ištisiems kraštams. 
Jis jau yra konsulas, tik kol kas dar nepripažintas oficialiai. Būkime 

realistai, Ciceronai. Nejaugi tikiesi, kad toks žmogus kaip Pompėjus 
sugrįš į Romą ir viską pradės nuo nulio. Taps kvestoriumi, lyg būtų 
koks eilinis politikierius? Ir ką gi tai jam pridėtų? 4 

— Visa tai aš suprantu, bet tu norėjai išgirsti mano nuomonę, 
ir aš tau ją pasakiau. Be to, aristokratai jo nepalaikys. Žinoma, jei jis 
prie miesto vartų atsives dešimt tūkstančių, jie neturės iš ko pasi- 
rinkti ir neprieštaraus jo ambicijoms tapti konsulu, bet anksčiau ar 
vėliau jo kariai grįš namo, ir kas tada? Cha! 

Ciceronas staiga užvertė galvą ir nusikvatojo: 

— Labai gudriai! 

— Pagaliau supratai? — šaipydamasis paklausė Palikanas. 

— Supratau, — pritariamai linktelėjo Ciceronas. — Puikiai. 

Tuo metu visiškai nenutuokiau, apie ką jie kalba. Tačiau 
grįžtant namo Ciceronas viską paaiškino. Pompėjus ketino tapti 
konsulu kaip tribūnatas, bet pirmiausia reikėjo grąžinti tribūnams 
jų turėtas teises. Štai kodėl Palikanas, visų nuostabai, tapo tribūnu. 
Pasirodo, šis sumanymas gimė ne iš altruistinių Pompėjaus motyvų 
suteikti romėnams daugiau laisvės, — nors gali būti, kad gulėdamas 
savo maudyklėse Ispanijoje jis ir įsivaizdavo save piliečių teisių gy- 
nėju, — bet iš savanaudiškų paskatų. Pompėjus, kaip geras strategas, 
suprato, kad tokiu būdu aristokratai atsidurtų savotiškose žnyplėse: 
iš vienos pusės — už Romos sienų sutelkta jo kariuomenė, iš kitos 
— eiliniai Romos gyventojai miesto gatvėse. Hortenzijui, Katului, 
Metelui ir kitiems neliktų kito pasirinkimo, kaip tik pritarti Pom- 
pėjaus kandidatūrai į konsulo pareigas ir atstatyti tribūnų teises. 
Priešingu atveju jų lauktų triuškinamas pralaimėjimas. Pasiekęs 
savo tikslą, Pompėjus galėtų paleisti savo karius namo ir prireikus 
valdyti Romą, apeinant senatą ir kreipiantis tiesiai į tautą. Jį nuversti 
būtų neįmanoma. Anot Cicerono, šis smūgis būtų tobulas, ir jis tai 
suprato sėdėdamas ant Palikano sofos. 

— O kas man iš to? — pasiteiravo Ciceronas. 

— Tavo globotiniui bus atidėtas mirties nuosprendžio vykdy- 
mas. 

— Ir daugiau nieko? 

— Tai priklausys nuo to, kiek mums padėsi. Aš negaliu nieko 
konkrečiau pažadėti. Teks palaukti, kol sugrįš pats Pompėjus. 

— Labai jau kukliai, drįstu sakyti, mielasis Palikanai. 

— Ką gi, bet tavo padėtis, mano mielasis Ciceronai, drįstu 
sakyti, taip pat kukli. 

Ciceronas atsistojo. Supratau, kad jis įsižeidęs. 

— Aš bet kada galiu pasitraukti, — paaiškino jis tribūnui. 

— Ir palikti savo globotinį agonijose ant vieno iš Verio kry- 
žių, — Palikanas taip pat atsistojo. — Nemanau, Ciceronai. Ne- 
manau, kad tu toks kietaširdis. 

Tada jis palydėjo mus pro Pompėjų-Jupiterį ir Pompėjų-Alek- 
sandrą. 

— Lauksiu tavęs ir tavo ginamojo ryt iš ryto bazilikoje, — tarė 
Palikanas, ant slenksčio atsisveikindamas su Ciceronu. — Liksi 
mums skolingas, o mes pažiūrėsime. 

Durys užsidarė. 

Ciceronas apsisuko ant kulnų ir išėjo gatvėn. 

— Jeigu tokius meno kūrinius Palikanas demonstruoja vie- 
šai, — pratarė jis, — tai kas, tavo manymu, kabo pas jį išvietėje? Tik 
neprimink man, Tironai, kad liežuvį reikia laikyti už dantų, nes man 
visiškai nerūpi, ar kas nors mane girdi, ar ne. 

Jis pirma manęs įėjo pro miesto vartus, sunėręs rankas sau už 
nugaros, palenkęs galvą ir susimąstęs. Be abejo, Palikanas buvo tei- 
sus. Ciceronas neturėjo iš ko rinktis. Jis negalėtų išduoti savo gina- 
mojo. Esu tikras, kad jis bandė įvertinti politinę riziką, kuri gerokai 
padidės, jeigu jis, užuot kreipęsis į tribūnus, prisidės prie žūtbūtinės 
kovos už jų teisių atkūrimą. Žengdamas šį žingsnį, jis netektų nuo- 
saikiųjų politikų, kaip antai Servijaus, paramos. 

— Tiek jau to, — pareiškė jis kreivai šypsodamasis, kai pagaliau 
grįžome namo. — Norėjau kovos ir, atrodo, kad gavau, ko norėjau. 

Jis pasiteiravo prievaizdo Eroso, kur yra Terencija, ir nudžiugo, 
sužinojęs, kad ji tebėra savo kambaryje. Tai bent jau kelioms valan- 
doms atitolino naujienos pranešimą. Mes nuėjome į jo darbo kam- 
barį, ir Ciceronas iškart suskato diktuoti savo kalbą tribūnams. 

— Gerbiamieji, man didelė garbė pirmą kartą į jus kreip- 
tis, — prabilo jis, tačiau tą pačią akimirką išgirdome nuo įėjimo 
sklindančius šūksnius ir kažką panašaus į duslius smūgius. 

Mano šeimininkas, kuris visuomet galvodavo stovėdamas if 
tuo pat metu vaikščiojo po kambarį, nubėgo pasižiūrėti, kas atsitiko. 
Aš išskubėjau paskui jį. Prieangyje stovėjo šeši įniršę vyrai su vėzdais 
rankose. Erosas, susiėmęs už pilvo, voliojosi ant žemės, o iš prakirs- 
tos lūpos bėgo kraujas. Vienas įsiveržėlis, ginkluotas ne lazda, bet 
oficialiu dokumentu, žengė Cicerono link ir pareiškė turįs leidimą 
apieškoti namą. 

— Kieno leidimą? — Ciceronas atrodė ramus — ramesnis, 
negu aš būčiau buvęs jo vietoje. 

— Leidimą Sirakūzuose gruodžio pirmąją išdavė Gajus Veris, 
Sicilijos propretorius. — Atvykėlis kilstelėjo dokumentą tiesiai Ci- 
ceronui prieš veidą, bet tuoj pat įžūliai nuleido. — Ieškau išdaviko 
Stenijaus. 

— Čia jo nerasite. 

— Aš pats nuspręsiu — yra jis čia ar jo nėra. 

— O kas tu toks? 

— Timarchidas, Verio išlaisvintasis. Tačiau aš atvykau ne au- 
šinti burnos ir laukti, kol jis paspruks. Jūs, — kreipėsi jis į arčiausiai 
stovėjusius vyrus, — apžiūrėkite fasadą. O jūs abu — galą. Likusieji 
eikite su manimi. Pradėsime nuo jūsų, senatoriau, darbo kambario, 
jei neprieštarausite. 

Netrukus po namą pasklido triukšmas — batų trepsėjimas ant 
marmuro plytelių ir medinių plokščių, tarnaičių šūksniai, pikti vyrų 
balsai, dūžtančių ir lūžtančių daiktų garsai. Ciceronui stovint tarp- 
duryje, Timarchidas darė kratą jo darbo kambaryje, nepamiršdamas 
iškratyti dėklus su dokumentais. | 

— Nemanau, kad jis galėtų čia lindėti, — pastebėjo Cicero- 
nas. — Nepanašu, kad jis būtų nykštukas. 

Nieko nepešę darbo kambaryje, jie užlipo laiptais į spartietišką 
senatoriaus miegamąjį ir persirengimo kambarį. 

— Įsidėmėk, Timarchidai, — mano šeimininkas vis dar buvo 

ramus, bet matydamas, kaip sujaukiama jo lova, jam darėsi vis sun- 
kiau tvardytis, — kad tu ir tavo šeimininkas sumokėsite man už tai 
šimteriopai. 

— O tavo žmona? — pasiteiravo Timarchidas. — Kur jos 
miegamasis? 

— Ech, — tyliai atsiduso Ciceronas. — Tavo vietoje šito tikrai 
nedaryčiau. 

Tačiau Timarchidas netvėrė savam kailyje. Jis buvo sukoręs tokį 
ilgą kelią, nieko nesurado, o čia dar tas Ciceronas gadina jam ner- 
vus. Jis kartu su trimis savo sėbrais nubėgo koridoriumi šaukdamas: 
„Stenijau! Mes žinome, kad tu čia!" Netrukus jis atidarė Terencijos 
miegamojo duris. Per visą namą nuaidėjo skambus pliaukštelėjimas, 
— Terencija skėlė anitausį įsibrovėliui, — kurį sekė riksmas. Tuojau 
pat pasipylė tirada keiksmų — tokiu valdingu tonu ir taip garsiai, 
kad tolimas Terencijos protėvis, prieš pusantro amžiaus vadovavęs 
romėnams Kanų mūšyje prieš Hanibalą, turėjo atsisėsti kape. 

— Ji užsipuolė vargšelį tarytum tigrė iš medžio, — vėliau prisi- 
mindavo Ciceronas. Man jo kone pagailo. 

Supratęs, kad jo misija žlugo, Timarchidas nusprendė trauktis, 
todėl netrukus kartu su savo banditais ėmė leistis laiptais. Jiems 
iš paskos sekė Terencija ir mažoji Tulija, motinos pavyzdžiu su- 
gniaužusi savo mažus kumštelius. Timarchidas šūktelėjo savo pa- 
lydovams, ir po akimirkos išgirdome skubiai tolstančius žingsnius ir 
durų trinktelėjimą. Netrukus senajame name vėl stojo tyla, išskyrus 
tolimą tarnaitės raudą. 

— Ir visa tai... — giliai įkvėpusi oro ir atsigręždama į vyrą, pra- 
bilo Terencija, — visa žai todėl, kad senate užtarei šitą nelaimingą 
sicilietį? 

Jos skruostai degė raudoniu, o smulki krūtinė tankiai kilnojosi. 

— Manau, kad taip, brangioji, — liūdnai atsakė Ciceronas. — 
Jie nusprendė mane įbauginti. 

— Ką gi,o tu, Ciceronai, jiems neleisk. 

Ji uždėjo rankas jam ant galvos ir stipriai suspaudė — šis jos 
gestas reiškė ne švelnumą, bet aistrą. O tada, įsmeigusi jam į akis 
savo nuožmų žvilgsnį, tarė: 

— Privalai juos svžriuškinti. 

Šis incidentas persikėlė į kitą rytą, kai patraukėme į Porcijaus 
baziliką; Ciceronui iš vienos pusės ėjo Kvintas, iš kitos — Liucijus, o 
už jo, pasipuošusi oficialiais Romos matronos drabužiais ir nešama 
specialiai tam tikslui išsinuomotuose neštuvuose, keliavo Terencija. 
Tai buvo pirmas kartais, kai ji teikėsi pasiklausyti jo kalbos, ir aš 
prisiekiu, kad mano šeimininkas jaudinosi ne tiek dėl pasirodymo 
tribūnams, o dėl to, kad teks kalbėti jai girdint. Mums įkandin nu- 
sidriekė nemažas būrys žmonių, kurie tą rytą vylėsi būsią jo priimti, 
o prie jų pakeliui prisidėjo dar daugiau romėnų, ypač tuo metu, kai 
pusiaukelėje sustojome prie Stenijaus slėptuvės. Per forumą į salę, 
kurioje posėdžiaudavo tribūnai, nužygiavo šimtas ar net daugiau 
žmonių. Įkandin mūsų, stengdamasis per daug nepriartėti, sekė Ti- 
marchidas su savo gauja, tačiau mūsų buvo per daug, kad jis rizikuo- 
tų užpulti. Jis suprato, jog taip pasielgęs bazilikoje būtų suplėšytas į 
skutelius. 

Ant suolo sėdėjo dešimt tribūnų. Patalpa buvo pilna žmonių. 
Palikanui atsistojus ir perskaičius pasiūlymą „Zribunolo sbrendimu 
Štenijui neturėtų būti taikomas įsakymas išvaryti jį iš Romos“, priešais 
tribūnus išbalusiu nuo susijaudinimo veidu pasirodė Ciceronas. Prieš 
svarbias kalbas jam dažnai taip atsitikdavo, todėl prieš įeidamas į 
tribunolo pastatą jis buvo stabtelėjęs prie nutekamojo griovio išsi- 
vemti. Pirmoji kalbos dalis buvo panaši į pasakytą senato nariams, 
išskyrus tai, kad šįkart jis galėjo pasikviesti į priekį savo ginamąjį ir 
tokiu būdu sukelti tribūnų užuojautą. Tiesą sakant, Romos teismui 
tikriausiai niekada neteko išvysti graudžiau už Stenijų atrodančio 
nukentėjusiojo. Tačiau Cicerono kalbos pabaiga buvo visiškai nauja 
ir niekuo nepriminė jo įprastų kalbų teismuose, be to, akivaizdžiai 
liudijo politinės orientacijos pokytį. Ankstesnio jaudulio nebeliko, ir 
Ciceronas kalbėjo sklandžiai bei ugningai. 

— Gerbiamieji tribūnai, Maceliumo pirkliai sako, kad žuvis 
pūva nuo galvos, todėl jei šiandien Romoje kas nors supuvę, — o 
kad taip yra, manau, neabejoja niekas, — aš jums tiesiai pareiškiu, 

jog puvimas prasidėjo nuo galvos. Puvimas prasidėjo nuo viršūnės. 
Pirmiausia ėmė pūti senatas. 

Pasigirdo garsūs pritarimo šūksniai ir trepsėjimas kojomis. 

— Pirkliai jums pasakytų, kad dvokiančią, supuvusią žuvies 
galvą belieka nupjauti. Nupjauti ir išmesti! 

Jo kalbą vėl pertraukė ovacijos. 

— Tačiau galvai nupjauti reikės peilio, nes toji galva yra aris- 
tokratiška, o mes visi juos gerai pažįstame! 

Žmonės ėmė kvatoti. 

— Toji galva yra pilna nuodų ir išpampusi nuo puikybės ir 
arogancijos. O peiliui laikyti reikės tvirtos rankos ir stiprių nervų, 
nes šitų aristokratų sprandai yra variniai. Kartoju: jų visų sprandai 
yra variniai! 

Vėl nuaidėjo garsus juokas. 

— Ir šis žmogus ateis. Jis jau nebetoli. Aš jums pažadu, kad 
atgausite savo teises, nors ir kokia sunki būtų kova! 

Keli nuovokesni žmonės ėmė skanduoti Pompėjaus vardą. Ci- 
ceronas kilstelėjo ranką ir išskėtė tris pirštus. 

— Šiandien jūs turite galimybę įrodyti, kad esate verti šios 
kovos. Būkite drąsūs, gerbiamieji! Ženkite šį žingsnį jau šiandien! 
Suduokite smūgį tironijai. Išlaisvinkite mano ginamąjį. O paskui 
išlaisvinkite Romą! 

Vėliau Ciceronas bus taip nusivylęs savo demagogiška kalba, 
kad paprašys sunaikinti vienintelę jos kopiją, todėl prisipažįstu, kad 
dabar rašau iš atminties. Vis dėlto prisimenu labai aiškiai stiprius 
žodžius, aistrą, su kuria jis kalbėjo, sukurstytos minios džiūgavimą, 
akies mirktelėjimą, kuriuo jis apsikeitė su Palikanu, išeidamas iš 
tribunolo, ir Terenciją, kuri nemirksėdama žvelgė pirmyn, tuo tarpu 
aplinkui stovintys miestiečiai netvėrė džiaugsmu. Salės gale stovėjęs 
Timarchidas nepastebėtas išsliūkino dar prieš nutylant ovacijoms; 
žinoma, jis nušuoliavo atgal į Siciliją pranešti šeimininkui, kas nu- 
tiko: už Cicerono pasiūlymą — negaliu neprisiminti — balsavo visa 
dešimtis tribūnų, ir Stenijus Romoje galėjo jaustis saugus. 


IV 


Ciceronas turėjo dar vieną maksimą: jei reikia pasielgti nepo- 
puliariai, padaryk tai nuoširdžiai, nes politikoje baikštumas nieko 
vertas. Todėl, nors jis anksčiau niekuomet nebuvo išreiškęs savo 
nuomonės apie Pompėjų arba tribūnus, dabar buvo labiausiai pasi- 
šventęs jų šalininkas. Žinoma, Pompėjaus žmonės džiaugėsi, į savo 
gretas priėmę tokį puikų naujoką. 

Tais metais žiema Romoje buvo ilga ir šalta, tačiau man at- 
rodo, kad jos nagus labiausiai pajuto Terencija. Jos asmeninis garbės 
kodeksas reikalavo palaikyti vyrą kovoje prieš įsiveržėlius į jų namus, 
tačiau jai tekdavo sėdėti kartu su smirdančiais vargšais ir klausytis, 
kaip piktai Ciceronas atsiliepia apie jos padėties žmones bei pakęsti 
svetainę ir valgomąjį nuolat užėmusius naujuosius jo partiečius: 
žmones, atvykusius iš Šiaurės, kur jai niekada neteko buvoti, kalban- 
čius keistu akcentu, mėgstančius susikelti kojas ant jos baldų ir iki 
vėlumos kažką rezgančius. Jiems vadovavo Palikanas, kuris sausio 
mėnesį, antrą kartą lankydamasis jų namuose, atsivedė vieną naują 
pretorių, Liucijų Afranijų, senatorių iš Pompėjaus gimtinės Picenu- 
mo. Ciceronas nėrėsi iš kailio stengdamasis jį sužavėti, o ir Terencija 
anksčiau būtų laikiusi garbe savo namuose priimti pretorių. Tačiau 
Afranijus neturėjo nei padorios šeimos, nei bent jau gero išsiauklė- 
jimo. Jis buvo toks įžūlus, kad išdrįso jos pasiteirauti, ar ji mėgstanti 
šokti, o kai apimta išgąsčio Ierencija atsitraukė atgal, pareiškė, kad 
šokiai jam patinka labiau už bet ką. Paskui kilstelėjo tuniką aukštyn, 
parodė jai savo kojas ir pareikalavo atsakyti, ar jai kada nors teko 
matyti gražesnes blauzdas. 

Šie vyrai Romoje reprezentavo Pompėjų ir kartu su savimi 

atsinešė kariuomenės kvapą ir manieras. Jų šiurkštumas peraugdavo 
į brutalumą, nors, turint omenyje jų planus, jie ir turėjo tokie būti. 
Kartais prie vyrijos prisidėdavo Palikano dukra Lolija, — nevalyva 
jauna mergiotė, kaip tik tokia, kokių nemėgo Terencija, — ištekėjusi 
už Aulo Gabinijaus, vieno iš Pompėjaus pavaduotojų, taip pat kilu- 
sio iš Picenumo, o tuo metu kartu su karvedžiu tarnavusio Ispanijo- 
je. Gabinijus palaikė ryšius su legionų vadais, kurie jį informuodavo 
apie centurionų lojalumą, nes, kaip manė Afranijus, būtų bepras- 
miška žygiuoti su visa kariuomene tokį ilgą kelią į; Romą, norint 
atkurti tribūnato teises ir galbūt sužinoti, jog legionai mielu noru 
pereitų aristokratų pusėn, jei tik šie pasiūlytų didesnę papirką. 
Sausio pabaigoje Gabinijus pranešė, kad pagaliau paimtos pas- 
kutinės maištininkų tvirtovės Uksamoje ir Kalaguryje, todėl Pom- 
pėjus su savo legionais jau rengiasi grįžti namo. Ciceronas kelias sa- 
vaites intensyviai darbavosi tarp pedarijy, atitraukdamas senatorius 
nuo debatų ir įtikinėdamas, kad šiaurės Italijoje sukilę vergai kelia 
grėsmę jų verslui ir prekybai. Jis šauniai pasidarbavo. Galiausiai, kai 
atėjo metas svarstyti šį klausimą senate, nepaisant stiprios aristok- 
ratų ir Kraso šalininkų opozicijos, jo senatorių dauguma balsavo už 
tai, kad Pompėjaus kariuomenė liktų neištormuota ir, sugrįžusi iš Is- 
panijos į gimtinę, sunaikintų Šiaurėje įsitaisiusius Spartako rekrutus. 
Konsulo titulas jam buvo jau beveik garantuotas, o pateikęs pasiūly- 
mą Ciceronas grįžo namo plačiai šypsodamasis. Tiesa, aristokratai jį 
ignoravo, ir Ciceronas buvo labiausiai jų nemėgiamas žmogus visoje 
Romoje, o tuo metu senatui vadovavęs konsulas Publijus Kornelijus 
Lentulas Sura, didžiausias snobas iš visų snobų, jam atsistojus kal- 
bėti, apsimetė jo nepažįstas. Tačiau ar tai galėjo ką nors pakeisti? Juk 
Ciceronas priklausė artimiausių Pompėjui Didžiajam žmonių ratui, 
o juk ir kiekvienas kvailys žino, kad geriausias būdas politikoje ką 
nors pasiekti — tai susidėti su esančiu populiarumo viršūnėje. 
Gėda pripažinti, tačiau per tuos mėnesius mes apleidome 
Stenijų iš Termų. Jis dažnai pasirodydavo rytais ir visą dieną su- 
kiodavosi aplink, tikėdamasis atkreipti į save senatoriaus dėmesį 
ir pasikalbėti. Jis tebegyveno tame pačiame apleistame, Terencijai 

priklausančiame name. Jam baigėsi pinigai. Jis negalėjo iškelti kojos 
už miesto vartų, nes jo neliečiamumo statusas galiojo tik Romoje. 
Jis nesiskuto, nesikirpo plaukų ir, sprendžiant iš kvapo, nuo spalio 
mėnesio nekeitė drabužių. Jis buvo panašus ne tiek į pamišėlį, kiek į 
apsėstąjį, nes nuolatos kažką užrašinėdavo pergamento skiautelėse, 
kurias paskui mėtydavo gatvėje. 

Ciceronas dažnai teisindavosi dėl to, kad nebesusitinka su 
juo. Be abejo, jis jautėsi jau atlikęs savo pareigas. Tačiau tai nebuvo 
vienintelė priežastis. Iš tikrųjų politikas yra kvailas kaimietis, pa- 
jėgiantis sutelkti dėmesį tik į vieną dalyką, o vargšas Stenijus buvo 
vakar dienos problema. Šiandien visiems rūpėjo vis stiprėjanti 
konfrontacija tarp Kraso ir Pompėjaus, o siciliečio likimas niekam 
neberūpėjo. 

Pavasariui artėjant į pabaigą, Krasas, Italijos „kulne“ galutinai 
sumušęs pagrindines Spartako sukilėlių pajėgas, nužudęs patį Spar- 
taką ir paėmęs apie šešis tūkstančius vyrų į nelaisvę, ėmė judėti at- 
gal į Romą. Netrukus Pompėjus, perėjęs Alpes, nuslopino sukilimą 
šiaurėje ir konsulams atsiuntė laišką, kuris buvo perskaitytas senate. 
Krasas jame buvo paminėtas tik tarp kitko, nors būtent jis „galutinai 
ir visiškai“ sužlugdė vergų maištą. Tokiu būdu Pompėjus Didysis 
savo šalininkams nedviprasmiškai leido suprasti: šiemet triumfuos 
tik vienas karvedys, ir tai nebus Markas Krasas. Galiausiai, išsklai- 
dydamas bet kokias abejones, Pompėjus savo laišką baigė pranešimu, 
jog jis irgi grįžta į Romą. Nieko nuostabaus, kad šių istorinių įvykių 
sūkuryje Stenijus liko užmirštas. 

Tiksliai nepamenu — atrodo, kad tai atsitiko gegužės mėnesį, 
o galbūt birželio pradžioje. Į Cicerono namus atvyko laišku nešinas 
pasiuntinys. Truputį paabejojęs, ištiesė jį man, bet atsisakė išvykti, 
kol negavo atsakymo — toks esą jam duotas nurodymas. Nors šis 
vyras vilkėjo civiliniais drabužiais, buvau tikras, kad jis tarnauja ka- 
riuomenėje. Nunešęs laišką į Cicerono darbo kambarį, pastebėjau, 
kad šeimininko veidas, jam skaitant gautą žinią, ėmė niauktis. Per- 
skaitęs padavė jį man, ir vos tik išvydęs antraštę supratau, kodėl jis 
taip susiraukė: „Nuo Marko Lisinijaus Kraso, imperatoriaus, Markui 


66 


SENATORIUS 


Tulijui Ciceronui. Sveikinimai.“ Ne, laiške nebuvo jokio grasinimo. 
Tai buvo tiesiog kvietimas rytoj ryte sutikti į Romą grįžtantį nuga- 
lėtoją. Sutikimas buvo numatytas netoli Lanuvijaus, aštuonioliktoje 
mylioje. 

— Ar aš galėčiau atsisakyti? — paklausė Ciceronas, bet netru- 
kus pats sau atsakė: — Ne, negaliu. Tai būtų mirtinas įžeidimas. 

— Galbūt jis ketina prašyti jūsų paramos? 

— Nejaugi? — sarkastiškai atsakė Ciceronas. — Ir kodėl taip 
manai? 

— Argi negalėtumėte suteikti jam nors truputį vilties, kol tai 
nesikerta su jūsų įsipareigojimais Pompėjui? 

— Ne. Neįmanoma. Pompėjus leido tai aiškiai suprasti. Jis 
tikisi visiško lojalumo. Kai Krasas paklaus: „Ar tu už mane, ar prieš 
mane?“, teks atsakyti be užuolankų. O tai politikui yra tikras košma- 
ras, — jis atsiduso. — Tačiau mes turėsime jį pasitikti. 

Kitą rytą, vos tik saulei patekėjus, susėdome į dviratį atvirą veži- 
mą, Cicerono patarnautojas ta proga tapo vežiku, ir mes pajudėjome. 
Tai buvo pats geriausias dienos metas pačiu geriausiu metų laiku, 
kai buvo jau pakankamai karšta, kad būtų galima maudytis miesto 
tvenkinyje netoli Kapenos vartų, tačiau oras buvo dar ganėtinai gai- 
vus. Kelias nedulkėjo. Jauni alyvmedžių lapai akį džiugino šviežia 
žaluma. Atrodė, kad, paliesti pirmųjų saulės spindulių, švyti net palei 
Apijaus kelią tankiai išrikiuoti mauzoliejai. Ciceronas įprastai mėg- 
davo atkreipti mano dėmesį į kurį nors paminklą ir papasakoti su 
juo susijusią istoriją, pavyzdžiui, apie Skipijo Afrikiečio statulą arba 
apie Horacijos, kurią nužudė brolis už tai, kad ši nepaprastai gedėjo 
dėl savo mylimojo mirties, mauzoliejų. Tačiau tą rytą gerosios dva- 
sios buvo jį apleidusios. Jo mintys sukosi tik apie Krasą. 

— Jam priklauso pusė Romos. Nesistebėčiau, jeigu šie mau- 
zoliejai — taip pat. Kiekviename iš jų būtų galima sutalpinti visą 
šeimą! O kodėl gi? Krasas tai sugebėtų. Ar teko matyti, kaip jis 
veikia? Tarkime, jo ausis pasiekė žinia apie kilusį gaisrą, grasinantį 
persimesti į kaimynystę. Tuomet jis siunčia savo vergus į aplinkinius 
butus ir siūlosi juos nupirkti, žinoma, pusvelčiui. Vos tiktai nelai- 

mingas žmogelis sutinka, jis nedelsdamas siunčia kitą būrį su van- 
denvežių vežimais gesinti gaisro! Tai tik vienas iš daugelio jo triukų. 
Ar žinai, kaip jį vadina Sicinijus, kuris šiaip jau nieko nesibijo? Jis 
Krasą vadina pavojingiausiu bandos jaučiu. 

Ciceronas nuleido smakrą ant krūtinės ir nepratarė nė žodžio, 
kol privažiavome aštuntąją mylią ženklinantį akmenį ir atsidūrėme 
gamtos prieglobstyje, ne per toliausiai nuo Bovilių. Tada jis atkrei- 
pė mano dėmes; į kareivius, saugančius kažką panašaus į nedideles 
rąstų rietuves. Mes jau buvome pravažiavę keturias ar penkias tokias 
rietuvės, išdėstytas vienodais pusės mylios intervalais, o važiuodami 
tolyn įsitikinome, kad darbas čia tiesiog virte verda: kalama, pjaus- 
toma, kasama. Po kurio laiko Ciceronas suprato. Legionieriai darė 
„kryžius. Netrukus priekyje pasirodė Kraso pėstininkų kolona, todėl 
teko pasitraukti kuo toliau į kelkraštį ir juos praleisti. Legionieriams 
iš paskos traukė ilga kalinių procesija — šimtai klupinėjančių vergų, 
kurie dar ką tik buvo sukilėliai, o dabar ėjo pažeminti, surištomis 
už nugaros rankomis. Šiurpą kelianti išsekusių, pilkų šmėklų ar- 
mija tikriausiai nė nenujautė jos laukiančio likimo, o mes jį ką tik 
matėme savo akimis. Mūsų vežikas sumurmėjo burtažodį, turintį 
apsaugoti nuo blogio, pliaukštelėjo botagu arkliams, ir mes tuojau 
pat nurūkome pirmyn. Už kelių mylių prasidėjo žudynės — abejose 
kelio pusėse kaliniai buvo kalami prie jiems paruoštų kryžių. Nors ir 
stengiuosi nebeprisiminti anuomet regėto vaizdo, jis vis tiek išnyra 
mano sapnuose, o ypač kryžiai su ant jų pamautomis klykiančiomis 
aukomis, kareivių virvėmis keliami aukštyn ir dunksintys į jiems 
iškastas gilias duobes. Atmintyje įstrigo ir tai, ką išvydau, mums 
persikėlus per kalvagūbrį: vidurdienio karštyje raibuliuojančią ilgą, 
kelias mylias nusidriekusią kryžių alėją, mirštančiųjų dejones, musių 
zyzimą ir aplinkui ratus sukančių varnų krankimą. 

— Štai kodėl jis ištempė mane iš Romos, — piktai sumurmėjo 
Ciceronas. — Norėdamas mane įbauginti. 

Jis buvo labai išblyškęs, nes negalėdavo ramiai žiūrėti į skausmą 
ir mirtį, net jeigu tai būdavo ne žmonės, o gyvūnai — dėl šios prie- 
žasties mano šeimininkas vengdavo lankytis įvairiuose žaidimuose. 

Manau, tuo galima paaiškinti ir jo bjaurėjimąsi visu tuo, kas kariška. 
Jaunystėje jis labai trumpai tarnavo kariuomenėje ir nepajėgė nei 
pakelti kardo, nei mesti ieties, todėl jam nori nenori teko susitaikyti 
su pajuoka dėl karinės tarnybos vengimo. 

Prie aštuonioliktąją mylią ženklinančio akmens, apjuosto grio- 
viu ir pylimu, išvydome šalia kelio apsistojusius Kraso legionus, nuo 
kurių iš tolo trenkė prakaitu ir oda — specifiniais kariuomenės kva- 
pais. Virš įėjimo į karvedžio palapinę plazdėjo vėliavos, o Kraso sūnus 
Publijus, kuris tuo metu buvo smarkus jaunesnysis karininkas, laukė 
Cicerono, kad galėtų jį palydėti vidun. Mums atvykus, iš palapinės 
išėjo pora kitų senatorių, o netrukus išvydome ir patį Krasą; Plikio 
— kaip jį vadino kariai — buvo neįmanoma neatpažinti: nepaisyda- 
mas tvyrančio karščio, jis vilkėjo purpurinį karvedžio apsiaustą. 

Jis atrodė labai mielas: pamojavo išvykstantiems lankytojams ir 
palinkėjo jiems laimingos kelionės, o paskui lygiai taip pat nuošir- 
džiai pasisveikino su mumis, netgi man draugiškai paspaudė ranką, 
tarsi būčiau senatorius, o ne vergas, galėjęs, susiklosčius tam tikroms 
aplinkybėms, kaboti ant vieno iš šiandien matytų kryžių. Prisi- 
mindamas šį susitikimą, aš manau, nerimą labiausiai kėlė būtent 
toks keistas jo draugiškumas, kurį Krasas būtų demonstravęs net ir 
ketindamas jus nužudyti. Ciceronas pasakojo, kad šis žmogus ver- 
tas mažiausiai dviejų šimtų milijonų, tačiau karvedys su kiekvienu 
žmogumi kalbėdavo paprastai, tarytum virš kiemo vartelių palinkęs 
ūkininkas, o jo palapinė, kaip ir namas Romoje, buvo kukli ir be 
jokių papuošimų. 

Krasas mus įsivedė į vidų — netgi mane — ir atsiprašė už 
siaubingą reginį Apijaus kelyje, tvirtindamas, kad tai buvo neiš- 
vengiama. Jis ypač didžiavosi savo gebėjimu šešis tūkstančius vergų 
nukryžiuoti trijų šimtų penkiasdešimties mylių kelyje nuo laimėto 
mūšio lauko iki pat Romos vartų, nenaudojant, kaip jis pats pareiškė, 
„jokio smurto“. Vienos mylios atkarpoje buvo septyniolika kryžių, o 
tai reiškė, kad kryžiai stovėjo kas šimtas septyniolika žingsnių, — jis 
labai gerai atsimindavo skaičius, — ir tuo buvo siekiama išvengti pa- 

nikos tarp kalinių, nes priešingu atveju, anot Kraso, būtų tekę mal- 
šinti dar vieną vergų sukilimą. Todėl nuėjus mylią, o kartais ir dvi 
ar net tris, kad kaliniams nekiltų jokio įtarimo, nuo kolonos būdavo 
atskiriamas reikiamas skaičius vergų, tuo tarpu kiti traukdavo tolyn, 
o egzekucija prasidėdavo tik tuomet, kai kolona dingdavo iš akių. 
Tokiu būdu procesas vyko beveik nepertraukiamai, o atgrasomasis 
poveikis, turint omenyje Apijaus kelią, judriausią visoje Italijoje, 
buvo maksimalus. 

— Nemanau, kad vergai, išgirdę, kas nutiko, pabandytų dar 
kartą sukilti, — nusišypsojo Krasas, gnybtelėdamas man į skruostą 
ir taršydamas plaukus. Jam prisilietus, kūnu perbėgo šiurpas. 

— Ar jis parduodamas? — paklausė jis Cicerono. — Jis man 
„patinka. Gerai sumokėčiau. Nagi, pažiūrėkime... 

Jis ištarė dešimtį kartų didesnę sumą, negu buvau vertas, todėl 
pajutau baimę, kad mano šeimininkas gali sutikti su pasiūlymu, ir 
aš prarasčiau savo dalį Cicerono gyvenime. Tokios tremties nepa- 
kelčiau. 

— Jis neparduodamas. Už jokią kainą, — atsakė Ciceronas. 
Kelionė ji nuvargino, o balsas atrodė užkimęs. — Beje, norėdamas 
išvengti nesusipratimų, imperatoriau, turiu jums iškart prisipažinti, 
kad pažadėjau savo paramą Pompėjui Didžiajam. 

— Kokiam Pompėjui? — nusišaipė Krasas. — Pompėjui Di- 
džiajam? Kokio jis dydžio? 

— Norėčiau neatsakyti. Palyginimai gali būti šlykštūs. 

Išgirdęs repliką, Krasas, nepaisant savo šaltakraujiškumo, šiek 
tiek atlošė galvą. 

Yra politikų, kurie paprasčiausiai negali pakęsti vienas kito 
būdami greta, net ir iš savanaudiškų paskatų; netrukus įsitikinau, 
kad tas pat galioja ir Ciceronui su Krasu. Šito niekaip nesuvokia 
stoikai, tvirtinantys, kad žmogaus veiksmus turi lemti ne jausmai, o 
protas. Bijau, kad yra priešingai; ne tik yra, bet ir visada taip bus, o 
ypač tariamai racionaliame politiniame gyvenime. Na, o jeigu protas 
nieko nelemia politikoje, tai kokį vaidmenį jis vaidina kitose srityse? 
Krasas pasikvietė Ciceroną, norėdamas pasiūlyti draugystę. Cicero- 

nas atvyko pasiryžęs priimti jo geranorišką gestą. Vis dėlto nė vienas 
iš jų nepajėgė nuslėpti antipatijos, ir susitikimas nuėjo perniek. 

— Siūlau pereiti prie svarbiausio klausimo, — tarė Krasas 
ir pasiūlė Ciceronui atsisėsti. Nusivilkęs apsiaustą, ištiesė jį sūnui 
ir įsitaisė ant lovos. — Mielasis Ciceronai, norėčiau jums pateikti 
du klausimus. Pirma, dėl jūsų paramos konsulų rinkimuose. Man 
keturiasdešimt ketveri, amžiaus cenzą atitinku su kaupu ir esu tik- 
ras, kad jau pats metas kelti savo kandidatūrą. Antra, dėl triumfo 
eisenos. Sumokėčiau atskirai už paramą abiem atvejais tiek, kiek 
esate vertas. Kaip žinote, įprastai reikalauju visiško atsidavimo, bet 
atsižvelgdamas į jūsų ankstesnius įsipareigojimus manau, kad iš jūsų 
man užtektų ir pusės. 

— Pusė Cicerono, — pridūrė jis, nežymiai linktelėdamas gal- 
vą, — yra verta dvigubai daugiau negu bet kuris kitas visas žmogus. 

— Meilikaujate, imperatoriau, — atsakė Ciceronas, kurį įžeidė 
potekstė. — Dėkoju. Mano vergas nenuperkamas, tačiau mane nu- 
pirkti galima, taip? Tikiuosi, leisite pagalvoti? 

— Apie ką dar galvoti? Kiekvienas pilietis konsulų rinkimuose 
turi du balsus. Vieną atiduokite už mane, o kitą — už ką tik norite. 
Tačiau paraginkite savo draugus, kad jie pasektų jūsų pavyzdžiu. 
Pasakykite, kad Krasas niekada nepamiršta tų, kurie jam daro gera. 
Taip pat ir tų, kurie su juo elgiasi nedraugiškai. 

— Apgailestauju, bet man vis tiek reikia pagalvoti. 

Draugiškai nusiteikusio Kraso veidu perbėgo šešėlis, tarytum 
lydekai šmėkštelėjus vandenyje. 

— O kaip dėl triumfo eisenos? 

— Aš asmeniškai visiškai sutinku, kad nusipelnėte garbės. Ta- 
čiau, kaip jūs žinote, norėdami pretenduoti į triumfo eiseną, turite 
karinėmis kampanijomis būti išplėtęs savo šalies teritoriją. Senatas 
atsižvelgia į precedentus. Akivaizdu, kad neužtenka atkariauti to, 
kas buvo prarasta. Pavyzdžiui, kai Fulvijus sugrąžino Romai anks- 
čiau nuo jos atsiskyrusią ir prie Hanibalo prisijungusią Kapują, to 
nepakako, kad jis būtų sutiktas kaip triumfuojantis nugalėtojas, — 
Cicerono žodžiai nuskambėjo kaip nuoširdus apgailestavimas. 

— Betgi tai tėra formalumas, ar ne? Jei Pompėjus gali tapti 
konsulu, neatitikdamas jokių reikalavimų, kodėl man negalėtų būti 
suteikta bent jau teisė į triumfą? Žinau, kad jūs nieko nesuprantate 
ne tik apie vadovavimą kariuomenei, bet ir išvis apie karinę tarnybą, 
tačiau turėtumėte sutikti su faktu, kad aš atitinku visus kitus krite- 
rijus — mūšyje nužudžiau penkis tūkstančius, kare man šypsojosi 
fortūna, legionai mane pagerbė kaip imperatorių, provincijai su- 
grąžinau taiką, išvedžiau savo kariuomenę. Jei toks įtakingas kaip 
jūs žmogus senate pasiūlytų balsuoti už mane, jis netruktų įsitikinti 
mano dosnumu. 

Stojo tyla, o man parūpo, kaip Ciceronas išspręs šią dilemą. 

— Šrai tavo triumfas, imperatoriau! — staiga tarė Ciceronas, 
mostelėdamas Apijaus kelio kryptimi. — Šrai paminklas, bylojantis 
apie tave! Tol, kol romėnai turės liežuvius ir galės kalbėti, jie minės 
Krasą kaip žmogų, kuris trijų šimtų penkiasdešimties mylių atkar- 
poje nukryžiavo šešis tūkstančius vergų, šimto septyniolikos žings- 
nių atstumu vieną nuo kito. To nepadarė nė vienas iš kitų įžymių 
karvedžių. Skipijus Afrikietis, Pompėjus, Lukulas... — Ciceronas 
paniekinamai mostelėjo ranka, — šie vyrai apie tai nė 2esvaj070. 

Ciceronas atsisėdo ir nusišypsojo Krasui, o šis atsakė tuo pačiu. 
Laikas ėjo. Pajutau mane pilantį prakaitą. Užvirė kova, kuris ilgiau 
ištvers. Galop Krasas atsistojo ir ištiesė Ciceronui ranką. 

— Labai ačiū, kad atvykai, mano jaunasis drauge, — ištarė jis. 


Senatui po kelių dienų susirinkus balsuoti dėl karvedžių pager- 
bimo, Ciceronas kartu su dauguma senatorių balsavo prieš siūlymą 
sutikti Krasą triumfo eisenoje. Spartako nugalėtojas turėjo pasiten- 
kinti mažesne garbe — ovacijomis. Užuot į miestą įvažiavęs keturių 
žirgų traukiamu karo vežimu, jis turėjo įeiti pėsčiomis; vietoj fanfarų 
gaudesio turėjo skambėti fleitų garsai; užuot nugalėtojui uždedamo 
lauro lapų vainiko, jam reikėjo tenkintis mirtų vainiku. 

— Jei žmogus turėtų bent kiek savigarbos, — tarė Cicero- 
nas, — jis tokio pagerbimo atsisakytų. 

Būtinai turiu pridurti, kad Krasas nedelsdamas atsiuntė su- 
tikimą. 

Prasidėjus diskusijai, kokios garbės vertas Pompėjus, Afranijus 
ėmėsi gudrybės. Pasinaudojęs pretoriaus pirmumo teise, jis papra- 
šė žodžio pačioje diskusijos pradžioje ir pareiškė, kad Pompėjus su 
nuolankiu dėkingumu priims bet kokį senato sprendimą ir kitą die- 
ną su dešimtimi tūkstančių karių atvyks prie miesto sienos, ketinda- 
mas asmeniškai padėkoti kuo didesniam skaičiui senatorių. Dešimt 
tūkstančių karių? Išgirdę šia žinią, netgi aristokratai neišdrįso viešai 
kritikuoti Ispanijos užkariautojo, o senato nariai vienbalsiai nutarė, 
kad Pompėjus vertas įžengti į Romą triumfo eisenoje, todėl konsu- 
lams neliko kitos išeities, kaip tik greičiau prisistatyti pas Pompėjų 
ir pranešti jam apie senato nutartį. 

Kitą rytą Ciceronas dar rūpestingiau negu įprastai rinkosi dra- 
bužius, o paskui su Kvintu ir Liucijumi tarėsi, kokios pozicijos jam 
reikėtų laikytis nuvykus pas Pompėjų. Galiausiai nusprendė kalbėti 
be užuolankų. Ateinančiais metais jam sueis trisdešimt šešeri, o tai 
reiškia, kad turės teisę kandidatuoti į vieno iš keturių kasmet renka- 
mų Romos edilų vietą. Edilai prižiūrėdavo visuomeninius pastatus 
ir viešąją tvarką, jie rūpinosi įvairių švenčių šventimu, išduodavo 
leidimus prekybai ir taip toliau. Trumpai tariant, tai buvo naudingos 
priemonės politinei paramai sukaupti. Todėl buvo priimtas sprendi- 
mas prašyti Pompėjaus palaikymo dalyvaujant edilų rinkimuose. 
„Manau, kad esu šito nusipelnęs“, — pareiškė Ciceronas. 

Kai pagaliau susiruošėme, prisidėjome prie milžiniškos minios, 
traukiančios į Marso lauką, mat sklido kalbos, kad ten Pompėjus 
išrikiuos savo legionus. (Turinčiam karinę imperium, bent jau tais 
laikais buvo draudžiama apsistoti šventajame Romos mieste, todėl 
Krasas ir Pompėjus, siekdami savo rankose išlaikyti vadovavimą 
pajėgoms, buvo priversti užsiimti intrigomis anapus miesto sienų.) 
Žmonės veržėsi pasižiūrėti didžiojo karvedžio, nes Romėnų Alek- 
sandras, kaip Pompėjų vadino jo šalininkai, kariavo beveik septyne- 
rius metus. Vieni svarstė, ar jis labai pasikeitęs, kiti — tarp jų buvau 

ir aš — jo išvis nebuvo matę. Ciceronas, Kvintas, Liucijus ir aš pa- 
sukome į V://a Publica netoli balsavimui skirtų aptvarų, kurioje, kaip 
teigė Palikanas, Pompėjus ketino įkurti savo būstinę. 

Prasibrovę pro didžiulę minią iki išorinės sienos, atsimušėme 
į dvigubą karių kordoną, kuris buvo apjuosęs teritoriją ir saugojo, 
kad į vidų nepatektų neturintys leidimų. Ciceronas labai įsižeidė, 
kad sargybiniai apie jį nebuvo nieko girdėję, tačiau mums pasisekė, 
jog tuo metu netoli vartų pasirodė Palikanas, įkalbėjęs savo žentą, 
legiono vadą Gabinijų, mus užtarti. Patekę vidun, išvydome pusę 
Romos valdininkų, beslampinėjančių kolonadų šešėliuose ir smalsiai 
šį tą aptarinėjančių — vis dėlto ne kasdien tenka atsidurti taip arti 
galingųjų; „tarsi vapsvos aplink medų“, — šyptelėjo Ciceronas. 

— Pompėjus Didysis atvyko vidurnaktį, — informavo Palika- 
nas ir netrukus išdidžiai pridūrė: — Dabar jis priima konsulus. 

Pažadėjęs sugrįžti, kai tik turės kokių nors naujienų, pasipūtęs 
praėjo pro pastatą saugančius sargybinius ir dingo viduje. 

Praslinko kelios valandos, tačiau Palikanas nesirodė. Stebėjo- 
me, kaip pirmyn atgal zuja pasiuntiniai, alkanomis akimis žiūrėjome 
į dalijamą maistą, matėme, kaip išvyksta pasiuntiniai, o galop išvy- 
dome atvykstančius vyresniuosius politikus Katulą ir Izauriką. Pri- 
ėmimo laukiantys senatoriai, kurie žinojo, kad Ciceronas yra fana- 
tiškas Pompėjaus šalininkas, ir laikė jį vienu iš artimiausių Pompėjui 
žmonių, vis eidavo prie jo ir klausinėdavo, kas gi čia iš tikrųjų vyksta. 
„Viskam savas laikas, — atsakydavo jiems Ciceronas, — viskam sa- 
vas laikas.“ Atrodo, jam pačiam ši formulė atsibodo, todėl jis pasiun- 
tė mane atnešti jam suolelį, o kai sugrįžau atgal, atrėmė jį į koloną, 
atsilošė ir užsimerkė. Vidurdienį, braudamasis pro kareivių apsuptą 
smalsuolių minią, pasirodė Hortenzijus ir iškart buvo įleistas į vilą. 
Galiausiai, kai paskui jį vidun pateko trys broliai Metelai, Ciceronas 
įsitikino, jog tai yra tikrų tikriausias pažeminimas. Brolis Kvintas 
gavo užduotį nueiti prie senato rūmų ir pasiklausyti, ką kalba žmo- 
nės, tuo tarpu pats Ciceronas, vaikštinėdamas išilgai kolonadų, įsakė 
man — turbūt dvidešimtą kartą — pabandyti surasti Palikaną, Af- 
ranijų arba Gabinijų — bet ką, kas padėtų patekti pas Pompėjų. 

Aš slampinėjau apie duris, kur ir be manęs buvo daugybė žmo- 
nių, ir bandžiau pasistiebęs pamatyti ką nors įdomesnio, kas galėtų 
sudominti. Tuo metu išėjo pasiuntinys, ir durys trumpam liko pra- 
viros, todėl dirstelėjau vidun ir išvydau baltais drabužiais vilkinčius 
vyrus, kurie susibūrę aplink dokumentais nukrautą marmurinį stalą 
linksmai juokėsi ir kažką aptarinėjo. Tą pačią akimirką mano dėmesį 
patraukė bruzdesys gatvėje. Pasigirdo šūksniai „Sveikas, imperato- 
riau!“, aplodismentai ir ovacijos, atsidarė vartai, ir, apsuptas asmens 
sargybinių, įžengė Krasas. Jis nusiėmė plunksnomis puoštą šalmą 
ir padavė vienam iš savo liktorių, nusišluostė kaktą ir apsižvalgė. 
Jo žvilgsnis užkliuvo už Cicerono. Karvedys nežymiai linktelėjo ir 
nusišypsojo atvira šypsena. Tai buvo viena iš nedaugelio akimirkų 
Cicerono gyvenime, kai jis atrodė visiškai netekęs žado. Tada Krasas 
mostelėjo savo purpuriniu apsiaustu — reikia pripažinti, kad tai at- 
rodė didingai, — ir nužingsniavo į Vi//a Publica, o Ciceronas vėl 
įsitaisė ant savo suolelio. 

Aš dažnai stebėdavau kurioziškas situacijas, į kurias patekdavo 
galingieji, nežinantys, kas iš tikrųjų vyksta aplinkui. Pavyzdžiui, esu 
matęs, kaip senatoriai išeina iš senato rūmų ir siunčia savo vergus į 
daržovių turgų, kad šie sužinotų, kas vyksta mieste, kurį, kaip ma- 
noma, jie valdo. Taip pat esu pažinojęs karvedžių, kurių legatai ir 
pasiuntiniai būdavo priversti gaudyti pro šalį einančius piemenis, 
kad sužinotų paskutines naujienas iš mūšio lauko. Tą patį išgyveno 
ir Ciceronas, sėdintis vos už dvidešimties žingsnių nuo vietos, kur 
vyko keptos vištos — Romos — dalybos, ir klausantis Kvinto pa- 
sakojimo apie tai, kas buvo nuspręsta susitikime su Pompėjumi; tuo 
tarpu Kvintas šias naujienas sužinojo iš magistrato, kuriam jas per- 
davė senato metraštininkas. 

— Blogai, — prabilo Kvintas, nors tai buvo galima įskaityti ir 
jo veide. — Aristokratai neprieštarauja Pompėjaus ketinimams tapti 
konsulu ir sugrąžinti tribūnams jų teises. Tačiau už tai — įdėmiai 
klausykite — 14 ai kitais metais konsulais, padedami Pompėjaus, 
turės tapti Hortenzijus ir Kvintas Metelas, o Liucijus Metelas pa- 
keis Sicilijos gubernatorių Verį. Bet svarbiausia, kad Krasas — Kra- 


75 


IMPERIUM 


sas! — taps antruoju konsulu, o abi kariuomenės bus paleistos tą 
pačią dieną, kai jie ateis į valdžią. 

— Betgi aš privalėjau ten būti, — pareiškė Ciceronas, panieki- 
namai žvelgdamas į vilą. — Aš privalėjau ten būti! 

— Markai, — liūdnai tarė brolis, dėdamas ranką jam ant pe- 
čių, — niekam iš jų tavęs nereikėjo. 

Ciceronas buvo priblokštas tokios netikėtos įvykių eigos — jis 
liko už durų, jo priešai apdovanoti, o Krasas pagerbtas konsulo ti- 
tulu, — bet staiga jis nusipurtė nuo pečių brolio ranką ir ryžtingai 
patraukė prie įėjimo. Turbūt kuris nors iš Pompėjaus sargybinių 
savo kardu būtų nutraukęs Cicerono karjerą, nes mano šeimininkas, 
apimtas nevilties, buvo pasiryžęs jėga prasibrauti prie derybų stalo ir 
pareikalauti savo dalies. Tačiau jis pavėlavo. Didžiūnai, sudarę san- 
dėrius, paskui savo patarėjus jau ėjo pro išrikiuotą sargybą laukan. 
Pirmasis pasirodė Krasas, o paskui iš šešėlio išniro Pompėjus, kurį 
buvo galima atpažinti ne tik iš jo galią liudijančios auros, — atrodė, 
kad net oras virpa jam žengiant, — bet ir iš jo bruožų. Platus veidas, 
stambūs skruostikauliai, o tankūs, garbanoti, ežiuku kirpti plaukai 
priminė laivo pirmagalį. Veidas bylojo, kad šis žmogus yra tvirtas 
ir valdingas, o prie jo derėjo ir platūs pečiai, galinga krūtinė bei 
imtynininko liemuo. Jaunystėje jis garsėjo negailestingumu ir buvo 
vadinamas Budeliu. 

Taigi Plikis ir Budelis, netardami nė žodžio ir nežiūrėdami vie- 
nas į kitą, nuėjo vartų link, kurie, jiems prisiartinus, plačiai atsidarė. 
Paskui juos pasileidęs senatorių būrys pagavo mus tartum srauni 
upė, ištekėjusi iš Vi//a Publica, ir nusinešė tolyn, į triukšmo ir karščio 
jūrą. Tą dieną Marso lauke buvo susirinkę apie dvidešimt tūkstančių 
pritariamai gaudžiančių žmonių. Rankomis per alkūnes susikibę ka- 
reiviai sulaikė minią ir praskyrė siaurą taką, tačiau to visiškai užteko, 
kad Pompėjus ir Krasas galėtų eiti greta. Buvome pačiame procesijos 
gale, todėl nemačiau jų veidų ir nežinau, ar jie pagaliau ėmė kalbėtis, 
ar ne. Abu karvedžiai neskubėdami artėjo prie tribunolo, kur tradi- 
ciškai rinkimų metu stovėdavo valdininkai. Pirmasis ant pakylos už- 
lipo Pompėjus, ir tuojau pat nuaidėjo audringi plojimai, kuriuos jis 

sutiko švytinciu veidu, primindamas saulėkaitoje besi-šildantį kati- 
ną. Paskui jis ištiesė ranką ir padėjo užlipti Krasui. Išvydusi žinomus 
konkurentus demonstruojant vienybę, minia vėl suūžė, o Pompėjui 
paėmus Kraso ranką ir iškėlus ją sau virš galvos, ėmė tiesiog staugti. 

— Šlykštus spektaklis, — tarė Ciceronas. Norėdamas, kad jį 
išgirsčiau, jis turėjo tiesiog šaukti man į ausį. — Nedaug trūko, kad 
konsulo titulas būtų pareikalavęs kraujo praliejimo. Mes savo akimis 
regime respublikos žlugimo pradžią, Tironai! 

Vis dėlto manau, kad jeigu jis būtų dalyvavęs šiame susirinki- 
me ir pats prisidėjęs skirstant vietas, dabar būtų gyręs tokią situaciją 
kaip valstybės valdymo šedevrą. 

Pompėjus mostelėjo ranka, kad įsiaudrinusi minia nurimtų, ir 
iškilmingu balsu prabilo: 

— Romos gyventojai! Senato vadovai man maloningai suteikė 
teisę į triumfo eiseną, ir aš ją mielai priimu. Jie taip pat pranešė, kad 
man bus leista dalyvauti konsulų rinkimuose — esu dėkingas ir už 
tai. Tačiau dar labiau nudžiugau sužinojęs, kad į kito konsulo vietą 
pretenduoja mano senas draugas Markas Lisinijus Krasas. 

Savo kalbą jis baigė pažadu ateinančiais metais surengti dideles 
žaidynes, skirtas Herkulio garbei už pergales Ispanijoje. 

Žinoma, kalba buvo puiki, bet Pompėjus labai skubėjo, pamirš- 
damas po kiekvieno sakinio padaryti pauzę, kad girdėjusieji jo žo- 
džius žmonės galėtų pakartoti juos tiems, kurie stovėjo už jų ir nieko 
negirdėjo. Nemanau, kad iš visos didžiulės ten susirinkusios minios 
jį gerai girdėjo daugiau negu keli šimtai žmonių; vis dėlto pritarimo 
šūksniais jį sveikino visi. Tuo metu nieko nelaukdamas priekin išėjo 
Krasas, kurį žmonės pasitiko dar garsesnėmis ovacijomis. 

— O aš pažadu, — patyrusio oratoriaus balsu sugriaudėjo 
Krasas, — vykstant Pompėjaus žaidynėms, Pompėjaus žaidynių 
dieną, dešimtadalį savo turto — dešimtadalį viso savo turto — skirti 
Romos gyventojų nemokamam maitinimui — kiekvienas iš jūsų žris 
mėnesius būsite nemokamai maitinami. O gatvėse surengsiu didelę 
puotą Herkulio garbei — puotą visiems Romos piliečiams! 

Minia buvo apimta ekstazės. 

— Niekšas, — ištrūko Ciceronui. — Dešimtadalis jo tur- 
to — tai dvidešimties milijonų papirka! Bando pigiai nupirkti. Ar tu 
matei, kaip jis iš silpnesniojo tapo stipresniuoju? 

— Kertu lažybų, kad ši/o tu nesitikėjai, — šūktelėjo jis nuo 
tribunolo mūsų link skubančiam Palikanui. — Jis susilygino su 
Pompėjumi. Jūs neturėjote jam leisti užlipti ant pakylos. 

— Ateik pasitikti imperatoriaus, — paragino Palikanas. — Jis 
nori tau asmeniškai padėkoti. 

Pastebėjau, kad Ciceronas svyruoja, bet Palikanas atkakliai 
laikėsi savo ir netgi čiupo tempti jį už rankovės. Matyt, noras išpešti 
bent kažkiek naudos paėmė viršų, ir jis nusileido. 

— Arjis žada kalbėti? — sušuko Ciceronas, kai nusekėme pas- 
kui Palikaną. 

— Iš tikrųjų neketina, — atsigręžęs per petį atsakė Palika- 
nas. — Bent kol kas. 

— Jis daro klaidą. Jie tikisi iš jo ką nors išgirsti. 

— Ką gi, vadinasi, jiems teks nusivilti. 

— Nejaugi jis nepasinaudos tokia proga? — pasipiktinęs su- 
murmėjo Ciceronas. — Ir ko tik aš neatiduočiau už galimybę kal- 
bėti tokiai auditorijai! Ar dažnai tenka matyti tiek rinkėjų vienoje 
vietoje? 

Tačiau Pompėjus neturėjo kalbėjimo viešumoje patirties, be to, 
jis buvo įpratęs įsakinėti žmonėms, o ne jiems pataikauti. Dar kartą 
pamojavęs susirinkusiai miniai, jis nulipo nuo pakylos. Krasas pa- 
sekė jo pavyzdžiu, ir aplodismentai pamažu nurimo. Įtampa atslūgo, 
ir žmonės ėmė svarstyti, ką jiems daryti toliau. 

— Kokia proga, — nenurimo Ciceronas. — Aš būčiau surengęs 
jiems spektaklį. 

Už tribunolo buvo nedidelė atitverta teritorija, kurioje prieš 
rinkimus susirinkdavo magistratai. Palikanas pro sargybą nusivedė 
mus į vidų, o po akimirkos čia pasirodė ir pats Pompėjus. Jaunas juo- 
daodis vergas ištiesė jam rankšluostį, kuriuo šis nusivalė prakaituotą 
veidą ir sprandą. Čia jau stovėjo koks tuzinas senatorių, laukiančių, 
kada galės jį pasveikinti, todėl Palikanas nustūmė Ciceroną į eilės 

vidurį, o pats kartu su Kvintu, Liucijumi ir manimi pasitraukė ste- 
bėti iš šalies. Pompėjus žengė pro išsirikiavusius senatorius, spaus- 
damas visiems iš eilės ranką, o jam iš paskos sekantis Afranijus juos 
pristatinėjo. 

— Malonu susipažinti, — sveikinosi Pompėjus. — Malonu 
susipažinti. Malonu susipažinti. 

Jam prisiartinus, galėjau jį apžiūrėti iš arčiau. Veido bruožai, 
tiesa, atrodė kilnūs, tačiau jame buvo neįmanoma nepastebėti ir 
tuštybės, o jo ori laikysena bei išsiblaškymas tik pabrėžė, kad šis 
susitikimas su nuobodžiais civiliais jį tik vargina. Netrukus jis prisi- 
artino prie Cicerono. 

— Markas Ciceronas, imperatoriau, — pristatė Afranijus. 

— Malonu susipažinti. 

Pompėjus jau ketino eiti tolyn, bet Afranijus paėmė jį už alkū- 
nės ir sušnabždėjo: 

— Ciceronas laikomas vienu iš geriausių advokatų Romoje. Jis 
mums labai daug padėjo senate. 

— Ar tai jis? Puiku, darykite gera ir toliau. 

— Būtinai, — trumpai atsakė Ciceronas, — nes ateinančiais 
metais tikiuosi tapti edilu. 

— Edilu? — išgirdęs jo sumanymą, pašaipiai paklausė Pom- 
pėjus. — Ne, ne, nemanau. E4i/as2 Dėl edilo mano nuomonė yra 
kitokia. Tačiau esu tikras, kad protingą teisininką visuomet rasime 
kur panaudoti. 

Tai pasakęs, jis patraukė tolyn. „Malonu susipažinti... Malonu 
susipažinti...“ Ciceronas žiūrėjo kažkur į priekį ir stengėsi susitvar- 


dyti. 


V 


Tą vakarą, pirmą ir paskutinį kartą per visą mano tarnavimo 
Ciceronui laiką, jis buvo gerokai padauginęs. Išgirdau, kaip jis prie 
stalo ginčijosi su Terencija, tačiau tai buvo ne įprastas sąmojingas 
ir šaltai mandagus konfliktas, bet kivirčas, drebinęs visą jų nedidelį 
namą. Ypač garsiai šūkavo Terencija, plūdusi vyrą už jo kvailą galvą, 
per kurią jis pasitikėjęs tokia niekinga šutve: juk jie visi esą picėnai, 
tarp jų nėra nė vieno tikro romėno! „Betgi ir tu pats nesi tikras 
romėnas“, — skaudžiai įgėlė ji Ciceronui, primindama žemą jo, 
provincialo, prigimtį. Negirdėjau, ką jis jai atsakė, nes tai buvo pa- 
daryta ramiu, piktdžiugišku balsu, bet jo žodžiai Terenciją pritrenkė 
— nors nebuvo iš tų, kurias lengva įskaudinti, tačiau tuojau pat po jo 
replikos ji raudodama išbėgo iš valgomojo ir dingo viršuje. 

Pamaniau, kad geriausia bus palikti jį vieną. Deja, maždaug po 
valandos išgirdau kažką dūžtant, o nuskubėjęs į valgomąjį radau sto- 
vintį Ciceroną, kuris svyruodamas žvelgė į sudaužytą lėkštę. Tunikos 
priekis buvo aplaistytas vynu. 

— Aš nekaip jaučiuosi, — pratarė jis. 

Paėmęs jį už rankos, uždėjau ją sau ant pečių ir šiaip ne taip 
— šeimininkas buvo už mane sunkesnis, — nuvedžiau į jo kambarį, 
paguldžiau į lovą, atrišau apavą. 

— Skyrybos, — murmėjo jis į pagalvę, — štai kur išeitis, Ti- 
ronai. Skyrybos... Na ir kas, kad gali tekti išeiti iš senato? Niekas 
manęs nepasiges. „Dar vienas vyras, kuriam nepasisekė.“ O, mielasis 
Tironai! 

Norėjau pastatyti priešais Ciceroną naktinį puodą, kol jo dar 
nesupykino. Palenkęs galvą žemyn, jis išvebleno: 

— Mes išvyksime į Atėnus, mano mielas drauge, apsigyvensi- 
me kartu su Atiku, studijuosime filosofiją ir niekas mūsų čia nepa- 
s1ges... 

Paskutiniųjų jo žodžių nesupratau, nes tai buvo ilga tirada iš 
neaiškių skiemenų ir šnypščiančių priebalsių, kuriai užrašyti maniš- 
kė stenografija buvo bejėgė. Pastačiau šalia lovos puodą, užpūčiau 
žibintą ir, nesuspėjęs nueiti iki durų, išgirdau Ciceroną knarkiant. 
Prisipažįstu, tą naktį atsiguliau miegoti neramia širdimi. 

Vis dėlto kitą rytą, kaip visuomet valandą prieš auštant, mane 
pažadino įprasti garsai: Ciceronas jau buvo atsikėlęs ir mankštinosi. 
Tiesa, galbūt kiek lėčiau, bet reikia neužmiršti, kad tai buvo labai 
ankstyvas metas, pats vidurvasaris, todėl jis miegojo vos kelias valan- 
das. Tokia jau buvo jo prigimtis. Nesėkmės tik dar labiau pakursty- 
davo jo ambicijas. Įvairūs jam tekę patirti pažeminimai, pavyzdžiui, 
advokato karjeros pradžioje, kai jam paprasčiausia pritrūkdavo fizi- 
nių jėgų sugrįžus iš Sicilijos arba dabar, susidūrus su tokiu atsainiu 
Pompėjaus požiūriu, jo entuziazmą laikinai prislopindavo, tačiau tik 
tam, kad jis dar stipriau įsipliekstų. „Žmogus daugiausia pasiekia, 
— mėgdavo sakyti jis, — ne savo talentu, o atkaklumu. Romoje 
yra daugybė niekam nežinomų genijų. Tik atkaklumas padeda irtis 
pirmyn.“ Taigi jis rengėsi dar vienai kovai Romos forume, ir gerai 
pažįstami name sklindantys garsai tai tik patvirtino. 

Apsirengiau. Uždegiau žibintus. Daviau nurodymą durininkui 
atrakinti pagrindines duris. Užregistravau lankytojus. Tada nuėjau 
pas Ciceroną į jo darbo kambarį ir padaviau jam norinčių apsi- 
lankyti žmonių sąrašą. Apie tai, kas įvyko vėlai vakare, šeimininkas 
neužsiminė nė vienu žodžiu, — nei tą rytą, nei vėliau ateityje, — ir 
aš manau, kad tai mus dar labiau suartino. Tiesą sakant, jis atrodė 
išblyškęs, o bandydamas perskaityti sąrašą turėjo gerokai pavargti, 
bet šiaip atrodė visiškai normaliai. 


— Stenijus! — sudejavo Ciceronas, tabulinume išvydęs nuo- 
latinį lankytoją. — O, dievai, pasigailėkite mūsų! 
— Jis ne vienas, — įspėjau savo šeimininką. — Kartu su juo 


atėjo dar du siciliečiai. 

— Nori pasakyti, kad jis dauginasi? — Ciceronas atsikosė- 
jo. — Tiek to. Pradėkime nuo Stenijaus ir atsikratykime jo visiems 
laikams. 

Vesdamas Stenijų iš Termų pas Ciceroną, pasijutau tarsi keis- 
tame sapne, iš kurio niekaip nepajėgiu pabusti. Kartu su juo buvo 
atvykę, kaip jis pats pristatė, Heraklijus iš Sirakūzų ir Epikratas iš 
Bidžio. Abu jo kompanionai buvo senyvo amžiaus vyrai, senokai ne- 
kirptais plaukais ir ilgomis barzdomis, vilkintys juodais — greičiau- 
siai gedulo — drabužiais. 

— Paklausyk, Stenijau, — griežtai prabilo Ciceronas, rankos 
paspaudimu pasisveikinęs su visais trimis niūriai atrodančiais lanky- 
tojais, — pats laikas liautis. 

Deja, Stenijus buvo tokios būsenos, kad garsai iš išorės jį vargu 
ar galėjo pasiekti; jam dabar labiau už viską rūpėjo ne klausytis, o 
bylinėtis. 

— Esu nepaprastai dėkingas, senatoriau. Pirma, aš gavau štai 
šiuos Sirakūzų teismo nutarimus. — Jis ištraukė iš savo odinio mai- 
šelio dokumentų ritinį ir įbruko juos Ciceronui į rankas. — Pažiūrėk, 
ką padarė tas pabaisa. Tai buvo surašyta dar iki tribūnų verdikto. 

Tuojau pat jis ištraukė antrą ritinį ir, paduodamas jį, tęsė: 

— O štai šis nutarimas buvo priimtas vėliau, jau po tribūnų 
sprendimo. 

Ciceronas atsiduso, sudėjo dokumentus vieną šalia kito ir prisi- 
merkęs dirstelėjo. 

— Kas gi čia? Oficialus teismo, kuriame buvai kaltinamas iš- 
davyste, protokolas, ir jame, kaip matau, tvirtinama, kad dalyvavai 
nagrinėjant bylą. Betgi tai visiška nesąmonė. O čia, — jis pritilo 
skaitydamas antrąjį dokumentą, — rašoma, kad tu teisme 27e4a/y- 
vavai. 

Jis pakėlė apsiblaususias akis nuo pergamento ir tęsė toliau: 

— Vadinasi, Veris iš pradžių suklastojo teismo, kurį jis pats su- 
rengė, procesą, o paskui nusprendė suklastoti savo paties klastotę? 

— Taigi! — šūktelėjo Stenijus. — Supratęs, kad buvai mane 
nusivedęs į tribunolą ir visa Roma žino, kad gruodžio pirmąją ne- 

galėjau dalyvauti teisme Sirakūzuose, jis nusprendė sunaikinti mela- 
gingą protokolą. Tačiau šis pirmasis dokumentas jau buvo išsiųstas. 

— Puiku, — atsakė Ciceronas, atidžiai tyrinėdamas dokumen- 
tą, — atrodo, jis labiau nerimauja, negu mes manėme. Bet šiame 
rašte toliau teigiama, kad tą dieną tau atstovavo gynėjas, „Gajus 
Klaudijus, Gajaus Klaudijaus iš Palatino giminės sūnus“. Tau pasi- 
siekė, kad turi teisininką romėną. O kas jis toks? 

— Tai žmogus, besirūpinantis visais Verio reikalais. 

Kurį laiką Ciceronas žiūrėjo tiesiai į Stenijų. 

— Ką dar turi savo maiše? 

Tą karštą vasaros rytą ant Cicerono darbo kambario grindų 
pasipylė laiškai, vardų sąrašai, oficialių dokumentų skiautės, lapeliai 
su gandais ir paskalomis — trijų Žmonių septynių mėnesių įtempto 
darbo rezultatas. Paaiškėjo, kad Heraklijus ir Epikratas taip pat buvo 
nukentėję nuo Verio, apgaule išviliojusio ir jų šešiasdešimt ir tris- 
dešimt tūkstančių vertės turtą. Abiem atvejais Veris piktnaudžiavo 
savo pareigomis, pateikdamas savo aukoms melagingus kaltinimus 
ir išsirūpindamas neteisėtus tesimo sprendimus. Abu vyrai buvo 
apiplėšti beveik tuo pat metu kaip ir Stenijus. Ir vienas, ir kitas iki 
to laiko buvo autoritetai savo bendruomenėse. Abiem, kaip didžiau- 
siems skurdžiams, teko bėgti iš salos ir ieškoti prieglobsčio Romoje. 
Išgirdę apie Stenijų ir jo atžvilgiu tribūnų priimtą sprendimą, jie 
susirado jį ir pasisiūlė bendradarbiauti. 

— Kaip pavieniai liudytojai, jie buvo silpni, — po kelerių metų, 
prisiminęs šią istoriją, kalbėjo Ciceronas, — tačiau susivieniję su- 
prato, kad jų pažinčių ratas apima visą salą: šiaurėje — Termos, pie- 
tuose — Bidis, rytuose — Sirakūzai. Tai buvo sumanūs, apsukrūs ir 
išsilavinę vyrai, todėl jų žemiečiai pasipasakojo jiems apie visas savo 
kančias, nors to niekuomet nebūtų padarę Romos senatoriui. 

Išoriškai Ciceronas atrodė visiškai ramus. Tačiau kai saulė pa- 
kilo aukščiau, užpūčiau žibintus ir pastebėjau, kad jis, kilnodamas 
visus iš eilės dokumentus, vis labiau jaudinasi. Čia buvo Diono 
iš Halesos rašytiniai parodymai su priesaika, kad Veris iš pradžių 
pareikalavo dešimties tūkstančių papirkos už tai, kad Dionas būtų 

pripažintas nekaltu, o vėliau pavogė iš jo visus žirgus, gobelenus ir 
auksinius bei sidabrinius indus. Čia Ciceronas rado ir rašytinius 
liudijimus žynių, kurie skundėsi, kad Veris iš Eskulapo šventyklos 
Agrigentume pagrobė bronzinę Apolono skulptūrą su sidabriniu 
Mirono parašu, kurią prieš pusantro amžiaus buvo padovanojęs Ski- 
pijus, Cereros statulą iš Katinos, Pergalės deivės statulą iš Henos ir 
kiltą iš antikinės Junonos šventyklos Melitoje. Stenijaus maiše buvo 
ir Herbitos bei Agyriumo žemdirbių liudijimas prieš Verį, grasinusį 
juos negyvai užplakti, jei šie nesumokės Verio agentams už apsaugą. 
Sužinojome ir apie nelaimingąjį Sopatrį iš Tyndario, kurį suėmę 
Verio liktoriai išrengė ir pačiame viduržiemyje paliko pririštą prie 
raitelio statulos, kol jis ir kiti miestiečiai sutiko atiduoti vietos gim- 
nazijoje stovintį miesto pasididžiavimą — bronzinį Merkurijų. 

— Ne,tai ne Verio valdoma provincija, — nustebęs sumurmėjo 
Ciceronas, — bet tikrų tikriausių nusikaltėlių valstybė. 

Tačiau tai buvo dar ne viskas — mūsų laukė dar geras tuzinas 
kraupių istorijų. 

Siciliečiams sutikus, surinkau visus dokumentus ir užrakinau 
senatoriaus seife. 

— Tik žiūrėkite, niekam apie tai neprasitarkite, — liepė Ci- 
ceronas. — Ir toliau kaip įmanydami rinkite informaciją, ieškokite 
liudytojų, bet prašau būti atsargiems. Veris jau daug kartų griebėsi 
smurto ir bauginimų, tad galite būti tikri, kad jis ir toliau taip pat 
ginsis. Turime užklupti šitą nedorėlį, kai jis to nesitikės. 

— Ar tai reiškia, — prabilo Stenijus, nedrįsdamas patikėti, — 
kad galime tikėtis pagalbos? 

Ciceronas pasižiūrėjo į jį, bet nieko neatsakė. 

Žinau tai todėl, kad vakarienei artėjant į pabaigą mane pasi- 
šaukė Ciceronas. Birželio vakaras buvo šiltas ir ramus, be vėjo, žva- 
kių liepsnelės atrodė tarsi sustingusios, o vakarinės Romos garsai, 
sklindantys iš slėnio apačioje, susiliejo su kvapais. Mano ausis pasie- 
kė muzikos akordai, dainų nuotrupos, Argilete budinčių panaktinių 
balsai ir kažkur tolumoje, apie Kapitolijaus Triadą bėgiojančių sar- 
ginių šunų amsėjimas. Liucijus ir Kvintas vis dar juokėsi iš kažkokio 

Cicerono sąmojo, savo geros nuotaikos neslėpė netgi Terencija, kuri 
juokais sudavė vyrui rankšluostėliu ir subarė šį liautis. (Laimė, Pom- 
ponija tą vakarą svečiavosi pas savo brolį Atėnuose.) 

— O, — tarė Ciceronas, dairydamasis aplink, — kartu su mu- 
mis yra Tironas, rimčiausias iš visų čia esančių politikų. Vadinasi, 
galiu padaryti nedidelį pranešimą. Manau, jis irgi turi girdėti tai, ką 
dabar pasakysiu. Nusprendžiau dalyvauti edilų rinkimuose. 

— Puiku! — šūktelėjo Kvintas, palaikęs tai eiliniu Cicerono 
pokštu, tačiau netrukus juoktis liovėsi. — Betgi tai visiškai nejuo- 
kinga. 

— Bus juokinga, jei laimėsiu. 

— Bet tu negali laimėti. Pats girdėjai, ką pasakė Pompėjus. Jis 
nenori, kad keltum savo kandidatūrą. 

— Ne Pompėjui spręsti, kas gali kandidatuoti. Esame laisvi 
piliečiai ir patys laisvai sprendžiame, kaip mums elgtis. Aš apsi- 
sprendžiau siekti edilo posto. 

— Kokia prasmė siekti ir nepasiekti, Markai? Tai panašu į be- 
prasmišką heroizmą, kuriuo tiki Liucijus. 

— Tad pakelkime taures už beprasmišką heroizmą, — pasiūlė 
Liucijus. 

— Bet mes nieko nelaimėsim, jei Pompėjus tam priešta- 
raus, — nenurimo Kvintas. — Kokia prasmė užsitraukti Pompėjaus 
nemalonę? 

Tačiau Terencija jam atšovė: 

— Po to, kas įvyko vakar, geriau klauskime, kokia prasmė užsi- 
traukti Pompėjaus draugystę? 

— Terencija teisi, — pritarė Ciceronas. — Vakar aš gavau gerą 
pamoką. Tarkime, aš lauksiu metus, dvejus, tikėdamas kiekyienu 
Pompėjaus žodžiu ir ištikimai eidamas jo pasiuntinio pareigas. Visi 
gerai žinome, kad senate esama žmonių, kurie pražyla belaukdami, 
kada jiems bus bent iš dalies ištesėti duoti pažadai. Šis laukimas 
juos pribaigia. Kai jie pagaliau susipranta, būna jau per vėlu ir nebe- 
lieka jokios vilties. Verčiau aš pats nieko nelaukdamas pasitrauksiu 

iš politikos, bet neleisiu, kad taip atsitiktų be mano valios. Jeigu 
svajoji apie valdžią, atėjus metui turi pats ją užgrobti. Dabar išmušė 
mano valanda. 

— Bet kaip tu tai padarysi? 

— Pirmiausia patrauksiu Verį teisman už plėšikavimą. 

Štai kaip viskas buvo. Aš jau nuo pat ankstyvo ryto žinojau, kad 
Ciceronas taip pasielgs, ir esu tikras, jis ir pats tai gerai žinojo, tačiau, 
manau, jam reikėjo laiko įsitikinti, kad šis sumanymas yra kaip tik 
jam. Dėl to negalėjo kilti jokios abejonės. Niekuomet anksčiau ne- 
buvau matęs taip ryžtingai nusiteikusio savo šeimininko. Jis atrodė 
panašus į Žmogų, įsitikinusį, kad pati istorija suteikia jam šansą. 
Niekas neprieštaravo. 

— Ei, kas gi jums? — šypsodamasis paklausė Ciceronas. — 
Kodėl ištįso jūsų veidai? Juk aš dar nepralaimėjau! Tuo labiau kad ir 
nežadu pralaimėti. Šįryt pas mane lankėsi trys siciliečiai. Jie surinko 
pačius tvirčiausius liudijimus prieš Verį, ar ne taip, Tironai? Mes 
užrakinome juos mano kambaryje. O kai laimėsime — įsidėmėkite 
tai! — aš nugalėsiu Hortenzijų atvirame teisme, ir šita nesąmonė 
apie „antrąjį advokatą“ bus užmiršta visiems laikams. Paskui, kaip 
bylą laimėjęs kaltintojas, pagal galiojančią tradiciją perimsiu kalti- 
namojo pareigas, o tai reiškia, kad per vieną naktį tapsiu pretoriumi 
ir daugiau nebereikės senate šokinėti iš savo vietos, norint gauti teisę 
kalbėti. Romiečiams padarysiu tokį įspūdį, kad edilo vieta man bus 
garantuota. Bet svarbiausia, kad tai padarysiu as, — aš, Ciceronas, 
— ir niekam nebūsiu už tai skolingas, o visų mažiausiai — Pompėjui 
Didžiajam. 

— O ką, jei mes pralaimėsime? — paklausė žadą pagaliau at- 
gavęs Kvintas. — Juk esame advokatai. Mes juk nieko nekaltiname. 
Juk pats esi šimtąkart sakęs: advokatai susiranda sau draugų, o kal- 
tintojai — priešų. Jei tau nepavyks nugalėti Verio, beveik garantuota, 
kad metui atėjus jis taps konsulu. O tada jis nenurims, kol tavęs 
nesunaikins. 

— Tai tiesa, — pripažino Ciceronas. — Jei nori užmušti plėš- 


rūną, pasistenk tai padaryti pirmu smūgiu. O ką, jeigu man pavyks? 

Tuomet viską pasieksiu. Vardą, garbę, pareigas, titulą, valdžią, laisvę, 
nuolatinius klientus Romoje ir Sicilijoje... Tai man atvertų kelią 
tapti konsulu. 

Tai buvo pirmas kartas, kai jis man girdint pripažino didžiausią 
savo ambiciją. Drąsa ištarti šį žodį liudijo jo pasitikėjimą savimi. 
Konsulas. Tai buvo kiekvieno visuomenės gyvenime dalyvaujančio 
žmogaus apoteozė. Visuose oficialiuose dokumentuose ir ant visų 
kertinių akmenų metai buvo žymimi nurodant tais metais valdžioje 
buvusio konsulo pavardę. Žemėje tai kone prilygo nemarumui. Kiek 
dienų ir naktų nuo pat nerangios paauglystės metų jis praleido puo- 
selėdamas šią svajonę? Kartais yra kvaila per anksti atskleisti savo 
ambicijas, nes tokiu būdu jos iškeliamos aplinkinių pajuokai bei 
skepticizmui ir sužlugdomos pradinėje stadijoje. Tačiau kai kuriais 
atvejais atsitinka priešingai, ir užtenka menkiausios užuominos, kad 
sumanymas staiga pasirodytų įgyvendinamas ir kone ranka pasie- 
kiamas. Būtent taip ir atsitiko aną vakarą. Cicerono ištartas Žodis 
„konsulas“ nuskambėjo kaip visa ko matas, kurį išgirdę netekome 
žado. Tą pačią akimirką jo akimis išvydome nuostabią, tiesiog stul- 
binančią ateitį ir supratome, kad jis buvo teisus: pirmiausia reikia 
pašalinti iš kelio Verį, o paskui, jei tik lydės sėkmė, bus galima įgy- 


vendinti ir visas svajones. 


Per artimiausius mėnesius reikėjo atlikti begalę darbų, kurių 
daugybė, kaip įprastai, teko man. Visų pirma nubraižiau didelę edi- 
lų rinkimuose dalyvausiančio elektorato schemą. Tuo metu edilus 
rinkdavo visi Romos piliečiai, skirstomi į trisdešimt penkias gimi- 
nes. Ciceronas priklausė Kornelijų giminei, Servijus — Limonijų, 
Pompėjus — Klustuminų, Veris — Homilijų, ir taip toliau. Kiekvie- 
nas Romos pilietis, atstovaujantis tam tikrai giminei, eidavo balsuoti 
į Marso lauką, o paskui magistratai surinkdavo ir suskaičiuodavo 
kiekvienos giminės balsus. Atėjus metui, edilais būdavo išrenkami 
keturi kandidatai, už kuriuos balsuodavo daugiausia giminių. 

Šiuo atžvilgiu Ciceronas turėjo šiokį tokį pranašumą. Pirma, 
kitaip nei pretorių ir konsulų rinkimuose, renkant edilus visų rin- 
kėjų balsai, nepaisant jų turtinės padėties, buvo vienodai svarbūs, 
todėl aristokratams turėjo būti nelengva jį nugalėti, nes labiausiai 
Ciceroną palaikė pirkliai ir vargingieji, kurių, beje, buvo daugiausia. 
Antra, šiuos rinkėjus buvo palyginti nesunku suagituoti. Kiekviena 
giminė Romoje turėjo savo centrinę būstinę — dažniausiai tai būda- 
vo didelis pastatas, kuriame užtekdavo vietos tiek renginiams, tiek ir 
vaišėms surengti. Aš peržiūrėjau mūsų kartotekas ir sudariau sąrašą 
žmonių, kuriuos Ciceronas per pastaruosius šešerius metus buvo 
gynęs arba kuriems buvo kaip nors kitaip padėjęs, ir suskirsčiau 
juos pagal gimines. Vėliau su visais šiais žmonėmis teko susisiekti 
„ir paprašyti, kad pakviestų senatorių kalbėti visuose planuojamuose 
giminės renginiuose. Iš tikrųjų buvo malonu prisiminti visa tai, kas 
gera buvo padaryta per šešerius advokatūros ir konsultavimo metus. 
Gana greitai Cicerono rinkimų kampanijos dienotvarkė pasipildė 
naujais įsipareigojimais, ir jo darbo diena dar labiau pailgėjo. Pasi- 
baigus teismo arba senato posėdžiui, jis skubiai parbėgdavo namo, 
greitai išsimaudydavo, persirengdavo ir vėl skubėdavo sakyti savo 
entuziastingų kalbų. Jo šūkis buvo „Teisingumas ir reforma“. 

Kvintas, kaip įprastai, vadovavo Cicerono kampanijai, o pus- 
broliui Liucijui buvo patikėta rengti bylą prieš Verį. Metų gale 
valdytojas turės grįžti iš Sicilijos, o tai reiškia, kad tą pačią akimirką, 
kai tik įžengs į Romą, nebeteks savo imperium ir teisinės neliečia- 
mybės. Ciceronas buvo pasirengęs kirsti pirmai progai pasitaikius ir 
atimti iš Verio bet kokią galimybę atmesti kaltinimus arba įbauginti 
liudininkus. Todėl siekdami išvengti vis stiprėjančių įtarimų sicilie- 
čiai liovėsi lankytis senatoriaus namuose, o Liucijus tapo tarpininku 
tarp jo ir klientų ir slapta susitikinėdavo vis kitose vietose. Tokiu 
būdu galėjau geriau pažinti Liucijų, o kuo dažniau jį matydavau, tuo 
labiau jis man patiko. Jis daug kuo priminė Ciceroną. Tai buvo pa- 
našaus amžiaus protingas, sąmojingas ir talentingas filosofas. Jie abu 
kartu užaugo Arpinume, studijavo Romoje ir kartu keliavo į Rytus. 
Tačiau buvo ir vienas ryškus skirtumas: Liucijus neturėjo jokių že- 

miškų ambicijų. Jis gyveno vienas mažame, knygų pilname namelyje 
ir per dienų dienas nieko daugiau neveikdavo, tik skaitydavo ir mąs- 
tydavo; vyrui tai, beje, pavojingas užsiėmimas, kuris — sprendžiu iš 
savo patirties — neišvengiamai sukelia dispepsiją ir melancholiją. 
Vis dėlto, nepaisant tokio polinkio į vienatvę, Liucijus kiekvieną 
dieną mielu noru palikdavo darbo kambarį, o nedoras Verio elgesys 
jį taip siutino, kad jis savo uolumu kartkartėmis lenkdavo netgi patį 
Ciceroną. „Padarysime iš tavęs teisininką, mielas pusbroli“, — kartą 
pareiškė Ciceronas, neslėpdamas susižavėjimo, kai šis jam pateikė 
dar keletą rašytinių parodymų su priesaikomis. 

Gruodžio pabaigoje mūsų laukė dramatiškas įvykis, visas Ci- 
cerono gyvenimo gijas pagaliau sujungęs į vieną. Ankstyvą tamsų 
rytą atidaręs duris, įprastinės lankytojų eilės priekyje išvydau vyrą, 
kurį buvau matęs tribūnų bazilikoje ginant; savo prosenelio, Marko 
Porcijaus Katono, koloną. Jis buvo vienas, be lydinčio vergo, ir atrodė 
tarsi naktį praleidęs gatvėje. (Tiesą sakant, jis visuomet būdavo susi- 
vėlęs, tarytum koks šventasis arba mistikas.) Suprantama, Ciceronas 
nustebo išgirdęs, kad prie jo namo slenksčio laukia toks kilmingas 
žmogus — nors Katonas ir buvo keistuolis, vis dėlto priklausė pa- 
čiam senosios respublikos aristokratų branduoliui, kurį kraujo ir 
santuokiniai ryšiai jungė su Servilijais, Lepidais ir Emilijais. Cice- 
ronui kilmingasis svečias sukėlė tokį pasitenkinimą, kad pats nuėjo 
į tabulinumą jo pasitikti ir atsivedė į darbo kambarį. Jis jau senokai 
svajojo apie tokį lankytoją. 

Įsitaisiau kampe užrašinėti, o jaunasis Katonas, kuris nebuvo 
iš tylenių, netrukus prabilo apie reikalą. Jis pareiškė, kad jam rei- 
kalingas geras advokatas, o kadangi Ciceronas tribunole puikiai 
demaskavo sentėvių įstatymus po kojomis pamynusį nedorėlį Verį, 
todėl atvyko čia. Trumpai tariant, jis ketinąs vesti savo pusseserę, 
Emiliją Lepidą, žavingą aštuoniolikmetę, kurios jaunystė, deja, jau 
paženklinta tragedijomis. Būdama trylikos, ji buvo pamesta sužadė- 
tinio, išdidaus jauno aristokrato Skipijaus Nasikos. Vos'*tik jai suėjo 
keturiolika, mirė jos motina. Dar po metų mirė tėvas. Galiausiai, 
būdama šešiolikos, neteko brolio ir liko vienui viena. 

— Vargšė mergaitė, — palingavo galvą Ciceronas. — Jeigu 
ji tavo pusseserė, vadinasi, jos tėvas — Emilijus Lepidas Livijanas, 
kuris prieš šešerius metus buvo konsulas? O jis, esu tikras, buvo tavo 
mirusios motinos, Livijos, brolis. 

(Kaip ir dauguma radikalų, Ciceronas stebėtinai gerai žinojo 
aristokratų giminių istorijas.) 

— Tai tiesa. 

— Ką gi, tuomet aš sveikinu tave, Katonai, nes jūs esate pati 
tinkamiausia pora. Jos gyslomis teka trijų aristokratiškų giminių 
kraujas, o netekusi artimųjų ji turėtų būti pati turtingiausia paveldė- 
toja visoje Romoje. 

— "Taip ir yra, — piktai atkirto Katonas. — Tačiau tai ir 
blogiausia. Ne per seniausiai iš Ispanijos sugrįžo Skipijus Nasika, 
buvęs jos gerbėjas, kuris kovojo Pompėjaus, vadinamo Pompėjumi 
Didžiuoju, armijoje. Sužinojęs, kad po tėvo ir brolio mirties ji tapo 
turtinga nuotaka, jis pareiškė į ją savo pretenzijas. 

— Betgi galutinį Žodį turi tarti jaunoji ponia? 

— Ji jau tarė, — atsakė Katonas. — Pasirinko jį. 

— Ak, — burbtelėjo Ciceronas, atsilošdamas krėsle, — tuomet 
tau gali kilti tam tikrų problemų. Jeigu ji penkiolikos metų liko naš- 
laite, tai tikriausiai jai buvo paskirtas globėjas. Tokiu atveju bet kada 
galėtumėte pasikalbėti su juo. Greičiausiai jis nusiteikęs užkirsti 
kelią tokioms vedyboms. Kas jis toks? 

— Tai aš. 

— Tu? Tu esi globėjas moters, kurią nori vesti? 

— Taip, aš. Aš esu artimiausias jos giminaitis. 

Ciceronas ranka pasirėmė smakrą ir atidžiai įsistebeilijo į savo 
naująjį klientą pasišiaušusiais plaukais, dulkinomis basomis kojomis 
ir keletą savaičių nekeista tunika. 

— Ir ko iš manęs norėtumei? 

— Noriu, kad į teismą patrauktum Skipijų, o jei to reikės — ir 
Lepidą. Kad užkirstum kelią šioms vedyboms. 

— Ar norėtum iškelti ieškinį kaip atstumtas sužadėtinis, ar 
kaip globėjas? 

— Nesvarbu, — gūžtelėjo pačiais Katonas. — Ir kaip sužadė- 
tinis, ir kaip globėjas. 

Ciceronas pasikrapštė ausį. 

— Mano patirtis su merginomis, — prabilo jis, atsargiai rink- 
damas žodžius, — yra tokia pat ribota, koks beribis mano pasitikėji- 
mas teisės normomis. Tačiau netgi aš, Katonai, nežgi aš labai abejoju, 
ar bylinėjimasis teismuose yra geriausias kelias į merginos širdį. 

— Į merginos širdį? — pakartojo Katonas. — Ką čia bendra 
turi merginos širdis? Tai principo reikalas. 

Taip par susijęs ir su pinigais, būtų pridūręs kas nors kitas. Ta- 
čiau Katonas, kaip didelis turtuolis, ne itin domėjosi pinigais. Jis 
buvo paveldėjęs milžiniškus turtus ir švaistė juos, nekreipdamas į 
tai dėmesio. Iš tikrųjų, Katonas visada vadovaudavosi principais ir 
stengdavosi niekada su jais neiti į kompromisus. 

— Vadinasi, tektų kreiptis į teismą dėl neteisėto pasisavini- 
mo, — ėmė aiškinti Ciceronas, — ir pareikšti kaltinimą pažado 
sulaužymu. Reikėtų įrodyti sužieduotuvių sutarties tarp tavęs ir Le- 
pidos egzistavimą — tik tuomet ją būtų galima apkaltinti apgavyste 
ir melu. Reikėtų įrodyti, kad Skipijus yra veidmainis ir pinigų godus 
sukčius. Aš turėčiau juodu abu iškviesti į liudytojams skirtą vietą ir 
sudraskyti į skutelius. 

— Padaryk tai. — Katono akys sublizgo. 

— Tačiau mes tikriausiai pralaimėtume, nes teisėjai niekam 
taip nesimpatizuoja, kaip nelaimingiems įsimylėjėliams, na, nebent 
tik našlaičiams, o ji juk yra ir nelaimingai įsimylėjusi, ir našlaitė. 
Galų gale taptum Romos pajuokų objektu. 

— Kodėl aš turėčiau jaudintis dėl to, ką kiti apie mane pagal- 
vos? — paniekinamai atšovė Katulas. 

— Tačiau net jeigu mes ir laimėtume... Tiek jau to, pasvajo- 
kime. Tau tektų tempti besispardančią ir klykiančią Lepidą Romos 
gatvėmis iš teismo į naujuosius jos namus. Tai būtų metų skandalas. 

— Nejaugi mes jau iki tiek nusiritome? — supyko Kato- 
nas. — Doras žmogus turi trauktis iš kelio, kad triumfuotų niekšas? 
Ar Romoje taip suprantamas teisingumas? — Jis staiga pašoko ant 

kojų. — Man reikia tvirto teisininko kietais kaulais, ir jeigu aš ne- 
rasiu, kas man padėtų, tuomet, prisiekiu, pats imsiuosi šios bylos. 

— Sėskis, Katonai, — ramiu balsu paprašė Ciceronas. 

Pamatęs, jog šis nekreipia dėmesio, jis ir vėl pakartojo: 

— Sėskis, Katonai, ir aš tau paaiškinsiu apie teisę. 

Katonas svyravo, paskui susiraukė ir atsisėdo, tiesa, ant krėslo 
krašto, kad išgirdęs net menkiausią užuominą apie susitvardymą 
galėtų tą pačią akimirką stryktelėti. 

— Jei leisi, kaip dešimčia metų vyresnis, duosiu vieną patarimą. 
Nereikėtų visko daryti kaktomuša. Labai dažnai geriausios ir pačios 
svarbiausios bylos netgi nepasiekia teismo. Man atrodo, kad šis at- 
vejis yra būtent toks. Leisk man apie tai pagalvoti. 

— O jeigu tau nepavyks? 

— Tuomet galėsi elgtis, kaip tau patinka. 

Jam išėjus, Ciceronas man tarė: 

— Šitas jaunuolis ieško progų išbandyti savo principus taip 
pat, kaip įkaušęs smuklės lankytojas ieško progų susimušti. 

Vis dėlto Katonas sutiko, kad Ciceronas pradėtų derybas su 
Skipijumi, o Ciceronui tai buvo puiki galimybė iš arčiau susipažinti 
su aristokratija. Romoje nebuvo Žmogaus, savo giminystės linija 
galėjusio prilygti Kvintui Cecilijui Metelui Pijui Kornelijui Skipijui 
Nasikai („Nasika“ reiškia „smaila nosis“), kuris tuo labai didžiavosi; 
jis buvo ne tik Skipijaus sūnus, bet ir Metelo Pijaus, laikomo Metelų 
giminės galva, įsūnis. Tėvas ir įsūnis ne per seniausiai buvo sugrįžę iš 
Ispanijos ir leido laiką puikiame Pijaus dvare prie Tiburo. Jie turėjo 
pasirodyti Romoje gruodžio dvidešimt devintąją Pompėjaus trium- 
fo eisenoje. Ciceronas nutarė su juo susitikti trisdešimtąją. 

Pagaliau atėjo gruodžio dvidešimt devintoji. Bet kokia tai 
buvo diena! Roma tokio spektaklio nebuvo mačiusi nuo Sulos 
laikų. Stovint prie Triumfo vartų atrodė, kad dalyvauti triumfo 
eisenoje susirinko visas miestas. Pro miesto vartus iš Marso lauko 
pirmiausia įžengė senato nariai, tarp jų ir Ciceronas, kurių priekyje 
ėjo konsulai ir kiti magistratai. Jiems iš paskos žygiavo trimitininkai 

su fanfaromis. Tada pasirodė kovos vežimai ir neštuvai su Ispanijos 
karo grobiu — auksu ir sidabru, monetomis ir lydiniais, ginklais, sta- 
tulomis, paveikslais, vazomis, baldais, brangakmeniais ir gobelenais, 
— mediniai Pompėjaus užkariautų ir apiplėštų miestų modeliai ir 
afišos su jų pavadinimais bei visų įžymių Žmonių, kuriuos jis nužudė 
mūšiuose, vardais. Paskui juos iš lėto slinko aukojimui skirti stambūs 
balti jaučiai paauksuotais ir kaspinais bei gėlių girliandomis išpuoš- 
tais ragais, vedami juos netrukus skersiančių žynių. Toliau, sunkiai 
keldami kojas, vilkosi drambliai — Metelų giminės simboliai, — o 
jiems iš paskos dardėjo jaučių traukiami vežimai su narvais, kuriuo- 
se įniršę riaumojo ir grotas draskė laukiniai Ispanijos kalnų žvėrys. 
Dar toliau buvo gabenami nugalėtų sukilėlių ginklai ir emblemos, 
o paskui juos ėjo belaisviai — grandinėmis surakinti Sertorijaus ir 
Perpernos šalininkai. Sąjungininkų pasiuntiniai nešė savo vainikus 
ir dovanas. Dar toliau eisenoje žengė dvylika imperatoriaus liktorių 
su lauro lapais puoštomis lazdomis ir kirviais rankose. Galiausiai 
kilo aplodismentų audra, nes pro vartus risčia įbėgo keturi balti 
žirgai, traukdami brangakmeniais inkrustuotą statinės formos karo 
vežimą, kuriame sėdėjo pats triumfuojantis imperatorius Pompėjus. 
Jis vilkėjo auksu siuvinėta mantija ir gėlėta tunika. Dešinėje rankoje 
laikė lauro lapų šakelę, kairėje — skeptrą, galvą puošė Delfų lauro 
lapų vainikas, o dailus veidas ir raumeningas kūnas buvo išdažytas 
raudonu grafitu, nes tą dieną jis atrodė kaip tikras Jupiterio įsikū- 
nijimas. Šalia jo stovėjo aštuonmetis sūnus, auksaplaukis garbanius 
Gnėjus, o už nugaros — vergas, šnabždantis į ausį, kad jis tėra žmo- 
gus, o triumfo žygis baigsis. Imperatoriaus triumfo vežimą lydėjo 
juodu karo žirgu jojantis Metelas Pijus vyresnysis, o jo aptvarstyta 
ranka liudijo mūšyje patirtą sužeidimą. Greta jojo Skipijus, jo įsūnis, 
dailus dvidešimt ketverių metų jaunikaitis, — nieko nuostabaus, 
pamaniau, kad Lepida pasirinko jį, o ne Katoną, — jiems iš pa- 
skos pasirodė legionų vadai, tarp kurių buvo ir Aulas Gabinijus, 
ir raitininkai gruodžio saulėje tviskančiais šarvais. Na, o pačiame 
eisenos gale žygiavo Pompėjaus pėstininkų legionai — tūkstančių 
tūkstančiai saulėje įdegusių veteranų, kurių žygio batais apmautų 

kojų trenksmas, atrodė, sudrebins visą žemę, iš visų jėgų plyšaudami 
„Valio, nugalėtojui!“, giedodami himnus dievams ir dainuodami ne- 
švankias dainas apie savo vyriausiąjį vadą, nes triumfo valandą jiems 
buvo leidžiama taip elgtis. 

Praėjo nemažai laiko, kol visa ši procesija miesto gatvėmis nu- 
vingiavo iki forumo; laikantis senos tradicijos, kai Pompėjus Kapi- 
tolijaus laiptais užlipo aukoti aukos Jupiteriui, žymiausi jo belaisviai 
turėjo būti nuvesti į giliausius Karcerio požemius ir ten pasmaugti. 
Argi ne tokią dieną, kai nugalėtojas netekdavo savo karinės valdžios, 
derėdavo atimti gyvybes jo nugalėtiesiems? Girdėjau, kaip mieste 
aidi džiaugsmo šūksniai, bet likau su išretėjusia minia prie Triumfo 
vartų, norėdamas pamatyti Kraso įžengimą. Jis, lydimas savo sūnų, 
atrodė nė kiek nenuliūdęs, vis dėlto, nepaisant jo agentų pastangų 
sužadinti didesnį entuziazmą, šis varganas spektaklis nė iš tolo 
neprilygo didingai ir akinamai Pompėjaus procesijai. Esu tikras, 
jis buvo įsižeidęs, sekdamas paskui savo kolegą konsulą arklių ir 
dramblių mėšlu patręštu keliu. Vargšelis negalėjo pasididžiuoti net- 
gi į nelaisvę paimtais sukilėliais, nes daugumą jų buvo nukryžiavęs 
Apijaus kelyje. 

Rytojaus dieną Ciceronas pasišaukė mane, liepė paimti dėklą 
su dokumentais, — tai buvo jo mėgiama gudrybė, siekiant įbauginti 
priešininką, — ir išvykome pas Skipijų. Mes neturėjome jokių įro- 
dymų, todėl pridėjau į jį įvairiausių senų kvitų. Skipijaus namas sto- 
vėjo prie pat Via Sacra, priešais keletą krautuvių — tai buvo ne bet 
kokios, o juvelyrinių dirbinių, kuriuos šeimininkai laikė už metalinių 
grotelių, krautuvės. Čia mūsų jau laukė, nes Ciceronas buvo išsiuntęs 
laišką apie savo ketinimą apsilankyti, todėl mums įėjus tuojau pat 
pasirodė livrėja apsirengęs liokajus, kuris iškart palydėjo mus į Ski- 
pijaus atriumą. Netgi anuo metu jis buvo laikomas „vienu iš Romos 
stebuklų“, ir ne be pagrindo. Skipijus žinojo netgi vienuolikos savo 
giminės kartų, iš kurių devyniose kartose būta konsulų, istorijas. At- 
riumo sienas puošė vaškinės Skipijų giminės kaukės, — kai kurios 
iš jų buvo kelių amžių senumo, — pageltusios nuo dūmų ir suodžių 
(būdamas Pijaus įsūniu, Skipijus vėliau čia patalpins dar šešias 

konsulų kaukes), atsiduodančios dulkėmis ir smilkalais, kvapais, 
kurie man visada asocijavosi su senove. Ciceronas apėjo palei sie- 
nas, tyrinėdamas lenteles po kaukėmis. Seniausia kaukė buvo trijų 
šimtų dvidešimt penkių metų senumo. Tai buvo Skipijaus Afrikie- 
čo, Hanibalo nugalėtojo, kaukė, o šiuo žmogumi Ciceronas žavėjosi 
labiausiai, tad nieko nuostabaus, kad prie jos pasilenkęs prastovėjo 
ilgiausiai. Taurių bruožų, švelnus ir lygus, be raukšlių veidas atrodė 
nežemiškas, ir galėjai pamanyti, kad tai yra įžymiojo karvedžio sie- 
los, o ne kūno ir kraujo atspindys. 

— Mūsų dabartinio kliento prosenelis buvo padavęs jį į teismą, 
— tarė pagaliau atsitiesęs Ciceronas. — Katonų gyslomis teka už- 
sispyrėlių kraujas. 

Pagaliau sugrįžo liokajus, ir mes nusekėme paskui jį į tabli- 
numą. Jaunasis Skipijus sėdėjo atsišliejęs sofoje, apsuptas statulų, 
biustų, įvairiausių senienų, į ritinius susuktų kilimų ir kitų vertingų 
daiktų. Kambarys man priminė kokio nors Rytų valdovo laidojimo 
patalpą. Įėjus Ciceronui, jis liko drybsoti kaip drybsojęs, tokiu būdu 
įžeisdamas senatorių, ir netgi nepasiūlė jam atsisėsti, tik tingiu balsu 
paklausė, kokiu tikslu šis atvykęs. Ciceronas tvirtu, bet mandagiu 
tonu iš naujo paaiškino savo apsilankymo priežastį ir informavo, 
kad Katono ieškinys, turint omenyje, kad ne tik jis buvo formaliai 
susižadėjęs su jaunąja ponia, bet ir jos globėjas, teisiniu požiūriu yra 
visiškai pagrįstas. Jis mostelėjo ranka į dėklą su dokumentais, kurį 
laikiau priešais save tarytum koks patarnautojas padėklą, peržvelgė 
precedentus ir galiausiai pareiškė, jog Katonas pasiryžęs kreiptis 
į teismą dėl neteisėto pasisavinimo ir reikalaus obsignandi gratia, 
idant apsaugotų jaunąją ponią nuo bet kokių kontaktų su asmeni- 
mis, kurie vienokiu ar kitokiu būdu susiję su šia byla. Skipijus, norė- 
damas išvengti tokio pažeminimo, turi vienintelę išeitį — nedelsiant 
atsisakyti sužieduotuvių. 

— Jis iš tikrųjų beprotis, ar ne? — pavargusiu balsu pratarė 
Skipijus, atsilošė sofoje ir, pasikišęs rankas po galva, nusišypsojo 
spalvotoms luboms. 

— Ar tai galutinis atsakymas? — paklausė Ciceronas. 

— Ne, — atsakė tasai, — štai mano galutinis atsakymas. Le- 
pida! 

Tą pačią akimirką iš už širmos pasirodė jauna moteris rimtu 
veidu, kuri, be abejo, viską girdėjo, ir, perėjusi per kambarį, atsistojo 
prie sofos. Ji ištiesė ranką ir padėjo ją Skipijui ant delno. 

— Tai mano žmona. Mes vakar vakare susituokėme. Tai, ką jūs 
matote šiame kambaryje, yra mūsų bičiulių vestuvinės dovanos. Liu- 
dininkas buvo Pompėjus Didysis. Jis atvyko tiesiai iš Kapitolijaus, 
kur tęsėsi aukojimas. 

— Jūsų liudininku galėjo būti netgi pats Jupiteris, — atkirto 
Ciceronas, — tačiau to nepakanka, kad jungtuvių ceremonija būtų 
pripažinta juridiškai. 

Iš to, kaip jis lėtai nuleido pečius, supratau, kad senatorius ne- 
betenka ankstesnio karingumo. Kuo turtingesnis esi, sako juristai, 
tuo daugiau šansų laimėti bylą, bet Skipijus ne tik buvo turtingesnis, 
bet, pasirodo, mergina pati sutiko už jo tekėti. 

— K3 gi, — vėl prabilo Ciceronas, apžiūrinėdamas vestuvines 
dovanas, — leiskite jus pasveikinti. Nežinau, kaip pasielgtų mano 
klientas, bet aš iš tikrųjų jus sveikinu. O mano vestuvinė dovana 
greičiausiai bus įtikinti Katoną pripažinti realybę. 

— Manding, — atsakė Skipijus, — tai bus pati puikiausia kada 
nors dovanota dovana. 

— Mano pusbrolis širdyje yra geras žmogus, — prašneko Le- 
pida. — Ar galėsi jam perduoti mano nuoširdžiausius linkėjimus ir 
pasakyti, kad tikiuosi, jog mudu vieną dieną susitaikysime? 

— Žinoma, — nusilenkdamas tarė Ciceronas ir jau sukosi eiti, 
tik staiga sustojo lyg įbestas. — Koks puikus kūrinys. Tiesiog nuos- 
tabus! | 

Tai buvo bronzinė skulptūra, vaizduojanti nuogą, maždaug 
pusės žmogaus ūgio Apoloną, grojantį lyra ir sustingusį šokyje. 
Autoriui pavyko parodyti kiekvieną jo galvos plaukelį ir muzikos 
instrumento stygą. Tikras meno šedevras, vaizduojantis gracingą 
vyriškumą. Apolono šlaunyje smulkutėmis sidabrinėmis raidėmis 
buvo įspaustas skulptoriaus vardas — Mironas. 

— Ak štai kas, — atsainiai mestelėjo Skipijus. — Mano gar- 
susis prosenelis Skipijus Afrikietis buvo padovanojęs jį kažkokiai 
šventyklai. O kas yra? Ar jūs esate apie jį ką nors girdėjęs? 

— Jei neklystu, jis yra iš Eskulapo šventyklos Agrigentume. 

— Taip, būtent, — sutiko Skipijus. — Iš Sicilijos. Veris gavo jį 
iš vieno žynio ir vakar vakare atgabeno man. 


Tokiu būdu Ciceronas sužinojo, kad Gajus Veris grįžo į Romą 
ir ėmė čia skleisti savo dvokiančius čiuptuvus. 

— Niekšas! — sušuko Ciceronas, leisdamasis nuo kalvos. Iš 
bejėgiško įtūžio jis be paliovos gniaužė kumščius. — Niekšas, niek- 
šas, niekšas! 

Jis sunerimo ne be pagrindo, nes iš Verio Skipijui dovanotos 
Mirono skulptūros buvo galima daryti prielaidą, kad Hortenzijus, 
broliai Metelai ir kiti jo garsūs sąjungininkai gavo dar didesnius 
kyšius, o juk ateityje iš tokių žmonių bus renkami teisėjai. Antras 
smūgis — kad vestuvėse, į kurias buvo pakviesti Veris ir Žymiausieji 
aristokratai, dalyvavo Pompėjus. Pompėjų su Sicilija visada siejo 
stiprūs ryšiai; pavyzdžiui, būdamas dar visiškai jaunas karvedys, 
su savo kariuomene jis atkūrė saloje tvarką ir netgi yra nakvojęs 
Stenijaus namuose. Ciceronas iš jo tikėjosi jei ne paramos, tai bent 
neutralumo. Dabar jis suprato skaudžią tiesą: jeigu jis nenutrauks 
baudžiamojo persekiojimo, prieš jį susivienys visos galingiausios 
Romos grupuotės. 

Tačiau laiko apmąstymams nebuvo. Katonas primygtinai rei- 
kalavo, kad Ciceronas nedelsdamas informuotų apie pokalbio su 
Skipijumi rezultatus, ir laukė jo atvykstant savo įseserės namuose, 
kurie taip pat buvo šalia Via Sacra, vos už kelių namų nuo Skipijaus. 
Mums įėjus, į atriumą įbėgo trys mažos mergaitės, — manau, kad 
nė viena iš jų neturėjo daugiau kaip penkerių metų, — o joms iš 
paskos pasirodė ir jų motina. Atrodo, tai buvo pirmasis Cicerono 
susitikimas su Servilija, kuri vėliau tapo pačia pavojingiausia iš visų 
pavojingų Romos moterų. Tai buvo daili, nors ir ne gražuolė, netoli 

trisdešimties metų moteris, atrodanti kokiais penkiais metais vyres- 
nė už Katoną. Iš pirmos santuokos su velioniu Marku Brutu, kai 
jai tebuvo penkiolika, gimė sūnus; iš antrosios santuokos su ligotu 
Junijumi Silanu viena po kitos gimė trys dukros. Ciceronas pritūpęs 
pasisveikino su jomis taip, tarytum ne jis būtų turėjęs rūpesčių, o pati 
Servilija. Ji reikalaudavo, kad mergaitės pasitiktų kiekvieną svečią 
ir taip įgytų bendravimo su suaugusiais žmonėmis patirties, juolab 
kad ji iš savo dukrų daug tikėjosi ir norėjo jas išmokyti rafinuotų 
manierų. 

Netrukus pasirodė auklė ir išsivedė mergaites, o Servilija paly- 
dėjo mus į tablinumą. Čia mūsų laukė Katonas ir Antipatris Tyrietis, 
stoikų filosofas, kuris retai kada nuo jo pasitraukdavo. Žinią apie 
Lepidos santuoką Katonas pasitiko taip, kaip ir reikėjo tikėtis: jis 
ėmė blaškytis po kambarį ir keiktis. Jo elgesys man ir šiandien pri- 
mena dar vieną Cicerono sąmojį, esą Katonas visada buvo tobulas 
stoikas tol, kol nenutikdavo kas nors bloga. 

— Nurimk, Katonai, — po kurio laiko tarė jam Servilija. — 
Akivaizdu, kad viskas baigta, ir tau reikėtų su šia mintimi susitaikyti. 
Juk tu jos nemylėjai ir netgi nežinai, kas yra toji meilė. Tau nereikia 
nei jos pinigų, nes ir taip esi pakankamai turtingas. Ji yra sentimen- 
tali kvailutė. Galėtum susirasti šimtą kur kas geresnių už ją moterų. 

— Ji prašė perduoti nuoširdžiausius linkėjimus, — prabilo Ci- 
ceronas ir išprovokavo dar vieną Katono pykčio protrūkį. 

— Aš šito nepakęsiu! — šaukė jis. 

— Taip, pakęsi, — pertraukė jį Servilija ir atsigręžė į susigū- 
žusį Antipatrį. — Pasakyk jam, filosofe. Mano brolis galvoja, kad 
principus, kurių jis laikosi įsikibęs, jam diktuoja protas, nors tai tėra 
mergaitiškos emocijos, kurias apsišaukėliai filosofai įmantriai vadina 
vyriška savigarba. 

Paskui ji atsisuko į Ciceroną. 

— Jeigu jis turėtų daugiau patirties su moterimis, senatoriau, 
tuomet suprastų, koks yra apgailėtinas. Betgi tu niekada nesi gulėjęs 
su jokia moterimi, ar ne taip, Katonai? 

Ciceronas sumišęs žvelgė į Serviliją, nes šiuo klausimu jis buvo 
gan drovus ir aristokratų laisvumas jam atrodė neįprastas. 

— Aš manau, kad tai silpnina vyro gyvybingumą ir atbukina 
protą, — niūriai atsakė jis, sukeldamas tokį sesers juoko protrūkį, 
kad jo veidą akimirksniu išmušė toks pat raudonis, kokiu dieną prieš 
tai buvo išsidažęs Pompėjus. 

Netrukus Katonas išėjo iš kambario, o paskui jį išsekė ir jo 
stoikas. 

— Atsiprašau, — tarė Servilija, vėl atsigręždama į Cicero- 
ną. — Retsykiais jis man atrodo panašus į bukaprot;. Tačiau jeigu jis 
imasi kokio nors reikalo, niekada jo nemeta, kas, mano manymu, yra 
protingo žmogaus bruožas. Jis gyrė tavo kalbą apie Verį tribūnams. 
Iš jo pasakojimo atrodo, kad esi pavojingas žmogus. Tačiau man pa- 
tinka pavojingi. Mums reikėtų dar susitikti. 

Ji ištiesė ranką su juo atsisveikinti. Jis ištiesė savąją, ir man pa- 
sirodė, kad Servilija laikė savo ranką jo delne ilgiau, negu reikalauja 
mandagumas. 

— Ar priimtum patarimą iš moters? 

— Iš tavęs — be abejo, — atitraukdamas ranką, tarė Ciceronas. 

— Mano kitas brolis, Cepijus, norėjau pasakyti, mano tikras 
brolis, yra susižadėjęs su Hortenzijaus dukterimi. Jis man pasakojo, 
kad Hortenzijus kažkurią dieną buvo apie tave užsiminęs: sakė įta- 
riąs, kad ketini iškelti baudžiamąją bylą Veriui, ir yra sumanęs, kaip 
tavo planus sužlugdyti. Žinau tik tiek. 

— Ir jei aš planuočiau iškelti jam bylą, kas atrodo neįtikėtina, 
ką tokiu atveju man patartum? — šypsodamasis paklausė Cicero- 
nas. 

— Labai paprastai, — visiškai rimtai atsakė Servilija. — Taip 
nesielgti. 


VI 


Pokalbis su Servilija ir apsilankymas pas Skipijų Cicerono ne 
tik neišgąsdino, bet priešingai — įtikino jį, kad reikia dar labiau pa- 
skubėti. Šeši šimtai aštuoniasdešimt ketvirtųjų metų nuo Romos 
įkūrimo sausio pirmąją dieną Pompėjus ir Krasas pradėjo eiti konsu- 
lų pareigas. Tą dieną palydėjau Ciceroną į inauguracijos ceremoniją, 
vykusią Kapitolijaus kalvoje, ir likau kartu su minia stebėti apeigų 
iš portiko. Tuo metu Jupiterio šventykla, vadovaujant Katului, buvo 
jau beveik atstatyta, ir marmurinės kolonos, atgabentos iš Olimpo 
kalno, bei paauksuotos bronzos stogas gražiai spindėjo žiemos sau- 
lėje. Tradiciškai ant aukurų buvo deginami krokai, todėl spragsinčios 
geltonos liepsnos, smilkalų kvapas, šaltos dienos tyrumas, auksiniai 
aukurai, vietoje nenustygstantys aukojimui atvesti nupenėti jautukai, 
balti ir purpuriniai senato narių drabužiai man paliko neišdildomą 
įspūdį. Aš Verio tarp susirinkusiųjų neatpažinau, bet vėliau Cicero- 
nas man pasakojo, kad jis taip pat ten dalyvavo; senatorius matęs jį 
kartu su Hortenzijumi — jie abu stebėjo jį ir smagiai juokėsi. 

Keletą dienų po iškilmių nieko konkretaus nebuvo galima pa- 
daryti. Senato nariai susirinkę išklausė nevykusią Pompėjaus, kuris 
niekada anksčiau nebuvo įkėlęs kojos į senato rūmus, kalbą, todėl 
posėdžio eigoje orientavosi tik pagal žymaus mokytojo Varono, 
lydėjusio jį Ispanijos karo metu, specialiai jam parengtą vadovą. 
Kaip įprastai, teisė kalbėti pirmajam atiteko Katului, kuris kreipėsi 
1 senato narius kaip tikras respublikos patriotas, pripažindamas, jog 
reikalavimas sugrąžinti tribūnams jų ankstesnes galias, nors jis pats 
asmeniškai tam ir nepritaria, yra visiškai pagrįstas, nes aristokratai 


patys kalti dėl savo nepopuliarumo. („Tau reikėjo pamatyti, kaip at- 

rodė Hortenzijaus ir Verio veidai, Katului ištarus „725“, vėliau man 
pasakė Ciceronas.) Paskui senu papročiu naujieji konsulai nuvyko 
į Albos kalną vadovauti Lotynų festivaliui, kuris tęsdavosi keturias 
dienas. Po festivalio dvi dienas vyko religinė šventė, per kurią visi 
teismai buvo uždaryti. Todėl savo puolimą Ciceronas galėjo pradėti 
tik antrąją naujų metų savaitę. 

Tą rytą, kai Ciceronas susiruošė daryti oficialų pareiškimą, pir- 
mą kartą per pusę metų pas jį į namus nesislapstydami atvyko visi 
trys siciliečiai — Stenijus, Heraklijus ir Epikratas, — kurie drauge 
su Kvintu ir Liucijumi išlydėjo senatorių į forumą. Į Cicerono paly- 
dą įėjo taip pat ir oficialūs kelių giminių, — daugiausia iš Kornelijų 
ir Eskvilinų, — kurioms jo įtaka buvo stipriausia, atstovai. Jiems lei- 
džiantis nuo kalvos, keletas smalsuolių pasiteiravo Cicerono, kur jis 
su trimis keistuoliais einąs, o senatorius mandagiai pasiūlė keliauti 
kartu ir pasižiūrėti — jie esą nenusivilsią. Jis visuomet mėgo minios 
dėmesį, todėl tą dieną, prisiartinęs prie teismo tribunolo, galėjo būti 
patenkintas — jam pavymui sekė minia. 

Tais laikais teismas, nagrinėjantis turto prievartavimo ir plėši- 
kavimo bylas, rinkdavosi prie Kastoro ir Polukso šventyklos, priešais 
senato rūmus esančioje forumo dalyje. Tuo metu pretoriaus pareigas 
jame ėjo Acilijus Glabrijus, apie kurį buvo žinoma tik tiek, kad šis 
žmogus yra stebėtinai artimas Pompėjui. Sakydamas „stebėtinai“, 
omenyje turiu tai, kad jis, dar tik jauniklis, diktatoriaus Sulos nuro- 
dymu išsiskyrė su žmona, nors ji laukėsi kūdikio, ir tokiu būdu leido 
jai ištekėti už Pompėjaus. Galop nelaimingoji moteris, kurios vardas 
Emilija, mirė gimdydama, o Pompėjus kūdikį atidavė jo tikrajam tė- 
vui; tais metais berniukui buvo suėję dvylika, ir jis buvo visas Glab- 
rijaus džiaugsmas. Pasakojama, kad šis keistas epizodas dviejų vyrų 
nesupriešino, o kaip tik juos suartino, todėl Ciceronas ilgai mąstė, ar 
jam tai bus naudinga, ar ne. Vis dėlto atsakymo jis nerado. 

Glabrijui ką tik buvo pastatytas krėslas, o tai reiškė, kad teismas 
pasirengęs darbui. Toji diena turėjo būti šalta, nes aš labai aiškiai pri- 
simenu, kad Glabrijus mūvėjo kumštines pirštines ir sėdėjo priešais 

indą su Žarijomis. Jis buvo įsitaisęs ant paaukštinimė* įrengto tie- 
siai priešais šventyklą ties laiptų viduriu. Keliais laipteliais žemiau, 
trepsėdami kojomis, išsirikiavę stovėjo jo liktoriai su lazdomis. Tai 
buvo judri vieta, nes Kastoro šventykloje veikė ir Standartų skyrius, 
todėl ten dažnai lankydavosi prekybininkai, norintys pasitikrinti 
savo svarsčius ir svarstykles. Išvydęs pas jį ateinantį šalininkų lydimą 
Ciceroną, Glabrijus labai nustebo, o ne mažiau nustebę praeiviai 
sustojo pažiopsoti į reginį. Pretorius mostelėjo liktoriams, kad šie 
leistų Ciceronui prieiti arčiau. Atidaręs dėklą ir ištiesęs Ciceronui 
postulatus, savo šeimininko akyse įskaičiau nerimą ir palengvėjimą, 
kad laukta valanda išmušė. Jis pasilypėjo laiptais ir atsigręžė į Žiū- 
rovus. 

— Piliečiai, — prabilo jis, — šiandien atvykau čia pašvęsti 
savo gyvenimą tarnavimui romėnams. Noriu pranešti, kad ketinu 
dalyvauti Romos edilų rinkimuose. Darau. tai ne siekdamas asme- 
ninės garbės, bet raginamas dabartinės situacijos, šaukiančios dorus 
žmones į kovą už teisingumą. Jūs visi mane gerai pažįstate. Mano 
pozicija jums žinoma. Jums taip pat yra žinoma, kad aš ilgai nenu- 
leidau akių nuo kai kurių senato narių aristokratų! 

Pasigirdo pritariantis murmesys, o Ciceronas tęsė savo kalbą 
toliau: 

— Štai, rankoje laikau prašymą patraukti baudžiamojon at- 
sakomybėn — juridiškai tai vadinama postu/ažu. Atvykau pagarsinti, 
kad esu pasiryžęs paduoti į teismą Gajų Verį, kuris eidamas Sicili- 
jos valdytojo pareigas yra padaręs daug sunkių nusikaltimų. — Jis 
pamojavo virš galvos iškeltu dokumentu, o keletas susirinkusiųjų 
nedrąsiai paplojo. — Jeigu jis bus pripažintas kaltu, ne tik privalės 
sugrąžinti tai, ką buvo pavogęs, bet ir neteks visų piliečio teisių. Jam 
beliks mirtis arba tremtis. Žinoma, jis kovos kaip užspeistas kampan 
žvėris. Laukia ilga ir sunki kova, kurią aš laimėsiu arba pralaimėsiu 
viską, — postą, kurio siekiu, ateities viltis, reputaciją, — tačiau žen- 
giu šitą žingsnį tvirtai įsitikinęs, kad teisingumas nugalės! 

Po šitų žodžių jis apsisuko, palypėjo likusiais laipteliais aukštyn 


prie akivaizdžiai suglumusio Glabrijaus ir ištiesė savo prašymą su 

kaltinimu Veriui. Pretorius akies krašteliu dirstelėjo į dokumentą ir 
padavė jį vienam iš savo tarnautojų. Tada paspaudė Ciceronui ranką, 
ir tai buvo viskas. Minia ėmė skirstytis, ir mums nebeliko nieko kito, 
kaip tik grįžti namo. Iš tikrųjų man buvo neramu, kad visas šis rei- 
kalas gali paprasčiausiai žlugti, nes Romoje nuolat kas nors siekdavo 
vienokio ar kitokio posto, — šiaip ar taip, kasmet būdavo renkama 
mažiausiai penkiasdešimt naujų valdžios vyrų, — o Cicerono pa- 
reiškimas greičiausiai tik jam vienam pasirodė esąs istorinis įvykis. 
O dėl baudžiamosios atsakomybės, tai nuo to laiko, kai jis pirmąkart 
prabilo apie Verį, buvo praėję daugiau negu metai, o žmonių atmin- 
tis, kaip jis mėgdavo kartoti, yra trumpa, todėl ir nedorąjį Sicilijos 
valdytoją jie tikriausiai jau buvo pamiršę. Ciceronas labai sunkiai 
išgyveno jausmų atoslūgį, jo neprablaškė netgi Liucijus, kuriam šiaip 
jau sekdavosi prajuokinti savo pusbrolį. 

Sugrįžus namo, Kvintas ir Liucijus stengėsi jį pralinksminti, 
garsiai įsivaizduodami, kaip elgsis Veris su Hortenzijumi, sužino- 
ję apie iškeltus kaltinimus, kaip iš forumo su naujiena griūdamas 
parbėgs vergas, kaip Veris išbals tartum drobė, kaip bus sušauktas 
skubus pasitarimas. Deja, Ciceronas nė nesureagavo. Man atrodo, 
jis prisiminė Servilijos perspėjimą ir tai, kaip Hortenzijus su Veriu 
juokėsi iš jo inauguracijos iškilmėse. 

— Jie žinojo, ką aš darysiu, — prašneko jis. — Jie turi planą. 
Tačiau kokį? Ar jie žino, kad mūsų įrodymai nėra pakankamai tvirti? 
Kažin ar Glabrijus taip pat yra jų išlaikytinis? Ką? 

Atsakymą jis gavo dar tą patį rytą. Tai buvo teismo orderis, kurį 
jam įteikė vienas iš Glabrijaus liktorių. Ciceronas susiraukęs paėmė 
laišką, sulaužė antspaudą, skubėdamas perskaitė ir tarė: 

—00 

— Kas atsitiko? — pasidomėjo Liucijus. 

— Teismas gavo jau du prašymus patraukti Verį baudžiamojon 
atsakomybėn. | 

— Betgi tai neįmanoma, — nustebo Kvintas. — Kas tai galėtų 
būti? 

— Senatorius, — atsakė Ciceronas. — Cecilijus Nigeris. 

— Aš jį pažįstu, — prakalbo Stenijus. — Jis ėjo Verio kvesto- 
riaus pareigas metus prieš mano pabėgimą iš salos. Sklido kalbos, 
kad jie susipykę dėl pinigų. 

— Hortenzijus teismą informavo, kad Veris neprieštarauja dėl 
kaltinimo, kurį jam iškėlė Cecilijus, kadangi šis, anot Verio, siekia 
jam asmeniškai padarytos skriaudos atlyginimo, tuo tarpu aš norįs 
tik išgarsėti. 

Nusiminę žvelgėme vienas kitam į akis. Atrodė, kad ilgų mė- 
nesių vargas nueis perniek. 

— (Gudriai sumanyta, — liūdnai tarė Ciceronas. — Nebūtų 
Hortenzijus. Gudrus velnias! Maniau, jis bandys kaltinimą papras- 
čiausiai atmesti ir išvengti teismo proceso. Nesitikėjau, kad jis darys 
įtaką ne tik advokatams, bet ir teisėjams. 

— Betgi taip elgtis nevalia! — susijaudinęs greitakalbe išbėrė 
Kvintas. — Romos teisė yra garbingiausia pasaulyje! 

— Brangusis Kvintai, — atsakė jam Ciceronas su tokiu glo- 
bėjišku sarkazmu, kad aš net krūptelėjau, — kur tu prisiskaitei žokių 
posakių? Vaikiškose knygelėse? Nejaugi manai, kad Hortenzijus 
kone dvidešimt metų garbingai viešpatavo Romos advokatūroje? Aš 
gavau teismo šaukimą. Rytoj ryte esu kviečiamas į teismą argumen- 
tuoti, kodėl aš, o ne Cecilijus, turėčiau būti ieškovas Verio teisme. 
Turėsiu apginti savo teisę Glabrijaus ir prisiekusiųjų akivaizdoje. 
Leiskite jums priminti, kad prisiekusieji bus trisdešimt du senato 
nariai, kurių dauguma, tuo nė neabejoju, visiškai neseniai gavo nau- 
jametinių dovanų — dirbinių iš bronzos ir marmuro. 

— Beto aulentėinsiėi esame mes, siciliečiai! — neištvėrė Ste- 
nijus. — Argi ne mes turime pasirinkti, kas gins mūsų interesus? 

— Visai ne. Kaltintoją oficialiai paskiria teismas, ir juo būna 
kas nors iš romėnų. Jūs esate suinteresuoti asmenys, todėl jūsų balsas 
šiuo atžvilgiu negali būti lemiamas. 

— Vadinasi, pralaimėjome? — gailiu balsu paklausė Kvintas. 

— Ne, — atsakė Ciceronas, — dar nepralaimėjome. 

Pastebėjau, kad jis vėl atgauna ankstesnį ryžtą, ir tai manęs 

nenustebino, nes niekas nesuteikdavo jam tiek daug energijos, kiek 
mintis apie tai, kad Hortenzijus nori jį pergudrauti. 

— O jeigu ir pralaimėjome, tai bent jau pralaimėkime kovoje. 
Aš eisiu ruošti kalbos, o tu, Kvintai, pabandyk surasti man kuo dau- 
giau žmonių. Paprašyk pagalbos visų, kas tik galėtų padėti. Kodėl 
gi tau nepakalbėjus apie garbingiausią pasaulyje Romos teisę ir ne- 
įtikinus bent poros garbingų senatorių palydėti mane iki forumo? 
Galbūt kai kurie tuo netgi patikės. Noriu, kad rytoj, man užlipus į 
tribunolą, Glabrijus pajustų, kad jį stebi visa Roma. 

Negali tvirtinti, kad gerai išmanai apie politiką, jei tau neteko 
per naktį rašyti kalbos, kuri turės būti pasakyta rytoj. Kai visas pa- 
saulis miega, oratorius suka ratus žibinto šviesoje, visų pirma ieš- 
kodamas atsakymo į klausimą, kokių galų jis ėmėsi šito sumanymo. 
Paskui renkami ir atmetami argumentai. Ant grindų išskleisti tekstai 
su įžanga, dėstymu ir išvadomis. Pervargęs protas nebeįžvelgia viso 
šio sumanymo prasmės, todėl kartkartėmis, įprastai valandą ar dvi 
po vidurnakčio, noras nebesikelti nuo grindų, suvaidinti ligonį ir pa- 
sislėpti atrodo vienintelis logiškas problemos sprendimas. Tačiau po 
kurio laiko, apėmus panikai ir suvokus pažeminimo grėsmę, atskiros 
dalys kažkokiu būdu pagaliau susilieja į vientisą kalbą. Oratorius pa- 
galbininkas dėkingai pasitraukia į guolį. Tuo tarpu Ciceronas užlipa 
laiptais į viršų ir stengiasi įsiminti tekstą. 

Tą vakarą alkiui numalšinti jis užkando truputį vaisių ir sūrio ir 
išgėrė šiek tiek atmiešto vyno, o toliau darbavosi be perstojo. Surin- 
kęs visas atskiras dalis į vieną, atleido mane nors trumpam nusnausti, 
bet nemanau, kad jis pats būtų nors valandai prigulęs. Saulei tekant, 
jis atsigaivino lediniu vandeniu ir rūpestingai apsirengė. Prieš pat 
mums išvykstant į teismą, užėjęs pas Ciceroną, radau jį nenustygs- 
tantį vietoje — jis tarytum koks boksininkas mankštino sprandą, 
pečius ir, spyruokliuodamas ant pirštų galų, lingavo į šonus. 

Kvintas jam pavestą užduotį atliko nepriekaištingai, todėl, vos 
tik atidarėme duris, buvome pasveikinti didelės ir triukšmingos mi- 
nios, atvykusios palaikyti senatoriaus ir tiesiog užtvindžiusios visą 
gatvę. Be eilinių Romos piliečių, savo paramą atvyko išreikšti trys ar 

keturi senatoriai, turėję Sicilijoje savų interesų. Prisimenu, kad tarp 
jų buvo tylusis Gnėjus Marcelinas, savo dorumu pagarsėjęs Kalpur- 
nijus Pizonas Frugis, tais pačiais metais kaip ir Veris ėjęs pretoriaus 
pareigas ir neapkentęs jo kaip vieno iš didžiausių niekšų, ir bent jau 
vienas Marcelijų giminės, tradicinių salos mecenatų, atstovas. Ci- 
ceronas, stovėdamas ant laiptelių, pamojo ranka, kilstelėjo aukštyn 
Tuliją ir, pabučiavęs ją įprastu skambiu bučiniu, parodė susirinku- 
siems šalininkams. Paskui atidavė ją motinai, su kuria tik oficialiai 
apsikabino, ir, kai tik mes praskyrėme Žmones, nudrožė tiesiai į pačią 
spūstį. 

Norėjau palinkėti jam sėkmės, bet tuo metu, kaip dažnai pa- 
sitaikydavo prieš svarbias kalbas, jis buvo nepasiekiamas. Žiūrėjo į 
Žmones, bet jų nematė. Veržėsi pirmyn, į sceną, pirmiausia savyje iš- 
gyvendamas vidinę dramą, kurią repetuodavo nuo pat vaikystės, apie 
vienišą Tėvynės patriotą, ginkluotą vien tik savo balsu ir kovojantį 
prieš bet kokias blogio apraiškas šalyje. Tarytum pajutusi, kad šioje 
didžiulėje procesijoje ji vaidina svarbų vaidmenį, minia pakeliui dar 
pagausėjo, todėl kai atsidūrėme priešais Kastoro šventyklą, mums 
už nugaros siūbavo du ar net trys šimtai romėnų, nusiteikusių pa- 
lydėti Ciceroną į teismą savo entuziastingais plojimais. Glabrijus jau 
sėdėjo savo vietoje tarp dviejų didingų šventyklos kolonų, susirinkę 
buvo ir prisiekusieji, tarp kurių pastebėjau grėsmingą paties Katulo 
šmėklą. Garbingiems svečiams rezervuotame suole savo dailiai pri- 
žiūrėtas rankas tyrinėjo ramus lyg vasaros rytas Hortenzijus. Šalia 
jo sėdėjo toks pat savimi patenkintas penktą dešimtį įpusėjęs vyras 
rausvais pasišiaušusiais plaukais ir šlakuotu veidu, kuris, mano ma- 
nymu, ir buvo Gajus Veris. Labai susidomėjęs stebėjau šį; monstrą, 
kuris ilgą laiką buvo užvaldęs mūsų mintis, ir įsitikinau, kad jis la- 
biau primena lapę nei šerną. 

Konkuruojantiems kaltintojams buvo pastatytos dvi kėdės. 
Cecilijus jau sėdėjo, savo sterblėje laikydamas šūsnį užrašų ir nervin- 
gai juos skaitydamas, tad atvykus Ciceronui nė nepakėlė akių. Buvo 
paskelbta teismo posėdžio pradžia, ir Glabrijus paprašė Ciceroną 
kalbėti pirmą, nes į teismą kreipęsis pirmiau už Cecilijų. Žinoma, 

mano šeimininkui tai buvo labai nenaudinga. Tada jis gūžtelėjo 
pečiais, atsistojo, palaukė, kol įsivyraus absoliuti tyla, ir kaip įprastai 
tyliai prabilo. Pradėjo nuo to, kad daugumai čia susirinkusių žmonių 
gali atrodyti keista, jog jis ėmėsi šios pareigos, nes anksčiau niekada 
ir niekur nėra buvęs kaltintoju. Jis tvirtino, kad ir šįkart nenorėjo 
imtis šios pareigos, todėl siciliečiams siūlęs šį reikalą pavesti Ceci- 
lijui. (Tai išgirdęs, kone žagtelėjau.) Tačiau jis tai darąs ne vien dėl 
Sicilijos gyventojų. 

— Tai, ko aš dabar ėmiausi, ėmiausi dėl savo krašto gerovės, — 
pareiškė jis ir, tvirtu žingsniu perėjęs teismo salę, atsistojo priešais 
suole sėdintį Verį, iš lėto pakėlė ranką ir parodė į jį. — Štai žmogus 
pabaisa, pilnas neregėto godumo, įžūlumo ir nedorybių. Ar kas nors 
įžvelgs mano kaltę, jei aš paduosiu šį Žmogų į teismą? Pasakykite 
man, teisingumo ir šventumo vardan, ką geresnio šiuo metu galėčiau 
padaryti savo valstybei?! 

Veris nė kiek nesutriko, tik pašaipiai išsiviepė ir pakraipė gal- 
vą. Ciceronas kurį laiką paniekinamai žiūrėjo į jį, paskui atsigręžė į 


prisiekusiuosius. 
— Kaltinu Gajų Verį tuo, kad jis per trejus metus nusiaubė 
Sicilijos provinciją — apiplėšė Sicilijos gyventojus, nuniokojo jų 


namus, išgrobstė šventyklas. Jei Sicilija galėtų vienu balsu prabilti, ji 
štai ką pasakytų: „Visą auksą ir sidabrą, visa tai, kuo kadaise didžia- 
vosi mano miestai, namus ir šventyklas — visa tai tu, Veri, iš manęs 
jėga atėmei; todėl vadovaudamasi įstatymu pareiškiu tau ieškinį, 
kurio vertė — milijonas sestercijų!“ Tai išgirstume iš Sicilijos, jei 
tik ji galėtų prabilti vieno Žmogaus balsu, bet kadangi ji pati šito 
padaryti negali, tai paprašė mane kovoti už ją. Ir iš kur Zu turi tiek 
įžūlumo, — galiausiai jis atsisuko į Cecilijų, — išdrįsęs imtis šios 
bylos, kai jie aiškiai atsisakė tavo pagalbos?! 

Ciceronas nuėjo prie Cecilijaus, atsistojo jam už nugaros ir 
perdėtai liūdnai atsiduso. 

— O dabar aš kreipiuosi į tave, kaip į gerą Verio bičiulį, — tai 
taręs, jis paplekšnojo Cecilijui per petį, todėl šis, norėdamas jį ma- 
tyti veidu į veidą, nerangiai apsisuko savo vietoje, šitaip sukeldamas 

garsų žiūrovų juoką. — Aš tau nuoširdžiai patariu gerai pamąstyti. 
Prisimink pats save. Pagalvok apie tai, kas esi ir kam esi tinkamas. 
Ši byla bus labai sudėtinga ir sunki. Ar turi gerą balsą ir atmintį? Ar 
turi tiek proto ir jėgų pakelti šią naštą? Net jeigu ir esi apdovanotas 
dideliais įgimtais talentais, net jeigu ir turi tam reikalingą visapu- 
sišką išsilavinimą, ar galėsi atlaikyti tokią įtampą? Šįryt mes tuo 
įsitikinsime. Jei atsakysi į tai, ką dabar išgirsi, jei ištarsi nors vieną 
sakinį, kuris nebus citata iš kieno nors kalbų knygos, nurodytos tavo 
mokytojų, tuomet galbūt tau ir neteks patirti gėdos tikrame teisme. 

Jis vėl sugrįžo į teismo salės vidurį ir kreipėsi į forume stovinčią 
minią, kaip ką tik kreipėsi į prisiekusiuosius. 

— „Gerai, — galite paklausti jūs, — o £u pa/s ar turi šias reika- 
"lingas savybes?“ O, kad aš iš tikrųjų jas turėčiau! Vis dėlto, nuo pat 
vaikystės sunkiai triūsdamas, pasiekiau tai, kas nuo manęs priklauso. 
Jūs visi gerai žinote, kad mano gyvenimas neatskiriamas nuo foru- 
mo ir teismų; jūs žinote, kad tik nedaugelis mano amžiaus advokatų, 
jei tokių išvis esama, galėtų pasigirti didesne teisine patirtimi; jūs 
žinote, kad visą tą laiką, kuris man atlieka sprendžiant bičiuliams 
kylančias problemas, praleidžiu savo darbo kambaryje, nuolat to- 
bulindamas profesinius įgūdžius, kad būčiau geresnis teisininkas. 
Tačiau netgi aš pats, galvodamas apie tą didžiąją dieną, kai kaltina- 
masis pagaliau bus iškviestas stoti prieš teismą, o aš turėsiu sakyti 
kaltinamąją kalbą, ne tik nerimauju, bet ir fiziškai drebu nuo galvos 
iki kojų. Betgi žu, Cecilijau, nejauti jokios baimės, tavęs nevargina 
nei panašios mintys, nei nerimas. Tu įsivaizduoji, kad atmintinai 
išmokęs vieną ar dvi frazes iš kurios nors senovinės knygos, kaip 
antai „Aš maldauju visagalį ir gailestingąjį Dievą“ arba „Norėčiau 
tikėtis, gerbiamieji, jei tik tai įmanoma“, būsi tinkamai pasirengęs 
pasirodyti teisme. 

Cecilijau, — tęsė jis, — tu esi niekas, todėl ir nieko vertas. 
Hortenzijus tave pribaigs! Tačiau manęs nugalėti gudrumu jam 
nepavyks. Jis nesuklaidins manęs savo išmone. Jam nepavyks pasi- 
naudoti savo ginklais, norint išmušti mane iš vėžių. 

lenkė, o šis į tai atsakė atsistodamas ir taip pat linktelėdamas, tokiu 
būdu sukeldamas minios juoką. 

— Esu gerai išstudijavęs ir šio žmogaus naudojamą puolimo 
metodiką, — toliau kalbėjo Ciceronas, — ir visas jo retorikos gudry- 
bes. Kad ir koks stiprus jis būtų išeidamas kalbėti prieš mane, jis įsi- 
vaizduos, kad teismas, be kita ko, yra jo gabumų išbandymas. Tačiau 
aš jau iš anksto jį atvirai įspėju: jeigu nuspręsite, kad esu tinkamas 
imtis šios bylos, jam teks griebtis visiškai naujų gynybos metodų. Jei 
man bus leista pareikšti kaltinimą, jis nebegalės pasikliauti papirktu 
teismu ir nepadaryti žalos tokiai daugybei žmonių. 

Užuomina apie papirką sukėlė trumpą šurmulį, o šiaip jau 
santūrus Hortenzijus neištvėrė ir pašoko ant kojų, bet Ciceronas 
rankos mostu pasodino jį atgal. Kuo ilgiau jis kalbėjo, tuo stipriau 
kirto savo oponentams, tarytum kalvis į priekalą. Aš necituosiu visą 
valandą užsitęsusios jo kalbos, nes kiekvienas norintis gali nesunkiai 
ją susirasti ir perskaityti. Veriui kliuvo už korupciją, Cecilijui — už 
jo ankstesnius ryšius su Veriu, o Hortenzijui — už klastą susirasti 
sau teisme nepavojingą priešininką. Galop savo kalbą baigė mesda- 
mas iššūkį patiems senato nariams, prieidamas arčiau prisiekusiųjų 
ir įdėmiai žvelgdamas kiekvienam į akis. 

— O dabar, gerbiamieji, jūs turite nuspręsti, kuris iš mudviejų, 
jūsų nuomone, pasižymi reikiamomis savybėmis, — laikosi duoto 
žodžio, yra pakankamai stropus, sumanus ir turi tvirtą charakterį, 
— kad galėtų būti kaltintoju šioje nepaprastai svarbioje byloje. Jeigu 
pirmenybę suteiksite Kvintui Cecilijui, nemanysiu, kad mano var- 
žovas buvo stipresnis. Tačiau Roma gali pagalvoti, jog gerbiamas, 
griežtas ir energingas teisėjas jums, taip pat ir senatoriams, buvo 
paprasčiausiai neparankus. 

Šioje vietoje jis padarė pauzę, žvilgsnį galų gale nukreipė į aki- 
mis jį varstantį Katulą ir visiškai ramiai pareiškė: 

— Garbieji romėnai, žiūrėkite, kad to neįvyktų. 

Pasigirdo garsūs aplodismentai, ir kalbėti išėjo Cecilijus. Jis 
buvo kilęs iš prastuomenės ir netgi iš žemesnio sluoksnio negu Ci- 
ceronas, o tai šiuo atveju reiškė privalumą. Buvo galima pamanyti, 

kad jis netgi turi pirmenybę, ypač kai pabrėžė, kad jo tėvas buvo iš- 
laisvintas Sicilijos vergas, o jis pats gimęs provincijoje ir sala jam yra 
pati brangiausia vieta pasaulyje. Tačiau jis apsiribojo statistika apie 
žemės ūkio produkcijos sumažėjimą ir Verio apskaitos sistemą. Jo 
kalba nuskambėjo ne tiek aistringai, kiek aikštingai. O dar blogiau 
buvo tai, kad jis viską skaitė iš savo užrašų ir darė tai tokiu mono- 
tonišku balsu, kad po valandos, kai perėjo prie retorinės pabaigos, 
Ciceronas palinko į vieną šoną ir dėjosi miegąs. Cecilijus, kuris tuo 
metu kreipėsi į prisiekusiuosius, nematė, iš ko visi kvatoja, todėl 
visiškai sutriko. Jis šiaip ne taip užbaigė kalbą ir, iš sumišimo bei 
įniršio paraudęs iki mėlynumo, atsisėdo. 

Vertinant retorikos požiūriu, Ciceronas nugalėjo triuškinamai. 
Tačiau kai prisiekusiesiems buvo išdalytos balsavimo lentelės ir teis- 
mo tarnautojas su urna rankose pasiruošė eiti jų surinkti, Ciceronas, 
kaip jis pats vėliau man prasitarė, visiškai neabejojo, kad pralaimėjo. 
Iš trisdešimt dviejų senatorių, anot jo, mažiausiai tuzinas buvo jo 
aršūs priešai ir net dvigubai mažiau jo draugų. Viskas, kaip įprastai, 
priklausys nuo prisitaikėlių balsavimo, kurių dauguma jau sukiojo 
sprandus, žvilgčiodami, kokį ženklą duos Katulas, kad galėtų klus- 
niai įvykdyti jo nurodymą. Katulas pažymėjo savo lentelę, parodė 
ją iš abiejų pusių aplinkiniams ir įmetė į urną. Paskui, kai visi baigė 
balsuoti, tarnautojas nunešė urną prie suolo, teismo akivaizdoje ją 
apvertė, iškratė visas lenteles ir ėmė skaičiuoti. Hortenzijus prara- 
do savitvardą ir atsistojo; jo pavyzdžiu pasekė Veris, mėgindamas 
įžiūrėti, kas įrašyta balsų skaičiavimo lentelėje. Tuo tarpu Ciceronas 
sėdėjo nė nekrustelėdamas, kaip kokia statula. Cecilijus savo kė- 
dėje buvo susikūprinęs. Aplink mane susigrūdę nuolatiniai teismų 
lankytojai, išmanantys posėdžio eigą ne blogiau už pačius teisėjus, 
šnabždėjosi, kad balsavimo rezultatai netrukus paaiškės, nes jau 
vyksta perskaičiavimas. Galų gale tarnautojas perdavė lentelę su 
rezultatais Glabrijui, kuris atsistojęs pareikalavo tylos. „Keturiolika 
balsų už Ciceroną, — pranešė jis, o mano širdis sustojo, — pralaimė- 
jo! — trylika už Cecilijų ir penki susilaikė. Ypatinguoju kaltintoju 
— nominis delator — Gajaus Verio byloje skelbiamas Markas Tuli- 

jus Ciceronas. Žiūrovams plojimais sveikinant nugalėtoją, o sumi- 
šusiems Hortenzijui ir Veriui atsisėdus atgal į savo vietas, Glabrijus 
paprašė Cicerono atsistoti, iškėlė jo dešinę ranką ir liepė tradiciškai 
prisiekti, kad kaltinimą vykdys sąžiningai. 

Po įprastinių procedūrų Ciceronas paprašė pertraukos. Hor- 
tenzijus tuojau pat paklausė priežasties. Ciceronas atsakė, kad jis 
norėtų nuvykti į Siciliją surinkti reikalingų įrodymų ir pasikviesti 
į teismą liudytojų. Hortenzijus ir vėl įsiterpė, teigdamas, kad jį pa- 
piktino Cicerono reikalavimas suteikti jam kaltintojo statusą, nors 
jis dar neturįs pakankamai įrodymų! Tai buvo rimtas argumentas, 
ir aš pirmąkart supratau, kaip netvirtai turėtų jaustis Ciceronas. 
Atrodė, kad Glabrijus linkęs sutikti su Hortenzijaus nuomone, bet 
Ciceronas paaiškino, kad nukentėjusieji tik dabar, Veriui išvykus iš 
provincijos, pasijuto galį saugiai liudyti. Glabrijus susimąstė, dirs- 
telėjo į kalendorių ir nenoriai paskelbė bylos nagrinėjimą atidedąs 
šimtui dešimčiai dienų. 

— Tačiau atsimink, kad lauksime tavęs iškart po pavasario 
atostogų, — įspėjo jis Ciceroną ir teismą paleido. 


Savo nuostabai, Ciceronas vėliau sužinojo, kad už pergalę turi 
dėkoti Katului. Šis senatorius buvo griežtas ir snobiškas senis, ta- 
čiau patriotas iki pat kaulų smegenų, todėl jo nuomonės ir būdavo 
paisoma. Jis buvo įsitikinęs, kad pagal Romos jurisdikciją, kurios 
laikomasi nuo seniausių laikų, žmonės turi teisę pateikti Veriui, 
nors šis ir buvo jo draugas, patį griežčiausią kaltinimą. Šeimyniniai 
įsipareigojimai savo svainiui Hortenzijui neleido atvirai balsuoti už 
Ciceroną, todėl jis susilaikė, o jo pavyzdžiu pasekė keturi neturintys 
savo nuomonės senatoriai. 

Patenkintas, kad gali tęsti „Šerno medžioklę“, kaip jis vadino 
savo dabartinį užsiėmimą, ir džiaugdamasis pergudravęs Hortenzi- 
jų, Ciceronas iškart suskato ruoštis išvykai į Siciliją. Teismui priėmus 
nutarimą dėl obsignandi gratia, visi oficialūs Verio dokumentai buvo 
užantspauduoti. Ciceronas senatui iškėlė reikalavimą, kad valdytojas 

pateiktų savo trejų pastarųjų metų ataskaitas (to jis niekada nedarė). 
Į kiekvieną didesnį salos miestą buvo išsiuntinėti laiškai su prašymu 
bendradarbiauti. Aš peržiūrėjau mūsų kartoteką ir išrinkau vardus 
visų įtakingesnių salos gyventojų, svetingai priėmusių Ciceroną, kai 
šis tarnavo jaunesniuoju magistratu — mat nuvykus į provinciją 
mums reikės pas ką nors apsistoti. Ciceronas parašė mandagumo 
laišką dabartiniam salos valdytojui Liucijui Metelui, informavo jį 
apie numatomą vizitą ir paprašė pagalbos renkant bylai reikalingą 
medžiagą. Žinoma, iš valdytojo jis nesitikėjo nieko kito, kaip tik 
biurokratiškų kliūčių, tačiau taip elgėsi manydamas, jog būtų nepro- 
šal turėti raštišką įrodymą apie bendros kalbos paieškas. Ciceronas 
nusprendė vykti į kelionę su pusbroliu, — vis dėlto Liucijus su šia 
byla darbavosi jau pusmetį, — o brolį palikti Romoje, idant šis 
rengtų jo rinkimų kampaniją. Kelionei ruošiausi ir aš, tiesa, kartu su 
savo padėjėjais Sositėjumi ir Laurėju, nes buvo aišku, kad teks daug 
rašyti ir perrašinėti. Buvęs pretorius Kalpurnijus Pizonas Frugis pa- 
siūlė Ciceronui savo aštuoniolikmečio sūnaus Gajaus — išmintingo 
ir Žavaus jaunuolio, kurį visi gana greitai pamėgdavo, — pagalbą. 
Kvinto primygtiniu reikalavimu, pasisamdėme keturis stiprius ir pa- 
tikimus vergus, kurie tariamai turėjo tarnauti kaip nešikai ir vežikai, 
tačiau iš tikrųjų jiems teko eiti ir asmens sargybinių pareigas. Tuo 
metu šiame pietų regione teisė praktiškai negaliojo — kalvose slaps- 
tėsi gyvi išlikę Spartako šalininkai, siautėjo piratai ir niekas negalėjo 
numatyti, kokių atsakomųjų priemonių imsis Veris. 

Šiam planui įgyvendinti reikėjo pinigų, todėl nors Cicerono, 
kaip teisininko, praktika ir davė šiek tiek pajamų, — žinoma, jis ne- 
gaudavo tiesioginio atlyginimo, nes šis buvo draudžiamas, o tiktai 
dovanų ir dalį palikimo, kurį jam užrašydavo dėkingi klientai, — vis 
dėlto jam stigo grynųjų pinigų, būtinų baudžiamajam persekiojimui 
vykdyti. Dauguma ambicingai nusiteikusių jaunų teisininkų jo 
vietoje būtų kreipęsi į Krasą, kuris visuomet geraširdiškai teikdavo 
paskolas perspektyviems politikams. Tačiau šis žmogus mėgdavo ne 
tik demonstruoti dosnumą už paramą, bet ir nepraleisdavo progos 
priminti, kad nepalieka nenubaustų opozicionierių. Nuo to laiko, 

kai Ciceronas atsisakė prisidėti prie jo šalininkų, Krasas niekada 
nesiliovė demonstruoti savo priešiškumo. Jis Ciceroną viešai igno- 
ruodavo, o už akių apkalbėdavo. Galbūt, jei Ciceronas būtų ėmęs 
prieš jį keliaklupsčiauti, Krasas ir būtų pakeitęs savo nuostatą, nes jo 
principai būdavo gana lankstūs. Tačiau, kaip jau esu minėjęs, juodu 
negalėdavo būti arčiau kaip per dešimt žingsnių vienas nuo kito. 

Taigi Ciceronui neliko kitos išeities, kaip kreiptis į Terenciją, o 
tai baigėsi nemaloniu pokalbiu. Sužinojau apie jį tik todėl, kad Ci- 
ceronas, greičiausiai bijodamas eiti tiesiai pas žmoną, pirmiausia pa- 
prašė, kad aš susirasčiau jos ūkvedį Filotimą ir išsiaiškinčiau, ar būtų 
įmanoma iš jos gauti šimtą tūkstančių. Su jam būdinga piktdžiuga 
Filotimas apie mano apsilankymą nedelsdamas pranešė savo šeimi- 
ninkei, kuri lyg žaibas iš dangaus nusileidusi iš antro aukšto rado 
mane Cicerono darbo kambaryje ir pareikalavo paaiškinti, kaip aš 
drįstąs kišti savo nosį į jos asmeninius reikalus. Tuo tarpu įėjo Cice- 
ronas ir nori nenori turėjo pasiaiškinti, kodėl jam prisireikė pinigų. 

— O iš ko tu paskui grąžinsi? — neatlyžo Terencija. 

— Iš baudos, kuri bus skirta Veriui, kai jį pripažins kaltu, — at- 
sakė jos vyras. 

— O tuesi tikras, kad jis Žus pripažintas kaltas? 

— Be jokios abejonės. 

— Kaip tai? Ir kokie gi tavo argumentai? Aš taip pat norėčiau 
juos išgirsti. 

Tai tarusi, ji atsisėdo ir sukryžiavo rankas. Ciceronas dvejojo, 
bet žinodamas savo Žmonos užsispyrimą ir suprasdamas, kad ji 
nesitrauks, liepė man atidaryti seifą ir iš jo išimti visą kaltinamąją 
medžiagą. Jis leido jai susipažinti su kiekvienu įrašu atskirai, tačiau 
po peržiūros Terencija pažvelgė į jį su neslepiamu nusivylimu. 

— Betgi to nepakanka, Ciceronai! Nejaugi tavo kaltinimas Ve- 
riui pagrįstas tik /s0? Nejaugi tu manai, kad prisiekusieji senatoriai 
nuteis saviškį už tai, kad šis jėga atsiėmė keletą vertingų statulėlių iš 
kažkokios provincijos gūdumos ir perkėlė jas atgal į Romą, kur joms 
ir pridera stovėti? 

— Taip, brangioji, aš tau neprieštarauju, — sutiko Cicero- 
nas. — Būtent todėl man reikia keliauti į Siciliją. 

Terencija pažiūrėjo į savo vyrą — neabejotinai žymiausią to 
meto Romos oratorių ir protingiausią senatorių — tokiu matronos 
žvilgsniu, kokiu ji nužiūri savo vaikelį, ant svetainės grindų palikusį 
balutę. Ji atsistojo ir, netarusi nė žodžio, išėjo iš kambario. 

Kitą dieną Filotimas atėjo pas mane ir padavė nedidelę skry- 
nelę su pinigais, kurioje buvo dešimt tūkstančių kartu su įgaliojimu 
prireikus paimti dar keturiasdešimt tūkstančių. 

— Lygiai pusė mano prašytos sumos, — pratarė Ciceronas, 
kai nuėjau pas jį ir perdaviau pinigus. — Tai yra blaivus mano gali- 
mybių įvertinimas, Tironai. Ir kas pasakys, kad ji neteisi? 


VII 


Išvykome iš Romos per sausio idas, paskutinę Nimfų festiva- 
lio dieną, Ciceronas sėdėjo dengtame vežime, kad ir važiuodamas 
galėtų dirbti, o aš šitoje tarškančioje, braškančioje ir į šalis svyrinė- 
jančioje karukoje nepajėgiau ne tik rašyti, bet ir skaityti. Mūsų laukė 
varginanti kelionė, stingdantis šaltis ir sniego šuorai aukštumose. 
Dauguma kryžių, ant kurių Apijaus kelyje buvo nukryžiuoti vergai 
sukilėliai, jau buvo pašalinti. Vis dėlto keletas jų su žmonių kūnų 
likučiais tebestovėjo tarytum įspėjimas sniego pabaltintame peizaže. 
Žvelgdamas į juos, pasijutau taip, tartum Krasas ilga nematoma ran- 
ka būtų pasiekęs mane iš Romos ir vėl gnybtų į skruostą. 

Kadangi išvykome paskubomis, nepagalvojome apie tai, kur 
apsistosime kelionės metu, todėl tris ar keturias naktis, nesant pa- 
kelės užeigų, buvome priversti praleisti tiesiog šalikelėje. Vergai 
miegojo susispietę aplink laužavietę, o Ciceronas, Liucijus ir jau- 
nasis Frugis — vežime. Nakvojant kalnuose, drabužiai ryte būdavo 
sušalę į ledą. Kai pagaliau pasiekėme Veliją, Ciceronas nusprendė, 
kad būtų greičiau sėsti į laivą ir plaukti pakrante, nors jūroje galėjo 
kilti audra arba užpulti piratai, be to, jis pats vengė keliauti laivais, 
prisimindamas Sibilės perspėjimą, kad jo mirtis bus kažkokiu būdu 
susijusi su jūra. 

Velija buvo klestintis pajūrio miestas su garsia Apolono Ulijaus 
— gydymo dievo — šventykla. Tačiau tuo metų laiku jis buvo iš- 
tuštėjęs, namai uždarytomis langinėmis atrodė niūrūs, todėl mums 
einant uosto link, kur į prieplauką plakėsi pilkos bangos, Ciceronas 
užsiminė, kad jam tikriausiai dar neteko matyti atgrasesnio pajūrio 
miesto vaizdo. Uoste, be įprastų žvejų valtelių, išvydome didžiulį 

krovininį laivą, dydžiu prilygstantį triremai, todėl kai ėmė derėtis 
su vietos jūreiviais dėl perkėlimo, Ciceronas pasidomėjo, kam jis 
priklauso. Iš jų išgirdome, kad šis laivas yra Sicilijos miesto Mesa- 
nos dovana buvusiam valdytojui Gajui Veriui ir stovi čia jau gerą 
mėnesį. 

Šis didelis prieplaukoje prisišvartavęs laivas su visa įgula, pa- 
sirengusia bet kurią akimirką išplaukti, atrodė grėsmingai. Mūsų 
pasirodymas apleistame uostamiestyje neliko nepastebėtas ir sukėlė 
kažką panašaus į paniką. Tuo metu, kai Cicerono vedami atsargiai 
patraukėme tolyn į prieplauką, pasigirdo trys trumpi trimito sig- 
nalai, iš laivo šonų vienu metu išlindo irklai, primenantys milžiniško 
vandens vabalo kojas, ir ėmė iš lėto slinkti vandens paviršiumi. Nu- 
plaukęs ne per toliausiai nuo kranto, nuleido inkarą. Laivui pasisu- 
kus pavėjui, vakaro prieblandoje sušvito jo pirmagalyje ir laivagalyje 
įsižiebę Žibintai, o siūbuojančiame denyje išsirikiavo komanda. Ci- 
ceronas su Liucijumi ir jaunuoju Frugiu svarstė, ką daryti. Teoriškai 
Teismo išduotas orderis suteikė jam įgaliojimą patikrinti kiekvieną 
laivą, kuris, jo manymu, gali būti susijęs su byla. Tačiau iš tiesų mūsų 
buvo per mažai, o kol sulauktume pastiprinimo, laivas nuplauktų toli 
į jūrą. Šiaip ar taip, galėjome akivaizdžiai įsitikinti, kad Verio nusi- 
kaltimų mastas buvo gerokai didesnis, negu Ciceronas įsivaizdavo. 
Galop jis nutarė, kad reikia dar labiau paskubėti, ir mes pasukome 
į pietus. Nuo Velijos iki Vibo, plaukiant tiesiai palei Italijos „blauz- 
dikaulį“ iki pat „bato nosies“, buvo apie šimtas dvidešimt mylių. 
Tačiau pūtė palankus vėjas, o irklavome stipriais grybšniais, todėl šį 
atstumą įveikėme per dvi dienas. Stengėmės nenutolti nuo žemės, 
o naktį praleidome ant smėlėto kranto, susikūrę iš mirtų laužą ir 
iš irklų bei burių susirentę kažką panašaus į palapinę. Iš Vibo pa- 
krante nukeliavome iki Regiumo, kur išsinuomojome kitą valtį, kad 
galėtume įveikti ankštą sąsiaurį, skiriantį nuo Sicilijos. Į kelionę iš- 
siruošėme ankstyvą rytą, kai žemę dar gaubė tirštos ūkanos ir krito 
smulki dulksna. Tolumoje išvydome salą, panašią į niūrią juodą 
kalvą. Deja, saloje, o ypač viduržiemį, buvo tik vienas uostas, į kurį 
galėjome plaukti, ir tai buvo Verio tvirtovė, Mesana. Jis buvo nusi- 

pirkęs Mesanos gyventojų lojalumą, atleidęs juos nuo mokesčių per 
visus trejus savo valdymo metus, todėl nieko stebėtina, kad tai buvo 
vienintelis miestas saloje, atsisakęs bendradarbiauti su Ciceronu. 
Mes pasukome į švyturį, bet prisiyrę arčiau supratome, kad palai- 
kėme ilgu laivo stiebu uosto prieigose tiesiai į žemyno pusę atsuktą 
aukštą kryžių. 

— Tai naujiena, — pratarė Ciceronas, šluostydamas nuo akių 
lietaus lašus. — Mūsų laikais šioje vietoje nebuvo vykdomos jokios 
egzekucijos. 

Neturėjome iš ko rinktis, todėl teko plaukti pro pat kryžių, 
kurio vaizdas priminė kraupų šešėlį. 

Nors dauguma Mesanos gyventojų ypatingojo kaltintojo at- 


žvilgiu pasielgė labai nesvetingai, du miestelėnai — Baziliskas ir 
Persenijus — drąsiai pasisiūlė suteikti pastogę ir jau laukė mūsų 


prieplaukoje. Ciceronui pasiteiravus apie kryžių, jie puolė maldauti 
jį luktelėti, nes kol kas negalį atsakyti. Tiktai kai atsidūrėme netoli 
Bazilisko namo, jie išdrįso papasakoti šio kryžiaus istoriją. Paskuti- 
niąsias savo, kaip provincijos valdytojo, dienas Veris praleido Mesa- 
noje, asmeniškai prižiūrėdamas, kaip jo prisiplėštas grobis pakrau- 
namas į laivą, kurį jam atsidėkodami pastatė Mesanos gyventojai. 
Maždaug prieš mėnesį jo garbei buvo surengta didžiulė šventė, o 
jos metu iš kalėjimo į miesto forumą buvo išvilktas įkalintas Romos 
miesto pilietis, kur jį viešai išrengė, nuplakė, kankino ir galiausiai 
nukryžiavo. 

— Romos pilietis? — negalėdamas patikėti paklausė Cicero- 
nas. Jis davė ženklą pradėti užrašinėti. — Betgi teisti Romos pilietį 
be įprasto teismo proceso yra draudžiama. Ar esi tuo tikras? 

— Jis šaukė, kad yra Publijus Gavijus, pirklys iš Ispanijos, 
kad jis tarnavęs legionuose. O plakamas po kiekvieno kirčio rėkė: 
„Aš — Romos pilietis!“ 

— „Aš — Romos pilietis“, — pakartojo Ciceronas, tarytum 
mėgaudamasis šia fraze. — „Aš — Romos pilietis...“ O kuo jis buvo 
kaltinamas? 

— Šnipinėjimu, — atsakė mūsų šeimininkas. — Jis ketino 

plaukti laivu į Italiją. Deja, padarė nedovanotiną klaidą: kiekvienam 
sutiktajam gyrėsi, kad yra pabėgęs iš akmenų karjerų Sirakūzuose 
ir dabar keliaujantis į Romą demaskuoti visų Verio nusikaltimų. 
Mesanos vyresnieji jį suėmė ir įdavė Veriui. Šis įsakė jį nuplakti, 
deginti ugnyje įkaitinta geležimi ir nukryžiuoti ant kryžiaus, atsukto 
į Regiumą anapus sąsiaurio, kad paskutinėse savo agonijos kančiose 
matytų išsvajotąjį žemyną. Tik įsivaizduokite — jam buvo likusios 
tik penkios mylios, kurias įveikęs būtų išsigelbėjęs! Verio šalininkai 
paliko šį kryžių stovėti kaip įspėjimą kiekvienam susigundžiusiam 
per daug kalbėti. 

— Ar kas nors matė nukryžiavimą? 

— Žinoma. Šimtai žmonių. 

— O kas nors iš Romos piliečių? 

— Taip. 

— Gal žinai, kas jie tokie? 

Baziliskas nesiryžo, bet galiausiai prabilo: 

— Gajus Numitorijus, Romos didikas iš Puteolių. Broliai Ko- 
tijai iš Tauromeniumo. Lucėjus iš Regiumo. Turėjo būti ir daugiau. 

Užrašiau jų vardus. Vėliau, kai Ciceronas maudėsi, susirinkome 
prie jo statinės aptarti paaiškėjusių naujų aplinkybių. Liucijus tarė: 

— Galimas dalykas, kad tas Gavijus iš tiesų buvo šnipas. 

— Ir aš būčiau linkęs taip manyti, — atsakė Ciceronas, — jei 
Veris podraug nebūtų apkaltinęs Stenijaus, kuris yra toks pat šnipas 
kaip aš arba jūs. Ne, tai mėgstamas šio siaubūno veiklos metodas: jis 
suklastoja kaltinimą, o paskui, naudodamasis savo, kaip aukščiau- 
siojo provincijos teisėjo, padėtimi, paskelbia verdiktą ir skiria nuo- 
sprendį. Reikėtų išsiaiškinti, kodėl jis pasirinko Gavijų. 

Į ši klausimą nė vienas neįstengėme atsakyti, taip pat neturė- 
jome laiko nuvykti į Mesaną ir išsiaiškinti vietoje. Anksti ryte mūsų 
laukė pirmas oficialus vizitas pakrantės miestelyje Tyndaryje. Šis ap- 
silankymas sudarė sąlygas tokiai sekai. Pareikšti Ciceronui pagarbos 
išėjo visa taryba. Jis buvo palydėtas į pagrindinę miestelio aikštę. Ten 
jam parodė vietą, kurioje stovėjo standartinio pavyzdžio Verio statu- 
la, už kurią buvo priversti sumokėti miestelėnai, tačiau dabar ji buvo 

nugriauta ir sudaužyta. Ciceronas pasakė trumpą kalbą apie Romos 
teisę. Tada jam pastatė krėslą, į kurį atsisėdęs senatorius klausėsi 
vietos gyventojų skundų. Iš visų papasakotų istorijų jis atsirinko 
labiausiai sukrečiančias arba lengviausiai į;rodomas, — Tyndaryje tai 
buvo Sopatrio, žmogaus, kurį Verio pakalikai išrengė nuogai ir priri- 
šo prie statulos, kol miestelis galiausiai nusileido ir atidavė bronzinę 
Merkurijaus skulptūrą; paskui aš arba kuris nors iš mano padėjėjų 
jas užrašydavome, o žmonės savo liudijimą patvirtindavo parašais. 

Iš Tyndario pajudėjome į gimtąjį Stenijaus miestą Termas, 
susitikome su jo Žmona, likusia apiplėštuose namuose; gavusi iš 
Cicerono jos vyro parašytus laiškus, ji pratrūko gailiai raudoti, o 
savaitę užbaigėme uoste-tvirtovėje Lilibeume, labiausiai į vakarus 
nutolusiame salos taške. Ciceronas šį uostamiestį gerai žinojo, ka- 
dangi jame gyveno, eidamas jaunesniojo magistrato pareigas. Kaip 
ir anuomet, apsistojome pas jo seną bičiulį Pamfilijų. Ciceronas 
vakarieniaudamas pasigedo ant stalo stovėdavusių puikaus ąsočio su 
taurėmis, o pasiteiravęs, kas jiems nutiko, sužinojo, kad šias brangias 
šeimos relikvijas atėmė Veris. Netrukus paaiškėjo, kad visi svetainėje 
susirinkę svečiai turi papasakoti kažką panašaus. Jaunasis Gajus 
Kakurijus buvo priverstas atiduoti visus savo baldus, o Liutacijus 
— citrinmedžio stalą, prie kurio Ciceronas įprastai valgydavo. Li- 
sonas neteko brangios Apolono statulos, o Diodoras — Mentoro 
graviruotų sidabrinių taurių rinkinio. Man teko viską registruoti, 
todėl puikiai prisimenu, kad sąrašas atrodė be pabaigos. Užrašęs 
jų visų, o paskui ir visų jų draugų parodymus, ėmiau svarstyti, ar 
Ciceronui mažumėlę nepasimaišė protas, — nejaugi jis nusprendė 
užregistruoti kiekvieną šioje saloje pavogtą šaukštelį ir ąsotį? Tačiau, 
kaip parodė vėlesni įvykiai, jis už mane buvo gerokai gudresnis. 

Po kelių dienų iš Lilibeumo apleistais takeliais išdardėjome į 
savo šventykla garsėjantį Agrigentumą, o iš ten pasukome į kalnuotą 
salos vidurį. Žiema pasitaikė kaip reta sunki, atrodė, kad ir žemė, ir 
dangus pavirto į akmenį. Ciceronas stipriai persišaldė, todėl susisu- 
pęs į savo apsiaustą sėdėjo pačiame vežimo gale. Nuvykus į Heną, 
tiesiog uolose pastatytą ir miškų bei ežerų apsuptą miestelį, mus 

pasitiko garsiai šūkaujantys prašmatniai apsirengę Žyniai su šventų 
medžių šakomis rankose ir nusivedė į Cereros šventyklą, iš kurios 
Veris buvo pagrobęs deivės statulą. Šiame miestelyje mūsų apsau- 
gininkai pirmą kartą susimušė su naujojo salos valdytojo Liucijaus 
Metelo liktoriais. Šie lazdomis ir kirviais ginkluoti gyvuliai, sustoję 
greta turgaus aikštės, šoko grasinti žiauriai nubausią kiekvieną iš- 
drįsusį liudyti prieš Verį. Nepaisant jų grasinimų, Ciceronui pavyko 
įtikinti tris įtakingus Henos miestiečius — Teodorą, Numenijų ir 
Nikazijų — vykti į Romą ir ten paliudyti prieš Verį. 

Galiausiai pasukome atgal į pietryčius, jūros link, į Etnos ugni- 
kalnio apylinkėse plytinčias derlingas lygumas. Tai buvo respublikai 
priklausanti žemė, kurią Romos iždo vardu prižiūrėjo mokesčių 
rinkimo kompanija, nuomojusi šią Žemę vietos ūkininkams. Cice- 
ronui pirmą kartą lankantis saloje, Leontinis buvo tikras Romos 
aruodas. Tačiau dabar išvydome visiškai kitokį vaizdą — apleistus 
ūkius, pilkus, neprižiūrėtus laukus, kur po atviru dangumi gyveno 
buvę nuomininkai, ir aukštyn kylančius rudus dūmus. Veris kartu 
su savo sėbrais muitininkais lyg plėšrūnų armija už menkus grašius 
atėmė javų derlių ir naminius gyvulius, o nuomos kainą iškėlė tiek, 
kad dauguma žmonių nepajėgė išsimokėti. Vienas išdrįsęs pasiskųsti 
ūkininkas, Nimfodoras iš Centuripės, buvo suimtas Verio dešimti- 
nės rinkėjo Apronijaus ir pakartas ant alyvmedžio Etnos turguje. Šie 
pasakojimai dar labiau įsiutino Ciceroną ir sustiprino jo pasiryžimą. 
Aš ir dabar tebematau, kaip didžiausias iš visų inteligentų, kuriuos 
man teko pažinoti, pasikėlęs virš kelių raudoną togą, vienoje rankoje 
laikydamas savo raudonuosius batus, o kitoje — teismo įgaliojimą, 
lyjant lietui atsargiai brenda pažliugusiu arimu apklausti prie arklo 
palinkusio žemės nuomininko. Po ilgiau kaip mėnesį užsitęsusios 
varginančios kelionės po provinciją, pagaliau pasiekę Sirakūzus, 
turėjome surinkę apie du šimtus rašytinių liudijimų. 

Sirakūzai, be jokios abejonės, yra didžiausias ir gražiausias iš 
visų Sicilijos miestų. Iš tikrųjų šį didmiestį sudaro keturi mažesni 
miestai. Trys iš jų — Achradina, Ticha ir Neapolis — išsidėstę ap- 
link uostą, o pačiame šios didelės natūralios įlankos centre įsikūręs 

ketvirtasis, vadinamas paprasčiausiai Sala, kuriame kadaise gyveno 
pats karalius, ir su kitais trimis sujungtas tiltu. Šis sienomis apjuos- 
tas miestas mieste, į kurį naktį siciliečiams draudžiama įkelti koją, 
garsus savo deivių Dianos ir Minervos šventyklomis, yra Romos 
valdytojo rezidencija. Tiesą sakant, baiminomės, kad Sirakūzuose 
būsime sutikti priešiškai, nes šis miestas savo lojalumu Veriui nusi- 
leido tik Mesanai, o jo senato nariai ne per seniausiai balsų dauguma 
nusprendė sukurti jam panegiriką. Tačiau atsitiko priešingai. Žinia 
apie Cicerono sąžiningumą ir uolumą pirma jo pasiekė miestą, todėl 
prie Agrigentinos vartų mus pasitiko minia džiūgaujančių mieste- 
lėnų. (Viena iš Cicerono populiarumo priežasčių — kad anuomet, 
tarnaudamas jaunesniuoju magistratu, aukšta žole apaugusiose 
miesto kapinėse surado apleistą matematiko Archimedo — įžy- 
miausio Sirakūzų istorijoje Žmogaus — šimto trisdešimties metų 
senumo kapą. Jis buvo kažkur skaitęs, kad paminkle Archimedui 
pavaizduoti cilindras ir rutulys, todėl radęs šį paminkl4 paprašė 
žmonių išravėti piktžoles bei gervuogių krūmokšnius ir sumokėjo 
jiems už darbą. Ciceronas prie jo yra praleidęs nemažai valandų, 
mąstydamas apie praeinančią žmogaus garbę. Vietos gyventojai ne- 
pamiršo jo didžiadvasiškumo ir pagarbos.) 

Sirakūzuose buvome apgyvendinti pas seną Cicerono draugą, 
Romos didiką Liucijų Flavijų, kuris prie jau ir taip išsipūtusios bylos 
pridėjo dar daugybę liudijimų apie Verio nusikaltimus. Jis mums 
papasakojo apie tai, kaip piratų vadas Heraklis, vadovaudamas ke- 
turių irklinių laivelių eskadrai, atplaukė tiesiai į Sirakūzus, apiplėšė 
vietos prekių sandėlius ir, nesulaukęs jokio pasipriešinimo, pasišali- 
no. Tiesa, po kelių savaičių kažkur prie Megaros jis kartu su keliais 
piratais buvo suimtas, bet niekas jų taip ir nematė paimtų į nelaisvę, 
ir sklido kalbos, kad Veris, gavęs didelę išpirką, jį paleido. Išgirdome 
ir sukrečiamą istoriją apie Romos bankininką iš Ispanijos Liucijų 
Herenijų, vieną rytą išvilktą į Sirakūzų forumą, be jokių svarstymų 
paskelbtą šnipu ir Verio įsakymu nukirsdintą, nepaisant jo draugų 
ir jį pažinojusių Žmonių, atskubėjusių į egzekucijos vietą jo gelbė- 
ti, maldavimų. Herenijaus istorija stulbinamai panėšėjo į Gavijaus 

istoriją, kurią išgirdome Mesanoje: abu romėnai, abu iš Ispanijos, 
abu susiję su prekyba, abu apkaltinti šnipinėjimu ir abiem be teismo 
įvykdyta mirties bausmė. 

Tą dieną, tik pavalgęs vakarienę, Ciceronas sulaukė pasiuntinio 
iš Romos. Paėmęs iš jo laišką, nedelsdamas jį perskaitė, atsiprašė ir, 
pasikvietęs Liucijų, Frugi ir mane, pasitraukė į šalį. Laiškas buvo 
nuo jo brolio Kvinto, ir jame buvo skelbiamos negeros naujienos. 
Atrodė, kad Hortenzijus vėl ketina griebtis savo senų triukų. Teis- 
mas, nagrinėjantis turtinio pobūdžio nusikaltimus, netikėtai leido 
iškelti ieškinį buvusiam Achajos valdytojui. Kaltintoju šioje byloje 
paskirtas žinomas Verio draugas Dazianas išvyko į Graikiją rinkti 
įkalčių, pažadėjęs sugrįžti ir pateikti teismui medžiagą, likus dviem 
dienoms iki Ciceronui nustatyto termino. Kvintas ragino brolį kaip 
įmanoma greičiau grįžti atgal į Romą ir taisyti susidariusią padėtį. 

— Tai spąstai, — iškart pareiškė Liucijus, — kurių tikslas — 
sukelti tavo paniką ir nutraukti tyrimą. 

— Galbūt, — sutiko Ciceronas. — Tačiau taip rizikuoti aš 
negaliu. Jei toji byla atsidurs teisme prieš mūsų bylą, o Hortenzijus, 
kaip yra įpratęs, ištęs jos svarstymą, mūsų byla gali būti atidėta, kol 
įvyks rinkimai. O tada Hortenzijus ir Kvintas Metelas jau bus tapę 
konsulais. Jaunesnysis Metelas neabejotinai bus išrinktas pretoriu- 
mi, o trečiasis liks Sicilijos valdytoju. Kaip jūs manote, kiek mes tada 
turėtume šansų? 

— K3 darysime? 

— Mes per daug dėmesio skyrėme smulkiam mailiui, — paaiš- 
kino Ciceronas. — Turime įsibrauti į priešo stovyklą ir atrišti liežu- 
vius iš tikrųjų žinantiems, kas čia vyko, tai yra patiems romėnams. 

— Pritariu, — tarė Liucijus. — Tačiau kokiu būdu? 

Ciceronas apsidairė aplink ir tyliai atsakė: 

— Mes atliksime kratą pas mokesčių mokėtojus. 

Tai išgirdęs netgi Liucijus pablyško, kadangi tai būtų buvęs 
labiausiai provokuojamas Cicerono poelgis, beveik prilygstantis 
valdytojo rūmų užgrobimui ir Metelo areštui. Mokesčių rinkėjai 
buvo priskiriami didikams, turėjo nemažą įtakingų pažįstamų ratą, 


I22 


SENATORIUS 


juos gynė įstatymas, o tarp jų investitorių buvo ir turtingų Romos 
senatorių. Ciceronas, specializavęsis prekybos teisės srityje, tarp jų 
taip pat turėjo nemažai rėmėjų. Jis suprato, kad toks sumanymas 
yra labai rizikingas, bet jį atkalbinėti nebuvo jokios prasmės, nes 
akivaizdu, kad būtent ten slypi pačios tamsiausios Verio paslaptys. 
Dar tą patį vakarą jis išsiuntė pasiuntinį atgal į Romą su laišku savo 
broliui Kvintui, kuriam parašė, kad jis norįs atlikti dar vieną darbą, o 
po kelių dienų galės išvykti. 

Ciceronui reikėjo paskubėti ir jokiu būdu neišsiduoti. Jis s4- 
moningai suplanavo įsiveržimą po dviejų dienų, kai to bus mažiau- 
siai tikimasi, didelės šventės Terminalijos metu, prieš pat auštant. 
Faktas, kad ši diena buvo paskirta Terminui, antikiniam ribų ir gerų 
kaimynų dievui, simboliškai atitiko Cicerono sumanymą. Mūsų šei- 
mininkas, pas kurį buvome apsistoję, Flavijus, sutiko vykti drauge 
ir, parodyti, kur įsikūrę mokesčių rinkėjai. Tuo tarpu aš nusileidau į 
Sirakūzų uostą, kur radau tą patį patikimą laivavedį, perkėlus; mus 
per sąsiaurį tą kartą, kai Ciceronas buvo taip nemielai sutiktas Ita- 
lijoje. Iš jo išsinuomojau laivą su visa įgula ir paprašiau, kad prieš 
pat savaitgalį būtų pasirengęs išplaukti. Liudytojų parodymai buvo 
supakuoti lagaminuose ir nunešti į laivą. 

Naktį prieš įsiveržimą nusnaudėme labai trumpai. Dar prieš 
auštant užblokavome gatvę, abiejuose jos galuose išdėstę kelionei 
išsinuomotus jaučių traukiamus vežimus, o Ciceronui davus ženklą, 
su deglais rankose iššokome iš slėptuvių. Senatorius pabeldė į duris 
ir nelaukdamas, kol kas atsilieps, pasitraukė į šalį, o du stambiausi 
mūsų palydovai užsimojo kirviais. Netrukus durys pasidavė, ir mes 
įsiveržėme į koridorių, nubloškę nuo kelio pagyvenusį naktinį sar- 
gą ir puolę ten, kur turėjo būti saugomi dokumentai. Akimirksniu 
sustoję į gyvą grandinę, — taip pat ir Ciceronas, — puolėme per 
rankas leisti dėžes su vaško lentelėmis ir papiruso ritiniais, kurias 
sukrovėme į gatvėje stovinčius vežimus. 

Tą dieną išmokau vieną svarbią pamoką: jei nori būti popu- 
liarus, įsiveržk į mokesčių rinkėjų sindikato valdas. Patekėjus saulei 
ir žiniai apie mūsų poelgį pasklidus po miestą, aplink mus susibūrė 

Sirakūzų gyventojų garbės sargyba. Jų buvo tiek daug, kad mokes- 
čių rinkėjų viršininkas Karpinatijus, gavęs iš Liucijaus Metelo būrį 
legionierių ir atvykęs atsiimti užgrobtų patalpų, neįstengė pro juos 
prasibrauti. Netrukus tarp jo ir Cicerono pačiame gatvės viduryje 
užvirė ginčas: Karpinatijus tvirtino, kad su provincijos mokesčiais 
susiję dokumentai pagal įstatymą negali būti tikrinami, o Ciceronas 
jam griežtai atkirto, kad jam tokią teisę suteikia teismo išduotas 
orderis. Tiesą sakant, vėliau Ciceronas pripažino, kad Karpinatijus 
buvo teisus. „Iačiau, — pridūrė paskui, — tas, kuris kontroliuoja 
gatvę, nustato savo taisykles.“ Bent jau tuo metu gatvę kontroliavo 
Ciceronas. 

Į Flavijaus namus atsigabenome daugiau kaip keturis pilnus ve- 
žimus dokumentų. Grįžę užrakinome vartus, pastatėme sargybinius 
ir ėmėmės nuobodaus dokumentų tikrinimo. Netgi dabar, praėjus 
tiek daug metų, prisimindamas mums tada tekusį išbandymą, pajun- 
tu, kaip vėl ima pilti prakaitas. Šiuose dokumentuose buvo sukaupti 
kelių metų senumo duomenys ne tik apie respublikai priklausančią 
Sicilijos žemę, bet ir apie kiekvieną ūkininką: juose buvo nurodyti 
ne tik ganyklose ganomų gyvulių skaičius ir kokybė, bet ir visų kada 
nors pasėtų pasėlių dydis bei gautas derlius. Juose buvo pateikta iš- 
sami informacija apie ūkininkams suteiktas paskolas, jų sumokėtus 
mokesčius ir susirašinėjimą. Kibę į darbą, gana greitai supratome, kad 
prie šių dokumentų kažkas jau spėjo pasidarbuoti pirma mūsų, todėl 
neradome nė menkiausios užuominos į Verį. Tuo metu iš valdytojo 
rūmų gavome piktą laišką, kuriame Ciceronui buvo liepiama rytoj 
kuo anksčiau, vos tik atidaromi rūmai, atvykti pas valdytoją ir atsakyti 
į Karpinatijaus laišką, reikalaujantį sugrąžinti dokumentus. Tuo tarpu 
prie namo ėmė rinktis dar viena gausi minia, skanduojanti Cicerono 
vardą. Tada prisiminiau Terencijos pranašystę, kad jos vyras kartu su 
ja bus išvytas iš Romos ir užbaigs savo karjerą kaip Termų konsulas, 
o ji taps pirmąja miesto ponia, ir toji pranašystė niekada neatrodė 
tokia reali kaip tą akimirką. Ciceronas vienintelis liko ramus. Jam 
teko pažinti ne vieną įtartinos reputacijos mokesčių rinkėją, todėl 
gerai žinojo ir jų triukus. Kai galutinai įsitikinome, kad visi su Veriu 

susiję dokumentai buvo pašalinti mums dar nespėjus atlikti kratos, 
jis ištraukė seną visų mokesčių rinkėjų vadovų sąrašą ir ėmė atidžiai 
skaityti, kol rado Verio valdymo metais vyriausiojo finansininko pa- 
reigas ėjusio Žmogaus vardą. 

— Pasakysiu tau, Tironai, vieną dalyką, — tarė jis man. — Dar 
niekada neteko sutikti vyriausiojo finansininko, kuris, perdavęs savo 
dokumentus įpėdiniui, nepasiliktų jų kopijos sau. Atsargumo su- 
metimais. 

Taigi tą rytą susirengėme atlikti dar vieną kratą. 

Mūsų pasirinktos aukos vardas buvo Vibijus, o tuo metu jis 
kartu su savo kaimynais šventė Terminaliją. Sode stovėjo altorius, 
ant kurio buvo priberta grūdų, padėta keletas medaus korių ir vyno, 
o Livijus ką tik buvo paaukojęs mažą paršelį. („Šitie sukčiai apskai- 
tininkai visada būna labai pamaldūs“, — pastebėjo Ciceronas.) Iš- 
vydęs jo link einantį senatorių, Vibijus pažvelgė į jį tokiomis akimis, 
tarytum pats būtų buvęs aukojamas paršelis, bet netrukus, perskaitęs 
orderį su prie jo pritvirtintų paties pretoriaus Glabrijaus antspaudu, 
nenoriai nusprendė turįs vienintelį pasirinkimą — bendradarbiauti. 
Atsiprašęs sumišusių svečių, jis nusivedė mus į tabulinumą ir atidarė 
savo seifą. Tarp nuosavybės teisės dokumentų, apskaitos knygų ir ju- 
velyrinių dirbinių gulėjo mažas ryšulėlis su užrašu „Veris“. Ciceronui 
paėmus jį į rankas ir atplėšus, Vibijaus veidą iškreipė didžiulė baimė. 
Spėju, jam tikriausiai buvo įsakyta šį ryšulėlį sunaikinti, o jis arba 
užmiršo, arba tikėjosi iš jo išpešti kokios nors naudos. 

Iš pirmo žvilgsnio jame nebuvo nieko svarbaus, tik laiškai nuo 
muitininko Liucijaus Kanulijaus, atsakingo už eksporto muito nuo 
visų per Sirakūzų uostą gabenamų prekių rinkimą. Laiškuose buvo 
minimas vienas prieš dvejus metus iš Sirakūzų uosto išgabentas 
krovinys, už kurį Veris nesumokėjo jokio mokesčio. Toliau krovinys 
buvo įvardytas konkrečiau: keturi šimtai statinaičių medaus, pen- 
kiasdešimt valgomojo lovų, du šimtai šviestuvų ir devyniasdešimt 
rietimų audinių iš Maltos. Kitas kaltintojas gal būtų ir nesupratęs, 
ką tai reiškia, tačiau tik ne Ciceronas. 

— Tik pažvelk, — tarė jis, tiesdamas sąrašą man. — Tai ne- 

buvo atimta iš nelaimingųjų siciliečių. Kežuri šimtai statinaičių me- 
daus? Devyniasdešimt rietimų audinių iš užsienio? — Jis žybtelėjo 
piktomis akimis į nelaimingąjį Vibijų. — Juk tai — krovinys, ar ne? 
Tavo valdytojas pavogė visą /aivą. 

Vargšelis Vibijus buvo priremtas prie sienos. Nervingai per petį 
žvilgčiodamas į nustebusius svečius, kurie tiesiog išsižioję vėpsojo 
mūsų pusėn, jis patvirtino, kad tai iš tikųjų buvęs krovininis laivas, 
o Kanulijui vėliau buvo nurodyta neapmokestinti jokių valdytojo 
gabenamų prekių. 

— Kiek dar panašių krovinių išvežė Veris? — griežtai paklausė 
Ciceronas. 

— Negalėčiau tiksliai atsakyti. 

— Tuomet spėk. 

— Dešimt, — iš baimės virpėdamas atsakė Vibijus. — Galbūt 
dvidešimt. 

— Ir niekada nemokėjo jokių mokesčių? Nėra išlikusių doku- 
mentų? 

— Ne. 

— Ir iš kur pas Verį visi šie kroviniai atsirado? — paklausė 
Ciceronas. 

Vibijus kone alpo iš baimės. 

— Senatoriau, maldauju. 

— Aš tave suimsiu, — pareiškė Ciceronas. — Sukaustytą 
grandinėmis nugabensiu į Romą. Išvesiu kaip liudytoją prieš tūks- 
tantinę žiūrovų minią Romos forume, o tai, kas iš tavęs liks, sušersiu 
Kapitolijaus triados šunims. 

— Iš laivų, senatoriau, — tyliu tarsi pelės balseliu atsiliepė 
Vibijus. — Iš laivų. 

— Kas tai per laivai? Iš kur jie? 

— Iš visur, senatoriau. Iš Azijos. Sirijos. Tyro. Aleksandrijos. 

— O kas nutiko tiems laivams? Ar Veris juos konfiskavo? 

— Taip, senatoriau. 

— Kokiu pagrindu? 


— Apkaltino šnipinėjimu. 

— Ak, šnipinėjimu! Na žinoma! Ar atsirastų toks žmogus, — 
šįkart Ciceronas kreipėsi į mane, — kuris būtų nustatęs tiek daug 
šnipų, kiek mūsų budrusis valdytojas Veris? Nagi, papasakok, — jis 
atsigręžė atgal į Vibijų, — kas nutiko šitų šnipų laivų įguloms? 

— Jos buvo nuvestos į akmenų karjerus, senatoriau. 

— O kas joms nutiko tenai? 

Vibijus neatsakė. 


Akmenų karjerai buvo pats baisiausias kalėjimas visoje Sici- 
lijoje, o galbūt ir visame pasaulyje — šiaip ar taip, apie baisesnius 
dar nesu girdėjęs. Tai buvo šešių šimtų žingsnių ilgio ir dviejų šimtų 
žingsnių pločio erdvė, iškirsta sutvirtinto Epipolės plokščiakalnio, 
stūksančio virš miesto, uolose. Šioje pragariškoje kasykloje, iš kurios 
neištrūkdavo joks šauksmas, kaitinami karštos vasaros saulės ir mer- 
kiami žiemos liūčių, kankinami žiaurių prižiūrėtojų ir žemiausiems 
instinktams pasidavusių likimo brolių, mirdavo Verio belaisviai. 

Cicerono priešai jį dažnai pajuokdavo ir kaltindavo dėl antipa- 
tijos karinei tarnybai, o jį iš tikrųjų pykindavo viskas, kas su ja susiję. 
Tačiau galiu prisiekti, kad tą dieną jis elgėsi gana drąsiai. Jis pasi- 
kvietė Liucijų, o Frugį paliko toliau tikrinti mokesčių dokumentų. 
Netrukus, apsiginklavę tik kelionės lazdomis ir Glabrijaus išduotu 
orderiu, lydimi Sirakūzų gyventojų minios, ėmėme kopti aukštyn 
į Epipolę vedančiu takeliu. Kaip visuomet, žinia apie atvykstant; 
Ciceroną ir jo misiją pralenkė jį patį, o sargybos vadas, išklausęs 
griausmingą senatoriaus prakalbą su grasinimais visomis įmanomo- 
mis skaudžiomis pasekmėmis, jeigu jo reikalavimai nebus įvykdyti, 
praleido mus pro išorinį aptvarą į patį plokščiakalnį. Patekęs į vidų ir 
nekreipdamas dėmesio į įspėjimus, kad vaikščioti po teritoriją pavo- 
jinga, Ciceronas primygtinai reikalavo leisti jam apžiūrėti karjerus. 

Šis platus požeminis kalėjimas buvo įrengtas daugiau kaip 
prieš tris amžius tirono Dionisijo. Senos metalinės durys pasirodė 
neužrakintos, todėl, vedami kalėjimo sargybinių, apšvietusių kelią 
degančiais fakelais, ;žengėme į tunelio nasrus. Blizgančios kalkių ir 

grybelio pažeistos sienos, šešėliuose šmižinėjančios žiurkės, mirties 
ir atmatų smarvė, mirčiai pasmerktų nelaimingųjų raudos ir dejonės 
— Čia patekęs jauteisi taip, lyg būtum nusileidęs į Hado valdas. Po 
kurio laiko priėjome antras masyvias duris, sargybiniai jas atrakino, 
atšovė skląsčius, ir mes patekome į patį kalėjimo vidų. Prieš mūsų 
akis išniro su niekuo nepalyginamas paveikslas! Galėjai pamanyti, 
kad kažkoks milžinas prigrūdo į didžiulį maišą kelis šimtus supan- 
čiotų žmonių, o paskui juos visus išvertė į duobę. Šviesa buvo tokia 
blausi, tartum giliai po vandeniu, o aplink, kiek tik akys tokioje prie- 
blandoje užmatė, šmėkščiojo kaliniai. Kai kurie iš jų šnopavo visai 
šalia, kiti spietėsi į grupeles, bet dauguma gulėjo tolėliau nuo kitų 
savo likimo draugų, o iš jų tebuvo likę pageltę kaulai. Mirusieji dar 
nebuvo išnešti, todėl atskirti, kurie skeletai yra gyvi, o kurie jau mirę, 
buvo sunku. 

Mes brovėmės pro lavonus, — tarp mirusiųjų ir merdėjančių 
nepastebėjome jokio ryškesnio skirtumo, — kai Ciceronas netikėtai 
sustojo ir pasiteiravo vieno vyro vardo, stengdamasis suprasti, ką šis 
sušnabždėjo. Neradome nė vieno romėno, tik siciliečius. 

— Ar yra čia nors vienas Romos pilietis? — garsiai paklausė 
Ciceronas. — Ar tarp jūsų yra jūreivių? 

Deja, niekas neatsiliepė. Tada jis pasišaukė pamainos vadą ir 
pareikalavo parodyti kalėjimo dokumentus. Vargšelis, kaip ir Vibi- 
jus, dvejojo bijodamas ir Verio, ir ypatingojo kaltintojo, bet galiausiai 
pasidavė Cicerono spaudimui. 

Uolėtose karjero sienose buvo iškaltos atskiros specialios 
kameros ir galerijos, kur vykdavo kankinimai bei egzekucijos ir 
valgydavo bei miegodavo sargybiniai. (Kaip vėliau sužinojome, po- 
puliariausias egzekucijos metodas čia buvo garota.) Ten pat gyveno 
ir šiokia tokia kalėjimo vadovybė. Mums buvo atitemptos dėžės su 
apipelijusiais ir sudrėkusiais ritiniais, kuriuose radome ilgus kalinių 
sąrašus su jų vardais ir dviem datomis — atvykimo ir išvykimo. Prie 
kai kurių vardų radome pastabą, kad jie išleisti laisvėn, bet prie dau- 
gelio buvo pakeverzotas sicilietiškas žodis edikaio:besan, reiškiantis, 
kad jiems įvykdytas mirties nuosprendis. 

— Man reikia kopijų visų įrašų, padarytų per trejus metus, 
Veriui būnant Sicilijos valdytoju, — tarė man Ciceronas, o paskui 
kreipėsi į kalėjimo viršininką: — Kai darbas bus baigtas, parašu pa- 
tvirtink, kad sąrašas yra teisingas. 

Man ir kitiems dviem metraštininkams sėdus perrašinėti, Ci- 
ceronas ir Liucijus įniko sąrašuose ieškoti romėniškų vardų. Nors 
dauguma žmonių, Verio valdymo metais įkalintų karjeruose, aki- 
vaizdžiai buvo siciliečiai, čia kalėjo ir kitų aplinkinių Viduržemio 
jūros tautų gyventojų — ispanų, egiptiečių, sirų, kilikiečių, kretiečių, 
dalmatų. Kai Ciceronas paklausė, kodėl jie pakliuvo į karjerus, iš- 
girdome anuos buvus piratais ir šnipais. Sprendžiant iš dokumentų, 
jiems visiems buvo įvykdyta mirties bausmė, taip pat ir liūdnai pa- 
garsėjusiam piratų vadui Herakliui. Tuo tarpu prie romėniškų vardų 
radome įrašus, kad jie visi, įskaitant du vyrus iš Ispanijos — Publijų 
Gavijų ir Liucijų Herenijų, — paleisti laisvėn. 

— Šie įrašai — visiška nesąmonė, — patylomis Liucijui pareiš- 
kė Ciceronas. — Juose viskas atvirkščiai negu tikrovėje. Niekas ne- 
matė, kad Heraklis būtų miręs, nors pasižiūrėti į nukryžiuotą piratą 
įprastai susirenka didelės minios. Užtat daugelis matė, kaip mirties 
nuosprendis buvo įvykdytas romėnams. Man atrodo, Veris juos 
tiesiog sukeitė vietomis ir nužudė niekuo dėtus jūreivius, o piratus 
paleido į laisvę, žinoma, už atitinkamą užmokestį arba gerą išpirką. 
Jei Gavijus ir Herenijus demaskavo jo klastą, tai visiškai nestebina, 
kad Veris skubėjo kuo greičiau su jais susidoroti. 

Man atrodė, kad vargšas Liucijus tuoj pat apsivems. Atsitrau- 
kęs nuo savo filosofijos knygų, jis sukorė tokį ilgą kelią iš saulėtosios 
Romos tam, kad nusileidęs aštuoniasdešimt pėdų po žeme žvakių 
prieblandoje studijuotų mirtininkų sąrašus. Mums pavestą darbą 
atlikome labai greitai, o aš niekada iš niekur taip nesiveržiau, kaip 
tąsyk iš šito požemio. Ištrūkęs iš akmenų karjero, pajutau didžiulį 
džiaugsmą, kad vėl sugrįžau pas žmones, gyvenančius Žemės pa- 
viršiuje. Papūtė švelnus vėjelis, kurio dvelktelėjimą ir dabar jaučiu, 
tarytum tai būtų buvę ne daugiau kaip prieš pusę amžiaus, bet šian- 

šaltą gryną orą. 

— Pažadėk man, — po kurio laiko paprašė Liucijus, — kad 
jeigu įgysi taip trokštamą imperium, niekuomet nesiimsi smurto ir 
nekankinsi žmonių. 

— Aš prisiekiu, — atsakė Ciceronas. — O jei kada nors, bran- 
gusis Liucijau, tau kiltų klausimas, kodėl geri žmonės išsižada filo- 
sofijos ir siekia valdžios tikrame gyvenime, pažadėk man, kad visada 
prisiminsi tai, ką regėjai Sirakūzų akmenų karjeruose. 


Vakare pasirodėme Sirakūzuose, kurie Cicerono dėka vis 
dar šurmuliavo. Minia, lydėjusi mus pažliugusiu šlaitu į kalėjimą, 
tebelaukė mūsų už Epipolės sienų. Tiesą sakant, ji dabar buvo di- 
desnė negu prieš tai, nes prie jos prisidėjo keletas žymesnių miesto 
gyventojų, pavyzdžiui, šventais drabužiais vilkintis vyriausiasis Ju- 
piterio žynys. Šiam iškilmingam, tik aukščiausio rango Sirakūzų 
gyventojams rengiamam sutikimui vadovavo ne kas kitas, o vienas 
iš Cicerono klientų, Heraklijus, kuris smarkiai rizikuodamas sugrį- 
žo iš Romos mums padėti. Jis kreipėsi su prašymu, kad Ciceronas 
nedelsdamas sektų paskui jį į miesto senatą, kur jo laukė Sirakūzų 
vyresnieji, norintys surengti oficialų priėmimą. Ciceronas svarstė. 
Jis turėjo dar daug; darbo, o laiko buvo likę mažai, be to, Romos se- 
natorius, be valdytojo leidimo kreipdamasis į vietos bendruomenės 
atstovus, būtų nusižengęs protokolui. Vis dėlto tai reiškė neįtikimą 
galimybę tyrimą dar labiau išplėsti. Trumpai padvejojęs jis priėmė 
pasiūlymą, ir mes, lydimi didžiulės gerbiamų Sicilijos gyventojų 
minios, leidomės kalvos šlaitu žemyn. 

Senato patalpa buvo prisigrūdusi žmonių. Po paauksuota pa- 
ties Verio garbei pastatyta statula Cicerono laukė vyriausias amžiu- 
mi senato narys, įžymusis Diodoras, kuris graikiškai jį pasveikino ir 
atsiprašė už tai, kad kol kas niekuo neprisidėjo prie atliekamo tyri- 
mo, nes iki pat šios dienos įvykių netikėjo jo ketinimų nuoširdumu. 

Ciceronas, irgi kalbėjęs graikiškai, sujaudintas ką tik regėto vaizdo, 
pasakė nuostabiausią iš visų kada nors sakytų spontaniškų kalbų ir 
pažadėjo paskirti savo gyvenimą tam, kad būtų atitaisytos Sicilijos 
žmonėms padarytos skriaudos. Galiausiai Sirakūzų senatoriai kone 
vienbalsiai nutarė anuliuoti panegiriką Veriui (prieš tai Ciceronui 
prisiekę, kad tokią garbę jam buvo priskyrę tik spaudžiami Metelo). 
Aidint pritarimo šūksniams, keletas jaunesnių senato narių aplink 
Verio statulos kaklą apvyniojo porą virvių ir ją nuvertė, tačiau buvo 
dar svarbiau, kad tuo tarpu kiti senatoriai iš slaptų senato archyvų 
atnešė gausybę ritinių su Verio nusikaltimus demaskuojančiais liu- 
dytojų parodymais. Iš jų sužinojome apie dvidešimt septynių neįkai- 
nojamų paveikslų iš Minervos šventyklos vagystę, — pavogtos buvo 
netgi puošniai dekoruotos šventyklos durys, — taip pat paaiškėjo ir 
naujų detalių apie kyšius, už kuriuos Veris, būdamas teisėju, žadėjo 
priimti „išteisinamus“ nuosprendžius. 

Žinia apie susirinkimą ir nuverstą statulą pasiekė valdytojo 
rūmus, todėl besiruošdami išvykti iš senato pastebėjome, kad visas 
pastatas apsuptas romėnų kareivių. Metelo įsaku senatas buvo palei- 
džiamas, Heraklijus areštuojamas, o Ciceronui liepta nedelsiant pri- 
sistatyti pas valdytoją. Kilo kruvinų riaušių pavojus, tačiau Ciceronas 
užsilipo ant vežimo galo ir paprašė siciliečių nurimti, nes Metelas vis 
tiek neišdrįstų padaryti ką nors bloga pretoriaus teismo įgaliojimu 
veikiančiam Romos senatoriui, nors, kaip tuojau pat pusiau juokais 
pridūrė, jie galėtų pradėti jo paiešką, jeigu jis iki sutemų neprisista- 
tytų pas valdytoją. Paskui jis nulipo nuo vežimo, ir mes, vėl lydimi 
siciliečių, per tiltą perėjome į salą. 

Metelų šeima tuo metu artėjo prie savo galios zenito. Kalbant 
konkrečiau, atrodė, kad giminės šaka, kuriai priklausė trys penktą 
dešimtį skaičiuojantys broliai, — Kvintas, Liucijus ir Markas, — yra 
realiausi kandidatai ateityje valdyti Romą. Pasak Cicerono, tai buvo 
trigalvis slibinas, kurio vidurinioji galva — antrasis brolis Liucijus 
— daugeliu atžvilgių pati grėsmingiausia. Jis mus priėmė karališkoje 
valdytojo rūmų menėje su visa jo imperium atitinkančia pompastika: 

čia mus pasitiko ne tik impozantiškas, dailus vyras, sėdintis savo sos- 
te, bet ir virš sosto marmure sustingę šalti jo pirmtakų žvilgsniai, iš 
abiejų pusių išsirikiavę liktoriai, jam už nugaros stovintys jaunesny- 
sis magistratas, rūmų tarnautojai ir ginkluoti sargybiniai prie durų. 

— Romos provincijoje kurstydamas maištą, — prabilo jis be 
jokių įžangų, — tu elgeisi išdavikiškai. 

— Lygiai taip pat išdavikiška, — atkirto Ciceronas, — įžeisti 
Romos piliečius ir senatą, trukdant jų įgaliotam atstovui atlikti savo 
pareigas. 

— Nejaugi? O koks gi „Romos atstovas“ kreipiasi į graikų se- 
natą jų gimtąja kalba? Kur tik šioje provincijoje pasisukdavai, visur 
sukeldavai neramumus. Aš šito nepakęsiu! Mūsų įgula čia per maža, 
"kad palaikytų tvarką tarp tokios daugybės vietos gyventojų. Per tavo 
agitaciją situacija taps visiškai nevaldoma. 

— Aš jus patikinu, valdytojau, kad žmonės pasipiktinę Veriu, 
o ne Roma. 

— Ak, Veriu! — Metelas trinktelėjo per sosto atramą ran- 
koms. — Nuo kada gi tau parūpo Veris? Aš pats atsakysiu. Nuo 
tada, kai supratai galįs juo pasinaudoti savo tikslams pasiekti, nie- 
kingas advokate! 

— Užrašyk tai, Tironai, — kreipėsi į mane Ciceronas, neati- 
traukdamas įdėmaus žvilgsnio nuo Metelo. — Man reikės pažodi- 
nės ataskaitos. Tai yra bauginimas, kurį įrodysiu teisme. | 

Tačiau aš buvau per daug persigandęs, todėl nepajėgiau nė 
krustelėti, juolab kad netrukus ėmė šaukti ir kiti kambaryje buvę 
vyrai, o Metelas pašoko ant kojų. 

— Įsakau tau, — pareiškė jis, — sugrąžinti šįryt pavogtus do- 
kumentus! 

— O aš valdytojui su didžiausia pagarba norėčiau priminti, — 
ramiai atsakė Ciceronas, — kad jis dabar yra ne kur nors pratybų 
aikštėje, bet kreipiasi į laisvą Romos pilietį, o aš man pavestą užduotį 
atliksiu iki galo! 

Metelas stovėjo palinkęs į priekį, įsirėmęs rankomis į šonus ir 
atkišęs savo platų smakrą. | 

— Siūlau grąžinti dokumentus dabar, niekam nematant, o jei 
ne — bus įsakyta grąžinti juos rytoj teisme, visų Sirakūzų gyventojų 
akivaizdoje! 

— Aš, kaip visuomet, renkuosi teismą, — atsakė Ciceronas, 
vos pastebimai palenkdamas galvą. — O ypač turėdamas omenyje, 
koks nešališkas ir kilnus teisėjas yra Liucijus Metelas — vertas savo 
pirmtako Verio įpėdinis! 

Galiu patvirtinti, kad jųdviejų pokalbį perteikiau tiksliai, be 
menkiausių iškraipymų, kadangi tik išėję iš menės, — o tai įvyko 
labai greit, Ciceronui ištarus paskutinę frazę, — suskatome iškart, 
nieko nelaukdami, užrašinėti tam atvejui, jeigu senatoriui iš tikrųjų 
tektų stoti prieš teismą. (Tiksli kopija dar ir šiandien yra tarp jo 
dokumentų.) 

— Ką gi, neblogai, — pratarė jis juokaudamas, bet ranka ir 
balsas drebėjo, nes buvo aišku, kad visai jo misijai, o gal ir saugumui, 
iškilo pati didžiausia grėsmė. 

— Bet jeigu sieki valdžios, — pridūrė sau po nosimi, — ir šioje 
srityje esi naujokas, privalai taip elgtis. Niekas niekada tau jos ne- 
padovanos. 

Mes iškart sugrižome pas Flavijų ir per naktį, smilkstant 
sicilietiškoms žvakėms ir mirkčiojant aliejiniams žibintams, ren- 
gėmės ryte turinčiam įvykti teismui. Kalbant atvirai, nesupratau, 
ko daugiau, išskyrus pažeminimą, iš jo tikėjosi mano šeimininkas. 
Metelas nė už ką nebūtų nusileidęs, be to, kaip Ciceronas pats už- 
siminė, įstatymas buvo mokesčių rinkėjų kompanijos pusėje. Tačiau 
sėkmė, kaip yra pasakęs Terencijus, pasirenka drąsius, o tą naktį ji 
iš tiesų pasirinko Ciceroną. Prie to gerokai prisidėjo jaunasis Fru- 
gis. Savo pasakojime jį miniu kur kas rečiau, negu derėtų minėti 
dėl jo santūrumo, kuris leido jam nekristi į akis ir būti labiausiai 
pastebimam tada, kai jis pasišalindavo. Jis visą dieną praleido prie 
mokesčių rinkėjų dokumentų, o vakare, nepaisydamas slogos, kuria 
greičiausiai užsikrėtė nuo Cicerono, atsisakė eiti ilsėtis ir pasinėrė į 
Sirakūzų senato surinktus parodymus. Kai išgirdau jį šaukiant, buvo 
jau gerokai po vidurnakčio, o netrukus jis mus visus pakvietė prie 


133 


IMPERIUM 


stalo. Ant jo buvo išskleistos vaškinės lentelės su įrašais apie kompa- 
nijos veiklą. Vardų sąrašai, datos ir paskolų sumos iš pirmo žvilgsnio 
nieko nesakė. Tačiau užteko Frugiui juos palyginti su parodymais 
apie Veriui prievarta sumokėtus kyšius, ir mes nesunkiai įsitikinome, 
kad jie visiškai sutampa. Pasirodo, pinigus, kurių iš jų reikalaudavo 
Veris, jie skolindavosi. Tačiau dar daugiau paaiškėjo, kai Frugis šiuos 
įrašus ir senato surinktus parodymus palygino su mokesčių rinkėjų 
kompanijos kvitais. Iš jų paaiškėjo, kad tą pačią dieną ta pati pinigų 
suma sugrįždavo atgal į mokesčių rinkėjų kompaniją kaip Gajaus 
Verucijaus taupomasis indėlis. Indėlininko vardas buvo taip pri- 
mityviai suklastotas, kad mes pratrūkome juoktis, nes tai, be abejo, 
buvo Gajus Veris, kurio vardo paskutinės raidės buvo paprasčiausiai 
pakeistos ir vietoje galūnės „is“ buvo pridėta „ucijus“. 

— Vadinasi, Veris reikalaudavo kyšio, — tarė vis labiau besi- 
stebintis Ciceronas, — ir versdavo savo aukas reikiamą pinigų sumą 
skolintis iš Karpinatijaus, žinoma, už lupikiškas palūkanas. Paskui jis 
reinvestuodavo gautus kyšius į savo draugų vadovaujamą mokesčių 
rinkėjų kompaniją, tokiu būdu ne tik apsaugodamas savo kapitalą, 
bet ir gaudamas nemažą dalį kompanijos pelno! Tiesiog talentingas 
niekšas! Talentingas, godus ir kvailas niekšas! 

Po trumpo džiaugsmo šokio jis apsikabino sumišusį Frugį ir 
nuoširdžiai pabučiavo į abu skruostus. 

Reikia paminėti, kad iš visų Cicerono teismuose laimėtų per- 
galių ši buvo pati maloniausia, ypač turint omenyje, kad techniniu 
požiūriu jis patyrė pralaimėjimą. Jis susirinko visus liudijimus, ku- 
riuos ketino pristatyti į Romą, o Liucijus, Frugis, Sositėjus, Laurėjas 
ir aš paėmėme po dėžę su dokumentais ir nunešėme juos paskui 
Ciceroną į Sirakūzų forumą, kur Metelas buvo sušaukęs tribunolą. 
Čia jau būriavosi gausi vietos gyventojų minia. Forume mūsų laukė 
krėsle įsitaisęs Karpinatijus. Šis žmogus save laikė neblogu teisi- 
ninku ir buvo pateikęs ieškinį, cituodamas visus su tuo bent kiek 
susijusius įstatymus ir precedentus, įrodinėdamas, kad dokumentai, 
priklausantys mokesčių rinkėjams, negali būti išgabenti iš provinci- 
jos, o galiausiai pasistengė sudaryti įspūdį, kad jis esąs tiesiog savo 

įgaliojimus viršijusio senatoriaus auka. Tuo tarpu Ciceronas nuleido 
galvą ir nutaisė tokią veido išraišką, kad aš vos susivaldžiau nenu- 
sijuokęs. Pagaliau gavęs teisę kalbėti, jis atsiprašė už savo veiksmus, 
pripažindamas, kad nusižengė įstatymui, paskui kreipėsi į valdytoją 
maldaudamas atleidimo ir pažadėjo mielai sugrąžinti visus doku- 
mentus Karpinatijui, tik — jis trumpam nutilo — nesuprantąs 
vienos nereikšmingos detalės, kurią norėtų išsiaiškinti, prieš juos 
atiduodamas. Kilstelėjęs vieną vaškinę lentelę, Ciceronas nužvelgė 
ją nustebusiomis akimis ir paklausė: 

— Kas iš tikrųjų yra tas Gajus Verucijus? 

Karpinatijaus veidą, kuriame ką tik spindėjo palaiminga šyp- 
sena, iškreipė toks skausmas, tarytum jo krūtinę būtų pervėrusi iš 
arti paleista strėlė, o Ciceronas, vis dar dėdamasis nustebusiu, tarsi 
jo atradimas būtų nesuvokiama paslaptis, palygino vardus, datas ir 
pinigų sumas mokesčių rinkėjų kompanijos dokumentuose su duo- 
menimis, kuriuos buvo surinkęs Sirakūzų senatas. 

— Mane stebina dar vienas dalykas, — maloniu balsu tęsė 
Ciceronas. — Šio žmogaus, turėjusio su tavimi tiek daug bendrų 
reikalų, pavardė tavo ataskaitose pasirodė tik nuo tada, kai į Siciliją 
atvyko kone jo bendravardis Gajus Veris, o šiam išvykus, iš tavo 
dokumentų išnyksta ir Verucijus. Tačiau Veriui būnant Sicilijos val- 
dytoju, tasai Verucijus buvo pagrindinis tavo klientas. 

Ciceronas parodė sąskaitas forume susirinkusiems žmonėms. 

— Kaip apmaudu! Jūs tik pažiūrėkite — kiekvieną kartą, kai 
tik vergas metraštininkas turėdavo rašyti šį vardą, jo ranka sudre- 
bėdavo, ir rašomoji lazdelė visada toje pačioje vietoje nuslysdavo į 
šoną. Tačiau paklausykite toliau. Manau, kad čia nėra nieko keista. 
Galbūt ir pats galėtumei paaiškinti teismui, kas yra tas Verucijus ir 
kur reikėtų jo ieškoti. 

Kažkam iš minios šūktelėjus „Jis neegzistuoja!“ ir „Sicilijoje 
Gajus Verucijus niekada negyveno!“, Karpinatijus bejėgiškai dėbte- 
lėjo į Metelą. „Tai Veris!“ sušuko dar kažkas, ir minia ėmė skanduoti: 


„Tai Veris! Tai Veris!“ 

Ciceronas pakėlė ranką, prašydamas tylos. 

— Karpinatijus tvirtina, kad aš negaliu išgabenti šių doku- 
mentų iš provincijos, ir aš sutinku, kad pagal įstatymą jis yra teisus. 
Tačiau joks įstatymas man nedraudžia pasidaryti dokumentų kopi- 
jos, jei ji atitinka originalą ir yra atitinkamai patvirtinta. Man reikia 
pagalbos. Kas man padės perrašyti šiuos duomenis, kad galėčiau 
nugabenti juos į Romą ir atiduoti šitą kiaulę Verį teismui už jo nu- 
sikaltimus Sicilijos žmonėms? 

Pakilo rankų miškas. Metelas bandė reikalauti tylos, bet jo žo- 
džiai paskendo balsų jūroje. Ciceronas kartu su Flavijumi atsirinko 
žymiausius miestelėnus — siciliečius ir romėnus — ir, pakvietęs 
prieiti, paprašė juos būti liudytojais, o aš savanorius apdalijau rašo- 
mosiomis lentelėmis ir lazdelėmis. Paskui išvydau, kaip Karpinatijus 
stengiasi žūtbūt prasibrauti prie Metelo, sukryžiuotomis rankomis 
sėdinčio specialiai jam ant pakylos pastatytame suole ir piktu žvilgs- 
niu dėbčiojančio į teismo salėje vyraujantį chaosą. Galų gale jis ap- 
sisuko ant kulnų ir supykęs dideliais žingsniais užlipo laipteliais į 
šventyklą. 

Šitaip baigėsi Cicerono vizitas į Siciliją. Esu tikras, kad Metelas 
būtų mielu noru Ciceroną suėmęs arba bent jau užkirtęs jam kelią 
išvežti parodymus. Tačiau Cicerono pusėje buvo per daug šalininkų 
— tiek romėnų, tiek siciliečių. Cicerono areštas būtų sukėlęs maištą, 
o Metelas pats buvo pripažinęs, kad jis neturi pakankamai karių, 
galinčių kontroliuoti situaciją. Vakare mokesčių rinkėjų kompanijos 
dokumentų kopijos buvo patvirtintos liudytojų parašais, užantspau- 
duotos ir nugabentos į uoste mūsų laukiant; laivą, kuriame jau buvo 
sukrauta nemažai dėžių su liudytojų parodymais. Ciceronas saloje 
pasiliko dar vieną naktį ir išnaudojo ją liudytojų, kuriuos norėjo 
pakviesti į Romą, sąrašams sudaryti. Liucijus ir Frugis sutiko likti 
Sirakūzuose ir organizuoti jų kelionę. 

Rytą jie nusileido į prieplauką išlydėti Cicerono. Uoste buvo 
begalė laimingo kelio palinkėti susirinkusių žmonių, kuriems atsi- 
dėkodamas senatorius išrėžė jaudinančią kalbą. 


136 


SENATORIUS 


— Aš suprantu, kad šiuo trapiu laivu gabensiu visos jūsų pro- 
vincijos viltis. Padarysiu viską, kas tik nuo manęs priklausys, kad 
jums netektų nusivilti. 

Paskui padėjau jam užlipti ant denio ir, jam atsistojus, pastebė- 
jau ant skruostų blizgančias ašaras. Ciceronas buvo patyręs aktorius, 
todėl gerai žinojau, kad jam nieko nereiškia panorėjus sužadinti bet 
kokias emocijas; vis dėlto esu tikras, jog tąsyk jo jausmai buvo patys 
nuoširdžiausi. Prisimindamas šią sceną, svarstau, ar jis galėjo nu- 
matyti, kad į šią salą niekada daugiau nebesugrįš. Irklams nusileidus 
į vandenį, laivas pamažu pajudėjo į sąsiaurį. Prieplaukoje likusių 
žmonių veidai susiliejo, jų kūnai ėmė mažėti, kol visiškai išnyko, o 
mes iš uosto žiočių išplaukėme į atvirus vandenis. 


VIII 


Kelionė iš Regiumo atgal į Romą buvo lengvesnė negu kelionė į 
pietus, kadangi dabar buvo ankstyvas pavasaris, o žemynas — mielas 
ir svetingas. Ne, gėrėtis paukštelių čiulbėjimu ir gėlių žiedais neturė- 
jome kada. Ciceronas, svyruodamas ir kratydamasis dengto vežimo 
„gale, darbavosi be perstojo, sudarinėdamas kaltinimo Veriui kontū- 
rus. Jo prašymu nešiodavau iš bagažui skirto vežimo jam reikalingus 
dokumentus ir, ristele bėgdamas greta vežimo, užrašinėdavau, ką jis 
man diktuodavo, o tai nebuvo lengva. Aš supratau, kad jis planavo 
visus rašytinius parodymus suklasifikuoti pagal atskirus kaltinimus, 
kurie bus pareikšti Veriui, į keturias atskiras grupes — kaltinimas 
korupcija kaip teisėjui, turto prievartavimas, renkant mokesčius ir 
oficialius muitus, privataus ir savivaldos turto grobstymas bei ga- 
liausiai neteisėtų ir tironiškų nuosprendžių priėmimas ir vykdymas. 
Ciceronas ne tik rūšiavo liudytojų parodymus ir dokumentus, bet 
ir pradėjo rengti savo įžanginę kalbą. (Jis ne tik sugebėjo išlavinti 
savo kūną, kad šis atlaikytų jo ambicijų naštą, bet ir išmoko valios 
pastangomis įveikti kelionės ligas, o tai buvo ypač svarbu vėliau, kai 
daugumą darbų tekdavo atlikti skersai ir išilgai keliaujant po Italiją.) 
Taigi, jo beveik nematydami, kelionėje užtrukome ne ilgiau kaip dvi 
savaites ir per kovo idas, praėjus lygiai dviem mėnesiams po mūsų 
išvykimo, sėkmingai sugrįžome į Romą. 

Tuo tarpu Hortenzijus nedykinėjo, todėl Romoje vyko gerai 
parengta kampanija, kuria buvo siekiama paspęsti Ciceronui spąs- 
tus. Be abejo, kaip jis ir įtarė, Hortenzijus pirmiausia norėjo, kad 
Ciceronas kuo greičiau išvyktų iš Sicilijos. Dazianas nė nesivargino 
keliauti į Graikiją rinkti parodymų. Jis iš Romos nebuvo nė kojos 

iškėlęs, nepaisant to, nesiliovė reiškęs kaltinimus buvusiam Achajos 
valdytojui, todėl pretorius Glabrijus, Ciceronui iškeliavus iš Romos, 
neturėjo kito pasirinkimo, kaip tik leisti jam iškelti bylą. O šis seniai 
visų užmirštas menkysta tuo tik ir naudojosi, diena po dienos, greta 
sėdint Hortenzijui, vis dūzgendamas savo melodiją nuobodžiau- 
jantiems senatoriams. Dazianui pristigus žodžių, iš savo vietos 
pakildavo Šokių mokytojas ir imdavo raityti įmantriausius piruetus 
bei demonstruoti savo retorinius sugebėjimus. Kvintas, kvalifikuo- 
tas etatinis karininkas, mums išvykus parengė detalią kampanijos 
dienotvarkę ir paliko ją Cicerono darbo kambaryje. Vos peržengęs 
namų slenkstį, Ciceronas puolė prie jos, ir užteko vieno įdėmaus 
žvilgsnio, kad Hortenzijaus kėslai būtų demaskuoti. Kvintas savo 
sudarytoje dienotvarkėje šventes, kurių metu teismas nedirbs, buvo 
pažymėjęs raudona spalva. Jas atmetus, iki senato atostogų liktų 
vos dvidešimt darbo dienų. Senato nariai atostogaudavo taip pat 
dvidešimt dienų, o po jų iškart vykdavo penkias dienas trunkantis 
Floros festivalis. Jam pasibaigus, būdavo švenčiama Apolono diena, 
paskui vykdavo Tarentino žaidynės, Marso festivalis, ir taip toliau. 
Maždaug kas ketvirta diena būdavo kokia nors šventė. 

— Trumpai tariant, — pastebėjo Kvintas, — man atrodo, 
kad Hortenzijus be didesnių pastangų okupuos teismą beveik iki 
pat konsulų rinkimų liepos pabaigoje. Rugpjūčio pradžioje tavęs 
lauks edilų rinkimai. Verio teismo procesas greičiausiai prasidės tik 
rugpjūčio penktąją. Tačiau mėnesio viduryje prasidės Pompėjaus 
žaidynės, kurios vyks penkiolika dienų. O tada, be abejo, ateis eilė 
Romėnų žaidynėms ir Plebėjų žaidynėms... 

— O varge! — sušuko Ciceronas, įdėmiai žvelgdamas į lente- 
lę. — Nejaugi visi šio pasigailėtino miesto gyventojai nieko daugiau 
neveikia, tik stebi, kaip Žmonės ir žvėrys žudo vieni kitus? 

Jo ryžtas, vedęs Ciceroną atgal iš Sirakūzų, tą akimirką atrodė 
išeinąs iš jo lyg oras iš pūslės. Jis grįžo namo pasirengęs kovai, bet 
Hortenzijus buvo pernelyg gudrus, kad susikautų su juo atvirame 
teisme. Jis laikėsi trukdymo oponentui ir jo alinimo taktikos, ir ji 
pasiteisino. Visi žinojo, kad Cicerono ištekliai yra kuklūs. Kuo ilgiau 

užtruko pasirengimo teismui procesas, tuo daugiau reikėjo išlaidų. 
Po dienos ar dviejų iš Sirakūzų į Romą atvyko pirmieji liudytojai. 
Žinoma, jie tikėjosi, kad Ciceronas ne tik padengs jų kelionės išlai- 
das, bet ir kompensuos nuostolius, patirtus apleidus savo tiesioginę 
veiklą. Negana to, dideles išlaidas žadėjo ir artėjanti rinkimų kam- 
panija. Jeigu Ciceronas būtų išrinktas edilu, jis turėtų rasti reikiamą 
pinigų sumą šioms pareigoms eiti, tai yra remontuoti visuomeninius 
pastatus ir surengti dvejas oficialias žaidynes. Jam nepavyktų išsi- 
sukti nuo šių pareigų, nes rinkėjai šykštuoliui niekada neatleistų. 

Tai reiškė, kad jo laukė dar vienas skaudus pokalbis su Teren- 
cija. Tą vakarą, kai sugrįžome iš Sirakūzų, jis nuėjo vakarieniauti at- 
skirai su Ierencija, tačiau po kurio laiko pasikvietė mane ir paprašė 
atnešti jam įžanginės kalbos metmenis. Man įėjus, Terencija gulėjo 
ant lovos, įsmeigusi piktą žvilgsnį į maistą; Cicerono lėkštė, kaip 
pastebėjau, buvo nė nepaliesta. Padavęs jam dėklą su dokumentais, 
nedelsdamas išėjau iš kambario. Kalba buvo ne iš trumpųjų, ir jai 
perskaityti būtų prireikę mažiausiai dviejų dienų. Vėliau išgirdau jį 
vaikštinėjant po kambarį ir garsiai skaitant, ir supratau, kad Terenci- 
ja, prieš nuspręsdama, ar verta jam paskolinti daugiau pinigų, suren- 
gė repeticiją. Atrodo, jo kalba jai paliko gerą įspūdį, nes ryte atėjęs 
Filotimas pranešė, kad Ciceronas gavo dar vieną penkiasdešimties 
tūkstančių paskolą. Tiesa, senatoriui tai reiškė pažeminimą, nes pi- 
nigai, kuriems jis nuo to meto ėmė skirti didelį dėmesį, anksčiau jam 
rūpėjo mažiausiai. 

Rodos, esu pernelyg smulkmeniškas, nes jau pradėjau aštuntąjį 
Hieratikos ritinį, todėl jaučiu, kad reikia paspartinti tempą, priešin- 
gu atveju berašydamas galiu numirti, o jeigu ir ne, tai jums atsibos 
skaityti. Tad leiskite man apie keturis artimiausius mėnesius užsi- 
minti labai trumpai. Ciceronas dirbo dar daugiau negu anksčiau. 
Visų pirma rytais jo laukdavo susitikimai su lankytojais, be to, mums 
būnant Sicilijoje, susikaupė nemažai socialinio pobūdžio reikalų, 
kurių jau nebebuvo galima atidėlioti. Vėliau jis vykdavo į teismą 
arba į senatą, priklausomai nuo to, kur vykdavo posėdžiai. Senate 
jis dažniausiai sėdėdavo nuleidęs galvą, norėdamas išvengti pokal- 

bio su Pompėjumi Didžiuoju, nes bijojo ne tik nurodymo atsiimti 
Veriui pareikštą kaltinimą ir atsisakyti pretenzijų edilų rinkimuose, 
bet ir pasiūlyti savo paramą, o tai būtų dar blogiau, nes tada jis taptų 
priklausomas nuo galingiausio Romoje žmogaus. Tik tuomet, kai 
teismų ir senato posėdžiuose būdavo paskelbiama pertrauka, pavyz- 
džiui, švenčių metu, jis galėdavo visą savo energiją skirti Verio bylai, 
tvarkydamas parodymus ir susitikinėdamas su liudytojais. Iš Sicilijos 
buvome pasikvietę apie šimtą liudytojų, o kadangi jiems tai buvo 
pirmasis apsilankymas Romoje, juos reikėjo vedžioti kone už rankų, 
ir ši užduotis teko man. Buvau jiems vienintelis vadovas, todėl to- 
mis dienomis be perstojo bėgiodavau po miestą, saugodamas juos, 
kad nepakliūtų Verio agentams į rankas, nepasigertų ir neįsiveltų į 
muštynes, o namų išsiilgę siciliečiai, patikėkite manimi, nelengvai 
pasiduoda globai. Todėl kai jaunasis Frugis sugrįžo iš Sirakūzų, man 
labai palengvėjo (senatoriaus pusbrolis Liucijus liko Sicilijoje ieškoti 
naujų liudytojų ir rinkti parodymų). Na, o vakarais Ciceronas, lydi- 
mas Kvinto, lankydavosi įvairių giminių susitikimuose ir agituodavo 
balsuoti už jį edilų rinkimuose. 

Nesnaudė ir Hortenzijus. Naudodamasis Dazianu kaip įrankiu, 
jis tebelaikė teismą prikaustytą prie nuobodžios bylos ir sumanyda- 
vo vis naujų gudrybių. Pavyzdžiui, laukiant, kada į senato posėdžius 
susirinks senatorių kvorumas, jis draugiškai šypsodamasis prieidavo 
prie senakulume stoviniuojančio Cicerono ir, demonstratyviai pasi- 
vedęs jį į šalį, imdavo kalbėti apie politinę situaciją. Iš pradžių toks 
elgesys Ciceronui glostė savimeilę, tačiau netrukus jis suprato, kad 
Hortenzijus su savo šalininkais mainais į blogai atliktą tyrimą siūlo 
didelę pinigų sumą. Mūsų liudytojai, išsibarstę po butus visoje Ro- 
moje, išgirdo šiuos gandus ir ėmė panikuoti tartum vištos vištidėje, 
pajutusios sėlinančią lapę, todėl Ciceronui teko juos visus paeiliui 
aplankyti ir patikinti, kad jis nepasiduos jokiems įkalbinėjimams. 
Kitą kartą, kai Hortenzijus vėl ėmė artintis prie jo norėdamas ap- 
glėbti, Ciceronas atsuko jam nugarą. Hortenzijus tik šyptelėjo, gūž- 
telėjo pečiais ir pasitraukė — kas jam darbo? Juk viskas ėjosi taip, 
kaip jis planavo. 

Apie šį įžymų žmogų, savo šalininkų pramintą „Teismų ka- 
raliumi“, turėčiau papasakoti daugiau, juolab kad jo ir Cicerono 
konkurencija paliko ryškų pėdsaką Romos advokatūros istorijoje. 
Jo sėkmės garantija buvo atmintis. Nėra buvę atvejo, kad per ilgesnę 
kaip dvidešimties metų advokato praktiką jis būtų naudojęsis užra- 
šais. Jam nieko nereiškė atmintinai išmokti keturių valandų trukmės 
kalbą ir, nesinaudojant jokiais užrašais, išrėžti ją senate arba forume. 
Iš tikrųjų, jo atmintis buvo fenomenali, todėl vargti naktimis jam 
greičiausiai netekdavo. Jis pasižymėjo šiurpą keliančiu sugebėjimu 
įsidėmėti viską, ką tik pasakydavo jo oponentai tiek oficialiose kal- 
bose, tiek ir kryžminėse apklausose, o vėliau tuo sėkmingai pasinau- 
dodavo tėkšdamas kada tik panorėjęs jų žodžius tiesiai jiems į veidą. 
Jis man priminė dvigubai apsiginklavusį gladiatorių teisės arenoje, 
kuris atakuoja kardu ir trišakiu, o ginasi tinklu ir skydu. Tą vasarą 
jam suėjo keturiasdešimt ketveri, jis gyveno kartu su žmona ir pa- 
augliu sūnumi bei dukra rafinuotai dekoruotame name, stovinčiame 
Palatino kalvoje, pačioje svainio Katulo kaimynystėje. Rafinuotas 
— tai buvo m0/ juste Hortenzijui apibūdinti: rafinuotas manieromis, 
rafinuotas apranga, rafinuotas savo šukuosena, kvapais, rafinuotas 
polinkiu į visa, kas gražu. Iš jo lūpų niekada neišsprūsdavo joks 
šiurkštus Žodis, tačiau didžiausia jo nuodėme laikytas godumas, 
kuris jau tuo metu buvo pasiekęs siaubingą mastą: rūmai Neapo- 
lio įlankoje, nuosavas zoologijos sodas, rūsys su dešimt tūkstančių 
vyno statinių, šimtą penkiasdešimt tūkstančių kainavęs Cidijaus 
paveikslas, brangakmeniais puošti unguriai, vynu laistomi medžiai, 
žmogus, kuriam pirmajam į stalą atnešamas povas — Žmonės apie 
tai tik ir kalbėdavo. Būtent toks ekstravagantiškumas jį ir pastūmėjo 
į sąjungą su Veriu, kuris sumokėjo už jo rinkimų kampaniją prieš 
konsulų rinkimus ir apipildavo vogtomis dovanomis, iš kurių labiau- 
siai žinoma buvo tiesiog neįkainojama, iš vientiso dramblio kaulo 
iškalta sfinkso statula. 

Konsulų rinkimai turėjo įvykti liepos dvidešimt septintąją. Tuo 
tarpu dvidešimt trečią dieną turto prievartavimo bylas nagrinėjantis 
prisiekusiųjų teismas nutarė išteisinti buvusį Achajos valdytoją dėl 

visų jam pareikštų kaltinimų. Ciceronas, kuris namie vis dar ruošėsi 
savo įžanginei kalbai, viską metęs nuskubėjo į forumą ir abejinga 
veido išraiška išklausė Glabrijaus pranešimą apie tai, kad Verio bylos 
nagrinėjimas prasidės rugpjūčio penktąją. „Tikiuosi, kad tada kalbė- 
si šiek tiek trumpiau“, — tarė jis Hortenzijui, kuris į tai atsakė kvaila 
šypsena. Beliko išrinkti prisiekusiuosius, ir tai buvo padaryta ryto- 
jaus dieną. Įstatymu numatyti trisdešimt du senato nariai išrinkti 
burtų keliu. Kiekviena šalis turėjo teisę pareikšti nepasitikėjimą 
šešiais teismo nariais, tačiau net ir po to, kai Ciceronas pasinaudojo 
savo teise nušalinti, jo manymu, netinkamus asmenis, tarp prisi- 
ekusiųjų liko jam labai priešiškai nusiteikusių senatorių, pavyzdžiui, 
Katulas ir jo globotinis Katilina, taip pat ir dar vienas žymus vy- 
resniosios kartos atstovas, Servilijus Vatija Izaurikas; į prisiekusiųjų 
sąrašą praslydo netgi Markas Metelas. Be šių griežto kurso šalininkų 
aristokratų, iš sąrašo reikėjo išbraukti ir cinikus Emilijų Albą, Marką 
Lukrecijų bei Antonijų Hybridą, nes šie visada parsiduodavo tam, 
kas pasiūlydavo didesnę sumą, o Veris kaip tik ir garsėjo savo dos- 
numu. Nors jau daug kartų buvau girdėjęs seną posaki „Atrodo kaip 
katinas, gavęs pieno“, tačiau nežinojau, kaip tas „katinas“ atrodo, kol 
nepamačiau Hortenzijaus, stebinčio prisiekusiųjų teismo priesaikos 
ceremoniją. Jis buvo nugalėtojas. Konsulo vieta buvo garantuota, o 
Veris — jis tuo dabar nė neabejojo — bus išteisintas. 

Cicerono laukė pačios sunkiausios jo viešajame gyvenime die- 
nos, suteikusios jam daug jaudulio. Konsulų rinkimų rytą jis atrodė 
praradęs bet kokią viltį ir tik vos ne vos prisivertė nuvykti į Marso 
lauką balsuoti — vis dėlto žmonės turėjo matyti, kad jis aktyviai 
dalyvauja miesto gyvenime. Balsavimo rezultatas buvo aiškus iš 
pat pradžių, vos tik nuaidėjo trimitų garsai ir Janikuliumo kalvos 
viršūnėje suplevėsavo raudona vėliava. Hortenzijų ir Kvintą Metelą 
palaikė Veris ir jo auksas, aristokratai ir visi Pompėjaus bei Kraso 
šalininkai. Šiaip ar taip, tokiomis progomis vyraudavo lenktynių 
atmosfera — anksti rytą iš miesto į balsavimui skirtus aptvarus sku- 
bėdavo kandidatai ir jų rėmėjai, sumanių krautuvininkų prekystaliai 

lūždavo nuo vyno ir dešrų, kauliukų, skėčių ir visokių kitokių prekių, 
reikalingų Žmonėms pamaloninti per rinkimus. Pompėjus, kaip vy- 
resnysis konsulas, laikydamasis senos tradicijos, jau lūkuriavo prie 
rinkimų komisijos vadovo palapinės, o šalia jo stovėjo augūras. Tuo 
metu, kai visi kandidatai, dalyvaujantys konsulo ir pretorių rinki- 
muose — maždaug dvidešimt senatorių, — vilkėdami išbalintomis 
togomis, išsirikiavo eilėje, jis pasilypėjo ant pakylos ir ištarė tradici- 
nę maldą. Netrukus prasidėjo balsavimas, ir tūkstančiams rinkėjų, 
laukiantiems savo eilės, neliko nieko kito, kaip tik šlaistytis aplink ir 
dalytis gandais. 

Senoji respublika dalyvavo rinkimuose — visi rinkėjai buvo 
- suskirstyti į centurijas, taip pat, kaip kadaise, kai būdami kareiviais 
rinko savo vadą. Dabar, kai šis ritualas prarado savo prasmę, sunku 
perteikti, koks jaudinantis tai buvo įvykis netgi man, neturinčiam 
balsavimo teisės vergui. Šiame neeiliniame įvykyje galėjai pajusti 
prieš pusę tūkstantmečio Septynių kalvų apylinkėse, tarp tvirtų 
uolų ir pelkynų, įsikūrusioje nerimastingoje tautelėje ūmai užgi- 
musią dvasią, paskatinusią veržtis iš neprotingo keliaklupsčiavimo 
tamsos į orumo ir laisvės šviesą. Štai ką mes dabar praradome. Jokiu 
būdu nenoriu pasakyti, kad tai buvo tobula aristotelinė demokratija. 
Balsavime dalyvaudavo šimtas devyniasdešimt trys centurijos, pir- 
mumo teisę turėdavo turtingiausių romėnų centurijos, kurios savo 
nuomonę pareikšdavo anksčiausiai, o tai reiškė nemažą pranašumą. 
Šios centurijos turėjo dar vieną pranašumą — jos būdavo mažesnės, 
tuo tarpu vargingųjų romėnų, pavyzdžiui, gyvenančių Suburos lūš- 
nynuose, centurijas sudarydavo daugiau žmonių, būtent todėl tur- 
tingojo balsas buvo vertesnis. Vis dėlto šie rinkimai, vykę jau kelis 
šimtus metų, buvo laisvi, ir nė vienas tą dieną Marso lauke balsavęs 
romėnas nebūtų drįsęs nė pagalvoti, kad jis pats savo akimis matys, 
kaip ši laisvė iš jų bus atimta. 

Cicerono centurija buvo viena iš dvylikos, kurias sudarė tik 
raitininkai, ir balsuoti ėjo priešpiet, kai saulė jau gerokai kaitino. Jis 
neskubėdamas įėjo kartu su kitais centurijos nariais į virve atitvertą 
aptvarą ir leidosi brautis pro minią, vienus užkalbindamas, kitiems 

tiesiog draugiškai paliesdamas alkūnę. Paskui jie išsirikiavo į eilę ir 
sustojo priešais stalą, prie kurio sėdintys tarnautojai patikrino jų var- 
dus ir įteikė balsavimo biuletenius. Tai buvo vieta, kurioje rinkėjams 
dar buvo galima daryti įtaką, nes kiekvieno kandidato šalininkai ne- 
trukdomi galėdavo prieiti arčiau ir pašnibždomis pagrasinti arba ką 
nors pažadėti. Tačiau tą dieną buvo visiškai ramu, ir aš mačiau, kaip 
Ciceronas, perėjęs siaurą medinį lieptą, išnyko už pakylos įmesti 
savo biuletenio. Netrukus, pasirodęs kitoje pakylos pusėje, praėjo 
pro stoginėje stoviniuojančius kandidatus ir jų draugus, stabtelėjo 
persimesti keliais žodžiais su Palikanu — šis buvęs tribūnas, pasižy- 
mintis itin šiurkščia kalba, dalyvavo pretorių rinkimuose — ir gana 
greitai išėjo iš aptvaro, nė nežvilgtelėjęs į ten stovinčius Hortenzijų 
ir Metelą. 

Kaip ir balsavusieji prieš tai, Cicerono centurijos nariai palai- 
kė oficialų kandidatų sąrašą, todėl konsulų rinkimuose balsavo už 
Hortenzijų ir Metelą, o pretorių rinkimuose — už Marką Metelą ir 
Palikaną. Beliko laukti, kada bus pasiekta absoliuti balsų dauguma. 
Vargingieji romėnai žinojo, kad jie jau nebegali pakeisti rinkimų 
rezultatų, vis dėlto, turėdami balsavimo teisę, dienos karštyje oriai 
laukė savo eilės, kada gavę biuletenius galės pereiti per tiltelį. Tada 
nusekiau paskui Ciceroną, o šis, norėdamas atkreipti į save dėmesį 
prieš edilų rinkimus, ėmė draugiškai šnekučiuotis sū lūkuriuojan- 
čiais; buvau nustebintas, kad jis tiek daug žmonių pažįsta asmeniš- 
kai — jis žinojo ne tik rinkėjų, bet ir jų žmonų vardus, žinojo, kiek 
vaikų jie turi ir kuo verčiasi; senatoriui nieko nereikėjo priminti. 
Vienuoliktą valandą, saulei pradėjus krypti Janikuliumo pusėn, 
pagaliau buvo paskelbta pertrauka, o Pompėjus pranešė rezultatus. 
Konsulų rinkimuose daugiausia balsų surinko Hortenzijus, antras 
liko Kvintas Metelas, o pretorių rinkimuose daugiausia balsų surin- 
ko Markas Metelas. Aplink juos susibūrė džiūgaujantys šalininkai, ir 
aš pirmąkart išvydau rudaplaukį Gajų Verį, kuris pagaliau prasibrovė 
į priekį. 

— Marionečių šeimininkas išeina į sceną nusilenkti, — pa- 
stebėjo Ciceronas. 

Iš to, kaip aristokratai spaudė jam ranką ir tapšnojo per petį, 
buvo galima pamanyti, kad tai 77s laimėjo konsulų rinkimus. Vienas 
iš jų, buvęs konsulas Skribonijus Kurio, apkabino Verį ir pakanka- 
mai garsiai, kad visi išgirstų, pareiškė: 

— Aš tau sakau: šios dienos rinkimų rezultatai reiškia, kad esi 
išteisintas! 

Politikoje nedaug tėra pavojingesnių dalykų už neišvengia- 
mybės jausmą, nes žmonės dažnai pasiduoda bandos instinktui ir 
visuomet tarsi avys prieglobsčio ieško pas nugalėtoją. Tą dieną iš 
visų pusių sklido panašios kalbos: Ciceronas nugalėtas, Ciceronui 
galas, aristokratai vėl valdžioje, joks teisėjas niekada nenuteis Ga- 
jaus Verio. Emilijus Alba, laikęs save labai sąmojingu, kiekvienam 
sutiktajam kalbėjo, kad teisėjo vertė Verio byloje labai sumenko, ir 
jis dabar gautų ne daugiau kaip tris tūkstančius. Toliau visą dėmesį 
reikėjo skirti artėjantiems edilų rinkimams, juolab kad Ciceronas 
netrukus sužinojo Verį ir čia prikišus savo ranką. Geranoriškai Ci- 
cerono atžvilgiu nusiteikęs nuolatinis rinkimų komisijos tarnautojas 
Ranunkulas, vėliau pas jį gavęs tarnybą, atvyko pas senatorių įspėti, 
kad Veris naktį savo namuose sušaukęs slaptą papirkas mėgstančių 
prekybininkų susirinkimą ir pasiūlęs penkis tūkstančius kiekvienam 
įkalbėsiančiam savo giminę nebalsuoti už Ciceroną. Mačiau, kad 
Ciceronas ir jo brolis labai sunerimę. Tačiau vėliau įvykiai klostėsi 
dar blogiau. Po kelių dienų, rinkimų išvakarėse, senatas kartu su tuo 
metu jam vadovavusiu Krasu susirinko patvirtinti burtų traukimo, 
lėmusio, kuriam teismui kuris iš naujai išrinktų pretorių, nuo sausio 
mėnesio pradėsiančių eiti savo pareigas, vadovaus. Aš ten nedaly- 
vavau, bet mačiau, kad Ciceronas, grįžęs iš senato, atrodė išblyškęs 
ir suvargęs. Įvyko tiesiog neįtikimas dalykas: burtai lėmė, kad turto 
prievartavimo teismui vadovaus Markas Metelas, jau ir taip daly- 
vaujantis Verio byloje kaip prisiekusysis! 

Ciceronas tokios įvykių eigos nesapnavo net baisiausiame koš- 
mare. Jis buvo taip priblokštas, kad beveik neteko žado. 

— Senate buvo kilęs baisus šurmulys, — sušnabždėjo jis Kvin- 
tui. — Krasas tikrai suklastojo burtų traukimo rezultatus. Visi taip 

mano, tik niekas nežino, 4aip jis tai padarė. Tas žmogus nenurims, 
kol manęs visiškai nesužlugdys, kol aš galutinai nebankrutuosiu ir 
neišsinešdinsiu iš Romos. 

Jis koja už kojos sunkiai nuėjo į savo darbo kambarį ir susmuko 
į krėslą. Toji diena, rugpjūčio trečioji, pasitaikė tokia karšta, kad trū- 
ko oro kvėpuoti, o kambarys buvo užverstas su Verio byla susijusiais 
mokesčių rinkėjų dokumentais, rašytiniais parodymais ir liudijimais. 
(Vis dėlto tai tebuvo maža dalis tyrimo medžiagos, tuo tarpu didžioji 
dalis buvo saugoma rūsyje užrakintose dėžėse.) Jo puikios įžanginės 
kalbos juodraščiai, kurių krūvelės, tarsi jie būtų savaime dauginęsi, 
nuolat augo, buvo sukrautos ant stalo. Aš jau seniai buvau praradęs 
viltį susekti jų eiliškumą. Tai galėjo padaryti tik jis pats. Visa tai, 
ką talpino šie juodraščiai, buvo Cicerono galvoje, kurią jis, atsisėdęs 
prie stalo, ėmė masažuoti pirštų galais. Netrukus jis gargiančiu balsu 
paprašė manęs atnešti jam taurę vandens. Aš apsisukau eiti, bet tą 
pačią akimirką išgirdau atodūsį ir duslų garsą, o atsigręžęs išvydau, 
kaip jis, galva trenkęsis į stalo kampą, sukniubo ant grindų. Kartu su 
Kvintu puolėme prie jo ir pakėlėme. Jo skruostai buvo pilki tartum 
numirėlio, iš nosies sruvo ryškiai raudonas kraujas, o burna buvo 
nežymiai pražiota. 

Kvintą apėmė panika. 

— Atvesk Terenciją! — sušuko jis man. — Greičiau! 

Užbėgęs laiptais į jos kambarį, pranešiau, kad susirgo šeimi- 
ninkas. Ji nedelsdama nusileido žemyn ir ėmėsi vadovauti. Cicero- 
nas jau buvo beatgaunąs sąmonę, jo galva buvo nuleista tarp kelių. 
Terencija atsiklaupė šalia jo, paprašė atnešti vandens, išsitraukė iš 
rankovės vėduoklę ir puolė smarkiai vėduoti. Tuo metu Kvintas, 
grąžydamas rankas, išsiuntė abu jaunesniuosius metraštininkus 
atvesti gydytojų. Šie netrukus sugrįžo, kiekvienas atsivesdamas 
po graiką gydytoją. Šundaktariai iškart ėmė ginčytis, ar Ciceronui 
geriau išvalyti žarnyną, ar nuleisti kraują. Terencija juos tuojau pat 
išvijo, nelaukdama, kol šie susidės reikmenis. Ji taip pat neleido gul- 
dyti Cicerono į lovą, įspėjusi Kvintą, kad apie tai netrukus pasklistų 
kalbos, o nuomonė, kad jos vyras sužlugdytas, virstų įvykusiu faktu. 

Tada ji padėjo jam šiaip taip atsistoti ir, prilaikydama už rankos, nu- 
vedė iki atriumo, kur oras buvo gerokai grynesnis. Mudu su Kvintu 
nusekėme jiems įkandin. 

— Tu dar nenugalėtas! — išgirdau ją griežtai sakant senato- 
riui. — Tu pradėjai bylą ir privalai ją laimėti! 

Ciceronas atsakydamas kažką suvebleno. 

Staiga Kvintas pratrūko: 

— Visa tai puiku, Terencija, bet tu nė nenutuoki, kas atsitiko! 

Tada jis papasakojo jai apie Metelo paskyrimą vadovauti turto 
prievartavimo teismui ir paaiškino, ką tai reiškia. Tol, kol jis sėdės 
vyriausiojo teisėjo kėdėje, Veris nebus pripažintas kaltu, todėl jie 
geriausiu atveju gali tikėtis, kad byla bus išnagrinėta iki gruodžio 

+ mėnesio. Tačiau turint omenyje Hortenzijaus sugebėjimą ištęsti 
teismo procesą, žlugo ir ši viltis. Buvo aišku, kad per tokį trumpą 
laiką Ciceronas paprasčiausiai nesuspės pateikti visų parodymų: iki 
Pompėjaus žaidynių teismas turės dešimt darbo dienų, bet didesnę 
šio laiko dalį turėjo užimti įžanginė Cicerono kalba. Vos tik jis ben- 
drais bruožais apibūdins bylą, teismas daugiau kaip pusei mėnesio 
išeis atostogų, todėl po tokios ilgos pertraukos prisiekusieji bus pa- 
miršę, kokie tvirti buvo senatoriaus argumentai. 

— Ir nieko čia nuostabaus, — niūriai savo samprotavimą už- 
baigė Kvintas, — nes dauguma jų jau sėdi Verio kišenėje. 

— Tai tiesa, Terencija, — prabilo Ciceronas. Jis nustebusiu 
žvilgsniu apsidairė aplink, tarsi būtų ką tik nubudęs ir pagaliau su- 
pratęs, kur atsidūrė. — Turiu trauktis iš edilų rinkimų, — sumurmė- 
jo. — Pralaimėjimas žemina, bet būčiau dar labiau pažemintas, jei 
laimėjęs negalėčiau deramai eiti pareigų. 

— Tai niekinga, — atkirto Terencija ir piktai atitraukė nuo jo 
ranką. — Tu nenusipelnei būti išrinktas, jei be jokios kovos, susidū- 
ręs su pirma kliūtimi, nusprendei pasiduoti! 

— Brangioji, — maldaujamu balsu į ją kreipėsi Ciceronas, pri- 
spaudęs ranką sau prie kaktos, — jei tik duotumei man patarimą, 
kaip nugalėti patį laiką, aš narsiai stočiau į mūšį. Ką aš galiu padary- 

ti, jei kaltinimui išdėstyti turiu tik dešimt dienų, o paskui teisme bus 
paskelbta kelių savaičių pertrauka? 

Terencija pasilenkė prie jo taip arti, kad jų veidus skyrė vos keli 
coliai. 

— Sutrumpink savo kalbą, — šnipštelėjo ji. 


Kai žmona sugrįžo į savo kambarį, Ciceronas, vis dar neatsi- 
gavęs po nervinio priepuolio, nukėblino į darbo kambarį ir ilgai ten 
sėdėjo žiūrėdamas į sieną. Mes jam netrukdėme. Prieš pat saulėlydį 
atvyko Stenijus ir pranešė, kad Kvintas Metelas sukvietė pas save 
į namus visus iš Sicilijos atvykusius liudytojus, o kai kurie bailesni 
kvailai pakluso. Vienas šio susitikimo dalyvis Stenijui išsamiai pa- 
pasakojo, kaip Metelas bandė juos įbauginti, kad šie atsiimtų savo 
parodymus. 

— Aš esu naujasis konsulas, — sugriaudėjęs jis. — Vienas 
mano brolis valdo Siciliją, kitas taps turto prievartavimo teismo 
galva. Mes daug padarėme, kad apsaugotume Verį, ir nepamiršime 
tų, kurie eis prieš mus. 

Aš tiksliai užsirašiau citatą ir nedrąsiai nuėjau pas Ciceroną. 
Per kelias valandas jis nė nepajudėjo. Perskaičiau jam Metelo žo- 
džius, tačiau atrodė, kad jis nieko negirdėjo. 

Tą akimirką aš vėl buvau bepradedąs nerimauti ir jau ketinau 
kviestis pagalbon jo brolį ir žmoną, bet staiga Cicerono mintys su- 
grįžo iš klajonių. Žvelgdamas tiesiai priešais save, liūdnu balsu pra- 
bilo: 

— Keliauk pas Pompėjų ir pasakyk, kad norėčiau šįvakar su- 
sitikti. 

Kol dvejojau manydamas, kad tai gali būti dar vienas jam pasi- 
reiškęs ligos simptomas, Ciceronas pažiūrėjo į mane ir paragino: 

— Eik! 

Pompėjus gyveno netoli, tame pat Eskvilinos kalvos rajone 
kaip ir Ciceronas. Saulė buvo ką tik nusileidusi, bet dar gana šviesu 
ir iki tvankumo karšta, o iš rytų dvelkė vos juntamas vėjelis. Vidur- 


I49 


IMPERIUM 


vasarį tokia kombinacija būdavo pati blogiausia, nes nuo bendrų ka- 
pinių, esančių visiškai čia pat, už miesto sienos, atsklisdavo pūvančių 
lavonų dvokas. Manau, dabar ši problema nebe tokia aktuali, tačiau 
prieš šešiasdešimt metų prie Eskvilinos vartų buvo atsikratoma visų, 
laikomų nevertais tikrų laidotuvių, — šunų ir kačių, arklių, asilų, 
vergų, vargšų ir gimusių negyvų kūdikių. Visi jie būdavo užkasami 
bendroje duobėje su buitinėmis atliekomis ir paliekami pūti. Smarvė 
nuolat traukdavo didžiulius klykaujančių kirų pulkus, o tą vakarą, 
kaip šiandien prisimenu, ji buvo itin stipri, gaiži ir visa persmelkian- 
ti, o įkvėpęs pro nosį jautei ją ant liežuvio. 

Cicerono namas dydžiu nė iš tolo neprilygo Pompėjaus namui, 
prie kurio mane pasitiko du budintys liktoriai ir smalsuolių pulkas 
kitoje gatvės pusėje. Pasienyje stovėjo pustuzinis baldakimais deng- 

tų neštuvų, o šalia jų sutūpę nešikai lošė kauliukais — tai liudijo, kad 

čia vyksta didelis pokylis. Perdaviau žinią sargui, kuris tuojau pat iš- 
nyko už durų ir netrukus sugrįžo kartu su naujai išrinktu pretoriumi 
Palikanu, nosinaite besišluostančiu riebaluotą smakrą. Šis, atpažinęs 
mane, pasiteiravo, kokiu tikslu atėjau, ir aš perdaviau senatoriaus 
prašymą. 

— (Gerai! — kaip visada stačiokiškai atsakė Palikanas. — Gali 
jam perduoti, kad konsulas netrukus jį priims. 

Ciceronas žinojo, kad Pompėjus norės su juo susitikti, nes man 
sugrįžus jis jau buvo persirengęs švariais drabužiais ir pasiruošęs 
išvykti. Jis tebeatrodė labai išblyškęs. Dirstelėjo atsisveikindamas į 
Kvintą, ir mes išėjome. Pakeliui nesikalbėjome, nes Ciceronas, ne- 
mėgęs nė menkiausios užuominos apie mirtį, ėjo rankove prisiden- 
gęs veidą, kad neužuostų nuo Eskvilinos lauko sklindančio kvapo. 

— Palauk manęs čia, — tarė jis, kai priėjome Pompėjaus namą, 
ir kelioms valandoms išnyko už vartų. 

Diena traukėsi, purpurinis saulėlydis ištirpo tamsoje ir virš 
miesto sužibo pirmosios žvaigždės. Trumpam atsidarius durims, 
gatvėje pasigirdo prislopintos kalbos ir juokas, o aš užuodžiau kepa- 
mos mėsos bei žuvies kvapą, bet tą šlykštų vakarą jie man atsidavė 
mirtimi, ir aš, pagaliau supratęs, kad Pompėjus pasiūlė Ciceronui 

prisidėti prie puotaujančiųjų, nustebau: nejaugi mano šeimininkui 
rūpėjo valgis? 

Vaikštinėjau pirmyn ir atgal, paskui, atsirėmęs į sieną, bandžiau 
kurti naujus simbolius, kuriais galėčiau pasinaudoti, stenografuoda- 
mas senatoriaus kalbas, o sutemus likau visiškai vienas. Pamažu ėmė 
skirstytis Pompėjaus svečiai, kurių pusė jau nebepastovėjo ant kojų; 
dauguma jų buvo pikeniečiai: anksčiau pretoriaus pareigas ėjęs ir 
silpnybę šokiams jaučiantis Afranijus, Palikanas ir jo žentas Gabi- 
nijus, kuris, kaip tikras senas karys, garsėjo savo meilės nuotykiais ir 
dainomis. Negalėjau patikėti, kad Ciceronui ten būtų labai patikę. 
Tinkamą jam draugiją galėjo sudaryti tik asketiškasis mokslinčius 
Varonas, — žmogus, anot Cicerono, „parodęs Pompėjui, kur yra se- 
natas“, — jis bent jau buvo visiškai blaivus. Paskutinis kieman išėjo 
Ciceronas. Jis nieko nelaukdamas nuskubėjo gatve, ir aš leidausi jam 
įkandin. Švietė didelis geltonas mėnulis, todėl nesunkiai įžiūrėjau 
jo siluetą. Jis ir dabar ėjo ranka prisidengęs nosį, nes nei karštis ne- 
buvo atlėgęs, nei dvokas susilpnėjęs, o po kiek laiko, nutolęs nuo 
Pompėjaus namo per deramą atstumą, stabtelėjo už gatvės kampo, 
pasilenkė ir ėmė žiaukčioti. 

Aš prisiartinau prie senatoriaus ir paklausiau, galbūt jam reikia 
mano pagalbos, bet jis tik papurtė galvą ir atsakė: 

— Baigta. 

Tai buvo viskas, ką aną vakarą išgirdau ne tik aš, bet ir Kvintas, 
nerimastingai laukęs sugrįžtant brolio: 


— Baigta. 


Kitą dieną mes ir vėl išsirengėme į dviejų mylių kelionę, nes 
Marso lauke vyko antrasis rinkimų turas. Nors konsulo ir preto- 
rių rinkimai buvo laikomi prestižiniais, tačiau šie būdavo gerokai 
įdomesni. Jų metu žmonės išrinkdavo trisdešimt keturis vyrus (dvi- 
dešimt senatorių, dešimt tribūnų ir keturis edilus), todėl tokį didelį 
skaičių buvo kur kas sudėtingiau kontroliuoti; aristokratų ir vargin- 
gųjų romėnų balsams turint tokią pačią vertę, rezultatas galėjo būti 

labai netikėtas. Šiems rinkimams vadovavo jaunesnysis: konsulas 
Krasas, „tačiau atrodo, kad netgi jis“, piktai tarė Ciceronas, auda- 
masis savo raudonus odinius batus, „nepajėgs suklastoti balsavimo 
rezultatų“. 

Senatorius ryte atsibudo suirzęs ir susirūpinęs. Kad ir ką jis 
būtų kalbėjęs su Pompėjumi, šis pokalbis akivaizdžiai paveikė jo po- 
ilsį, todėl visiškai nestebino, kad Ciceronas išbarė savo patarnautoją 
dėl nepakankamai išblizgintų jo batų. Jis apsirengė tą pačią puošnią 
baltą togą, kurią vilkėjo lygiai prieš šešerius metus, kai buvo pirmą- 
kart išrinktas į senatą, ir tvirtai susiveržė, tartum ketindamas kelti 
didelį svorį. Kvintas ir vėl puikiai pasidarbavo, todėl prie namo jau 
laukė didelė minia, pasirengusi lydėti Ciceroną iki balsavimo aptva- 
rų. Marso laukas iki pat upės buvo sausakimšas žmonių, kadangi tuo 
"pat metu vyko gyventojų surašymas, todėl užsiregistruoti į miestą 
buvo atvykę dešimtys tūkstančių žmonių. Nesunku įsivaizduoti, 
koks triukšmas ten kilo. Į trisdešimt keturias vietas pretendavo koks 
šimtas kandidatų, kurie be paliovos vaikštinėjo, lydimi draugų bei 
šalininkų, tikėdamiesi prieš prasidedant balsavimui patraukti savo 
pusėn dar bent vieną rinkėją. Aplink zujo ir raudonplaukis Veris, 
nuo kurio neatsiliko jo tėvas, sūnus ir buvęs vergas Timarchidas, ap- 
gailėtinas padaras, įsiveržęs į senatoriaus namus. Jie dosniai dalijo 
pažadus balsuosiantiems prieš Ciceroną. Atrodo, senatoriui užteko 
pamatyti šį reginį, ir jo bloga nuotaika tarytum išgaravo, o jis pats 
metėsi į rinkiminę agitaciją. Keletą kartų pabūgau, kad gali kilti 
šalininkų susidūrimas, tačiau minia buvo perdėm didžiulė, todėl 
būgštavau be reikalo. 

Augūrui davus ženklą, kad galima pradėti, iš šventosios palapi- 
nės pasirodė Krasas, o papėdėje pakylos, ant kurios stovėjo jo sostas, 
susirinko kandidatai. Negaliu neprisiminti, kad tarp jų buvo ir Julijus 
Cezaris, pirmąkart bandęs patekti į senatą, kuris draugiškai šneku- 
čiavosi su Ciceronu. Jie jau senokai pažinojo vienas kitą, o jaunasis 
politikas su Cicerono rekomendacija buvo išvykęs į Rodą studijuoti 
retorikos pas Apolonijų Moloną. Šiuo metu apie Cezario jaunystę 
yra parašyta tiek daug jį idealizuojančių hagiografijų, kad galima pa- 

manyti, jog amžininkai jį laikė genijumi nuo pat lopšio. Iš tikrųjų 
taip nebuvo, todėl tą rytą, apsivilkęs išbalintą togą ir nervingai Žais- 
damas savo retėjančiais plaukais, jis per daug niekuo nesiskyrė nuo 
kitų gerai išauklėtų jaunų kandidatų. Tiesa, išskyrus vieną didelį 
skirtumą: nedaug tarp jų buvo tokių vargingų kaip jis. Norėdamas 
dalyvauti rinkimuose, Cezaris pasiskolino didelę sumą pinigų, nes 
gyveno labai kukliame name Suburoje su trimis moterimis — savo 
motina, žmona ir maža dukrele; tuo metu jis man atrodė panašus 
ne į didvyrį, laukiantį išmušant savo valandos užkariauti Romą, bet 
į nemigos kamuojamą trisdešimtmetį, neįstengiantį užmigti nuo 
skurdžių kaimynų keliamo triukšmo ir nuolat sielvartaujantį, kad jis, 
seniausios romėnų giminės palikuonis, priverstas gyventi tokiomis 
sąlygomis. Todėl ir jo antipatija aristokratams kėlė daug didesnė 
grėsmę negu Cicerono priešiškumas. Pastarasis, iškilęs savo jėgomis, 
jais piktinosi ir jiems pavydėjo, o Cezaris, laikąs save tiesioginiu Ve- 
neros palikuonimi, žvelgė į juos su panieka kaip į įsibrovėlius. 

Tačiau dabar aš užbėgu įvykiams už akių ir kartoju hagiografų 
nuodėmę, praeities šešėlius išsklaidydamas ateities šviesa. Geriau 
tiesiog paminėti, kad šiedu iškilūs vyrai, kurių amžius skyrėsi še- 
šeriais metais, tačiau kurie buvo panašūs savo skvarbiu protu ir pa- 
žiūromis, bičiuliškai šnekučiavosi stovėdami saulės atokaitoje, tuo 
tarpu Krasas pasilypėjo ant pakylos ir perskaitė gerai žinomą maldą: 
„Tegul tai, kas dabar įvyks, atneša palaimą man, mano siekiams, 
mano tarnybai ir visiems Romos gyventojams!“ Jam baigus maldą, 
prasidėjo balsavimas. 

Balsavimo lauke pirmoji pagal tradiciją pasirodė Suburanų 
giminė. Nepaisant visų keletą metų trunkančių Cicerono mėginimų 
pelnyti jų palankumą, Suburanai už jį nebalsavo. Ciceronui tai buvo 
skaudus smūgis, o Verio agentams, papirkinėjusiems rinkėjus, žadė- 
jo deramą atlygį. Tačiau mano šeimininkas tik gūžtelėjo pečiais, nes 
puikiai suprato, kad daugelis įtakingų romėnų, dar tik besiruošiančių 
balsuoti, stebi jį ir jo reakciją, todėl derėjo dėtis savimi pasitikinčiu ir 
jokiu būdu neatskleisti tikrųjų jausmų. Paskui į aptvarus viena pas- 
kui kitą sekė trys Romos giminės: Eskvilinai, Kolinai ir Palatinai. 

Ciceronas buvo užsitikrinęs pirmųjų dviejų paramą, tačiau trečioji 
už jį nebalsavo, ir tai nestebino, kadangi ši giminė buvo didžiausia 
aristokratų šalininkė visoje Romoje. Rezultatas tapo du — du; pra- 
džia buvo per daug įtempta. Tada paeiliui ėmė rikiuotis trisdešimt 
viena giminė, kurias sudarė kaimiečiai: Emilijai, Kamilijai, Fabijai, 
Galerijai... Visų vardus atsiminiau iš katalogų Cicerono archyve ir 
žinojau, kuris iš jų buvo įtakingiausias savo giminėje, kuriam reikėjo 
paslaugos, o kuris buvo už ją skolingas. Trys iš keturių mano pa- 
minėtų giminių balsavo už Ciceroną. Tuo metu prie jo prisiartino 
Kvintas ir kažką pakuždėjo į ausį, o senatorius pirmą kartą galėjo 
nors trumpam atsipūsti, nes Verio pinigai labiausiai gundė tas gimi- 
nes, kurias daugiausia sudarė miestiečiai. Horacijai, Limonijai, Papi- 
„rijai, Menėnijai... Rinkėjai vis ėjo ir ėjo, nepaisydami nei kaitros, nei 
dulkių, o Ciceronas stebėjo veiksmą, sėdėdamas čia pat ant suolelio, 
tačiau praeinant pro šalį savo biuletenius jau įmetusiems rinkėjams 
jis atsistodavo ir, prisiminęs jų vardus, dėkodavo ir perduodavo lin- 
kėjimus šeimų nariams. Sergijai, Voltinos, Pupinai, Romilijai... Su 
pastarąja gimine Ciceronui nepasisekė, tačiau nesėkmė jo nenuste- 
bino, kadangi tai buvo paties Verio giminė; vis dėlto antroje dienos 
pusėje už Ciceroną buvo balsavę jau šešiolika giminių, ir jam iki 
pergalės betrūko dar dviejų. Žinoma, Veris nenorėjo jam nusileisti, 
todėl be perstojo sukiojosi minioje, lydimas sūnaus ir Timarchido. 
Po kurio laiko ėmė atrodyti, kad vėl sugrįžta pusiausvyra. Cicero- 
no nepalaikė nei Sabatiniai, nei Publilijai. Po to, kai balsuoti baigė 
Skaptijai, paaiškėjo, kad jis šiuose rinkimuose bus bent jau antras, o 
Falernos iš šiaurės Kampanijos galiausiai garantavo jam pergalę: iš 
trisdešimties jau balsavusių giminių Ciceronui savo balsus atidavė 
aštuoniolika; buvo likusios dar penkios giminės, bet jos jau nieko 
negalėjo pakeisti. Jis laimėjo, o man nematant Veris nepastebimai 
pasišalino iš rinkimų lauko skaičiuoti savo nuostolių. Cezaris, ką tik 
laimėjęs rinkimus į senatą, pirmasis atėjo prie Cicerono ir draugiškai 
jį pasveikino. Kvintas triumfuojamai iškėlė rankas ir ėmė mosuoti 
kumščiais, o Krasas rūsčiai žvelgė į tolį. Žiūrovai su lentelėmis ran- 
kose, kurie stebėdavo rinkimus taip pat azartiškai, kaip kiti — veži- 

mų lenktynes, ir dabar džiaugėsi rezultatais, puolė sveikinti Ciceroną 
pritarimo šūksniais. Pats nugalėtojas atrodė priblokštas to, kas įvyko, 
tačiau paneigti fakto negalėjo niekas, netgi Krasas, kuriam, net ir ne- 
tekusiam žado, teko perskaityti naujai išrinktųjų vardus. Nepaisant 
visų sunkumų, Markas Ciceronas tapo Romos edilu. 


Didžiulė minia — po pergalės jos visuomet išauga — lydėjo 
Ciceroną iš Marso lauko iki jo namų, kur jį prie slenksčio aplodis- 
mentais pasitiko namie tarnaujantys vergai. Jo pasveikinti atėjo net- 
gi aklasis stoikas Diodotas. T4 dieną mes visi didžiavomės, kad pri- 
klausome šiam įžymiam Žmogui; jo garbė atsispindėjo kiekviename 
iš mūsų; mūsų vertė augo kartu su jo verte. Atriume pasirodė Tulija, 
kuri šaukdama „Tėveli!“ metėsi prie Cicerono, o pribėgusi rankomis 
apsivijo jo kojas; iš savo kambario nusileido netgi Terencija ir šypso- 
damasi apsikabino savo vyrą. Šis vaizdas iki šiol išlikęs mano atmin- 
tyje: triumfuojantis jaunasis oratorius kairę ranką laiko ant dukters 
galvos, o dešiniąja per pečius apglėbęs savo laimingą žmoną. Esu 
pastebėjęs, kad retai besišypsančių Žmonių veidus šypsena tiesiog 
pakeičia — tą patį galiu pasakyti apie Terenciją, kuri, nepaisant visų 
jos skundų dėl vyro, mėgavosi jo talentu ir sėkme. 

Pirmasis glėbesčiavimąsi nenoriai nutraukė Ciceronas. 

— Dėkoju jums visiems, — prabilo jis, apžvelgdamas susiža- 
vėjusius žmones. — Tačiau dar ne laikas švęsti. Galėsime džiūgauti 
nugalėję Verį. Rytoj galų gale forume pareikšiu jam kaltinimą, tad 
melskimės dievams, kad nereikėtų pernelyg ilgai laukti tos dienos, 
kai šiuos namus aplankys dar didesnė garbė. Ko gi jūs laukiate? 

Jis nusišypsojo ir suplojo rankomis. 

— Nagi, greičiau prie darbo! 

Ciceronas kartu su Kvintu nuėjo į darbo kambarį ir mostelėjo 
man sekti paskui juos. Jis atsisėdo į krėslą, giliai atsiduso ir nusiavė 
batus. Pirmą kartą per daugiau nei savaitę jo veide neliko įtampos. 
Aš pamaniau, kad jis dabar norės iš atskirų fragmentų nedelsiant 
sudėlioti savo kalbą, tačiau pasirodė, kad jis man buvo numatęs 

kitą užduotį. Aš kartu su Sositėjumi ir Laurėju turėjau vykti atgal į 
miestą aplankyti visų ten apgyvendintų siciliečių liudytojų, perduoti 
naujieną apie Cicerono sėkmę rinkimuose, patikrinti, ar jie nepa-- 
lūžo, ir liepti visiems rytoj iš pat ryto pasirodyti teisme. 

— Visiems? — nustebęs pakartojau. — Visam šimtui? 

— Visiškai teisingai, — atsakė jis. Jo balse ir vėl buvo girdėti 
ankstesnis ryžtas. — Ir perduok Erosui, kad pasamdytų tuziną pa- 
tikimų vyrų, idant šie iš pat ryto, man einant į teismą, nuneštų dėžes 
su liudytojų parodymais. 

— Visus liudytojus... Tuziną nešikų... Dėžes su liudytojų paro- 
dymais... — aš užsirašiau, kad ko nors nepamirščiau. — Betgi už- 
truksiu iki vidurnakčio, — nepajėgiau nuslėpti sumišimo. 

— Vargšas Tironas. Tiek to, nesisielok. Numirsime ir turėsime 
pakankamai laiko išsimiegoti. 

— Aš susirūpinau ne dėl miego, senatoriau, — tariau jam 
tvirtai. — Man rūpi, kada galėsiu padėti jums pasiruošti rytdienos 
kalbai. 

— Man tavo pagalbos nereikės, — atsakė jis nežymiai šypsoda- 
masis ir kilstelėjo prie lūpų pirštą, duodamas suprasti, kad tylėčiau. 
Tačiau kadangi aš nesupratau, ką visa tai reiškia, negalėjau išduoti ir 
jo sumanymo, todėl jau nebe pirmą kartą išėjau visiškai suglumęs. 


LX 


Rugpjūčio penktąją, valdant konsulams Gnėjui Pompėjui Di- 
džiajam ir Markui Lisinijui Krasui, praėjus metams ir devyniems 
mėnesiams nuo pirmojo Stenijaus apsilankymo pas Ciceroną, prasi- 
dėjo Gajaus Verio teismas. 

Atsiminkite, kad kepino vasaros saulė. Suskaičiuokite visas au- 
kas, kurios vylėsi, kad Veris susilauks deramo atpildo. Turėkite ome- 
nyje, kad Roma knibždėjo žmonių, atvykusių gyventojų surašymui, 
į rinkimus, taip pat į artėjančias Pompėjaus žaidynes. Atsižvelkite ir 
į tai, kad posėdžiuose turėjo susikauti du žymiausi to meto oratoriai 
(vėliau Ciceronas tai pavadins „ypatingos svarbos dvikova“). Sudė- 
kite viską į viena ir bent iš dalies pajusite tą rytą teisme tvyrojusią 
atmosferą. Šimtai smalsuolių, nusiteikusių užsiimti kuo geresnę vie- 
tą, nakvojo tiesiog forume. Auštant jau nebebuvo laisvos vietos pa- 
vėsyje. Antrą valandą išvis nebeliko vietos. Portikuose ir ant Kastoro 
šventyklos laiptų, pačiame forume ir jį supančiose kolonadose, ant 
namų stogų ir balkonuose, kalvos šlaituose ir visur, kur tik žmogus 
sugebėjo prasibrauti, įlįsti arba užsiropšti, būtumėte radę romėnus. 

Mudu su Frugiu zujome aplink tartum pora aviganių, varyda- 
mi liudininkus į teismą. O, kad jūs būtumėte matę, kokia egzotiška 
ir įvairiaspalvė minia tai buvo — vieni jų vilkėjo žynių aprėdais, kiti 
— tipiškais siciliečių drabužiais. Tai buvo įvairiais Verio karjeros 
etapais nukentėję siciliečiai, kuriuos čia atvedė pažadas, kad jam 
bus atkeršyta, — Junonos ir Cereros šventyklų žyniai, Sirakūzų Mi- 
nervos mistagogai ir šventosios Dianos mergelės, kilmingi graikai, 
laikantys save Kekropo ir Euristeno palikuonimis arba kildinantys 

save iš jonėnų ir minjaniečių dinastijų, taip pat ir finikiečiai, savo 
protėviais laikę Tyro Melkarto žynius arba net patį Sidono Jahą. 
Daugybė nekantraujančių nuskurdintų paveldėtojų, atvykusių čia su 
savo palydovais, bankrutavusių ūkininkų, prekeivių grūdais ir laivų 
savininkų, tėvų, besikankinančių dėl vergijon išgabentų vaikų, ir 
vaikų, raudančių valdytojo požeminiuose kalėjimuose žuvusių tėvų; 
ištisos delegacijos, atvykusios nuo Tauro kalno papėdės, Juodosios 
jūros krantų, iš žemyninės Graikijos miestų, Egėjo jūros salų ir, be 
abejo, iš visų Sicilijos miestų ir miestelių. 

Buvau taip užsiėmęs rūpesčiais, kad teisme pasirodytų visi iki 
vieno liudytojai, o visos dėžės su jų parodymais būtų reikiamoje vie- 
toje ir dėmesingai saugomos, kad tik po kurio laiko supratau, kokį 
" grandiozinį spektaklį surežisavo Ciceronas. Dėžėse, pavyzdžiui, 
buvo vieši parodymai, kuriuos surinko praktiškai visų didesnių ir 
mažesnių Sicilijos miestų vyresnieji. Tik tuomet, kai prisiekusieji, 
alkūnėmis prasiskynę kelią pro susirinkusią minią, užėmė savo 
vietas, man pagaliau paaiškėjo, kodėl gi Ciceronas taip primygtinai 
reikalavo, kad viskas vienu metu būtų atgabenta į teismą. Reginys 
teismą tiesiog pribloškė. Nuostabą išvydau netgi niekada emocijų 
neparodančių senojo Katulo ir Izauriko veiduose. O Glabrijus, pasi- 
rodęs iš šventyklos paskui liktorius, užlipęs iki paskutinio laiptelio ir 
išvydęs tokį neįprastą vaizdą, žengtelėjo pusę žingsnio atatupstas. 

Ciceronas, iki pat paskutinės akimirkos stovėjęs nuošaliai, 
galiausiai prasibrovė pro minią ir užlipo laiptais į jam skirtą vietą 
kaltintojo suole. Akimirksniu stojo visiška tyla, atrodė, kad nuo lau- 
kimo net oras virpa. Nekreipdamas dėmesio į drąsinamus šalininkų 
šūksnius, jis apsigręžė ir, prisidengęs akis nuo saulės, pabandė žvilgs- 
niu aprėpti susirinkusią didžiulę auditoriją, pažiūrėdamas dešinėn, 
paskui kairėn, tarytum koks generolas, apžvelgiantis mūšio lauką. 
Paskui jis atsisėdo, o aš likau stovėti jam už nugaros, kad bet kuriuo 
momentu galėčiau paduoti reikalingą dokumentą. Teismo tarnau- 
tojams atnešus Glabrijui sostą, buvo duotas ženklas, kad tribunolas 
susirinko sesijai; viskas buvo paruošta teismo posėdžiui, išskyrus tai, 

kad nebuvo Verio ir Hortenzijaus. Ciceronas, kaip visada ramus, pa- 
lenkė galvą atgal ir sušnabždėjo: 

— Po viso to, kas atsitiko, jis gali ir nepasirodyti. 

Vis dėlto nieko keista, kad jis pasirodė — Glabrijus netgi pa- 
siuntė vieną iš savo liktorių jo atvesti, tačiau tai buvo Hortenzijui 
įprasta delsimo taktika. Maždaug po valandos pasigirdo ironiški 
plojimai, ir pro gausiai susirinkusių smalsuolių minią prasiyrė ne- 
priekaištingai apsirengęs naujai išrinktas konsulas, lydimas jaunes- 
niojo patarėjo, kurio pareigos atiteko ne kam kitam, o jaunajam 
Skipijui Nasikai, Katono varžovui. Šiam iš paskos sekė Kvintas 
Metelas, o jiems pavymui — pats Veris kone iki mėlynumo rau- 
donais, ne tik nuo karščio įkaitusiais skruostais. Žmogui, turinčiam 
bent kiek sąžinės, šis reginys turėjo atrodyti panašus į vaizdą iš 
pragaro: čia jo laukė aukos ir kaltintojai. Tačiau išvydęs juos šis si- 
aubūnas tik nusilenkė, tarytum būtų apsidžiaugęs matydamas senus 
pažįstamus. 

Glabrijus paskelbė teismo posėdžio pradžią, tačiau prieš pa- 
kylant Ciceronui staiga atsistojo Hortenzijus ir padarė pastabą dėl 
tvarkos: pagal Kornelijaus įstatymą, kaltintojas turi teisę iškviesti ne 
daugiau kaip keturiasdešimt aštuonis liudytojus, tačiau šis kaltinto- 
jas, siekdamas įbauginti, į teismą atsivedęs mažiausiai dvigubai tiek! 
Paskui sekė ilga kalba apie turto prievartavimo bylas nagrinėjančio 
teismo atsiradimą, kuri užtruko, kaip man pasirodė, maždaug pus- 
valandį. Šiaip ne taip Glabrijus jį pertraukė ir pareiškė, kad įstatyme 
nieko nepasakyta apie teisme dalyvaujančių liudytojų skaičiaus ap- 
ribojimą, o tik apie tai, kiek liudytojų gali duoti savo parodymus 
teisme. Tada jis vėl paprašė Ciceroną pradėti, bet Hortenzijus ir vėl 
įsiterpė pareikšdamas naują pastabą teismui. Minia ėmė šaipytis, 
bet jis nesiliovė kalbėjęs, o Ciceronui pagaliau atsistojus, jis ir toliau 
tęsė savo, todėl kelios valandos buvo sugaištos nagrinėjant teisinius 
formalumus. 

Tik antroje dienos pusėje, Ciceronui devintą ar net dešimtą 
kartą pagaliau atsistojus kalbėti, Hortenzijus liko sėdėti savo vietoje. 
Ciceronas žvilgtelėjo į jį, truputį palaukė ir iš lėto, dėdamasis labai 

nustebęs, išskėtė rankas. Forumu nuvilnijo juoko banga. Hortenzi- 
jus į tai atsakė pasipūtėliškai mostelėdamas ranka, tarsi kviesdamas: 
„Prašom į svečius“. Ciceronas rafinuotai linktelėjo ir, žengęs pirmyn, 
atvėrė burną. 

Vargu ar buvo labiau netinkamas momentas kalbai pradėti. 
Tvyrojo nepakeliamas karštis. Žmonės nuobodžiavo ir nenustygo 
vietoje. Hortenzijus kvailai šypsojosi. Iki teismo posėdžio pabaigos 
buvo likusios vos dvi valandos. Vis dėlto tai buvo vienas iš lem- 
tingiausių momentų Romos teisės istorijoje, tiksliau sakant, visoje 
teisės istorijoje. 

— Didžiai gerbiami teismo nariai, — prabilo Ciceronas, ir aš 
palinkau prie savo lentelės stenografuoti. 

Laukiau, ką jis toliau pasakys. Turbūt pirmą kartą, Ciceronui 
rengiantis svarbiai kalbai, nežinojau, nei nuo ko jis pradės, nei ką 
toliau kalbės. Drebančia širdimi stebėjau, kaip jis tolsta nuo manęs, 
eidamas į kitą pusę. Pamaniau, kad sustos tiesiai priešais Verį ir 
kreipsis į jį, bet Ciceronas praėjo pro jį ir sustojo ties prisiekusie- 
siems skirtame suole sėdinčiais senatoriais. 

— Didžiai gerbiami teismo nariai, — pakartojo jis, šįkart 
kreipdamasis tik į juos, — nors mus ištiko politinė krizė, tačiau jūs 
gavote šansą, kurį jums suteikia ne žmogiška išmintis, bet pats dan- 
gus, išsklaidyti žmonių nepasitikėjimą teismais ir įtarumą jūsų at- 
žvilgiu. Paplitusi respublikai ir jums patiems žalinga nuomonė, kad 
teismai su savo prisiekusiaisiais, tai yra jumis, mieli senatoriai, nie- 
kada nenuteis to, kuris turi pinigų, kad ir kaip tas būtų prasikaltęs. 

Ciceronas aiškiai ir paniekinamai pabrėžė paskutinį žodį. 

— Tu teisus! — sušuko kažkas iš minios. 

— Tačiau mano kaltinamasis, — toliau tęsė Ciceronas, — yra 
būtent tas žmogus, kurio dėka jūs galite susigrąžinti savo gerą var- 
dą. Gajus Veris apiplėšė iždą ir elgėsi kaip tikras piratas arba viską 
naikinantis Sicilijos maras. Jums tereikia pripažinti šį žmogų kaltu, 
ir jūs vėl būsite gerbiami. Tačiau ir priešingu atveju — jeigu jo turtai 
nustelbs jūsų sąžinės balsą — vieną savo tikslą aš būsiu pasiekęs. 

Žmonės nepatikės, kad Veris teisus, o aš klystu, ir jie viską supras 
apie prisiekusiuosius Romos senatorius! 

Tai buvo labai gera pradžia. Pasigirdo pritariamas murmesys, 
nuvilnijęs per didžiulę minią tarytum stiprus vėjo gūsis per mišką, 
ir man pasirodė, kad teismas iškart pakrypo per dvidešimt žingsnių 
į kairę. Atrodė, į kairę. Atrodė, kad kaltinamaisiais tapo savo me- 
diniuose suoluose nepatogiai besimuistantys ir nuo karštos saulės 
spindulių prakaituojantys senatoriai, o jų prisiekusiaisiais — iš įvai- 
riausių Viduržemio jūros pakrantės vietų susirinkusi gausi minia. 
Ciceronui niekada anksčiau nebuvo tekę kalbėti tokiai didžiulei au- 
ditorijai, tačiau Molono mokymas pajūryje jam labai pravertė, todėl 
atsigręžęs į forumą jis prabilo labai aiškiai ir suprantamai. 

— Leiskite jums atskleisti įžūlius ir sveiku protu nesuvokiamus 
Verio planus. Jis puikiai supranta, kad šiam teismui esu nepriekaiš- 
tingai pasirengęs, todėl demaskuosiu jį kaip plėšiką ir nusikaltėlį 
ne tik šio teismo, bet ir viso pasaulio akyse. Vis dėlto jis yra tokios 
blogos nuomonės apie aristokratiją, o senatorių teismą laiko tokiu 
nedoru ir korumpuotu, kad atvirai giriasi nupirkęs palankiausią sau 
metą teismui, papirkęs prisiekusiuosius ir nulėmęs konsulų rinkimų 
baigtį dviejų tituluotų savo draugų naudai, kurie norėjo įbauginti 
mano liudytojus! 

Minia tam ir buvo susirinkusi, kad išgirstų šiuos Cicerono 
žodžius. Pritariamas murmesys peraugo į gausmą. Iš savo vietos, 
apimtas įsiūčio, stryktelėjo ne tik Metelas, bet ir Hortenzijus — taip, 
tas pats Hortenzijus, kuris šiaip jau į patyčias arenoje atsakydavo 
nebent kilstelėdamas antakius. Jie abu ėmė piktai gestikuliuoti Ci- 
cerono pusėn. 

— K3? — paklausė šis, atsisukdamas į juos. — Jums atrodo, 
kad mano žodžiai nieko verti? Norėtumėte pasakyti, kad man niekas 
daugiau nerūpi, tik mano pareigos ir garbė, o tuo tarpu visai šaliai 
ir mano paties reputacijai iškilo toks pavojus? Metelai, aš stebiuosi 
tavimi. Norėčiau išgirsti, ką pats manai apie savo grasinimus liudy- 
tojams — baugštiems ir sugniuždytiems siciliečiams? Ar tai, kad 
norėjai juos įbauginti primindamas, jog buvai išrinktas konsulu ir 

turi du įtakingus brolius, neįrodo, kad esi korumpuotas?! Užuot 
elgęsis garbingai ir gynęs nekaltus žmones, apleidai savo pareigas 
ir stojai nedorėlio, kuris nėra netgi tavo giminaitis, pusėn. Štai ką aš 
dar pasakysiu: Veris vaikščiojo girdamasis, kad tu tapai konsulu tik 
jo pastangomis, o sausio mėnesį abu konsulai ir vyriausiasis teisėjas 
darys viską, ką tik jis pasakysiąs! 

Tuo metu lioviausi rašęs, nes kilo toks garsus triukšmas, kad 
nieko daugiau nebegirdėjau. Metelas ir Hortenzijus, prisidėję prie 
lūpų delnus, kažką maurojo Ciceronui. Supykęs Veris ženklais rodė 
Glabrijui, kad šis nutrauktų teismo posėdį. Senatoriai sėdėjo lyg 
suakmenėję, nes dauguma jų, esu tuo tikras, labiau už viską norėjo 
būti kur nors kitur, tik ne čia, tuo tarpu liktoriai tramdė pavienius 
įsismarkavusius žiūrovus, kad šie nepultų teismo. Pagaliau Glabrijui 
pavyko įvesti tvarką, ir Ciceronas galėjo tęsti savo kalbą, tik šįkart 
jau ramesniu tonu. 

— Tokia yra jų taktika. Šiandien teismo posėdis prasidėjo tik 
antroje dienos pusėje — jie tikisi, kad viena diena jau praėjo. Iki 
Pompėjaus Didžiojo žaidynių liko tik dešimt dienų. Jos vyks pen- 
kiolika dienų, o po jų iškart prasidės Romėnų žaidynės. Jie viliasi, 
kad sesija bus atnaujinta tik po keturiasdešimties dienų, o tada jie 
savo ilgomis kalbomis ir įvairiomis gudrybėmis užtęs bylos nagrinė- 
jimą iki pat Pergalės žaidynių. Tada vyks Plebėjų žaidynės, o po jų 
bylos nagrinėjimui liks geriausiu atveju vos kelios dienos. Jie tikisi, 
kad tokiu būdu pradinis entuziazmas išblės ir bylos nagrinėjimas bus 
tęsiamas tik prie Marko Metelo, kuris dabar sėdi tarp prisiekusiųjų. 

Taigi, kas man belieka? Jei aš kalbėsiu tiek, kiek man priklau- 
so pagal įstatymą, kils didelė grėsmė, kad kaltinamasis praslys pro 
mano pirštus. Prieš keletą dienų gavau logišką patarimą: „Sutrum- 
pink savo kalbą“. Tai labai geras patarimas. Tačiau, mąstydamas apie 
jį, aš radau dar geresnę išeitį. Gerbiamieji, aš išvis nekalbėsiu. 
stebėjo Hortenzijų, o jo konkurentas, negalėdamas patikėti tuo, ką 
girdi, spoksojo į jį. Jis man priminė žmogų, ramiai ir nerūpestingai 

vaikštinėjusį po mišką, bet staiga išgirdus; už nugaros kažką traškant 
ir krūptelėjusį iš išgąsčio. 

— Tai tiesa, Hortenzijau, — patikslino Ciceronas. — Aš ne- 
ketinu laikytis tavo žaidimo taisyklių ir visas dešimt dienų paskirti 
ilgai kalbai. Aš neleisiu, kad teismas nusitęstų iki sausio mėnesio ir 
nelauksiu, kol tu su Metelu, kaip konsulai, priversite liudytojus tylė- 
ti. Aš nenusiteikęs duoti jums, gerbiami prisiekusieji, keturiasdešim- 
ties dienų, kad pamirštumėte mano išsakytus kaltinimus, o paskui 
pasiklystumėte ir paliktumėte savo sąžines Hortenzijaus retorikos 
tankmėje. Aš nenusiteikęs vilkinti šios bylos ir žiūrėti, kaip į Romą 
gyventojų surašymui ir žaidynėms atvykusios minios iškeliauja atgal 
namo. Aš iškart, nieko nelaukdamas, sukviesiu visus savo liudytojus 
ir štai ką padarysiu: perskaitysiu atskirai kiekvieną kaltinimą, paskui 
jį pakomentuosiu ir apibūdinsiu išsamiau. Tada pakviesiu parody- 
mus davusį liudytoją ir jį apklausiu, o paskui suteiksiu žodį tau, Hor- 
tenzijau, kad pats pakomentuotum ir galėtum apklausti liudytoją. 
Taip visi parodymai bus pateikti per dešimt dienų. 

Per visą savo ilgą gyvenimą neužmiršau ir, Manau, jau neužmir- 
šiu Hortenzijaus, Verio, Metelo ir Skipijaus Nasikos reakcijos į Ci- 
cerono kalbą. Be abejo, vos tik atsigavęs po patirto šoko, Hortenzijus 
stryktelėjo ant kojų ir pareiškė, kad Cicerono sumanymas priešta- 
rauja įstatymui. Tačiau Glabrijus to ir tikėjosi, todėl gana šiurkščiai 
atkirto, kad Ciceronas turįs teisę pateikti kaltinimą taip, kaip jis pats 
pageidaująs, o jam pačiam nuo begalinių kalbų jau ankstesnėje teis- 
mo sesijoje darėsi bloga, ir tai jis nedviprasmiškai pareiškė dar prieš 
konsulų rinkimus. Buvo akivaizdu, kad savo pas-tabas jis parengęs iš 
anksto, todėl Hortenzijus, nieko nelaukdamas, atsistojo dar kartą ir 
apkaltino Glabrijų susimokius su kaltintoju. Tačiau Glabrijus, gar- 
sėjęs liguistu jautrumu, be užuolankų patarė laikyti liežuvį už dantų, 
nes antraip jis bus priverstas duoti nurodymą liktoriams išvesti jį iš 
teismo ir nekreips dėmesio, ar jis konsulas, ar ne. Hortenzijus įtū- 
žęs atsisėdo, sunėrė rankas ir įbedė žvilgsnį sau į kojas, o Ciceronas 
baigė savo įžanginę kalbą, dar kartą kreipdamasis į prisiekusiuosius: 

— Šiandien į mus žiūri visas pasaulis, norėdamas įsitikinti, ar 
mes paklūstame sąžinei ir laikomės įstatymo. Tada, kai jūs paskelb- 
site nuosprendį kaltinamajam, Romos piliečiai priims nuosprendį 
jūsų atžvilgiu. Verio teismas parodys, ar senato nariai gali nuteisti 
sunkiai nusikaltusį turtuolį, ar ne. Juk visas pasaulis žino, kad Veris 
žymus tik savo siaubingais nusikaltimais ir dideliais turtais. Taigi, jei 
jūs išteisinsite šį žmogų, savo elgesiu užsitrauksite didžiausią gėdą. 
Todėl aš jums, gerbiamieji, jūsų pačių labui patariu saugotis, kad taip 
neatsitiktų. 

Po šių žodžių jis nusigręžė nuo prisiekusiųjų ir tarė: 

— Kviečiu savo pirmąjį liudytoją, Stenijų iš Termų. 

Aš labai abejoju, ar teismo prisiekusieji aristokratai — Katulas, 
Izaurikas, Metelas, Katilina, Lukrecijus, Emilijus ar bet kuris kitas 
— yra kada nors girdėję tokius įžūlius žodžius savo adresu, juolab 
iš tokio politikos naujoko kaip šis, kurio atriumo sienoje nėra nė 
vienos garbingo protėvio kaukės. Nesunku įsivaizduoti, su kokia 
neapykanta jie klausėsi šitų žodžių ir tiesiog paklaikusios didžiulės 
minios džiūgavimo, kuriuo ji atsakė Ciceronui, kai šis, baigęs kalbėti, 
atsisėdo į savo vietą. Kai dėl Hortenzijaus, tai jam buvo galima pa- 
justi netgi kažką panašaus į užuojautą. Visa jo karjera buvo pagrįsta 
unikalia atmintimi, leidusia jam įsiminti ilgiausias kalbas, o paskui 
su perdėtu pasitikėjimu savimi jas išrėžti. Vis dėlto tą kartą jis buvo 
tiesiog meistriškai nutildytas; dar blogiau buvo tai, kad jis planavo 
parengti keturis tuzinus trumpų kalbų — atsakymų kiekvienam 
Cicerono liudytojui. Tačiau, Stenijui išėjus į prieki, Hortenzijus su 
nerimu turėjo pats sau pripažinti, kad jis tam visiškai nepasirengęs. 
Ciceronas iškvietė Stenijų liudyti pirmiausia, pagerbdamas jį kaip 
šio nerealaus sumanymo iniciatorių, ir šis sicilietis jo nenuvylė. Jis 
ilgai laukė dienos, kada galės liudyti teisme, todėl naudodamasis 
šia galimybe pateikė išsamų ir jaudinanti pasakojimą apie tai, kaip 
Veris paniekino jo svetingumą, atėmė jam priklausančias vertybes, 
pareiškė melagingus kaltinimus, skyrė piniginę baudą, už akių nu- 
teisė mirti, prieš tai nuplakant, o paskui suklastojo Sirakūzų teismo 

protokolus — juos Ciceronas atgabeno ir išdalijo prisiekusiesiems 
kaip įrodymą. 

Glabrijui atsigręžus į Hortenzijų ir priminus, kad jis turįs teisę 
apklausti liudytoją, Šokių mokytojas nė kiek neapsimesdamas labai 
nenoriai atsistojo iš savo vietos. Kryžminės apklausos auksinė tai- 
syklė: niekada nepateikti klausimo, į kurį pats nežinai atsakymo, o 
Hortenzijus iš tikrųjų nežinojo, ką atsakys Stenijus. Jis pavartė kaž- 
kokius dokumentus, tyliai pasikonsultavo su Veriu ir galų gale pri- 
ėjo prie liudytojams skirtos vietos. Ką jam beliko daryti? Paklausęs 
keletą skubotų klausimų, kurių potekstė bylojo jį norint įteigti, neva 
Stenijus yra priešiškai nusiteikęs Romos teisės atžvilgiu, Hortenzi- 
jus paklausė, kodėl nukentėjusysis iš visų įmanomų teisininkų iškart 
pasirinkęs Ciceroną — Žmogų, žinomą kaip žemesniųjų visuomenės 
sluoksnių agitatorių. Tokį elgesį, jo manymu, galima paaiškinti tik 
tuo, kad nuo pat pradžios jis norėjęs tik vieno — sukurstyti nera- 
mumus. 

— Bet aš ne iškart kreipiausi į Ciceroną, — kaip įprastai, nuo- 
širdžiai atsakė Stenijus. — Pirmasis advokatas, kurio pagalbos aš 
paprašiau, buvai tu. 

Tai išgirdę, nusikvatojo netgi kai kurie prisiekusieji. 

Hortenzijus apsimetė neišgirdęs ir tuojau pat linksmai pa- 
klausė: 

— Nejaugi? Aš tavęs kažkodėl neprisimenu. 

— Na žinoma. Kodėl gi turėtumei mane prisiminti? Esi labai 
užsiėmęs. Tačiau tave, senatoriau, aš puikiai prisimenu. Tada atsakei 
man, kad atstovauji Veriui. Sakei, tau nerūpi, kad mane apvogė, ir 
joks teismas nepatikės siciliečio liudijimu prieš romėną. 

Hortenzijus buvo priverstas palaukti, kol nutils švilpimas. 

— Daugiau klausimų šiam liudytojui neturiu, — pratarė jis 
prislėgtu balsu, ir teismas išsiskirstė iki rytdienos. 


Norėjau detaliai aprašyti Gajaus Verio teismą, tačiau nutariau 
šio sumanymo atsisakyti, nes matau, kad tam nėra jokios prasmės. 

Po taktinės Cicerono gudrybės pirmąją dieną Veris ir jo gynėjai pri- 
minė į apsiaustį patekusius žmones, ieškančius priebėgos nuo juos 
supančių priešų, svaidančių ietis, laidančių strėles ir besirausiančių 
po griūvančios tvirtovės pamatais. Jie nežinojo, kuo gintis. Jiems 
buvo likusi vienintelė viltis: kaip nors atlaikyti puolimą, kuris tęsis 
dar devynias dienas, o tada, pasinaudojus Pompėjaus žaidynių tei- 
kiama ramybe, pergrupuoti savo pajėgas. Cicerono tikslas buvo taip 
pat aiškus: nušluoti visus Verio įtvirtinimus nuo Žemės paviršiaus, 
kad išvardijus visus kaltinimus netgi labiausiai korumpuotas Romos 
teismas nedrįstų jo išteisinti. 

Savo misiją Ciceronas tęsė laikydamasis įprastinės disciplinos. 
Susirinkdavome dar prieš auštant. Kol jis mankštindavosi, skusda- 
vosi ir rengdavosi, aš skaitydavau parodymus tų liudytojų, kuriuos jis 
tądien planuodavo iškviesti liudyti, ir įsitikindavau, kokiais įkalčiais 
mes disponuojame. Paskui jis paprašydavo užrašyti pagrindinius 
kalbos, kurią ketino sakyti, akcentus. Tada valandą arba dvi skirdavo 
susipažinti su dienotvarke ir kalbai įsiminti, o Kvintas, Frugis ir aš 
tuo metu sukviesdavome visus reikalingus liudytojus ir pasirūpinda- 
vome, kad į teismą būtų pristatytos reikiamos dėžės su parodymais. 
Tada iškilmingai nusileisdavome kalvos šlaitu į forumą — mūsų ei- 
sena iš tiesų primindavo didžiulę procesiją, nes Romos gyventojams 
Cicerono pasirodymas teisme buvo neprilygstamas spektaklis. Ant- 
rąją ir trečiąją dienas žiūrovų minia buvo tokia pat gausi kaip ir pir- 
mąją, o liudytojų, kurie neretai, prisiminę jiems padarytas skriaudas, 
apsiverkdavo, pasakojimai sugraudino ne vieną romėną. Ypač gerai 
prisimenu Dioną iš Elasos, iš kurio buvo atimta dešimt tūkstančių 
sestercijų, taip pat du brolius iš Agyriumo, kurie buvo priversti ati- 
duoti visą jiems skirtą keturių tūkstančių vertės palikimą. Tokių 
liudytojų būtų buvę ir daugiau, bet Liucijus Metelas neleido iš salos 
išvykti maždaug tuzinui nukentėjusiųjų, todėl Romoje nepasirodė 
ir Heraklijus iš Sirakūzų — tai buvo šiurkštus teisės pažeidimas, 
kuriuo Ciceronas taip pat netruko pasinaudoti. 

— Mūsų sąjungininkai, — sugriaudėjo jis, — neturi netgi tei- 
sės pasiskųsti dėl patiriamos neteisybės! 

Keista, tačiau per visą laiką Hortenzijus nepratarė nė žodžio. 
Ciceronui baigus liudytojo apklausą, Glabrijus kreipdavosi į Teismų 
karalių, primindamas jo teisę į kryžminę apklausą, bet Jo didenybė 
tik papurtydavo galvą ir oriai pareikšdavo: „Liudytojui klausimų 
neturiu“. Ketvirtąją dieną Veris atsiprašė, kad dėl ligos negalės 
dalyvauti teismo posėdžiuose, tačiau Glabrijus nenorėjo apie tai nė 
girdėti ir pasiūlė į forumą atvykti lovoje. 

Kitos dienos vakare, įvykdęs savo misiją Sicilijoje, pagaliau į 
Romą sugrįžo Cicerono pusbrolis Liucijus. Mums parėjus iš teismo 
ir radus jį laukiant; prie namo, Ciceronas iš džiaugsmo net apsi- 
verkė ir stipriai jį apsikabino. Jei ne Liucijus, kuris rūpinosi liudy- 
tojų ir parodymų atgabenimu į žemyną, Cicerono kaltinimai būtų 
netekę pusės savo svorio. Tačiau septyni mėnesiai įtempto darbo 
akivaizdžiai išsekino Liucijų, kuris ir šiaip jau nebuvo iš stipruolių. 
Dabar jis buvo visiškai sulysęs ir skausmingai kosėjo. Nepaisant to, 
jis šauniai pasidarbavo, kad Veris gautų deramą atpildą, ir, užuot su- 
grįžęs į teismo sesijos pradžią, užsuko į Puteolius, kur surado dar 
du liudytojus: romėną didiką Gajų Numitorijų, savo akimis regėjusį 
Gavijaus nukryžiavimą Mesanoje, ir jo draugą, pirklį Marką Anijų, 
viešėjusį Sirakūzuose tuo metu, kai buvo nužudytas Romos banki- 
ninkas Herenijus. 

— Kur jie dabar yra? — pasiteiravo Ciceronas. 

— Čia, — atsakė jam Liucijus. — Tabulinume. Bet aš turiu 
perspėti, kad jie nenori liudyti. 

Ciceronas nuskubėjo pas du augalotus vidutinio amžiaus vy- 
rus, kuriuos jis vėliau apibūdino kaip idealius liudytojus — „turtingi, 
gerbiami, protingi, o svarbiausia — ne siciliečiai“. Kaip Liucijus 
buvo perspėjęs, jie atsisakė vykti liudyti į teismą. Tai buvo solidūs 
prekybos pasaulyje žmonės, nenorėję įsigyti galingų priešų ir nesi- 
žavėję perspektyva tapti Cicerono prieš aristokratiją nukreipto žygio 
Romos forume dalyviais. Vis dėlto jam pavyko juos perkalbėti, nes 
šie vyrai nebuvo kvaili ir suprato, kad vadovaujantis pelno ir nuosto- 
lio logika, jiems labiausiai apsimoka dėtis prie laiminčios pusės. 

— Ar žinote, ką pasakė Pompėjus Sulai, kai senukas nenorėjo 
pripažinti jam teisės į triumfo eiseną, kai šiam suėjo dvidešimt šeše- 
ri? — paklausė Ciceronas. — Jis pats man tai pakartojo kitą vakarą, 
kai mudu vakarieniavome: „Žmonės labiau linkę garbinti tekančią, 
o ne besileidžiančią saulę“. 

Skambūs vardai ir apeliavimas į patriotizmą bei savanaudišku- 
mą davė reikiamą rezultatą, todėl po kurio laiko jie nuėjo vakarie- 
niauti drauge su Cicerono šeima. 

— Aš žinojau, kad pabendravę su tavimi jie sutiks padaryti 
viską, ko tik jų paprašysi, — sušnibždėjo Liucijus. 

Tikėjausi, kad Ciceronas pakvies juos į teismo posėdį jau ryto- 
jaus dieną, bet jis pasirodė kur kas gudresnis. 

— Spektaklis visada turi baigtis kulminacija, — paaiškino jis. 

Teisme Ciceronas kėlė į dienos šviesą vis siaubingesnius nusi- 
kaltimus, pradedant teisėjų korupcija, turto prievartavimu ir atviru 
plėšikavimu ir baigiant žiauriomis žmogžudystėmis. Aštuntąją teis- 
mo sesijos dieną jis supažindino su dviejų siciliečių laivų kapitonų, 
Falakrijaus iš Centurijos ir Onasio iš Segestos, parodymais, iš kurių 
paaiškėjo, kad jiems egzekucijų pavyko išvengti tik papirkus Verio 
tarną, buvusį vergą Timarchidą (džiaugiuosi, kad dalyvaudamas 
teismo posėdyje savo akimis regėjau jo pažeminimą). Tačiau tai dar 
ne viskas. Artimieji, kurie neturėdavo pinigų saviškiams išpirkti, 
buvo verčiami duoti kyšį bent jau budelio pareigas ėjusiam Sekstijui, 
kad šis, kirsdamas galvą, visiškai nesumaitotų savo aukos. 

— Jūs tik pagalvokite, ką turėdavo išgyventi nelaimingieji tė- 
vai, — su patosu kalbėjo Ciceronas, — mokėdavę pinigus ne vaiko 
gyvybei gelbėti, bet greitai mirčiai nupirkti! 

Mačiau, kaip senatoriai linguoja galvas ir tarpusavyje šnabž- 
dasi, o Hortenzijus, kiekvieną kartą, kai tik Glabrijus pasiūlydavo 
apklausti liudytoją, sumurmėdavo: „Klausimų neturiu“. Jų padėtis 
darėsi apgailėtina, todėl tą vakarą mus pasiekė gandai, kad Veris su- 
sikrovė visą savo mantą ir pasirengė tremčiai. 

Tokia buvo situacija devintąją dieną, kai į teismą Ciceronas 

pasikvietė Anijų ir Numitorijų. Turiu pastebėti, kad tądien žmonių 
forume buvo dar daugiau negu įprastai, nes iki didžiųjų Pompėjaus 
žaidynių buvo likusios tik dvi dienos. Veris pavėlavo ir atrodė ge- 
rokai išgėręs. Lipdamas šventyklos laiptais į tribunolą, jis keletą 
kartų suklupo, todėl Hortenzijus kvatojančios minios akivaizdoje 
nulipo jam padėti. Praeidamas pro Ciceroną, sužaibavo raudonomis, 
baimės ir įsiūčio kupinomis akimis — jo žvilgsnis man priminė įva- 
ryto į kampą medžiojamo žvėries žvilgsnį. Ciceronas nedelsdamas 
atsistojo ir pakvietė pirmąjį tos dienos liudytoją. Anijus papasakojo, 
kaip vieną rytą, jam apžiūrint Sirakūzų uoste stovinčio laivo krovinį, 
pas jį atbėgo uždusęs draugas ir pranešė, kad į forumą atvestas gran- 
dinėmis surakintas ir maldaujantis pasigailėti jų geras pažįstamas 
bankininkas Herenijus. 

— Ir ką gi tu darei? 

— Žinoma, kad iškart ten nubėgau. 

— Kas ten vyko? 

— Buvo susirinkę maždaug šimtas žmonių, kurie šaukė, kad 
Herenijus yra Romos pilietis ir negali būti nubaustas be teismo. 

— Iš kur jūs žinojote, kad Herenijus yra Romos pilietis, o ne 
Ispanijos bankininkas? 

— Daugelis pažinojome jį asmeniškai. Nors jis daugiausia 
laiko darbo reikalais praleisdavo Ispanijoje, tačiau buvo gimęs Si- 
rakūzuose gyvenusių romėnų šeimoje, čia jis buvo ir užaugęs. 

— Ką į jūsų prašymus atsakė Veris? 

— Jis liepė Herenijui tučtuojau nukirsti galvą. 

Pasigirdo pasibaisėjų žmonių murmesys. 

— Kas įvykdė mirties bausmę? 

— Oficialus budelis Sekstijus. 

— Arjis gerai atliko savo darbą? 

— Bijau, kad ne. Ne. 

— Viskas aišku, — tarė Ciceronas, atsigręždamas į prisieku- 
siuosius, — jis nesumokėjo Veriui ir jo gaujai tiek, kiek šis reika- 
lavo. 

Teismo posėdžiuose Veris dažniausiai prasėdėdavo sudribęs 
savo krėsle, bet tą rytą, įkaitęs nuo vyno, jis pašoko ir ėmė šaukti, kad 
niekada neėmęs jokių kyšių. Tačiau tuo metu įsikišo Hortenzijus ir 
pasodino jį atgal. Ciceronas nekreipė į jį dėmesio ir ramiu balsu tęsė 
liudytojo apklausą. | 

— Juk tai labai keista, ar ne? Šimtas žmonių laiduoja, kad su- 
imtasis yra Romos pilietis, o Veris nesiteikia palaukti nė valandos 
tiesai išsiaiškinti. Kuo paaiškintum tokį elgesį? | 

— Labai paprastai, senatoriau. Herenijus keliavo Ispanijos lai- 
vu, kurį su visu kroviniu užgrobė Verio žmonės. Kartu su laivo įgula 
ir kitais keleiviais jis buvo nusiųstas į akmenų karjerus, o paskui 
atvestas į forumą, kad čia jį būtų galima viešai nuteisti kaip piratą. 
Veris padarė vieną klaidą — jis nežinojo, kad Herenijus yra ne ispa- 
nas. Jį gerai pažinojo Sirakūzų romėnai. Tačiau Veris, supratęs savo 
klaidą, Herenijaus paleisti nebegalėjo, nes šis per daug žinojo apie 
valdytojo darbus. 

— Atleisk man, bet aš nesuprantu, — Ciceronas dėjosi nenuo- 
vokiu. — Kodėl niekuo nekaltą krovininio laivo keleivį Veris norėjo 
nubausti kaip piratą? 

— Jam reikėjo įvykdyti atitinkamą kiekį mirties bausmių. 

— Kodėl? 

— Todėl kad tikrieji piratai, susimokėję išpirką, atgaudavo 
laisvę. 

Veris vėl atsistojo ir suriko, kad tai esąs melas, tačiau šįkart 
Ciceronas, užuot jį ignoravęs, žengė keletą žingsnių artyn. 

— Melas, pabaisa? Melas? O kodėl tavo paties kalėjimo do- 
kumentuose įrašyta, kad Herenijus paleistas į laisvę? Kodėl toliau 
tvirtinama, kad pagarsėjęs piratų kapitonas Heraklis buvo nubaustas 
mirties bausme, nors niekas saloje nematė, kaip tai įvyko? Aš pats 
tau atsakysiu: todėl kad Romos paskirtas valdytojas, atsakingas už 
saugumą jūrose, imdavo kyšius iš pačių piratų! 

— Paklausyk, Ciceronai, garsusis advokate, kuris laikai save 
labai protingu! — pagiežingai girto žmogaus balsu prabilo Veris. — 
Tu, kuris įsivaizduoji viską žinąs! Heraklis yra mano privačiame 

kalėjime, mano paties namuose, Romoje, ir jis pats gali patvirtinti, 
kad tu meluoji! 

Nepaisant teisme kilusios suirutės, išgirdau, kaip nustebęs Ci- 
ceronas — ir kaipgi nenustebsi, kai žmogus taip kvailai išsiduoda, 
— kreipėsi į Glabrijų, reikalaudamas nusiųsti į Verio namus likto- 
rius, kad šie „miesto gyventojų saugumo dėlei“ garsųjį piratą prista- 
tytų į Romos kalėjimą. Vos tik liktoriai buvo išsiųsti, Ciceronas iš- 
kvietė antrąjį tos dienos liudytoją, Gajų Numitorijų. Pamaniau, kad 
jis pernelyg skuba, užuot pasinaudojęs paties Verio prisipažinimu 
apie Heraklį. Tačiau įžymusis advokatas nusprendė, kad atėjo laikas 
mirtinam smūgiui, apie kurį jis jau seniai svajojo, o ginklą buvo pa- 
sirinkęs dar pirmojo mūsų apsilankymo Sicilijoje metu. Numitorijus 
prisiekė, kad kalbės tik tiesą ir užėmė liudytojui skirtą vietą, o Cice- 
ronas, ilgai nedelsdamas, atskleidė visą tiesą apie Publijaus Gavijaus 
likimą. Teismas sužinojo, kad šis žmogus buvo pirklys, keliavęs laivu 
iš Ispanijos, kad laivas buvo užpultas ir visi jūreiviai su keleiviais 
pateko į akmenų karjerus, iš kur Gavijui kažkokiu būdu pavyko iš- 
trūkti. Iš ten jis nuvyko į Mesaną ir susirado laivą, turėjusį plaukti 
į žemyną, tačiau buvo atpažintas ir perduotas Veriui, kai šis lankėsi 
mieste. Teismas ir forume susirinkusi minia nuščiuvo. 

— Papasakok teismui, kas atsitiko paskui. 

— Veris Mesanos forume sušaukė tribunolą, — pradėjo pa- 
sakoti Numitorijus, — kur jo akivaizdon buvo atitemptas Gavijus. 
Tada Veris visiems paskelbė, kad šis vyras esąs šnipas, o tokiems 
taikoma vienintelė bausmė. Paskui jis liepė įkasti žemėn Regiumo 
pusėn atsuktą kryžių, kad mirdamas nuteistasis matytų Italiją, įsakė 
išrengti jį nuogai ir visų akivaizdoje nuplakti. Vėliau jis buvo kanki- 
namas ugnyje įkaitinta geležimi, o galiausiai nukryžiuotas. 

— Ar Gavijus ką nors kalbėjo? 

— Tik iš pradžių. Prisiekė, kad jam mestas kaltinimas yra 
melagingas, kad jis yra ne priešų šnipas, o Romos pilietis, Konzos 
miesto tarybos narys, prie Liucijaus Recijaus tarnavęs Romos raiti- 
ninku. 

— Ką į tai atsakė Veris? 

— Jis pareiškė, kad tai tėra prasimanymas ir įsakė pradėti eg- 
zekuciją. 

— Ar galėtum teismui papasakoti, kaip savo baisią mirtį sutiko 
Gavijus? 

— Labai drąsiai, senatoriau. 

— Kaip romėnas? 

— Kaip romėnas. 

— Ar jis nešaukė? (Aš žinojau, ko Ciceronas netrukus pa- 
klaus.) 

— Tik tuomet, kai buvo plakamas ir matė, kaip kaitinama 
geležis. 

— Ir ką gi jis šaukė? 

— Su kiekvienu kirčiu jis šaukė: „Aš esu romėnas!“ 

— Prašyčiau pakartoti garsiau, kad visi išgirstų. 

— Jis šaukė: „Aš esu romėnas!“ 

— Taip? — pasiteiravo Ciceronas. — Ar aš teisingai supratau? 
Kirtis, — jis sudėjo abi rankas, pakėlė jas virš galvos ir staiga krūpte- 
lėjo, tartum būtų gavęs rimbu per nugarą, — o Gavijus pro sukąstus 
dantis rėkia: „Aš esu romėnas!“ Vėl kirtis, — Ciceronas dar kartą 
krūptelėjo, — ir vėl „Aš esu romėnas!“ Kirtis. „Aš esu romėnas!“ 

Mano užrašyti žodžiai nė iš tolo neprilygsta tam įspūdžiui, 
kurį padarė Cicerono žodžiai. Tvyranti tyla tik dar labiau juos su- 
stiprino. Atrodė, kad mes visi buvome tapę šio baisaus pasityčiojimo 
iš teisingumo liudininkais. Keletas vyrų ir moterų — manau, Gavi- 
jaus draugų, — ėmė šaukti, ir forumu nuvilnijo pasipiktinimo banga. 
Veris patraukė šalin mėginusio jį sulaikyti Hortenzijaus ranką ir vėl 
atsistojo. 

— Tai buvo niekingas šnipas! — užbliovė jis. — Šnipas! Jis taip 
sakė tik norėdamas atitolinti pelnytą bausmę! 

— Bet jis /aip sakė! — triumfuojamai pakartojo Ciceronas, 
atsisukdamas ir iš įsiūčio durdamas į jį pirštu. — Tu pats pripažįsti, 
kad jis tai sakė! Aš kaltinu tave tavo paties žodžiais — Žmogus tvir- 
tino esąs Romos pilietis, ir tu nesiėmei jokių priemonių! Tavęs tai 
nesulaikė ir tu nesiteikei netgi trumpam atidėti šios žiaurios ir niek- 

šiškos egzekucijos! Jeigu pats būtum suimtas kur nors Persijoje arba 
tolimoje Indijoje ir būtum jėga vedamas nužudyti, ar tu šauktum 
dar ką nors be to, kad esi romėnas? Ką, tavo manymu, turėjo šaukti 
žmogus, su kuriuo norėjai kuo greičiau susidoroti? Argi ne apeliuo- 
damas į pilietybę jis galėjo tikėtis bent vienai valandai arba dienai, 
kol bus aiškinamasi, išsivaduoti nuo kančių? Deja, tik ne tokiame 
teisme, kuriam vadovauja toks žmogus kaip Veris! Kiekvienas ne- 
laimėlis, kad ir kokiame laukiniame krašte jis būtų atsidūręs, visada 
tikėdavosi, jog žodžiai „Aš esu romėnas“ yra paskutinė jo viltis ir 
prieglauda. Tu pasmerkei mirti ant kryžiaus ne Gavijų, ne niekam 
nežinomą Žmogų, o visuotinai pripažintą principą, skelbiantį, kad 
romėnai yra laisvi žmonės! 

Cicerono tirada buvo palydėta griausmingu gaudesiu. Užuot 
aprimęs, po kelių akimirkų jis tik dar labiau sustiprėjo ir tapo kurti- 
namas, o aš pamačiau, kad forume stovėjusi minia artėja į mus. Bai- 
siai traškėdamos įlūžo kelios stoginės, po kuriomis nuo saulės slėpė- 
si dalis žmonių. Iš balkono tiesiai į minią iškrito jame stovėjęs vyras. 
Pasigirdo riksmai. Laiptais pakylos link ėmė kopti ryžtingiausieji, 
nusprendę surengti savo teismą. Hortenzijus ir Veris, apimti pa- 
nikos, akimirksniu pašoko ant kojų ir apvertė savo suolą. Glabrijus, 
sušukęs teismo posėdį atidedąs, kartu su liktoriais nuskuodė laiptais 
aukštyn į šventyklą, o paskui juos gėdingai nukurnėjo kaltinamasis 
ir jo įžymusis advokatas. Į šventyklą galvotrūkčiais nubėgo ir dalis 
prisiekusiųjų (tačiau aš puikiai prisimenu, kad Katulas liko stovėti 
savo vietoje ir nemirksėdamas žiūrėjo pirmyn, į laiptais aukštyn tarsi 
sraunią upę besiveržiančią minią). Garsiai trinktelėjo uždaromos 
sunkios bronzinės durys. Ciceronui neliko kitos išeities, kaip tik 
užsiropšti ant suolo ir paprašyti žmones laikytis rimties, tačiau ke- 
turi ar penki augaloti vyrai prišoko prie jo ir, pačiupę už kojų, iškėlė 
aukštyn. Aš išsigandau, — dėl jo ir dėl savęs, — bet Ciceronas išskė- 
tė rankas, tarsi būtų norėjęs apglėbti visą pasaulį. Paskui, užsodinę 
jį sau ant pečių, atsuko veidu į forumą. Aplodismentai sukėlė šuorą, 
panašų į ką tik atidaryto žaizdro dvelksmą, o šūksniai „Ci-ce-ro-nas! 
Ci-ce-ro-nas! Ci-ce-ro-nas!“, rodės, perskels Romos dangų. 

Pagaliau Gajus Veris priėjo liepto galą. Mes niekada nesu- 
žinojome, kas būtent įvyko šventykloje, Glabrijui nutraukus teis- 
mo posėdį, bet Ciceronas manė, kad Hortenzijus ir Metelas savo 
klientą įtikino, jog tolesnė gynyba yra beprasmiška. Jie jau buvo 
praradę ir garbę, ir autoritetą, todėl siekiant apsaugoti senatą nuo 
dar didesnės žalos reikėjo kuo greičiau nutraukti su Veriu visus ry- 
šius. Jo dosnumas prisiekusiesiems jau nebeturėjo reikšmės — po 
ką tik stebėtos scenos nė vienas iš jų nebūtų drįsęs balsuoti už 
Verio išteisinimą. Šiaip ar taip, miniai išsiskirsčius, Veris paslapčia 
išsliūkino iš šventyklos ir temstant paliko miestą; kai kas pasako- 
jo, kad jis, persirengęs moterimi, galvotrūkčiais nurūko pietinės 
Galijos kryptimi. Jo tikslas buvo Masilijos uostas, kur tradiciškai 
rinkdavosi pabėgėliai ir, susėdę prie keptos ant laužo kefalės, pa- 
sakodavo savo graudžias istorijas, įsivaizduodami esą kur nors Ne- 
apolio įlankoje. 

Veriui pabėgus, beliko nustatyti piniginės baudos dydį, todėl 
sugrįžęs namo Ciceronas sušaukė susirinkimą. Niekas tiksliai ne- 
žinojo, kiek Veris buvo prisiplėšęs savo valdymo Sicilijoje metais, 
— man teko girdėti apie keturiasdešimties milijonų sumą, bet Liu- 
cijus, kaip įprastai, buvo nusiteikęs radikaliau: konfiskuoti visą Verio 
nuosavybę. Kvintas manė, kad ši suma turėtų sudaryti apie dešimt 
milijonų. Na, o Ciceronas, kaip žmogus, ką tik įamžinęs tokią stulbi- 
namą pergalę, atrodė keistai tylus ir, įsitaisęs savo darbo kambaryje, 
Hortenzijaus laišką, kuriame buvo rašoma, kad Veris žada sumokėti 
teismui vieno milijono vertės kompensaciją. Tokia žinia Liucijų 
pritrenkė, ir jis Verio pasiūlymą pavadino įžeidimu, o Ciceronas 
pasiuntiniui griežtai atkirto ir išsiuntė jį atgal nieko nepešusį. Po va- 
landos šis sugrįžo su „galutine suma“, kaip ją pavadino pats Horten- 
zijus: laiške buvo kalbama apie pusantro milijono. Šįkart Ciceronas 
padiktavo ilgesnį atsakymą: 

Nuo Marko Tulijaus Cicerono 

Kvintui Hortenzijui Hortalui 

Sveikinu! 

Atsižvelgdamas į absurdiškai mažą tamstos ginamojo 
pasiūlytą kompensaciją už beprecedentį blogį, ketinu kreiptis 
Į Glabrijų, kad šis leistų man rytoj tęsti pradėtą kaltinimą 
7 aš galėčiau pasinaudoti savo teise kreiptis į teismą šiuo ir 
kitais klausimais. 


— Nagi, pamatysime, ar jis ir jo draugai aristokratai labai su- 
sižavės perspektyva uostyti savo pačių sukeltas dulkes, — šūktelėjo 
man Ciceronas. 

Užantspaudavęs laišką, nunešiau jį pasiuntiniui, o grįžęs sėdau 
užrašyti šeimininko kalbos, kurią jis nusprendė pasakyti rytoj. Tai 
turėjo būti negailestingas aristokratų puolimas, kaltinimas, kad jie, 
gindami tokį niekšą kaip Veris, pardavinėjo garbingus savo ir savo 
protėvių vardus. Paragintas Liucijaus, jis išliejo visą savo neapy- 
kantą. 

— Mes puikiai suprantame, su kokiu pavydu ir antipatija va- 
dinamieji kilmingieji reaguoja į „naujokų“ laimėjimus ir pastangas. 
Vos tik trumpai akimirkai prarandame budrumą, mums tuojau pat 
paspendžiamos pinklės. Užtenka menkiausios spragos, ir mums iš- 
kart metamas įtarimo šešėlis arba kaltinimas blogu elgesiu. Mums 
nevalia nė akimirką atsipalaiduoti ir eiti poilsio. Mes turime priešų 
— drąsiai pasitikime juos. Turime svarbių darbų — neatidėliokime 
jų. Nepamirškime, kad viešai žinomas priešas yra ne toks grėsmingas 
kaip tas, kuris tyli ir slepia savo veidą po kauke! 

— Dar tūkstantis balsų, — suburbėjo Kvintas. 

Diena artėjo vakarop, o iš Hortenzijaus pasiuntinys su atsaky- 
mu nesirodė. Žemę jau buvo pradėjusios gaubti sutemos, kai gatvėje 
pasigirdo kažkoks sambrūzdis ir netrukus į darbo kambarį įbėgo 
Erosas ir pranešė kvapą gniaužiančią naujieną: prieangyje stovi pats 
Pompėjus Didysis. Tai iš tikrųjų buvo staigmena, o Ciceronas su- 

spėjo tik susimirksėti su savo broliu, kai pasigirdo gerai pažįstamas, 
lojimą primenantis balsas: 

— Kur jis? Kur didžiausias šio amžiaus oratorius? 

Ciceronas sau po nosimi nusikeikė ir išėjo į tabulinumą, jam iš 
paskos nusekė Kvintas, Liucijus, o paskiausiai ir aš — pačiu laiku, 
nes vyresnysis konsulas jau skubėjo iš atriumo. Kuklaus namo fone 
jo figūra atrodė dar didesnė negu įprastai. 

— Štai kur jis! — sušuko Pompėjus Didysis. — Štai tas žmo- 
gus, kurį dabar visi nori pamatyti! 

Jis nudrožė tiesiai prie Cicerono, išskėtė savo stiprias rankas 
ir tarytum meška jį apsikabino. Stovėdamas Ciceronui už nugaros, 
mačiau, kaip jo klastingos pilkos akys perbėgo mus visus, o paskui 
jis panoro susipažinti su mumis visais iš eilės, netgi su manimi, todėl 
aš, menkas, iš Arpinumo kilęs vergas, galiu pasigirti, kad sulaukęs 
trisdešimt ketverių sveikinausi rankos paspaudimu su abiem Romos 
konsulais. 

Palikęs jį lydėjusius asmens sargybinius laukti gatvėje, jis vidun 
jėjo visiškai vienas, šitaip išreikšdamas savo pasitikėjimą ir palanku- 
mą. Ciceronas, kuris, kaip visuomet, elgėsi nepriekaištingai, paliepė 
Erosui apie garbingo svečio apsilankymą pranešti Terencijai, o man 
pavedė įpilti truputį vyno. 

— Labai nedaug, — tarė Pompėjus, ištiesdamas savo milžiniš- 
ką leteną virš taurės. — Vykstame vakarienės, todėl pas jus užėjau 
tik trumpam. Negalėjome praeiti pro kaimyną, neužsukę išreikšti 
pagarbos. Stebėjome tavo pažangą, Ciceronai, pastarosiomis dieno- 
mis. Gaudavome pranešimus iš savo bičiulio Glabrijaus. Nuostabu. 
Už tave! 

Jis kilstelėjo taurę, tačiau lūpų net nesuvilgė. 

— Kadangi šią rimtą kovą jau laimėjai, tikėsimės truputį daž- 
niau pasimatyti. Juolab kad aš greitai būsiu vėl tiktai eilinis pilietis. 

Ciceronas nežymiai linktelėjo galva. 

— Man būtų malonu. 

— O ką, jeigu poryt? Ką apie tai manai? 

— Betgi poryt startuoja Pompėjaus žaidynės. Manding, kon- 
sulas bus užsiėmęs? Gal geriau kurią kitą dieną... 

— Niekai. Atvyk į mūsų tribūną, ir galėsime kartu stebėti 
atidarymą. Niekas dėl to neprieštaraus. Tegul visi mato, kad esa- 
me draugai, — oriai pareiškė Pompėjus. — Tikiuosi, tau patinka 
žaidynės? 

Ciceronas dvejojo — greičiausiai svarstė, kokias pasekmes gali 
sukelti atsisakymas arba sutikimas. Tačiau pasirinkimo jis neturėjo. 

— Žaidynes aš tiesiog dievinu, — atsakė jis. — Nieko vertin- 
gesnio nesugalvočiau. 

— Puiku, — nušvito Pompėjus. 

Tuo metu nusileido Erosas ir pranešė, kad Terencija negaluoja, 
todėl guli lovoje ir atsiprašo, kad negali ateiti. 

— Kaip gaila, — tarė truputį įsižeidęs Pompėjus. — Tikėki- 
mės, ateityje dar bus progų susitikti. 

Jis ištiesė man savo taurę net mreparagavęs vyno ir tęsė: 

— Mums jau metas. Neabejoju, kad ir jūs turite ką veikti. 
Beje, — pridūrė jis, stovėdamas ant atriumo slenksčio, — ar jau nu- 
sprendei, kokio dydžio baudą skirti? 

— Dar ne, — atsakė Ciceronas. 

— O kąjie siūlo? 

— Pusantro milijono. 

— Sutik, — patarė Pompėjus. — Apdrabstei juos mėšlu, ir 
užteks. Nėra reikalo versti jį dar ir suvalgyti. Man asmeniškai būtų 
nesmagu, o ir valstybės stabilumui nepasitarnautų, jei teismas vyktų 
toliau. Tikiuosi, mane supratai? 

Draugiškai linktelėjęs jis išėjo. Išgirdome, kaip atsidarė para- 
dinės durys, o apsaugos vadas sukomandavo „Ramiai!“ Durys užsi- 
darė. Kurį laiką niekas nepratarė nė žodžio. 

— Koks nemalonus žmogus, — pirmasis prašneko Cicero- 
nas. — Įpilk man dar vieną taurę. 

Atnešęs ąsotį, pastebėjau, kaip Liucijus susiraukė. 

— Kas jam davė teisę su tavimi šitaip kalbėti? — paklausė 
jis. — O sakė, kad tai — draugiškas apsilankymas. 

— Draugiškas apsilankymas! Ak, Liucijau! — nusijuokė Cice- 
ronas. — Tai buvo mokesčių rinkėjo vizitas. 

— Mokesčių rinkėjo? Tu jam ką nors skolingas? — Liucijus 
buvo filosofas, tačiau ne idiotas, todėl netrukus suprato, ką tai reiš- 
kia. — Viskas aišku! 

Liucijaus veidu perbėgo pasišlykštėjimo šešėlis, ir jis nusisuko. 

— Pasigailėk manęs, prakilnybe, — tarė Ciceronas, sulaiky- 
damas jį už rankos. — Neturėjau iš ko rinktis. Markui Metelui 
buvo iškritęs burtas vadovauti turto prievartavimo teismui. Prisie- 
kusieji buvo papirkti. Bylos nagrinėjimui buvo lemta žlugti. Dar 
tiek, — Ciceronas nykščiu ir smiliumi pademonstravo colio ilgumo 
atstumą, — ir aš būčiau atsisakęs šios bylos. Tada Terencija patarė 
sutrumpinti savo kalbą ir aš radau išeitį — per pirmąsias dešimt 
teismo dienų pateikti visus dokumentus, iškviesti liudyti visus liudy- 
tojus ir sugėdinti prisiekusiuosius. Toks buvo mano planas, Liucijau: 
sugėdinti juos visos Romos akivaizdoje, kad neturėtų kito pasirinki- 
mo, kaip tik pripažinti Verį kaltu. 

Jis žūtbūt stengėsi įtikinti savo S išboli tarytum Liucijus 
vienintelis būtų sudaręs prisiekusiųjų teismą, atidžiai stebėdamas jo 
veidą ir jame bandydamas įskaityti, kokie žodžiai ir argumentai jam 
padarytų didžiausią įspūdį. 

— Betgi Pompėjus, — piktai prabilo Liucijus. — Po viso to, 
kaip jis su tavimi pasielgė anksčiau! 

— Man reikėjo tik vieno, Liucijau — vienos labai mažos pa- 
slaugos. Norėjau užsitikrinti, kad jis man netrukdytų ir būtų leista 
nedelsiant liudyti visiems liudytojams. Nebuvo jokių papirkų, jokios 
korupcijos. Aš norėjau būti tikras, kad Glabrijus neprieštaraus mano 
planui. Tačiau būdamas kaltintoju negalėjau pats kreiptis į pretorių. 
Tada ėmiau sukti galvą: kas galėtų tai padaryti? 

Kvintas įsiterpė: 

— Romoje buvo vienintelis toks žmogus, Liucijau. 

— Teisingai! — šūktelėjo Ciceronas. — Vienintelis žmogus, 
kurio Glabrijus iš pagarbos klausytų. Žmogus, grąžinęs jam sūnų 
mirus žmonai, su kuria Glabrijus buvo išsiskyręs. Pompėjus. 

— Tačiau tai nebuvo mažytė paslauga, — nesutiko Liucijus. — 
Tai buvo rimtas įsikišimas. O dabar teks už tai susimokėti — ne tau 
pačiam, bet siciliečiams. 

— Siciliečiams? — pakartojo Ciceronas, prarasdamas savitvar- 
dą. — Siciliečiai niekada neturėjo geresnio draugo už mane. Jeigu ne 
aš, teismas taip ir nebūtų įvykęs. Jeigu ne aš, Veris niekuomet nebūtų 
pasiūlęs pusantro milijono kompensacijos. Dievai mato, jei ne aš, 
Gajus Veris po dvejų metų būtų tapęs 40254/u/ Neturi teisės kaltinti 
mane apleidus Sicilijos gyventojus! 

— Atsisakyk jam mokėti, — tarė Liucijus, pagriebęs jam už 
rankos. — Ryt teisme pareikalauk didžiausios, kokia tik įmanoma, 
baudos ir pasiųsk Pompėjų velniop! Tavo pusėje — visa Roma. Pri- 
siekusieji neišdrįs eiti prieš tave. Manai, kad Pompėjus kam nors 
labai rūpi? Po penkių mėnesių, kaip pats ką tik sakė, jis jau nebebus 
konsulas. Pažadėk man. 

Ciceronas abiem delnais tvirtai suspaudė Liucijaus ranką ir 
įdėmiai pažvelgė jam į akis — tai buvo man gerai pažįstamas senas 
gestas, kurį šiame kambaryje teko matyti jau daugelį kartų. 

— Pažadu, — atsakė jis. — Pažadu gerai apie tai pagalvoti. 


Galbūt jis ir galvojo. Kas aš toks, kad kaltinčiau? Vis dėlto abe- 
joju, kad jis mąstė apie tai ilgiau kaip akimirką. Ciceronas niekuo- 
met netroško minios priekyje eiti griauti valstybės; tačiau sėkmės jis 
galėjo tikėtis tik stojęs į kovą ne vien prieš aristokratiją, bet ir prieš 
Pompėjų. 

— Liucijaus bėda yra ta, — pareiškė jis, susikeldamas kojas ant 
stalo, pusbroliui išėjus, — kad politiką jis laiko kova už teisingumą. 
Politika yra profesija. 

— Manai, Veris papirko Pompėjų, kad šis įsikištų ir apsaugotų 
jį nuo didesnių nuostolių? — pasiteiravo Kvintas, tarsi patvirtinda- 
mas man kilusį įtarimą. 

— Galimas daiktas. O dar labiau tikėtina, kad jis paprasčiausiai 
bijo būti suimtas per pilietinį karą tarp liaudies ir aristokratijos. Kai 

dėl manęs, tai būčiau patenkintas, jei galėčiau konfiskuoti visą Ve- 
rio turtą ir priversti tą niekšą misti Galijos augalais. Deja, to nebus, 
— atsiduso jis, — todėl verčiau pagalvokime, kam ir kiek nuostolių 
su pusantro milijono galėtume padengti. 

Visi trys likusį vakarą praleidome sudarinėdami turtingiausių 
ieškovų sąrašą, o Ciceronui suskaičiavus savo išlaidas, kurios sudarė 
beveik šimtą tūkstančių, mes suskaičiavome, kad jis galėtų ištesėti 
savo įsipareigojimus bent jau Stenijui ir visiems į Romą atvykusiems 
liudytojams. Tačiau ką reikės pasakyti žyniams? Kaip įkainoti iš 
šventyklų pagrobtas statulas, pagamintas iš brangakmenių ir taurių- 
jų metalų, kurias jau seniausiai buvo išlydę Verio juvelyrai? Kokiais 
pinigais numalšinti Gavijaus, Herenijaus ir kitų nekaltai nužudytų 
žmonių artimųjų ir draugų skausmą? Verio teismas leido Ciceronui 
pirmą kartą patirti, ką iš tikrųjų reiškia galia, — teisę pasirinkti vieną 
iš dviejų vienodai nemalonių galimybių, — ir tai jį gerokai nuvylė. 

Kitą rytą mes, kaip įprastai, nuvykome į teismą, kur mūsų jau 
laukė, kaip visuomet, didelė minia; viskas atrodė taip pat, kaip ir 
anksčiau, išskyrus kad šįkart neatvyko Veris, o aplink tribunolą sto- 
vėjo dvidešimt ar trisdešimt magistratų sargybinių. Glabrijus pasakė 
trumpą įžanginę kalbą ir įspėjo, kad šįkart jis netoleruos jokių pažei- 
dimų, panašių į padarytus vakar, o paskui suteikė žodį Hortenzijui. 

— Dėl pablogėjusios sveikatos, — prabilo jis, ir iš visų pusių 
pasigirdo garsus juoko protrūkis. Praėjo kiek laiko, kol triukšmas 
aprimo, ir jis galėjo tęsti toliau. — Dėl pablogėjusios sveikatos, — 
pakartojo tą patį, — kuriai pakenkė teismo sesijoje patirta įtampa, ir 
norėdamas apsaugoti respubliką nuo jos griovimo, mano ginamasis 
Gajus Veris neketina toliau gintis nuo ypatingojo kaltintojo jam pa- 
teiktų kaltinimų. 

Tai taręs, jis atsisėdo. Išgirdę, kad Veris pagaliau nusileido, 
siciliečiai ėmė ploti, bet forume susirinkę žiūrovai šią žinią sutiko 
gana abejingai. Jie laukė Cicerono ženklo. Jis atsistojo, padėkojo 
Hortenzijui už jo kalbą, kuri, anot jo, buvo „kažkodėl trumpesnė už 
kitas jo kalbas, kurias jis įpratęs sakyti tokioje aplinkoje“, ir pareika- 


lavo, laikantis Kornelijaus įstatymo, skirti pačią griežčiausią bausmę: 

visam laikui atimti iš jo pilietines teises, „kad (Gajaus Verio šešėlis 
daugiau niekuomet nebaugintų jo aukų ir negrasintų teisėtai Romos 
valdžiai“. Šie jo žodžiai tą rytą sukėlė pirmąsias ovacijas. 

— Norėčiau, — toliau kalbėjo Ciceronas, — panaikinti visus 
jo nusikaltimus ir tiek žmonėms, tiek dievams grąžinti viską, ką jis 
iš jų atėmė. Junonai norėčiau sugrąžinti jos šventyklų Melitoje ir 
Samose puošmenas ir visas jai paaukotas aukas. Norėčiau, kad Mi- 
nerva galėtų džiaugtis tokia pat puošnia kaip kadaise savo šventykla 
Sirakūzuose. Norėčiau, kad Segestos gyventojai atgautų Dianos 
statulą, o Tyndaris — Merkurijų. Norėčiau atitaisyti dvigubą žalą, 
padarytą Cererai, nes jos atvaizdai buvo pagrobti iš Henos ir Ka- 
tinos. Tačiau niekšas paspruko, po savęs palikdamas tik plikas savo 
namų Romoje ir provincijoje sienas bei grindis. Tai yra vienintelis 
turtas, kurį galime konfiskuoti ir parduoti. Verio advokatas įvertino 
jo namus pusantro milijono sestercijų suma ir siūlo priimti tai kaip 
kompensaciją už jo padarytus nusikaltimus. 

Pasigirdo murmėjimas, o balsas iš minios šūktelėjo: 

— Per mažai! 

— Sutinku. Per mažai. Manau, kai kuriems iš šiandien teisme 
sėdinčių Verio šalininkų, gynusių jį klestėjimo metais, taip pat ir 
visiems, pažadėjusiems jam savo, kaip prisiekusiųjų, paramą, derėtų 
atidžiau įsiklausyti į savo sąžinę, tiksliau sakant — atidžiau apžiūrėti 
savo vilas! 

Tai išgirdęs Hortenzijus neištvėrė ir atsistojęs pareiškė, kad 
kaltintojas kalba mįslėmis. 

— Ką gi, — akimirksniu atšovė Ciceronas, — kadangi Veris 
konsului parūpino dramblio kaulo sfinksą, minti mįslės jis turėtų 
būti įpratęs. 

Nemanau, kad tai buvo suplanuotas sąmojis, nes Ciceronas ne- 
žinojo, ką į jo kaltinimą atsakys Hortenzijus. Nors, gerai pagalvojus, 
turint omenyje mano naivumą, galima daryti prielaidą, kad tai buvo 
viena iš tų spontaniškų pastabų, gimusių Cicerono galvoje, jam ry- 
mant prie žvakės. Šiaip ar taip, bet šis atvejis geriausiai iliustruoja, 
koks svarbus tokiais atvejais gali būti humoras, nes šiandien žmonių 

atmintyje iš paskutinio teismo posėdžio išliko tik ši kandi replika 
apie dramblio kaulo sfinksą. Žvelgdamas atgal negalėčiau netgi pa- 
sakyti, kad tai buvo labai juokinga. Tačiau Cicerono žodžiai sukėlė 
ovacijų bangą ir keblią situaciją pavertė dar vienu jo triumfu. 

„Greitai sėskis“, — sėkmės atveju Molonas visuomet duodavo 
tą patį patarimą, ir Ciceronas nedvejodamas juo pasinaudojo. 

Aš ištiesiau jam rankšluostį, kurį jis tuojau paėmė ir, nesi- 
liaujant aplodismentams, ėmė šluostytis veidą ir rankas. Pagaliau 
įtampa, tvyrojusi Gajaus Verio teisme, atslūgo. 


Antroje dienos pusėje senatas susirinko paskutiniam posėdžiui 
prieš penkiolika dienų truksiančias Pompėjaus žaidynes. Ciceronas 
užtruko derindamas paskutinius klausimus su siciliečiais, todėl 
matydami, kad vėluojame į posėdžio pradžią, į senatą iš Kastoro 
šventyklos leidomės bėgte. Krasas, kuris tą mėnesį vadovavo senatui, 
jau buvo davęs ženklą pradėti ir skaitė paskutinį Lukulo raportą apie 
karinę kampaniją Rytuose. Užuot pertraukęs jo kalbą ir įėjęs į vidų, 
Ciceronas liko stovėti prie užtvaro ir klausėsi, ką pasakoja Lukulas. 
Aristokratijai atstovaujantis generolas gyrėsi iškovojęs keletą triuš- 
kinamų pergalių, įsiveržęs į Tigrano karalystę, mūšyje nugalėjęs patį 
karalių, nukovęs dešimtis tūkstančių priešo karių, užgrobęs Nisibi- 
zės miestą karalystės gilumoje ir įkaitu paėmęs karaliaus brolį. 

— Krasas turėtų jaustis sugniuždytas, — man į ausį džiugiai 
sukuždėjo Ciceronas. — Jis gali pasiguosti tik tuo, kad Pompėjus 
dar labiau netveria iš pavydo. 

Jis buvo teisus — šalia Kraso sėdintis sukryžiuotomis ant krū- 
tinės rankomis Pompėjus atrodė paskendęs niūriose mintyse. 

Krasui baigus skaityti, Ciceronas pasinaudojo trumpa: per- 
traukėle ir įėjo į vidų. Kepino karšta saulė, o šviesos spinduliuose, 
krintančiuose pro aukštus langus, sūkuriavo daugybė mašalų. Jis 
žengė centriniu taku ryžtingai, aukštai pakelta galva, lydimas sena- 
torių žvilgsnių; praėjo vietą prie durų, kurioje anksčiau sėdėdavo, ir 
netrukus atsidūrė priešais konsulams skirtą pakylą. Pretorių suolas 

atrodė pilnas, tačiau Ciceronas, atsistojęs prie jo, kantriai laukė, 
aiškiai demonstruodamas, kad nuo šiol sėdės būtent čia — kaip ir 
visi senato nariai jis puikiai žinojo seną tradiciją, jog bylą laimėjęs 
kaltintojas perima pralaimėtojo statusą. Nežinau, kiek laiko tęsėsi 
tokia nejauki tyla, bet man ji atrodė labai ilga, o vienintelis ją trikdęs 
garsas buvo karvelių ant stogo burkavimas. Galiausiai Afranijus, 
šiurkščiai stumtelėjęs savo kaimynus, kad šie pasislinktų, mostelėjo 
ranka ir pakvietė atsisėsti šalia jo. Ciceronas prasiskynė sau taką pro 
kokį pustuzinį ištiestų kojų ir įžūliai įsitaisė naujoje vietoje. Tada 
apžvelgė savo konkurentus, pasižiūrėdamas kiekvienam iš jų į akis 
ir atlaikydamas įdėmius jų žvilgsnius. Niekas jam neprieštaravo. Po 
kiek laiko kažkas atsistojo kalbėti ir pagiežos kupinu balsu padėkojo 
Lukului ir jo šlovingiesiems legionams — dabar man atrodo, kad 
tai greičiausiai buvo pats Pompėjus. Netrukus senate vėl pasigirdo 
įprastas ūžesys. 

Užsimerkiu ir vėl matau tuos pačius auksinių spindulių už- 
lietus veidus vėlyvą vasaros popietę — Ciceroną, Krasą, Pompėjų, 
Hortenzijų, Katulą, Katiliną, brolius Metelus — ir negaliu patikėti, 
kad ir jie, ir jų ambicijos, ir netgi pats pastatas, kuriame jie sėdėjo, 
jau virtę dulkėmis. 


ANTRA DALIS 


PRETORIUS 


68-64 m. pr. Kr. 


„Nam eloguentiam guae admirationem non babet nullam iudico“ 
„Jei iškalba nesužavi, aš jos nelaikau iškalba.“ 


Ciceronas. Laiškas Brutui, 48 m. pr. Kr. 


X 


Savo pasakojimą tęsiu ne nuo tos vietos, kur baigėsi paskutinis 
ritinys, bet praleidęs dvejus metus. Tokia elizija, mano manymu, 
iškalbingai byloja apie žmogaus prigimtį, todėl jei manęs paklaus- 
tumėte: „Tironai, kodėl tu nusprendei peršokti tokį ilgą Cicerono 
gyvenimo periodą?“, aš būčiau priverstas atsakyti: „Todėl, mano 
drauge, kad tai buvo laimingi metai, o aš nedaug težinau dalykų, nuo 
kurių skaitymas taptų toks nuobodus kaip nuo laimės aprašymo.“ 

Senatoriui edilo pareigos atnešė didelę sėkmę. Pagrindinė jo 
pareiga buvo aprūpinti miestą pigiais grūdais — štai čia ir teko 
raškyti Verio teismo vaisius. Išreikšdami dėkingumą savo gynėjui, 
Sicilijos ūkininkai ir prekeiviai grūdais padėjo jam ne tik palaikyti 
žemas kainas, bet vieną kartą netgi dovanojo pilną grūdų laivą. Ži- 
noma, Ciceronas buvo gana gudrus, todėl pareiškė, kad tokiu būdu 
jo skolininkai grąžino jam skolą. Grįžęs į deivės Cereros šventyklą, 
kurioje rinkdavosi edilai, jis padalijo šią dovaną maždaug šimtui 
žmonių, kurie buvo atsakingi už atskirus Romos rajonus ir faktiškai 
ją valdė, o šie iš dėkingumo tapo jo klientais. Jų padedamas, Cicero- 
nas per kelis mėnesius sukūrė analogų neturintį rinkimų mechaniz- 
mą (Kvintas mėgo girtis, kad per valandą, kada tik panorėjęs, galėtų 
gatvėje suburti porą šimtų šalininkų), todėl Ciceronai žinodavo 
kone viską apie miesto nutikimus. Pavyzdžiui, jei kokiems staty- 
bininkams arba krautuvininkui reikėdavo gauti tam tikrą leidimą, 
prie savo namo prijungti vandentiekį arba susirūpindavo vietinės 
šventyklos padėtimi, žinia apie tai anksčiau ar vėliau pasiekdavo abu 
brolius. Toks dėmesys nuobodžioms smulkmenoms kartu su puikia 
iškalba mano šeimininkui leido tapti įtakingu politiku. Jam pavyko 

netgi žaidynės, — tiesą sakant, jas brolio vardu suorganizavo Kvin- 
tas, — o Cereros garbei skirtų iškilmių kulminacija tradiciškai tapo 
lapių su deglais, pririštais joms prie uodegų, lenktynės Maksimo 
Cirke, kurių metu visa dviejų šimtų tūkstančių žiūrovų minia stovė- 
dama audringai sveikino pagrindinėje tribūnoje sėdintį Ciceroną. 

— Tai, kad daugybė žmonių su malonumu stebi šį iki koktumo 
bjaurų spektaklį, — tarė jis man, kai vakare, pasibaigus šventei, grį- 
žome namo, — verčia kone suabejoti viena prielaida, kuria pagrįsta 
demokratija. 

Vis dėlto jam patiko, kad žmonės dabar jį laikys ne tik „Išmin- 
čiumi“, „Graiku“, bet ir geru varžybų organizatoriumi. 

Lygiai taip pat sėkmingai klostėsi ir jo teisinė praktika. Hor- 
tenzijus, baigęs metus trukusią įprastai lengvą konsulo karjerą, 
daugiausia laiko praleisdavo prie Neapolio įlankos, bendraudamas 
su savo mielomis, brangakmeniais puoštomis žuvimis ir vynu lais- 
tomais medžiais, tokiu būdu netrukdydamas Ciceronui dominuoti 
Romos advokatūroje. Dėkingi klientai buvo tokie dosnūs, kad gana 
greitai jam pavyko surinkti savo broliui reikalingą milijoną, kuris 
leistų jam kandidatuoti į senatą — mat Kvintas pavėluotai atsidėjo 
politiko karjerai, nors ir nepasižymėdamas tam reikalinga iškalba 
(pats Ciceronas asmeniškai buvo įsitikinęs, kad broliui pagal jo 
charakterį geriau tiktų karinė tarnyba). Vis dėlto, nepaisant sparčiai 
gerėjančios materialinės padėties ir stiprėjančio autoriteto, Cicero- 
nas atsisakė išsikelti iš savo tėvo namų, baimindamasis, kad įsikūręs 
Palatino kalvoje susigadintų savo, kaip Kovotojo už liaudį, įvaizdį. 
Vietoj to jis, nepasitaręs su Terencija, pasiskolino nemažą pinigų 
sumą ir įsigijo didžiulę užmiesčio vilą maždaug už trylikos mylių 
nuo smalsių miestiečių rinkėjų akių, Albos kalvoje, ne per toliausiai 
nuo Tuskulumo. Kai Ciceronas nusprendė parodyti jai savo pirkinį, 
ji dėjosi nepatenkinta ir tvirtino, kad dėl pasikeitusio klimato jai 
gali paūmėti reumatas. Tačiau aš gerai žinau, kad ji slapčia džiūgavo, 
jog vos po pusvalandžio kelionės nuo Romos galės madingai leisti 
laisvalaikį. Kaimynystėje buvo įsikūręs Katulas, o ne per toliausiai 
stovėjo ir Hortenzijaus namas, tačiau Ciceronas ir aristokratai buvo 

tokie priešiški vienas kitam, kad ilgas vasaros dienas jis praleisdavo 
skaitydamas ir rašydamas savo viloje, čia pat augančių tuopų pa- 
unksnėje, tačiau nė vienas iš jų nesiteikė pakviesti jo vakarienės. 
Cicerono tai netrikdė, greičiau teikė jam malonumą, nes šis namas 
kadaise priklausė pačiam įžymiausiam ir didžiausiam didvyriui Su- 
lai; todėl jis puikiausiai suprato, kad jame dabar gyvenantis kažkoks 
pašalinis iš Arpinumo juos erzinte erzino. Vila daugiau kaip dešimt- 
metį nebuvo perdažyta, todėl ant vienos sienos tebebuvo nutapyta 
scena, vaizduojanti karinį apdovanojimą iš savo karių priimantį 
diktatorių. Nusipirkęs namą, Ciceronas pirmiausia nuplovė šią sieną 
ir pasistengė, kad tą sužinotų visi jo kaimynai. 

Trisdešimt devintąjį savo gyvenimo rudenį Ciceronas pasitiko 
laimingas — jis buvo turtingas, populiarus, vasarą gerai pailsėjęs už- 
miestyje, — ir laukė ateinančių metų liepos mėnesį įvyksiančių pre- 
torių rinkimų, kuriuose jis, turėdamas reikiamą amžių, galės siekti 
paskutinio laiptelio, nuo kurio liks tik vienas žingsnis iki spindinčio 
konsulo sosto. 

Tačiau netrukus po tokios svaiginamos sėkmės sekė kritinis 
momentas, ir jo gyvenimas tapo kur kas įdomesnis, todėl aš vėl grįŽ- 
tu prie savo pasakojimo. 


Rugsėjo pabaigoje Pompėjus šventė savo gimtadienį, ir Cice- 
ronas jau trečius metus iš eilės buvo pakviestas į pokylį jo garbei. 
Atplėšęs laišką, mano šeimininkas sunkiai atsiduso, nes, jo manymu, 
gyvenime nedaug kas taip slegia, kaip draugystė su įžymiu žmogumi. 
Pradžioje, kai jį įtraukė į artimų Pompėjui žmonių ratą, Ciceronas 
jautėsi pamalonintas. Tačiau laikui bėgant jam pabodo klausytis tų 
pačių, jau daug kartų girdėtų kariškų juokelių, kurie buvo iliustruo- 
jami indų manevravimu po stalą, apie tai, kaip jaunystėje generolas 
prie Auksimumo pergudravo tris Marijaus armijas, arba būdamas 
dvidešimt ketverių per vieną vakarą išžudė septyniolika tūkstančių 
numidiečių, arba prie Valensijos visiškai sumušė ispanų sukilėlius. 

Pompėjus jau nuo septyniolikos metų įsakinėjo, todėl greičiausiai 
dėl šios priežasties savo intelektu jis nė iš tolo negalėjo prilygti 
Ciceronui. Pompėjui buvo svetimi spontaniški sąmojai, draugiškas 
šnekučiavimasis ir įžvalgūs pastebėjimai, kurie virsdavo rimtomis 
diskusijomis arba spėlionėmis apie Žmogaus veiksmų prigimtį. Jis 
mėgdavo daug kalbėti, kitiems pagarbiai tylint kartoti tas pačias 
banalybes ir mėgautis svečių komplimentais. Ciceronas dažnai 
sakydavo, kad jis mieliau leistų girtam kirpėjui Boarijaus forume iš- 
rauti visus jo dantis, negu sėdėti prie vaišių stalo ir klausytis eilinio 
monologo. 

Pompėjus nuobodžiavo. Pasibaigus konsulo kadencijai, kaip ir 
buvo žadėjęs, jis grįžo į šeimyninį gyvenimą — mat turėjo žmoną, 
jauną sūnų ir dar visiškai mažytę dukrą. Tačiau kas toliau? Netu- 
rinčiam oratoriaus talento, imtis teisinės praktikos nebūtų jokios 
prasmės. Apie literatūrinę veiklą jis nė negalvojo. Jam beliko tik pa- 
vydulingai klausytis apie pergalingus Lukulo žygius prieš Mitradatą. 
Nors Pompėjus dar neturėjo keturiasdešimties, jo ateitis jau buvo 
praeityje. Jis retsykiais išsiruošdavo į senatą, tačiau ne kalbėti, o pasi- 
klausyti, ir primygtinai reikalaudavo, kad šiose procesijose dalyvautų 
jo draugai bei pažįstami. Ciceronui, jausdavusiam pareigą nueiti su 
Pompėjumi bent pusę kelio, atrodė, tarytum stebėtų dramblį, ieš- 
kantį sau vietos skruzdėlyne. 

Vis dėlto Pompėjus buvo pats svarbiausias žmogus pasauly- 
je, tarp rinkėjų turėjęs daug gerbėjų, todėl bent jau artėjančiuose 
rinkimuose, iki kurių buvo likę mažiau negu metai, jis nebūtų pra- 
laimėjęs. Vasarą savo artimam bičiuliui Gabinijui jis pagaliau parū- 
pino tribūno postą ir šitaip pademonstravo, kad nežada nutolti nuo 
politikos. Taigi rugsėjo trisdešimtąją Ciceronas, kaip įprastai, išvyko 
į gimtadienio puotą, o sugrįžęs Kvintą, Liucijų ir mane apdalijo nau- 
jienomis. Pompėjus mėgo dovanas lyg mažas vaikas, todėl Ciceronas 
padovanojo jam Zenono, stoicizmo pradininko, ranka rašytą laišką, 
labai vertingą jau vien dėl savo dviejų šimtmečių senumo, 0 jį Cice- 
ronui Atėnuose buvo nupirkęs Atikas. Zinoma, mano šeimininkas 

būtų mielai pasilikęs šį laišką savo bibliotekoje Tuskulume, tačiau 
jis vylėsi, kad padovanojęs jį Pompėjui paskatins generolą domėtis 
filosofija. Tačiau šis tik viena akimi žvilgtelėjo į laišką ir visą dėmesį 
skyrė Gabinijaus dovanotam sidabruotam raganosio ragui, pripildy- 
tam egiptietiško afrodiziako, pagaminto iš paviano išmatų. 

— O, kad aš galėčiau atsiimti šitą laišką! — sudejavo Cicero- 
nas, krisdamas ant sofos ir atremdamas kaktą į viršutinę plaštakos 
pusę. — Nenustebčiau, jeigu dabar kuri nors iš jo tarnaičių naudoja 
jį ugniai įkurti. 

— Kas dar dalyvavo? — nekantraudamas paklausė Kvintas. Jis 
buvo tik prieš kelias dienas sugrįžęs į Romą, baigęs kvestoriaus tar- 
nybą Umbrijoje, todėl dabar tiesiog ryte rydavo visas naujienas. 

— Ak, ta pati kohorta. Be abejo, mūsų puikusis naujasis tribū- 
nas Gabinijus, jo uošvis, meno žinovas Palikanas, garsiausias visoje 
Romoje šokėjas Afranijus, Pompėjaus pastumdėlis ispanas Balbas 
ir eruditas Varonas. Tiesa, dar dalyvavo ir Markas Fontėjus, — lyg 
tarp kitko pridūrė Ciceronas, tačiau Liucijus suprato, kad tai nėra 
šiaip sau. 

— Ir apie ką gi su Fontėjumi pasikalbėjote? — taip pat apsi- 
mestinai nerūpestingai pasiteiravo Liucijus. 

— Apie šį bei tą. 

— Turbūt ir apie teismą? 

— Savaime suprantama. 

— Kas gins tą niekšą? 

Ciceronas akimirką nutilo, o paskui tyliai pratarė: 

— Aš. 

Nežinantiems apie šią bylą turėčiau paaiškinti. Fontėjus prieš 
kokius penkerius metus buvo Tolimosios Galijos valdytojas, ir tų 
metų žiemą, kai sukilimą Ispanijoje malšinančiam Pompėjui buvo 
gana striuka, jis į apsuptį patekusiam generolui nusiuntė reikiamą 
kiekį maisto ir būrį rekrutų ir padėjo jam su kariuomene išsilaikyti 
iki pavasario. Taip prasidėjo jų draugystė. Fontėjus elgėsi panašiai 
kaip Veris, todėl versdamas vietos gyventojus mokėti jam nelegalius 

mokesčius buvo susikrovęs nemažus turtus. Iš pradžių galai per daug 
nesipiktino, įtikinėdami save, kad plėšikavimas ir išnaudojimas vi- 
sais laikais buvo civilizacijos tarnai. Tačiau po triuškinamos Cicero- 
no pergalės prieš Sicilijos valdytoją galų vadas, vardu Induciomaras, 
atvyko į Romą prašyti senatoriaus, kad šis atstovautų jiems teisme. 
Liucijus, žinoma, buvo už. Tiesą sakant, tai jis ir atvedė Induciomarą 
į Cicerono namus — žvėries kailiu vilkintį ir kelnėmis mūvintį žmo- 
gų, kuris greičiau priminė laukinį padarą, todėl nieko nuostabaus, 
kad tą rytą atidaręs duris netekau žado. Vis dėlto Ciceronas manda- 
giai atsisakė. Praėjo metai, ir galams pavyko rasti patikimus teisinin- 
kus, kurie sutiko jiems padėti — tai buvo pretorius Pretorijus ir jo 
padėjėjas Markas Fabijus. Byla netrukus turėjo atsidurti teisme. 

— Tai bjauru, — supyko Liucijus. — Tu negali jo ginti. Jis 
kaltas lygiai taip pat kaip Veris. 

— Nesąmonė. Jis nieko nenužudė ir nekaltai neįkalino. Di- 
džiausias Fontėjaus nusikaltimas — kad jis kažkada uždėjo per 
didelį muito mokestį vynu prekiavusiems Narbonos pirkliams ir 
kelis vietinius gyventojus privertė sumokėti didesnį, negu mokėjo 
kiti, kelių remonto mokestį. Be to, — tuoj pat pridūrė Ciceronas, 
nelaukdamas, kol Liucijus suabejos tokiu kilniaširdišku Fontėjaus 
veiksmų interpretavimu, — kas mes esame, kad galėtume jį teisti? 
Tai sprendžia teismas, o ne aš arba tu. O gal kaip despotas uždrausi 
jam turėti advokatą? 

— Aš neleisiu, kad jo advokatu būtum /v, — atkirto Liucijus. 
Juk liudijimą apie jo nusikaltimus girdėjai iš paties Induciomaro 
lūpų. Ar byla turi žlugti vien todėl, kad Fontėjus yra Pompėjaus 
bičiulis? 

— Tai neturi nieko bendra su Pompėjumi. 

— Tai kas kaltas? 

— Politika, — tarė Ciceronas, staiga atsisėsdamas ir nuleisda- 
paaiškino: 

— Valstybės veikėjas daro lemtingą klaidą, leisdamas savo tau- 
tiečiams net trumpam laikui įtarti jį svetimšalių interesus iškeliant 

aukščiau už savo tautos interesus. Mano priešai paskleidė apie mane 
tokį prasimanymą po to, kai Verio byloje atstovavau siciliečiams, 
todėl šįkart, gindamas Fontėjų, norėčiau padaryti galą tokiam 
šmeižtui. 

— O kaipgi galai? 

— Lygiai taip pat sėkmingai jiems atstovaus Pretorijus. 

— Ne taip sėkmingai kaip tu. 

— Tačiau pats sakei, kad Fontėjaus argumentai silpni. Tegul 
silpnesnįjį gina stipresnis advokatas. Ar tai neteisinga? 

Ciceronas nusišypsojo savo žavinga šypsena, bet Liucijus ne- 
ketino taikytis. Manau, jis suprato, kad vienintelis būdas nugalėti 
Ciceroną ginčuose yra išvis nutraukti pokalbį, todėl atsistojo ir nu- 
šlubavo į atriumą. Tik tuo metu supratau, koks ligotas, liesas ir su- 
linkęs jis atrodė; jis taip ir neatsigavo po išsekimo Sicilijoje. 

— Kalbos, kalbos, kalbos, — tarė jis piktai. — Nejaugi tavo 
gudrybėms nėra galo? Tačiau neužmiršk, Markai, kad tavo stiprybė 
yra ir tavo silpnoji vieta, todėl man gaila tavęs, iš tikrųjų labai gaila, 
nes greitai tu jau nebeatskirsi, kur tavo gudrybės, o kur tiesa. O tada 
tu pralaimėsi. 

— Tiesa, — Ciceronas nusijuokė. — Abstrakti, filosofų mė- 
giama sąvoka! 

Tačiau jo sąmojis pakibo ore, nes Liucijus jau buvo išėjęs. 

— Sugrįš, — tarė Kvintas. 

Tačiau jis nesugrįžo, o Ciceronas kelias dienas iš eilės rengėsi 
teismui taip, tarytum jo būtų laukusi nemaloni, bet būtina chirurgi- 
nė procedūra. Jo ginamasis Fontėjus trejus metus laukė savo teismo 
ir nesėdėjo sudėjęs rankų, bet rinko gynybai reikalingą medžiagą. 
Jis rado liudininkų ispanų ir galų, tarp kurių buvo ir Pompėjaus ar- 
mijos karininkų, taip pat įvairių suktų ir godžių mokesčių mokėtojų 
ūkininkų bei pirklių, priklausančių Galijos romėnų bendruomenei, 
galinčių prisiekti, kad naktis buvo diena, o sausuma — jūra, jei tik 
jie būtų užuodę apčiuopiamą naudą. Vienintelis trūkumas, kurį 
Ciceronas pastebėjo iškart, vos tik pradėjęs ruoštis teismui, buvo ne- 
nuginčijama Fontėjaus kaltė. Jis ilgai sėdėjo žiūrėdamas į savo darbo 

kambario sieną, tuo tarpu aš pirštų galais tipenau aplink jį; manau, 
labai svarbu paaiškinti, ką jis iš tikrųjų veikė, nes tai atskleidžia jo 
charakterį. Kitaip nei ciniškas vidutinių gabumų advokatas, jis ne tik 
svarstė, kokios taktikos griebtis, norint pergudrauti kaltintoją, bet ir 
bandė rasti kažką, kuo būtų galima patikėti. Tai buvo pagrindinė jo, 
kaip genialaus teisininko ir valstybės veikėjo, savybė. „Žmones įtiki- 
na tikrumas“, — sakydavo jis. — Tu privalai tikėti tuo, ką sakai, prie- 
šingu atveju tavęs laukia nesėkmė. Bylos nelaimėsi argumentavimu, 
kad ir kaip logiškai, aiškiai ir nuostabiai tai darytum, jei auditorija 
pajus, kad netiki savo žodžiais.“ Ciceronui reikėjo tik vieno — rasti, 
kuo būtų galima patikėti, o jau tada jis turėtų į ką įsitverti, nuo ko 
atsispirti, ką išdailinti ir paversti valandos ar netgi dviejų valandų 
trukmės spektakliu, kuriame gvildenamas svarbiausias pasauliui 
"klausimas, ir ne bet kaip, o su užsidegimu, nustelbiančiu silpną prie- 
šininkų racionalumą. Paskui jis visa tai pamiršdavo. Ir kuo gi jis ga- 
lėjo tikėti Marko Fontėjaus atveju? Jis keletą valandų žiūrėjo į sieną, 
tačiau suprato tik viena: jo ginamasis buvo romėnas, kurį jo paties 
mieste užsipuolė tradiciniai Romos priešai galai, o visa ši byla, ne- 
priklausomai nuo to, kas joje teisus, o kas kaltas, buvo priešų klasta. 

Tokios linijos laikėsi Ciceronas, vėl atsidūręs gerai pažįstamoje 
aplinkoje, priešais Kastoro šventyklą įsikūrusiame teisme. Byla buvo 
nagrinėjama su didžiausiu entuziazmu, ir teismo posėdžiai vyko nuo 
spalio pabaigos iki lapkričio vidurio, vienas paskui kitą buvo iškviesti 
visi liudytojai, kol Ciceronas paskutinę dieną pasakė baigiamąją gy- 
nėjo kalbą. Įsitaisęs senatoriui už nugaros, aš nuo pat pirmos dienos 
žiūrovų minioje akimis ieškojau Liucijaus, tačiau man tik paskuti- 
niąją dieną pasirodė, kad pačiame gale, atsišliejęs į koloną, stovi kaž- 
koks blyškus šešėlis. Jeigu tai buvo jis, o dėl to nesu tikras, įdomu, ką 
jis galvojo, klausydamasis savo pusbrolio iškalbos, kai šis užsipuolė 
galus, pirštu rodydamas į Induciomarą ir sakydamas: 

— Ar jis bent nutuokia, ką reiškia liudyti teisme? Nejaugi 
didžiausias galų vagis vertas, kad mes jį sulygintume netgi su pačiu 
nedoriausiu Romos piliečiu? 

Ką jis manė, kai Ciceronas kreipėsi į tesimą, reikalaudamas 

atsakyti, kaip Romos prisiekusieji galėjo patikėti žmogumi, kurio 
dievai reikalauja žmonių aukų: 

— Kas nežino, kad jie iki šios dienos laikosi baisaus ir barba- 
riško papročio aukoti žmones? 

Ką Liucijus būtų pasakęs girdėdamas Ciceroną tvirtinant, kad į 
Romą atvykę galų liudytojai „išdidžiais pasipūtėlių veidais šlaistosi iš 
vieno forumo krašto į kitą ir grėsmingai šypsosi savo barbariška šyp- 
sena“. Ką jis būtų pamanęs apie Cicerono teatrą, kurį šis surengė, kai 
baigdamas savo kalbą ir teismui artėjant į pabaigą iškvietė Fontėjaus 
seserį vestalę, vilkinčią baltu ilgu, nuo galvos iki kojų pirštelių dailiai 
krintančiu apdaru ir smulkius pečius apsigobusią tokia pat balta lini- 
ne skara, ir kilstelėjo jai nuo veido baltą šydą, kad prisiekusieji pama- 
tytų jos ašaras, o brolis irgi pravirktų? Tada Ciceronui neliko nieko 
kito, kaip tik švelniai uždėti savo ranką ginamajam ant pečių. 

— Kreipiuosi į jus, garbieji žmonės, prašydamas išgelbėti šį nar- 
sų ir nekaltą pilietį nuo pražūties. Tegul pasaulis mato, kad jūs savo 
tautiečiais pasitikite labiau negu svetimšaliais, kad jums labiau rūpi 
mūsų piliečių gerovė, o ne svetimųjų užgaidos, kad jums svarbiau mal- 
davimai prižiūrinčiosios aukurą, ant kurio aukojamos jūsų aukos, o ne 
įžūlumas tų, kurie niokoja viso pasaulio šventyklas ir aukas. Galiausiai, 
gerbiamieji, parodykite tikrąjį romėnų orumą, parodykite, kad nekal- 
tosios vestalės maldos jums reiškia daugiau negu galų grasinimai. 

Ką gi, gudrybė pavyko, Fontėjus buvo išteisintas, o Ciceronas 
nuo tos dienos buvo laikomas pačiu uoliausiu Romos patriotu. 
Baigęs stenografuoti, pakėliau galvą ir įdėmiai apsidairiau, tačiau 
minioje atskirti pavienius žmones buvo neįmanoma — ji atrodė ta- 
rytum vientisa, keistai kunkuliuojanti būtybė, Cicerono pastūmėta 
tautinio pasididžiavimo ekstazėn. Šiaip ar taip, aš vis dėlto tikiuosi, 
kad Liucijaus ten nebuvo, ir turiu tam rimtą pagrindą, kadangi vos 
po kelių valandų jis buvo rastas savo namuose miręs. 


Žinia mus pasiekė tuo metu, kai Ciceronas kartu su Terencija 
vakarieniavo. Ją atnešė vienas iš Liucijaus vergų. Jis buvo dar visiškai 

vaikas ir be paliovos verkė, todėl su žinia pas senatorių teko eiti man 
pačiam. Kai pasakiau, kas atsitiko, jis pakėlė galvą, pažvelgė tiesiai į 
mane nieko nematančiomis akimis ir piktai pratarė: 

— Ne. 

Pasijutau taip, tarytum teisme būčiau jam pateikęs netinkamus 
dokumentus. Netrukus jis vėl prabilo: 

— Ne, ne. 

Tai buvo viskas, ką jis man atsakė. Ciceronas ne tik nesujudėjo, 
bet ir nesumirksėjo. Atrodė, kad jis nieko nesuprato. Galiausiai pra- 
bilo Terencija ir ramiu balsu pasiūlė nuvykti ir jam pačiam įsitikinti, 
kas atsitiko, o jis tuo metu, netardamas nė žodžio, žvilgsnį buvo įbe- 
dęs tiesiai sau į batus. 

— Nenuleisk nuo jo akių, Tironai, — tyliai paprašė Terencija. 

Ištikus sielvartui, laikas, rodos, sustoja. Šiandien aš pamenu tik 
atskirus ano vakaro ir vėlesnių dienų fragmentus, kurie dabar primena 
šiurpias haliucinacijas karštinės metu. Prisimenu, koks sulysęs ir išse- 
kęs atrodė Liucijaus kūnas, kai mes jį radome jo pašiūrėje. Jis gulėjo ant 
dešiniojo šono, sulenktomis per kelius kojomis, kairiąja ranka užsiden- 
gęs akis, o Ciceronas, priėjęs artyn, paėmė degančią žvakę ir tradiciškai 
pasilenkė prie jo, norėdamas prišaukti pusbrolį atgal į gyvenimą. 

— Ką jis matė? — Ciceronas keletą kartų paklausė to pa- 
ties. — Ką jis matė? 

Kaip jau minėjau, Ciceronas nebuvo prietaringas, tačiau ne- 
įstengė atsikratyti minties, kad Liucijus paskutinėmis dienomis 
regėjęs kažkokią siaubingą viziją, kuri ir sukėlusi jo mirtį. Turiu pri- 
sipažinti, kad visus tuos metus aš nešiojausi su savimi paslaptį, ir šios 
naštos dabar mielai atsisakysiu. Pačiame jo mažo kambarėlio kampe 
gulėjo piesta su grūstuve, šalia kurių, kaip mes iš pradžių pamanėme, 
buvo numesta šluotelė paprastųjų pankolių. Pagalvojome apie juos 
todėl, kad viena iš daugelio lėtinių Liucijaus ligų buvo virškinimo 
sutrikimas, kurį jis bandė išsigydyti gerdamas pankolio aliejų. Tik 
po kurio laiko, tvarkydamas kambarį, patryniau šiuos lapus nykščiu 
ir pajutau bjaurią pelėsiais ir nudvėsusia pele trenkiančios dėmėto- 
sios maudos smarvę. Tada aš supratau, kad Liucijus pavargo nuo to- 

kio gyvenimo, o neviltis — gal dėl neteisybės, gal dėl jį kamuojančių 
ligų — jį galutinai pribaigė, todėl sekdamas savo mylimu herojumi 
Sokratu jis pasirinko mirtį. Aš visada norėjau pasidalyti šia žinia su 
Ciceronu ir Kvintu. Tačiau tomis niūriomis dienomis kažkodėl nu- 
tariau pasilaikyti ją sau, o vėliau, praėjus tinkamam metui paslaptį 
atskleisti, pamaniau, kad jiems bus geriau ir toliau tikėti, jog Liucijus 
mirė sava mirtimi. 

Taip pat prisimenu, kad Ciceronas didelę pinigų sumą išleido 
gėlėms ir smilkalams, kad nupraustas, aliejais pateptas ir laidotuvių 
guolyje paguldytas, gražiausia toga aprengtas ir kaulėtomis kojomis 
į duris atgręžtas Liucijus net ir tokią pilką lapkričio dieną atsidurtų 
palaimintoje vainiklapių ir nuostabiausių kvapų giraitėje. Prisime- 
nu, kiek daug žmonių — draugų ir kaimynų — buvo atvykę atsi- 
sveikinti su šiuo vienišiumi, taip pat ir laidotuvių eiseną temstant į 
Eskvilinos lauką, kurios metu jaunasis Frugis per ašaras beveik ne- 
pajėgė kvėpuoti. Prisimenu laidotuvių raudas, muziką ir pagarbius 
pakelėje sustojusių romėnų žvilgsnius — juk pro šalį ėjo Ciceronas, 
kurio vardas Romoje šį tą reiškė. Sustingusiame į gruodą lauke po 
žvaigždėtu dangumi Liucijus buvo paguldytas ant laužo, o didysis 
oratorius, sunkiai tvardydamasis, mirusiajam dedikavo trumpą pa- 
negiriką. Tačiau, kad ir kaip stengėsi, savęs jis tądien nepergudravo, 
todėl netrukus liovėsi kalbėjęs. Jis netgi nepajėgė deglu uždegti mal- 
kų ir perleido šią pareigą Kvintui. Plykstelėjus ugniai, gedėtojai į ją 
sumetė atsineštus kvepalus ir smilkalus, ir blyksinčiomis žiežirbomis 
padabinti kvapūs dūmai nuvingiavo Paukščių Tako link. Tą vakarą 
senatoriaus darbo kambaryje užrašiau jo padiktuotą laišką Atikui, 
— tai buvo pirmasis iš kelių šimtų Atiko saugomų Cicerono laiškų, 
parašytas iš didelės pagarbos Liucijui, įžiebusiam jo kilnioje širdyje 
tokį stiprų prieraišumo jausmą: 

„Puikiai mane pažindamas, geriau už daugelį žmonių supranti, 
kokią kančią išgyvenu netekęs man brangaus pusbrolio Liucijaus, ir 
ką tai reiškia tiek mano visuomeniniame, tiek ir asmeniniame gyve- 
nime. Iš jo aš patyriau didžiausią, kokį tik įmanoma patirti, žmogaus 
gerumą.“ 

Nors Liucijus daugelį metų buvo praleidęs Romoje, jis visuo- 
met prašydavo, kad jo pelenai būtų palaidoti šeimos kriptoje Ar- 
pinume. Todėl kitą dieną po palaikų sudeginimo broliai Ciceronai 
kartu su savo žmonomis iš pat ryto susirengė trijų dienų kelionėn į 
rytus, išsiuntę savo tėvui žinią apie tai, kas atsitiko. Be abejo, kartu 
su jais išvykau ir aš, nes, nepaisant gedulo, Ciceronas negalėjo ap- 
leisti savo teisinės ir politinės korespondencijos. Vis dėlto pirmą, o 
galbūt ir vienintelį kartą per visus sykiu su juo praleistus metus aš 
nemačiau, kad kelionės metu mano šeimininkas užsiimtų kokiais 
nors oficialiais reikalais — jis paprasčiausiai sėdėjo, ranka pasirėmęs 
smakrą, ir stebėjo kraštovaizdį. Jis kartu su Terencija važiavo vienu 
vežimu, o Kvintas su Pomponija — kitu; pastarieji nuolat kivirčyda- 
vosi, todėl Ciceronas kartą pasikvietė brolį į šalį ir ėmė maldauti, kad 
nesipyktų bent jau dėl Atiko. 

— Oho, — atkirto Kvintas, — jei tau Atiko nuomonė tokia 
svarbi, tai kodėl pa/s jos nevedi? 

Pirmąją naktį praleidome Cicerono viloje Tuskulume, o nu- 
keliavę Via Latina keliu iki Ferentiumo gavome žinią, kad staiga 
mirė jų tėvas. 

Turint omenyje, kad jam buvo jau daugiau kaip septyniasde- 
šimt, o pastaraisiais metais jis dažnai sirgdavo, ši žinia mus pribloškė 
ne taip stipriai, kaip žinia apie Liucijaus mirtį, kuri galutinai pri- 
baigė nusilpusį senuką. Tačiau nesunku įsivaizduoti, kaip turėjome 
jaustis palikę vienus namus, išpuoštus gedulą reiškiančiomis pušų 
ir kiparisų šakomis, ir atsidūrėme kituose, kurie atrodė lygiai taip 
pat; negana to, į Arpinumą atvykome lapkričio dvidešimt penktąją, 
tai yra dieną, kuri skirta Prosperinai, Hado karalienei, siunčiančiai 
gyvųjų prakeiksmus mirusiųjų vėlėms. Ciceronų namas, apsuptas 
aukštų kalnų, stūksojo už trijų mylių nuo miesto plytinčiame slėny- 
je, o į jį vedė vingiuotas, akmenimis grįstas kelias. Šiose aukštumose 
buvo pakankamai šalta, kalnų viršūnės jau buvo apsigobusios snie- 
guotais vestalių šydais, kuriuos dėvės iki pat gegužės mėnesio. Buvo 

praėję jau dešimt metų po mano išvykimo iš Arpinumo, todėl, kai 
išvydau vietas, kuriose teko gyventi, manyje sukilo keistas jausmas. 
Priešingai negu Ciceronui, man kaimas visuomet patiko labiau už 
miestą. Aš čia gimiau; čia gyveno ir numirė mano motina ir tėvas; 
pirmuosius dvidešimt penkerius mano gyvenimo metus šios šalti- 
niuotos lankos ir krištoliniai upeliai su žaliuose krantuose augančio- 
mis aukštomis tuopomis žymėjo manojo pasaulio ribas. Matydamas 
mano susijaudinimą ir žinodamas, kaip aš buvau atsidavęs savo 
senajam šeimininkui, Ciceronas pakvietė mane eiti kartu su juo ir 
Kvintu atsisveikinti su mirusiuoju. Tam tikra prasme jų tėvui buvau 
skolingas ne ką mažiau už juos pačius, kadangi jis kažkodėl pamėgo 
mane dar visiškai bernioką ir išmokslino, todėl aš jam mielu noru 
padėdavau bibliotekoje, o vėliau gavau galimybę išvykti kartu su 
jo sūnumis. Pasilenkęs pabučiuoti jo šaltos rankos, labai aiškiai su- 
vokiau grįžęs namo, ir tada galvon atėjo mintis, kad galbūt galėčiau 
čia pasilikti kaip prievaizdas; tuomet vesčiau kokią nors savo luomo 
mergaitę ir mes susilauktume vaikų. Mano tėvai, nors jie ir buvo 
šeimynykščiai, o ne laukų darbininkai, mirė vos tik pradėję penktą 
dešimtį, todėl tuo metu buvau nusiteikęs, kad man geriausiu atveju 
liko dar dešimt metų. (Tačiau mes nė nenutuokiame, kaip mumis 
žaidžia likimo deivės!) Man buvo labai skaudu pagalvoti, kad galiu 
numirti nepalikęs palikuonių, todėl nusprendžiau artimiausiu laiku 
pasikalbėti apie tai su Ciceronu. 

Atsitiko taip, kad aš su juo galėjau pasikalbėti labai nuoširdžiai. 
Kitą dieną po mūsų atvykimo senasis šeimininkas atgulė šeimos 
kriptoje, paskui šalia jo alebastriniame inde buvo palaidoti ir Liu- 
cijaus pelenai, o galiausiai, kad vieta būtų pašventinta, paaukojome 
paršelį. Kitą rytą Ciceronas nusprendė apžiūrėti ką tik paveldėtą ūkį, 
todėl ir aš nusekiau jam iš paskos, kad prireikus galėčiau užrašyti jo 
žodžius. Tėvo ūkis buvo užstatytas kaip visiškai bevertis ir iš tikrųjų 
atrodė labai apleistas, todėl čia labai reikėjo darbščių rankų. Cice- 
ronas užsiminė, kad iš pradžių visa nuosavybe rūpinosi motina, tuo 
tarpu tėvas visą laiką buvo per didelis svajotojas, kad galėtų susitvar- 
kyti su prievaizdu ir tiekėjais; motinai mirus, tėvas pamažu sužlugdė 

savo ūkį. Atrodo, tai buvo pirmas kartas per dešimt mano tarnybos 
jam metų, kai jis paminėjo savo motiną. Jos vardas buvo Helvija. 
Mirė prieš dvidešimt metų, Ciceronui esant dar paaugliui, o po jos 
mirties jis išvyko į Romą studijuoti. Aš jos beveik neprisimenu, iš- 
skyrus buvus labai griežtą ir šykščią moterį, vieną iš tų šeimininkių, 
kurios žymi puodynes, norėdamos patikrinti, ar jų vergai nevagia, ir 
mėgaujasi, kai įtariamieji gauna rykščių. 

— Iš jos niekada neišgirdome gero žodžio, Tironai, — prasitarė 

renijų, kurios viduryje buvo nedidelė medžiais apaugusi sala, o joje 
matėsi pusiau nugriautas namelis. 

| — Vaikystėje dažnai nusigaudavau į salą ir ilgai ten sėdėda- 
vau, — tarė jis ilgesingu balsu. — Ištisas valandas! Svajodavau, kad 
esu Achilas, tiesa, ne mūšyje, o teisme. 

Jis nutilo, ir aš nusprendžiau nepraleisti tokios geros progos. 
Netrukus, stipriai jaudindamasis ir mikčiodamas, atskleidžiau savąjį 
planą pasilikti čia ir pasirūpinti ūkiu, o jis visą tą laiką, kol aš pasa- 
kojau, nenuleido akių nuo savo vaikystės salos. 

— Puikiai suprantu, ką nori pasakyti, — tarė atsidusdamas. — 
Ir aš panašiai jaučiuosi. Juk čia yra mūsų su broliu tėviškė, o mes 
esame nuo neatmenamų laikų čia gyvenusios giminės palikuonys. 
Čia mūsų protėviai rinkdavosi garbinti dievus, čia mūsų giminės 
šaknys, čia ir po šiai dienai stovi mūsų prosenelių statyti paminklai. 
Ką dar galėčiau pridurti? 

Jis atsigręžė į mane, ir aš pastebėjau, kokios tyros ir mėlynos jo 
akys. Pažvelgęs į jas, nebūtum nė įtaręs, kad dar visiškai neseniai verkė. 

— Tu tik prisimink šia savaitę matytus bejausmius mūsų my- 
limųjų kūnus ir pagalvok apie tai, kad kiekvieno žmogaus kelio gale 
laukia mirtis. Ech! — Jis ryžtingai papurtė galvą, tarytum norėda- 
mas atsikratyti slogaus sapno, o paskui vėl apsidairė aplink. Trumpai 
patylėjęs kalbėjo toliau, bet jau visiškai kitokiu balsu: 

— Paklausyk, ką pasakysiu. Kai dėl manęs, tai aš neketinu mir- 
ti, kol nepanaudojau net paties menkiausio talento, o kojos dar gali 

nunešti nors vieną vienintelę mylią. Neužmiršk, mielas drauge, kad 
tau lemta mane lydėti. 

Mes stovėjome greta, o Ciceronas draugiškai bakstelėjo alkūne 
man į šonąir paragino: 

— Pirmyn, Tironai! Juk tu esi ne šiaip sau metraštininkas, o 
sugebantis užrašyti mano žodžius taip pat greitai, kaip aš kalbu. Ne- 
valia leisti, kad toks stebuklas skaičiuotų avis Arpinume! Vykime 
šalin tokias kvailas mintis. 

Tuo ir baigėsi mano kaimiška idilė. Sugrįžome atgal į namą, 
o po pietų — gerai nepamenu, galbūt tai atsitiko rytojaus die- 
ną, — išgirdome nuo miesto pusės atkaukšint raitelį. Buvo pradėję 
lyti, — tai aš gerai prisimenu, — todėl nepatenkinti kiurksojome 
namo viduje. Ciceronas skaitė, Terencija siuvinėjo, Kvintas mokėsi 
vienu judesiu išsitraukti kalaviją, o Pomponijai skaudėjo galvą, todėl 
ji paprasčiausiai gulėjo. (Jai politika atrodė „nuobodi“, o Ciceronas 
jai už akių dėl to labai pyko. „Kas per kvailystė! — kartą pasiguodė 
jis. — Politika? Nuobodi? Politika — tai istorija ant sparnų! Kokia 
kita žmogaus veiklos sritis pasiektų pačias giliausias jo dvasios gel- 
mes — ir tai, kas jame kilniausia, ir tai, kas niekingiausia? Arba dar 
geriau demaskuotų mūsų stipriąsias ir silpnąsias puses? Nuobodu? 
Lygiai tą patį galima būtų pasakyti ir apie gyvenimą!“) Be kuriuo 
atveju, kanopoms nustojus kaukšėti, išėjau pasitikti raitelio, kuris 
padavė Pompėjaus Didžiojo antspaudū pažymėtą laišką. Jį atplėšęs, 
Ciceronas sušuko iš nuostabos. 

— Užpulta Roma! — pranešė jis, priversdamas trumpam atsi- 
kelti netgi Pomponiją. 

Jis suskato paskubomis skaityti. Padegtas žiemai prisišvartavęs 
Ostijoje konsulinis karo laivynas. Kartu su liktoriais ir patarnauto- 
jais pagrobti du pretoriai, Sekstilijus ir Belinas. Taip piratai norėjo 
įbauginti žmones. Sostinėje buvo kilusi panika. Romėnai reikalavo 
imtis atsakomųjų veiksmų. 

— Pompėjus nori, kad nedelsdamas atvykčiau pas jį, — pratarė 
Ciceronas. — Poryt jo užmiesčio viloje šaukiamas karo tarybos su- 
sirinkimas. 

Palikę visus kitus gana toli ir dardėdami dviračiu vežimu (Ci- 
ceronas niekada nejodavo, jei tik galėdavo rinktis), mes grįžome 
atgal tuo pačiu keliu, kuriuo buvome atvykę, todėl kitos dienos 
vakare jau buvome Tuskulume, senatoriaus viloje. Pompėjaus dvaras 
„stūksojo maždaug už penkių mylių į pietus, kitoje Albos kalvos pu- 
sėje. Tinginiai šeimynykščiai nesitikėjo tokio greito savo šeimininko 
sugrįžimo, todėl strimgalviais puolė tvarkytis. Ciceronas išsimaudė 
ir nuėjo tiesiai į lovą, tačiau nemanau, kad jis miegojo labai gerai, 
kadangi vidurnaktį lyg ir girdėjau bibliotekoje vaikščiojant, o ryte 
ant jo stalo radau pusiau išvyniotą Aristotelio Nikomacho etiką. Po- 
litikai yra gajūs žmonės. Kai įėjau į Cicerono kambarį, jis jau laukė 
manęs apsirengęs, nekantraudamas kuo greičiau sužinoti, ką su- 
manęs Pompėjus. Mes išvykome vos išaušus. Kelias ėjo lanku palei 
Albos ežerą, todėl, rausviems saulės spinduliams palietus snieguotas 
viršukalnes, išvydome iš raibuliuojančio vandens tinklus traukiančių 
žvejų siluetus. 

— Ar yra kita tokia graži šalis kaip Italija? — sumurmėjo jis, 
giliai kvėpuodamas. | 

Nors Ciceronas ir nepasakė, ką konkrečiai turįs omenyje, aš jį 
labai gerai supratau, kadangi mąsčiau apie tą patį, tai yra apie tai, ko- 
kia laimė ištrūkti iš niūraus Arpinumo, ir apie tai, kad tik susidūręs 
su mirtimi Žmogus pasijunta esąs gyvas. 

Po kurio laiko išsukome iš kelio ir, įvažiavę pro įspūdingus 
vartus, atsidūrėme ilgame kiemo keliuke, dengtame auksinguoju 
smėliu, kurį iš abiejų pusių juosė kiparisų siena. Parke buvo pristaty- 
ta daugybė marmurinių skulptūrų, kurias karvedys, be abejo, parsi- 

gabeno po sėkmingų karinių Žygių. Sodininkai grėbė lapus ir dailino 
buksmedžių gyvatvorę. Pasijutome patekę į turtingo žmogaus dvarą. 
Įeidamas į didingą namą, Ciceronas pašnibždėjo, kad laikyčiausi 
šalia jo, ir aš, rankoje laikydamas dėklą su dokumentais, kukliai nu- 
sekiau jam įkandin. (Mano patarimas kiekvienam norinčiam išlikti 
nepastebėtam: visuomet nešiokitės su savimi dokumentus — tą, ku- 
ris juos neša, jie apgaubia tarsi graikų legendose minimu nematomu 
apsiaustu.) Pompėjus, vaidindamas svarbų didiką, tuo metu atriume 
sveikinosi su atvykstančiais svečiais; šalia jo stovėjo trečioji žmona 
Mucija, sūnus Gnėjus, kuriam tuo metu galėjo būti maždaug vie- 
nuolika, ir dar visiškai maža Pompėjų dukra, kuri ne per seniausiai 
buvo išmokus; vaikščioti. Mucija buvo trečią dešimtį bebaigianti 
daili, tarsi nulieta Metelų giminės matrona, kurią pamatęs galėjai 
nesunkiai pasakyti, kad ji laukiasi trečio kūdikio. Vėliau sužinojau, 
kad vienas iš Pompėjui būdingų bruožų — mylėti savo žmoną, kad 
ir kokioje padėtyje ji būtų. Ji linksmai nusikvatojo išgirdusi vieno iš 
svečių sąmojį, o šiam atsisukus atpažinau Julijų Cezarį. Tai gerokai 
nustebino ne tik mane, bet ir Ciceroną, kadangi iki tol mes buvome 
įpratę matyti gerai žinomą picėniečių trio: Palikaną, Afranijų ir 
Gabinijų. Be to, Cezaris daugiau kaip prieš metus buvo paskirtas 
kvestoriumi į Ispaniją. Tačiau tai iš tikrųjų buvo jis, stuomeningas 
vyras liesu supratingu veidu, visada nustebusiomis rudomis akimis, 
retais tamsiais plaukais, kuriuos jis rūpestingai šukuodavo ant įde- 
gusio viršugalvio. (Tačiau kokia prasmė gaišti laiką jam apibūdinti? 
Juk visas pasaulis žino, kaip jis atrodė!) 

Tą rytą susirinko aštuoni senatoriai: Pompėjus, Ciceronas ir 
Cezaris, trys mano anksčiau minėtieji picėniečiai, Pompėjaus dvaro 
išminčius Varonas, kuriam tuo metu buvo suėję penkiasdešimt, ir 
Kajus Kornelijus, Pompėjaus valdymo metais Ispanijoje tarnavęs jo 
kvestoriumi, o dabar kartu su Gabinijumi ėjo tribūno pareigas. At- 
rodo, būgštavau be reikalo: niekas į mane čia nekreipė dėmesio, nes 
kiekvienas iš susirinkimo dalyvių buvo atvykęs kartu su savo met- 
raštininku arba nešiku,; kartu su panašiais į save pagarbiai atsistojau į 
vieną eilę. Po to, kai buvo patiekti užkandžiai, auklės išsivedė vaikus, 

o ponia Mucija maloniai atsisveikino su savo vyro svečiais, — pa- 
stebėjau, kad ji kiek ilgiau užtruko prie Cezario, — vergai visiems 
susirinkimo dalyviams atnešė krėslus. Aš kartu su kitais patarnau- 
tojais jau ruošiausi išeiti, tačiau Ciceronas Pompėjui pasiūlė mane, 
kaip visoje Romoje žinomą naujo stenografijos metodo išradėją, 
— tai buvo jo paties žodžiai, — palikti protokoluoti susirinkimo 
eigą. Pompėjus įtartinai į mane pasižiūrėjo, ir aš pamaniau, kad jis 
pasiūlymą atmes, bet gūžtelėjo pečiais ir tarė: 

— Puiku. Jis mums gali būti naudingas. Tačiau sutinku su 
sąlyga, kad bus vienintelis rankraštis, kuris liks pas mane. Ar niekas 
tam neprieštarauja? 

Pasigirdo pritariamas murmesys, tuojau pat buvo atnešta kėdė, 
ir aš netrukus sėdėjau kampe su išvyniotu ritiniu ant kelių, prakai- 
tuotoje rankoje laikydamas rašomąją lazdelę. 

Krėslai buvo sustatyti lanku, svečiai susėdo, o Pompėjus liko 
stovėti. Kaip jau minėjau, viešumoje jis buvo prastas oratorius. Ta- 
čiau savo aplinkoje, tarp tų, kuriuos jis laikė sau pavaldžiais, Pom- 
pėjus tiesiog spinduliavo galia ir autoritetu. Nors tai, ką užrašiau 
žodis žodin, iš manęs buvo paimta, vis dėlto daug ką prisimenu, 
nes protokolą pertraukos metu surašiau iš savo užrašų, o tai, ką per- 
rašau, visada išlieka atmintyje. Pirmiausia jis papasakojo paskutines 
naujienas apie piratų surengtą ataką prieš Ostiją: buvo sunaikinta 
devyniolika konsulinio karo laivyno triremų, užmušta apie du šimtai 
žmonių, padegti grūdų sandėliai, pagrobti du pretoriai, — vienas iš 
jų tuo metu tikrino svirnus, o kitas — laivyną, — vilkėję oficialiais 
drabužiais, kartu su savo palyda ir regalijomis — lazdomis ir kirvu- 
kais. Vakar už juos buvo pareikalauta išpirkos. 

— Kai dėl manęs, — pareiškė Pompėjus, — tai aš nemanau, 
kad mums reikėtų leistis į derybas su šiais žmonėmis, nes tai juos tik 
paskatintų imtis naujų nusikaltimų. 

Susirinkimo dalyviams pritariamai linktelėjus, jis tęsė toliau: 

— Ostijos užpuolimas buvo persilaužimo momentas Romos 
istorijoje. Šį įvykį vertinu ne kaip atskirą incidentą, bet kaip įžūliau- 
sią iš daugelio panašių išpuolių, tarp kurių reikėtų paminėti kilmin- 

gosios ponios Antonijos pagrobimą iš jos vilos Mizene (jos tėvas 
vadovavo kampanijai prieš piratus!), šventyklos Krotone apiplėšimas 
ir netikėti išpuoliai prieš Brindizį ir Kajetą. Kur bus suduotas kitas 
smūgis? Grėsmė, kurią išgyveno Roma, buvo kitokia negu tradici- 
nių priešų keliamas pavojus. Visi žinojo, kad piratai yra negailestingi 
priešai, neturintys jiems atstovaujančios valdžios ir nesileidžiantys 
į jokias įpareigojančias sąjungas. Jie nėra apriboti kurios nors šalies 
teritorija. Piratai primena sparčiai po visą pasaulį plintantį marą, pa- 
razitą, kurį reikia kuo greičiau sutrypti, nes priešingu atveju Roma, 
nepaisant jos nuostabą keliančios karinės galios, niekada daugiau 
nebesijaus saugiai ir neturės ramybės. Egzistuojanti respublikos sau- 
gumo sistema, pagal kurią valdžia atskirais atvejais ir ribotam laikui 
buvo suteikiama konsulams, prieš šį iššūkį pasirodė bejėgė. 

— Aš įdėmiai tyrinėjau šią problemą dar prieš Ostijos užpuo- 
limą, — pasigyrė jis, — ir esu tikras, kad tokiam neeiliniam priešui 
reikia duoti neeilinį atkirtį. Išmušė mūsų valanda. | 

Pompėjus suplojo delnais, ir pora tarnų įnešė didžiulį Vidur- 
žemio jūros regiono žemėlapį, kurį pakabino ant čia pat pastatyto 
stovo. Susirinkusieji pasilenkė pirmyn, norėdami geriau įžiūrėti, ką 
reiškia paslaptingos vertikalios jūrą ir sausumą dalijančios linijos. 

— Nuo šiol mūsų strategija turės būti pagrįsta karinių ir poli- 
tinių veiksmų derinimu, — ėmė aiškinti Pompėjus. — Mes duosime 
atkirtį visomis įmanomomis priemonėmis. 

Paėmęs rodomąją lazdelę, jis pabarbeno ja į spalvotą lentą. 

— Siūlyčiau Viduržemio jūros regioną suskirstyti į penkiolika 
zonų, pradedant štai čia, vakaruose, stūksančiomis Herkulio kolo- 
nomis, ir baigiant Egiptui bei Sirijai priklausančiais vandenimis ry- 
tuose. Kiekviena zona turėtų savo legatą, kurio tikslas — išvalyti jam 
paskirtą teritoriją nuo piratų, o paskui sudaryti su vietos valdžios 
atstovais įpareigojančias sutartis, kad tie plėšikai niekada daugiau 
nebesugrįžtų atgal. Visi į nelaisvę paimti piratai turės būti perduoti 
Romos jurisdikcijai. Atsisakę bendradarbiauti valdytojai bus laikomi 
Romos priešais. Kas ne su mumis — tie prieš mus. Visi penkiolika 

legatų už savo tarnybą atsakys vienam vyriausiajam vadui, kuriam 
bus suteikta absoliuti valdžia iki penkiasdešimties mylių nuo jūros 
esančioje teritorijoje. Tas vadas būsiu aš. 

Stojo ilgoka tyla. Pirmasis prabilo Ciceronas. 

— Tavo planas, Pompėjau, yra labai drąsus, nors kai kam nu- 
matomi veiksmai gali pasirodyti neadekvatūs devyniolikos triremų 
nuostoliams. Manau, supranti, kad toks visos valdžios sutelkimas 
vienose rankose yra negirdėtas dalykas visoje respublikos istorijoje. 

— Taip, aš žinau šį faktą, — atsakė Pompėjus. Jis stengėsi su- 
sitvardyti, bet nepajėgė, todėl galiausiai jo veide nušvito plati pašaipi 
šypsena, kurią pastebėję susirinkimo dalyviai, išskyrus senatorių, 
ėmė sutartinai kvatoti. 

Ciceronas atrodė taip, tarytum po kojomis būtų prasivėrusi 
žemė. Tam tikra prasme taip ir atsitiko, nes, kaip vėliau jis paaiškino, 
tai buvo ne kas kita, kaip vieno žmogaus planas valdyti visą pasaulį, 
ir šis planas jam kėlė nemažai įtarimų. 

— Galbūt man reikėjo tučtuojau išeiti? — susimąstęs tarė 
Ciceronas, mums grįžtant namo. — Vargšelis sąžiningasis Liucijus 
būtų paraginęs taip pasielgti. Tačiau, nepriklausomai nuo mano 
dalyvavimo ar nedalyvavimo, Pompėjus vis tiek siektų savo, o aš tik 
užsitraukčiau jo nemalonę, ir tai atsilieptų mano šansams pretorių 
rinkimuose. Dabar į viską turiu žiūrėti per rinkimų prizmę. 

Todėl jis dar kelioms valandoms pasiliko diskutuoti apie 
naująją strategiją ir įvairius politinius niuansus. Pasak Pompėjaus 
pateikto veiksmų plano, Gabinijus maždaug po savaitės perims 
pareigas, kurioms buvo išrinktas, ir, nieko nelaukdamas, pasiūlys 
romėnams suteikti Pompėjui aukščiausius įgaliojimus. Žinoma, tai 
buvo susiję su rizika, kad kuris nors iš tribūnų vetuos šį pasiūlymą. 
(Derėtų atsiminti, kad respublikos laikais priimti įstatymus galėjo 
tik tautos susirinkimas, o senato balsas, nors ir įtakingas, nebuvo 
lemiamas — jis turėjo vykdyti žmonių valią.) 

— Ką pasakysi, Ciceronai? — kreipėsi Pompėjus. — Esi labai 
tylus. 

— Norėčiau pastebėti, kad Romai labai pasisekė, jog ji turi tokį 
patyrusį žmogų, kuriam būdinga pasaulinė vizija, ir gali jo šauktis iš- 
tikus nelaimei, — atsakė Ciceronas, rūpestingai rinkdamas žodžius. 
— Bet būkime realistai. Senate kils pasipriešinimas. Tai turėtų labai 
nepatikti aristokratams, kurie pareikš, kad viso šio sumanymo tikslas 
yra ne kas kita, kaip atviras valdžios užgrobimas, prisidengus pa- 
triotizmu. 

— Mane tai piktina, — pareiškė Pompėjus. 

— Gali piktintis kiek tik nori, tačiau vis tiek reikės įrodyti, kad 
tai netiesa, — atkirto Ciceronas, kuris puikiai suprato, kad pats tik- 
riausias būdas pelnyti įtakingo Žmogaus pasitikėjimą, nors ir kaip tai 
atrodytų keista, — prireikus nebijoti kalbėti griežtai ir tokiu būdu 
demonstruoti nesavanaudišką atvirumą. — Jie taip pat pareikš, kad 
kova su piratais esanti tik laiptelis, siekiant nušalinti Lukulą nuo 
vadovavimo legionams Rytuose. 

Pompėjus atsakė tik murmėjimu — kitaip ir būti negalėjo, nes 
būtent toks buvo jo planas. 

— Galiausiai jie įkalbins vieną ar du tribūnus vetuoti Gabini- 
jaus pasiūlymą, — baigė Ciceronas. 

— Man atrodo, kad Ciceronui čia ne vieta, — nusišaipė Ga- 
binijus, kuris, būdamas šiek tiek puošeiva ir sekdamas savo vado 
pavyzdžiu, savo tankius ir banguotus plaukus buvo susišukavęs 
ežiuku. — Idant pasiektume užsibrėžtą tikslą, reikės drąsių širdžių 
ir tvirtų kumščių, o ne gudrių teisininkų išvedžiojimų. 

— Patikėk manim, Gabinijau, tau prisireiks drąsių širdžių, 
kumščių /7 teisininkų, — atsakė Ciceronas. — Kai neteksi teisinės 
neliečiamybės, kurią suteikia tribūno pareigos, aristokratai tave pa- 
trauks teisman ir pasistengs įkalinti iki gyvos galvos. Tau reikės labai 
protingo teisininko. Taip pat ir tau, Kornelijau. 

— Tęskime toliau, — paragino Pompėjus. — Teks susidurti su 

„pasipriešinimu. Gal pasiūlysi kokią nors išeitį? 

— Prašom, — atsakė Ciceronas. — Pirmiausia aš griežtai rei- 
kalauju, kad įstatymo projekte dėl kovos su piratais nebūtų minimas 
tavo vardas. 

— Betgi tai mano idėja! — paprieštaravo Pompėjus panašiai 
kaip vaikas, iš kurio kiti vaikai atima žaidimą. | 

— Žinoma, bet aš vis dėlto manau, kad būtų kur kas išmin- 
tingiau iš pradžių nenurodyti kandidato vardo. Priešingu atveju 
užsitrauktum didžiausią senato pavydą ir pyktį. Tam prieštarautų 
netgi tie protingi senato nariai, kurių palaikymo galėtume tikėtis. 
Svarbiausiu akcentu turi tapti pergalė prieš piratus, o ne Pompėjaus 
Didžiojo ateitis. Žmonės patys supras, kad šis postas numatytas tau, 
apie tai nebūtina garsiai kalbėti. 

— O ką aš turėsiu pasakyti siūlydamas įstatymo projektą? — 
paklausė Gabinijus. — Kad šias pareigas gali eiti pirmas pasitaikęs 


kvailys iš gatvės? 
— Savaime suprantama, kad ne, — sunkiai tvardydamasis 
atsakė Ciceronas. — Aš išbraukčiau vardą „Pompėjus“ ir vietoj jo 


įterpčiau frazę „konsulo rango senatorius“. Tai apribotų kandidatų 
skaičių iki penkiolikos — dvidešimties gyvų ekskonsulų. 

— Ir kas gi galėtų būti tie konkurentai? — pasidomėjo Afra- 
nijus. 

— Krasas, — nedvejodamas atsakė Pompėjus, kurio niekada 
neapleido mintis apie didžiausią priešą. — Galbūt Katulas. Dar yra 
Metelas Pijus — jau senas, bet vis dar galingas. Nemažai šalininkų 
turi Hortenzijus. Izaurikas. Gelijus. Kota. Kurijus. Net broliai Lu- 
kulai. 

— Ką gi, jei iš tikrųjų dėl to jaudiniesi, — tarė Ciceronas, — 
bet kada galima patikslinti, jog vyriausiuoju vadu turėtų būti eks- 
konsulas, kurio vardas prasideda raide „P“. 

Kurį laiką niekas į tai nesureagavo, o aš buvau tikras, kad jis 
šįkart nuėjo per toli. Tačiau tuo metu Ciceronas atlošė galvą ir nu- 
sijuokė, o visi kiti svečiai, išvydę šeimininko reakciją, pasekė jo pa- 
vyzdžiu. 

— Patikėk manimi, Pompėjau, — raminamu tonu tęsė Ci- 
ceronas, — dauguma jų per seni ir tingūs, kad keltų grėsmę. Pa- 
vojingiausias tavo konkurentas yra Krasas — jau vien dėl to, kad jis 

turtingas ir tau pavydi. Tačiau jei vyktų balsavimas, tu jį triuškinamai 
nugalėtum, aš tau pažadu. 

— Pritariu Ciceronui, — prabilo Cezaris. — Atėjo metas 
įveikti visas kliūtis. Pirmiausia turime iškelti pasiūlymą dėl vyriau- 
siojo vado, o paskui įvardysime ir kandidatą. 

Mane pribloškė, kaip autoritetingai Cezaris kalbėjo, nors jis 
buvo jauniausias iš visų susirinkimo dalyvių. 

— Labai gerai, — pritariamai linktelėjo Pompėjus. — Nu- 
tarta. Svarbiausia — nugalėti piratus, o ne tai, kuo bus Pompėjus 
Didysis. 

Po šių žodžių buvo paskelbta pietų pertrauka. 


Pertraukos metu įvyko vienas šlykštus incidentas, kurį prisi- 
minus man ir dabar nejauku, bet jaučiu, kad istorijos labui privalau 
jį atskleisti. Keletą valandų, kol senatoriai pietavo, o paskui bastėsi 
po parką, aš nepakeldamas galvos darbavausi, kad savo užrašus kaip 
įmanydamas greičiau paversčiau normaliu rankraščiu ir galėčiau jį 
pateikti Pompėjui. Baigęs darbą pamaniau, kad būtų ne pro šalį 
duoti jį peržiūrėti Ciceronui — gal jis turės kokių nors pastabų. 
Kambarys, kuriame vyko pasitarimas, buvo tuščias, atriume taip pat 
nieko nesimatė, tačiau aš kuo puikiausiai girdėjau senatoriaus balsą, 
todėl, pagriebęs ritinį, patraukiau tos vietos link, iš kur, kaip man 
atrodė, jis sklido. Kirtau kolonomis apstatytą kiemą su trykštančiu 
fontanu ir portiku pasukau į vidinį sodelį. Tačiau tuo metu jo balsas 
nutilo. Aš sustojau norėdamas įsiklausyti. Deja, išgirdau tik paukšte- 
lio čiulbėjimą ir vandens sruvenimą. Staiga labai aiškiai, visiškai čia 
pat, pasigirdo moters dejonė. Tada aš pasielgiau lyg koks kvailys: ap- 
sisukau ir, žengęs dar kelis žingsnius į priekį, atsidūriau tiesiai prie- 
šais praviras duris, už kurių išvydau Cezarį su Pompėjaus žmona. 
Ponia Mucija manęs nepastebėjo. Jos galva buvo nuleista tarp dilbių, 
suknelės apačia atraitota iki pat liemens, o ji pati stovėjo pasilenkusi 
virš stalo ir taip tvirtai įsitvėrusi į briauną, kad net krumpliai buvo 
pabalę. Tačiau Cezaris mane matė kuo puikiausiai, nes jis, įėjęs į ją 

iš už nugaros, dešine ranka apglėbęs jos išsipūtusį pilvą, o kairę lyg 
koks gatvėje stoviniuojantis dabita atsainiai nuleidęs sau ant klubo, 
buvo atsigręžęs tiesiai į duris. Negalėčiau pasakyti, kiek laiko mes 
žiūrėjome vienas į kitą, bet aš lig šiolei matau veriantį juodų Cezario 
akių žvilgsnį, prasiskverbiantį pro dūmuose ir chaose skendinčių 
metų šydą, — savimi patenkinto, nė kiek nesuglumusio žmogaus 
tiriantį žvilgsnį. Aš pabėgau. 

Tuo metu dauguma senatorių jau buvo sugrįžę į kambarį, ku- 
riame vyko susirinkimas. Ciceronas filosofavo su Varonu, labiausiai 
išsilavinusiu žmogumi Romoje, kurio filologijos ir istorijos veika- 
lais aš nepaprastai žavėjausi. Kita proga būčiau jautęsis pagerbtas, 
jei mane kas nors būtų jam pristatęs, tačiau tąsyk mano galva dar 
tebesisuko nuo ką tik matytos scenos, todėl aš visiškai neprisimenu, 
ką Varonas tuo metu kalbėjo. Padaviau Ciceronui protokolą, o šis, 
paskubomis jį peržvelgęs, paėmė iš manęs plunksną ir kažką nežy- 
miai pataisė, tuo pat metu kalbėdamasis su Varonu. Tai nepraslydo 
pro Pompėjaus akis, kuris, šypsodamasis plačia šypsena, tačiau apsi- 
mesdamas esąs supykęs, atėmė iš Cicerono protokolą ir apkaltino jį 
tariamai kažką prirašius nuo savęs, tačiau tuojau pat, tapšnodamas 
per petį, pridūrė: 

— Vis dėlto pretorių rinkimuose balsuosiu už tave. 

Dar visai neseniai laikiau Pompėjų kone dievu tarp žmonių, 
— jis man nuolat atrodė tikras karo didvyris, — tačiau šįsyk jis man 
pasirodė apgailėtinas žmogus. 

— Betgi tai tiesiog puiku, — stambiu nykščiu vedžiodamas po 
pergamentą, pagyrė Pompėjus. — Tu tiesiog pagavai mano balsą. 
Kiek už jį nori, Ciceronai? 

— Aš jau atsisakiau pasakiškos sumos, kurią man siūlė Kra- 
sas, — atsakė Ciceronas. 

— Jeigu kada nors vyktų varžytinės, neužmirškite įtraukti ir 
manęs, — mums už nugaros pasigirdo šaižus Cezario balsas. — Aš 
mielai tapčiau Tirono šeimininku. 

Jis ištarė tokiu draugišku tonu, o paskui dar ir mirktelėjo akį, 

kad niekas jo žodžiuose neišgirdo nieko bloga, tuo tarpu aš kone 
nualpau iš baimės. 

— Tą dieną, kai išsiskirsiu su Tironu, — pranašiškai, tartum 
numatydamas ateitį, pareiškė Ciceronas, — nutrauksiu savo visuo- 
meninę veiklą. 

— Nuo šiol aš dar labiau stengsiuosi jį nusipirkti, — tarė Ceza- 
ris, o Ciceronas prisidėjo prie kvatojančios kompanijos. 

Susitarę paslaptyje saugoti visa tai, apie ką buvo kalbama, ir po 
kelių dienų susitikti Romoje, susirinkimo dalyviai išsiskirstė. Tuo 
metu, kai išvažiavę pro vartus atsidūrėme kelyje į Tuskulumą, Cice- 
ronas iš nusivylimo suvaitojo, delnu trinktelėjo per vežimo kraštą ir, 
kratydamas galvą, sušuko: 

— Nusikaltėlių sąmokslas! Dar blogiau — Avai/as nusikaltėlių 
sąmokslas. Vargas, Tironai, kai kareiviai imasi politikos. Jie įsivaiz- 
duoja, kad užtenka išleisti įsakymą ir visi puls jį vykdyti. Jie neįsten- 
gia suprasti, kad visas jų tariamai nesusitepusių nešvaria politika 
patriotų žavesys galiausiai juos pribaigs, nes jie arba iš/iks aukščiau 
politikos ir nieko nepasieks, arba murdysis kartu su visais mėšle ir 
pasirodys esą tokie pat mirtingi kaip ir mes. 

Jis įsmeigė žvilgsnį į tamsėjantį ežerą. 

— Ką tu manai apie Cezarį? — netikėtai paklausė jis. 

Aš į tai atsakiau labai nekonkrečiai, pavadindamas Cezarį labai 
ambicingu. 

— Taip, jis toks ir yra. Bet tai dar ne viskas. Šiandien man ke- 
letą kartų kilo įtarimas, kad šis fantastiškas planas yra ne Pompėjaus, 
bet Cezario sumanytas. Tik tuo ir galima paaiškinti jo dalyvavimą 
susirinkime. 

Aš priminiau, kad Pompėjus tvirtino pats visa tai sugalvojęs. 

— Be abejo, Pompėjus taip mano. Tačiau tokia žmogaus pri- 
gimtis. Tau tereikia tik apie ką nors užsiminti, ir netrukus išgirsi tą 
patį iš to Žmogaus lūpų, tačiau tai bus pateikta kaip jo idėja. „Svar- 
biausia — nugalėti piratus, o ne tai, kuo bus Pompėjus Didysis.“ 
Štai tau tipiškas pavyzdys. Tokio triuko aš kartais imdavausi tiesiog 

norėdamas pasilinksminti ir laukdavau, kada mano išsakyta mintis 
sugrįš atgal. 

Jis suraukė kaktą ir linktelėjo. 

— Esu tikras, kad aš teisus. Cezaris pakankamai gudrus, kad 
pasėtų sėklą ir leistų jai sužydėti. Man tik įdomu, kiek gi laiko jis 
praleido su Pompėjumi. Atrodo, kad jis ten puikiai įsitaisęs. 

Aš jau buvau beišsižiojąs papasakoti, ką regėjau, bet būdamas 
drovus, pabūgęs Cezario ir pagalvojęs, kad Ciceronas manęs dėl to 
nepradės labiau vertinti, — pasakodamas apie šį niekingą poelgį aš 
pats tam tikra prasme susitepčiau, — susivaldžiau. Vis dėlto labai 
ilgai laukti neteko — mirus Cezariui, kai jis jau nebegalėjo man 
padaryti nieko bloga ir aš buvau tikras dėl to, ką darau, atskleidžiau 
Ciceronui savo paslaptį. 

— Suprantu tavo apdairumą, — tarė jis, išklausęs mane, — ir iš 
tikrųjų tau pritariu. Tačiau noriu tau, mano mielas drauge, pasakyti, 
kad man dabar būtų mieliau, jeigu 5žfu>7 mane informavęs. Galbūt 
kai kas būtų pakrypę visiškai kitokia linkme. Bent jau iš pat pradžių 
būčiau žinojęs, su kokiu nutrūktgalviu turime reikalą. Tačiau kai aš 
tai supratau, buvo jau per vėlu. 


Romoje, į kurią grįžome po kelių dienų, tvyrojo įtampa ir 
sklandė gandai. Miesto gyventojai, pažvelgę į vakarus, naktiniame 
danguje regėjo raudoną gaisro Ostijoje pašvaistę. Šis įvykis neturėjo 
precedento, todėl Gabinijus su Kornelijumi, gruodžio dešimtąją 
pradėję eiti tribūnų pareigas, paskubėjo nerimo kibirkštis paversti 
panikos liepsnomis. Jie nurodė prie miesto vartų išstatyti papildo- 
mus sargybinius. Visus, kurie tik atvykdavo ; Romą, — važiuotus ir 
pėsčiuosius, — jie sulaikydavo ir patikrindavo, ar šie su savimi neturi 
ginklų. Prieplaukos ir sandėliai palei upę buvo akylai saugomi dieną 
ir naktį, o visiems, kurie slapta kaupdavo grūdų atsargas, būdavo 
skiriamos griežtos bausmės, todėl trijuose didžiausiuose Romos 
turguose, prekiaujančiuose maisto produktais, — Emporiume, 

Marseliume ir Boariume, — greitai nebeliko ką parduoti. Naujieji 
tribūnai išsitempė kadenciją bebaigiantį konsulą Marcijų Reksą 
prieš tautos susirinkimą ir surengė jam negailestingą kryžminę 
apklausą, kaltindami jį aplaidumu, atvedusiu prie visiško fiasko 
Ostijoje. Buvo surasti liudytojai, savo akimis matę piratus; jie lenk- 
tyniavo tarpusavyje, kuris papasakos baisesnių dalykų. Piratai turėjo 
tūkstantį laivų! Tai buvo ne pavienių plėšikų įvykdytas užpuolimas, 
bet gerai organizuotas sąmokslas! Jie buvo pasiskirstę į eskadronus, 
vadovaujamus admirolų, o šaudė jie užnuodytomis strėlėmis ir nau- 
dojo graikišką ugnį! Nė vienas senato narys neišdrįso tam priešta- 
rauti, nes niekas nenorėjo pasirodyti esąs abejingas — netgi tuomet, 
kai išilgai kelio, vedančio prie jūros, buvo susmaigstyti signaliniai 
deglai, turėję būti uždegti tuo atveju, jei piratai būtų išdrįsę artintis 
prie Tiberio žiočių. 

— Tai visiškas absurdas, — tarė man Ciceronas tą rytą, kai 
išvykome apžiūrėti šių akivaizdžių tautai iškilusio pavojaus sim- 
bolių. — Ar nors vienas sveiką nuovoką turintis piratas išdrįstų 
plaukti dvidešimt mylių atvira upe aukštyn ir užpulti gerai saugomą 
miestą?! 

Nuliūdęs dėl to, kad baugšti tauta tapo lengvai minkomu mo- 
liu jokių skrupulų neturintiems politikams, Ciceronas papurtė galvą. 
Tačiau ką jis galėjo padaryti? Artimi santykiai su Pompėjumi įkalino 
jį tylos įžaduose. 

Gruodžio septynioliktąją prasidėjo Saturno garbei skirta 
šventė, kuri tęsėsi ištisą savaitę. Dėl savaime suprantamų priežasčių 
džiaugsmo buvo ne per daugiausiai, todėl niekas iš Ciceronų, nors 
jie tradiciškai ir apsikeitė dovanomis, be to, suteikė mums, vergams, 
išeiginę dieną ir kartu su mumis pavalgė, nesilinksmino. Tokių šven- 
čių širdimi ir siela tapdavo Liucijus, tačiau jis buvo miręs. Terencija, 
mano manymu, vylėsi esanti nėščia, tačiau supratusi, kad klydo, labai 
nusiminė, jog niekuomet nepagimdysianti berniuko. Pomponija pri- 
kaišiojo Kvintui jo, kaip vyro, beviltiškumą. Paniurusi atrodė netgi 
mažoji Tulija. 


Tuo tarpu Ciceronas Saturnalijų metu daugiausia laiko pra- 

leido savo darbo kambaryje, mąstydamas apie didžiules Pompėjaus 
ambicijas ir jų reikšmę tiek šaliai, tiek ir savo paties politinėms per- 
spektyvoms. Iki pretorių rinkimų buvo likę vos aštuoni mėnesiai, 
todėl jis drauge su Kvintu jau turėjo sudarę galimų kandidatų sąrašą. 
Jis suprato, kad laimėtojai veikiausiai taps jo konkurentais konsulų 
rinkimuose. Broliai ilgai svarstė įvairiausius galimus variantus, o 
man atrodė, kad jiems dabar labai stinga pusbrolio išminties, nors 
jiems, žinoma, apie tai neužsiminiau. Nors Ciceronas ir mėgdavo 
pajuokauti, kad norėdamas rasti teisingą politiniu požiūriu sprendi- 
mą jis klausdavęs Liucijaus nuomonės, o ją išgirdęs elgdavosi prie- 
šingai, vis dėlto Liucijus jam nurodydavęs kelrodę žvaigždę. Mirus 
pusbroliui, Ciceronai turėjo tik vienas kitą, bet, nepaisant brolių 
„artumo, jų santykiams stigo išminties. 

Esant tokiai situacijai, sausio aštuntąją, o gal devintąją, pasibai- 
gus Lotynų festivaliui ir politikams vėl atnaujinus savo darbą, Gabi- 
nijus užlipo į rostrą ir išreiškė savo pasiūlymą dėl naujo vyriausiojo 
vado. Norėčiau atkreipti dėmesį, kad turiu omenyje senąją Respub- 
likos laikų tribūną, kurios nė iš tolo neprimena dabartinis tribūna 
laikomas dekoratyvinis suolelis kojoms. Šis iki dabar neišlikęs anti- 
kinis statinys buvo tikras Romos demokratijos centras — tai buvo 
ilga išlenkta dvylikos pėdų aukščio pakyla, puošta senovės didvyrių 
statulomis, iš kurios tribūnai ir konsulai kreipdavosi į tautą. Ji buvo 
prisišliejusi prie senato rūmų, o fasadas gerokai išsikišo į forumą; jis 
buvo sukonstruotas iš šešių laivų taranų, t. y. iš priekinės laivo dalies, 
vadinamos rostra, — iš čia ir kilo tribūnos pavadinimas, — o patys 
taranai maždaug prieš tris amžius vykusiame jūrų mūšyje buvo at- 
„imti iš kartaginiečių. Užpakalinėje rostros dalyje į viršų kilo laiptai, 
— tikiuosi, įsivaizduojate, — todėl magistratui, išėjus iš senato 
rūmų arba tribunolo, tereikėjo nueiti penkiasdešimt žingsnių, paly- 
pėti laiptais ir, atsistojus rostros viršuje, kreiptis į tūkstantinę minią. 
Iš abiejų pusių stūksojo dviejų didelių bazilikų fasadai, o priešais 
— Kastoro šventykla. Būtent iš čia aną sausio rytą Gabinijus ramiu, 
savimi pasitikinčio žmogaus tonu pareiškė, kad norint nugalėti pira- 
tus Romai reikia tvirtos rankos. 

Ciceronas, nepaisant visų jo nuogąstavimų, padedamas Kvinto, 
surinko nemažą minią šalininkų, o picėniečiai kaip įprastai sušaukė 
apie porą šimtų karuose užsigrūdinusių vyrų. Pridėkime prie jų 
kasdien palei Porcijaus baziliką besibūriuojančius smalsuolius bei 
forumo prekeivius ir galime drąsiai tvirtinti, kad maždaug tūks- 
tantis romėnų girdėjo Gabinijaus kalbą apie tai, jog norint sumušti 
piratus reikalingas konsulo rangą turintis vyriausiasis vadas, kuriam 
trijų metų laikotarpiui būtų suteikta valdžia teritorijoje, esančioje 
iki penkiasdešimties mylių atstumu nuo jūros, paskirta penkiolika 
jam pavaldžių legatų iš pretorių luomo ir suteikta teisė laisvai prieiti 
prie Romos iždo. Be to, savo žinioje jis turėtų penkis šimtus karo 
laivų ir turėtų teisę, reikalui esant, mobilizuoti iki šimto dvidešim- 
ties tūkstančių pėstininkų ir penkis tūkstančius raitininkų. Tai buvo 
stulbinami skaičiai, todėl toks reikalavimas sukėlė didelę nuostabą. 
Gabinijui pateikus pirmąjį siūlomo įstatymo variantą ir padavus 
jį tarnautojui, kad šis prisegtų jį tribunolo pastato išorėje, forume 
pasirodė Katulas su Hortenzijumi, kurie atskubėjo išsiaiškinti, kas 
čia vyksta. Savaime suprantama, Pompėjaus niekur nesimatė, o kiti 
septyneto (taip buvo pradėję vadintis Pompėjaus šalininkai senato- 
riai) nariai, kad išvengtų kaltinimo suokalbiu, stovėjo kas sau. Tačiau 
aristokratai nesileido taip lengvai apkvailinami. 

— Jeigu visa tai — tavo darbas, — suniurnėjo Ciceronui Ka- 
tulas, — gali perspėti savo šeimininką, kad jis dėl to labai greitai 
pasigailės. 

Jų reakcija buvo netgi priešiškesnė, nei Ciceronas tikėjosi. Nuo 
įstatymo projekto pateikimo iki balsavimo turėjo praeiti trys savai- 
tės, o kas savaitę vykdavo miesto turgus, ir tokiu būdu žmonės, gyve- 
nantys už miesto ribų, turėdavo galimybę susipažinti su pateiktu pa- 
siūlymu. Todėl aristokratai iki vasario mėnesio turėjo šiek tiek laiko, 
kurio jie veltui neleido. Po dviejų dienų senato nariai buvo sušaukti 
į] posėdį apsvarstyti /ex Gabinia, kuriame, nepaisydamas Cicerono 
patarimo, jausdamas pareigą apginti savo vardą ir norėdamas iškelti 
savo kandidatūrą, nusprendė dalyvauti ir Pompėjus. Jis norėjo, kad 
jį į senato rūmus lydėtų padori palyda, todėl nematydami prasmės 

ilgiau slapstytis septyni senatoriai suformavo garbės sargybą. Prie jų, 
apsivilkęs savo naują senatoriaus togą, prisidėjo ir Kvintas, kuriam 
tai tebuvo trečias ar ketvirtas senato posėdis. Kaip įprastai, aš likau 
šalia Cicerono. 

— Mes turėjome suprasti, kad labai rizikuojame, — vėliau pa- 
reiškė Ciceronas, — kai pamatėme, jog prie mūsų neprisidėjo joks 
kitas senatorius. 

Nuo Eskvilinos kalvos į forumą nusileidome nesunkiai. Už 
atskirus rajonus atsakingi vyresnieji pasirūpino, kad gatvėse būtų 
pakankamai entuziastingai nusiteikusių romėnų, skanduojančių 
Pompėjaus vardą ir prašančių išgelbėti juos nuo piratų. Jis mojavo 
jiems tarsi šeimininkas savo nuomininkams. Tačiau tą akimirką, kai 
Jėjome į senato rūmus, mus iš visų pusių pasitiko patyčios ir švilpi- 
mas, o iš kažkur atskriejęs supuvęs vaisius pataikė tiesiai Pompėjui 
į petį, palikdamas sodrią rudą dėmę. Didžiajam karvedžiui nieko 
panašaus anksčiau neteko patirti, todėl jis staiga sustojo ir nustėręs 
"apsidairė. Afranijus, Palikanas ir Gabinijus, pasijutę lyg mūšio lauke, 
nieko nelaukdami užstojo jį savo kūnais, o Ciceronas išskėtė rankas 
ir paragino visus keturis užimti savo vietas, tikėdamasis, kad jiems 
atsisėdus baigsis demonstracija. Aš stovėjau prie pat įėjimo į senato 
vidų kartu su kitais smalsuoliais prie tarpduryje ištemptos virvės. 
Kadangi buvome atėję palaikyti Pompėjaus, tai kuo garsiau viduje 
švilpė senatoriai, tuo garsiau mes šaukėme pritarimo šūksnius, ir 
šis triukšmas tęsėsi tol, kol vyriausiasis konsulas paprašė laikytis 
rimties. 

Tais metais konsulų pareigas ėjo senas geras Pompėjaus bi- 
čiulis Glabrijus ir aristokratas Kalpurnijus Pizonas (nepainiokite 
jo su bendravardžiu senatoriumi, kuris, jei tik dievai suteiks man 
jėgų baigti pasakojimą, šioje istorijoje pasirodys vėliau). Beviltišką 
Pompėjaus padėtį senate įrodė Glabrijaus sprendimas geriau išvis 
neatvykti į posėdį, negu atvirai konfrontuoti su žmogumi, grąžinu- 
siu jam sūnų. Dėl to posėdžiui ėmėsi vadovauti Pizonas. Aiškiai ma- 
čiau, kad Hortenzijus, Katulas, Izaurikas, Markas Lukulas — Rytų 


legionams vadovavusio Lukulo brolis — ir visi kiti patricijai buvo 


216 


PRETORIUS 


pasirengę pulti. Nereikėjo būgštauti tik dėl trijų brolių Metelų prie- 
šiškumo: Kvintas buvo išvykęs į Kretą, kur ėjo šios salos valdytojo 
pareigas, o abu jaunesnieji broliai, tarytum išreikšdami savo abejin- 
gumą niekingoms žmonių ambicijoms, mirė nuo šiltinės visai netru- 
kus po Verio teismo. Tačiau labiausiai kėlė nerimą tai, kad pedarijai 
— kuklūs, kantrūs ir niekuomet neskubantys senato nariai, kuriuos 
lavindamas Ciceronas turėjo nemažai vargo, — Pompėjaus atžvil- 
giu taip pat buvo nusiteikę priešiškai arba, geriausiu atveju, niūriai 
sėdėjo, nekreipdami į jo didybės maniją jokio dėmesio. Tuo tarpu 
Krasas, sukryžiavęs ant krūtinės rankas ir atsainiai išskėtęs kojas, 
sėdėjo sudribęs konsulams skirtame pirmajame suole tiesiai priešais 
Pompėjų ir nenuleido nuo jo nieko gero nežadančio žvilgsnio. Tokio 
jo šaltakraujiškumo priežastis buvo akivaizdi. Tiesiai jam už nugaros 
tarsi pora ką tik aukcione nupirktų brangių gyvūnų sėdėjo du tų 
metų tribūnai, Roscijus ir Trebelijus. Krasas norėjo visam pasauliui 
pranešti, kad jis nusipirko ne vieną veto, bet du, o /ex Gabinia, kad ir 
kam ryžtųsi Pompėjus su Ciceronu, niekada nebus priimtas. 

Pizonas pasinaudojo savo pirmenybe ir prabilo pirmas. „Ne- 
judantis ir visuomet santūrus oratorius“, — taip jį po daugelio metų 
globėjiškai pavadino Ciceronas, bet tą kartą šis apibūdinimas jam 
netiko. 

— Mes žinome, ko tu sieki! — sušuko jis, baigdamas savo 
prakalbą. — Tu ignoruoji savo tautiečius senate ir dediesi antruoju 
Romulu, dėl valdžios nužudydamas savo brolį! Tačiau prisimink 
Romulo likimą: atėjus metui, jį patį nužudė jo senatoriai, kurie su- 
kapojo kūną į gabalus ir išsinešiojo po namus! 

Tai išgirdę aristokratai pašoko ant kojų, o aš vos įžiūrėjau 
stambų Pompėjaus profilį — didysis karvedys stovėjo lyg suakme- 
nėjęs ir žiūrėjo tiesiai priešais save, aiškiai negalėdamas patikėti tuo, 
kas vyksta. 

Paskui prabilo Katulas, o po jo — Izaurikas. Tačiau visų blo- 
giausia buvo Hortenzijus. Maždaug metus nuo tos dienos, kai jis 
baigė eiti konsulo pareigas, forume jo greičiausiai niekas nematė. Ne 
per seniausiai Rytuose, atlikdamas karinę tarnybą, žuvo jo žentas, 

Katono mylimiausias vyresnysis brolis, našle palikęs Hortenzijaus 
dukrą, todėl sklido kalbos, kad Šokių mokytojas jau nebe toks, koks 
buvo anksčiau. Tačiau Pompėjaus ambicijos grąžino jam jėgas ir 
atvedė atgal į areną, o jo kalba akivaizdžiai parodė, kad panašiose 
dramatiškose situacijose jis ir toliau lieka grėsmingu varžovu. Jis nė 
karto nepakėlė balso ir nenusileido iki vulgarybių, bet labai iškalbin- 
gai priminė senosios respublikos tvarką: valdžia niekada negali būti 
sutelkta vieno Žmogaus rankose, ji turi būti apribota, o valdininkai 
turi būti kasmet renkami iš naujo. Nors jis asmeniškai neturįs nie- 
ko prieš Pompėjų, — priešingai, suprantąs, kad šis žmogus labiau 
už bet ką kitą yra vertas vyriausiojo vado pareigų, — vis dėlto /ex 
Gabinius būtų pavojingas ir beprecedentis Romos istorijoje atvejis, 
o trumpalaikė piratų sukelta panika negali būti dingstis iš protėvių 
paveldėtai santvarkai keisti. Ciceronas ėmė muistytis savo vietoje, 
ir aš supratau, kad jis būtų pasakęs lygiai tą patį, jei tik būtų galėjęs 
sakyti tai, ką iš tikrųjų galvoja. 

Hortenzijus jau artėjo prie pabaigos, kai iš savo vietos pačiame 
salės gale, visiškai prie pat durų, kur kadaise sėdėdavo Ciceronas, 
pakilo Cezaris ir paprašė Hortenzijų baigti savo kalbą. Pagarbią 
tylą, kurioje buvo girdėti tik įžymaus advokato balsas, nutraukė 
kilęs šurmulys, o visiems tuo metu buvusiems forume neliko nieko 
kito, kaip tik pripažinti Cezario drąsą. Jis liko stovėti ir laukti, kol 
triukšmas liausis, o tada prabilo. Cezaris kalbėjo aiškiai, įtikinamai 
ir negailestingai griovė visus oponento argumentus. Jis tvirtino, 
kad noras sunaikinti jūrų šunsnukius piratus nėra neromėniškas; 
neromėniška būtų kovos priemonę paversti tikslu. Jei respublika, 
anot Hortenzijaus, funkcionavo tobulai, tai kodėl niekas neužkirto 
kelio vis didėjančiai grėsmei? Kokiomis kitomis priemonėmis būtų 
galima nugalėti piratus, kai šie tapo tokie pavojingi? Prieš keletą 
metų, keliaudamas į Rodą, jis pats buvo patekęs jiems į nelaisvę, kol 
šie galiausiai už išpirką jį paleido; atgavęs laisvę, jis po kurio laiko 
susirado visus iki vieno savo pagrobėjus ir atkeršijo jiems taip, kaip 
buvo žadėjęs dar būdamas nelaisvėje, — visi šunsnukiai buvo nu- 
kryžiuoti! 

— Štai toks, Hortenzijau, yra tikro romėno atsakymas pira- 
tams, ir toks yra /ex Gabinius tikslas! 

Cezariui baigus kalbą, pasigirdo švilpimas, o kai jis su nesle- 
piama panieka veide atsisėdo atgal į savo vietą, kitame salės gale 
kilo riaušės. Manau, kažkuris iš senatorių stuktelėjo Gabinijui, kuris 
jam atsakė tuo pačiu, tačiau netrukus ant jo užgriuvo keletas kitų 
senatorių. Kažkas ėmė šaukti, virsdamas trinktelėjo suolas. Pame- 
čiau iš akių Ciceroną. Kažkas iš minios man už nugaros riktelėjo, 
kad Gabinijus nužudytas, žmonės tartum galinga banga plūstelėjo 
pirmyn, tarp kolonų ištempta virvė trūko, ir mes atsidūrėme viduje. 
Man pavyko pasitraukti į šalį, kai keli šimtai Pompėjaus šalininkų 
plebėjų (reikia pripažinti, kad šie vyrai atrodė gana grėsmingai), pra- 
siveržę iki konsulams skirtos pakylos, nutempė Pizoną nuo sosto, 
kuriame šis sėdėjo. Vienas galvažudys čiupo jį už sprando ir atrodė, 
kad žmogžudystė neišvengiama. Tačiau tuo metu kažkokiu būdu iš- 
silaisvinęs Gabinijus užšoko ant suolo ir pasirodė besąs gyvas, nors 
ir apkultas. Netrukus jis jau kreipėsi į maištininkus, kad šie neliestų 
Pizono, kuris galiausiai po trumpo ginčo, kad ir nenoromis, buvo 
paleistas. Trindamas sau kaklą, konsulas kimiu balsu paskelbė, kad 
balsavimas neįvyks, nes posėdis atidedamas. Šiaip ne taip respubliką 
bent jau laikinai pavyko apsaugoti nuo anarchijos. 


Panašių smurto protrūkių pačioje Romos širdyje nebuvo jau 
daugiau kaip keturiolika metų, ir šis įvykis Ciceronui, kuriam po 
grumtynių ant baltos togos nesimatė nė menkiausios raukšlelės, 
paliko gilias pasekmes. Gabinijui iš nosies ir prakirstos lūpos sruvo 
kraujas, todėl Ciceronas padėjo jam išeiti iš posėdžių salės. Jie kurį 
laiką sekė paskui Pompėjų, ėjusį tarsi laidotuvių procesijoje — iš 
lėto, vienodu žingsniu, žiūrint tiesiai į priekį. Labiausiai įsiminė 
staiga stojusi tyla, kai salėje buvusi mišri senatorių ir plebėjų minia 
prasiskyrė leisdama jiems praeiti. Atrodė, kad abi pusės paskutinę 
akimirką suprato, jog susigrūmė ant paties bedugnės krašto, atsi- 
peikėjo ir nusprendė pasitraukti. Išėjome į forumą kartu su žodžio 

vis dar neišgalinčiu suregzti Pompėjumi; jam patraukus namų link, 
į Argiletą, paskui mus pajudėjo visi jo šalininkai, veikiausiai tikėda- 
miesi gauti kokią nors užduotį. Greta Pompėjaus žingsniavęs Af- 
ranijus mums perdavė, jog karvedys kviečia pas save į susirinkimą. 
Pasiteiravęs Cicerono, gal jam dabar ko nors reikėtų, jo veide išvydau 
kandžią šypseną ir išgirdau trumpą atsakymą: 

— Taip, ramaus gyvenimo Arpinume! 

Tuo metu prie mūsų prisiartino Kvintas ir susijaudinusiu balsu 
tarė: 

— Pompėjus turi trauktis arba bus skaudžiai pažemintas! 

— Jis jau pažemintas, — atšovė Ciceronas, — o kartu su juo ir 
mes. Kareiviai! — jo balse nuskambėjo panieka. 

— Ką aš sakiau? — kreipėsi jis į mane. Aš niekada neišdrįsčiau 
vadovauti jiems mūšyje. Nesuprantu, kodėl jie įsitikinę, kad politi- 
koje nusimanė geriau už mane? 

Užlipę kalva aukštyn ir įėję vidun į Pompėjaus namą, nuščiuvu- 
sią minią palikome lauke. Pirmajame susirinkime užsirekomendavęs 
kaip geras raštininkas, iškart užėmiau sau įprastą vietą kambario 
kampe, ir niekas į mane nekreipė dėmesio. Senatoriai susėdo aplink 
didelį stalą, o Pompėjus įsitaisė centre. Puikybės jame nebuvo likę nė 
trupučio. Susmukęs sostą primenančiame krėsle jis man atrodė pa- 
našus į supančiotą didžiulį žvėrį, kuris buvo surakintas grandinėmis, 
atvestas į areną ir paliktas mažesnių padarų patyčioms. Jis atrodė 
visiškai netekęs vilties ir nuolat kartojo, kad kova pralaimėta, — se- 
natas niekada nepritars jo paskyrimui, jo vieninteliai šalininkai yra 
tik gatvių padugnės, o Krasui paklusnūs tribūnai bet kuriuo atveju 
vetuos siūlomą įstatymą, — tad jam nelikę nieko kito, kaip tik rink- 
tis mirtį arba tremtį. Cezaris laikėsi visiškai priešingos nuomonės: 
Pompėjus tebesąs populiariausias žmogus respublikoje, jam tereikia 
nuvykti Italijon ir surinkti legionus, kurių pagrindine jėga turėtų 
tapti veteranai, o senatas, tai išgirdęs, kapituliuos iš karto. 

— Jei lošdamas kauliukais išmeti mažesnį akių skaičių, tau 
lieka vienintelė išeitis: padvigubinti statymą ir mesti dar kartą. Ne- 
kreipk dėmesio į aristokratus ir, jeigu reiks, pasitelk liaudį ir armiją. 

Mačiau, kad Ciceronas irgi ruošiasi kalbėti, ir buvau tikras, kad 
jam nepatinka nė vienas iš šių kraštutinumų. Be abejo, norint kalbėti 
susirinkime, kuriame dalyvauja dešimt žmonių, reikia ne mažiau su- 
gebėjimų negu kreipiantis į kelis šimtus klausytojų. Prieš eidamas į 
kovą, jis palaukė, kol kiekvienas išsakys savo nuomonę ir diskusijos 
liausis. 

— Kaip tau, Pompėjau, yra žinoma, — kreipėsi jis, — aš nuo 
pat pradžios šiek tiek būgštavau. Tačiau po to, kas šiandien įvyko se- 
nate, turiu prisipažinti, kad mano abejonės išsisklaidė. Dabar mums 
belieka tik laimėti šį mūšį — dėl tavęs, dėl Romos ir dėl visų mūsų 
gero vardo. Apie pasidavimą negali būti nė kalbos. Tave visi pažįsta 
kaip liūtą karo lauke, todėl tau netinka tapti pele Romoje. 

— Prikąsk liežuvį, teisininke, — tarė Afranijus, grasydamas 
pirštu, bet Ciceronas neatkreipė dėmesio. 

— Ar įsivaizduoji, kas būtų, jei dabar pasiduotum? Oficialiai 
paskelbtas įstatymo projektas. Tauta reikalauja imtis atsakomųjų 
veiksmų prieš piratus. Jeigu neužimsi šio posto pats, jį užims kitas, ir 
aš tau galiu pasakyti, kas jis toks: Krasas. Tu pats sakei, kad pagal jo 
dūdelę šoka du tribūnai. Jis pasistengs, kad šis įstatymas būtų priim- 
tas, bet atsimink, kad vietoj tavo vardo jis įsirašys savąjį. Įdomu būtų 
sužinoti, kokiu būdu Gabinijus sukliudytų jam tai padaryti? Vetuo- 
damas savo paties pasiūlytą įstatymo projektą? Tai neįmanoma! Su- 
pranti? Mes negalime imti ir paprasčiausiai pasitraukti iš mūšio! 

Niekas kitas Pompėjaus taip nesuerzindavo kaip perspektyva, 
kad Krasas gali pasisavinti jam priklausančią garbę. Svaresnio argu- 
mento niekas nebūtų sugalvojęs. Pompėjus atsitiesė, atkišo priekin 
žandikaulius ir nužvelgė visus sėdinčius prie stalo. Pastebėjau, kaip 
Afranijus su Palikanu jam vos pastebimai linktelėjo, duodami su- 
prasti, kad pritaria Ciceronui. 

— Kiekviename legione yra žvalgų, Ciceronai, — pratarė 
Pompėjus, — tai šaunūs vyrukai, kurie sugeba rasti kelią per klai- 
džiausias pelkes, kalnų virtines, girių tankmes, kur joks žmogus dar 
nebuvo įkėlęs kojos. Tačiau jokios kliūtys, su kuriomis man yra tekę 

susidurti, neprilygsta politikos brūzgynams. Parodyk man, kaip iš- 
trūkti iš šitos neįžengiamos tankmės, ir tu neturėsi geresnio už mane 
draugo. 

— Ar klausysi manęs besąlygiškai? 

— Tu esi žvalgas. 

— Puiku, — tarė Ciceronas. — Gabinijau, ryt iškviesk Pompė- 
jų į rostrą ir paprašyk, kad jis taptų vyriausiuoju vadu. 

— Gerai, — ryžtingai atsiliepė Pompėjus, gniauždamas sunkų 
kumštį. — O aš pasiūlymą priimsiu. 

— Ne, ne, — paprieštaravo Ciceronas, — tu kategoriškai atsi- 
sakysi. Paaiškinsi, kad dėl Romos jau ir taip esi daug padaręs ir vi- 
suomeninėje veikloje nebepuoselėji jokių ambicijų, todėl nusprendei 

„visam laikui persikelti gyventi į užmiestį. 

Pompėjus net išsižiojo. 

— Nesijaudink. Kalbą aš tau parašysiu. Ryt po pietų išvyksi iš 
miesto ir negrįši. Kuo labiau prieštarausi, tuo labiau Žmonės kvies 
tave sugrįžti. Būsi mūsų Cincinatis, kuris buvo nuo arklo pašauktas 
gelbėti savo šalies. Tikėk manimi, tai yra vienas iš įtikinamiausių 
mitų politikoje. 

Kai kurie iš dalyvaujančių prieštaravo tokiai drastiškai taktikai, 
laikydami ją pernelyg rizikinga. Vis dėlto idėja apie kuklumą ati- 
tiko Pompėjaus tuščiagarbiškumą. Argi apie tai nesvajoja kiekvienas 
išdidus ir ambicingas vyras? Argi ne verčiau, užuot trypus dulkes 
ir kovojus dėl valdžios, leisti žmonėms šliaužte atšliaužti pas jį ir 
maldauti, kad jis priimtų jų dovaną? Kuo ilgiau Pompėjus apie tai 
mąstė, tuo labiau jam šis planas patiko. Jo orumas ir autoritetas dėl 
to tikrai nenukentės, jis galės keletą savaičių atsipūsti, o nesėkmės 
atveju turės ką apkaltinti. 

— Iš pirmo žvilgsnio atrodo gudriai sumanyta, — įsiterpė Ga- 
binijus, lytėdamas perskeltą lūpą. — Tačiau, regis, būsi pamiršęs, kad 
didžiausia problema yra ne tauta, o senatas? 

— Senatas pakeis savo požiūrį, vos tik supras, ką reiškia 
Pompėjaus pasitraukimas. Jie turės dvi galimybes — palikti piratus 
ramybėje arba vyriausiuoju vadu paskirti Krasą. Nė vienas iš šių va- 

riantų daugumai nėra priimtinas. Tereikia tik truputį patepti, ir jie 
slys mūsų nurodytu keliu. 

— Gudriai, — susižavėjęs pareiškė Pompėjus. — Argi jis ne 
protingas, gerbiamieji? Argi nesakiau, kad jis protingas? 

— Na, o dėl tų penkiolikos legatų, — tęsė Ciceronas, — tai aš 
manau, kad bent pusė iš jų turėtų pasirūpinti senato parama. 

Palikanas ir Afranijus, pajutę, kad jiems iškilo pavojus prarasti 
pelningas pareigas, ėmė garsiai niurnėti, bet Pompėjus rankos mostu 
pareikalavo nurimti. 

— Esi tautos didvyris, — toliau kalbėjo Ciceronas, — patrio- 
tas, kuriam būtų per daug žema užsiimti niekingomis politinėmis 
rietenomis ir intrigomis. Užuot naudojęsis savo įtaka draugų labui, 
verčiau pasinaudok ja priešams sukiršinti. Niekas taip nesuskaldys 
aristokratų, kaip galimybė tarnauti Pompėjui. Jie iškabins vieni ki- 
tiems akis. 

— Pritariu, — ryžtingai linktelėjo Cezaris. — Cicerono planas 
geresnis už mano. Kantrybės, Afranijau. Tai tėra pirmasis etapas. 
Atlyginimo galime ir palaukti. 

— Be to, — šventeivišku balsu prabilo Pompėjus, — Romos 
priešų sutriuškinimas mums visiems turėtų būti pakankamas at- 
lyginimas. 

Man tapo aišku, kad jis jau įsivaizduoja save prie arklo. 

Vėliau, kai mes jau ėjome namo, Kvintas pasiteiravo: 

— Tikiuosi, tu žinai, ką darai. 

— Al tikiuosi, žinau, ką darau, — atsakė jam Ciceronas. 

— Didžiausia problema, be abejo, yra Krasas ir tuodu jo tri- 
būnai, galintys vetuoti pasiūlymą. Kaip tu manai susidoroti su šia 
problema? 

— Kol kas nežinau. Tikėkimės, kad išeitis pati pasirodys. Daž- 
niausiai taip ir atsitinka. 

Aš prisiminiau jau ne kartą girdėtą Cicerono posakį, kad 
norėdamas sužinoti, kaip laimėti mūšį, kartais turi jį tiesiog pra- 
dėti. Palinkėjęs Kvintui labos nakties, jis, giliai susimąstęs, patraukė 
namo. Nenoromis tapęs Pompėjaus bendrininku, jis dabar pasirodė 

besąs pagrindinis organizatorius; be abejo, Ciceronas suprato, kad 
tai pastatys jį į sunkią padėtį bent jau santykiuose su žmona. Mano 
įsitikinimu, moterys kur kas sunkiau negu vyrai užmiršta praeities 
nuoskaudas, todėl Terencijai atrodė tiesiog nesuprantama, kad jos 
vyras ir toliau turėtų pataikauti „Picenumo valdovui“, kaip ji pašai- 
piai vadino Pompėjų, ypač po paskutinio nutikimo senate, apie kurį 
kalbėjo visas miestas. Mums sugrįžus namo, Terencija jo jau laukė 
tabulinume, pasirengusi bet kurią akimirką pulti. Ji pradėjo be jokių 
užuolankų. 

— Negaliu patikėti, kad reikalai pakrypo tokia nenumatyta 
linkme! Iš vienos pusės — senatas, o iš kitos — prasčiokai; ir kurioje 
gi pusėje mano vyras? Na, žinoma, kaip visuomet, su prastuomene! 
Tačiau tikiuosi, kad dabar netgi tu nutrauksi su juo visus ryšius? 

— Jis rytoj paskelbs apie atsistatydinimą, — nuramino ją Ci- 
ceronas. 

— Nejaugi? 

— Tikrai. Aš pats šįvakar parašysiu jam kalbą. Tai reiškia, kad 
vakarieniausiu savo kambaryje; jei gali, atleisk man. 

Jis praėjo pro Terenciją ir, mums įėjus į jo darbo kambarį, pa- 
klausė manęs: 

— Ar tu manai, kad ji patikėjo? 

— Ne, — atsakiau aš. 

— Ir aš nemanau, — tarė jis, tyliai krizendamas. — Ji per ilgai 
su manim gyvena, kad patikėtų! 

Jis dabar buvo pakankamai turtingas, kad galėtų su ja skirtis, 
juolab kad būtų galėjęs susirasti sau geresnę porą, bent jau daug 
gražesnę. Jis buvo labai nusivylęs dėl to, kad ji nepagimdo jam 
sūnaus. Vis dėlto, nepaisant jų nuolatinių ginčų, Ciceronas gyveno 
su ja. Meile to nepavadinsi, na, bent jau poetine prasme. Juos jun- 
gė kažkas nesuprantama, tai, kas buvo stipriau už meilę. Terencija 
padėjo jam išlaikyti gerą. formą, ji buvo tarsi galąstuvas skustuvo 
ašmenims. Šiaip ar taip, ji tą vakarą mūsų daugiau nebetrukdė, todėl 
Ciceronas galėjo ramiai diktuoti man tekstą, kurį, jo manymu, turėjo 
perskaityti Pompėjus. Jam dar niekuomet nebuvo tekę rašyti kalbos 

kažkam kitam, tad ši patirtis buvo unikali. Be abejo, dabar daugu- 
ma senatorių laiko tarną ar net du, kurie rašo jiems kalbas, o man 
teko girdėti, kad esama senato narių, visiškai nenutuokiančių apie 
ką jie kalbės, kol negauna teksto — nesuprantu, kaip tokie žmonės 
gali save laikyti valstybės veikėjais. Tačiau Ciceronui galiausiai ėmė 
patikti rašyti kalbas kitiems. Jam būdavo smagu kurti tekstus įžy- 
'miems žmonėms, jei tik šie turėdavo bent kiek smegenų, o vėliau 
šiuo metodu jis kuo puikiausiai pasinaudojo rašydamas knygas. Tai 
jis Gabinijui sukūrė plačiai pagarsėjusią frazę: „Pompėjus Didysis 
gimė ne dėl savęs, bet dėl Romos!“ 

Kalba turėjo būti trumpa, todėl darbą baigėme dar gerokai 
prieš vidurnaktį, o kitą rytą, Ciceronui atlikus pratimus ir pasisvei- 
kinus su svarbesniais lankytojais, išėjome pas Pompėjų atiduoti jam 
teksto. Pompėjus buvo išsigandęs, todėl, mums atvykus, vaikštinėjo 
po kambarį ir garsiai abejojo, ar jam idėja apie atsistatydinimą yra 
teisinga. Tačiau Ciceronas suprato, kad jam, be kita ko, labiausiai 
kėlė nerimą kelionė į rostrą, todėl, gavęs galutinai parengtą tekstą, 
Pompėjus aprimo. Paskui Ciceronas padavė trumpą kalbą Gabini- 
jui, kuris taip pat buvo atvykęs, bet tribūnas įsižeidė, jog jis turėsiąs 
kalbėti kaip koks aktorius, ir suabejojo, ar jam iš tiesų reikėtų sakyti, 
kad Pompėjus „gimė dėl Romos“. 

— Kodėl gi ne? — paerzino jį Ciceronas. — Ar tu tuo netiki? 

Netrukus Pompėjus kimiu balsu liepė Gabinijui liautis dejavus 
ir skaityti tai, kas parašyta. Gabinijus nutilo, bet ėmė piktai dirsčioti 
į Ciceroną ir tikriausiai nuo to momento tapo slaptu Cicerono prie- 
šu — šis pavyzdys puikiai iliustruoja, kad senatorius savo pramušt- 
galviškais sąmojais neretai įžeisdavo kitus. 

Forume buvo susirinkusi milžiniška minia, laukianti vaka- 
rykščio spektaklio tęsinio. Leisdamiesi kalvos šlaitu žemyn, aiškiai 
girdėjome iš apačios sklindančius garsus — buvo neramu dėl vis 
stiprėjančio daugybės susijaudinusių žmonių keliamo triukšmo, ku- 
ris man visada primindavo bangų mūšą tolimame krante. 

Pajutau, kaip tankėja pulsas. Čia jau buvo susirinkusi daugu- 
ma senato narių, aristokratai su savimi buvo atsivedę keletą šimtų 

šalininkų, kurie, viena vertus, turėjo palaikyti juos, o antra vertus, 
nušvilpti Pompėjų, kai šis, jų manymu, pareikš savo pretenzijas į vy- 
riausiojo vado pareigas. Didysis karvedys trumpam pasirodė forume, 
lydimas, kaip ir anksčiau, Cicerono ir savo sąjungininkų senatorių, 
tačiau praėjo jo pakraščiu ir netrukus iš priešingos pusės prisiartino 
prie rostros, kur apsisuko, nusižiovavo, papūtė į šąlančias rankas ir, 
išgirdęs stiprėjantį minios keliamą triukšmą, ėmė pastebimai ner- 
vintis. Ciceronas palinkėjo jam sėkmės, tada išėjo priešais rostrą ir 
prisidėjo prie visų senatorių, norėdamas pamatyti, kaipgi jie reaguos. 
Ant pakylos pasirodė dešimt tribūnų, kurie tuojau pat susėdo ant 
jiems skirto suolo, tuomet priekin išėjo Gabinijus ir iškilmingai 
pareiškė: 

— Tautos akivaizdon kviečiu Pompėjų Didįjį! 

Kokia svarbi politikoje Žmogaus išvaizda, ir kaip nuostabiai 
gamta buvo apdovanojusi Pompėjų! Vos tik šis plačiapetis ir gerai 
visiems pažįstamas Žmogus ėmė neskubėdamas lipti laiptais, šali- 
ninkai pasitiko jį audringomis ovacijomis. Jis stovėjo visų akivaiz- 
doje tvirtas kaip bulius — didelė galva ant raumeningų pečių buvo 
truputį atlošta, žvilgsnis nukreiptas į aukštyn užverstus veidus, šner- 
vės išsiplėtusios, tarytum būtų norėjęs įkvėpti aplodismentų. Įprastai 
žmonės piktindavosi, jeigu kas nors savo kalbą perskaitydavo, užuot 
ją pasakęs spontaniškai, bet tąsyk Pompėjus kažkaip ypatingai išvy- 
niojo savo trumpą tekstą ir pakėlė sau prieš akis, taip sudarydamas 
įspūdį, kad šie žodžiai yra tokie pat reikšmingi kaip ir pats kalbėtojas 
— vyras, kuriam oratorinės teisininkų ir politikų gudrybės yra nė 
motais. 

— Romos piliečiai, — užriaumojo jis, visiems nuščiuvus, — 
būdamas septyniolikos koviausi savo tėvo Gnėjaus Pompėjaus Stra- 
bono kariuomenėje už valstybės vienybę. Sulaukęs dvidešimt trejų, 
surinkau penkiolikos tūkstančių vyrų armiją, sumušiau jungtines 
maištininkų Bruto, Celijaus ir Karino pajėgas ir mūšio lauke buvau 
pagerbtas kaip imperatorius. Dvidešimt ketverių metų užkariavau 
Siciliją. Dvidešimt penkerių — Afriką. Švęsdamas dvidešimt šeš- 
tąjį savo gimtadienį, triumfavau. Būdamas trisdešimties, nors dar 

nebuvau senatorius, buvau paskirtas vadovauti mūsų kariuomenei 
Ispanijoje kaip prokonsulas, šešerius metus koviausi prieš sukilė- 
lius ir nugalėjau. Trisdešimt šešerių sugrįžau Italijon, persekiojau 
pabėgėlio vergo Spartako armijos likučius ir juos galutinai su- 
triuškinau. Sulaukęs trisdešimt septynerių metų, buvau išrinktas 
konsulu ir triumfavau antrą kartą. Tapęs konsulu, grąžinau tribū- 
nams jų kadaise turėtas teises ir rengiau žaidynes. Kai tik valstybei 
kildavo pavojus, aš eidavau jos ginti. Visas mano gyvenimas buvo 
ypatingas įsakymas, kurį aš vykdžiau. Dabar valstybei iškilo naujas, 
beprecedentis pavojus. Labai teisinga, kad šio pavojaus akivaizdoje 
buvo pasiūlyta įvesti naujas pareigas, kurias einantis Žmogus turėtų 
neribotą, beprecedentę valdžią. Tas, kuriam ant pečių uždėsite nešti 
šią naštą, turėtų sulaukti visų rangų ir visuomenės klasių paramos, 
kadangi suteikdami vienam Žmogui tokią galią jūs parodysite savo 
pasitikėjimą juo. Po vakarykščio senato posėdžio aš supratau, kad 
praradau senatorių pasitikėjimą, todėl dabar noriu pareikšti, kad ne- 
sutikčiau užimti šio posto, net jeigu jūs ir labai norėtumėte; o jeigu 
ir išrinktumėte mane šioms pareigoms, aš jų nevykdyčiau. Pompėjus 
Didysis jau įvykdė visus jam duotus įsakymus. Šiandien aš atsisakau 
visų savo ambicijų valstybiniame gyvenime ir išsikeliu į užmiestį arti 
žemės, kaip tai darė mano protėviai. 

Žmonės buvo sukrėsti, bet netrukus tylą nutraukė nusivylimo 
kupinas atodūsis, o Gabinijus, nieko nelaukdamas, išėjo į rostros 
prieki ir atsistojo greta apatiškai atrodančio Pompėjaus. 

— Negalime leisti, kad taip atsitiktų! Pompėjus Didysis gimė 
ne dėl savęs, bet dėl Romos! 

Be abejo, jo ištarti žodžiai sukėlė audringą šalininkų pritarimą, 
todėl tą pačią akimirką pasigirdo šūksniai „Pompėjus! Pompėjus! 
Roma! Roma!“, kurių aidas, atšokęs nuo bazilikų ir šventyklų sienų, 
atrodė, pramuš ausų būgnelius. Pompėjus palaukė, kol triukšmas ap- 
rims, ir vėl prabilo. 

— Mielieji mano romėnai, jūsų nuoširdumas mane sukrečia, 
bet tolesnis mano buvimas mieste gali tik kliudyti jums tinkamai 
apsispręsti. Romos gyventojai, linkiu jums priimti išmintingą spren- 

dimą pasirenkant iš daugelio tinkamų šioms pareigoms buvusių se- 
nato narių! Atminkite, kad mano širdis, nors aš dabar ir išvykstu iš 
Romos, visiems laikams lieka čia, su jumis ir su jūsų šventyklomis! 
Sudie! | 

Jis pakėlė papiruso ritinį, tarytum tai būtų buvusi karvedžio 
lazda, pamojavo banguojančiai miniai, apsisuko ir, sunkiai vilkdamas 
kojas, nepermaldaujamai nužingsniavo pakylos galo link, ignoruo- 
damas visus prašymus pasilikti. Galop, lydimas nustebusių tribūnų 
žvilgsnių, Pompėjus ėmė leistis žemyn — pirmiausia iš akių pra- 
nyko jo kojos, paskui liemuo, o paskiausiai ir didinga galva ežiuku 
sušukuotais plaukais. Kai kurie iš arčiau manęs stovėjusių žmonių 
ėmė verkti, rautis plaukus ir plėšti nuo savęs drabužius, todėl, nors 
ir žinojau, kad visa tai tėra klasta, nedaug betrūko, kad ir pats pra- 
dėčiau raudoti. Senatoriai atrodė taip, tarytum tarp jų netikėtai būtų 
Įsmigusi ietis — vieni elgėsi įžūliai, kiti atrodė labai sukrėsti, o dau- 
gelis tiesiog nuščiuvo iš nuostabos. Pats žymiausias to meto žmogus 
visoje Romoje, Pompėjus... pasitraukia! Kraso veido išraiškia išdavė 
jame besigrumiančias emocijas, kurių net pats talentingiausias ak- 
torius nebūtų galėjęs pavaizduoti. Viena jo pusė suprato, kad jis po 
ilgo buvimo Pompėjaus šešėlyje pagaliau turi tapti realiausiu kandi- 
datu į vyriausiojo vado postą, tačiau protingesnioji pusė kuždėjo, kad 
tai, kas dabar vyksta, tėra gudrybė, o jam pačiam iškilo nenumatyta 
grėsmė. 

Ciceronas kurį laiką dar stebėjo žmonių reakciją, o paskui 
nuskubėjo už rostros pranešti naujienų. Ten buvo nemažas būrys 
picėniečių ir nuolatinių smalsuolių. Pompėjaus tarnai atgabeno jam 
neštuvus, dengtus mėlynu ir aukso spalvos brokatu, kuriais turėjo 
jį nunešti prie Kapenos vartų, ir karvedys jau ketino lipti į juos. 
Jis elgėsi kaip ir daugelis mano matytų žmonių, ką tik pasakiusių 
svarbią kalbą — tuo pat metu atrodė išdidus, gerai nusiteikęs ir su- 


sirūpinęs. 
— Pavyko puikiai, — tarė jis. — Manai, kad viskas gerai? 
— Nuostabiai, — atsakė Ciceronas. — Kraso veido išraiškos 


apibūdinti neįmanoma. 

— Ar tau patiko, kad pasakiau, jog mano širdis visiems laikams 
liks kartu su romėnais ir jų šventyklomis? 

— Tai buvo tiesiog tobula. 

Pompėjus, patenkintas savimi, suniurnėjo ir įsitaisė ant neštuvų 
tarp pagalvėlių. Jis nuleido užuolaidėles, bet netrukus jas staiga ati- 
traukė. 

— Esi tikras, kad pasiseks? 

— Mūsų priešininkai sutrikę. Tai pati pradžia. 

Užuolaidėlės vėl nusileido ir vėl prasiskyrė. 

— Kiek liko iki balsavimo? 

— Penkiolika dienų. 

— Pranešinėk man, kas čia vyksta. Ne rečiau kaip kasdien. 

Ciceronas pasitraukė į šalį, o nešikai užsikėlė baldakimą sau 
ant pečių. Tai buvo stiprūs jauni vyrai, nes Pompėjus svėrė tikrai 
nemažai, tačiau net ir tokių galiūnų reikėjo dvigubai daugiau negu 
įprastai; jie praėjo pro senato pastatą ir išėjo iš forumo — dieviškąjį 
Pompėjų Didįjį tartum kokią dangaus kometą lydėjo jo klientų ir 
gerbėjų uodega. 

— Ar man patiko žodžiai apie širdis ir šventyklas? — pakar- 
tojo Ciceronas, purtydamas galvą ir stebėdamas tolstantį Pompė- 
jų. — Bukagalvi tu, juk tai aš tau parašiau šį sakinį! 

Manau, jam buvo nelengva tiek daug jėgų skirti įžymybei, 
kuria jis nesižavėjo, ir sumanymui, kuris, be abejo, buvo klastingas. 
Tačiau kelias į politikos viršūnę dažnai suveda ne su pačiais tinka- 
miausiais pakeleiviais ir atveria ne patį maloniausią akims peizažą, 
todėl Ciceronas suprato, kad jis jau nebegali trauktis. 


AII 


Dvi savaites Romoje buvo kalbama tik viena tema, būtent 
apie piratus. Gabinijus ir Kornelijus tam tikra prasme „gyveno ant 
rostros“, tai yra kasdien žmonėms primindavo apie piratų keliamą 
pavojų ir kviesdavo liudyti vis naujus žmones. Šiurpą keliantys pasa- 
:kojimai buvo svarbiausias jų užsiėmimas. Pavyzdžiui, buvo kalbama, 
kad kam nors iš piratų belaisvių pareiškus, jog jis esąs Romos pilie- 
tis, jo pagrobėjai dėdavosi labai išsigandę ir maldaudavo atleidimo. 
Jie atnešdavę jam netgi togą, apaudavę sandalus ir, šiam einant pro 
šalį, nuolatos lankstydavęsi. Toks žaidimas tęsdavęsis tol, kol laivas 
išplaukdavęs į atvirą jūrą, o tada piratai nuleisdavę kopėčias ir pa- 
reikšdavę, kad jis gali eiti kur tik panorėjęs. Jeigu jų auka atsisakyda- 
vo išlipti iš laivo, tuomet ji būdavo išmetama per laivo bortą. Tokios 
istorijos įsiutindavo forume susirinkusius klausytojus, kuriems Žo- 
džiai „Aš esu Romos pilietis“ reiškė burtažodį, užtikrinantį saugumą 
bet kuriame pasaulio krašte. 

Pats Ciceronas iš rostros nekalbėjo. Keista, tačiau jis iš šitos vie- 
tos dar niekuomet nebuvo pasisakęs, manydamas, kad reikia sulaukti 
momento, kada jo žodžiai galės padaryti didžiausią įspūdį. Be abejo, 
tomis dienomis jam buvo kilusi pagunda nutraukti tylos įžadus, juo- 
lab kad jis iš tiesų turėjo ką pasakyti ir, pasinaudojus palankia proga, 
suduoti aristokratams lemiamą smūgį. Tačiau matydamas, kad gat- 
vėse jau ir taip yra pakankamai šalininkų, jis galiausiai susilaikė nuo 
šito Žingsnio ir nusprendė likti už scenos — regzti tolesnį veiksmų 
planą ir Pompėjaus pusėn patraukti dar neapsisprendusius senato- 
rius. Todėl jis stengėsi išlikti santūrus, vaikštinėjo kaip įprastai po 

senakulumą, klausėsi bedarijy nusiskundimų, žadėdamas jų užuo- 
jautas ir prašymus perduoti Pompėjui, o įtakingesniems senatoriams 
kartkartėmis užsimindavo apie paaukštinimo galimybę. Kasdien iš 
Pompėjaus dvaro Albos kalvoje pas Ciceroną atvykdavo pasiunti- 
nys su laišku, kuriame Pompėjus išreikšdavo savo nuogąstavimus, 
teiraudavosi apie padėtį Romoje ir duodavo nurodymų („neatrodo, 
kad mūsų naujasis Cincinatis labai daug laiko skirtų žemdirbystei“, 
— kartą su pašaipia šypsenėle lūpose pastebėjo Ciceronas), o sena- 
torius man kasdien diktuodavo atsakymą, juo bandydavo nuraminti 
Pompėjų ir neretai nurodydavo, kuriuos žmones būtų verta pasi- 
kviesti pokalbiui. Tai buvo labai subtili užduotis, kadangi reikėjo su- 
daryti įspūdį, jog Pompėjus politika nebesidomi. Vis dėlto godumas, 
meilikavimas, ambicijos, suvokimas, kad susidarius tokiai situacijai 
reikalingas vienas žmogus perimti visam vadovavimui į savo rankas, 
ir baimė, kad tuo žmogumi gali tapti Krasas, paskatino į Pompėjaus 
pusę pereiti pustuzinį žymiausių to meto senatorių, tarp jų ir įtakin- 
gąjį Liucijų Manlijų Torkvatą, ką tik baigusį pretoriaus tarnybą ir 
ketinusį artimiausiais metais dalyvauti konsulų rinkimuose. 

Be abejo, didžiausią pavojų Cicerono planams kėlė Krasas, 
kuris tuo metu irgi nesnaudė. Jis sukiodavosi tarp senato narių, vi- 
liodamas juos pelningais pasiūlymais ir tokiu būdu didindamas savo 
šalininkų būrį. Politikos žinovams buvo įdomu, kuo gi baigsis ši 
amžinų priešų, Kraso ir Pompėjaus, dvikova, juolab kad jėgos šįkart 
buvo lygios. Abu turėjo po du palankiai jų atžvilgiu nusiteikusius 
tribūnus, todėl įstatymo projektą galėjo vetuoti ir vienas, ir kitas; abu 
senate turėjo slaptų šalininkų. Kraso pranašumą sudarė daugumos 
aristokratų, bijojusių Pompėjaus labiau už bet ką visoje respublikoje, 
parama, tuo tarpu Pompėjus buvo pranašesnis liaudies palaikymu. 

— Jie man primena du skorpionus, sukančius vienas aplink 
kitą ratus, — vieną rytą, atsilošęs savo krėsle po eilinio raporto 
Pompėjui, pareiškė Ciceronas. — Šioje kovoje nė vienas negali tapti 
nugalėtoju, tačiau abu gali nužudyti vienas kitą. 

— Tai kas tuomet nugalės? . 

delnu į stalą, kad aš net pašokau iš vietos. 

— Tas, kuris suduos netikėtą smūgį. 

Tą dieną, kai jis ištarė šiuos Žodžius, iki balsavimo dėl Jex 
Gabinia buvo likusios vos keturios dienos. Deja, Ciceronas vis dar 
nežinojo, kaip sutrukdyti Krasui vetuoti įstatymo projektą. Jis buvo 
pavargęs ir netekęs drąsos, todėl vėl prakalbo apie tai, kaip gerai 
būtų išvykti į Atėnus studijuoti filosofijos. Praėjo diena, antra, trečia, 
bet išeities nesimatė. Balsavimo išvakarėse atsikėliau, kaip buvau 
įpratęs, auštant ir atidariau duris Cicerono lankytojams. Dabar, kai 
visi žinojo apie jo artimus santykius su Pompėjumi, rytais lankytojų 
atvykdavo dvigubai daugiau negu anksčiau, todėl name nuolat šur- 
muliavo prašytojai ir geranoriai, kurie varė iš.proto Terenciją. Kai 
kurių iš jų pavardės buvo plačiai žinomos, pavyzdžiui, tą įsimintiną 
rytą pas Ciceroną atvyko Antonijus Hybrida, antrasis garsiojo ora- 
toriaus ir žonsu/0 Marko Antonijaus sūnus, ką tik užbaigęs tribūno 
tarnybą; nors jis buvo kvailys ir girtuoklis, vis dėlto jį reikėjo priimti 
pirmiausia. Rytas buvo apsiniaukęs, lijo lietus, todėl nuo permirku- 
sių ir gerokai padėvėtų lankytojų drabužių bei sulytų plaukų trenkė 
šlapiu šunimi. Juodai baltos mozaikinės grindys buvo purvinos, ir aš 
jau ketinau pakviesti kurį nors šeimynykšt;, kad šis jas išvalytų, bet 
tuo metu atsivėrė durys ir įėjo ne bet kas, o pats Markas Licinijus 
Krasas. Aš netekau žado, todėl nespėjau nė išsigąsti, ir pasisveikinau 
su juo kaip su eiliniu lankytoju, atvykusiu prašyti rekomendacinio 
laiško. 

— Gero ryto ir tau, Tironai, — atsakė jis. Mane tai išgąsdi- 
no — nors buvome susitikę tik vieną kartą, jis prisiminė mano var- 
dą. — Ar negalėčiau trumpai šnektelėti su tavo šeimininku? 

Krasas atvyko ne vienas, bet atsivedė ir Kvintą Arijų, senatorių, 
kuris sekiodavo jam iš paskos tartum šešėlis, o kalbėdamas visada 
keistai aspiruodavo balses, pavyzdžiui, savo vardą tardavo „Harijus“, 
todėl pats negailestingiausias iš visų poetų, Katulas, labai mėgo jį 
parodijuoti. Nuskubėjęs į Cicerono darbo kambarį, radau jį, kaip 

įprastai, diktuojantį laišką Sositėjui ir tuo pat metu pasirašinėjantį 
Laurėjo jam atneštus dokumentus. 

— Niekada neatspėsi, kas atvyko! — sušukau jam. 

—— Krasas, — atsakė Ciceronas, nė nepakeldamas galvos. 

Buvau priblokštas. 

— Tavęs tai nestebina? 

— Ne, — tarė Ciceronas, pasirašydamas dar vieną laišką. — Jis 
atėjo su kilniu pasiūlymu, kuris iš tikrųjų nėra kilnus, tačiau leis 
mums jį demaskuoti, kai visi sužinos, kad mes šį pasiūlymą atmetė- 
me. Krasas turi daugybę priežasčių eiti į kompromisus, o mes — ne. 
Vis dėlto tau reikėtų palydėti jį vidun, kol dar nesuspėjo papirkti 
visų mano klientų. O pats lik su mumis ir užrašinėk, kas bus kalba- 
ma, kad jis negalėtų vėliau manęs apšmeižti. 

Aš išėjau pakviesti Kraso, kuris tuo metu iš tikrųjų džiaugs- 
mingai sveikinosi su visais buvusiais tabulinume, tuo juos didžiai 
nustebindamas, ir pakviečiau užeiti į darbo kambarį. Jaunesnieji 
metraštininkai išėjo, todėl likome keturiese — Krasas, Arijus ir 
Ciceronas atsisėdo, o aš likau stovėti kambario kampe, pasirengęs 
užrašyti kiekvieną jų Žodį. 

— Labai gražus namas, — draugiškai prabilo Krasas. — Ma- 
žas, bet dailus. Jei nuspręstum parduoti, duok man žinią. 

— Jeigu kiltų gaisras, — atsakė jam Ciceronas, — būtinai pra- 
neščiau. 

— Labai sąmojinga, — tarė Krasas, plodamas rankomis ir 
linksmai kvatodamas. — Bet aš kalbu visiškai rimtai. Tokiam 
svarbiam žmogui reikėtų didesnio namo ir geresnės kaimynystės. 
Pavyzdžiui, Palatine. Galėčiau padėti. Prašau, — pridūrė jis, kai 
Ciceronas papurtė galvą, — neatmesk mano pasiūlymo. Mes kartais 
nesutardavome, todėl dabar norėčiau susitaikyti. 

— Labai gražus gestas, — pasakė Ciceronas, — deja, bijau, kad 
mus vis dar skiria vieno gerai žinomo žmogaus interesai. 

— Taip neturėtų būti. Žavėdamasis stebėjau tavo karjerą, Ci- 
ceronai. Esi vertas gauti tai, ko nusipelnei. Mano nuomone, vasarą 

turėtumei tapti pretoriumi, o po dvejų metų — konsulu. Taigi. Ga- 
lėtum tikėtis mano paramos. Ką tu pats apie tai manai? 

Pasiūlymas buvo iš tiesų stulbinamas. Štai kur glūdi dalykiškų 
žmonių sėkmės paslaptis — ne jų šykštume, kaip daugelis galvoja, 
bet gebėjime prireikus būti netikėtai ir netgi be saiko dosniems. 
Ciceronas atrodė visiškai sutrikęs. Didžiausia jo gyvenimo svajonė 
— tapti konsulu — gali išsipildyti, tačiau Pompėjaus akivaizdoje jis 
niekuomet nebūtų išdrįsęs apie ją prasitarti, bijodamas sukelti šio 
žmogaus pavydą. 

— Aš priblokštas, Krasai, — prisipažino Ciceronas. Jo balsas 

išdavė susijaudinimą, todėl norėdamas tęsti toliau jis kostelėjo. — 
Bet likimas mus ir vėl išskyrė. 
“| — Nebūtinai. Ar nemanai, kad balsavimo išvakarės būtų pats 
tinkamiausias metas kompromisui? Sutinku, kad vyriausiojo vado 
postas yra Pompėjaus sumanymas. Tačiau tegul šioms pareigoms 
būna renkami du žmonės. 

— Du vyriausieji vadai yra oksimoronas. 

— Tačiau konsulo pareigoms renkami du žmonės. 

— Taip, tačiau konsulo pareigos yra pagrįstos kolegialumo 
principu, kuris reiškia, kad valdžia turi būti dalijamasi. Karas yra 
visiškai kas kita, ir tu tai žinai geriau už mane. Karo metu bet koks 
pasidalijimas valdžios viršūnėje yra pražūtingas. 

— Vietos užtektų abiem, — nerūpestingai tarė Krasas. — Te- 
gul Pompėjus vadovauja rytuose, o aš vakaruose. Arba Pompėjus 
tegul būna atsakingas už jūrą, o aš už sausumą. Galima ir atvirkščiai. 
Neprieštarauju. Reikalas tas, kad dviese galėtume viešpatauti visame 
pasaulyje, o tu būtum mus jungiantis tiltas. 

Esu tikras, kad Ciceronas tikėjosi Krasą bandysiant jį įbauginti 
ir buvo tam pasiruošęs, nes per savo, kaip teisininko, karjerą buvo ne 
kartą su tuo susidūręs ir gerai žinojo, kaip tokiais atvejais elgtis. Ne- 
tikėtas Kraso dosnumas išmušė jį iš vėžių, juolab kad šis pasiūlymas 
atrodė protingas ir patriotiškas. Žinoma, tokia išeitis Ciceronui būtų 
pati idealiausia, nes žadėjo jam abiejų stovyklų paramą. 

— Aš būtinai perduosiu tavo pasiūlymą, — pažadėjo Cicero- 
nas. — Pompėjus apie jį sužinos dar saulei nenusileidus. 

— Kokia man iš to nauda? — nusišaipė Krasas. — Jei man 
reikėtų tik perduoti savo pasiūlymą, būčiau paprašęs Arijų nunešti 
laišką į Albos kalvą. Argi ne taip, Arijau? 

— Hiš tikrųjų. 

— Ne, Ciceronai, man reikia, kad tu padėtum įgyvendinti 
mano sumanymą. 

Jis pasislinko arčiau ir liežuviu suvilgė lūpas; man pasirodė, kad 
Krasas apie valdžią kalba kažkaip gašliai. 

— Kalbėsiu atvirai. Mano širdis atsidavusi tik karinei karjerai. 
Apie turtus, kuriuos aš turiu, galima tik svajoti, bet tai tėra prie- 
monės, o ne tikslas. Pasakyk man, ar kuri nors tauta yra pastačiusi 
paminklą turtuoliui? Ar kuri nors iš tautų savo maldose mini mi- 
rusio milijonieriaus vardą dėl to, kad jis kadaise turėjo daug namų? 
Ilgalaikė garbė yra tik knygose, bet aš ne poetas ir nesu mūšio lauke. 
Taigi pats supranti, kad sandėriui patvirtinti privalai išgauti Pompė- 
jaus sutikimą. 

— Bet jis ne koks mulas, kurį būtų galima atitempti į tur- 
gų, — paprieštaravo Ciceronas, kurį, kaip pastebėjau, vėl suirzęs dėl 
savo seno priešo šiurkštumo. — Turėtum jį pažinti. 

— Pažįstu. Net per daug gerai! Tačiau niekas kitas pasaulyje 
nemoka taip įtikinti kaip tu. Juk tai tu įkalbėjai jį išvykti iš Ro- 
mos — gali man nepasakoti! O dabar gali jį prikalbinti grįžti atgal, 
ar ne? 

— Jis pareiškė, kad grįš atgal tik kaip vienintelis vyriausiasis 
vadas arba išvis negrįš. 

— Tuomet Roma jo daugiau nebematys, — atžariai atkirto 
Krasas, kurio draugiškumas ėmė luptis lyg plonas pigių dažų sluoks- 
nis nuo kurio nors iš blogiau prižiūrimų jo namų. — Tu kuo pui- 
kiausiai žinai, kas laukia ryt. Tai primins teatro komediją. Gabinijus 
pateiks tavo sugalvotą įstatymo projektą, o Trebelijus jį dėl manęs 
vetuos. Paskui Roscijus, taip pat vykdydamas mano nurodymą, pa- 
teiks projekto pataisą, siūlydamas skirti du vadus, ir tegul kuris nors 

iš tribūnų pabando jį vetuoti. Jei Pompėjus atsisakys tarnauti Romai, 
jis panėšės į godų vaikiūkštį, kuris verčiau leis pyragaičiui sugesti, 
negu juo pasidalys. 

— Nesutinku. Tauta jį myli. 

— Tauta mylėjo ir Tiberijų Grakchą, bet galiausiai jam tai ne- 
turėjo jokios reikšmės. Liūdnas tikro Romos patrioto likimas. Tau 
būtų ne pro šali jį prisiminti. 

Krasas atsistojo ir tęsė toliau: 

— Žiūrėk savęs, Ciceronai. Nejaugi nesupranti, kad Pompėjus 
tave veda į politinį krachą? Dar niekam nepavyko tapti konsulu, 
konfliktuojant su aristokratais. 

Ciceronas taip pat atsistojo iš savo vietos ir, pamatęs jam iš- 

„tiestą Kraso ranką, padavė savąją. Šis stipriai ją suspaudė ir L 
Ciceroną prieiti arčiau. Ši 

— Jau antrą kartą draugystės ženklan, — pabrėžtinai draugiš- 
kai prabilo jis, — aš tiesiu tau, Markai Tulijau Ciceronai, savo ranką. 
Trečio karto nebus. 

Tai pasakęs, jis taip skubiai išėjo iš namo, kad aš nesuspėjau nei 
jo palydėti, nei atidaryti durų. Sugrįžęs į darbo kambarį, radau Cice- 
roną stovintį ten pat, kur buvau jį palikęs, ir žiūrintį į savo ranką. 

— Jaučiuosi tarsi būčiau prisilietęs prie gyvatės, — prabilo 
jis. — Atsakyk man, ar aš neteisingai jį supratau, ar jis iš tikrųjų 
leido suprasti, kad Pompėjaus ir manęs gali laukti baisus Tiberijaus 
Grakcho likimas? 

— Taip. „Tragiškas tikro Romos patrioto likimas“, — perskai- 
čiau jam iš savo užrašų. — O kas nutiko Tiberijui Grakchui? 

— Jį lyg kokią žiurkę įvarė į šventyklos kampą, o paskui, nors 
jis, kaip tribūnas, turėjo neliečiamybės statusą, užmušė kilmingieji 
romėnai. Tai atsitiko mažiausiai prieš šešiasdešimt metų. Tiberijus 
Grakchas! — Jis sugniaužė kumštį. — Žinai, Tironai, vieną akimirką 
aš juo buvau beveik patikėjęs. Tačiau prisiekiu tau: geriau niekuomet 
netapsiu konsulu, negu turėsiu jausti Krasui dėkingumą už pagalbą. 

— Aš tikiu tavimi, senatoriau. Pompėjus vertas dešimties tokių 


kaip Krasas. 

— Šimto, o gal ir daugiau. Nepaisant visų jo kvailysčių. 

Turėjau atlikti dar keletą darbų, todėl sutvarkęs stalą nuėjau 
į tabulinumą atnešti lankytojų sąrašo, o Ciceronas tuo tarpu tarsi 
sustingęs liko darbo kambaryje. Sugrįžęs pastebėjau, kad jo veido 
išraiška labai pasikeitusi. Padavęs sąrašą priminiau, kad namas pilnas 
priėmimo pageidaujančių lankytojų, tarp kurių buvo ir vienas sena- 
torius. Jis nerūpestingai atsirinko porą vardų, — vienas iš jų buvo 
Hybrida, — bet staiga tarė: 

— Palik viską Sositėjui. Turiu tau kitą užduotį. Nueik į Na- 
cionalinį archyvą ir pasidomėk metraščiais, kuriuose aprašomi Mu- 
cijaus Skevolos ir Kalpurnijaus Pizono Frugio konsulavimo metai. 
Nurašyk viską, ką tik rasi apie tribūną Tiberijų Grakchą ir agrarinio 
įstatymo projektą. Niekam nieko nepasakok. Jei kas nors pasidomė- 
tų, ką nors sugalvok. Gerai? 

Jis pirmą kartą per savaitę nusišypsojo ir mostelėjo ranka, tary- 
tum būtų varęs mane laukan. 

— Eik, žmogau. Eik. 

Daugelį metų tarnaudamas Ciceronui, buvau jau bepriprantąs 
prie tokių netikėtų ir kategoriškų įsakymų, todėl skubiai apsirengęs 
po akimirkos išbėgau į šaltį ir lietų, o netrukus jau leidausi kalvos 
šlaitu. Miestas niekuomet nebūdavo toks niūrus, ir jo gyventojų nie- 
kada taip nespausdavo vargai kaip viduržiemį, kai dangus įgaudavo 
tamsų atspalvį, atšaldavo oras ir pristigdavo maisto, ant kiekvieno 
kampo aimanuodavo elgetos, o nutekamuosiuose grioviuose ret- 
sykiais būdavo randamas vienas kitas naktį sušalęs nelaimėlis. Nu- 
skuodęs niūriomis gatvėmis ir perbėgęs forumą, laiptais užlipau į ar- 
chyvą. Tai buvo tas pats archyvas, kuriame prieš keletą metų pavyko 
aptikti tik labai šykščią informaciją apie Gajų Verį; teko čia lankytis 
ir vėliau, vykdant vienokį ar kitokį pavedimą, ypač Ciceronui tapus 
edilu, todėl mano veidą tarnautojai žinojo. Nieko neklausinėdami jie 
man padavė reikalingą ritinį. Nusinešiau jį prie skaitymui skirto sta- 
lo ir, nenusimovęs pirštinių, išvyniojau. Stalas stovėjo prie pat lango, 
tačiau šviesa tą rytą buvo labai silpna, traukė skersvėjis, o aš netgi 
dorai nežinojau, ko turėčiau ieškoti. Metraščiuose, bent jau kol prie 

jų rankų nebuvo prikišęs Cezaris, galėdavai rasti tikslią ir išsamią 
informaciją apie magistratus, priimtus įstatymus, vykusius karus, 
badus, saulės užtemimus ir kitus gamtos reiškinius. Ji būdavo perra- 
šoma iš oficialaus registro, kurį vesdavo pontifix maximus, o žmonės 
galėdavo perskaityti ant baltos lentos šalia žynių kolegijos pastato. 
Istorija mane nuolatos žavėjo. Ciceronas yra parašęs: „Nežinoti 
to, kas įvyko prieš tau gimstant, reiškia visada likti vaiku. Ko vertas 
žmogaus gyvenimas, jeigu istorija jo nejaudžia į mūsų protėvių gy- 
venimą?“ Netrukus užmiršau šaltį ir taip įnikau į savo darbą, kad visą 
dieną būčiau galėjęs gilintis į šešiasdešimties metų senumo įvykius. 
Sužinojau, kad būtent tais šeši šimtai dvidešimt pirmaisiais Romos 
metais mirė karalius Atalijus III iš Pergamino ir savo šalį testamen- 
„tu paliko Romai; Skipijus Afrikietis Jaunesnysis, užkariavęs Ispani- 
jos miestą Numintiją, išžudė visus penkis tūkstančius jo gyventojų, 
išskyrus penkiasdešimt, kuriuos paliko gyvus, kad šie, sukaustyti 
grandinėmis, triumfo eisenoje paliudytų jo galybę; Tiberijus Grak- 
chas, įžymus to meto radikalių pažiūrų tribūnas, pasiūlė įstatymą, 
pagal kurį valstybinė žemė būtų išdalyta vargstantiems, kaip ir visais 
laikais gyvenusiems skurde. Niekas nepasikeitė, pamaniau aš. Grak- 
cho pateiktas įstatymo projektas įsiutino senatorius aristokratus, nes 
šiuo įstatymu būtų pasikėsinta ir į jų žemes, todėl jie įkalbėjo, o gal 
papirko tribūną marką Oktavijų, kad šis jį vetuotų. Žmonės vienin- 
gai pritarė įstatymo projektui, todėl Grakchas iš rostros pareiškė, 
kad Oktavijus nevykdo savo šventos pareigos ir negina jų interesų. 
Todėl jis kreipėsi į tautą, kad ši balsavimu pareikštų savo nepasi- 
tikėjimą Oktavijumi ir jį atstatydintų. Žmonės nieko nelaukdami, 
giminė paskui giminę pradėjo balsavimą. Pirmosios septyniolika 
iš trisdešimt penkių giminių aiškia balsų dauguma balsavo už tai, 
kad tribūnas būtų nušalintas nuo pareigų, todėl Grakchas sustabdė 
balsavimą ir kreipėsi į Oktavijų atšaukti savąjį veto. Oktavijui nesu- 
tikus, Grakchas „kreipėsi į dievus, šaukdamasis juos liudytojais, jog: 
jis tribūno pašalinti nenorėjęs“. Tada atėjo eilė balsuoti aštuonio- 
liktai giminei, o suskaičiavus balsus paaiškėjo, kad balsų dauguma 
Oktavijus netenka tribūno pareigų („pažemintas iki eilinio piliečio, 

jis nepastebimai pasišalino“). Agrarinis įstatymas buvo priimtas. 
Tačiau kilmingieji, kaip Krasas buvo minėjęs, po kelių mėnesių nu- 
sprendė atkeršyti ir, apsupę Fidėjos šventyklą, kurioje Grakchas tuo 
metu buvo, daužė jį lazdomis ir kuokomis tol, kol užmušė, o kūną 
įmetė į Tiberį. 

Atsirišau prie riešo kabėjusią atverčiamą užrašų knygutę ir iš- 
sitraukiau rašomąją lazdelę. Prisimenu, kaip apsidairiau aplink, no- 
rėdamas įsitikinti, kad esu vienui vienas, o tada atsiverčiau knygutę 
ir ėmiau iš metraščių perrašinėti tai, kas buvo reikalinga Ciceronui, 
pagaliau supratęs, kodėl jis reikalavo visiško slaptumo. Pirštai šalo, 
stingo vaškas, rašysena atrodė baisi. Vienu metu, tarpduryje pasi- 
rodžius archyvo šeimininkui Katului, kuris atidžiai mane nužvelgė, 
pamaniau, kad širdis ims ir iššoks iš krūtinės. Laimė, senis buvo 
trumparegis, todėl nemanau, kad jis mane būtų pažinęs. Pasikalbėjęs 
su vienu iš buvusių savo vergų, jis išėjo. Baigęs darbą, kone bėgte 
puoliau iš šitos vietos, paskubomis nusileidau apledėjusiais laiptais 
žemyn ir per forumą nudrožiau atgal pas Ciceroną, tvirtai prisi- 
spaudęs vaškines lenteles ir mąstydamas apie tai, kad dar niekuomet 
neteko atlikti svarbesnės rytinės užduoties. 

Kai sugrįžau, Ciceronas patogiai įsitaisęs kalbėjosi su Anto- 
nijumi Hybrida, tačiau vos tik išvydęs mane lūkuriuojantį prie 
durų savo pokalbį baigė. Hybrida buvo vienas iš tų gerai išauklėtų 
ir išsilavinusių tipų, kuriems vynas sugadindavo ne tik išvaizdą, bet 
ir gyvenimą. Net per atstumą jaučiau nuo jo, tartum nuo kokio pa- 
kelės griovyje pūvančio vaisiaus, sklindantį kvapą. Prieš keletą metų 
jis buvo pašalintas iš senato už bankrotą ir amoralų elgesį, o būtent 
už korupciją, girtuokliavimą ir už tai, kad aukcione nusipirkęs dailią 
jauną vergę nesislapstydamas gyveno su ja kaip su meiluže. Vis dėlto 
žmonės, kaip gan dažnai atsitinka, jį dėl tokio palaido elgesio mėgo, 
todėl artėjant jo, kaip tribūno, kadencijai, Hybrida vėl planavo pra- 
simušti į senatą. Luktelėjau, kol jis išeis, tada padaviau Ciceronui 
užrašus. 

— Kojjis norėjo? — paklausiau. 

— Mano paramos pretorių rinkimuose. 

— Na ir įžūlus! 

— Atrodo, kad taip. Tačiau aš pažadėjau padėti, — atsainiai 
tarė Ciceronas. 

Išvydęs mano nustebusį veidą tuojau pat paaiškino: 

— Jam tapus pretoriumi, konsulų rinkimuose turėsiu vienu 
varžovu mažiau. 

Ciceronas pasidėjo mano užrašų knygutę ant stalo ir atidžiai 
perskaitė. Paskui nuleido alkūnes, įrėmė smakrą sau į delnus, pa- 
linko į priekį ir dar kartą perskaitė. Aš įsivaizdavau, kaip srūva jo 
mintys — tarsi vanduo grindų plyšeliais, kuris iš pradžių teka pir- 
myn, o paskui išsilieja per kraštus, užpildo vieną ertmę, paskui kitą, 
šakojasi, plečiasi, raibuliuoja, kol galop užima visą plotą. Po kurio 
laiko Ciceronas galbūt pats sau, o galbūt man tarė: 

— Tokios taktikos niekas nenaudojo nei iki Grakcho, nei po jo. 
Nieko nuostabaus. Ar tu įsivaizduoji, koks tai galingas ginklas? Tiek 
pergalės, tiek ir nesėkmės atveju dar ilgai jaustume jo pasekmes. 

Jis pakėlė akis į mane ir tęsė toliau: 

— Nesu tikras, Tironai. Gal vis dėlto būtų geriau, jei ištrintum 
tai, ką užrašei. 

Tačiau išvydęs, kad žengiu stalo link, sulaikė mane. 

— O gal nereikia. 

Tada, liepęs pakviesti Laurėją ir dar porą vergų, išsiuntė juos 
pas visus Pompėjui palankius senatorius, kad jiems perduotų apie 
vakare, po darbo, kviečiamą susirinkimą. 

— Ne pas mane, — trumpai paaiškino, — o pas Pompėjų. 

Jiems išėjus, Ciceronas atsisėdo rašyti karvedžiui pranešimą, 
kurį netrukus įteikė vienam savo raiteliui, liepęs parnešti atsakymą. 

— Ką gi, jei Krasas panoro prisišaukti Grakcho dvasią, — 
grėsmingai pareiškė jis, — mes jam galime padėti! 

Nereikia nė sakyti, kad senatoriai netvėrė smalsumu, norėda- 
mi greičiau sužinoti, kokiu reikalu Ciceronas juos sukvietė, todėl, 
teismams ir kitoms įstaigoms baigus darbą, visi kviestieji sugužėjo 
į Pompėjaus rūmus ir, nieko nelaukdami, susėdo aplink stalą, didįjį 
krėslą iš pagarbos šeimininkui palikdami tuščią. Gali pasirodyti 

keista, kad tokie protingi ir išsilavinę vyrai kaip Cezaris ir Varonas 
ničnieko nebuvo girdėję apie Grakcho metodus, šiam einant tribūno 
pareigas; tačiau nederėtų pamiršti, kad jis mirė prieš šešiasdešimt 
trejus metus, po to buvo daug svarbių įvykių, o šiuolaikinė istorija 
tuo metu dar nekėlė tokio didžiulio susidomėjimo kaip vėlesniais 
dešimtmečiais. Beje, tai buvo pamiršęs ir pats Ciceronas, todėl jeigu 
ne Kraso grasinimas, jis vargu ar būtų prisiminęs tai, ką buvo gir- 
dėjęs studijuodamas teisę. Kol Ciceronas skaitė metraščių ištraukas, 
senatoriai sėdėjo nuščiuvę, tačiau kai jis baigė, kilo didelis triukšmas. 
Vienintelis žilagalvis Varonas, vyriausias amžiumi iš visų susirinki- 
mo dalyvių, dar prisimenantis tėvo pasakojimą apie Grakcho tribū- 
navimo metu kilusį didelį chaosą, išreiškė savo abejones. 

— Juk tu sukurtum precedentą, — kalbėjo jis, — kuris leistų 
kiekvienam demagogui, pajutusiam, kad jį palaiko dauguma Romos 
giminių, sukviesti tautą ir susidoroti su nemėgstamu tribūnu. O ko- 
dėl reikėtų apsiriboti tik tribūnais? Kodėl gi nepašalinus pretoriaus 
arba paties konsulo? 

— Precedentą sukurtume ne es, — nekantriai įsiterpė Ceza- 
ris. — Jis jau sukurtas, ir jo autorius — Grakchas. 

— Būtent, — pritarė Ciceronas. — Nors kilmingieji jį ir nu- 
žudė, tačiau jo iniciatyva priimto įstatymo neatšaukė. Žinau, ką 
Varonas turėjo omenyje, ir su juo iš dalies sutinku. Vis dėlto vyksta 
žūtbūtinė kova, ir mes priversti rizikuoti. 

Pasigirdo pritariantis murmesys, o galiausiai lemiamą žodį tarė 
Gabinijus ir Kornelijus — tie, kuriems reikėjo išstoti tautos aki- 
vaizdoje ir parengti kelią įstatymui priimti, o tai reiškė užsitraukti 
kilmingųjų nemalonę, galinčią pasireikšti tiek fiziniu susidorojimu, 
tiek ir teisinėmis sankcijomis. 

— Žmonės laukia nesulaukia, kada bus priimtas nutarimas 
dėl vyriausiojo vado pareigų, ir realiausiu kandidatu laiko Pompė- 
jų, — savo nuomonę išsakė Gabinijus. — Tai, kad Krasas sėdi ant 
pinigų maišo ir gali papirkti du tribūnus, tautai neturi sukliudyti 
išreikšti savo valią. 

Afranijus panoro sužinoti paties Pompėjaus nuomonę. 

— Štai pranešimas, kurį širyt jam išsiunčiau, — tarė Ciceronas 
ir kilstelėjo laišką. — Apačioje matote Pompėjaus atsakymą, kurį jis 
netrukus parašė ir kurį gavau vos tik jums atvykus. 

Visi išvydo didelėmis, ryškiomis raidėmis parašytą žodį „Pri- 
tariu“. Tolesnės diskusijos buvo nereikalingos. Po kurio laiko Cice- 
ronas man liepė šį laišką sudeginti. 


Tą rytą gerokai spustelėjo šaltis, o po forumą, aplink kolonas 
ir šventyklas siautėjo ledinis vėjas. Tačiau šaltis nesutrukdė įvykti 
numatytam tautos susirinkimui. Jei turėdavo įvykti svarbus balsavi- 
mas, tribūnai iš rostros persikeldavo į Kastoro šventyklą, kur buvo 
daugiau erdvės, todėl balsavimo išvakarėse čia visą naktį triūsdavo 
darbininkai, statydami medinius laiptus, kuriais žmonės lips prie 
balsadėžių. Ciceronas atvyko labai anksti, stengdamasis neatkreipti 
į save dėmesio; jį lydėjome tik mudu su Kvintu — leisdamasis nuo 
kalvos šeimininkas pasakė, kad jis šįkart esąs tik režisieriaus pagalbi- 
ninkas, o ne pagrindinio vaidmens atlikėjas. Trumpai šnektelėjęs su 
giminių vyresniaisiais, jis kartu su manimi pasitraukė prie Emilijos 
bazilikos portiko, iš kur buvo galima ne tik stebėti įvykius, bet ir pri- 
reikus duoti vienokius ar kitokius nurodymus. 

Netrukus išvydome didingą reginį, ir aš esu vienas iš nedauge- 
lio gyvų šio įvykio liudytojų. Ant suolų susėdo dešimt tribūnų, tarp 
kurių išvydau ir „samdomus gladiatorius“ — Pompėjaus šalininkus 
Gabinijų su Kornelijumi ir Krasui palankius Trebelijų bei Roscijų; 
šventyklos laiptų viršuje išsirikiavo Žyniai ir augūrai; žiemos pil- 
kumoje ant aukuro pleveno oranžinė liepsna, o visą forumą buvo 
užėmusi didžiulė minia balsuoti atvykusių romėnų šalčio nurausvin- 
tais veidais, besibūriuojančių aplink dešimties pėdų aukštyje iškeltas 
giminių vėliavas. Ant kiekvienos vėliavos puikavosi didelėmis raidė- 
mis užrašytas giminės vardas — EMILIJA, KAMILIJA, FABIJA ir 
t. t. — todėl žmonės, net ir pasiklydę, būtų rodę savo giminiečius. 
Forumas šurmuliavo, — vieni juokavo, kiti derėjosi, — kol pagaliau 

trimitas paskelbė susirinkimo pradžią. Tada oficialus šauklys skar- 
džiu balsu dar kartą perskaitė įstatymo projektą, o Gabinijus, išėjęs 
] prieki, pasakė trumpą kalbą. Jis pareiškė turįs džiugią naujieną, 
kurios meldė visa tauta. Pompėjus Didysis, giliai sukrėstas tautos 
kančios, nusprendė pakeisti savo ankstesnįjį sprendimą ir tapti vy- 
riausiuoju vadu, tačiau tik su sąlyga, kad to norės visi. 

— Arjūs to norite? — paklausė Gabinijus, o visi susirinkusieji 
suskato entuziastingai džiūgauti. 

Žmonių emocijos, kurias vis pakurstė giminių vyresnieji, lie- 
josi per kraštus. Tiesą sakant, žmonėms rimstant, Ciceronas slapčia 
duodavo ženklą dviem vyresniesiems, o šie perduodavo jį kitiems, ir 
netrukus vėliavos vėl imdavo plaikstytis, sukeldamos naują ovacijų 
bangą. Galiausiai Gabinijus mostelėjo ranka, prašydamas rimties. 

— Taigi, išreikškime savo valią balsuodami! 

Tuo metu nuo tribūnų suolo pakilo Trebelijus, — reikia pri- 
pažinti, kad atsistodamas daugiatūkstantinės minios akivaizdon jis 
pasielgė labai drąsiai, — ir, žengęs keletą žingsnių į priekį, pakėlė 
ranką prašydamas žodžio. Gabinijus, paniekinamai jį nužvelgęs, 
griausmingu balsu paklausė: 

— Ką gi, piliečiai, ar leisime jam kalbėti? 

— Ne! — pasigirdo vieningas atsakymas. 

Trebelijus, akivaizdžiai susijaudinęs, veriamai sušuko: 

— Tuomet aš vetuoju šį įstatymo projektą! 

Keturis amžius, išskyrus tuos metus, kai Tiberijus Grakchas ėjo 
tribūno pareigas, tai būtų reiškę neginčijamą nuosprendį pateiktam 
įstatymo projektui. Tačiau aną lemtingą rytą Gabinijus davė ženklą 
švilpiančiai miniai nurimti. 

— Ar Trebelijus kalba jūsų visų vardu? 

— Ne! — suskato šaukti minia. — Ne! Ne! 

— Ar jis kam nors atstovauja? 

Buvo girdėti, kaip ūžauja vėjas, kadangi net Trebelijų palaikan- 
tys senatoriai neišdrįso atsiliepti, puikiai suprasdami, kad jie stovi 
visiškai beginkliai, o minia jiems to nedovanotų. 

— Atsižvelgdamas į Tiberijaus Grakcho sudarytą precedentą, 
pareiškiu, kad Trebelijus paniekino priesaiką, duotą prieš pradedant 
eiti tribūno pareigas, ir nebeatstovauja tautai, todėl siūlau jį atstaty- 
dinti. Balsuoti kviečiu nedelsiant! 

Ciceronas atsigręžė į mane ir tarė: 

— Spektaklis prasideda. 

Kurį laiką žmonės dirsčiojo vienas į kitą, paskui ėmė linksėti 
galvomis, o netrukus pasigirdo vis stiprėjantis gausmas. Praėjus tiek 
daug laiko, sėdėdamas mažame savo darbo kambarėlyje ir bandyda- 
mas prisiminti ano meto įvykius, manau, kad šis gausmas liudijo jų 
supratimą, jog jie gali tai padaryti, o senato didžiūnai bejėgiai juos 
sulaikyti. Katulas, Hortenzijus ir Krasas, didžiai išsigandę, puolė 
brautis į priekį reikalaudami juos išklausyti, bet Gabinijus laiptų 
apačioje pastatė keletą Pompėjaus armijos veteranų, kurie jų pa- 
prasčiausiai nepraleido. Įprastai šaltakraujiškas Krasas buvo visiškai 
praradęs savitvardą. Raudonu ir pykčio perkreiptu veidu jis mėgino 
jėga prasiveržti į tribunolą, tačiau buvo nublokštas atgal. Pamatęs 
jį stebintį Ciceroną, parodė į jį ir ėmė kažką šaukti, tačiau buvo per 
toli, o triukšmas per didelis, todėl nieko nesupratome. Ciceronas jam 
meiliai nusišypsojo. Šauklys perskaitė Gabinijaus siūlymą balsuoti, 
— „Tauta nebenori, kad Trebelijus būtų jos tribūnu“, — o tarnau- 
tojai užėmė savo vietas. Kaip įprastai, pirmiausia balsavo Suburanos 
giminės vyrai, kurie, išsirikiavę poromis, pasilypėdavo laipteliais, 
įmesdavo savo balsus, tada nusileisdavo akmeniniais laiptais žemyn 
ir sugrįždavo į forumą. Po jų sekė kitos mieste gyvenančios gimi- 
nės, kurios vieningai balsavo už tai, kad Trebelijus būtų pašalintas 
iš pareigų. Įkandin jų sekė užmiestyje įsikūrusios giminės. Kol vyko 
balsavimas, išblyškęs Trebelijus gan dažnai šnekučiavosi su savo 
draugužiu Roscijumi. Vienu metu jis pasišalino iš tribunolo. Aš 
nemačiau, kur jis nuėjo, tačiau spėju, jog pas Krasą maldauti, kad 
šis atleistų jį nuo įsipareigojimo. Forume nedidelėmis grupelėmis 
ėmė būriuotis senatoriai, kurių giminės buvo baigusios balsuoti, o 
netrukus ten pasirodė ir Katulas su Hortenzijumi rūškanais veidais. 
Laiko veltui neleido ir Ciceronas — jis irgi sukiojosi tarp senatorių, 

su kai kuriais iš jų, pavyzdžiui, Torkvatu ir savo senu geru bičiulių 
Marcelinu, kurį slapta įkalbinėjo prisidėti prie Pompėjaus šalininkų, 
pasikalbėdamas ilgiau. 

Pagaliau, kai septyniolikta iš eilės giminė nubalsavo už Trebe- 
lijaus atstatydinimą, Gabinijus paskelbė pertrauką. Jis iškvietė Tre- 
belijų priešais tribunolą ir pasiteiravo, ar šis sutinkąs paklusti tautos 
valiai ir tokiu būdu išsaugoti tribūno pareigas, ar reikia tęsti bal- 
savimą ir, nubalsavus aštuonioliktai giminei, pašalinti jį iš pareigų. 
žmogus, todėl aš dažnai pagalvodavau, ar jis, sulaukęs senyvo am- 
žiaus, gailėjosi dėl šio-žingsnio, ar ne. Vis dėlto man atrodo, kad jis 
dar tikėjosi padaryti politinę karjerą. Trumpai pagalvojęs, jis sutiko 
ir atsiėmė veto. Negaliu nepriminti, kad po to jis užsitraukė abiejų 
pusių panieką, ir daugiau apie jį nebuvo girdėti. 

Visų akys įsmigo į antrąjį Kraso tribūną, Roscijų, ir kaip tik tuo 
metu, saulei persiritus vakarop, šventyklos laiptų papėdėje vėl pasi- 
rodė Katulas ir, pridėjęs prie lūpų išgaubtus delnus, sušuko Gabini- 
jui suteikti jam galimybę kalbėti. Kaip jau buvau minėjęs anksčiau, 
Katulą žmonės gerbė už jo patriotizmą. Be abejo, Gabinijui buvo 
sunku jam paprieštarauti — bent jau dėl to, kad šis buvo vyriausias 
amžiumi ekskonsulas senate. Jis mostelėjo ranka veteranams, kad jie 
praleistų Katulą, ir senukas, tarsi būtų pamiršęs, kiek jam metų, lyg 
driežas metėsi aukštyn. 

— Tai klaida, — sumurmėjo Ciceronas. 

Vėliau Gabinijus Ciceronui pasakojo pamanęs, kad aristokra- 
tai, supratę savo pralaimėjimą, norėjo nusileisti vardan tautos vie- 
nybės. Tačiau jis apsiriko. Katulas griežtai sukritikavo /ex Gabinia ir 
pareiškė, kad priemonės, kuriomis siekiama jį įteisinti, prieštarauja 
įstatymui. Tai beprotybė, pareiškė jis, respublikos saugumą patikėti 
vienam asmeniui. Karas yra pavojingas užsiėmimas, ypač jūroje, todėl 
reikia gerai pagalvoti apie tai, kas mūsų lauktų žuvus Pompėjui. Kas 
perimtų jo pareigas? Kažkas šūktelėjo: „Tu!“, tačiau Katului, nors tai 
ir paglostė jo savimeilę, reikėjo kitokio atsakymo. Jis puikiai suprato, 
jog kariauti yra jau per senas. Jam rūpėjo tik viena: įtikinti tautą, kad 

vadovauti turėtų abu — Krasas ir Pompėjus. Nors jis, tiesa, asmeniš- 
kai labai nemėgo Kraso, bet tikėjosi, kad turtingiausias romėnas bus 
bent jau tinkamas atsvaras Pompėjaus įtakai. Gabinijus suprato, kad 
leisdamas Katului pasisakyti padarė klaidą. Žiemą dienos trumpos. 
Balsavimą reikėjo užbaigti iki saulėlydžio. Netrukus jis griežtai per- 
traukė buvus; konsulą ir pareiškė, kad šis jau išsakė savo nuomonę, 
todėl būtų pats laikas balsuoti. Tuo metu iš savo vietos staiga pašoko 
Roscijus, norėdamas oficialiai pasiūlyti rinkti du vadus, tačiau žmo- 
nės buvo susierzinę ir tiesiog neleido jam prabilti. Kilo toks baisus 
triukšmas, kad žmonės pasakoja matę, kaip nuo jo kritusi tuo metu 
virš forumo skridusi varna. Roscijui liko vienintelė išeitis: iškelti du 
pirštus ir vetuoti įstatymo projektą, drauge siūlant tautai rinkti du 
vadus. Gabinijus puikiai suprato, kad surengus balsavimą antrajam 
tribūnui atstatydinti pradėtų temti, o tai reikštų, jog vyriausiojo vado 
rinkimus tektų atidėti, ir kas žino, kaip per naktį pasikeistų situacija, 
nes aristokratai laiko veltui tikrai neleistų. Todėl jis atsuko Roscijui 
nugarą ir, nekreipdamas į jį dėmesio, paskelbė įstatymo projektą 
esant patvirtintą. 

— Pagaliau, — tarė man Ciceronas, balsavimą prižiūrintiems 
tarnautojams skubant į savo vietas. — Mes laimėjome. Bėk pas 
Pompėjaus namiškius ir pasakyk, kad jie greičiau duotų žinią mūsų 
karvedžiui. Užrašyk: „Įstatymas priimtas. Esi vyriausiasis vadas. 
Nieko nelaukdamas ruoškis į; Romą. Laukiame tavęs šįvakar. Tu 
reikalingas, kad būtų išsaugota tautos vienybė ir rimtis. Ciceronas.“ 

Pasitikslinau, ar viską teisingai užrašiau, ir išskubėjau vykdyti 
pavedimo, tuo tarpu Ciceronas vėl įsimaišė į minią tęsti savo misijos 
— įtikinėti, užjausti, o retsykiais ir pagąsdinti besirengiančius bal- 
suoti romėnus. Jis buvo įsitikinęs, kad žodžiais įmanoma pasiekti 
viską. 


Taigi visos giminės vieningai balsavo už /ex Gabinia, vėliau tu- 
rėjusį svarbių pasekmių tiek visiems su juo susijusiems asmeniškai, 
tiek Romai, tiek ir visam pasauliui. 

Pradėjus temti, forumas ištuštėjo, ir abi kovojančios pusės iš- 
siskirstė kas sau: kietakakčiai aristokratai — į Katulo rūmus pačioje 
Palatino kalvos viršūnėje; Kraso šalininkai — į kur kas kuklesnį 
Kraso namą tos pačios kalvos šlaite; na, o vyriausiuoju vadu tapusio 
Pompėjaus rėmėjai nuskubėjo į didžiojo karvedžio rūmus Eskvili- 
nos kalvoje. Žinoma, sėkmė, kaip įprastai, stebuklingai padidino 
gerbėjų būrį, todėl į Pompėjaus tabulinumą ragauti vyno ir laukti 
sugrįžtančio nugalėtojo sugužėjo mažų mažiausiai dvidešimt sena- 
torių. Kambaryje, apšviestame didžiulio kandeliabro, buvo juntamas 
vyno ir prakaito kvapas, o triukšmingi vyrų pokalbiai liudijo, kad 
įtampa pagaliau atslūgo. Prie Cezario, Afranijaus, Palikano, Varono, 
Gabinijaus ir Kornelijaus prisidėjo dar gausesnis būrys naujokų. 
Visų jų vardų net nepamenu. Be abejo, dalyvavo Liucijus Torkvatas 
ir jo pusbrolis Aulas, taip pat dar pora įžymybių, galėjusių pasigirti 
mėlynu krauju — Metelas Nepas ir Lentulas Marcelinas. Čia iš- 
vydau ir Kornelijų Siseną (beje, jis buvo vienas iš aktyviausių Verio 
šalininkų), kuris Pompėjaus tabulinume elgėsi lyg savo namuose ir 
sėdėjo susikėlęs kojas ant stalo, o jo pavyzdžiu pasekė ir du ekskon- 
sulai — Lentulas Klodianas ir Gelijus Publikola (tas pats Gelijus, 
kuris vis dar jautėsi įskaudintas Cicerono sąmojo apie filosofinę 
konferenciją). Tuo metu man buvo keista matyti jį toki neįprastai 
tylų, tačiau dabar manau, kad intuicija jam tuomet pakuždėjo, jog 
respublikoje įvyko kažkas nepataisoma, prieš ką bejėgiai netgi jo Žo- 
džiai. Tą vakarą jis kartkartėm mane siuntinėjo į prieangį pasižiūrėti, 
ar negrįžta Pompėjus. 

Prieš pat vidurnaktį atvykęs pasiuntinys pranešė, kad miesto 
Via Latina link artėja Pompėjus. Prie Kapenos vartų išsirikiavo 
dvi dešimtys jo armijos veteranų, su degančiais deglais pasiryžusių 
lydėti jį namo, — niekas nežinojo, ko tokioje beviltiškoje situacijo- 
je gali griebtis Pompėjaus priešai, nors Kvintas, su atskirų Romos 
rajonų vyresniaisiais visą vakarą vaikštinėjęs po miestą, savo broliui 
pranešė, kad gatvėse ramu. Galų gale iš ovacijų gatvėje supratome, 
kad šeimininkas jau atvyko, o netrukus išvydome ir jį patį; jis at- 

rodė aukštesnis negu įprastai, šypsojosi pašaipia šypsena, visiems 
iš eilės spaudė ranką ir tapšnojo per nugarą; netgi man draugiškai 
stuktelėjo į petį. Senatoriai ėmė reikalauti, kad Pompėjus pasakytų 
kalbą, tačiau Ciceronas akivaizdžiai per garsiai paaiškino: „Jis dar 
negali kalbėti. Aš dar neparašiau, ką jis turės pasakyti.“ Pastebėjau, 
kaip Pompėjaus veidu staiga šmėkštelėjo šešėlis, bet Cezaris ir vėl 
išgelbėjo Ciceroną, pratrūkdamas garsiai kvatoti, o Pompėjui išsi- 
šiepus ir juokais pagrasius pirštu, susirinkusieji pasijuto laisviau ir 
ėmė draugiškai juoktis. 

Turėdamas omenyje žodį imperium, visada pagalvoju apie 
Pompėjų — tą vakarą, kai jis, atsistojęs prie Viduržemio jūros 
žemėlapio, lengva ranka, tarsi pilstydamas vyną, dalijo savo pagal- 
bininkams sausumą ir jūrą („Marcelinai, gali sau turėti Libijos jūrą, 
o tu, Torkvatai, pasilaikyk sau rytų Ispaniją...“), ir kitą rytą, kai jis 
nusileido į forumą atsiimti laimėjimo. Metraštininkai vėliau teigė, 
jog tąryt pamatyti, kaip Pompėjus bus paskelbtas pasaulio vadu, į 
Romos centrą suplūdo dvidešimt tūkstančių smalsuolių. Minia buvo 
tokia didelė, kad net Katulas su Hortenzijumi neišdrįso dar kartą 
pasipriešinti jos valiai, nors, esu tuo tikras, jie tiesiog netvėrė savame 
kailyje ir nori nenori buvo priversti stovėti kartu su kitais senatoriais 
ir nerodyti savo nepasitenkinimo; o Krasas, negalėdamas susitvar- 
dyti, laikėsi visiškai nuošaliai. Pompėjus kalbėjo trumpai — mat 
Ciceronas, kurdamas jam kalbą, apsiribojo keliomis iškilmingomis 
padėkomis, o paskui kreipėsi į tautą, prašydamas vienybės. Tiesą 
sakant, jam netgi nereikėjo kalbėti: jau vien dėl to, kad jis sugrįžo 
į Romą, grūdų kaina turguose nukrito perpus. Vadinasi, savo pa- 
sirodymu jis įkvėpė žmonėms pasitikėjimą. Savo kalbą jis užbaigė 
pačiu nuostabiausiu teatrališku gestu, kurio autoriumi galėjo būti 
tik Ciceronas: „Aš ir vėl užsivelku kadaise man tokią brangią ir tokią 
įprastą uniformą — šventą raudoną romėnų armijos vado apsiaustą, 
kurį vilkėdavau mūšyje, — ir nenusivilksiu jos tol, kol nelaimėsime 
karo. Priešingu atveju tokios gėdos nepakelčiau!“ Jis sveikindamasis 
iškėlė ranką ir nulipo nuo pakylos, teisingiau sakant, nusklendė ant 

audringų pritarimo šūkių sparnų. Aplodismentai dar tebeaidėjo, kai 
Pompėjus staiga vėl pasirodė, tik šįkart jis jau kopė Kapitolijaus 
laiptais, vilkėdamas pa/udamentum — skaisčiai raudoną apsiaustą, 
kurį aktyvioje tarnyboje vilki kiekvienas Romos prokonsulas. Žmo- 
nės, apimti entuziazmo, tiesiog staugė, 0 aš tuo metu apsidairiau ir 
išvydau greta Cezario stovintį Ciceroną. Jo veido išraiška bylojo apie 
antipatiją, tuo tarpu Cezaris atrodė susižavėjęs, tartum būtų matęs 
savo paties ateitį. Paskui Pompėjus nuėjo prie Kapitolijaus triados, 
kur paaukojo Jupiteriui jautį, ir netrukus, nė neatsisveikinęs nei su 
Ciceronu, nei su kuo nors kitu, išvyko. Atgal jis sugrįžo tik po šeše- 
rių metų. 


AIII 


Pompėjus laimėjo tą vasarą vykusius kasmetinius pretorių 
rinkimus. Tai buvo sunki, daug ginčų ir pykčio sukėlusi kampa- 
nija, kuriai didelę įtaką turėjo prieš tai vykusi žūtbūtinė kova dėl 
lex Gabinia, stipriai supriešinusi politines jėgas. Priešais save turiu 
„Cicerono laišką, tą vasarą rašytą Atikui, kuriame jis išreiškė savo pa- 
sibjaurėjimą ne tik politika, bet ir apskritai visuomeniniu gyvenimu: 
„Tiesiog neįtikėtina, kaip per tokį trumpą laiką viskas pasikeitė į 
bloga.“ Du kartus balsavimą nutraukė Marso lauke kilusios riaušės. 
Ciceronas įtarė Krasą pasamdžius būrį galvažudžių, kad šie sutrik- 
dytų rinkimus, bet jis negalėjo to įrodyti. Šiaip ar taip, aštuoni naujai 
išrinkti pretoriai tik rugsėjo mėnesį galėjo atvykti į senato rūmus ir 
pasiskirstyti pareigomis — kuriam teismui kuris ateinančiais metais 
vadovaus. Tai nulemdavo burtai. 

Labiausiai geidžiamas buvo miesto pretoriaus postas, kadan- 
gi šis Žmogus anais laikais vadovavo visai teisinei sistemai ir buvo 
laikomas trečiu asmeniu respublikoje, kadangi jis savo įtaka nusi- 
leisdavo tik abiem konsulams; be visų kitų savo pareigų miesto pre- 
torius rengdavo ir Apolono žaidynes. Šios pareigos buvo laikomos 
gardžiausiu kąsniu ir jas užminti svajodavo kiekvienas, o vadovauti 
grobstymo bylas nagrinėjančiam teismui nenorėjo niekas. 

— Na, žinoma, kad norėčiau tapti miesto pretoriumi, — prisi- 
pažino man Ciceronas pakeliui į senatą tą rugsėjo rytą. — Atvirai 
kalbant, tai verčiau pasikarti, negu visus metus narplioti turtinius 
nusikaltimus. 

Ciceronas atrodė itin žvalus. Pagaliau rinkimai baigėsi, ir jis 
surinko daugiausia balsų. Pompėjus buvo išvykęs ne tik iš Romos, 

bet ir iš Italijos, todėl jam jau nebereikėjo dirsčioti į galingesniojo 
šešėlį. Jis buvo visiškai arti savo išsvajoto konsulo posto — taip arti, 
kad galėjo beveik ranka paliesti. 

Burtų traukimo ceremonijos, kuriose persipindavo politika ir 
žaidimas atsitiktinumu, būdavo labai populiarios, tad nieko nuosta- 
baus, kad mums atvykus čia jau buvo susirinkę dauguma senatorių. 
Ciceronui pasirodžius priimamajame, pasigirdo džiaugsmingi senų 
jo šalininkų pedarijy šūksniai, o tuo tarpu aristokratai sutiko jį už- 
gauliojimais. Čia buvo ir Krasas, kuris, kaip įprastai, sėdėjo išsidrė- 
bęs pirmajame, konsulams skirtame, suole ir prisimerkęs lyg katinas, 
apsimetantis miegas, tačiau iš tikrųjų stebintis aplinkui strikinėjantį 
paukštelį, žvilgčiojo į Ciceroną. Rinkimai baigėsi taip, kaip Cicero- 
nas ir tikėjosi, todėl, sužinoję naujų konsulų vardus, nesunkiai susi- 
darysite vaizdą apie to meto politinę padėtį. 

Iš laukiančių savo eilės mesti burtus Ciceronui savo talentu 
galėjo prilygti tik du naujieji pretoriai. Be jokios abejonės, iš jų aki- 
vaizdžiai išsiskyrė Akvilijus Galas, kurį, beje, daugelis laikė geresniu 
advokatu netgi už Ciceroną, juolab kad jis buvo jau plačiai žinomas 
ir gerbiamas teisėjas; tiesą sakant, jis atrodė tikras tobulumo pavyz- 
dys — gabus, kuklus, teisingas, geros širdies ir turintis gerą skonį 
žmogus, gyvenąs prabangiuose rūmuose Viminalo kalvoje. Visa tai 
turėdamas omenyje, Ciceronas laikė jį realiausiu savo varžovu kon- 
sulų rinkimuose. Po Galo, bent jau orumo atžvilgiu, sekė Sulpicijus 
Galba, kilęs iš garsios aristokratų giminės ir savo atriume laikęs visą 
eilę konsulų kaukių; atrodė tiesiog neįsivaizduojama, kad jis nepa- 
jėgtų konkuruoti su Ciceronu, deja, nepaisant savo sąžiningumo ir 
gabumų, šis vyras buvo šiurkštus ir pasipūtęs, o tai gerokai sumažintų 
jo šansus nugalėti didelės savitvardos reikalaujančiuose rinkimuose. 
Nors Ciceronas ir šaipydavosi iš jo kvailysčių, ketvirtuoju, vertinant 
pagal gabumus, laikyčiau Kvintą Kornificijų, turtingą religinį funda- 
mentalistą, be perstojo kalbėdavus; apie būtinybę atgaivinti žlugusią 
Romos moralę (Ciceronas jį vadino „dievų kandidatu“). Tarp šių ir 
kitų naujai išrinktų pretorių buvo didžiulis skirtumas; kėlė nuostabą, 
kad visi mano dar nepaminėti anksčiau buvo pašalinti iš senato arba 

dėl pinigų stygiaus, arba dėl amoralaus elgesio. Vyriausias iš jų am- 
žiumi buvo Varinijus Glaberas — vienas iš tų protingų ir savimi pa- 
sitikinčių žmonių, kurie gyvenime tikisi daug pasiekti, o pralaimėję 
negali tuo patikėti; jis buvo išrinktas pretoriumi dar prieš septyne- 
rius metus, senatas jam buvo pavedęs vadovauti armijai malšinant 
Spartako vergų sukilimą, tačiau jo legionai buvo kelis kartus sumuš- 
ti ir jam iš visuomeninio gyvenimo teko gėdingai pasitraukti. Tarp 
naujai išrinktųjų pretorių buvo ir Kajus Orchivijus, — „energingas, 
bet netalentingas“, anot Cicerono, — remiamas gan nemažos rin- 
kėjų grupės. Septintuoju pagal protinius sugebėjimus Ciceronas 
laikė Kasijų Lionginą, „taukų statinę“, laikomą storiausiu žmogumi 
visoje Romoje. Aštuntuoju liko ne kas kitas, o Antonijus Hybrida, 
„girtuoklis, gyvenęs su verge kaip su žmona, kuriam Ciceronas buvo 
pažadėjęs savo paramą rinkimuose, žinoma, su išskaičiavimu, kad 
vėliau bent dėl vieno pretoriaus ambicijų nereikės sukti sau galvos. 

— Ar žinai, kodėl žmonės jį vadina Hybrida? — kartą manęs 
paklausė Ciceronas. — Todėl kad jis pusiau žmogus, pusiau silpna- 
protis. Aš asmeniškai neduočiau jam nė pusės. 

Tačiau dievai, kuriems tarnavo Kornificijus, nepakentė tokios 
puikybės ir tądien kaip reikiant nubaudė Ciceroną. Burtai buvo 
sumesti į seną urną, kuri tam tikslui tarnavo jau kelis amžius, ir 
vyriausiasis to meto konsulas Glabrijus ėmė kviesti naujuosius 
pretorius abėcėlės tvarka, o tai reiškė, kad pirmasis burtus traukė 
Antonijus Hybrida. Jis įkišo savo drebančią ranką į urną, ištraukė 
burtą ir ištiesė jį Glabrijui, kuris kilstelėjęs antakius balsu perskaitė: 
„Miesto pretorius“. Kuriam laikui stojo visiška tyla, kurią sekė toks 
garsus juoko protrūkis, kad pastogėje tupėjęs pulkas balandžių staiga 
purptelėjo aukštyn, virš galvų sukeldamas išmatų ir plunksnų lietų. 
Hortenzijus ir dar keletas aristokratų, žinodami apie Cicerono para- 
mą Hybridai, ėmė pirštais rodyti į oratorių ir tyčiodamiesi tapšnoti 
vienas kitam per petį. Krasas iš džiaugsmo vos nenukrito nuo suolo, 
tuo tarpu pats Hybrida, greitai iškilsiantis iki trečiojo pagal svarbą 
asmens respublikoje, stovėjo tiesiog spinduliuodamas iš laimės, pa- 

Cicerono veido neįžiūrėjau, bet spėjau, kad jis jau buvo pasi- 
rengęs blogiausiam — vadovauti grobstymo bylų teismui. Antra- 
sis prie urnos priėjo Galas, o burtai jam lėmė vadovauti teismui, 
užsiimančiam rinkimine teise; storasis Lionginas išsitraukė burtą, 
jam skyrusį išdavystės bylas nagrinėjant; teismą; dievų kandidatui 
Kornificijui tapus kriminalinio teismo vadovu, burtai nieko gero 
nebežadėjo, todėl nusiteikiau pačiam blogiausiam. Laimė, burtą, 
lėmusį vadovavimą grobstymo bylų teismui, išsitraukė Orchivijus. 
Galbai tapus valstybinių nusikaltimų teismo galva, Ciceronui liko 
dvi galimybės: gerai pažįstamas turto prievartavimo teismas, ku- 
riame yra tekę itin dažnai lankytis, arba užsienio reikalų pretoriaus 
postas, kuris iš esmės reikštų Hybrido pavaduotojo pareigas, o tai 
protingiausiam Romoje žmogui būtų negailestingas smūgis. Užlipęs 
ant pakylos traukti savojo burto, Ciceronas liūdnai palingavo galva, 
tarsi norėdamas pasakyti, jog politikoje galima daug planuoti, bet 
galiausiai viskas priklauso nuo sėkmės. Jis nuleido į urną ranką ir iš- 
traukė... turto prievartavimo teismą. Gražus sutapimas, kad šią žinią 
paskelbė Glabrijus, žmogus, pats vadovavęs teismui, kuriame Cice- 
ronas įgijo gerą vardą. Užsienio reikalų pretoriumi liko Varinijus, 
Spartako sumuštos armijos vadas. Teismai galėjo pradėti savo darbą, 
o kandidatai į konsulus išsirikiavo artėjančioms kautynėms. 


Visą savo dėmesį sutelkęs į politinius įvykius, nepaminėjau, 
kad Pomponija pavasarį ėmė lauktis kūdikio — tai buvo ženklas, 
kaip laiške Atikui, išvardijęs visas naujienas, džiaugsmingai rašė 
Ciceronas, jog Kvinto šeimyninės problemos pagaliau turėtų išsi- 
spręsti. Netrukus po pretorių rinkimų gimė sveikas ir stiprus ber- 
niukas. Tai, kad mane devintąją dieną po Kvinto sūnaus gimimo 
pakvietė dalyvauti apsivalymo apeigose, liudijo mano įgautą statusą 
šioje šeimoje. Apeigos vyko Teros šventykloje, stovinčioje greta jų 
gyvenamojo namo. Abejoju, ar esama pasaulyje sūnėno, kurio dėdė 
būtų jį mylėjęs labiau negu Ciceronas savąjį (beje, tąsyk vardo sutei- 
kimo proga jis padovanojo sidabrakalio nukaltą nuostabaus grožio 

amuletą). Tačiau tik tuomet, kai žynys pašventino mažąjį Kvintą 
šventu vandeniu ir Ciceronas paėmė jį ant rankų, supratau, koks ne- 
laimingas jis jaučiasi, pats neturėdamas sūnaus. Vienas iš svarbesnių 
veiksnių vyrui siekti konsulo titulo — kad jo sūnus, vaikaitis ir vai- 
kaičių vaikai visose ateinančiose kartose galėtų naudotis ius iįmagi- 
num ir, jam mirus, šeimos atriume iškabintų jo kaukę. Kokia prasmė 
garsinti giminės vardą, jei giminės linija nutrūksta nė neprasidėjusi? 
Paskui, žiūrėdamas į kitoje šventyklos pusėje stovinčią Terenciją, 
atidžiai stebėjusią savo vyrą, kai šis mažuoju pirštu palietė kūdikio 
skruostą, supratau, kad apie tą patį galvojo ir ji. 

Vaiko gimimas dažnai priverčia kitomis akimis pažvelgti į at- 
eitį, ir aš esu tikras, kad būtent tai paskatino Ciceroną netrukus po 
sūnėno gimimo paskubėti su Tulijos sužadėtuvėmis. Jai tuo metu 
buvo dešimt ir ji, kaip visuomet, buvo tėvo dėmesio centre. Nors 
jis būdavo labai užsiėmęs tiek teisine, tiek ir politine veikla, nedaug 
pasitaikė dienų, kad nerastų laiko jai paskaityti arba drauge pažaisti. 
Būdamas stipriai prisirišęs prie dukros, o kartu ir gudrus, apie savo 
planą jis pirmiau užsiminė ne Terencijai, bet Tulijai. 

— Ar nenorėtum, — paklausė jis dukros vieną rytą, kai mes 
visi trys buvome jo darbo kambaryje, — kada nors ištekėti? 

Išgirdęs teigiamą atsakymą, jis pasiteiravo, už ko labiausiai ji 
norėsianti tekėti. 

— Už Tirono! — šūktelėjo ji, rankomis apsivydama mano 
liemenį. 

— Hm,bijau, kad jis per daug užsiėmęs ir per savo tarnybą ne- 
rastų laiko vestuvėms, — atsakė jis iškilmingu tonu. — Už ko dar? 

Jos pažįstamų suaugusių vyrų ratas buvo labai siauras, todėl 
kitas kandidatas, kurį Tulija pasirinko, Frugis, labai daug padėjęs 
Ciceronui Verio byloje, jau ir taip buvo tapęs kone šeimos nariu. 

— Frugis! — sušuko Ciceronas, tarsi niekada anksčiau nebūtų 
apie jį pagalvojęs. — Kokia nuostabi mintis! O tu tikrai to nori? 
Tikrai? Ką gi, tuomet eime greičiau pas tavo mamą ir jai viską pa- 

Žinoma, Terencija suprato, kad vyras ją taip meistriškai per- 
gudravo jos pačios teritorijoje, tarytum ji būtų buvusi koks silp- 
naprotis senatorius aristokratas. Ne, Frugiui ji neturėjo ką prikišti, 
— priešingai, toks švelnus ir uolus dvidešimt vienerių metų jaunuo- 
lis, kilęs iš tokios garsios šeimos, būtų netgi jai tikęs į porą. Tačiau 
ji buvo per gudri nesuprasti, kad Ciceronas, susiradęs užvadą, kurį 
galės lavinti ir ruošti valstybės tarnybai, ieško, kas galėtų jam atstoti 
sūnų. Be abejo, ši mintis ją išgąsdino, o apimta baimės Terencija ne- 
delsdama puldavo į kovą. Lapkričio mėnesį įvykusios sužadėtuvių 
apeigos praėjo gana sklandžiai. Frugis, kaip visada švelnus, abiejų 
šeimų akivaizdoje droviai užmovė savo sužadėtinei ant piršto žiedą, 
ir buvo paskelbta, kad vestuvės įvyks po penkerių metų, kai Tulija jau 
bus subrendusi. Tačiau tą vakarą Ciceronas ir Terencija labai rimtai 
susipyko. Jų kivirčas tabulinume įsiplieskė man prie akių. Ciceronas 
užsiminė apie tai, kad Frugis Tulijai buvęs labai malonus, o Terenci- 
ja, ilgą laiką grėsmingai tylėjusi, atsakė, jog atsižvelgiant į aplinkybes 
tai iš tiesų buvo puiku. 

— Ką reiškia „atsižvelgiant į aplinkybes“? — pavargusiu balsu 
paklausė. Jis buvo tikras, kad ginčas su Terencija tą vakarą neiš- 
vengiamas, kaip neišvengiamas apsinuodijimas pavalgius sugedusių 
austrių, todėl norėjo kuo greičiau viską užbaigti. 

— Atsižvelgiant į giminystės ryšius, kurie per santuoką bus 
užmegzti, — atsakė ji ir nedelsdama griebėsi savo įprastos takti- 
kos — ėmė priekaištauti Ciceronui dėl pataikavimo Pompėjui ir jo 
provincialų gaujai, dėl ko nuo jų šeimos nusigręžė visa Romos aukš- 
tuomenė, taip pat ir dėl ochlokratijos, kuri tapo įmanoma, neteisėtai 
priėmus /ex Gabinia. 

Visko dabar neprisimenu, bet argi tai ką nors keičia? Ciceronas 
su Terencija, kaip ir dauguma besiginčijančių vyrų ir žmonų, nu- 
krypo nuo temos ir, užuot kalbėję apie tai, kas svarbiausia, tai yra 
apie Terencijos nesugebėjimą pagimdyti sūnaus ir Cicerono pusiau 
tėvišką prisirišimą prie Frugio, puolė ginčytis dėl šalutinių dalykų. 
Vis dėlto pamenu, kaip Ciceronas atkirto, kad nepaisant visų Pom- 
pėjaus trūkumų niekas neneigia jį esant šauniu kariu, tai jis įrodė 

ir išrinktas vyriausiuoju vadu: surinkęs kariuomenę, nužygiavo prie 
jūros ir per keturiasdešimt devynias dienas sumušė piratus. Tačiau 
aš gerai atsimenu ir jos triuškinamą atsakymą: jei piratai iš tikrųjų 
buvo nugalėti per septynias savaites, tai galbūt jie ir nebuvo tokie 
pavojingi, kaip apie juos kalbėjo Ciceronas ir jo draugai, laikydami 
juos didžiausia grėsme respublikai! Tuo metu aš nepastebimai išsėli- 
nau iš kambario ir grįžau į savo kambarėlį, todėl nežinau, kuo viskas 
baigėsi. Vis dėlto atmosfera namuose artimiausiomis dienomis buvo 
trapi lyg Neapolio stiklas. 

— Ar tu matai, kaip mane puola? — kitą rytą pasiguodė 
Ciceronas, krumpliais trindamas kaktą. — Niekada neturiu ramy- 
bės — nei dirbdamas, nei ilsėdamasis. | 

Terencija tuo tarpu vis labiau išgyveno dėl savo tariamo ne- 
vaisingumo ir kasdien eidavo melstis į Gerosios deivės šventyklą ant 
Aventinos kalvos, kurios prieigose šliaužiojo nepavojingos gyvatės, 
turinčios grąžinti vaisingumą, o įžengti į pačią šventyklą neturėjo 
teisės joks vyras. Iš Terencijos tarnaitės girdėjau, kad ji savo miega- 
majame buvo įsirengusi kažką panašaus į mažą Junonos šventyklą. 

Manau, Ciceronas paslapčia pritarė Terencijos nuomonei dėl 
Pompėjaus. Pergalė prieš piratus kėlė ne tik susižavėjimą, bet ir įta- 
rimą („kampanija buvo suorganizuota žiemos pabaigoje, — sampro- 
tavo Ciceronas, — pradėta ankstyvą pavasarį, o baigta vidurvasary“), 
kad lygiai taip pat sėkmingai su šia užduotimi būtų susidorojęs ir 
jokių ypatingų įgaliojimų neturintis vadas. Žinoma, Pompėjaus 
sėkmės niekas negalėjo paneigti. Piratai buvo suvynioti tartum 
kilimas, išstumti iš Sicilijos ir Afrikos vandenų į rytus, per Ilirijos 
jūrą Achajos link, o paskui nuo jų išvalyta ir visa Graikija. Galiausiai 
paties Pompėjaus vadovaujami kariai užklupo priešus Kilikijoje įsi- 
kūrusioje paskutinėje jų tvirtovėje, Koracesiume, ir sausumoje bei 
vandenyje vykusiame didžiuliame mūšyje žuvo dešimt tūkstančių 
piratų, buvo nuskandinta apie keturi šimtai laivų, dar dvidešimt 
tūkstančių paimta į nelaisvę. Tačiau, užuot pasekęs Kraso pavyzdžiu 
ir juos nukryžiavęs, Pompėjus liepė piratus kartu su jų šeimomis 
apgyvendinti žemyno gilumoje, apleistuose Graikijos ir Mažosios 

Azijos miestuose, o vieną iš jų su sau būdingu kuklumu pervadino į 
Pompėjopolį. Visa tai jis padarė neatsiklausęs senato. 

Ciceronas stebėjo neįtikėtiną savo globėjo sėkmę, apimtas 
dvejopų jausmų („Pompėjopolis! Brangieji dievai, koks vulgaru- 
mas!“) iš dalies todėl, kad jis suprato, jog kuo didesnė sėkmė lydės 
Pompėjų, tuo ilgesnis jo šešėlis kris ant Cicerono karjeros. Mėgia- 
miausia Pompėjaus taktika buvo skrupulingas planavimas ir didelis 
kiekybinis pranašumas, ir šią taktiką jis naudojo tiek mūšiuose, 
tiek Romoje, todėl pasibaigus pirmajam kampanijos etapui, — su- 
mušus piratus, — forume prasidėjo antrasis etapas, kai Gabinijus 
ėmė agituoti nušalinti Lukulą nuo vadovavimo Rytų legionams ir 
naujuoju jų vadu paskirti Pompėjų. Jis griebėsi tos pačios gudrybės, 
kaip ir prieš tai — pasinaudodamas savo, kaip tribūno, teise sukvie- 
tė į rostrą liudytojus, kurie labai neigiamai atsiliepė apie karą prieš 
Mitradatą. Dalis legionų, jau visus metus negaunančių atlyginimų, 
paprasčiausiai atsisakė išvykti iš savo žiemos stovyklos. Apgailėtiną 
Romos mūšiuose dalyvaujančių karžygių padėtį Gabinijus pastatė 
prieš jų aristokratiškos kilmės vado turtus, kuriuos šis laivais gabeno 
namo, o paskui už juos prie pat Romos vartų įsigijo visą kalvą, ant 
jos pasistatė sau prabangius rūmus, o visas iškilmių sales pavadino 
dievų vardais. Gabinijus iškvietė į rostrą visus pas Lukulą dirbusius 
architektus ir pareikalavo, kad šie susirinkusiems žmonėms parody- 
tų brėžinius ir modelius. Nuo to meto Lukulo vardas tapo piktinan- 
čios prabangos sinonimu, o tą dieną įtūžę Romos gyventojai forume 
sudegino jo atvaizdą. 

Gruodžio mėnesį Gabinijus ir Kornelijus baigė eiti tribūnų 
pareigas, o tautos susirinkimuose jo interesus ėmė ginti naujasis 
tribūnas, Pompėjaus statytinis Kajus Manilijus. Jis nedelsdamas 
pasiūlė Pompėjų romėnų karo prieš Mitradatą vadovu ir Azijos, 
Kilikijos bei Bitinijos valdytoju (beje, dvi pastarąsias iki tol valdė 
Lukulas). Iki to laiko Ciceronas dar galėjo kažkiek tikėtis, kad bus 
paliktas ramybėje, bet vieną dieną pas jį su laišku iš Pompėjaus ap- 
silankius Gabinijui, visos viltys žlugo. Savo laiške įžymusis karvedys 
jam perdavė kuo geriausius linkėjimus ir išreiškė viltį, kad Ciceronas 

palaikys /ex Manilia „su visomis jo sąlygomis“ ne tik privačiai, bet ir 
viešai, iš rostros. 

— „Su visomis jo sąlygomis“, — kvailai šypsodamasis pakarto- 
jo Gabinijus. — Turėtum nutuokti, ką tai reiškia. 

— Spėju, kad omenyje turimas punktas, pagal kurį būsi paskir- 
tas vadovauti prie Eufrato dislokuotiems legionams, o šios pareigos 
tau garantuos teisinę neliečiamybę pasibaigus tavo, kaip tribūno, 
kadencijai. 

— Teisingai, — pritarė Gabinijus ir, vykusiai pamėgdžiodamas 
Pompėjų, pasislinko į priekį ir išpūtė žandus. — Argi jis ne protin- 
gas, gerbiamieji? Argi nesakiau, kad jis protingas? 

— Nusiramink, Gabinijau, — pavargusiu balsu tarė Cicero- 
nas. — Patikėk manimi: kam jau kam, bet tau tai tikrai nelinkėčiau 
"trenktis prie Eufrato. 

Politikoje pavojinga būti įžymaus žmogaus atpirkimo ožiu. Ta- 
čiau Ciceronui dabar atiteko būtent šis vaidmuo. Tie, kas niekuomet 
nebūtų išdrįsę įžeisti arba atvirai kritikuoti Pompėjaus, galėjo ne- 
baudžiami atsigriebti ant jo pakaitinio-teisininko, puikiai žinodami, 
kad kiekvienas supras, kam jie iš tiesų taiko. Vis dėlto nevykdyti 
vyriausiojo vado įsakymo jis negalėjo, todėl Ciceronui neliko nieko 
kito, kaip tik ruoštis savo pirmajai kalbai iš rostros. Ciceronas prie 
jos sugaišo nemažai — pirmiausia keletą dienų savo tekstą diktavo 
man, o paskui nunešė parodyti Kvintui bei Frugiui ir paprašė, kad šie 
pasakytų savo nuomonę. Nuo Terencijos jis savo kalbą išmintingai 
slėpė, nes negalėjo joje išsiversti be liaupsių, juolab kad kopiją reikėjo 
išsiųsti ir pačiam Pompėjui. (Pavyzdžiui, žiūrėdamas į juodrašįį ma- 
tau, kaip Kvintui patarus Ciceronas „antžmogišką Pompėjaus kaip 
vado genialumą“ ištaisė į „antžmogišką ir nezžikimą Pompėjaus kaip 
vado genialumą“). Būtent tada ir gimė žinomas posakis Pompėjaus 
sėkmei apibūdinti: „vienas įstatymas, vienas žmogus, vieneri metai. 
Jis ištisas valandas nesitraukdavo nuo teksto, nes puikiai suprato, kad 
nesėkmė reikštų karjeros pabaigą, o priešai sakytų, kad jis nemokėjęs 
palaikyti gerų santykių su Romos plebėjais. Išaušus tai atmintinai 
dienai, kai reikėjo sakyti kalbą, jis taip stipriai nervinosi, kad keletą 

kartų bėgo į išvietę, o aš sekiojau jam iš paskos su rankšluosčiu ir 
klausiausi, kaip jis žiaukčioja. Ciceronas atrodė toks išblyškęs, kad 
ėmiau abejoti, ar jis pajėgs pėsčiomis nusileisti iki forumo. Tačiau jis 
buvo įsitikinęs, kad geras savo vaidmens atlikėjas, kad ir koks jis būtų 
patyręs, prieš eidamas į sceną visuomet turi jausti baimę, — „nervai 
turi būti įtempti kaip lanko templė, antraip neiššausi strėlės“, — to- 
dėl, kai pagaliau pasiekėme rostrą, jis buvo pasirengęs. Manau, ne- 
reikia nė priminti, kad jis neturėjo su savimi jokių užrašų. Išgirdome, 
kaip Manilijus paskelbė Cicerono vardą ir kilo aplodismentų banga. 
Rytas išaušo labai gražus, giedras ir saulėtas, todėl forume buvo su- 
sirinkę labai daug žmonių. Ciceronas pasitaisė rankoves, atsitiesė ir 
neskubėdamas užlipo ten, kur sklido triukšmas ir šviesa. 

Katulas su Hortenzijumi ir šį kartą vadovavo opozicijai, deja, 
visi jų argumentai buvo tie patys, kaip ir diskusijose dėl /ex Gabinia, 
todėl Ciceronas nusprendė iš jų pasišaipyti. 

— Taigi, ką sako Hortenzijus? — ėmė erzinti Ciceronas. — Jei 
vyriausiuoju vadu turi būti vienas žmogus, tai tas žmogus yra Pom- 
pėjus, tačiau visą valdžią suteikti vienam žmogui nevalia, taip? Tai 
pasenęs mąstymas, ir tai, kad jis yra klaidingas, buvo įrodytas ne 
tiek žodžiais, kiek darbais. Tai tu, Hortenzijau, pasmerkei šį drąsų 
vyrą, Gabinijų, už jo pasiūlymą priimti įstatymą, pagal kurį karui su 
piratais vadovautų vienas žmogus. Dabar aš tavęs visų dievų vardu 
noriu paklausti, ar šiandien Roma būtų tokia garbinga ir viešpatautų 
visame pasaulyje, jei romėnai būtų labiau paisę tavo nuomonės, o 
ne galvoję apie savo šalį? Be to, jei Pompėjus norėjo, kad Gabinijus 
būtų vienas iš jo legionų vadų, privalome į tai atsižvelgti, nes nėra 
kito žmogaus, išskyrus patį Pompėjų, kuris būtų labiau prisidėjęs 
prie šios pergalės. 

— Kai dėl manęs, — baigdamas tarė Ciceronas, — tai savo 
ištikimybę, išmintį, energiją, talentą ir visa tai, ką pasieksiu, eidamas 
jūsų man paskirtas pretoriaus pareigas, aš paskirsiu šiam įstatymui 
įgyvendinti. Savo liudytojais šaukiuosi visus dievus, o ypač tuos, ku- 
rie saugo šią šventovę ir permato kiekvieno, einančio visuomenines 
pareigas, širdį, ir pareiškiu, kad šitaip elgiuosi ne pataikaudamas 

Pompėjui, ne tikėdamasis iš jo kokio nors atlygio sau, bet tik siekda- 
mas gerovės savo šaliai. 

Jam belipant nuo rostros, forumas aidėjo nuo aplodismentų. 
Įstatymas buvo priimtas, Lukulas neteko savo posto, o Gabinijus 
buvo paskirtas legatu. Ciceronas įveikė dar vieną kliūtį pakeliui į 
konsulatą, tačiau užsitraukė dar stipresnę negu bet kada anksčiau 
aristokratų neapykantą. 

Po kurio laiko jis gavo Varono laišką su aprašymu, kaip 
Pompėjus reagavo į žinią, jog jis įgavo absoliučią valdžią Rytuose 
dislokuotai romėnų kariuomenei. Į Efezo štabą jo pasveikinti at- 
vykusiems karininkams Pompėjus, susiraukęs ir trinktelėjęs ranka 
sau per šlaunį, pareiškė („pavargusiu balsu“, anot Varono): „Kaip aš 
"pavargau nuo nesibaigiančių darbų ir vis naujų pareigų! Jau geriau 
būti niekam nežinomam ir kartu su žmona ramiai sau gyventi kur 
nors nuošaliame kaimelyje, negu dieną naktį neturėti poilsio ir kęsti 
nuolatinį pavydą.“ Tokia vaidyba buvo sunku patikėti, ypač kai visas 
pasaulis žinojo apie jo troškimą vadovauti. 


Ciceronui tapus pretoriumi, pasikeitė jo visuomeninė padėtis. 
Dabar jis turėjo šešis liktorius, kurie lydėdavo jį kiekvieną kartą, kai 
tik jis išeidavo iš namų. Jis savo sargybiniais visiškai nesirūpino. 
Tai buvo tikri stačiokai, pasamdyti šioms pareigoms dėl savo jėgos 
ir žiaurumo — jie vykdydavo nuosprendžius mirties bausme nu- 
teistiems romėnams ir turėjo daug patirties plakant bei kapojant 
galvas. Jų pareigos būdavo neterminuotos, todėl kai kurie liktoriai 
per daugelį metų taip įsijausdavo į savo vaidmenį, kad į magistratus, 
kuriuos reikėdavo saugoti, jie gan dažnai žiūrėdavo iš aukšto, kaip 
į trumpalaike garbe besidžiaugiančius politikus, šiandien žinomus, 
o ryt būsiančius užmirštus. Ciceronui nepatiko, kad jie pernelyg 
grubiai stumdydavo nuo tako minias ir liepdavo pretoriaus akivaiz- 
doje nusiimti galvos apdangalus arba nulipti nuo arklio — vis dėlto 
šie žmonės buvo jo rinkėjai. Jis buvo nurodęs elgtis mandagiau, ir 
kurį laiką jie pakluso, tačiau greitai vėl ėmėsi senųjų metodų. Ypač 

bjaurus buvo jų vadas, proximus Jictor, visuomet turėdavęs būti šalia 
Cicerono. Nepamenu jo vardo, tačiau gerai prisimenu, kad jis visada 
perduodavo Ciceronui paskalas apie kitus pretorius, šniukštinėdavo 
savo tarnybos draugus, nesuprasdamas, kad tokiu savo elgesiu yra 
užsitraukęs Cicerono įtarimą, nes mano šeimininkas žinojo, jog 
gandai yra tam tikra prekyba, ir po kurio laiko mainais į ką nors bus 
pasiūlyta informacija apie jį patį. 

— Šie žmonės, — vieną rytą man pasiguodė Ciceronas, — tai 
perspėjimas, kas nutinka šaliai, turinčiai tarnautojų, metų metais 
einančių tas pačias pareigas. Jie pradeda kaip mūsų tarnai, o baigia 
įsivaizduodami esą mūsų šeimininkais! 

Šeimininkui tapus pretoriumi, išaugo ir mano paties statusas. 
Asmeniškai patyriau, kad su patikimu pretoriaus metraštininku ap- 
linkiniai elgiasi neįprastai mandagiai. Ciceronas dar iš anksto manė 
įspėjo, kad, galimas daiktas, ateityje man bus siūloma pinigų už tai, 
kad pasinaudodamas savo įtaka užtarčiau prašytoją, o išgirdęs mane 
prisiekinėjant, esą taip niekada nepasielgsiu, griežtai pertraukė. 

— Ne, Tironai. Tau reikia turėti ir savų pinigų. Kodėl gi ne? 
Aš tik noriu paprašyti, kad visuomet pasisakytum, kas tau sumokėjo, 
ir kiekvienam besitikinčiam tavo užtarimo paaiškintum, kad manęs 
papirkti neįmanoma, nes aš atsižvelgsiu tik į jų nuopelnus. Be to, aš 
pasitikiu tavimi ir leidžiu elgtis savo nuožiūra. 

Šis pokalbis man reiškė nepaprastai daug. Aš visada tikėjausi, 
kad galų gale Ciceronas suteiks man laisvę; gavęs leidimą asmeni- 
nėms santaupoms, aš tai supratau kaip rimtą žingsnį mano išsvajoto 
tikslo link. Gaudavau labai nedaug, — kartais penkiasdešimt, kartais 
šimtą, — o už tai iš manęs buvo tikimasi atkreipti pretoriaus dėmesį 
į vieną ar kitą dokumentą arba perduoti jam pasirašyti rekomen- 
dacinį laišką. Pinigus laikiau mažame maišelyje, paslėptame savo 
kambario sienoje, iš kurios buvau ištraukęs vieną plytą. 

Iš Cicerono, kaip pretoriaus, buvo tikimasi, kad jis priims ke- 
letą gabių vaikų iš gerų šeimų, idant šie galėtų studijuoti teisę, todėl 
gegužės mėnesį, po senato atostogų, pas jį namuose atsirado naujas 
jaunas studentas. Tai buvo Markas Celijus Rufas iš Interaminos, 

turtingo bankininko ir žinomo rinkimų tarnautojo iš Velinos gi- 
minės sūnus. Ciceronas padarė tam tikrą politinę paslaugą ir sutiko 
berniuko lavinimu pasirūpinti dvejus metus, o jau tada jo mokinys 
užbaigs savo studijas pas Krasą, nes šis buvo Celijaus tėvo kompa- 
nionas, o bankininkui labai rūpėjo, kad jo įpėdinis išmoktų naudotis 
turtu. Tėvas buvo žemo ūgio, garsėjo kaip baisus palūkininkas ir 
mėgstantis veikti iš pasalų Žmogus, o savo sūnų jis laikė investicija, 
neduodančia reikiamų pajamų. 

— Jį reikia reguliariai lupti, — pareiškė jis, vesdamas sūnų į 
pirmąjį susitikimą su Ciceronu. — Jis yra pakankamai protingas, tik 
aikštingas ir pasileidęs. Leidžiu plakti jį tiek, kiek reikės. 

Ciceronas su nepasitikėjimu pažvelgė į jį, nes per savo gyve- 

nimą dar nebuvo nieko plakęs, tačiau su jaunuoju Celijumi, kuris 
"buvo stebėtinai nepanašus į tėvą, netrukus ėmė visiškai neblogai su- 
tarti. Jis buvo aukštas ir dailus vaikinas, absoliučiai nesidomintis nei 
pinigais, nei verslu, kas Ciceroną labai pralinksmino. Tačiau aš juo 
ne itin džiaugiausi, nes visas nuobodžias užduotis, nuo kurių Celijus 
stengdavosi išsisukti, tekdavo atlikti man. Vis dėlto dabar, žvelgda- 
mas atgal, turiu pripažinti, kad jis buvo ganėtinai malonus. 

Į pretoriaus Cicerono veiklos detales nesigilinsiu. Juk rašau ne 
teisės vadovėlį ir jaučiu, kaip nekantraujate greičiau pasiekti mano 
pasakojimo kulminaciją ir sužinoti apie konsulų rinkimus. Užten- 
ka paminėti, kad Ciceronas buvo laikomas garbingu ir sąžiningu 
teisėju, o su savo pareigomis, būdamas kompetentingas, susidorojo 
labai nesunkiai. Jei pasitaikydavo ypač sudėtingas jurisprudencijos 
kazusas ir reikėdavo nuomonės iš šalies, jis konsultuodavosi su savo 
senu bičiuliu Servijumi Sulpicijumi, su kuriuo kartu studijavo pas 
Moloną, arba nuvykdavo pas žmonių gerbiamą rinkiminės teisės 
teismo pretorių Akvilijų Galą, gyvenusį ant Viminalo kalvos. Pati 
rimčiausia byla, kurios nagrinėjimui jam teko vadovauti, buvo Kraso 
giminaičio ir šalininko Kajaus Lisinijaus Makero, buvusio Make- 
donijos valdytojo, byla. Jos nagrinėjimas užsitęsė keletą savaičių, o 
Ciceronas pasirodė labai garbingai, nors vienąkart ir nesusilaikė ne- 
pašmaikštavęs. Makeras buvo kaltinamas dėl neteisėtai gauto pusės 

milijono vertės atlygio. Iš pradžių jis tai neigė. Tačiau teismo pro- 
ceso metu buvo įrodyta, kad lygiai tokia pat suma buvo įnešta vienai 
paskolas teikiančiai kompanijai, kuriai jis pats ir vadovavo. Tuomet 
Makeras pakeitė parodymus ir pareiškė, kad jis jau prisiminė gavęs 
atlygį, bet manęs, jog tai yra visiškai teisėta. 

— Gali būti, — tarė Ciceronas prisiekusiesiems, — kad kalti- 
namasis tuo tikėjo. 

Jis padarė pauzę, laukdamas, kol kai kurie iš jų ims juoktis, o 
pats nutaisė griežtą veidą. 

— Ne, ne, jis iš tiesų galėjo tuo patikėti. Tuo atveju, — jis vėl 
trumpam nutilo, — turime rimtą pagrindą manyti, kad šis žmogus 
buvo per kvailas atstovauti Romai Makedonijoje. 

Man buvo tekę dalyvauti jau ne viename teisme, todėl iš juoko 
pliūpsnio supratau, kad Ciceronui pavyko įrodyti įtariamojo kaltę, ir 
padarė jis tai ne ką blogiau už kaltintoją. Tačiau Makeras, kuris buvo 
tikrai ne kvailys, o kaip tik protingas, — toks protingas, kad visus 
kitus laikė kvailiais, — nejausdamas jokio pavojaus, prisiekusiesiems 
pradėjus balsavimą, išvyko iš tribunolo namo, norėdamas suspėti 
persirengti ir apsikirpti, mat tą vakarą buvo numatęs atšvęsti savo 
pergalę. Kol Makeras buvo namie, prisiekusieji jį pripažino kaltu, o 
tą akimirką, kai jis žengė per namų slenkstį, ketindamas grįžti atgal 
į teismą, susidūrė su Krasu, kuris skubėjo pranešti, kas įvyko. Vieni 
pasakoja, kad jis ten pat, ant slenksčio, ir kritęs nuo širdies smūgio, 
tačiau kiti tvirtina, kad jis įėjęs atgal į namą ir ten nusižudęs, siek- 
damas apsaugoti savo sūnų nuo pažeminimo — tėvo tremties. Bet 
kuriuo atveju, jis mirė, o Krasui tai buvo dar viena priežastis, jei tik 
jam jos reikėjo, nekęsti Cicerono. 


Apolono žaidynės, startuodavusios liepos šeštąją, tradiciškai 
ženklindavo rinkimų laikotarpio pradžią, nors iš tiesų tais laikais 
atrodė, kad rinkimai vyksta ištisus metus. Vos tik baigdavosi viena 
kampanija, kandidatai puldavo ruoštis naujai. Ciceronas juokavo, 


kad valstybės valdymas buvo reikalingas tik tam, kad būtų ką veikti 

tarp rinkimų. Tikriausiai viena iš Respublikos žlugimo priežasčių 
buvo jos persisotinimas balsavimu. Šiaip ar taip, už Apolono pa- 
gerbimą masinėmis linksmybėmis buvo atsakingas miesto pretorius, 
kurio pareigas tuo metu ėjo Antonijus Hybrida. 

Nieko gero tais metais iš žaidynių romėnai nesitikėjo, teisin- 
giau sakant, išvis nieko nesitikėjo, nes buvo kalbama, kad Hybrida 
pragėręs ir pralošęs visus savo pinigus. Todėl visi nepaprastai nuste- 
bo, kai jis ne tik surengė nemažai puikių teatrinių pasirodymų, bet 
ir keletą prabangių spektaklių Maksimo Cirke su dvylikos vežimų 
lenktynėmis, atletų varžybomis ir laukinių žvėrių — panterų ir įvai- 
riausių egzotiškų gyvūnų — medžiokle. Aš pats ten nedalyvavau, bet 
sužinojau iš vakare namo grįžusio šeimininko, kuris viską išsamiai 
papasakojo. Tiesą sakant, jis neturėjo su kuo daugiau pasikalbėti. 
Ciceronas išsidrėbė ant vienos iš lovų tuščiame valgomajame — Te- 
rencija su Tulija buvo išvykusios į užmiestį — ir įsileido pasakoti 
apie iškilmingą eiseną į Cirką, kurioje dalyvavo vežėjai ir pusnuogiai 
atletai (kumštynių meistrai, imtynininkai, bėgikai, ieties ir disko 
metikai), Aeitininkai, lyrikai, šokėjai, apsirengę lyg per bakchanalijų 
šventę, satyrai, smilkalų degikai, o jiems iš paskos sekė aukojimui 
atrinkti jaučiai, ožiai ir telyčios paauksuotais ragais, laukiniai žvėrys 
narvuose, gladiatoriai... Jis atrodė apstulbintas reginio. 

— Kiek visa tai galėjo kainuoti? Aš nesilioviau savęs klausi- 
nėjęs. Hybridai dabar belieka sudėti viltis į provinciją, kurion jis 
grįš baigęs pretoriaus kadenciją. Tau reikėjo išgirsti susižavėjimo 
kupinus šūksnius, jam įžengiant ir išeinant! Nematau kitos išeities, 
Tironai. Teks kandidatų sąraše daryti pakeitus. Eime. 

Mudu kartu nuėjome į darbo kambarį, aš atidariau seifą ir 
išėmiau iš jo visus dokumentus, susijusius su artėjančia rinkimine 
Cicerono kampanija. Tarp jų buvo daug slaptų dokumentų, pavyz- 
džiui, rėmėjų, aukotojų ir potencialių šalininkų, kuriuos dar reikėjo 
patraukti savo pusėn, sąrašai, taip pat ir sąrašų su išvardytais miestais 
ir regionais, kuriuose Ciceronas turėjo daugiausia šansų laimėti ir 
kuriuose mažiausiai. Tačiau svarbiausias dokumentas čia buvo s3- 
rašas svarbiausių jo konkurentų kartu su visa įmanoma informacija 

pro ir anti. Pirmasis šiame sąraše buvo įrašytas Galba, po jo sekė 
Galas, toliau — Kornificijus ir galiausiai Palikanas. Ciceronas pa- 
ėmė plunksną ir rūpestingai savo aiškiu ir smulkiu braižu prirašė 
penktąjį vardą, kurio, beje, niekada nesitikėjo išvysti konkurentų 
sąraše: Antonijus Hybrida. 


Tai, kas įvyko po kelių dienų, vėliau lėmė ir Cicerono likimą, 
ir visos valstybės ateitį, nors tuo metu jis nieko panašaus neįtarė. Šis 
įvykis man primena vieną iš tų nekaltai atrodančių spuogelių, kurį 
vieną rytą savo odoje atsitiktinai pastebėjęs Žmogus į jį iš pradžių 
per daug nekreipia dėmesio, tačiau vėliau pamato, kad jis ima plėstis, 
o po kelių mėnesių tampa didžiuliu augliu. Spuogelis šiuo atveju 
buvo laiškas, kurį Ciceronas gavo visiškai netikėtai, kviečiantis jį pas 
vyriausiąjį žynį Metelą Pijų. Ciceroną kvietimas labai suintrigavo, 
kadangi Pijus, mažiausiai šešiasdešimt ketverių metų labai orus 
seniokas, anksčiau niekada nesiteikė jo netgi užkalbinti, o ką jau 
kalbėti apie kvietimą pas save į svečius. Netrukus išvykome kartu su 
liktoriais, kurie kaip įprastai ėjo pirma mūsų. 

Tais laikais oficiali valstybinės religijos vadovo rezidencija 
stovėjo prie pat Via Sacra, šalia namo, kuriame gyveno vestalės, ir aš 
gerai pamenu, kaip Ciceronas labai norėjo, kad jį pastebėtų įeinant; 
vidun, nes tai iš tikrųjų buvo pati švenčiausia vieta Romoje, ir ne- 
daug kam yra tekę peržengti jos slenkstį. Mus palydėjo iki laiptų, o 
paskui nuvedė per galeriją, kurios langai išėjo į vestalių sodą. Slapčia 
vyliausi užmesti akį į kurią nors iš šešių paslaptingų, baltais drabu- 
žiais vilkinčių mergelių, bet sode nebuvo nė gyvos dvasios, o gaišti 
negalėjome, nes kitoje pusėje laukdamas jau nekantriai mindžikavo 
kreivakojis Pijus, o greta jo iš kairės ir dešinės stovėjo pora žynių. 
Jis visą savo gyvenimą tarnavo kariuomenėje, ir tai atsispindėjo jo 
išvaizdoje. Jis nepaspaudė rankos, nepasiūlė atsisėsti, bet iškart, be 
jokios įžangos, prabilo: 

— Pretoriau, man reikia su tavimi pasikalbėti apie Sergijų 
Katiliną. | 

Išgirdęs šį vardą, Ciceronas sustingo, nes Katilina buvo mir- 
tinai nukankinęs jo tolimą pusbrolį, populistą Gratidianą, sulaužęs 
jam galūnes, išplėšęs akis ir liežuvį. Katilina pasižymėjo ūmiu bepro- 
čio žiaurumu. Jis galėdavo būti mielas, kultūringas ir draugiškas, bet 
užtekdavo kam nors pasakyti visiškai nepiktą pastabą arba tariamai 
nepagarbiai į jį dirstelėti, ir Katilina tą pačią akimirką prarasdavo 
savitvardą. Sulos proskripcijos laikais, kai pasmerktųjų myriop sąra- 
šai būdavo iškabinami forume, jis pasireiškė kaip vienas iš labiausiai 
pagarsėjusių žudytojų, kurio įrankiai būdavo kūjis ir peilis, — per- 
cussorės, — ir pralobo iš nužudytųjų turto. Katilina nužudė netgi 
savo svainį. Tačiau jis pasižymėjo neabejotina charizma, ir jeigu savo 
žiaurumą išliedavo ant vieno, tai savo besaikiu dosnumu apdovano- 
-davo du ar tris. Katilina buvo didelis pasileidėlis. Prieš septynerius 
metus jis buvo kaltinamas turėjęs lytinių santykių su jauna vestale, 
beje, Terencijos įsesere Fabija. Už šį nusikaltimą grėsė mirties baus- 
mė, — ne tik jam, bet ir jai, — todėl jeigu jis būtų buvęs pripažintas 
kaltu, ji, kaip vestalė, sulaužiusi šventus skaistumo įžadus, tradiciškai 
būtų buvusi gyva sudeginta tam tikslui skirtoje mažoje patalpoje už 
Kolinos vartų. Tačiau Katulo vadovaujami aristokratai užtarė Kati- 
liną, galiausiai jis buvo išteisintas ir galėjo toliau tęsti savo politinę 
karjerą. Katilina prieš porą metų buvo išrinktas pretoriumi, o paskui 
išvyko valdytoju į Afriką, todėl įvykiuose, susijusiuose su /ex Gabi- 
nia, nedalyvavo. Dabar jis buvo ką tik sugrįžęs. 

— Mano giminė, — tęsė Pijus, — dar nuo tų laikų, kai mano 
tėvas prieš pusę amžiaus buvo Afrikos valdytojas, rūpinasi šia pro- 
vincija ir jos gyventojais. Jie tikisi, kad aš juos apginsiu, todėl turiu 
jums, pretoriau, pasakyti, kad dar niekas nėra jų taip įsiutinęs kaip 
Sergijus Katilina. Jis nuniokojo visą provinciją, užkrovė jiems ne- 
pakeliamus mokesčius, žudė juos, plėšė jų šventyklas, prievartavo 
žmonas ir dukteris. Sergijai! — sušuko jis pasipiktinęs, paskui 
atsikrenkštė ir tiesiai sau po kojomis išspjovė didelį geltoną skrep- 
lį. — Kilę iš trojėnų, jei tikėtume jų pačių kalbomis, ir per du šimtus 
metų tarp jų neatsirado nė vieno padoraus žmogaus! Girdėjau, tu esi 

atsakingas pretorius, kad šis tipas būtų patrauktas atsakomybėn už 
visus savo darbelius. 

Nužvelgęs Ciceroną nuo galvos iki kojų, jis tęsė toliau. 

— Nuostabu! Nežinau, po perkūnais, kas tu per žmogus, bet 
yra kaip yra. Ir ką gi tu ketini daryti? 

Ciceronas, kai jį kas nors bandydavo įžeisti, išlikdavo šaltak- 
raujiškas. Jo atsakymas buvo trumpas: 

— Ar afrikiečiai turi surašę parodymus? 

— Taip, turi. Jų delegacija jau atvyko į Romą ir dabar ieško 
tinkamo kaltintojo. Į ką jiems reikėtų kreiptis? 

— Negaliu į tai atsakyti. Būdamas teismo vadovas, privalau 
išlikti nešališkas. 

— Nesąmonės. Pasikalbėkime kaip teisininkai. Privačiai. Akis 
į akį. 

Pijus pamojo pirštu Ciceronui, kad šis prieitų arčiau. Įvairiose 
kautynėse jis buvo netekęs daugumos dantų, todėl kai ėmė kalbėti 
pašnibždomis, pasigirdo švilpimą primenantis garsas. 

— Tu apie teismus dabar nusimanai geriau negu aš. Kas galėtų 
imtis šios bylos? 

— Atvirai kalbant, tai bus nelengva, — atsakė Ciceronas. — 
Katilina garsėja žmogžudžio reputacija. Apkaltinti tokį įžūlų nu- 
sikaltėlį galėtų tik drąsus žmogus. Be to, ateinančiais metais jis 
tikriausiai ketina kandidatuoti konsulų rinkimuose. Taigi priešas 
galingas. 

— Konsulas? — Pijus staiga trinktelėjo kumščiu sau į krūtinę. 
Jo palydovai net šoktelėjo nuo tokio stipraus dunkstelėjimo. — Ser- 
gijus Katilina netaps konsulu, — nei ateinančiais, nei jokiais kitais 
metais, — kol šitame susenusiame kūne rusens gyvybė! Romoje 
turi būti žmogus, galintis jį nuteisti. Jei ne... ką gi, aš dar nesu toks 
"nukriošęs, kad nežinočiau, kaip Romoje reikia kovoti! O tu, preto- 
riau, — baigdamas tarė jis, — iš anksto paskirk pakankamai laiko 
bylai nagrinėti. 

Po šių žodžių, bambėdamas kažką sau po nosimi, jis nušlepsėjo 
koridoriumi, lydimas šventųjų patarnautojų. 

Žvelgdamas jam pavymui, Ciceronas suraukė antakius ir pa- 
purtė galvą. Net ir po trylikos tarnavimo jam metų aš ne itin susi- 
gaudydavau politikos subtilybėse, todėl niekaip neįstengiau suprasti, 
kodėl šis pokalbis jį taip paveikė. Ciceronas iš tikrųjų buvo sukrėstas, 
todėl, mums jau keliaujant Via Sacra, jis įsitikino, kad proximus /ictor 
negirdi, ir tarė man: 

— Patekau į labai keblią padėtų, Tironai. Turėjau tai numatyti. 

Man pasiteiravus, kodėl jam taip svarbu, ar Katilinai bus iškelta 
baudžiamoji byla, ar nebus, jis šiurkščiai atkirto: 

— Ogi todėl, žuščiagalvi, kad nevalia dalyvauti rinkimuose, jei 
esi kaltinamas padaręs nusikaltimą. Tai reiškia, kad jei afrikiečiams 
pavyks rasti drąsuolį, kuris užsiims šiuo reikalu, ir Katilinai bus pa- 
reikštas kaltinimas, o bylos nagrinėjimas užsitęs iki ateinančios va- 
saros, jam bus uždrausta kelti savo kandidatūrą konsulų rinkimuose, 
kol teismas nepaskelbs savo sprendimo. O jeigu jį išteisintų, tuomet 
jis keltų savo kandidatūrą tais pačiais metais kaip ir aš. 

Nežinau, ar Romoje buvo kitas senatorius, sugebėjęs pažvelgti 
taip toli į ateitį — apsvarstyti tiek daug je? ir iš anksto nujausti ga- 
limus pavojus. Tiesa, Kvintas, išgirdęs brolio nuogąstavimus, viską 
nuleido juokais: „O jei tave, Markai, būtų nutrenkęs žaibas, jei Me- 
telas Pijus būtų prisiminęs, kokia tai buvo savaitės diena... 

Tačiau Ciceronas ir toliau nesiliovė nervintis, todėl slapčia iš- 
šniukštinėjo, kaip afrikiečiams sekasi ieškoti sau patikimo užtarėjo. 
Kaip jis ir tikėjosi, nepaisant išsamios informacijos, kurią jie buvo 
surinkę apie Katilinos nusikaltimus, o pats Pijus senatui pateikė 
rezoliuciją, smerkiančią buvus; Afrikos valdytoją, jiems nesisekė. 
Niekas nenorėjo tokio pavojingo priešo, bijodami vieną naktį būti 
atrasti plūduriuojantys Tiberyje. Atrodė, kad bent jau tuo metu Ka- 
tilinai pareikšti kaltinimų nepavyks, todėl Ciceronas aprimo. Deja, 
ramybė tęsėsi neilgai. 


XIV 


Baigdamas pretoriaus kadenciją, Ciceronas gavo teisę metus 
padirbėti kurios nors provincijos valdytoju. Respublikos laikais tai 
buvo įprasta praktika. Tokiu būdu buvo galima įgyti administravimo 
patirties ir papildyti pretoriaus tarnybos metu gerokai suplonėjusias 
pinigines. Po metų jis būtų sugrįžęs atgal, įvertinęs esamą politinę 
situaciją ir vasarą galėjęs dalyvauti konsulų rinkimuose. Pavyzdžiui, 
Antonijus Hybrida, kuris organizuodamas ištaigingas Apolono žai- 
dynes įklimpo į milžinišką skolą, išvyko į Kapadokiją apsižvalgyti, 
gal būtų galima ką nors nugvelbti. Tačiau Ciceronas atsisakė jam 
priklausančios teisės į provinciją. Viena vertus, jis nenorėjo susikom- 
plikuoti padėties, jei kas nors būtų pateikęs jam suklastotą kaltini- 
mą, o paskui keletą mėnesių kiekvieną jo žingsnį būtų šniukštinėjęs 
kaltintojas. Antra vertus, jam iš atminties vis dar neišdilo magistrato 
metai Sicilijoje, po kurių jis negalėdavo išvykti iš Romos ilgiau 
kaip savaitei ar dviem. Vargu ar būtų atsiradęs žmogus, labiau negu 
Ciceronas mėgęs miesto gyvenimą. Būtent gatvių, teismo senato 
ir forumo šurmulyje jis įgaudavo naujų jėgų, o perspektyva metus 
praleisti kažkur nuobodžioje provincijoje, tegul ir labai naudingoje 
finansiniu požiūriu, pavyzdžiui, Kilikijoje arba Makedonijoje, jam 
reiškė prakeikimą. 

Be to, jis turėjo daug advokato įsipareigojimų, pradedant bu- 
vusio Pompėjaus tribūno Kajaus Kornelijaus, aristokratų kaltinamo 
išdavyste, gynimu teisme. Bent penki garsūs senatoriai patricijai 
— Hortenzijus, Katulas, Lepidas, Markas Lukulas ir netgi senasis 
Metelas Pijus — keršijo Kornelijui už tai, kad šis prisidėjo priimant 
Pompėjui palankų įstatymą, ir kaltino jį sąmoningai ignoravus kito 

tribūno veto teisę. Prasidėjus tokiam puolimui, nė neabejojau, kad 
jo laukia neišvengiama tremtis. To paties tikėjosi ir Kornelijus, kuris 
buvo susikrovęs visą savo turtą ir pasirengęs išvykti. Tačiau užteko 
Ciceronui pamatyti priešingoje pusėje Hortenzijų ir Katulą ir jis 
negalėjo praleisti tokios progos neišrėžęs pavyzdinės kaltinamąjį 
išteisinančios kalbos. 

— Nejaugi apie tradicines tribūnų teises, — kalbėjo jis, — mus 
dabar mokys šie penki iškilūs vyrai, taip uoliai gynę tas pačias teisies 
panaikinusius Sulos įstatymus? Ar kuris nors iš šių įžymybių teikėsi 
apginti narsųjį Gnėjų Pompėjų, kai šis, tapęs konsulu, pirmiausia su- 
grąžino tribūnams jų veto teisę? Galiausiai patys savęs paklauskime: 
nejaugi iš tikrųjų rūpestis tribūnų teisėmis privertė šiuos Žmones 
atsitraukti nuo žuvų knibždančių tvenkinių, palikti savo portikus ir 
atvykti į teismą? O gal greičiau taip pasielgti juos paskatino visiškai 
kitos, jų širdims daug mielesnės „tradicijos“ — savanaudiškumas ir 
kerštas? Ž 

Visos Cicerono kalbos, pasakytos tąsyk, nepamenu, tačiau 
visą laiką jis kalbėjo panašiu tonu. Jam baigus, penketas garbingų 
bylininkų (jie, beje, padarė klaidą susėsdami greta vienas kito) at- 
rodė perpus mažesni, ypač Pijus, kuriam buvo per sunku ištverti 
ilgą teismo posėdį ir kuris, pridėjęs delną prie ausies, kad geriau 
girdėtų, kankintojui vaikštinėjant po teismą, be perstojo sukiojosi 
savo krėsle. Tai buvo paskutinis senojo kario pasirodymas viešumoje 
prieš susergant ilgai jį kamavusia liga. Teisėjui paskelbus išteisina- 
mąjį nuosprendį Kornelijui, Pijus, iš visų pusių aidint patyčioms ir 
juokui, išėjo iš teismo toks suglumęs, koks gali būti tik senas žmogus 
(šį bruožą aš vis labiau ir labiau dabar atpažįstu savyje). 

— Puiku, — tarė Ciceronas, ir jo balse išgirdau pasitenkinimo 
gaidelę, mums susiruošus keliauti namo, — šiaip ar taip, manau, kad 
jis apie tai jau Žino. 

Aš nepasakosiu apie visas to meto Cicerono bylas, kadangi jų 
buvo begalė ir jos visos atitiko jo strategiją įpareigoti kuo daugiau 
įtakingų žmonių paremti jį konsulų rinkimuose, taip pat nuolatos 
priminti rinkėjams apie save. Žinoma, savo klientus jis rinkosi labai 


270 


PRETORIUS 


rūpestingai, ir mažų mažiausiai keturi iš jų buvo senatoriai: Funda- 
nijus, turėjęs įtakos dideliam rinkėjų sindikatui; Orchivijus, vienas iš 
buvusių pretorių; Galijus, kuris buvo nusitaikęs į pretoriaus postą, ir 
Mucijus Orestinas, apkaltintas plėšikavimu, bet ketinantis dalyvauti 
tribūnų rinkimuose ir su savo byla atėmęs nemažai laiko. 

Esu tikras, kad Ciceronas pirmasis į politiką ėmė žiūrėti kaip į 
rimtą darbą, o kartą per savaitę jo darbo kambaryje buvo šaukiamas 
pasitarimas rinkiminės kampanijos eigai apžvelgti. Dalyviai ateida- 
vo ir išeidavo, tačiau branduolį sudarėme penkiese: pats Ciceronas, 
Kvintas, Frugis, aš ir oficialus Cicerono mokinys Celijus; pastarasis, 
nors ir labai jaunas (o gal kaip tik būtent todėl, kad jaunas), su- 
kiodavosi po miestą, uoliai rinkdamas gandus. Kvintas ir šįkart 
koordinavo mūsų veiksmus, tačiau dabar jis veržėsi dar ir vadovauti. 
Retsykiais atlaidžiai nusišypsodamas arba kilstelėdamas antakius, jis 
leisdavo suprasti, kad Ciceronas, nors ir genijus, be jo praktiško pro- 
to tebūtų žemės kojomis nesiekiantis svajotojas intelektualas, o šis ir 
toliau jam nuolaidžiavo. 

Jei turėčiau pakankamai laiko, parašyčiau, manau, įdomią 
studiją apie brolius politikoje. Be abejo, būtinai paminėčiau brolius 
Grakchus, Tiberijų ir Kajų, mėginusius turtuolių turtus dalyti vargs- 
tantiems ir abu už tai nužudytus. Mano laikais gyveno Markas ir 
Liucijus Lukulai, patricijai, vienas po kito ėję konsulų pareigas, taip 
pat broliai iš Metelų ir Marcelinų giminių. Žmonių veikloje, kurioje 
draugystė yra laikina, o sąjungos kuriamos tam, kad būtų nutrauktos, 
žinojimas, jog; kito žmogaus vardas, kad ir ką moiros iškrėstų, am- 
žiams susietas su tavuoju, suteikia jėgų. Santykiai tarp abiejų Cice- 
ronų, kaip ir tarp daugelio brolių, manau, buvo išausti iš švelnumo ir 
nuoskaudų, pavydo ir ištikimybės. Be Cicerono Kvintas būtų buvęs 
nuobodus ir kompetentingas armijos kariškis, vėliau — nuobodus ir 
kompetentingas Arpinumo ūkininkas, tačiau Ciceronas ir be Kvinto 
būtų buvęs Ciceronas. Tai suprasdamas, o kartu suprasdamas, kad tą 
patį jaučia ir jo brolis, Ciceronas stengėsi prie jo prisitaikyti, gerašir- 
diškai apgaubdamas jį spindinčia savo šlovės mantija. 

Tą žiemą Kvintas daug laiko praleido sudarinėdamas Rinkimų 
vadovą, savo broliškų patarimų Ciceronui rinkinį, kuriame užrašy- 
tus pamokymus jis mėgo cituoti pačiomis įvairiausiomis progomis 
tartum kokią Platono Respubliką. „Gerai suprask, kas tai ber miestas, 
— buvo rašoma pradžioje, — ko žu sieki ir kas esi. Kasdien leisdamasis 
į forumą kartok: „Esu pašalinis. Siekiu tapti konsulu. Čia yra Roma.“ Aš 
dar ir šiandien prisimenu kai kuriuos trumpus jo pamokymus. „Visur 
pilna apgaulės, klastos ir išdavystės. Gerai įsidėmėk Ebicharmo žodžius, 
Jog išminties pagrindas, jos kaulai ir sausgyslės yra šis patarimas: „Nie- 
kuomet nebasitikėk aklai.“ „Neužmiršk atkreipti aplinkinių dėmesio į 
tai, kiek daug ir kokių įvairių draugų turi.“ „Man labai rūpi, kad tave 
visada subtų minia gerbėjų.“ „Jei kas nors tavęs brašo ką nors padaryti, 
neatsisakyk net jeigu negali.“ „Galiausiai pasistenk, kad tavo rinkimų 
kampanija būtų puikus, nuostabus, pritrenkiantis ir tautos mėgiamas 
spektaklis; jei yra galimybė, tegul žmonės girdi apie tavo konkurentų nu- 
sikaltimus, baleistuvystes ir bapirkinėjimą.“ | 

Kvintas labai didžiavosi savo Vadovu, o po kelių metų jį netgi 
paviešino, taip išgąsdindamas Ciceroną, kuris buvo įsitikinęs, kad 
šlovė politinėje arenoje, kaip ir mene, priklauso nuo gero savo me- 
todų įslaptinimo. 


Pavasarį Terencija šventė savo trisdešimtąjį gimtadienį, ir Ci- 
ceronas jos garbei surengė nedideles vaišes. Jose dalyvavo Kvintas su 
Pomponija, Frugis su savo tėvais ir išrankusis Servijus Sulpicijus su 
savo neįtikėtinai dailia žmona Postumija; svečių turėjo būti ir dau- 
giau, bet prabėgę metai ištrynė juos iš mano atminties. Prievaizdas 
Erosas trumpam sukvietė visus namiškius, o mes palinkėjome Te- 
rencijai paties geriausio; prisimenu, kaip tuomet, pasirodžius šeimi- 
ninkei, pagalvojau, kad niekada anksčiau nebuvau matęs jos tokios 
gražios ir taip linksmai nusiteikusios. Jos trumpai kirpti, tamsūs 
garbanoti plaukai tiesiog blizgėjo, akys švytėjo ir net jos liesas kūnas 
atrodė ne toks sudžiūvęs kaip įprastai, o kažkoks apvalesnis. Šeimi- 

ninkui su šeimininke nusivedus svečius į valgomąjį, savo pastebėjimu 
pasidalijau su jos tarnaite, o ši apsidairiusi, ar niekas mūsų nemato, 
ranka padarė apvalų pilvą vaizduojantį judesį. Iš pradžių nesupratau, 
ką ji norinti man pasakyti, todėl sukėliau jos juoką, ir tik tada, kai ji, 
vis dar juokdamasi, nubėgo laiptais, supratau, koks kvailas aš buvau; 
žinoma, ne tik aš. Be abejo, normalus vyras tokius simptomus taip 
pat būtų pastebėjęs anksčiau, bet Ciceronas buvo labai užsiėmęs, 
namo grįždavo tik temstant, o tada jam dar reikėdavo parašyti kalbą 
arba laišką, todėl būtų buvęs stebuklas, jeigu jis išvis būtų radęs laiko 
savo, kaip sutuoktinio, pareigoms. Šiaip ar taip, įpusėjus vaišėms, pa- 
sigirdo garsus, susijaudinimo kupinas šauksmas, kurį sekė plojimai, 
reiškiantis, kad Terencija, pasinaudojusi gimtadienio šventimu, pra- 
nešė besilaukianti kūdikio. 

Vėlai vakare Ciceronas atėjo į darbo kambarį plačiai šypsoda- 
masis. Jis išklausė mano sveikinimą trumpai linktelėdamas. 

— Ji tikra, kad tai berniukas. Matyt, Geroji Deivė bus pranešu- 
si jai šį faktą tik moterims suprantamais nežemiškais ženklais. 

Ciceronas nekantraudamas energingai trynė rankas ir nesiliovė 
šypsojęsis. 

— Kūdikis rinkimų metu yra tikras stebuklas, Tironai, kuris 
teikia vilties, kad atėjus metui jis bus puikus kandidatas ir doras 
šeimos galva. Pasakyk Kvintui, kad į rinkimų kampaniją įtrauktų ir 
kūdikio pasirodymą, — tarė jis ir parodė į mano vaško lentelę. 

— Juokauju, kvaily! — nusijuokė jis, išvydęs kvailą mano veido 
išraišką, ir dėjosi norįs suduoti man per ausį. 

Nežinau, ar tai, kad aš vis dar nesuprasdavau, 4a4a jis juokauja, 
daugiau pasako apie jį, ar apie mane. 

Nuo to meto Terencija ėmė daug griežčiau laikytis religinių 
apeigų, todėl kitą dieną po gimtadienio paprašė Ciceroną palydėti ją į 
Junonos šventyklą ant Kapitolijaus kalvos, kur nupirko žyniui avinėlį 
ir paprašė jį paaukoti kaip jos padėką už nėštumą ir santuoką. Cice- 
ronas buvo patenkintas galėdamas padaryti jai paslaugą, nes mintis 
apie dar vieną vaiką jį nepaprastai džiugino, be to, jis puikiai Žinojo, 
kad viešai parodytas pamaldumas nelieka nepastebėtas rinkėjų. 

O dabar, atrodo, pats laikas sugrįžti prie vis didėjančio auglio, 
kurio vardas — Sergijus Katilina. 

Praėjus kelioms savaitėms po Cicerono apsilankymo pas Me- 
telą Pijų, įvyko tų metų konsulų rinkimai. Tačiau dėl papirkinėjimo, 
kuris rinkimų metu buvo labai paplitęs, rezultatai buvo anuliuoti ir 
pakartotinai surengti spalio mėnesį. Ta proga savo kandidatūrą iškėlė 
ir Katilina. Tačiau Pijus suskubo pakišti jam koją, — manau, kad tai 
buvo paskutinis mūšis, iš kurio senasis karys išėjo kaip nugalėtojas, 
— ir senatas priėmė nutarimą, kad dalyvauti rinkimuose turi teisę 
tik tie, kurių vardai buvo įrašyti pirmuosiuose rinkimų biuleteniuo- 
"se. Ši žinia sukėlė eilinį Katilinos įsiūtį, ir netrukus jis kartu su savo 
įtūžusiais draugais ėmė sukiotis po forumą, grasindamas susidoroti, 
todėl senatas nubalsavo už tai, kad konsulams būtų paskirti asmens 
sargybiniai. Visiškai nenuostabu, kad niekas neišdrįso atsiliepti į af- 
rikiečių prašymus ir imtis šios bylos. Vieną kartą užsiminiau apie tai 
Ciceronui, klausdamas, ar jis nemanąs, kad ši byla dar labiau prisidė- 
tų prie jo populiarumo, nes sutramdęs Verį jis tapo pačiu garsiausiu 
advokatu pasaulyje. Tačiau Ciceronas papurtė galvą. 

— Veris prieš Katiliną buvo tik kačiukas. Be to, Verio niekas 
per daug nemėgo, tuo tarpu Katilina turi savo šalininkų. 

— Kodėl jis toks populiarus? — pasiteiravau. 

— Pavojingi žmones visada traukia šalininkus, bet man susi- 
rūpinimą kelia ne tai. Jei kalbėtume tik apie minias gatvėje, jis būtų 
ne toks pavojingas. Esmė ta, kad jį remia nemažai aristokratų, galbūt 
ir Katulas, o kur Katulas, ten greičiausiai ir Hortenzijus. 

— O aš maniau, kad Hortenzijus dėl jo nesivargintų. 

— Oho, Hortenzijus žino, kaip ir kada pasinaudoti tokiu gatvės 
mušeika. Tvarkingą namą dažnai saugo piktas šuo. Neužmirškime, 
jog Katilina yra dar ir Sergijus, tad nieko keista, kad toks žmogus 
traukia jų dėmesį. Prastuomenė ir aristokratija — rinkimuose tokia 


sąjunga būtų didelė jėga. Tikėkimės, kad jis nedalyvaus šią vasarą 

vyksiančiuose konsulų rinkimuose. Džiaugiuosi, kad man šitos už- 
duoties, atrodo, neteks imtis. 

Išgirdęs jį šitaip kalbant, suklusau, nes tai buvo vienas iš tų 
pastebėjimų, kurie įrodo dievų buvimą — kiekvieną kartą, kai tik 
jie savo dangiškose sferose girdi panašius nusiraminimo žodžius, 
jiems knieti parodyti savo galybę. Netrukus po mūsų pokalbio Ce- 
lijus Rufas pranešė Ciceronui nerimą keliančią naujieną. Tuo metu 
Celijui buvo septyniolika metų ir, kaip anksčiau pasakojo Ciceronui 
jį atvedęs tėvas, vaikiną buvo labai sunku suvaldyti. Jis buvo aukštas 
ir gerai sudėtas, todėl savo išvaizda atrodė panašus į dvidešimtmetį, 
kalbėjo žemu balsu ir želdino trumpą ožišką barzdelę, kuri buvo 
madinga tarp jo draugų. Jis išsėlindavo iš namo jau sutemus, kai 
Ciceronas būdavo užsiėmęs savo darbu, o visi kiti miegodavo; gan 
dažnai jis sugrįždavo tik rytui brėkštant. Jis žinojo, kad aš turiu susi- 
taupęs truputį pinigų, todėl visuomet kaulydavo šiek tiek paskolinti. 
Vieną vakarą, kai aš eilinį kartą atsisakiau jam padėti, sugrįžęs į savo 
kambarėlį pamačiau, kad jis aptikęs mano slėptuvę ir paėmęs iš jos 
visas santaupas. Visą naktį negalėjau užmigti, o ryte, kai jį sutikęs 
pagrasinau pranešiąs apie tai Ciceronui, jo akyse išvydau ašaras ir iš- 
girdau pažadą viską sugrąžinti. Tiesą sakant, jis savo pažadą ištęsėjo 
ir pinigus grąžino su neblogomis palūkanomis, o aš po ano karto 
įsirengiau naują slėptuvę ir apie ją nė vienu žodžiu neužsiminiau. 

Naktimis jis ūždavo mieste su grupe labai blogos reputacijos 
kilmingų jaunuolių. Vienas iš jų buvo dvidešimtmetis Gajus Kurijus, 
kurio tėvas anksčiau ėjo konsulo pareigas ir buvo uolus Verio šali- 
ninkas. Tarp jų buvo ir Markas Antonijus, Hybridos sūnėnas šiam, 
man atrodo, tuo metu buvo aštuoniolika. Tačiau tikrasis gaujos va- 
das, — greičiausiai dėl to, kad buvo vyriausias ir turtingiausias, be 
to, galėjo pamokyti juos tokių darbelių, apie kokius jie nė nesapnuo- 
davo, — buvo Klodijus Pulcheras. Jis buvo įpusėjęs trečią dešimtį ir 
aštuonis metus tarnavęs romėnų kariuomenėje Rytuose, kur ne kartą 
buvo patekęs į įvairiausius nemalonumus, vadovavęs maištui prieš 
Lukulą, — šis, pasirodo, buvo jo svainis, — o paskui piratų buvo 
paimtas į nelaisvę. Tačiau dabar, grįžęs į Romą, jis ieškojo progos iš- 

garsėti, todėl vieną naktį pareiškė, kad jis jau žinąs, kaip tai padaryti. 
Anot Celijaus, tai bus linksmas pokštas ir rizikingas iššūkis — jis 
patrauksiąs teisman Katiliną. 

Celijui greitakalbe pranešus šią žinią, Ciceronas iš pradžių ne- 
norėjo patikėti. Apie Klodijų jis buvo susidaręs nuomonę iš įvairiau- 
sių gandų, pavyzdžiui, apie tai, kaip šis miegojęs su savo paties sese- 
rimi, — šios kalbos, beje, neliko be atgarsio, nes pats Lukulas įvardijo 
tai kaip vieną iš priežasčių, dėl kurių jis išsiskyręs su žmona. 

— K gi šis Žmogysta galėtų veikti teismuose? — paniekina- 
mai tarė Ciceronas. — Nebent sėdėti kaltinamųjų suole. 

Tačiau Celijus sau įprasta maniera Ciceronui atkirto, kad sena- 
torius galįs labai paprastai įsitikinti jo žodžių teisingumu po valan- 
dos arba dviejų apsilankęs turto prievartavimo bylas nagrinėjančia- 
me teisme, į kurį Klodijus ketino kreiptis dėl bylos prieš Katiliną. Be 
abejo, Ciceronas negalėjo atsispirti pagundai pamatyti šį spektaklį, 
todėl priėmęs svarbesnius savo lankytojus pasikvietė mane kartu su 
Celijumi ir netrukus mes jau leidomės nuo kalvos gerai pažįstamos 
Kastoro šventyklos link. 

Kaip visuomet, kažkokiu paslaptingu būdu pasklido kalbos, 
jog turi įvykti kažkas svarbaus, todėl laiptų papėdėje jau būriavosi 
šimtas, o gal ir daugiau smalsuolių. Tuometinis pretorius, Orbijus, 
vėliau tapęs Azijos valdytoju, buvo ką tik atsisėdęs į savo sostą ir, 
nieko nesuprasdamas, dairėsi aplink, kai nuo Palatino pusės pasiro- 
dė šešetas ar septynetas kvailai besišypsančių jaunuolių. Jų išvaizda 
— ilgi plaukai, trumpos barzdelės, masyvūs, gausiai puošti ir atleisti 
diržai — bylojo, kad jie laiko save labai madingais, nors, tiesą sakant, 
ir aš apie juos taip galvojau. 

— O, dievai, kas per spektaklis! — sumurmėjo Ciceronas, jiems 
einant pro šalį, užuodęs stiprų krokų aliejaus ir tepalo kvapą. — Jie 
labiau panašūs į moteris negu į vyrus! 

Vienas iš jų atsiskyrė nuo visos grupės ir ėmė kopti laiptais pas 
pretorių. Pusiaukelėje jis sustojo ir atsigręžė į susirinkusius žmones. 
Vulgariai kalbant, jis buvo „dailus berniukas“ ilgomis šviesiomis 
garbanomis, putliomis raudonomis lūpomis ir saulėje įdegusia 

oda — tikras jaunas Apolonas. Tačiau jam prabilus išgirdome ste- 
bėtinai tvirtą ir vyrišką balsą su tariamai plebėjišku akcentu, kuris 
giminės vardą „Klaudijus“ buvo pakeitęs į „Klodijus“ (žinoma, tai 
buvo dar viena madinga afektacija). 

— Esu Publijus Klodijus Pulcheras, sūnus konsulo Apijaus 
Klaudijaus Pulchero, palikuonis konsulų aštuoniose iš eilės kartose. 
Atvykau šiame teisme pareikšti kaltinimą Sergijui Katilinai dėl visų 
jo nusikaltimų, kuriuos jis yra padaręs Afrikoje. 

Paminėjus Katilinos vardą, forume pasigirdo murmesys ir 
švilpčiojimas, o netoli mūsų stovėjęs žaliūkas šūktelėjo: 

— Ei, mergužėle, pasaugok savo užpakalį! 

Tačiau neatrodė, kad Klodijus būtų sunerimęs. 

— Tegul mano protėviai ir dievai palaimina šį žingsnį ir pa- 
deda pasiekti tikslą. 

Jis spėriai užkopė pas Orbijų ir, bendrininkams karštai plojant, 
įteikė jam posžu/ažus, susuktus į cilindrą, užantspauduotus antspaudu 
ir perrištus raudona juosta. Prie džiūgaujančių bendrininkų prisidėjo 
ir Celijus, tačiau Ciceronas, įdėmiai į jį pažvelgęs, privertė liautis. 

— Bėk ir surask mano brolį, — paprašė jo senatorius. — Pra- 
nešk jam, kas atsitiko, ir pasakyk, kad mums reikia nedelsiant pasi- 
matyti. 

— Betgi tai vergo pareiga, — paprieštaravo susiraukęs Celijus, 
kuris, be abejo, bijojo prarasti reputaciją draugų akyse. — Manau, 
kad tai padaryti galėtų Tironas. 

— Daryk, kas tau įsakyta, — atšovė Ciceronas, — ir podraug 
surask Frugį. Turėtum būti dėkingas, kad aš dar nepranešiau tavo 
tėvui, su kokia gėdinga kompanija susidėjai. 

Tai išgirdęs, Celijus bemat persigalvojo ir netrukus nuskuodė 
iš forumo Cereros šventyklos link, kur tuo metu įprastai rinkdavosi 
plebėjų edilai. 

— Aš jį visiškai išpaikinau, — grįžtant namo, pavargusiu bal- 
su pratarė Ciceronas, — ir žinai kodėl? Todėl kad jis turi kažkokio 
žavesio, pačios bjauriausios iš visų savybių, o aš nesugebu prisiversti 
nenuolaidžiauti žavingiems žmonėms. 

Už bausmę ir todėl, kad juo jau nebepasitikėjo, Ciceronas ne- 
leido Celijui dalyvauti tądien vykusiame susirinkime ir liepė jam eiti 
rašyti ataskaitos. Palaukęs, kol mokinys pranyks iš akių, jis papa- 
sakojo Kvintui ir Frugiui paskutines naujienas. Kvintas susidariusią 
situaciją vertino optimistiškai, bet Ciceronas buvo absoliučiai tikras, 
kad ateinančiais metais konsulų rinkimuose jam teks susigrumti 
būtent su Katilina. 

— Žvilgtelėjau į teismo kalendorių — tikriausiai dar pamena- 
te, kaip vyksta jo darbas, — ir įsitikinau, jog; Katilinos byla iki liepos 
nebus išnagrinėta, o tai reiškia, kad šiemet jis jokiu būdu negalės da- 
lyvauti konsulų rinkimuose. Vadinasi, mes susikausime tarpusavyje. 

Staiga jis trinktelėjo kumščiu į stalą ir prisiekė (tai jis darydavo 

labai retai): 

— Šią situaciją numačiau dar prieš metus — tai gali paliudyti 
Tironas. 

Kvintas paklausė: . 

— O galvis dėlto Katilina bus pripažintas kaltu ir ištremtas? 

— Manai, kad šitas išsikvepinęs kaltintojas gali laimėti bylą? 
Tasai, kurį kiekvienas Romos vergas žino kaip sesers meilužį? Ne, 
ne, tu buvai teisus, Tironai. Derėjo pačiam imtis Katilinos bylos, kol 
turėjau tokią galimybę. Teisme jį būtų buvę lengviau nugalėti negu 
rinkimuose. 

— Galbūt dar ne per vėlu? — užsiminiau aš. — Gal įmanoma 
Klodijų perkalbėti, kad šį reikalą perduotų tau? 

— Ne, jis nė už ką nenusileistų, — atsakė Ciceronas. — Jūs 
tik pažiūrėkite į jį — šis pasipūtėlis yra tikras Klaudijų giminės at- 
stovas. Juk jis gavo progą išgarsėti ir jos jokiu būdu nepaleis. Verčiau 
atnešk, Tironai, galimų kandidatų sąrašą. Mums reikia kuo greičiau 
susirasti patikimą porininką. 

Tais laikais kandidatai į konsulus rinkimų kampanijoje įprastai 
dalyvaudavo poromis, ir tokia taktika pasiteisindavo, kadangi jie ga- 
lėdavo paprasčiausiai papildyti vienas kitą. Ciceronui iš tiesų reikėjo 
tokio porininko, įžymaus ir turinčio aristokratų užnugarį. Ciceronas 
galėtų atsilyginti populiarumu tarp pedarijy ir prastuomenės, taip 

pat ir savo paties suburto rinkėjų sindikato palaikymu. Jis visada 
tikėjosi, kad norėdamas susirasti sau tokį porininką didesnių pro- 
blemų neturės. Tačiau tąsyk, kai peržiūrėjome visų potencialių kan- 
didatų sąrašą, supratau jo nerimo priežastį. Iš Palikano rinkiminėje 
kampanijoje naudos nebūtų. Kornificijus neturėjo jokių galimybių 
laimėti. Hybrida buvo tiesiog pusprotis. Liko Galba ir Galas. Tačiau 
Galba buvo aristokratas, kuris nieko bendra su Ciceronu nenorėjo 
turėti, o Galas, nepaisant visų nuolankių Cicerono prašymų, tvirtai 
pareiškė, kad konsulo pareigos jam visiškai nerūpi. 

— Arjūs galite patikėti? — nusiskundė Ciceronas, mums susi- 
spietus aplink jo stalą ir nagrinėjant galimų kandidatų sąrašą. 

— Pasiūlau žmogui patį svarbiausią pasaulyje postą ir nieko iš 
jo man nereikia, išskyrus dieną ar dvi pastovėti šalia manęs. Tačiau 
jis vis tiek tvirtina, kad mieliau užsiims jurisprudencija! 

Jis paėmė plunksną ir užbraukė Galo vardą, o sąrašo apačioje 
prirašė Katiliną. Paskui šalia jo tingiai pabaksnojo, pabraukė, apvedė 

— Zinoma, yra vienas galimas porininkas, kurio nepaminė- 
jome. 

— Ir kas jis toks? — pasiteiravo Kvintas. 

— Katilina. 

— Markai! 

— Aš kalbu visiškai rimtai, — atsakė Ciceronas. — Nagi, ge- 
rai pagalvokime. Tarkime, užuot pabandęs apkaltinti, pasisiūlau jį 
ginti. Jei man pavyktų jį išteisinti, jis būtų priverstas paremti mane 
konsulų rinkimuose. Antra vertus, jei jis būtų pripažintas kaltu ir 
ištremtas — jam būtų galas. Man tinka abu variantai. 

— Tu gintum Kar/i/ing? — Kvintas gerai pažinojo savo brolį ir 
labai nustebo tai išgirdęs, tačiau tądien jis buvo nekalbus. 

— Aš ginčiau patį baisiausią pragaro velnią, jei tik jam reikėtų 
advokato. Tokia yra mūsų teisinė sistema. — Ciceronas paniuro ir 
suirzęs papurtė galvą. — Lygiai taip pat elgėmės prieš pat vargšelio 
Liucijaus mirtį. Nagi, brolau, nežiūrėk į mane tokiu priekaištaujan- 
čiu veidu! Pats esi rašęs: „Esu pašalinis. Siekiu tapti konsulu. Čia yra 

Roma.“ Tie trys trumpi sakiniai pasako viską. Esu pašalinis, niekas 
kitas man nepadės, išskyrus jus, mano bičiuliai, todėl pats turiu savi- 
mi pasirūpinti. Siekiu tapti konsulu, o tai reiškia, nemariu; dėl tokio 
prizo verta pakovoti, ar ne? Čia yra Roma — Roma — ne koks nors 
abstraktus filosofijos centras, bet šlovingas miestas, pastatytas ant 
nešvankybių upės kranto. Jei reikės, aš ginsiu Katiliną, o paskui ne- 
delsdamas jo atsikratysiu. Lygiai tą patį jis padarytų man. Toks jau 
yra mūsų pasaulis. 

Ciceronas atsilošė savo krėsle ir iškėlė abi rankas. 

— Roma. 


Ciceronas neskubėjo, mat nusprendė palaukti ir pirmiausia 
įsitikinti, ar Katilinai iš tikrųjų bus pateiktas kaltinimas. Daugelis 
manė, kad Klodijus paprasčiausiai nori pasirodyti arba bando nu- 
kreipti dėmesį nuo gėdingų savo sesers skyrybų. Vis dėlto įpusėjus 
vasarai, laikantis visų formalumų, prasidėjo parengiamasis etapas 
— postulatio, divinatio ir nominis delatio, — buvo atrinkti prisi- 
ekusieji ir numatyta teismo sesijos pradžia — paskutinioji liepos 
savaitė. Šansų, jog Katilina konsulų rinkimų metu nebus patrauktas 
teisman, nebeliko; nominacijų sąrašas buvo galutinai patvirtintas. 

Tuo metu Ciceronas nutarė, jog atėjo laikas Katilinai sužinoti 
apie jo ketinimus. Jis ilgai mąstė, kaip tai padaryti, kadangi nenorėjo 
susigadinti savo reputacijos, jei Katilina būtų atsisakęs jo pasiūlymo, 
taip pat nenorėjo, kad apie tai sužinotų senatas. Galiausiai jis grie- 
bėsi subtilaus plano. Pasikvietęs į darbo kambarį Celijų, liepė jam 
prisiekti, kad niekam neišduos to, ką dabar išgirs, ir pareiškė, kad 
sumanęs ginti Katiliną, todėl dabar norįs išgirsti, ką apie tai manąs 
Celijus. („Bet atsimink, niekam apie tai nė žodžio!“) Tačiau tokius 
gandus Celijus ypač mėgo, todėl negalėjo paslaptimi nepasidalyti su 
draugais, tarp kurių buvo ir Markas Antonijus, Hybridos sūnėnas ir 
artimo Katilinos draugo Lentulo Suros įsūnis. 

Atrodo, praėjo tik pusantros dienos, ir prie Cicerono namų 
slenksčio išdygo pasiuntinys su Katilinos laišku rankose, kuriame 

šis klausė, ar senatorius negalėtų jo aplankyti, ir siūlė susitikti jau 
sutemus, kad niekas to nepastebėtų. 

— Ką gi, žuvis užkibo, — rodydamas laišką, tarė man Cice- 
ronas ir liepė Katilinos vergui perduoti šeimininkui, kad vakare jį 
aplankysiąs. 

Terencija skaičiavo paskutines nėštumo dienas, todėl liepos 
karščiai Romoje jai buvo nepakeliami. Ji gulėjo ant lovos tvankiame 
valgomajame ir sunkiai dūsavo, šalia jos iš vienos pusės buvo įsitai- 
siusi Tulija, kuri savo romiu balseliu jai kažką skaitė, o iš kitos pusės 
sėdėjo tarnaitė su vėduokle. Jeigu ji įprastai greitai plykstelėdavo, tai 
tuo metu ištisai liepsnojo. Pradėjus temti ir uždegus kandeliabrus, 
ji pastebėjo Ciceroną susiruošus kažkur vykti ir tučtuojau parei- 
kalavo pasisakyti, kur išeinąs. Išgirdusi labai abstraktų atsakymą, ji 
apsipylė ašaromis ir įsileido šaukti, kad jis turįs sugulovę, pas kurią 
dabar keliaująs, nes ji nematanti kitos priežasties, dėl kurios toks 
orus vyras sutemus trenktųsi iš namų. Jam neliko nieko kito, kaip 
tik nenoromis prisipažinti, kad vykstąs pas Katiliną. Žinoma, jos tai 
nė kiek nenuramino, net priešingai — dar labiau įsiutino. Tada ji 
pareikalavo atsakyti, kaip jis galįs bent akimirką būti šalia siaubūno, 
išniekinusio jos seserį, vestalę mergelę, o Ciceronas jai į tai sąmojin- 
gai atkirto, kad Fabija visada buvusi „labiau vestalė negu mergelė“. 
Terencija bandė atsistoti, bet jai nepavyko, o mes išeidami dar ilgai 
girdėjome jos keiksmus, kurie Ciceronui, tiesa, kėlė vien juoką. 

Vakaras priminė edilų rinkimų išvakares, kai mes vykome su- 
sitikti su Pompėjumi. Tvyrojo toks pat nepakeliamas karštis ir švietė 
toks pat ryškus mėnulis; dvelkė toks pat lengvas vėjelis, kuris nuo 
kapinių anapus Eskvilinos vartų į miestą atnešė pūvančių lavonų 
dvoką. Nusileidome į forumą, kur vergai gatvėje degiojo žibintus, 
praėjome pro tamsoje tyliai stūksančias šventyklas, o paskui ėmėme 
kopti į Palatiną, kur stovėjo Katilinos namas. Aš, kaip įprastai, ne- 
šiausi dėklą su dokumentais, o Ciceronas ėjo sunėręs rankas sau už 
nugaros ir nuleista galva, iš kurios supratau, kad jis giliai paskendęs 
mintyse. Tomis dienomis Palatino kalva buvo apstatyta kur kas 
mažiau negu šiandien, o atstumas tarp pastatų buvo didesnis negu 

šiandien. Netoliese čiurleno upelis, kvepėjo sausmedžiais ir erškėt- 
rožėmis. 

— Štai kur gera vieta gyventi, Tironai, — prabilo Ciceronas, 
sustojęs ant laiptų. — Čia mes apsigyvensime, kai jau nebeliks ne- 
laimėtų rinkimų ir aš nebekreipsiu tiek daug dėmesio į žmonių 
nuomonę. Įsivaizduok sodą, kuriame galėsiu ramiai skaityti, po kurį 
galės bėgioti vaikai. 

Jis atsigręžė atgal, Eskvilinos link. 

— Gimęs kūdikis bus paguoda visiems tuo suinteresuotiems. 
Atrodo, tarsi lauktume, kada nurims audra. 

Katilinos namą suradome nesunkiai, nes jis stovėjo greta Lu- 
nos šventyklos, kurią mėnulio deivės garbei naktimis apšviečia deg- 
lai. Gatvėje mūsų jau laukė vergas; jis nuvedė mus tiesiai į Sergijų 
rūmų prieangį, kur Ciceroną pasveikino nepaprasto grožio moteris. 
Tai buvo Aurelija Orestila, Katilinos žmona, kurios dukrą, kaip buvo 
manoma, jis buvo suvedžiojęs anksčiau už ją pačią, ir dėl kurios jis, 
sklido gandai, nužudė savo sūnų iš pirmos santuokos (berniokas 
grasino verčiau nužudysiąs Aureliją, bet visiems žinomos prostitutės 
niekada nepripažinsiąs savo nauja motina). Ciceronas ją gerai Žino- 
jo, todėl atžariai linktelėjęs nutraukė jos jausmingą pasisveikinimą. 

— Gerbiamoji, — tarė jis, — aš atvykau susitikti su tavo vyru, 
o ne su tavimi. 

Tai išgirdusi, ji prikando lūpą ir tuojau pat nutilo. 

Šis namas buvo vienas seniausių Romoje, todėl nieko nuo- 
stabaus, kad mums sekant įkandin vergo girdėjome, kaip girgžda 
medis, o viduje buvo juntamas senų dulkėtų apmušalų ir smilkalų 
kvapas. Man pasirodė labai keista, kad visi vertingesni daiktai buvo 
kažkur išgabenti ir dar visiškai neseniai, nes ant sienų, kur anksčiau 
kabėjo paveikslai, buvo likę tik neryškūs stačiakampiai kontūrai, o 
apskritimai ant grindų žymėjo vietas, kur ne per seniausiai stovė- 
ta statulų. Atriume buvo likę vien tik pageltę nuo dūmų vaškiniai 
Katilinos protėvių atvaizdai. Ten pat stovėjo ir pats Katilina, mane 
pirmiausia nustebinęs savo ūgiu, nes buvo visa galva, o gal ir dau- 
giau, aukštesnis už Ciceroną, ir, antra, kad už jo stovėjo Klodijus. Šis 

vaizdas Ciceroną turėjo priblokšti, tačiau jis buvo pernelyg šaltak- 
raujiškas teisininkas, kad imtų ir išsiduotų. Jis skubiai ištiesė ranką 
Katilinai, o paskui Klodijui, mandagiai atsisakė jam pasiūlyto vyno, 
ir trijulė nedelsdama pradėjo pokalbį. 

Prisimindamas tą vakarą, stebiuosi, kokie panašūs buvo Katili- 
na ir Klodijus. Tai buvo vienintelis kartas, kai aš juos mačiau drauge 
viename kambaryje; juodu galėjo būti tėvas ir sūnus — taip panašiai 
kalbėjo, lėtai tardami kiekvieną žodį, ir stovėjo vienas šalia kito, tarsi 
būtų pasirengę užvaldyti visą pasaulį. Tikriausiai tai ir yra vadinama 
veisimu. Keturis šimtus metų tuokėsi puikiausios romėnų giminės, 
kol gimė šiedu piktadariai, grynaveisliai lyg arabų Žirgai — tokie pat 
greiti, užsispyrę ir pavojingi. 

— Štai koks mūsų sandėris, — prabilo Katilina. — Jaunasis 
Klodijus išrėš puikią kaltinamąją kalbą, kurią išgirdę visi pripažins, 
kad jis esąs naujasis Ciceronas, o man esą šįkart nepavyks išsisukti 
nuo bausmės. Tačiau tavo, Ciceronai, argumentai bus dar svaresni, 
todėl mano išteisinimas nenustebins nieko. Tiesą sakant, surengsi- 
me gražų vaidinimą, kuris sustiprins mūsų pozicijas. Aš visų romė- 
nų akivaizdoje būsiu paskelbtas nekaltu. Klodijus pelnys drąsaus ir 
daug žadančio vyro vardą. O tu teisme pasieksi dar vieną šlovinga 
pergalę, apgindamas neeilinį žmogų, kuriam neprilygsta joks kitas 
tavo klientas. 

— O ką, jei prisiekusieji nuspręs kitaip? 

— Dėl jų nesirūpink. — Katilina paplekšnojo sau per kiše- 
nę. — Prisiekusiaisiais aš jau pasirūpinau. 

— Įstatymas yra toks brangus! — šypsodamasis tarė Klodi- 
jus. — Kad galėtų pasitikėti teisingumu, vargšas Katilina turėjo 
išparduoti visas šeimos relikvijas. Juk tai iš tikrųjų skandalas! Ir įsi- 
gudrina gi žmonės! 

— Man reikės susipažinti su bylos medžiaga, — pareiškė Cice- 
ronas. — Kiek dar lieka iki sesijos? 

— Trys dienos, — atsakė Katilina ir mostelėjo ranka prie durų 
stovėjusiam tarnui. — Ar užteks tiek laiko pasiruošti? 

— Jeigu su prisiekusiaisiais jau susitarta, man pakaks keturių 
žodžių: „Štai Katilina. Paleiskime jį.“ 

— O ne! Aš noriu išgirsti tikrą Cicerono kalbą! — paprie- 
štaravo Katilina. — Noriu girdėti: „Šis kkkilmingas pppilietis... gar- 
bingos gggiminės kkkraujas... argi nnnematote ašarų jo žžžmonos ir 
dddraugų akyse?..“ 

Energingai mojuodamas aukštyn iškelta ranka, jis šiurkščiai 
mėgdžiojo nežymų Cicerono mikčiojimą. Klodijus kvatojo — mat 
abu buvo truputį išgėrę. 

— Nnoriu, kad „Afrikos bbbarbarai sssuterštų šį teismą, 
mmmenantį senovę...“ Noriu, kad netektų žado Kartagina ir Troja, 
1r Didonė, ir Enėjas... 

— Darbas bus atliktas nepriekaištingai, — griežtai pertraukė 
jį Ciceronas. 

Tuo metu grįžo vergas, nešinas bylos medžiaga, o aš ėmiau ją 
skubiai grūsti į dėklą, nes jaučiau, kad veikiant vynui auga įtampa, ir 
norėjau, kad Ciceronas kuo greičiau iš čia išeitų. 

— Mums reikės susitikti ir aptarti parodymus, — tęsė jis tokiu 
pat šaltu tonu. — Geriausia būtų ryt, jeigu jus tai tenkina. 

— Būtinai. Neturiu iš ko rinktis. Ketinau šią vasarą dalyvauti 
konsulų rinkimuose, kaip tau yra žinoma, kol šitas intrigantas manęs 
nesulaikė. 

Sunku tuo patikėti, tačiau toks aukštas vyras buvo labai judrus. 
Jis staiga metėsi pirmyn, raumeninga ranka griebė Klodijui už kaklo 
ir palenkė vaikino galvą žemyn, suriesdamas šį dvilinką. Vargšelis 
Klodijus, nors ir nebuvo iš silpnųjų, prislopintu balsu sušuko, o 
pirštais įsikibo į Katilinos ranką. Tačiau Katilina buvo nežmoniškai 
stiprus, todėl aš bijau, kad dar akimirka, ir jis būtų nusukęs savo 
svečiui sprandą, jei Ciceronas nebūtų ramiu balsu taręs: „Būdamas 
tavo advokatu, Katilina, turiu perspėti, kad nužudydamas kaltintoją 
padarytum nepataisomą klaidą.“ 

Tai išgirdęs, Katilina apsisuko aplink ir piktai pažiūrėjo į Ci- 
ceroną, tartum būtų pamiršęs, kas toks šis žmogus buvo. Tada ėmė 
garsiai juoktis ir, sušiaušęs Klodijaus garbanas, jį paleido. Vaikinas 

susverdėjo, žingtelėjo atatupstas, užsikosėjo, o paskui ėmė masa- 
žuoti smakrą ir kaklą. Netrukus, nužvelgęs jį neapykantos kupinu 
žvilgsniu, taip pat įsileido kvatoti ir pagaliau atsitiesė. Jie apsikabino, 
Katilina šūktelėjo atnešti daugiau vyno, ir mes išėjome. 

— Nieko sau bendrininkai, — kone šūktelėjo Ciceronas, kai 
grįždami namo ėjome pro Lunos šventyklą. — Nenustebčiau, jei iki 


ryto jie nugalabytų vienas kitą. 


Mums grįžus namo, Terencijai buvo prasidėję sąrėmiai. Ap- 
sirikti negalėjome. Klyksmą išgirdome dar būdami lauke. Įžengęs į 
atriumą, Ciceronas sustojo lyg įbestas, jis buvo išblyškęs ir apimtas 
panikos, nes Tulijai gimstant jo nebuvo namie, o filosofiniai veikalai, 
kuriuos jis skaitydavo, tokiam įvykiui neparuošė. 

— O, mielieji dievai, atrodo, kad ją kas kankina. Terencija! 

Ciceronas puolė prie laiptų ir netrukus atsidūrė jos kambaryje, 
tačiau viena iš pribuvėjų jį sulaikė. 

Valgomajame praleidome nemažai laiko. Ciceronas paprašė 
pasilikti, tačiau buvo per daug išsigandęs, kad galėtų imtis kokio 
nors darbo. Kartkartėmis jis priguldavo ant lovos, kurioje prieš 
mums išvykstant gulėjo Terencija, tačiau išgirdęs dar vieną klyks- 
mą pašoko ir pasileido vaikščioti ratu. Viduje tvyrojo nepakeliama 
tvankuma, žvakių liepsnelės buvo sustingusios, o siauri juodų dūmų 
ruoželiai atrodė tartum nuo lubų žemyn nuleisti svambalai. Iš dėklo 
ištraukiau visus dokumentus, parsineštus iš Katilinos, ir ėmiau juos 
rūšiuoti — kaltinimai, raštiški parodymai, dokumentinių įrodymų 
santraukos. Galiausiai, norėdamas užsimiršti, Ciceronas kniūbsčias 
parkrito ant lovos, ištiesė ranką ir, imdamas ritinį po ritinio, ėmė 
skaityti priešais žvakę, kurią jam buvau pastatęs. Jis nesiliovė krūp- 
čiojęs ir virpėjęs, tačiau aš nesupratau, ar jį neramino riksmai viršuje, 
ar baisūs Katilinos nusikaltimai, — Žmogžudystės ir prievartavimai, 
— apie kuriuos bylojo raštiški liudijimai, gauti beveik iš visų Afrikos 
miestų — nuo Utikos ir Tėnų, nuo Tapsos iki Teleptos. Po valandos 
ar dviejų senatorius pasibjaurėjęs bloškė juos šalin ir paprašė atnešti 

jam pergamento — mat norėjo parašyti keletą laiškų, pradedant 
laišku Atikui. Jis atsigulė aukštielninkas ir, norėdamas sutelkti dė- 
mesį, užsimerkė. Jo laišką Atikui dabar turiu priešais save. 


Praėjo nemažai laiko nuo tavo paskutiniojo man 
rašyto laiško. Apie savo rinkimų kampaniją jau esu 
pasakojęs. Šiuo metu planuoju teisme ginti Katiliną, su 
kuriuo ketinu kartu dalyvauti rinkimuose. Prisiekusieji 
yra savi, 0 su kaltintoju viskas suderinta. Jei kaltinamąjį 
pavyks išteisinti, jis kampanijos metu bus labiau linkęs 
bendradarbiauti su manimi. Tačiau jei įvyktų priešingai, 


pakelsiu tai filosofiškai. 
— Cha! Iš tikrųjų. — Jis vėl užsimerkė. 


Reikia, kad tu greičiau sugrįžtum. Žmonės vis labiau 
kalba, kad tavo kilmingieji draugai žada prieštarauti mano 
kandidatūrai... 


Šioje vietoje mano rašymas nutrūko, nes vietoje riksmo mus iš 
viršaus pasiekė visiškai kitoks garsas — gurguliuojantis naujagimio 
verksmas. Ciceronas stryktelėjo nuo lovos ir strimgalviais užlėkė 
laiptais į Terencijos kambarį. Po kurio laiko jis nusileido žemyn, 
o tada, netaręs nė žodžio, paėmė iš manęs laišką ir pačiame viršuje 
savo ranka užrašė: 


Turiu garbės pranešti, jog tabau sūnelio tėvu. Terencija 


Jaučiasi gerai. 


Kaip pasikeičia namai gimus sveikam kūdikiui! Esu tikras, taip 
yra todėl, kad vaiko gimimas yra dvejopa palaima, nors ne visi tai 
supranta. Neapsakomos baimės, kurios lydi kiekvieną gimdymą, — 

agonijos, mirties ir išsigimimo baimės, — pagaliau dingsta ir įvyksta 
naujos gyvybės stebuklas. Apima palengvėjimas ir džiaugsmas. 

Žinoma, man nebuvo leista užlipti į viršų pas Terenciją, bet 
po kelių valandų Ciceronas nusileido kartu su sūnumi ant rankų 
ir išdidžiai parodė jį visai šeimynai ir lankytojams. Kalbant atvirai, 
tai nelabai buvo į ką Žiūrėti, išskyrus mažą piktą ir raudoną veidą 
bei tamsių plaukų kuokštelį. Jis buvo tvirtai suvystytas vilnoniais 
vystyklais, kuriuose daugiau kaip prieš keturiasdešimt metų gulėjo 
ir Ciceronas. Senatorius rankose laikė sidabrinį barškutį, kuriuo jis 
pats žaisdavo, ir barškino juo virš smulkaus veidelio. Paskui, švelniai 
glausdamas prie savęs, nusinešė jį į atriumą ir parodė tą vietą, kur, 
kaip jis svajojo, vieną dieną bus pakabintas konsulo Cicerono at- 
vaizdas. | 

— O tu, — sušnabždėjo jis, — tu būsi Markas Tulijus Cicero- 
nas, sūnus konsulo Marko Tulijaus Cicerono. Neblogai skamba, ar 
ne? Tavęs niekas nepravardžiuos naujoku! Ei, Tironai, susipažink su 
nauja politine dinastija. 

Jis ištiesė man ryšulėlį, o aš įsitempęs, kaip ir visi bevaikiai, 
paėmiau jį ant rankų, bet tuojau pat nurimau, nes netrukus priėjusi 
auklė paėmė jį iš manęs. 

"Tuo tarpu Ciceronas vėl žiūrėjo į tuščią vietą ant atriumo 
sienos ir buvo eilinį kartą paskendęs savo mintyse. Bandau atspėti, 
galbūt jis ten matė savo paties mirties kaukę, žvelgiančią tiesiai į jį 
tarsi veidas iš veidrodžio? Po kurio laiko pasiteiravau apie Terencijos 
savijautą; jis išsiblaškiusio žmogaus balsu atsakė: 

— O, ji jaučiasi labai gerai. Labai stipri. Juk tu ją pažįsti. Pa- 
kankamai stipri, kad galėtų mane apkulti dėl sandėrio su Katilina. 

Pagaliau jis atitraukė žvilgsnį nuo tuščios sienos ir atsidusęs 
tarė: 

— O dabar, manau, pats metas į pasimatytą su šituo niekšu. 

Nuėję pas Katiliną, radome buvusį Afrikos valdytoją puikiai 
nusiteikusį. Vėliau Ciceronas buvo sudaręs jo „paradoksalių savybių“ 
sąrašą, kurį dabar norėčiau pacituoti, nes jame yra tikrai daug tiesos: 
„sužavėti žmones savo draugiškumu ir būti jiems ištikimu; dalytis 

su visais savo nuosavybe ir padėti kiekvienam į nelaimę patekusiam 
draugui pinigais, įtaka, pastangomis ir prireikus netgi nusižengiant 
įstatymui; derinti savo įgimtą temperamentą prie aplinkybių; būti 
santūriu su rimtais, būti nuolaidžiu su liberaliais, oriu su seniais, 
draugiškų su jaunimu, drąsiu su nusikaltėliais, amoraliu su pasi- 
leidėliais...“ Toks buvo Katilina, kuris laukė mūsų atvykstant. Jis jau 
buvo girdėjęs apie Ciceronui gimusį sūnų, todėl pirmiausia šiltai pa- 
sveikino savo advokatą, paspausdamas jam ranką, o paskui išsitraukė 
dailią veršio oda aptrauktą dėžutę ir ištiesė ją Ciceronui, primygtinai 
prašydamas ją atidaryti. Viduje buvo sidabrinis amuletas kūdikiui, 
kurį Katilina parsivežė iš Utikos. 

— Tai vietinių gyventojų dėvimas niekutis, skirtas atbaidyti 
ligoms ir piktosioms dvasioms, — paaiškino jis. — Prašau, perduok 
Jį su pačiais geriausiais mano palinkėjimais savo berniukui. 

— Gražus poelgis, Katilina, — atsakė Ciceronas. 

Amuletas buvo gana dailiai išraižytas, žinoma, tai buvo ne šiaip 
sau niekutis. Ciceronui jį kilstelėjus aukštyn ir palaikius priešais 
šviesą, išvydau jame pavaizduotus įvairius vienas kitą medžiojančius 
egzotiškus žvėris, kurie buvo sujungti besiraitančių gyvačių moty- 
vais. Kurį laiką jis dar žaidė juo, paskui pakilnojo delne, įdėjo atgal į 
dėžutę ir grąžino ją Katilinai. 

— Deja, negaliu priimti. 

— Kodėl gi? — Katilinos sumišimą išdavė jo šypsena. — Todėl 
kad esi mano advokatas, o advokatai negali gauti atlyginimo? Koks 
principingumas! Bet juk tai tik paprasčiausias mažmožis naujagi- 
miui! 

— Tiesą sakant, — giliai atsidusęs tarė Ciceronas, — atėjau tau 
pasakyti, kad nebūsiu tavo advokatu. 

Aš tuo metu traukiau iš dėklo dokumentus ir dėjau juos ant 
nedidelio stalelio, kuris stovėjo tarp šeimininko ir Cicerono, į ku- 
riuos retsykiais užmesdavau akį, tačiau tai išgirdęs nuleidau galvą ir 
pasiskubinau kuo greičiau viską iškraustyti. Po ilgos — bent jau man 
taip pasirodė — pauzės išgirdau Katiliną tyliai klausiant: 


— Kodėl? 

— Būsiu atviras. Todėl, kad esi akivaizdžiai nusikaltęs. 

Dar viena pauzė, po kurios Katilina prabilo dar tyliau: 

— O kaip Fontėjus? Jis buvo apiplėšęs galus, bet tau tai nesu- 
trukdė jį ginti teisme. 

— Tiesa. Tačiau kaltė kaltei nelygi. Fontėjus buvo sugedęs, bet 
nepavojingas. O tu esi ne tik sugedęs. 

— Tai turi įrodyti teismas. 

— Įprastai aš su tavimi sutikčiau. Tačiau tu jau iš anksto esi 
užsitikrinęs sau palankų teismo sprendimą, o aš nenoriu bendrinin- 
kauti su tavimi, dumiant žmonėms akis. Tavo dėka aš negalėčiau 
patikėti, kad elgiuosi garbingai. O jei nepatikėčiau aš pats, tai nega- 
lėčiau įtikinti nei kitų — žmonos, brolio, taip pat, ir tai svarbiausia, 
savo sūnaus, kai jis bus pakankamai didelis ir pajėgs tai suprasti. 

Vis dėlto išdrįsau žvilgtelėti į Katiliną. Jis stovėjo tartum su- 
stingęs, rankos buvo nuleistos palei šonus, ir aš prisiminiau, kad pa- 
našiai atrodo gyvūnas, priešais save netikėtai išvydęs varžovą. Tokia 
plėšrūno ramybė atrodo apgaulinga, nes jis išlieka budrus ir bet 
kurią akimirką pasirengęs mestis pirmyn. 

— Manau, tu puikiai supranti, kad toks tavo poelgis man ne- 
turės jokių pasekmių, o vien tik tau? Nėra jokio skirtumo, kas bus 
mano advokatas; man tai nieko nekeičia. Aš vis tiek būsiu išteisintas. 
O kai dėl tavęs... užuot turėjęs draugą, tu įsigysi priešą. 

Jis pasakė tai nerūpestingai, tačiau man jo nerūpestingumas 
pasirodė nenatūralus. Ciceronas gūžtelėjo pečiais. 

— Aš nesu linkęs turėti priešų, bet jeigu kitos išeities nėra, iš- 
tversiu ir priešiškumą. 

— Tu dar nežinai, ką reiškia turėti tokį priešą kaip aš. Aš tave 
įspėju. Pasiteirauk afrikiečių. — Jis išsiviepė. — Pasiteirauk Grati- 
diano. 

— Tu išplėšei Gratidiano liežuvį, Katilina. Vargu ar pavyktų 
susikalbėti. 

Katilina nežymiai palinko pirmyn, todėl tą akimirką pamaniau, 
kad jis galėtų padaryti Ciceronui tą patį, ką jis beveik padarė — ne- 
daug betrūko — praeitą vakarą Klodijui, bet tai būtų buvusi visiška 

beprotystė, o Katilina niekada nebuvo visiškas beprotis (tiesą sakant, 
tokiu atveju viskas būtų buvę kur kas paprasčiau). Tačiau jis susi- 
valdė ir tarė: 

— Ką gi, manau, kad turiu tave paleisti. 

Ciceronas linktelėjo. 

— Taip, turi. Tironai, palik visus dokumentus. Mums jų ne- 
prisireiks. 

Neprisimenu, ar jie dar persimetė vienu kitu žodžiu, ar ne. 
Nemanau, kad jie būtų turėję ką pasakyti vienas kitam. Katilina ir 
Ciceronas atsuko vienas kitam nugarą, o tai įprastai reiškė priešiš- 
kumą. Išėję iš šių senų, ištuštėjusių ir girgždančių rūmų, patekome į 
Romos vasaros kaitrą. 


XV 


Prasidėjo sunkiausias ir pats neramiausias Cicerono gyvenimo 
periodas, ir aš esu tikras, kad mano šeimininkas dažnai gailėdavosi 
įsigijęs tokį priešą kaip Katiliną, užuot paprasčiausiai kokiu nors 
būdu išsisukęs nuo įsipareigojimo ginti jį teisme. Jis ne kartą yra 
pastebėjęs, kad buvo galimi tik trys artėjančių konsulų rinkimų 
scenarijai, ir nė vienas jo netenkino. Net jeigu jis taptų konsulu, o 
Katilina pralaimėtų, kas žino, kokių priemonių griebtųsi įsižeidęs 
ir nugalėtas konkurentas? Žinoma, jei konsulu taptų Katilina, o 
Ciceronas — ne, tuomet naujasis konsulas padarytų viską, kas tik 
įmanoma, Ciceronui sužlugdyti. Tiesa, konsulais galėjo tapti abu, 
tačiau šis variantas atrodė pats blogiausias, nes tokiu atveju išsvajo- 
toji aukščiausioji i27erium virstų visus metus trunkančia kova, o jų 
vaidai suparalyžiuotų respublikos gyvenimą. 

Po dviejų dienų prasidėjęs Katilinos teismas šokiravo jau 
nuo pat pradžios — pagrindiniu kaltinamojo advokatu buvo ne 
kas kitas, o pats vyriausiasis to meto konsulas Liucijus Manlijus 
Torkvatas, vienos iš seniausių ir garbingiausių giminių visoje Ro- 
moje galva. Katiliną į teismo posėdį atlydėjo tradicinė aristokratų 
palyda — Katulas su Hortenzijumi, Lepidas ir vyresnysis Kurijus. 
Ciceroną guodė vien tai, kad Katilinos nusikaltimai buvo daugiau 
nėgu akivaizdūs, o Klodijus, kuriam rūpėjo jo paties reputacija, 
rinkdamas parodymus atliko tikrai sąžiningą darbą. Nors Torkvatas 
buvo miestietis ir puikus advokatas, jis tesugebėjo, kalbant to meto 
kalba, pakvepinti šūdą kvepalais. Tiesa, prisiekusieji buvo papirkti, 
tačiau Katilinos nusikaltimų Afrikoje sąrašas buvo pritrenkiamas, 
todėl jis buvo išteisintas tik er infamiam, tai yra turėjo gėdingai 

palikti teismą. Klodijus, bijodamas Katilinos ir jo šalininkų keršto, 
netrukus išvyko iš Romos ir gavo tarnybą pas naująjį Tolimosios 
Galijos valdytoją Liucijų Mureną. 

— O, kad aš pats būčiau buvęs Katilinos kaltintoju! — dūsavo 
Ciceronas. — Jis dabar kartu su Veriu sėdėtų Masilinos pakrantėje 
ir stebėtų į krantą dūžtančias bangas! 

Jis dabar tegalėjo guostis, kad išvengė negarbės, kurią būtų už- 
sitraukęs gindamas Katiliną, ir nuo to karto labiau atsižvelgdavo į 
Terencijos nuomonę. 

Ciceronas, ruošdamasis rinkimams, nusprendė keturiems mė- 
nesiams išvykti iš Romos ir keliauti į šiaurę, iki pat Italijos pakraščių, 
į Artimąją Galiją, kur ketino organizuoti savo rinkiminę kampaniją. 
Neteko girdėti, kad kas nors iš konsulų rinkimuose dalyvaujančių 
kandidatų kada nors būtų darę ką nors panašaus, tačiau Ciceronas, 
nors jis nebuvo linkęs ilgesniam laikui išvykti iš Romos, tikėjo tokio 
žingsnio būtinybe. Tais metais, kai jis kandidatavo edilų rinkimuose, 
registruotų rinkėjų buvo apie keturi šimtai tūkstančių, tačiau vėliau, 
balsavimo teisę suteikus ir gyvenantiems pačioje šiaurėje, prie Po 
upės, cenzoriai, patikslinę rinkėjų sąrašus, nustatė, kad šį kartą rin- 
kimuose dalyvaus kone milijonas rinkėjų. Žinoma tik nedaugelis iš 
jų teiksis sukarti tokį ilgą kelią iki Romos, kad asmeniškai galėtų 
pareikšti savo valią. Tačiau Ciceronas manė, kad užtektų bent vieną 
iš dešimties potencialių rinkėjų įkalbėti dalyvauti rinkimuose, ir jis 
jau galėtų tikėtis pranašumo Marso lauke. 

Išvykti jis buvo numatęs tuojau pat po Romėnų žaidynių, pra- 
sidėjusių kaip įprastai rugsėjo penktąją. Tačiau Ciceronas nenujautė, 
kas jo laukia žaidynių metu — gal tai ir nebuvo didelis smūgis, bet 
tikrai daugiau negu staigmena. Romėnų žaidynes visada rengdavo 
edilai, o vienu iš jų tais metais buvo Cezaris. Iš jo, kaip ir iš Anto- 
nijaus Hybridos, niekas daug nesitikėjo, nes Cezaris buvo laikomas 
neturtingu. Vis dėlto jis ėmėsi pagrindinio vaidmens ir iškilmingai 
pareiškė, kad žaidynės vyks ne tik Jupiterio, bet ir jo mirusio tėvo 
garbei. Jo įsakymu darbininkai forume pastatė kolonadas, buvo at- 
gabenta įvairių Žvėrių, pasamdyta ne mažiau kaip trys šimtai dvi- 

dešimt porų gladiatorių sidabriniais šarvais (tiek daug jų Roma nie- 
kada nebuvo regėjusi). Jis rengė vaišes, eisenas, vaidinimus, o auštant 
pirmajai žaidynių dienai romėnai atsibudę išvydo per naktį Kapito- 
lijaus prieigose išdygusią populistų didvyrio Marijaus — aristokratų 
labiausiai nekenčiamo žmogaus — statulą. 

Katulas nedelsdamas pareikalavo sušaukti senato sesiją ir mygo 
statulą tučtuojau nugriauti. Tačiau Cezaris į šį reikalavimą nekreipė 
dėmesio, o jo populiarumas Romoje buvo toks didelis, kad senatas 
neišdrįso spausti. Visi suprato, kad Cezariui pinigų šiam reikalui ga- 
lėjo paskolinti tik Krasas, todėl Ciceronas, prisimenu kaip šiandien, 
iš Romėnų žaidynių sugrįžo toks pat prislėgtas kaip ir iš Hybridos 
Apolono žaidynių. Ne todėl, kad šešeriais metais už jį jaunesnis 
Cezaris būtų galėjęs rimtai konkuruoti su juo rinkimuose, bet grei- 
čiau jausdamas, kad Krasas kažką sumanė, tačiau niekaip neįstengė 
atspėti ką. Tą vakarą Ciceronas trumpai pasidalijo su manimi savo 
įspūdžiais. 

Į arenos vidurį buvo išvestas kažkoks nelaimėlis, nuogai išreng- 
tas nusikaltėlis, ginkluotas mediniu kalaviju, o netrukus iš narvo buvo 
išleisti kelias savaites nešerti pantera ir liūtas. Iš tikrųjų, turėdamas 
vienintelį privalumą, protą, kurio neturi gyvūnai, jis surengė mums 
įspūdingą spektaklį, o kurį laiką atrodė, kad jam net pavyks supjudyti 
žvėris, ir šie, užuot sudraskę jį, puls vienas kitą. Įsiaudrinusi minia jį 
drąsino, bet nelaimėlis suklupo, ir įsiutę žvėrys suplėšė jį; gabalus. 
Apsidairęs į šalis, išvydau linksmai plojančius Hortenzijų ir jo bičiu- 
lius aristokratus, o priešingoje pusėje — šalia vienas kito sėdinčius 
Krasą ir Cezarį, ir pats sau tariau: „Ciceronai, tas vyras — tai tu.“ 

Jo asmeniniai santykiai su Cezariu visuomet buvo nuoširdūs 
— iš dalies todėl, kad Cezaris mėgo jo sąmojus, tačiau senatorius 
juo niekada nepasitikėjo, o kilus įtarimui dėl Cezario ir Kraso san- 
dėrio, jis ėmė laikytis atokiau. Beje, papasakosiu dar vieną nutikimą 
su Cezariu. Maždaug panašiu metu pas Ciceroną atvyko Palikanas 
prašyti jo paramos konsulų rinkimuose. O, mielasis vargšelis Palika- 
nas! Jis yra gyvas įspėjimas, liudijantis, kas gali atsitikti politikui, kai 
šis tampa pernelyg priklausomas nuo įžymaus veikėjo malonės. Jis 

buvo ištikimas Pompėjui tribūnas, vėliau ne mažiau ištikimas pre- 
torius, bet niekada negavo sau priklausančios grobio dalies, kurios 
tikėjosi Pompėjui tapus vyriausiuoju vadu. Priežastis labai paprasta 
— jis neturėjo kuo atsilyginti. Jis buvo visiškai išsunktas. Įsivaizduoju 
Palikaną, diena iš dienos sėdintį namie ir nenuleidžiantį akių nuo 
gigantiško Pompėjaus biusto arba vienui vieną vakarieniaujantį po 
Pompėjaus-Jupiterio freska. Tiesą sakant, jo šansai tapti konsulu 
buvo ne ką geresni už mano. Vis dėlto Ciceronas draugiškai jį nura- 
mino, sakydamas, kad nors ir negalėtų kartu su juo sudaryti rinkimi- 
nės sąjungos, tačiau pažadėjo padėti ateityje (be abejo, savo pažado jis 
taip ir neištęsėjo). Baigiantis pokalbiui, kai Palikanas jau atsistojo eiti, 
Ciceronas, norėdamas užbaigti šį susitikimą draugiška gaida, paprašė 
šį perduoti linkėjimus savo dukrai, raudonskruostei storulei Polijai, 
kuri buvo ištekėjusi už Gabinijaus. 

— Ak, neprimink man šitos kalės! — atsiliepė Palikanas. — 
Tikriausiai jau girdėjai? Dabar visas miestas vien tik apie tai kalba! 
Ją kasdien dulkina Cezaris! 

Ciceronas jį patikino, kad nieko panašaus nėra girdėjęs. 

— Cezaris, — piktai suniurnėjo Palikanas. — Tas dviveidis 
niekšas! Sakyk, nejaugi tada, kai tavo draugas už tūkstančio mylių 
kovoja už savo šalį, yra laikas miegoti su jo žmona? 

— Negarbinga, — pritarė Ciceronas. 

— Paklausyk, — kreipėsi jis į mane, Palikanui jau išėjus, — jei 
ketini taip padaryti, tai, mano galva, tinkamesnės progos nebus. Ži- 
noma, nesu šitų reikalų specialistas. 

Pakraipęs galvą, jis tęsė toliau: 

— Iš tikrųjų, Cicerono elgesys daug pasako. Jei žmogus gvie- 
šiasi tavo Žmonos, vadinasi, jis gali iš tavęs atimti ir visa kita. 

Aš ir vėl buvau beišsižiojąs papasakoti, k4 mačiau Pompėjaus 
namuose, bet nusprendžiau geriau patylėti. 


Saulėtą rudens rytą Ciceronas jausmingai atsisveikino su Te- 
rencija, Tulija ir mažuoju Marku, ir išvykome į didžiąją rinkimų 

kampaniją šiaurėje. Kvintas, kaip įprastai, liko namie rūpintis po- 
litiniais Cicerono brolio reikalais, tuo tarpu Frugiui buvo pavesti tei- 
siniai rūpesčiai. Kai dėl jaunojo Celijaus, tai jis pagaliau atsisveikino 
su Ciceronu ir išvyko tęsti savo praktikos pas Krasą. 

Mes keliavome trimis keturračiais jaučių traukiamais vežimais 
— vienas buvo skirtas Ciceronui kaip miegamasis, kitas pritaikytas 
darbui, o trečiasis iki pat viršaus prikrautas mantos ir dokumentų; 
iš paskos dardėjo keletas mažesnių vežimų, skirtų senatorių lydin- 
tiems raštininkams, patarnautojams, mulų varovams, virėjams ir 
dar dievai žino kam, tarp kurių buvo keletas žaliūkų, ėjusių asmens 
sargybinių pareigas. Mes išvykome pro Fontinalijaus vartus, ir nie- 
kas mūsų nė nepastebėjo. Tuo metu šiaurinėse Romos kalvose dar 
tebeaugo pušų giraitės, išskyrus vieną, ant kurios Lukulas buvo be- 
baigiąs statyti savo garsiuosius rūmus. Patricijų remiamas karvedys 
jau buvo sugrįžęs iš Rytų, tačiau negalėjo, kaip planavo, įžengti į 
miestą, demonstruodamas triumfo eisenoje savo karinę imperium. 
Todėl jis tebelūkuriavo tarp gausybės savo karinių trofėjų, laukda- 
mas, kada jo bičiuliai aristokratai senate įgys daugumą ir nubalsuos 
už jo teisę į žriumfą, tačiau Pompėjaus šalininkai, tarp kurių buvo 
ir Ciceronas, nė neketino nusileisti. Dabar netgi jis pats, pakėlęs 
akis nuo savo raštų, ilgokai žvelgė į šį kolosalų statinį, kurio stogas 
buvo išlindęs pro medžių viršūnes, ir aš slapčia tikėjausi, kad išvy- 
sime trumpam šmėkštelint patį rūmų šeimininką, tačiau, be abejo, 
jo niekur nesimatė. (Beje, ne per seniausiai iš Kretos buvo sugrįžęs 
ir Kvintas Metelas, vienintelis likęs gyvas iš trijų brolių Metelų,; jis 
irgi lūkuriavo kažkur už miesto, laukdamas, kada išmuš jo valanda ir 
jis galės įžengti į Romą triumfo eisenoje; deja, pavydusis Pompėjus 
darė viską, kad ir jis nebūtų pripažintas triumfuojančiu nugalėtoju. 
Ciceronas, turėdamas omenyje Lukulo ir Metelo padėtį, ironizavo: 
„karvedžiai ėmė ir įstrigo Triumfo vartuose!“) Prie Mulvijaus tilto 
trumpam stabtelėjome, nes Ciceronas norėjo paskutinį kartą pamo- 
juoti Terencijai. Paskui kirtome ištvinusį Tiberį ir pasukome šiaurės 

Pirmoji kelionės diena buvo gana sėkminga, ir mes prieš pat 
sutemstant pasiekėme Orikulumą maždaug už trisdešimties mylių 
nuo Romos. Ten mus pasitiko garbingas vietos gyventojas, apgyven- 
dinęs Ciceroną savo namuose, o kitą rytą senatorius miesto forume 
pradėjo savo rinkiminę kampaniją. Reikia pastebėti, kad jos sėkmė 
priklauso nuo pagalbininkų veiklos parengiamuoju laikotarpiu, ir 
šiuo atžvilgiu Ciceronui labai pasisekė, nes jis buvo pasamdęs du 
šios srities profesionalus, Ranunkulą ir Filiumą, kurie keliavo pirma 
senatoriaus ir užtikrino, kad kiekvienoje vietovėje, į kurią vykdavo- 
me, susirinktų pakankamas skaičius šalininkų. Nebuvo nieko, kas 
susiję su rinkimais, ko šiedu nedorėliai nežinotų, pavyzdžiui, kuris iš 
vietos valdytojų labai įsižeistų, jei Ciceronas nesiteiktų išreikšti jam 
savo pagarbos ir pas jį neapsilankytų, o kurio reikėtų vengti iš tolo; 
kurios giminės ir centurijos kurioje srityje buvo įtakingiausios ir ku- 
rių palaikymo buvo galima labiausiai tikėtis; kokie rūpesčiai kamavo 
vietos gyventojus ir kokių pažadų jie tikėjosi mainais už savo balsus. 
Be politikos, jie neturėdavo apie ką daugiau kalbėti, tačiau Cicero- 
nas galėdavo su jais kalbėtis iki pat išnaktų, tarytum jie būtų buvę 
filosofai arba išminčiai. 

Net jeigu ir prisiminčiau visas rinkimų kampanijos detales, 
nevarginčiau jūsų smulkmeniškais pasakojimais. O, dievai, kokia 
nereikšminga pelenų krūva virsta pasiekusieji politikos viršūnes, kai 
apie juos liaujiesi galvojęs! Kadaise aš galėdavau atmintinai išvardyti 
visus paskutiniojo šimtmečio Romos konsulus ir daugelį pretorių, 
ėjusių šias pareigas per paskutiniuosius keturiasdešimt metų. O 
dabar jų visų žvaigždės užgeso lyg vidurnaktį Neapolio įlankoje už- 
gesinti laužai. Nieko nuostabaus, kad visa Cicerono rinkimų kam- 
panija šiandien dabar atrodo lyg; vienas ilgokai užsitęsęs susitikimas 
— rankų paspaudimai, ilgos istorijos, įvairios nuobodybės, prašymai, 
sąmojai, įsipareigojimai ir vietiniai didikai. Tuo metu Cicerono var- 
das jau buvo žinomas ne tik Romoje, bet ir už jos ribų, todėl žmonės 
en masse veržėsi jį pamatyti, ypač didesniuose miestuose, kur buvo 
praktikuojama teisė, nes Verio teismui jo parengtos kalbos, netgi jo 
nepasakytos, buvo perrašinėjamos ir platinamos. Jis buvo laikomas 

didvyriu tiek žemesniuose visuomenės sluoksniuose, tiek ir tarp ger- 
biamų vietos didikų, kurie jame matė didžiausią aristokratijos go- 
dumo ir išdidumo priešą. Todėl tik kelios kilmingųjų šeimos atvėrė 
jam savo namų duris, o kiekvieną kartą, prisiartinę prie kurio nors 
įžymaus patricijaus rūmų, turėdavome kęsti ne tik užgauliojimus, 
bet keletą kartų buvome apmėtyti akmenimis. 

Mes keliavome tolyn Flaminijaus keliu, kasdien užsukdami į 
kurį nors iš didesnių miestų, — Narnijai, Karsuloms, Melvanijai, 
Fulginijoms, Nucerijai, Tadinoms ir Kalesui, — kol galų gale, po 
dviejų savaičių kelionės, atsidūrėme Adrijos pakrantėje. Paskutinį 
kartą jūrą buvau matęs prieš keletą metų, todėl pro dulkių debesis 
ir krūmokšnius pasirodžius raibuliuojančiai mėlynei susijaudinau 
lyg mažas vaikas. Dangus buvo giedras, dvelkė silpnas vėjelis, todėl 
vakaras priminė seniai praėjusią vasarą. Ciceronas, pagautas staigaus 
entuziazmo, liepė sustabdyti vežimus, kad galėtume pasivaikščioti 
jūros pakrante. Galvoju, kokie keisti dalykai įstringa galvoje — nors 
nebeprisimenu daugelio įžymių politikų, kuo aiškiausiai pamenu 
kiekvieną mūsų trumpo pasivaikščiojimo detalę: jūros dumblių 
kvapą ir drykso skonį man ant lūpų, saulės šilumą ant skruostų, 
žvirgždo tarškėjimą, bangoms skalaujant krantą, ir šnypštimą, joms 
pasitraukiant, taip pat ir Cicerono juoką, jam bandant pademons- 
truoti, kaip Demostenas gerino dikciją, kalbėdamas pilna pajūrio 
akmenukų burna. 

Po keleto dienų ties Arminumu išvažiavome į Emilijų kelią ir 
pasukome į vakarus, tolyn nuo jūros, Artimosios Galijos kryptimi. 
Tuo metu pajutome pirmuosius artėjančios žiemos grybštelėjimus. 
Mums iš kairės stūksojo purpuru dažyti tamsūs Apeninų kalnai, o 
dešinėje iki pat horizonto plytėjo pilka Po delta. Mane apėmė keis- 
tas jausmas, tarytum būtume paprasčiausi vabalai, ropojantys palei 
didžiulio kambario sieną. Didžiausia politinė problema Artimojoje 
Galijoje tais laikais buvo balsavimo teisė. Gyvenusieji į pietus nuo 
Po upės turėjo balsavimo teisę, tuo tarpu šiauriniai gyventojai jos 
neturėjo. Populistai, vadovaujamai Pompėjaus ir Cezario, buvo lin- 
kę suteikti Romos pilietybę ir tiems, kurie gyveno anapus upės, iki 

pat Alpių; aristokratai, atstovaujami Katulo, tame įžvelgė sąmok- 
slą siekiant susilpninti jų įtaką, todėl tokiam siūlymui prieštaravo. 
Žinoma, Ciceronas pasisakė už balsavimo teisę iki pat tolimiausių 
pakraščių, todėl šis klausimas šiose vietovėse tapo svarbiausiu jo rin- 
kiminės kampanijos akcentu. | 

Vietiniai gyventojai niekada anksčiau nebuvo matę kandidato į 
konsulus, todėl netgi mažuose miesteliuose jo pasiklausyti susirink- 
davo po kelis šimtus žmonių. Ciceronas įprastai kalbėdavo atsistojęs 
kurio nors vežimo gale ir kaskart sakydavo tą patį, taigi netrukus jo 
žodžius mokėjau atmintinai. Jis nesąmone pavadino logiką, kuria 
vadovaujantis viename upės krante gyveno romėnas, o jo pusbrolis 
kitame krante buvo barbaras, nors ir vienas, ir kitas kalbėjo ta pačia 
lotynų kalba. 

— Roma — tai ne tik geografinė teritorija, — kalbėdavo 
Ciceronas. — Roma negali būti apribota upėmis, kalnais ir netgi 
jūromis; Roma — tai ne kraujas, ne rasė ir ne religija; Roma — tai 
idealas. Roma yra tobuliausias laisvės ir įstatymo įkūnijimas, kurį 
žmonija pasiekė dar prieš dešimt tūkstančių metų, kai mūsų pro- 
tėviai, nusileidę nuo štai šitų kalnų, išmoko gyventi kaip bendrija, 
besivadovaujanti įstatymu. 

Todėl jeigu jo klausytojai turi balsavimo teisę, baigdavo savo 
kalbą senatorius, jie privalo pasinaudoti ja ir už tuos, kurie jos neturi, 
nes tai yra neatskiriama civilizacijos dalis, ypatinga dovana, tokia pat 
brangi kaip ir ugnies paslaptis. Kiekvienas žmogus prieš mirdamas 
turįs pamatyti Romą. Todėl ateinančią vasarą, kai keliauti bus kur 
kas paprasčiau, jie turėtų nukakti į Romą ir dalyvauti Marso lauke 
vykstančiame balsavime, o jei kas nors paklaustų, kodėl jie sukorė 
tokį ilgą kelią, jie galėsią atsakyti, kad „siuntė Markas Ciceronas!“ 
Tada jis nušokdavo žemėn ir braudavosi pro jam plojančias minias, 
pilnomis saujomis dalydamas avinžirnius iš maišo, kurį jam įkandin 
nešė vienas iš patarnautojų, o aš stengdavausi visuomet būti šalia, 
kad nepražiopsočiau kokio nors nurodymo ir prireikus užrašyčiau jo 
padiktuotus vardus. 

Rinkimų kampanija man leido pažinti Ciceroną. Nors kartu 
su juo buvau praleidęs nemažai metų, iš tikrųjų nepažinojau sena- 
toriaus tol, kol nepamačiau jo viename iš miestelių į pietus nuo Po, 
— tarkime, Favencijoje, o gal Klaternoje, — vėlyvo rudens sute- 
moms gaubiant žemę, nuo kalnų pučiant šaltam vėjui, mažose krau- 
tuvėlėse blyksint žibintams, o vietiniams ūkininkams iš nuostabos 
nenuleidžiant akių nuo įžymaus senatoriaus, stovinčio viename iš 
savo vežimų ir trimis ištiestais pirštais bylojančio apie Romos garbę. 
Tąsyk supratau, kad jis, nepaisant savo išprusimo, tebebuvo vienas iš 
jų — Žmogus iš mažo provincijos miestelio, puoselėjantis idealizuo- 
tą svajonę apie respubliką ir pilietybę, jį užvaldžiusių vis stipriau, nes 
jis, kaip ir jie, buvo pašalietis. 

Ištisus du mėnesius Ciceronas visą savo dėmesį skyrė Arti- 
mosios Galijos rinkėjams, ypač gyvenusiems aplink provincijos 
sostinę Placentiją, įsikūrusią abiejuose Po krantuose, kuriems painus 
pilietybės klausimas taip pat nedavė ramybės. Savo viešnagės šioje 
provincijoje metu jis susilaukė didelės jos valdytojo Pizono — to 
paties Pizono, kuris Pompėjui, užsimojusiam siekti vyriausiojo vado 
titulo, grasino Romulo likimu, — paramos. Vis dėlto Pizonas buvo 
praktiškas žmogus, be to, jo šeima anapus Po turėjo prekybinių in- 
teresų, todėl jis taip pat pasisakė už išplėstą balsavimo teisę. Nieko 
nuostabaus, kad jis, naudodamasis savo autoritetu, davė Ciceronui 
specialų leidimą, suteikiantį didesnę keliavimo laisvę. Saturnalijų 
šventę, gausiai sningant, praleidome Pizono namuose, todėl nega- 
lėjau nepastebėti, kad valdytojas vis labiau žavisi Cicerono maniero- 
mis ir išmintimi, kol galiausiai vieną vakarą, išgėrus daugokai vyno, 
jis patapšnojo senatoriui per petį ir pareiškė: 

— Ciceronai, tu iš tiesų esi geras žmogus. Geresnis žmogus ir 
didesnis patriotas, negu aš įsivaizdavau. Kai dėl manęs, tai aš mielai 
norėčiau, kad tu taptum konsulu. Gaila, kad mano norams nelemta 
išsipildyti. 

Ciceronas labai nustebo. 

— Ir kodėl tu taip įsitikinęs? 

— Todėl kad aristokratai niekada šito neleistų, o jų įtakoje yra 
labai daug rinkėjų. 

— "Tai tiesa, jie daro didžiulę įtaką, — sutiko Ciceronas. — 
Betgi mane palaiko Pompėjus! 

Pizonas pratrūko kvatoti. 

— Oho, kaip tau pasisekė! Jis valdo visą pasaulį, tačiau — ne- 
jaugi nepastebėjai — dėl kitų niekada nesiteiks pajudinti nė piršto. 
Žinai ko, būdamas tavimi, pasisaugočiau? 

— Katilinos? 

— Taip, ir jo. Tačiau labiausiai turėtum nerimauti dėl Antoni- 
jaus Hybridos. 

— Betgi jis yra pusprotis! 
| — Ciceronai, tu mane stebini. Nuo kada silpnaprotystė yra 
kliūtis siekti karjeros politikoje? Paklausyk, ką aš tau pasakysiu: aris- 
tokratai balsuos už Hybridą, o tau teks susikauti dėl antros vietos su 
Katilina, todėl dairytis į Pompėjų nėra ko. 

Ciceronas šyptelėjo ir apsimetė visiškai abejingu, tačiau Pizono 
pastebėjimai privertė jį kuo greičiau, vos tik aprimo snigti, keliauti 


atgal; Romą. 


Namo grįžome sausio viduryje, ir iš pradžių viskas atrodė ge- 
rai. Ciceronas karštligiškai pasinėrė į advokatūrą ir bėgiojo iš vieno 
teismo į kitą, o jo rinkimų kampanijos būrys vėl rinkdavosi kartą per 
savaitę; jam kaip ir anksčiau vadovavo Kvintas, kuris patikino brolį, 
kad šis turi stiprų užnugarį. Tarp mūsų nebebuvo jaunojo Celijaus, 
tačiau jo netektį su kaupu kompensavo seniausias ir artimiausias 
Cicerono draugas Atikas, po dvidešimties Graikijoje praleistų metų 
sugrįžęs į Romą. 

Jaučiu pareigą apie Atiką papasakoti daugiau, nes apie jį iki šiol 
užsimindavau tik retsykiais, o jis Cicerono gyvenime vėliau suvaidi- 
no nepaprastai svarbų vaidmenį. Atikas jau ir taip buvo turtingas, 
tačiau ne per seniausiai paveldėjo puikų namą Kvirino kalvoje ir 
dvidešimt milijonų grynaisiais, kuriuos jam mirdamas paliko dėdė 

Kvintas Cecilijus, vienas iš labiausiai nemėgiamų mizantropų ir 
didžiausių kreditorių visoje Romoje. Atiką geriausiai apibūdina 
faktas, kad jis vienintelis iki pat šio bjauraus Žmogaus mirties pa- 
laikė su juo pakenčiamus tarpusavio santykius. Gal kas nors jį ir 
įtarinėjo prisitaikėliškumu, bet iš tiesų Atikas griežtai laikėsi savo 
filosofinių nuostatų niekada su niekuo nesipykti. Jis stropiai laikėsi 
Epikūro mokymo, kad malonumas yra laimės pagrindas, tačiau šio- 
je vietoje skubu pridurti, jog Atikui svarbiausia buvo ne prabanga, 
kaip tradiciškai klaidingai manoma apie epikūrininkus, bet tai, ką 
graikai vadina ažaraxia, tai yra laisvė nuo bet kokio nerimo. Todėl 
jis vengdavo bet kokių ginčų ir nemalonumų (savaime suprantama, 
jis buvo nevedęs) ir norėjo tik vieno — dieną studijuoti filosofiją, o 
vakarais vaišintis su kultūringais draugais. Jis buvo įsitikinęs, kad to 
siekia visi žmonės, tačiau labai sutrikdavo sužinojęs, kad taip nėra; 
Ciceronas turėdavo jam kartkartėmis priminti, kad ne visi paveldi 
turtus. Atikas niekuomet, net labai trumpam, nesusimąstydavo apie 
tokį neramų ir pavojingą užsiėmimą kaip politika, tačiau norėda- 
mas apsidrausti ateičiai stengėsi palaikyti gerus santykius su visais 
per Atėnus keliaujančiais aristokratais, — turint omenyje, kad jis 
ten praleido du dešimtmečius, susidarė nemažas pažinčių ratas, 
— dovanodamas jiems savo paties sudarytus ir vergų iliustruotus 
jų genealoginius medžius. Be to, jis buvo labai apsukrus su pinigais. 
Trumpai tariant, nebuvo kito tokio žmogaus, kuris, siekdamas neže- 
miškų dalykų, būtų taip prisirišęs prie žemės kaip Titas Pomponijus 
Atikas. 

Jis buvo trejais metais vyresnis už Ciceroną, ir šis jam jautė di- 
delę pagarbą ne.tik dėl jo materialinės padėties, bet ir dėl jo ryšių su 
įtakingais žmonėmis, nes aukštuomenės pripažinimo galėjo tikėtis 
tik turtingas ir gerą galvą turintis penktą dešimtį įpusėjęs viengun- 
gis, nuoširdžiai besidomintis vakarienės pasikvietusių šeimininkų ir 
šeimininkių genealogijomis. Dėl šios ypatybės jis buvo neįkaino- 
jamas informacijos šaltinis, padėjęs Ciceronui susivokti, su kokia 
grėsminga opozicija jam teko susidurti. Pirmiausia vienos vakarie- 
nės metu Atikas iš artimos savo draugės Servilijos, Katono sesers, 

išgirdo, kad Antonijus Hybrida iš tikrųjų pasiryžęs siekti konsulo 
posto. Vėliau, praėjus kelioms savaitėms, Atikas papasakojo, jog iš 
Hortenzijaus (dar vienas jo pažįstamas) sužinojo apie tai, kad Hyb- 
rida su Katilina rinkimuose ketina dalyvauti kartu. Tai buvo rimtas 
perspėjimas Ciceronui, todėl nepaisant jo pastangų reaguoti sąmo- 
jingai, — „ką gi, puiku, į dvigubai didesnį taikinį dvigubai lengviau 
pataikyti“, — supratau, kad senatorius sukrėstas, nes jis pats ne tik 
neturėjo porininko, bet jo ir nenusimatė. 

Tačiau pati blogiausia žinia jį pasiekė netrukus po senato pa- 
vasario atostogų. Atikas pranešė, kad jis norįs kuo skubiausiai susi- 
tikti su broliais Ciceronais, todėl, vos tik teismai baigė savo darbą, 
visi trys nuskubėjome pas jį į namus. Tai buvo idealus viengungiui 
"būstas, stovintis ant paties kyšulio šalia Salijaus šventyklos, ne per 
didelis, su nuostabiu vaizdu į miestą, atsiveriančiu iš bibliotekos, 
kurią Atikas buvo pavertęs svarbiausia namo dalimi. Palei jos sienas 
rikiavosi įžymių filosofų biustai ir daugybė mažų minkštasuolių, nes 
jis laikėsi taisyklės niekada neskolinti knygų; tuo tarpu jo draugai 
galėdavo čia apsilankyti kada tik panorėdavo ir ne tik skaityti, bet ir 
persirašinėti tekstus. Būtent bibliotekoje mes jį tą vakarą ir radome, 
apsirengus; laisvai krintančią baltą tuniką, kokias dėvėdavo graikai, 
ir skaitantį, jei neklystu, Kyriai doxai, svarbiausią Epikūro veikalą. 

Jis iškart prabilo apie reikalą. 

— Vakar teko vakarieniauti Palatine, pas Metelą Kelerą ir 
ponią Klodiją, o tarp svečių buvo ir ekskonsulas, niekas kitas, kaip 
kilmingas aristokratas... — jis pūstelėjo tariamą trimitą, — Publijus 
Kornelijus Lentulas Sura. 

— O, dievai, — šypsodamasis tarė Ciceronas, — tai bent drau- 
gija! 

— Ar žinote, kad Lentulas bandys grįžti į politiką, vasarą da- 
lyvaudamas pretorių rinkimuose? 

— Nejaugi? — Ciceronas susiraukė ir pasitrynė kaktą. — Ži- 
noma, jis yra geras Katilinos draugas. Manau, juodu sudarys sąjungą. 
Štai kaip toji niekšų gauja auga! 

— Taip, formuojasi politinė sąjunga — jis, Katilina ir Hyb- 
rida. Man susidarė įspūdis, kad jų yra daugiau, bet kitų vardų jis 
neminėjo. Vienu metu jis išsitraukė pergamento skiautę su kažkokio 
orakulo užrašyta pranašyste, kad Lukulas būsiąs trečiuoju Romos 
diktatoriumi iš Kornelijų giminės. 

— Senasis Miegalius? Diktatorius? Manau, tai išgirdęs, tu tik 
nusikvatojai? 

— Ne, — atsakė Atikas. — Man tai pasirodė visiškai rimta. 
Tau, Ciceronai, vertėtų bent retsykiais, užuot laidžius kandžias pa- 
stabas, taip pat įsiklausyti. Aš leidau jam išsikalbėti, todėl jis toliau 
gėrė puikųjį Kelero vyną, o aš klausiausi, kol galop jis mane prisaik- 
dino niekam neišduoti jo paslapties, kurią jis man papasakos. 

— Ir kas gi tai per paslaptis? — paklausė Ciceronas, pasilenk- 
damas į prieki, nes gerai suprato, kad Atikas mus pasikvietė ne šiaip 
sau. 

— Juos parems Krasas. 

Stojo tyla. 

— Krasas balsuos už juos? — paklausė Ciceronas. 

Manau, kad tokios kvailystės iš jo lūpų dar nebuvau girdėjęs. 
Atrodo, jis buvo ne juokais sunerimęs. 

— Ne, — irzliai atsakė Atikas. — Jis juos remia. Tu gi Žinai, 
ką aš noriu pasakyti. Finansuoja. Nupirks jiems visus balsus, anot 
paties Lukulo. 

Ciceronas atrodė praradęs kalbos dovaną. Stojo dar viena ilga 
pauzė, po kurios prabilo Kvintas: 

— Netikiu. Tikriausiai Lukulas buvo gerokai padauginęs, jei 
galėjo kalbėti tokias kvailystes. Nematau priežasties, dėl kurios Kra- 
sas trokštų jų išėjimo valdžion. 

— Tam, kad spjautų man į veidą! — atgavęs balsą, pareiškė 
Ciceronas. 

— Nesąmonė! — piktai sušuko Kvintas. 

Kodėl jis taip supyko? Greičiausiai bijojo, kad tai tiesa, o jis 
galiausiai pasirodys esąs kvailys, nes broliui ne kartą tvirtino, kad 
pasiruošimas rinkimams vyksta sklandžiai. 

— Visiška nesąmonė! — pakartojo jis, tačiau tikrumo jo balse 
šįkart buvo mažiau. — Juk puikiai žinome, kad Krasas labai daug in- 
vestuoja į Cezario ateitį. Jūs tik pagalvokite, kiek jam atsieitų, jeigu 
jis, be viso to, pirktų balsus dviem konsulams ir pretoriui? Kalbama 
ne apie milijoną, bet apie keturis ar net penkis milijonus. Taip, Mar- 
kai, visi žino, kad jis tavęs neapkenčia. Tačiau nejaugi jo neapykanta 
tau didesnė už jo godumą pinigams? Abejoju. 

— Nieko panašaus, — griežtai nukirto Ciceronas. — Deja, 
Kvintai, man atrodo, kad tu klysti. Rgis, tai bus tiesa, todėl man 
belieka tik kaltinti save už tai, kad nepajutau pavojaus gerokai anks- 
čiau. 

Jis dabar vaikščiojo ratu — taip elgdavosi visuomet, kai įtemp- 
tai galvodavo. 

— Viskas prasidėjo nuo Hybridos surengtų Apolono žaidynių, 
kurias veikiausiai finansavo Krasas. Žaidynės atgaivino politiškai 
mirusį Hybridą. O Katilina — nejaugi, pardavęs keletą statulų ir pa- 
veikslų, jis sugebėjo papirkti prisiekusiuosius? Žinoma, kad ne. Net 
jeigu ir taip, tai kas dabar dengia jo rinkimų kampanijos išlaidas? 
Man teko buvoti šio Žmogaus namuose, todėl galiu pasakyti, kad jis 
yra prasiskolinęs. 

Ciceronas apsisuko aplink, jo žvilgsnis klaidžiojo dešinėn ir 
kairėn, akys bėgiojo tokiu pat greičiu kaip ir jo mintys. 

— Aš kažkur giliai visada jaučiau, kad su šiais rinkimais kažkas 
negerai. Nuo pat pradžios jaučiau kažkokią nematomą prieš mane 
nukreiptą jėgą. Hybrida ir Katilina! Normaliuose rinkimuose būtų 
neįmanoma šioms žmogystoms apskritai tapti kandidatais, o ką jau 
kalbėti apie rimčiausius pretendentus. Jie yra paprasčiausi įrankiai 
kažkieno rankose. 

— Vadinasi, kovojame prieš Krasą? — galiausiai nusileido 
Kvintas. 

— Taip, prieš Krasą. O galbūt prieš Cezarį, kuris naudojasi 
Kraso pinigais? Rodos, kiekvieną kartą, kai tik apsidairau, man prieš 
akis šmėkšteli ir tuojau pat pradingsta Cezario mantija. Jis laiko save 

gudresniu už visus, ir galbūt jis teisus. Tačiau tik ne šį kartą. Ati- 
kai, — Ciceronas suėmė delnais abi draugo rankas, — mano senas 
geras bičiuli. Ir kuo gi aš tau galėčiau atsidėkoti? 

— Už ką? Aš tik klausiausi, ką kalba šitas nuoboda, ir pilsčiau 
jam vyną. Vargu ar padariau ką nors daugiau. 

— Taigi. Tam, kad galėtum klausytis nuobodų, turi būti ištver- 
mingas, o ištvermė yra esminis dalykas politikoje. Būtent iš nuobo- 
džių plepalų mes daugiausia ir sužinome. 

Ciceronas draugiškai suspaudė jam rankas, paskui atsigręžė į 
savo brolį ir tęsė: 

— Mums reikia įrodymų, Kvintai. Ranunkulas ir Filiumas turi 
neblogą uoslę. Ne tiek jau daug šiame mieste vyksta rinkiminių ak- 
cijų, kad jie nesusidorotų su šia užduotimi. 

Kvintas jam pritarė, kova su įsivaizduojamu varžovu pagaliau 
buvo baigta, prasidėjo tikras mūšis. 


AVI 


Norėdamas išsiaiškinti, kas gi iš tikrųjų vyksta, Ciceronas su- 
manė klastą. Užuot ėmęs ir tiesiog išsiklausinėjęs apie Kraso su- 
manymus, — iš to jis nebūtų turėjęs jokios naudos, tik priešai būtų 
supratę, kad jis kažką įtaria, — jis pasikvietė Ranunkulą ir Filiumą 
ir paprašė, kad šie Romoje paskleistų kalbas, neva jie atstovauja vie- 
nam savo vardo nenorinčiam skelbti senatoriui, kuris domisi savo 
galimybėmis artėjančiuose konsulų rinkimuose ir yra nusiteikęs 
rinkėjų sindikatui mokėti penkiasdešimt sestercijų už balsą. 

Ranunkulas buvo neūžauga paliegusiu kūnu ir plokščiu, ap- 
valiu veidu, dėl savo išvaizdos žmonių vadinamas Buožgalviu. Tuo 
tarpu Filiumas priminė milžinišką verpstą arba vaikščiojantį vėzdą. 
Jau jų tėvai ir seneliai garsėjo kaip papirkėjai, todėl ir jie gerai orien- 
tavosi panašiose situacijose. Jie išmaišė skersgatvius ir užeigas, o 
maždaug po savaitės Ciceronui pranešė, kad mieste dedasi kažkokie 
keisti dalykai. Bendradarbiauti su jais nesutiko nė vienas iš žinomų 
papirkėjų. 

— Tai reiškia, — cypiančiu balseliu paaiškino Ranunku- 
las, — kad pirmąkart per tris šimtus metų Romoje neįmanoma rasti 
nesąžiningų Žmonių arba visi balsai, kuriuos buvo galima nupirkti, 
jau nupirkti. 

— Vis tiek turi būti kas nors, kas parsiduotų už aukštesnę 
kainą, — neatlyžo Ciceronas. — Geriau eikite dar kartą ir šį kartą 
siūlykite šimtą. 

Jie dar kartą iškeliavo, bet po savaitės vėl sugrįžo ir pasakojo tą 
pačią istoriją. Pinigų suma, kurią prieš juos mokėjo papirkėjai, buvo 


tokia didelė, o savo paslaptingąjį užsakovą jie taip bijojo supykdyti, 

kad nebebuvo ką papirkinėti, o apie dosnųjį pirkėją niekas nieko ne- 
buvo girdėjęs. Kadangi buvo kalbama apie keletą tūkstančių rinkėjų, 
kilo visiškai pagrįstas klausimas, kokiu būdu tokią didžiulę operaciją 
pavyko išlaikyti paslaptyje? Atsakymas galėjo būti tik vienas: ji buvo 
labai sumaniai organizuota, o dalyvavo joje ne daugiau kaip tuzinas 
agentų arba, kaip jie buvo vadinami, in/erpretuotojų, žinančių, kas yra 
tikrasis balsų pirkėjas (deja, turiu pasakyti, kad praeityje Ranunkulas 
su Filiumu taip pat yra buvę im/erprežuožojais). Šie žmonės susitik- 
davo su rinkėjų sindikatų atstovais ir pasiūlydavo pradinę kainą, pa- 
vyzdžiui, už penkiasdešimt balsų, o jei sindikatas didesnis — iškart 
už penkis šimtus. Kadangi šiame žaidime niekas niekuo nepasitikė- 
jo, pinigai papirkoms būdavo pavedami saugoti antrosios kategorijos 
agentams, vadinamiems žarpininkams, kurių saugomą sumą būdavo 
galima bet kada patikrinti. Galiausiai, rinkimams pasibaigus ir nu- 
rimus aistroms, į darbą išeidavo trečiosios kategorijos nusikaltėliai, 
vadinamieji 4a/ytojai, kurie išdalydavo papirkas. Tokiu būdu ką nors 
susekti būdavo be galo sunku, kadangi net ir dalytojas, sučiuptas su 
įkalčiais rankoje, galėjo ničnieko nežinoti apie patį užsakovą. Vis 
dėlto Ciceronas nenorėjo patikėti, kad šiuo atveju neįmanoma gauti 
jokios informacijos. 

— Mes turime reikalą su papirkėjais, — kartą nesusivaldęs 
ėmė šaukti Ciceronas (reikia pripažinti, kad tokie pykčio protrūkiai 
būdavo labai reti), — o ne su senosios Romos didikais! Vis tiek 
atsiras žmogus, kuris už gerus pinigus išduos net ir tokį pavojingą 
šeimininką kaip Krasas. Eikite greičiau ir jį suraskite, sužinokite 
kainą — nejaugi teks eiti man pačiam? 

Tuo metu — jei neklystu, buvo birželis, mėnuo iki konsulų 
rinkimų, — visi puikiai suprato, kad dedasi keisti dalykai. Vyko pati 
įsimintiniausia ir aršiausia kampanija iš visų, kurias tik Roma buvo 
kada nors regėjusi — joje dalyvavo net septyni tais metais savo šan- 
sus panorėję išmėginti pretendentai. Realiausiais kandidatais buvo 
laikomi Katilina, Hybrida ir Ciceronas. Po jų sekė kandusis snobas 
Galba ir dievotasis Kornificijus. Buvo dar du pretendentai, tačiau jie 
jokių vilčių neturėjo — buvęs pretorius apkūnusis Kasijus Lionginas 

ir Gajus Licinijus Sacerdas, dar prieš Verį ėjęs Sicilijos valdytojo 
pareigas ir mažiausiai dešimtį metų vyresnis už savo konkurentus. 
(Sacerdas buvo vienas iš tų erzinančių kandidatų, kurie dalyvauja 
rinkimuose „ne dėl kokių nors asmeninių ambicijų“, kaip jie patys 
mėgsta kartoti, bet norėdami „spręsti problemas“; „Visada saugoki- 
tės žmogaus, kuris tvirtina, kad rinkimuose dalyvauja ne dėl savęs, 
— sakydavo Ciceronas, — nes niekingesnio už jį kandidato nėra.“) 
Suprasdami, kad papirkėjai tapo kaip niekada anksčiau aktyvūs, kai 
kurie kandidatai įkalbėjo vyresnįjį konsulą Marsijų Figulą, kad šis 
pasiūlytų senatui priimti griežtesnį įstatymą, kuris užkirstų kelią 
galimiems piktnaudžiavimams rinkimų kampanijos metu; šis įsta- 
tymas vėliau tapo žinomas kaip /ex Figula. Iki tol nusikaltimu buvo 
laikomas rinkėjų papirkinėjimas, o pagal naująjį įstatymą jam turėjo 
būti prilygintas ir papirkos gavimas. 

Prieš pradedant senate diskusijas dėl įstatymo projekto, kon- 
sulas pirmiausia priėjo prie kiekvieno kandidato ir pasiteiravo jų 
nuomonės. Pirmasis, kaip vyriausias amžiumi kandidatas, kalbėjo 
Sacerdas ir labai entuziastingai palaikė siūlomą įstatymą; Ciceronas, 
suerzintas jo banalybių, tuo metu ėmė neramiai muistytis. Hybrida, 
savaime suprantama, pasisakė prieš, tačiau, kaip įprastai, nuolat pai- 
niodamasis ir labai nuobodžiai — niekas nebūtų patikėjęs, kad jo 
tėvas kadaise galėjo būti populiariausias advokatas Romoje. Katilina 
dėl akivaizdžių priežasčių įstatymo projektui taip pat prieštaravo ir, 
reikia pripažinti, kalbėjo labai įspūdingai. Iškilęs virš visų aplink jį 
sėdinčių senatorių, jis visiškai ramiai dėstė savo mintis, kol galų gale, 
baigdamas savo kalbą, parodė į Ciceroną ir užgriaudėjo, kad dar vie- 
nas įstatymas naudingas tik advokatams, į ką aristokratai atsakė pri- 
tarimo šūksniais. Ciceronas buvo atsidūręs keblioje situacijoje, todėl 
atėjus jo eilei kalbėti nekantriai laukiau, ką jis pasakys, nes, viena 
vertus, senatorius akivaizdžiai pritarė siūlomam įstatymui, tačiau, 
antra vertus, artėjant svarbiausiems jo gyvenime rinkimams, neno- 
rėjo konfrontuoti su rinkėjų sindikatais, kuriems naujasis įstatymas 
atrodė kaip pasikėsinimas į jų garbę. Jis atsakė labai gudriai. 

— Apskritai, aš pritariu įstatymo projektui, — prabilo Cicero- 
nas, — nes jis nukreiptas prieš tuos, kurie kalti. Doriems piliečiams 
įstatymo, draudžiančio balsų pirkimą, baimintis nėra ko, tuo tarpu 
nesąžiningiems jis primins, kad balsavimas — tai šventa pareiga 
ir atsakomybė, o ne kasmetinė proga papildyti savo kapšą. Tačiau 
matau jame vieną trūkumą, disbalansą, kurį reikia atitaisyti. Nejaugi 
norime pasakyti, kad vargšas, pasiduodantis pagundai, yra labiau 
baustinas negu sąmoningai jį gundantis turtuolis? Drįstu teigti 
priešingai: jei išleidžiame įstatymą, skirtą pirmiesiems, tai privalome 
sugriežtinti sankcijas antriesiems. Todėl jums, Figulai, leidus, noriu 
pasiūlyti pataisą jūsų įstatymui. „Kiekvienas, kuris siūlosi pirkti rinkė- 
Jų balsus, ketina tai badaryti arba kokiu nors būdu verčia juos parduoti, 
turi būti baudžiamas dešimčia metų tremties.“ Iš visų pusių pasigirdo 
pratisas „Oho!“ 

Iš ten, kur sėdėjau, Kraso veido nemačiau, bet Ciceronas vėliau 
pasidžiaugė, kad jis staiga nusidažė tamsiai raudonai, nes frazė arba 
kokiu nors būdu verčia juos parduoti buvo taikoma konkrečiai jam, ir 
visi tai suprato. Konsulas ramiai priėmė pataisą ir pasiteiravo senato 
narių, ar niekas jai neprieštarauja. Tačiau dauguma buvo per daug 
nustebę, kad išvis reaguotų, o tokie senatoriai kaip Krasas nenorėjo 
išsiduoti, todėl atvirai oponuoti nedrįso. Taigi pataisai neprieštaravo 
niekas, o paskui didele balsų persvara buvo pritarta ir įstatymo pro- 
jektui. Figulas, pirma kurio žengė liktoriai, išėjo iš senato salės, o visi 
senatoriai vorele nutipeno saulėkaiton pasižiūrėti, kaip šis užlipa į 
rostrą ir įteikia įstatymo projektą šaukliui, kad šis jį perskaitytų vi- 
siems forume susirinkusiems žmonėms. Tuo metu pastebėjau, kaip 
Hybrida žengė prie Kraso, tačiau Katilina suspėjo pagriebti jį už 
rankos, o Krasas paskubomis išrūko iš forumo, nenorėdamas būti 
pastebėtas kartu su savo proteguojamais kandidatais. Iki visuotinio 
balsavimo dėl įstatymo projekto turėjo praeiti kaip įprastai trys tur- 
gūs, vykdavę kartą per savaitę, vadinasi, tauta savo valią dėl jo išreikš 
vos ne konsulų rinkimų išvakarėse. 

Ciceronas buvo patenkintas tuo, kas tądien įvyko, nes, priėmus 
lex Figula, o jam pralaimėjus rinkimus, jis turėtų galimybę apkaltinti 

ne tik Katiliną ir Hybridą, bet ir didžiausią savo priešą Krasą. Buvo 
praėję vos dveji metai po to, kai dviem konsulams teko atsistatydinti 
dėl neteisėtų veiksmų rinkimų metu. Tačiau tam reikėjo įrodymų, 
todėl jis dar labiau spaudė savo agentus. Kiekvieną rytą, vos pra- 
budęs, jis eidavo į gatvę, kur jo laukdavo didžiulės šalininkų minios, 
tikėdamasis sužinoti ką nors nauja, bet visada apsieidavo be 70me2n- 
Klatoriaus, kuris būtų ėjęs šalia ir pasakinėjęs sutiktų rinkėjų vardus; 
Ciceronas labai didžiavosi, kad, kitaip negu jo varžovai, galėdavo 
prisiminti tūkstančius vardų, o tais retais atvejais, kai vis dėlto kurį 
nors pamiršdavo, sugebėdavo sau įprastu būdu išsisukti. 

Tuo metu aš juo nepaprastai žavėjausi, nes jis puikiai suprato, 
kad jėgos nelygios ir pralaimėjimas neišvengiamas. Pizono progno- 
zės apie Pompėjų pasirodė labai tikslios, kadangi žymusis karvedys 
nesiteikė nė piršto pajudinti, kad padėtų rinkimams besirengiančiam 
Ciceronui. Jis įsikūrė Amise, rytinėje Juodosios jūros pakrantėje, iki 
kurios iš Romos reikėjo sukarti nemažą kelio galą, kur, norėdami iš- 
reikšti savo pagarbą, jį aplankė ne mažiau kaip dvylika vietos karalių. 
Sirija tuo metu buvo užgrobta, Mitradatas galvotrūkčiais traukėsi 
tolyn. Pompėjaus namas Eskvilinos kalvoje buvo dekoruotas visų 
penkiasdešimties nelaisvėn paimtų piratų triremų priekinėmis dali- 
mis ir vadinamas Zomus ros/7a — tai buvo tikra šventykla jo gerbė- 
jams visoje Italijoje. Nejaugi Pompėjui dar rūpėjo niekingos eilinių 
romėnų kovos? Į Cicerono laiškus niekas nesiteikė atsakyti. Kvintas 
buvo įpykęs dėl tokio negirdėto nedėkingumo, bet Ciceronas verti- 
no fatališkai: „Jei nori dėkingumo, įsigyk šunį“. 


Likus trims dienoms iki konsulų rinkimų, balsavimo dėl pa- 
pirką draudžiančio įstatymo išvakarėse, įvyko ilgai lauktas persilau- 
žimas. Įbėgo uždusęs Ranunkulas, kuris norėjo tučtuojau pasimatyti 
su Ciceronu: jam pavyko rasti agentą, vardu Gajus Salinatorius, ku- 
ris tvirtino galįs parduoti tris šimtus balsų po šimtą dvidešimt ses- 
tercijų už vieną. Jis buvo užeigos pavadinimu „Bakchantė“ Suburoje 
savininkas, ir Ranunkulas jam pažadėjo vakare pasakyti kandidato, 

už kurį turės balsuoti papirktieji, vardą, o kartu vienam iš patikimų 
dalytojų perduos reikiamą pinigų sumą. Išgirdęs šią žinią, Ciceronas 
labai susijaudino ir atkakliai kartojo, kad eis drauge su Ranunkulu, 
atsargumo dėlei, kad kartais jo kas nors neatpažintų, užsimaukšlinęs 
ant akių gobtuvą. Kvintas prieštaravo tokiam sumanymui, many- 
damas, jog tai būtų pernelyg pavojinga, tačiau Ciceronas nesiliovė 
įrodinėjęs, kad jam reikalingi įrodymai iš pirmų lūpų. 

— Mane apgins Ranunkulas ir Tironas, — pareiškė jis (manau, 
kad tai buvo vienas iš jo sąmojų), — o dar geriau, jei kur nors ne- 
toliese vaišintųsi keletas ištikimų šalininkų, kurie prireikus atbėgtų 
į pagalbą. 

Man tuo metu buvo jau beveik keturiasdešimt, o kadangi daug 
metų buvau praleidęs tarnaudamas metraštininku, mano rankos at- 
rodė minkštos kaip mergelės. Pavojaus valandą man pačiam tektų 
šauktis Cicerono, kad mane apgintų, nes jis, kasdien mankštindama- 
sis, buvo pasiekęs neblogą fizinę formą. Vis dėlto aš atidariau seifą 
ir ėmiau skaičiuoti sidabrines monetas. (Mano šeimininkas rinkimų 
kampanijai turėjo nemažą pinigų sumą, kurią jam buvo padovanoję 
gerbėjai, ir iš šios sumos jis apmokėjo savo kelionės į Artimąją Ga- 
liją išlaidas; nors tai nebuvo kyšiai tradicine prasme, rėmėjus guodė 
mintis, kad Ciceronas garsėjo kaip niekada neužmirštąs vardų.) 
Šiaip ar taip, sidabriniai atsidūrė pinigų dirže, kuriuo tąsyk susijuo- 
siau, o netrukus, sunkiai statydamas kojas, — tiesiogine ir perkeltine 
prasme, — išėjau paskui Ciceroną į sutemose skęstančią Suburą. 
Vakaras buvo šiltas, todėl Ciceronas, apsirengęs iš vieno savo vergo 
pasiskolintą tuniką su gobtuvu, atrodė gana keistai. Tačiau vargšų 
gyvenamuose lūšnynų kvartaluose panašiai apsirengę keistuoliai ne- 
buvo jokia naujiena, todėl žmonės, išvydę vyrą, užsimaukšlinusį ant 
veido gobtuvą, traukdavosi šalin, greičiausiai bijodami, kad jis gali 
sirgti raupsais arba kokia kita užkrečiama, veidą bjaurojančia liga. 
Mes sekėme paskui Ranunkulą, kuris kaip tikras buožgalvis vikriai 
sukiojosi jam gerai pažįstamu skurdžių skersgatvių labirintu, kol pa- 
galiau priėjome kampinį namą, į kurio sieną atsirėmę vyrai leido per 
rankas puodynę su vynu. Šalia durų, tiesiai virš jų, kabojo paveikslas, 

vaizduojantis besišlapinantį Bakchą, o pačios vietos tvaikas iš tikrųjų 
atitiko paveikslą. Ranunkulas įėjo vidun, pasuko pro prekystalį ir si- 
aurais mediniais laiptais užvedė mus visus viršun, į kambarį po geg- 
nėmis, kur mūsų jau laukė Salinatorius ir dar vienas vyras, dalytojas, 
kurio vardo aš taip ir nesužinojau. 

Jie taip nekantravo pamatyti pinigus, kad į vyrą, slėpusį veidą 
po gobtuvu, beveik nekreipė dėmesio. Turėjau nusisegti savo diržą ir 
parodyti saują monetų, tuo tarpu 4a/ytojas paėmė mažas svarstykles 
ir ėmė sverti sidabrą. Salinatorius, glebnas ir pilvotas vyrėkas glot- 
niai sušukuotais plaukais, kurį laiką stebėjo veiksmą, paskui kreipėsi 
į Ranunkulą: 

— Atrodo, pakankamai. O dabar galėtum pasakyti užsakovo 
vardą. 

— Aš esu užsakovas, — prabilo Ciceronas, nusimesdamas 
gobtuvą. 

Be abejo, Salinatorius jį atpažino tą pačią akimirką ir, apimtas 
panikos, šoko į šalį, atsitrenkdamas į da/ytoją ir jo svarstykles. Agen- 
tas stengėsi atsipeikėti, beviltiškai lankstydamasis ir nerišliai vapa- 
liodamas, kokia jam garbė pasitarnauti senatoriui jo kampanijoje, ir 
taip toliau, bet Ciceronas tuojau pat jį pertraukė: 

— Man iš tokių kaip tu niekšų nereikia jokios pagalbos! Aš 
reikalauju informacijos. 

Salinatorius ėmė verkšlenti, kad jis nieko nežinojęs, tačiau tuo 
metu 4a/yžojas metė šalin svarstykles ir puolė prie laiptų. Jis buvo nu- 
sileidęs maždaug pusę kelio, kai tiesiai priešais jį išdygo augalotasis 
Kvintas, kuris staiga jį sučiupo, apsuko atgal ir, sugriebęs viena ranka 
už apykaklės, o kita — už tunikos maždaug ties sėdyne, tiesiog įme- 
tė atgal į kambarį. Lipdamas laiptais paskui Kvintą, nurimau pama- 
tęs porą kresnų jaunų vaikinų, kurie dažnai lydėdavo Ciceroną kaip 
apsaugininkai. Išvydęs tiek daug vyrų ir užkluptas garsiausio visoje 
Romoje advokato, Salinatorius tapo kur kas nuolankesnis. Tačiau, 
Ciceronui pagrasinus nutempti jį pas Krasą ir papasakoti apie jo 
sumanymą dukart perparduoti balsus, šis galutinai pasidavė. Kraso 
bausmės jis bijojo labiau už viską, o aš tuomet prisiminiau prieš ke- 

letą metų girdėtus Cicerono žodžius, jog; Plikis yra „pavojingiausias 
iš visų bandos jaučių“. 

— Taigi, tavo užsakovas yra Krasas? — paklausė Ciceronas. — 
Prieš sakydamas „ne“ gerai pagalvok. 

Salinatoriaus smakras nežymiai truktelėjo, mat linktelėti jis 
neišdrįso. 

— Vadinasi, tu turėjai pasirūpinti, kad už Katiliną ir Hybridą 
konsulų rinkimuose balsuotų trys šimtai rinkėjų? 

Salinatorius vėl bandė linktelėti. 

— Taip, už juos, — prisipažino jis, — ir už kitus. 

— Ir už kitus? Turi omenyje Lentulą Surą pretorių rinki- 
muose? 

— Taip. Jį. Ir dar kitus. 

— Tu vis.kartoji tą patį — „kitus“, — nepatenkintas susiraukė 
Ciceronas. — Kas tie „kiti“? 

— Prikąsk liežuvį! — riktelėjo Za/ytojas, tačiau, Kvintui stukte- 
lėjus į paširdžius, sugargaliavo ir apsivertė. 

— Nekreipk dėmesio, — draugiškai tarė Ciceronas. — Jis tau 
ne draugas. Pažįstu aš tokius. Gali drąsiai manimi pasikliauti. 

Jis padrąsinamai uždėjo savo ranką ant agento rankos. — Kas 
gi tie kiti? 

— Koskonijus, — nervingai žvilgčiodamas į ant grindų besi- 
raičiojantį vyrą, pratarė Salinatorius. 

Tačiau po akimirkos, įkvėpęs oro, jis kone pašnibždomis grei- 
takalbe išbėrė: 

— Pomptinas. Balbas. Cecilijus. Labijenas. Faberijus. Guta. 
Bulbas. Kalidijus. Tudicijus. Valgijus. Dar Rulas. 

Jam tariant naują vardą, Ciceronas vis labiau stebėjosi. 

— Viskas? — tarė jis, kai Salinatorius nutilo. — Esi tikras, kad 
nepamiršai nė vieno senatoriaus? 

— Vadinasi, ne tik du kandidatai į konsulus, — prabilo Kvin- 
tas. — Trys kandidatai į pretorius ir dešimt į tribūnus. Krasas nori 
nupirkti visą valdžią! 


313 


IMPERIUM 


Ciceronas nebuvo iš mielai demonstruojnčių savo nuostabą, 
tačiau netgi jis tą vakarą neįstengė apsimesti €s3s ramus. 

— Betgi tai visiškas absurdas, — paprieštaravo jis. — Kiek 
kainuoja vienas balsas? 

— Šimtą dvidešimt už konsulą, — atsakė Salinatorius, tarytum 
turguje pardavinėdamas kiaules. — Aštuoniasdešimt už pretorių. 
Penkiasdešimt už tribūną. 

— Vadinasi, nori pasakyti, — tarė Ciceronas susiraukęs, lyg 
būtų įtemptai skaičiavęs, — jog Krasas nusiteikęs sumokėti tris ket- 
virčius milijono tik už tris šimtus balsų tavo sindikate? 

Salinatorius linktelėjo, šį kartą jau gerokai drąsiau, netgi 
džiaugsmingai ir su tam tikru profesiniu išdidumu. 

— Tai pati nuostabiausia rinkimų kampanija iš visų, kurias 
Roma prisimena. 

Ciceronas atsigręžė į Ranunkulą, kuris pro langą stebėjo, kas 
vyksta lauke. 

— Kaip manai, kiek balsų už tokią kainą galėtų nupirkti 
Krasas? 

— Kad pasijustų užtikrintai? — paklausė Ranunkulas, bandy- 
damas įvertinti šį reikalą blaiviai. — Maždaug septynis ar aštuonis 
tūkstančius. 

— Aštuonis tūkstančius? — pakartojo Ciceronas. — Aštuoni 
tūkstančiai jam kainuos dvidešimt milijonų. Ar kada esi ką nors pa- 
našaus girdėjęs? O svarbiausia, kad ne jis pats taiko į valdžią, bet 
deleguoja tokius mulkius kaip Hybrida ir Lentulas Sura. 

Tada jis kreipėsi į Salinatorių. 

— Arjis tau paaiškino tokio savo elgesio motyvus? 

— Ne, senatoriau. Krasas nėra tas žmogus, kuris būtų nusitei- 
kęs atsakinėti į klausimus. 

Kvintas nusikeikė. 

— Ką gi, tuomet jam teks atsakyti į mūsų klausimus, — tarė jis 
ir, norėdamas išlieti savo nusivylimą, dar kartą smogė bandančiam 
atsikelti Za/ytojui į paširdžius, o šis, garsiai suvaitojęs, su dideliu 
trenksmu parkrito ant grindų. 

Kvintas buvo pasiryžęs išmušti iš nelaimingųjų agentų visą 
įmanomą informaciją, o paskui arba nuvesti juos pas Krasą ir pa- 
reikalauti, kad šis atsisakytų savo kėslų, arba nutempti juos į senatą, 
garsiai perskaityti jų prisipažinimus ir pareikalauti atidėti rinkimus. 
Tačiau Ciceronas mąstė blaiviau. Jis rimtu veidu padėkojo Salina- 
toriui už jo atvirumą, pasiūlė Kvintui išgerti taurę vyno ir nurimti, 
o man liepė surinkti mūsų sidabrą. Vėliau, sugrįžus namo, jis įsi- 
taisė savo darbo kambaryje ir ėmė iš vienos rankos į kitą mėtyti 
savo mažąjį odinį kamuoliuką, o Kvintas tuo tarpu niršo, kad buvo 
toks kvailas ir leido abiem agentams visiškai netrukdomiems pasi- 
šalinti, todėl šie dabar greičiausiai nubėgo įspėti Kraso arba sprunka 
iš miesto. 

— Jie nedarys nei vieno, nei kito, — atsakė Ciceronas. — Nu- 
eiti pas Krasą ir papasakoti, kas atsitiko, reikštų pasirašyti sau mirties 
nuosprendį. Krasas tokių inkriminuotų liudininkų nepaliktų gyvų, ir 
jie tai gerai supranta. O bėgdami iš miesto jie susilauktų to paties, 
išskyrus tai, kad Krasas ilgiau užtruktų jų ieškodamas. 

Kamuoliukas be perstojo šokinėjo iš vienos rankos į kitą. 

— Be to, nebuvo jokio nusikaltimo. Papirką net geriausiu at- 
veju per daug sudėtinga įrodyti, juolab kad balsavimas dar nė ne- 
prasidėjęs. Krasas kartu su senatu iš mūsų tik pasijuoktų. Ne, dabar 
geriausia būtų palikti juos ramybėje — juk mes žinome, kur juos 
surasti — ir palaukti rinkimų rezultatų, kad pralaimėjimo atveju 
galėtume jiems pateikti kaltinimą. 

Jis išmetė kamuoliuką aukštyn ir staigiu judesiu jį sugavo. 

— Šiaip ar taip, tu, Kvintai, dėl vieno dalyko buvai teisus. 

— Nejaugi? — piktai paklausė Kvintas. — Miela girdėti tave 
taip kalbant. 

— Kraso veiksmai neturi nieko bendra su jo priešiškumu man. 
Jis neišleistų dvidešimties milijonų vien tam, kad sužlugdytų mano 
viltis. Dvidešimt milijonų jis gali investuoti tik tuo atveju, jeigu jam 

tai gausiai atsipirktų. Kas tai galėtų būti? Šiuo klausimu aš priverstas 
pasiduoti. 

Kurį laiką jis žvelgė tiesiai į sieną. 

— Tironai, tu neblogai sutardavai su jaunuoju Celijum Rufu, 
tiesa? 

Prisiminiau, kaip už jį atlikdavau darbus, nuo kurių jis išsi- 
sukdavo, kaip meluodavau, kad padėčiau jam išvengti nemalonumų, 
taip pat tą dieną, kai pavogė visas mano santaupas ir maldavo ne- 
įskųsti jo Ciceronui. 

— Gana neblogai, senatoriau, — atsakiau jam atsargiai. 

— Nueik rytoj ryte pas jį pasikalbėti. Pasistenk jį pergudrauti. 
Pasidomėk, galbūt iš jo bus galima ką nors išpešti apie tai, ką nu- 
matęs Krasas. Vis dėlto jie dabar gyvena po vienu stogu. Jis turėtų 
ką nors žinoti. | 

Aš iki vėlumos negalėjau sudėti bluosto, mąsčiau apie gautą 
užduotį ir vis labiau nerimavau dėl rytdienos. Ciceronas taip pat 
ilgai neužmigo. Girdėjau jį vaikščiojant po kambarį viršuje. Atro- 
dė, kad jo koncentracijos jėga prasiskverbia kiaurai grindis į mano 
kambarėlį, todėl, nors miegas mane vėliau ir suėmė, miegojau labai 
neramiai. 

Ryte palikau Laurėją vietoj savęs, kad šis padėtų Ciceronui 
susitvarkyti su aibe klientų, o pats išsiruošiau maždaug mylios ke- 
lionei į Kraso namus. Dar ir šiandien, matydamas giedrą dangų, o 
vidurvasariui alsuojant karščiu, saulei dar nepatekėjus, aš pats sau 
sušnabždu: „Rinkimų oras!“ Tokiomis dienomis aš ir vėl pajuntu, 
kaip nuo susijaudinimo ima stipriau plakti širdis. Buvo girdėti, kaip 
forume stuksena plaktukai ir pjaustomos lentos, mat darbininkai 
artėjo prie pabaigos, aplink Kastoro šventyklą statydami pandusus ir 
aptvarus, nes tą dieną turėjo įvykti balsavimas dėl naujojo įstatymo. 
Aš kirtau šventyklos kiemą ir trumpam stabtelėjau prie Juturnos 
fontano atsigerti drungno vandens. Visiškai nenutuokiau, ką reikės 
pasakyti Celijui. Žinojau, kad esu visiškai nevykęs melagis, — visada 
toks buvau, — todėl pamaniau, kad pirmiausia vertėjo pasiklausti 
Ciceroną patarimo, bet buvo jau per vėlu. Užlipau takeliu į Palatiną, 

o atsidūręs priešais Kraso namą paaiškinau durininkui, kad turiu 
svarbią žinią Celijui Rufui. Jis pasiūlė man užeiti vidun ir luktelėti, 
bet aš atsisakiau. Jam nuėjus pakviesti jaunuolio, perėjau į kitą gatvės 
pusę, kad tik niekam nekrisčiau į akis. 

Kraso namas, kaip ir pats jo šeimininkas, aplinkiniams atrodė 
labai kuklus, tačiau aš jau buvau girdėjęs, kad jo išorė yra apgaulinga, 
o patekęs vidun atsiduri ilgame koridoriuje. Durys buvo tamsios, 
žemos ir siauros, bet tvirtos, o iš abiejų jų pusių buvo dveji nedideli 
grotuoti langai. Per apsilupusią šviesia ochra dažytą sieną vijosi 
gebenė. Terakotinis stogas atrodė ne ką naujesnis, o virš grindinio 
išsikišusios aptrupėjusios ir pajuodavusios čerpės priminė eilę nu- 
skeltų dantų. Galėjai pamanyti, kad šiame name gyvena ne itin gud- 
rus bankininkas arba sunkiai dirbantis kaimo žemvaldys, neturintis 
laiko pasirūpinti savo namo būkle. Manau, Krasas šitaip norėjo pa- 
demonstruoti, kad yra toks turtingas, jog gali nesirūpinti išvaizda, 
tačiau gatvėje, kurioje gyveno milijonieriai, tai tik dar labiau traukė 
akį ir atrodantį labai neskoningai. Juodos mažos durys, zujant lan- 
kytojams, be perstojo atsidarinėjo ir užsidarinėjo, leisdamos užmesti 
akį į šurmulį viduje; visa tai man priminė zvimbiantį vapsvų lizdą, 
iš išorės atrodo kaip nedidelė landa. Nė vieno iš svečių nepažinau, 
išskyrus išeinantį iš namo Julijų Cezarį. Jis praėjo visiškai netoli 
nuo manęs ir nutolo forumo link, lydimas savo metraštininko, ku- 
ris nešėsi dėklą su dokumentais. Netrukus durys vėl atsidarė, ir ant 
slenksčio pasirodė Celijus. Jis stabtelėjo, prisidengė delnu nuo saulės 
akis ir tuojau pat leidosi per gatvę pas mane. Aš iškart supratau, kad 
jis ir vėl praleido bemiegę naktį, todėl neatrodė esąs patenkintas tuo, 
kad jį pažadino. Jo smakrą dengė tankūs šeriai, o iš burnos vis lindo 
liežuvis, kuris, kaip atrodė, Celijui buvo toks bjaurus, kad šis norėjo 
jį išspjauti. Jis atsargiai prisiartino prie manęs ir paklausė, ko, vardan 
dievų, aš čia atsibeldęs, o man neliko nieko kito, kaip tik suveblenti, 
kad atėjau pasiskolinti šiek tiek pinigų. 

Jis dėbtelėjo į mane, negalėdamas patikėti savo ausimis. 

— Kam? 

— Mergina... — bejėgiškai atsakiau prisiminęs, kad taip visada 
sakydavęs Celijus, kai tik jam prisireikdavo pinigų, o aš neturėjau 
tiek nuovokos, kad sugalvočiau kokią kitą versiją. 

Pabandžiau nusitempti jį kiek toliau nuo namo, kad kartais iš- 
ėjęs Krasas mūsų nepastebėtų. Deja, Celijus tik atstūmė mano ranką 
ir, atsistojęs nutekamajame griovelyje, ėmė svyruoti. 

— Mergina? — pakartojo jis. — Tau? 

Tai taręs, jis įsileido kvatoti, tačiau nuo to jam, matyt, suskaudo 
galvą, todėl jis nutilo ir pirštais suspaudė smilkinius. 

— Jei tik aš jų turėčiau, mielai tau, Tironai, duočiau. Man būtų 
be galo miela tave pamatyti su kuo nors kitu, tik ne su Ciceronu. 
Tačiau to niekada nebus. Deja, tokiems kaip tu merginos nerūpi. 
"Vargšas Tironai, tu nepanašus nė į vieną iš mano kada nors sutiktų 
Žmonių. 

Jis pervėrė mane savo skvarbiu žvilgsniu. 

— Ko tau iš tikrųjų reikia? 

Iš jo burnos dvelktelėjo išsivadėjusio vyno Išžgas: ir aš ne- 
jučiom krūptelėjau, o jis pamanė, kad tai yra ženklas, jog nenoriu 
sakyti tiesos. 

— Tu meluoji, — pareiškė jis, ir jo šeriuotu veidu pamažu 
nuslinko pašaipi šypsena. — Tai Ciceronas bus tave siuntęs kažką 
iššniukštinėti. 

Aš maldavau paėjėti į šalį, toliau nuo namo, ir jis šįsyk nu- 
sileido. Tačiau eiti jam, matyt, buvo per sunku. Jam vėl sustojus ir 
pakėlus pirštą, pamačiau, koks išblyškęs jo veidas. Staiga Celijaus 
akys išvirto, jį ėmė tąsyti traukuliai, o po akimirkos iš gailiai sudeja- 
vusio vaikino gerklės išsiveržė tiek daug vėmalų, kad aš nejučiomis 
prisminiau kambarinę, pro viršutinį langą pilančią gatvėn pamaz- 
gas. (Dabar man belieka tik nusijuoti, kad po šešiasdešimties metų 
prisimenu tokias nereikšmingas detales.) Vis dėlto jam tai išėjo tik 
į naudą, nes veidas ėmė atgauti pirmykštę spalvą. Galop Celijus ma- 
nęs pasiteiravo, kokiu reikalu Ciceronas mane siuntęs. 

— O kaip tu pats manai? — paklausiau jo kiek nekantrauda- 
mas. 

— Norėčiau, Tironai, tau padėti, — tarė jis, atgalia ranka šluos- 
tydamasis lūpas. — Tu pats Žinai — jei galėčiau, tikrai padėčiau. 
Gyvenimas pas Krasą gerokai sunkesnis negu pas Ciceroną. Plikis 
yra pats baisiausias tipas, baisesnis netgi už mano tėvą. Jis mane visą 
dieną moko sąskaitybos — nieko kvailesnio, išskyrus komercinę tei- 
sę, kuri manęs vos nepribaigė praeitą mėnesį, dar neišrasta. O prie 
politikos, man keliančios tik juoką, jis stengiasi manęs neprileisti nė 
iš tolo. | 

Aš uždaviau jam dar keletą klausimų, pavyzdžiui, apie Cezario 
apsilankymą šį rytą, bet netrukus įsitikinau, kad jis apie Kraso planus 
tikrai nieko nežino. (Be abejo, galėjo ir meluoti, tačiau turint omenyje 
jo įgimtą plepumą, toks įtarimas atrodo labai abejotinas.) Kai aš pa- 
dėkojęs apsisukau eiti, Celijus sulaikė mane už alkūnės. 

— Ciceronui turėtų būti labai riesta, jei jis kreipėsi į mane pa- 
galbos, — tarė visiškai rimtu, jam nebūdingu veidu. — Pasakyk jam, 
kad man dėl to labai liūdna. Jis vertas dvylikos tokių kaip Krasas ir 
mano tėvas draugėn sudėjus. 


Aš nebesitikėjau greitai pasimatyti su Celijumi ir visiškai 
išmečiau jį iš galvos, nes tądien laukė balsavimas dėl papirkas 
draudžiančio įstatymo. Ciceronas labai energingai sukiojosi tarp 
daugelio forume susirinkusių giminių, eidamas kartu su savo palyda 
nuo vienų prie kitų ir aiškindamas apie Figulo siūlomo įstatymo 
projekto naudą. Jis ypač nudžiugo išvydęs vėliavą, ant kurios buvo 
užrašyta VENTURIJA, ir po ja besibūriuojančius Artimosios Ga- 
lijos gyventojus, kurie atsiliepė į jo raginimą ir pirmą kartą atvyko 
balsuoti. Senatorius pasikalbėjo su jais apie tai, kodėl taip svarbu 
uždrausti balsų pirkimą, o vėliau, kai nusigręžė nuo jų eiti, jo akyse 
pastebėjau ašaras. 

— Vargšai žmonės, — sumurmėjo Ciceronas, — atėjo tokį ilgą 
kelią, o Kraso pinigai gali viską paversti niekais. Jeigu tik pavyktų 
priimti įstatymą, gaučiau į rankas ginklą, prieš kurį šis niekšas ne- 


atsilaikytų. 

Buvau susidaręs įspūdį, kad jo agitacija duos vaisių ir /ex Figula 
bus priimtas, nes dauguma vis dėlto nebuvo papirkta. Tačiau, nors 
įstatymo projektas yra teisingas ir protingas, tai dar nereiškia, kad 
jis bus priimtas — mano patirtis liudijo veikiau priešingai. Po pietų 
tiesiai priešais rostrą išėjo populistų tribūnas Mucijus Orestinas, 
— turėtumėte jį prisiminti, nes prieš kurį laiką jis buvo kaltinamas 
plėšikavimu ir Ciceronas jį gynė teisme, — ir pareiškė, kad siūlomas 
įstatymas yra aristokratų sąmokslas nukreiptas prieš plebėjus. Jis 
ypač išskyrė Ciceroną, tvirtindamas, esą „šis žmogus neturi teisės 
tapti konsulu“, — jis taip ir pasakė, — nes dedasi esąs liaudies drau- 
gas, o iš tikrųjų dėl jos nedaro nieko, jeigu jam pačiam iš to nėra 
jokios naudos. Tai išgirdę, vieni ėmė švilpti ir juoktis iš Mucijaus, o 
kiti — greičiausiai tie, kurie buvo įpratę pardavinėti savo balsus ir 
neketino liautis, — jam entuziastingai pritarė. 

Ciceronas to nebegalėjo pakęsti. Vos tik prieš metus jo pastan- 
gomis Mucijui pavyko išvengti bausmės, o dabar ši žvilganti žiurkė 
sprunka iš skęstančio laivo; tai galėjo reikšti ne ką kita, kaip tik neiš- 
vengiamą laivo katastrofą. Senatorius raudonu nuo karščio ir pykčio 
veidu prasiskynė kelią iki šventyklos laiptų ir pareikalavo, kad jam 
būtų leista atsakyti į kaltinimą. 

— Kas moka už /av0 balsą, Mucijau? — sušuko jis, bet Mucijus 
apsimetė neišgirdęs. 

Buvusi aplinkui mus minia rodė į Ciceroną, stūmė jį pirmyn 
ir reikalavo, kad tribūnas leistų jam kalbėti, tačiau Mucijus šito ma- 
žiausiai norėjo. Be to, jis buvo pasiryžęs užkirsti kelią balsavimui, 
kuris galėjo būti lemtingas. Iškėlęs ranką, jis iškilmingai pareiškė 
vetuojąs įstatymo projektą; akimirksniu kilo baisi erzelynė, kai kurie 
priešingų stovyklų atstovai į darbą paleido netgi kumščius, o /ex Fi- 
gula nebuvo priimtas. Netrukus atsistojo Fugulas ir pareiškė, kad jis 
rytoj kviečia senatą pasitarimui. 

„ Ciceronui tai buvo iš tiesų sunkus metas, todėl mums sugrįžus į 
namus ir visą senatoriaus šalininkų minią palikus gatvėje išsigandau, 
kad jį ir vėl, kaip edilų rinkimų išvakarėse, gali ištikti kolapsas. Jis 
pirmą kartą buvo taip pavargęs, kad nebeturėjo jėgų žaisti su Tulija. 

Netgi tada, kai iš viršaus su mažuoju Marku ant rankų nusileidusi 
Terencija parodė, kaip jų kūdikis neprilaikomas sugeba nusvirdu- 
liuoti porą žingsnių, jis nepaėmė jo ir neišmetė aukštyn, kaip buvo 
įpratęs, bet tik paplekšnojo jam per skruostą ir švelniai žnybtelėjo 
ausį, o paskui nuėjo tiesiai į darbo kambarį, kur ant slenksčio tiesiog 
sustingo iš nuostabos: prie jo stalo sėdėjo ne kas kitas, kaip Celijus 
Rufas. 

Laurėjas, kuris tuo metu laukė šeimininko stovėdamas darbo 
kambaryje prie pat durų, atsiprašė jo ir paaiškino, kad Celijui būtų 
liepęs, kaip ir visiems, laukti tabulinume, tačiau šis atkakliai tvirtino 
atvykęs čia labai konfidencialiu reikalu, todėl nenorįs, kad jį kas nors 
pastebėtų. 

— Viskas gerai, Laurėjau. Aš visada džiaugiuosi matydamas 
jaunąjį Celijų. Nors, tiesą sakant, bijau, — pridūrė jis, spausdamas 
Celijui ranką, — kad po tokios ilgos ir varginančios dienos būsiu tau 
nuobodus pašnekovas. | 

— Ką gi, — kreivai šypsodamasis prabilo Celijus, — galbūt 
mano naujienos pakels ūpą. 

— Mirė Krasas? 

— Priešingai, — nusijuokė Celijus, — jis labai gyvas ir šįvakar, 
savo triumfo išvakarėse, kviečia didelį susirinkimą. 

— Nejaugi? — pasitikslino Ciceronas. Išgirdęs šį ne itin reikš- 
mingą gandą, jis ėmė pamažu atsigauti tarytum lietaus palaistyta 
apvytusi gėlė. 

— Katilina, Hybrida, Cezaris. Apie kitus nežinau, bet man 
išeinant buvo statomi krėslai. Visa tai sužinojau iš vieno Kraso raš- 
tininko, kuris tuo metu, kai buvo ruošiamasi balsavimui, bėgiojo po 
visą miestą, dalydamas kvietimus. 

— Puiku, puiku, — murmėjo Ciceronas. — Ko tik aš neati- 
duočiau už galimybę priglausti nors vieną ausį prie rakto skylutės! 

— Tai visiškai įmanoma, — tuojau pat atsakė Celijus. — Susi- 
rinkimas įvyks menėje, kur vyksta visi dalykiniai Kraso susitikimai. 
Dažniausiai — tik ne šįvakar, kaip pasakojo mano informatorius, — 
juose Kraso pageidavimu dalyvauja ir jo metraštininkas, kuris užra- 

šinėja kalbas, tiesa, niekam apie tai nežinant. Tam tikslui yra įrengta 
nedidelė patalpa klausymuisi. Paprasčiausia kabina, užmaskuota 
dekoratyviniu gobelenu. Jis pats, aiškindamas apie tai, koks turi būti 
rimtas politikas, man ją parodė. 

— Vadinasi, nori man pasakyti, kad Krasas slapta klausosi sav0 
pokalbių? — nustebęs paklausė Ciceronas. — Kokia prasmė valsty- 
bės veikėjui taip elgtis? 

— „Žmogus, manantis, kad pokalbyje niekas daugiau nedaly- 
vauja, gali lengvai ir neapgalvotai ką nors pažadėti — tai jo paties 
žodžiai. 

— Tai tu manai, kad galėtumei ten pasislėpti ir užrašinėti, kas 
bus kalbama? 

— Ne aš, — nusišaipė Celijus. — Aš ne metraštininkas. Tam 
reikalui labiausiai tinka šioje srityje neprilygstamas Tironas, — pa- 
aiškino jis, tapšnodamas man per petį. 


Norėčiau pasigirti, kad labai entuziastingai priėmiau šią savi- 
žudišką užduotį, tačiau tai būtų netiesa. Priešingai, aš į Celijaus pla- 
ną atsakiau įvairiausiais praktiniais klausimais. Kaip aš nepastebėtas 
pateksiu į Kraso namus? Kaip iš ten išeisiu? Kaip, sėdėdamas už šir- 
mos ir girdėdamas tik klegesį, atskirsiu, kuris iš pasitarimo dalyvių 
kalba? Deja, Celijus atsakė į visus mano klausimus. Svarbiausia, kad 
aš buvau ne juokais išsigandęs. 

— O ką, jeigu mane sučiups? — ėmiau prieštarauti Ciceronui, 
galiausiai prisipažindamas, kas man labiausiai nedavė ramybės. — O 
jeigu kankins? Negaliu pažadėti, kad būsiu toks tvirtas ir tavęs ne- 
išduosiu. 

— Ciceronas gali paprasčiausiai išsiginti, kad jis nieko ne- 
žinojo apie tavo poelgį, — paaiškino Celijus, bet jo žodžiai manęs 
nepaguodė. — Be to, visi žino, kad parodymai, išgauti kankinant, 
nepatikimi. 

— Jaučiu, kad aš tuojau apalpsiu, — bandžiau pajuokauti. 

— Nurimk, Tironai, — prabilo Ciceronas, kuris kuo toliau, tuo 
labiau žavėjosi šiuo sumanymu. — Atsimink, nebus jokio kankini- 
mo, jokio teismo. Aš tuo pasirūpinsiu. Jei tave aptiktų, pasirūpinčiau 
tavo išvadavimu ir sumokėčiau bet kokią kainą, kad tik niekas tavęs 
nė pirštu nepaliestų. 

Jis abiem delnais suėmė mano ranką ir pažiūrėjo tiesiai man į 
akis. 

— Tu man esi ne tiek vergas, kiek antrasis mano brolis, Tiro- 
nai, ir tokiu man tapai dar prieš daugelį metų, kai Atėnuose kartu 
studijavome filosofiją — ar prsimeni tuos laikus? Aš jau ne kartą 
norėjau aptarti su tavimi klausimą dėl tavo laisvės, tačiau vis atsi- 
rasdavo naujų rūpesčių, kurie užgoždavo visa kita. Todėl, kartu su 
mumis esant Celijui kaip mano liudytojui, noriu pasakyti, kad žadu 
tau suteikti laisvę. Taip, ir tavo išsvajotą paprasto Žmogaus gyvenimą 
kaime. Aš regiu tą dieną, kai atvyksiu į tavo ūkį, atsisėsime kartu 
sode ir, stebėdami tolumoje besileidžiančią saulę, pilkšvą alyvmedžių 
giraitę arba vynmedžius, prisiminsime kadaise drauge patirtus nuo- 
tykius. 

Jis paleido mano ranką, o kaimiška idilija dar kurį laiką tvyrojo 
vakaro prieblandoje, kol galiausiai ištirpo ore. 

— O dabar įsidėmėk, — žvaliai tarė jis. — Šis mano pasiūly- 
mas yra besąlygiškas ir niekuo nesusijęs su šia misija. Noriu, kad tu 
suprastum, jog jau daugel kartų nusipelnei laisvės. Aš niekuomet 
nesiųsčiau tavęs į pavojų. Tu pats žinai, kokioje nepavydėtinoje si- 
tuacijoje esu atsidūręs. Daryk taip, kaip tau atrodo geriau. 

Būtent tai jis pasakė aną vakarą — jo žodžių aš nepamiršau iki 
šiol. 


XVII 


Susirinkimas buvo numatytas temstant, o tai reiškė, kad lai- 
ko buvo likę visiškai nedaug. Saulei leidžiantis anapus Eskvilinos 
briaunos, antrąkart tą pačią dieną kopdamas Palatino kalvos šlaitu 
aukštyn, negalėjau atsikratyti įkyrios minties, kad einu tiesiai į spąs- 
tus. Iš kur galėjau žinoti, — tas pats galiojo ir Ciceronui, — kad 
Celijus dabar nėra ištikimas Krasui? Tiesa, argi žodis „ištikimybė“ 
nėra absurdiškas, kalbant apie besikeičiančius mano jaunojo kom- 
paniono užgaidas ir įnorius? Tačiau jau nebegalėjau nieko pakeisti. 
Celijus vedė mane siauru takeliu už Kraso namo. Praskleidęs tankią 
gebenės šakų uždangą, jis man parodė žemas, geležimi kaustytas du- 
ris, kurios atrodė jau senokai nebedarinėjamos. Tačiau užteko mano 
vedliui jas staiga stumtelėti petimi, ir durys tyliai atsidarė, o mes 
paskubomis įsmukome į tuščią sandėliuką. 

Kraso, kaip ir Katilinos, namas buvo jau labai senas, todėl jo 
šeimininkai per daugelį amžių vis ką nors pristatydavo — nieko 
nuostabaus, kad eidamas vingiuotu koridoriumi netrukus pamečiau 
kelią. Krasas garsėjo kaip laikantis daug sumanių vergų, o jis juos 
prireikus išnuomodavo, tad nepastebėtiems pasiekti kelionės tikslą 
atrodė neįmanoma. Romoje studijuodamas teisę, Celijus vieną da- 
lyką buvo tikrai gerai išmokęs — kaip nepastebėtam pareiti ir išeiti. 
Mes kirtome vidinį kiemą, bet pastebėję į mus artėjančią tarnaitę 
pasislėpėme prieškambaryje, o paskui įžengėme į didelį tuščią kam- 
barį, kurio sienas dengė gražiausi Babilonijos ir Korinto gobelenai. 
Pačiame kambario centre puslankiu stovėjo maždaug dvidešimt 


paauksuotų krėslų, o aplink buvo pristatyta aibė uždegtų žibintų ir 

kandeliabrų. Celijus akimoju stvėrė vieną žibintą, greitu žingsniu 
perėjo per menę ir kilstelėjo sunkaus vilnonio audeklo, vaizduojančio 
Dianą, ietimi nudobiančią elnią, kraštą. Už jo pamačiau nišą, kurioje 
būtų tilpusi statula, pakankamai aukštą ir gilią, kad joje išsitektų ir 
žmogus, o jos viršuje buvo pritvirtintas kablys žibintui pakabinti. 
Išgirdęs artėjančius vyrų balsus, vikriai šmurkštelėjau vidun. Celijus 
pridėjo sau prie lūpų pirštą, mirktelėjo ir atsargiai nuleido uždangą. 
Pasigirdo skubiai tolstantys žingsniai, ir aš likau vienui vienas. 

Iš pradžių buvo tamsu nors į akį durk, tačiau tolydžio apsi- 
pratau su man už peties kabojusio alyvinio žibinto spingsule. Atsi- 
sukęs į nišą maskuojantį gobeleną, jame pastebėjau mažas skylutes 
stebėjimui, kurios tankiame audinyje buvo taip pradurtos, kad leido 
matyti visą menės vaizdą. Tuojau pat pasigirdo žingsniai, visą vaizdą 
staiga užstojo plikas, rausvas ir raukšlėtas kažkieno pakaušis ir tie- 
siog čia pat sugriaudė Kraso balas, — taip garsiai, kad aš, apimtas 
baimės, kone puoliau bėgti, — visus svečius draugiškai kviečiantis 
sekti paskui jį. Pagaliau jis nuėjo į vidurį, 6 jam įkandin prie krėslų 
nusekė ir susirinkimo dalyviai: lankstusis Katilina, Hybrida išpurtu- 
siu girtuoklio veidu, elegantiškasis dabita Cezaris, nepriekaištingasis 
Lentulas Sura, dienos didvyris Mucijus ir pora visiems gerai žinomų 
papirkomis užsiimančių vyrukų — juos, kaip ir keletą kitų į tribū- 
nus nusitaikiusių senatorių, atpažinau iš karto. Jie visi atrodė geros 
nuotaikos, linksmai juokavo, todėl Krasas, norėdamas atkreipti visų 
susirinkusiųjų dėmesį, suplojo rankomis. 

— Garbingieji, — prabilo jis, stovėdamas tiesiai priešais juos, o 
man atsukęs nugarą, — dėkoju jums, kad atvykote. Turime daug ką 
aptarti, o laiko liko nebedaug. Pirmoji darbotvarkės tema — Egip- 
tas. Cezari? 

Krasui atsisėdus į savo vietą, atsistojo Cezaris. Jis krestelėjo gal- 
vą, atmesdamas atgal ant akių užkritusią retų plaukų sruogą, kurią 
paskui smiliumi užsikišo sau už ausies. Labai atsargiai, stengdamasis 
neišsiduoti, atsiverčiau savo užrašus, išsiėmiau rašomąją lazdelę ir, 
Cezariui prabilus jam vienam būdingu šaižiu balsu, ėmiau rašyti. 

Prašyčiau atleisti man, kad dabar trumpam nukrypsiu nuo 
temos, nekukliai pasigirdamas savo nuostabiu stenografavimo išra- 
dimu. Žinau, kad beveik prieš keturis amžius iki manęs Ksenofonas 
jau buvo sugalvojęs kažką panašaus, tačiau tai buvo daugiau asme- 
ninio pobūdžio pagalbinė priemonė rašant negu tikra stenografija, 
be to, ji tiko tik graikų kalbai, tuo tarpu naudojantis mano metodu 
visą lotynų kalbą su jos plačiu žodynu ir gramatika galima suvesti į 
keturis tūkstančius simbolių. Dar vienas šios sistemos privalumas 
— kad ją gali perprasti bet kuris mokinys, žinoma, jei jis pats to nori; 
teoriškai stenografuoti galėtų netgi moteris. 

Visi, kurie yra susipažinę su stenografija, gerai žino, kad viena 
iš didžiausių blogybių rašant yra drebantys pirštai. Jei stenografuo- 
tojas nerimauja, jo pirštai būna ne ką vikresni už Lukanijos dešreles, 
todėl aš baiminausi, kad nervindamasis nesugebėsiu greitai rašyti. 
Tačiau vos tik pradėjęs rašyti keistai nusiraminau. Neturėjau nė aki- 
mirkos stabtelėti ir pasitikrinti, ką buvau užrašęs. Girdėjau žodžius, 
kurių reikšmės nesupratau, — Egiptas, kolonistai, valstybinė žemė, 
vietininkai, — tačiau man nieko daugiau nereikėjo, tik viską užrašy- 
ti. Tiesą sakant, blogiausia buvo karštis; šiame kambarėlyje jaučiausi 
lyg krosnyje; prakaito lašai varvėjo man į akis, o slidi lazdelė nuolat 
slydo iš drėgnų pirštų. Vieną kartą, dirstelėjęs pro skylutę, norė- 
damas pamatyti, kas kalba, labai aiškiai supratau, kaip smarkiai aš 
rizikuoju. Tą akimirką pasijutau visiškai pažeidžiamas, juolab kad 
atrodė, jog susirinkusieji gan dažnai dirsčioja tiesiai į mane. Mano 
slėptuvę dengusiame audinyje pavaizduota scena labai sužavėjo 
Katiliną, todėl blogiausia manęs laukė po to, kai Krasas paskelbė 
susirinkimo pabaigą. 

— Kai susitiksime kitą kartą, — tarė jis, — visų mūsų ir pačios 
Romos likimas bus galutinai nulemtas. 

Nutilus plojimams, Katilina atsistojo ir žengė tiesiai prie mano 
slėptuvės. Išsigandęs prisiplojau prie sienos, o jis tuo metu kilstelėjo 
ranką ir perbraukė ja per gobeleną — jam tereikėjo ištiesti ranką 

per visą jos ilgį ir būtų pasiekęs mano prakaituotą veidą. Šis vaizdas, 
kurį tuomet stebėjau tiesiai sau prieš akis, dar ir šiandien persekioja 
sapnuose ir priverčia pabusti iš miego. Tačiau jis norėjo tik pasakyti 
Krasui komplimentą, todėl po trumpo pokalbio — kur jis šį gobele- 
ną įsigijęs ir kiek šis kainavęs — abu vyrai pasišalino. 

Aš dar gana ilgai kiūtojau, o kai pagaliau išdrįsau iškišti iš savo 
slėptuvės galvą, įsitikinau, kad menėje nėra nė gyvos dvasios. Įvykusį 
susirinkimą liudijo tik išstumdyti krėslai. Reikėjo valios pastangų 
neišeiti iš savo nišos ir nepulti prie durų, tačiau mes buvome susitarę, 
kad aš lauksiu Celijaus. Šiaip ne taip prisiverčiau įlįsti atgal, nugara 
atsirėmiau į sieną, rankomis apsivijau kelius ir ėmiau klausytis. Neži- 
nojau, nei kiek laiko užtruko susirinkimas, išskyrus tai, kad jis tęsėsi 
pakankamai ilgai, nes prirašiau visas keturias knygeles, kurias buvau 
pasiėmęs su savimi, nei kiek laiko aš čia sėdėjau. Galimas dalykas, 
kad buvau netgi užmigęs, nes sugrįžus Celijui buvo užgesusios visos 
lempos ir žvakės, taip pat ir mano. Jam atitraukus gobeleno kraštą, 
aš stryktelėjau. Netardamas nė žodžio, jis ištiesė ranką, norėdamas 
padėti man išlįsti, ir netrukus per miegančius rūmus abu nusėlinome 
prie sandėliuko. Tik atsidūręs ant tako, vedančio per vidinį kiemą, aš 
išdrįsau pašnibždomis padėkoti. 

— Nėr už ką, — taip pat pašnibždomis atsiliepė Celijus. 

Mėnulio šviesoje pastebėjau, kaip žybtelėjo jo akys, kai jis tuo- 
jau pat pridūrė: 

— Džiaugiuosi. 

Aš žinojau, kad jis nesipuikuoja — šį kartą kvailelis sakė tiesą. 


Namo grįžau gerokai po vidurnakčio. Visi jau miegojo, tačiau 
valgomajame manęs laukė Ciceronas. Iš besimėtančių ant lovos 
knygų supratau, kad jis čia pralaukė keletą valandų. Vos tik jis mane 
išvydo, nedelsdamas pašoko ant kojų. 

— Viskas gerai? — paklausė. 

Man linktelėjus, jis įgnybo į žandą ir pareiškė, kad esu narsiau- 

sias ir protingiausias iš visų kada nors gyvenusių metraštininkų. Pas- 
kui išsitraukiau iš kišenės savo užrašus, o jis ištiesė ranką ir, paėmęs 
vieną knygutę, ją tuojau pat atsivertė. 

— Na, žinoma, juk čia tik tavo prakeikti hieroglifai, — tarė jis 
mirktelėdamas. — Ateik, sėskis prie stalo, aš atnešiu tau vyno, ir tada 
galėsi viską papasakoti. Ar norėtum ko nors valgyti? 

Jis apsidairė; tiesą sakant, tarno vaidmuo jam nelabai tiko. 

Netrukus aš jau sėdėjau priešais Ciceroną, ant stalo stovėjo 
nepaliesta vyno taurė, kurią jis buvo atnešęs kartu su obuoliu, ir lyg 
mokinys, paprašytas atsakinėti, skaičiau savo užrašus. 

Aš nebeturiu šių vaškinių lentelių, tačiau Ciceronas tarp savo 
slapčiausių dokumentų išsaugojo ir mano paties perrašytas jų kopi- 
jas, todėl dabar žiūriu į jas ir nė kiek nesistebiu, kad tąsyk negalėjau 
normaliai sekti diskusijos. Savaime suprantama, konspiratoriai buvo 
ne kartą prieš tai susitikę ir daug ką aptarę, todėl tą vakarą jie vienas 
kitą suprato kur kas geriau negu aš juos. Susitikimo metu jie daug 
kalbėjo apie įstatymų leidybą, įstatymų pataisas ir pareigų pasidali- 
jimą. Tik nemanykite, kad aš paprasčiausiai skaičiau tai, ką buvau 
užsirašęs, ir viskas iškart buvo aišku. Mes keletą valandų praleidome 
aiškindamiesi, ką reiškia viena ar kita nesuprantama pastaba, kol 
galiausiai priešais akis turėjome aiškų tekstą. Ciceronas dažnai šūk- 
telėdavo „Gudrūs velniai! Tikri velniai!“, atsistodavo ir, pasiblaškęs 
po kambarį, vėl sugrįždavo prie stalo. Trumpai tariant, paaiškėjo, kad 
sąmokslas, kurį Cezaris ir Krasas rezgė daug mėnesių, buvo padaly- 
tas į keturis etapus. Pirma, jie rengėsi perimti respublikos valdymą, 
tai yra užimti svarbiausius postus, todėl buvo nusitaikę ne tik į abi 
konsulų vietas, bet ir į visas dešimt vietų tribūnate bei į dvi preto- 
rių vietas. Romėnų papirkinėjimu užsiimantys agentai informavo, 
kad rinkimų rezultatai yra daugmaž aiškūs, o Cicerono šalininkų 
gretos kasdien vis labiau retėja. Antrajame etape gruodžio mėnesį 
tribūnai turėjo pateikti naują Žemės reformos įstatymą, pagal kurį 
visuomeninės paskirties žemė, ypač derlingos Kampanijos lygumos, 
būtų nedelsiant išdalyta penkiems tūkstančiams miesto plebėjų. 
Trečiajame etape kovo mėnesį būtų išrinkti dešimt Krasui ir Ceza- 

riui pavaldžių vietininkų, kurie turėtų neribotas galias pardavinėti 
užkariautas žemes, o už gautus pinigus masiškai supirkinėti sklypus 
pačioje Italijoje ir taip užtikrinti, kad reforma įgautų vis platesnį 
mastą. Baigiamajame etape ateinančių metų vasarą lauktų Egipto 
užkariavimas, o jo dingstimi taptų ginčijamas vieno iš mirusių Pto- 
lemėjų dinastijos karalių septyniolikos metų senumo testamentas, 
kuriuo jis, kaip spėjama, visą savo šalį pavedė Romai; visos iš to 
gautos pajamos vėlgi atitektų vietininkams, kurie toliau supirkinėtų 
žemę Italijoje. 

— O, dievai, juk tai ne kas kita kaip perversmas, kuris bus įvyk- 
dytas, prisidengiant žemės reformos įstatymu! — sušuko Ciceronas, 
kai mes galų gale baigėme skaityti mano užrašus. — Juk šalį iš tik- 
rųjų valdys dešimt vietininkų, kuriems vadovaus Krasas su Cezariu, 
o konsulai ir visi kiti magistratai bus tuščia vieta. O jų įtaką šalyje 
nuolat stiprins pajamos, gaunamos iš užgrobtų teritorijų. 

Jis vėl atsisėdo, sukryžiavo rankas, nuleido galvą ir, įrėmęs 
smakrą krūtinėn, kurį laiką nepratarė nė žodžio. 

Po viso to, ką man teko išgyventi, buvau visiškai išsekęs ir norė- 
jau tik vieno — išsimiegoti. Tačiau tuo metu į kambarį ėmė skverbtis 
pirmieji vasaros saulės spinduliai, kurie priminė, kad dirbome kiaurą 
naktį ir aušta rinkimų išvakarės. Nuskambėjo pirmosios rytinio cho- 
ro trelės, o netrukus išgirdome girgždant laiptus. Jais leidosi Teren- 
cija, vilkinti naktiniais marškiniais, palaidais, susivėlusiais plaukais, 
užmiegotu veidu, smulkius pečius apsigobusi skara. Aš pagarbiai 
atsistojau ir sutrikęs nukreipiau žvilgsnį į šalį. 

— Ciceronai! — šūktelėjo ji, ; mane išvis nekreipdama dėme- 
sio. — Ką tu čia, po galais, tokiu metu veiki? 

Jis pakėlė akis į Terenciją ir pavargusiu balsu paaiškino, kas 
įvyko. Ji labai gerai orientavosi politikoje ir piniginiuose reikaluose, 
todėl turėdama tokį charakterį greičiausiai būtų nemažai pasiekusi, 
jeigu nebūtų gimusi moterimi. Išgirdusi Cicerono pasakojimą, ji 
labai pasipiktino, nes visa savo esybe buvo aristokratė, o užuomina 
apie valstybinės žemės nusavinimą ir išdalijimą plebėjams jai reiškė 


ne ką kitą kaip Romos žlugimo pradžią. 

— Tu privalai kovoti, kad to neįvyktų, — paragino ji Cicero- 
ną. — Taip laimėtum ir rinkimus. Tave palaikytų visi dori piliečiai. 

— Oho, tu taip manai? — Ciceronas pakėlė nuo stalo vieną iš 
mano užrašų knygelių. — Atvira opozicija man skaudžiai atsilieptų. 
Didžiulė senatorių frakcija — pusė iš jų nusiteikę patriotiškai, o kita 
pusė yra paprasčiausi grobuonys, — visada puoselėjo planus užka- 
riauti Egiptą. O šūkiai gatvėse „Žemę — visiems!“, atrodo, jau iš 
anksto skelbia Katilinos ir Hybridos pergalę. Padėtis be išeities. 

Neatitraukdamas akių nuo susirinkimo protokolo, Ciceronas 
vangiai pajudino galvą, lyg būtų aktorius, liūdna veido išraiška ste- 
bintis savo talentingo konkurento pasirodymą. 

— Tai iš tikrųjų ne eilinis planas, o tikro politinio genijaus 
smūgis. Jo autorius gali būti tik Cezaris. O kai dėl Kraso, tai jis, 
išleidęs vos dvidešimt milijonų, gali tapti didesnės dalies Italijos ir 
viso Egipto valdovu. Manau, net ir tu turėtum pripažinti, kad tai 
nebloga investicija. 

— Bet tu privalai kažką daryti, — Terencija atkakliai laikėsi 
savo. — Negali leisti, kad taip atsitiktų. 

— Ir ką gi tu man patartum daryti? 

— Taip kalba tasai, kuris laikomas protingiausiu žmogumi Ro- 
moje? — susierzinusi paklausė ji. — Nejaugi tau dar neaišku? Šįryt 
nueik į senatą ir demaskuok jų užmačias! Įskųsk juos! 

— Tavo taktika, Terencija, tiesiog nuostabi, — atšovė jis sar- 
kazmo kupinu balsu. (Tapęs jų ginčo stebėtoju, jaučiausi vis kvai- 
liau.) — Vadinasi, turiu paviešinti rengiamą įstatymo projektą, kurio 
visi nekantraudami laukia, ir tuo pat metu jį pasmerkti. Tu negirdi, 
ką aš tau sakau: šis įstatymas naudingiausias 2220 šalininkams. 

— Tuomet neturi ko daugiau kaltinti, tik save patį, kad esi pri- 
klausomas nuo tokių prasčiokų! Tai tavo demagogijos problema, Ci- 
ceronai. Tu manai, kad gali kontroliuoti minią, bet minia tave praris. 
Nejaugi tu iš tiesų tiki, kad viešuose aukcionuose, kur prekiaujama 
principais, gali įveikti Krasą ir Katiliną? 

Ciceronas susierzinęs kažką suniurnėjo; pastebėjau, kad jis su 
jos nuomone nesutiko. 

— Nagi, atsakyk man, — Terencija nesiliovė jį erzinusi, — jei- 
gu šis, kaip tu sakai, „neeilinis planas“, o mano manymu, „nusikals- 
tamas sumanymas“, yra toks populiarus tautoje, tai kodėl jie susi- 
tikinėja naktimis? Kodėl neina į viešumą? 

— Todėl, mano brangioji Terencija, kad aristokratai mąsto taip 
pat, kaip ir tu. Jie niekada tam nepritartų. Pirmiausia bus išdalyti 
didžiausi valstybinės žemės sklypai, o tada ateis eilė jų asmeninėms 
valdoms. Kiekvieną kartą, kai Cezaris ir Krasas kažką aprūpina 
žeme, jie įsigyja naują šalininką. O kai patricijai nebeteks Žemės, jie 
bus galutinai sužlugdyti. Be to, kaip, tavo manymu, reaguotų Katulas 
su Hortenzijumi, jeigu jiems imtų įsakinėti tautos išrinkta dešimties 
žmonių grupė? Tautos! Jiems tai prilygtų revoliucijai, tai reikštų, kad 
sugrįžta Tiberijus Grakchas. 

Ciceronas numetė mano užrašus ant valgomojo stalo. 

— Jie, kaip įprastai, imtų regzti pinkles, papirkinėti ir žudyti, 
kad tik išlaikytų s/atus guo. 

— Ir jie būtų teisūs! 

Terencija žybtelėjo į jį akimis. Jos kumščiai buvo sugniaužti, 
todėl buvau pradėjęs nerimauti, kad ji puls muštis. 

. — Jie buvo teisūs panaikinę tribūnų galias, lygiai taip pat buvo 
teisūs, kai bandė užkirsti kelią provincijos išsišokėliui Pompėjui. Jei 
turėtum nors kiek proto, tuojau pat nueitum su šitais raštais pas juos 
ir tartum: „Gerbiamieji, štai ką sumanė Krasas su Cezariu. Padėkite 
man, ir aš pasistengsiu jiems sukliudyti! 

Ciceronas susierzinęs atsiduso ir sudribo ant lovos. Paskui stai- 
ga pakėlė į ją akis ir tyliai prabilo: 

— Dievai mato, Terencija, kokia tu gudri furija. 

Jis stryktelėjo nuo lovos ir pabučiavo ją į skruostą. 

— Mano puikioji, gudrioji furija, tu visiškai teisi. Teisingiau 
sakant, iš dalies teisi, kadangi 727 išvis nebūtina ką nors daryti! Už- 
tenka tai perduoti Hortenzijui. 

— Tironai, — netrukus jis kreipėsi į mane, — per kiek laiko 
perrašytum šią stenogramą? Nebūtinai visą, užtektų vien sužadinti 
Hortenzijui apetitą. 

— Kelių valandų, — atsakiau jam, suglumintas tokios staigios 
nuotaikos kaitos. 

— Greičiau! — paragino Ciceronas. Turiu pripažinti, kad taip 
entuziastingai nusiteikusio šeimininko jau senokai nebuvau ma- 
tęs. — Paduok man plunksną ir pergamento! 

Netrukus įvykdžiau, kas man buvo liepta. Jis pamirkė plunks- 
nos smaigalį į indą su rašalu, akimirką susimąstė, o paskui, man ir 
Terencijai žiūrint per petį, ėmė rašyti: 


Nuo Marko Tulijaus Cicerono 

Kvintui Hortenzijui Hortalui 

Sveikinimai! 

Jaučiu patriotinę bareigą pasidalyti su tavimi praeitą 
naktį M. Kraso namuose vykusio susitikimo, kuriame 
dalyvavo G. Cezaris, L. Katilina, G. Hybrida, P Sura 
ir tau gerai žinomi kandidatai į tribūnus, protokolu. 
Šiandien senate sakysiu kalbą ir demaskuosiu kai kuriuos 
1$ čia išvardytų asmenų, todėl jei ši žinia tave sudomintų 
ir norėtum sužinoti daugiau, mane vėliau bus galima rasti 
mūsų bendro draugo, gerbiamojo T. Atiko, namuose. 


— Jis turėtų užkibti, — tarė Ciceronas, pūsdamas į pergamen- 
to lapą, kad greičiau nudžiūtų rašalas. — O dabar, Tironai, pasistenk 
padaryti kuo geresnį nuorašą, nepraleisdamas nė vieno fragmento, 
nuo kurių jų mėlynas kraujas sustingtų gyslose. Paskui nunešk jį 
kartu su mano laišku Hortenzijui, — įsidėmėk, asmeniškai Horten- 
zijui, o ne kuriam nors iš jo pagalbininkų, — bet pasistenk tai pada- 
ryti bent valandą prieš senatui pradedant darbą. Beje, nusiųsk vieną 
iš arklininkų pas Atiką — tegul paprašo, kad atvyktų pas mane, kol 
aš dar neišėjęs. 

Padavęs man laišką, senatorius išskubėjo pro duris. 

— Ar paprašyti, kad Sositėjus ir Laurėjas įleistų lankytojus? — 
sušukau jau pavymui, nes išgirdau, kad jie jau nerimauja stodami 


gatvėje į eilę. — Kada atidaryti duris? 

— Šįryt jokių lankytojų! — atsakė Ciceronas, lipdamas laiptais 
aukštyn. — Jei norės, galės lydėti mane į senatą. Tau reikia rašyti, o 
aš einu ruoštis kalbai. 

Išgirdęs jo žingsnius tiesiai virš savo galvos, supratau, kad jis 
jau įėjo į kambarį. Likau kartu su Terencija. Ji palietė ranka savo 
skruostą, į kurį ką tik buvo pabučiavęs Ciceronas, ir nustebusi pasi- 
žiūrėjo į mane. 

— Kalbai? — pratarė ji. — Apie kokią kalbą jis čia šneka? 

Deja, turėjau prisipažinti, kad ničnieko nežinau, ir tai iš tikrųjų 
buvo tiesa: prie šios ypač užgaulingos kalbos, kuri vėliau visam pa- 
sauliui tapo žinoma kaip In žoga candida, niekuo neprisidėjau. 


Stengiausi rašyti greitai ir kruopščiai, kiek tik nuovargis man 
leido, o dokumentas atrodė panašus į vaidinimo scenarijų — pir- 
miausia buvo nurodytas kalbančiojo vardas, o po jo sekė Žodžiai. 
Pašalinau iš teksto viską, kas man pasirodė nereikšminga, tačiau 
baigdamas darbą susimąsčiau, ar aš esu toks kompetentingas spręsti, 
kas reikšminga, o kas — ne. Todėl nusprendžiau savo užrašus lai- 
kyti prie savęs — ką gali žinoti, o gal man jų dieną dar prisireiks. 
Baigęs perrašinėti, užantspaudavau nuorašą, įsidėjau jį į cilindrą ir 
išėjau. Man teko brautis pro gatvę užtvindžiusią minią priėmimo 
laukiančių lankytojų ir gerbėjų, bandančių nutverti mane už tunikos 
ir kamantinėjančių, kada pasirodys senatorius. 

Hortenzijaus namą, stovėjusį ant Palatino kalvos, po daugelio 
metų įsigijo mūsų brangus ir mylimas imperatorius, ir tai, manau, 
yra geriausias šio namo įvertinimas. Man niekada anksčiau neteko 
jame buvoti, todėl turėjau net keletą kartų pasiklausti kelio. Jis sto- 
vėjo pačiame kalvos viršuje, pietvakarių pusėje, iš kur per tamsiai 
žalią girią atsivėrė vaizdas į sidabrinį Tiberio vingį ir anapus jo 
plytinčius laukus. Kaimynystėje gyveno jo svainis Katulas, kurį, man 
atrodo, jau buvau minėjęs. Kvepėjo sausmedžiai ir mirtos, čiulbėjo 
paukšteliai — vieta, primenanti labiau kaimą nei miestą, iškalbingai 
bylojo apie gerą turtingų protėvių skonį. Netgi prievaizdas atrodė 

tikras aristokratas, todėl išgirdęs, kad atnešiau jo šeimininkui laišką 
nuo senatoriaus Cicerono, taip išsiviepė, kad buvo galima pamanyti, 
jog aš garsiai pagadinau orą. Man atsisakius paduoti jam atsineštą 
cilindrą, prievaizdas liepė palaukti atriume, kur tiesiai į mane savo 
tuščiomis, negyvomis akimis žvelgė visų Hortenzijaus protėvių 
konsulų kaukės. Pačiame kampe, ant trikojo stalo, stovėjo sfinksas, 
meistriškai iškaltas iš didžiulio dramblio kaulo, greičiausiai tas pats, 
kurį prieš daugelį metų savo advokatui padovanojo Veris ir kuris 
Ciceronui buvo sukėlęs tiek daug juoko. Aš pasilenkiau, norėdamas 
jį įdėmiau apžiūrėti, bet tuo metu į atriumą įėjo pats Hortenzijus. 

— Taigi, — prabilo jis, man staiga atsitiesus, — niekada nesi- 
tikėjau po savo protėvių stogu išvysti Marko Cicerono pasiuntinį. 
Kas nutiko? 

Jis vilkėjo senatoriaus drabužiais, tik vietoje batų buvo įsispy- 
ręs į šlepetes, todėl aiškiai matėsi, kad ketina vykti į rytinį posėdį. 
Man buvo neįprasta matyti senąjį priešą ne kovos arenoje, o tokioje 
taikioje aplinkoje. Aš perdaviau jam Cicerono laišką, kurį jis čia pat 
atplėšė ir mano akivaizdoje perskaitė. Išvydęs jame minimus vardus, 
Hortenzijus nužvelgė mane tokiu žvilgsniu, iš kurio supratau, kad jis 
užkibo, nors būdamas gerai išauklėtas stengėsi neišsiduoti. 

— Pasakyk jam, kad turėdamas laiko paskaitysiu, — tarė jis 
paėmęs iš manęs dokumentą ir išėjo. 

Iš Hortenzijaus elgesio buvo galima pamanyti, kad tokio ne- 
įdomaus laiško savo išpuoselėtose rankose jis dar nėra laikęs, nors 
aš esu tikras, kad vos tik pasitraukęs man iš akiračio jis nuskubėjo 
į savo biblioteką ir ten tuojau pat nulaužė antspaudą. Tuo tarpu aš 
išėjau laukan ir Kako laiptais nusileidau į miestą. Pasirinkau šį kelią 
iš dalies todėl, kad iki senato posėdžio turėjau pakankmai laiko, taigi 
galėjau neskubėti, o iš dalies dar ir todėl, kad kitas kelias ėjo ne per 
toliausiai nuo Kraso namų, kuriuos, tiesą sakant, norėjau aplenkti 
iš tolo. Nusileidęs žemyn, išėjau į Etruskų kelią, palei kurį buvo iš- 
sidėstę visos kvepalų ir smilkalų krautuvės, todėl nuo jų kvapo ir 
nuovargio įsisvaigo galva. Jaučiausi atitrūkęs nuo realaus gyvenimo 


ir jo rūpesčių. Ryt tuo pat metu, galvojau aš, Marso lauke vyks bal- 

savimas, ir mes grečiausiai sužinosime, ar taps Ciceronas konsulu, ar 
ne, tačiau, nepriklausomai nuo to, saulė švies kaip švietusi, o rudenį 
ims lyti lietus. Pasukęs į Boarijaus forumą, kurį laiką stebėjau žmo- 
nes, perkančius gėles, vaisius ir visa kita, bandydamas įsivaizduoti 
save neturintį nieko bendra su politika ir tiesiog gyvenantį, kaip sakė 
poetas, via umbratilis, šešėlyje. Būtent tokį gyvenimą aš ir ketinau 
pradėti, Ciceronui dovanojus laisvę ir ūkį. Aš valgyčiau savo paties 
užsiaugintus vaisius ir gerčiau ožkų, kurias pats prižiūrėčiau, pieną; 
nakčiai užsidaryčiau vartus, o artėjantys rinkimai man būtų nė mo- 
tais. 

Tuo metu, kai pasiekiau forumą, du šimtai, o gal ir daugiau, 
senatorių jau buvo senakulume, o juos stebėjo minia žioplių, kurie, 
sprendžiant iš jų kaimietiškos aprangos, buvo atvykę iš provincijos į 
rinkimus. Senato rūmų tarpduryje pastatytame konsulo soste sėdėjo 
Figulas ir kartu su šalia jo stovinčiais augūrais laukė, kada susirinks 
kvorumas ir bus galima pradėti posėdį, o kiekvieną kartą forume 
pasirodžius kuriam nors pretendentui į konsulus, apsuptam būrio 
šalininkų, kildavo nedidelis sąmyšis. Mačiau, kaip atvyko Katilina, 
lydimas keistai atrodančios kompanijos, sudarytos iš jaunų aris- 
tokratų ir gatvės padugnių, o netrukus pasirodė ir Hybrida, kurio 
triukšmingi palydovai — skolininkai ir aferistai, kaip antai Sabidijus 
ir Pantera, — palyginti su jais, atrodė gana padorūs. Senatoriai ėmė 
rinktis į salę, ir aš jau buvau pradėjęs nerimauti, ar Ciceronui ne- 
atsitiko kokia nelaimė, kai nuo Argileto pusės pasigirdo būgnelių 
ir fleitų garsai, o kiek vėliau iš už kampo forume pasirodė dvi voros 
jaunų vyrų su aukštai virš galvų iškeltomis žaliuojančiomis medžių 
šakomis rankose ir būrelis aplink šokinėjančių vaikų. Jiems iš paskos 
slinko minia gerbiamų Romos didikų, vadovaujamų Atiko, ir Kvin- 
tas su kokiu tuzinu senatorių, kurie senate sėdėdavo paskutinėse 
eilėse. Kelios tarnaitės barstė rožių žiedlapius. Konkurentų eitynės 
nė iš tolo neprilygo tam, ką išvydome į forumą įžengiant Ciceronui, 
todėl nieko nuostabaus, kad aplink susirinkusi minia pasveikino jį 
plojimais. Pačiame sūkurio centre, tarsi galingo uragano „akyje“, 

žengė pats kandidatas, vilkintis, kaip ir trijuose ankstesniuose per- 
galingai pasibaigusiuose rinkimuose, sniego baltumo /oga candida. 
Retai kada turėdavau galimybę stebėti jį iš toliau, kadangi įprastai 
žingsniuodavau greta, todėl pirmą kartą per visą laiką savo akimis 
įsitikinau, kad mano šeimininkas iš prigimties buvo aktorius, nes 
kiekvieną kartą, apsirengęs naujais drabužiais, jis tapdavo ir nauju 
personažu. Ciceronui einant pro šalį, man pasirodė, kad jo tvirtas 
kūnas ir ryžtingas žvilgsnis tiesiog įkūnija tas savybes, kurias, kaip 
manoma, simbolizuoja balta spalva, tai yra tyrumą, dorumą ir skais- 
tumą. Iš jo eisenos ir abejingumo aplinkai galėjau pasakyti, kad jis 
visą savo dėmesį sukoncentravęs į kalbą. Aš prisidėjau prie eisenos 
uodegos ir, išgirdęs Cicerono šalininkų ovacijas bei oponentų švilpi- 
. mą, supratau, kad jis žengia į senatą. 

Mes turėjome palaukti, kol savo vietą užims paskutinis sena- 
torius, ir tik tada galėjome pulti prie užtvaro. Užėmęs įprastinį ste- 
bėjimo punktą prie pat durų staktos šulo, pajutau, kad mane kažkas 
įdėmiai stebi. Tai buvo Atikas, kurio išblyškęs veidas bylojo didelį 
jo nerimą. 

— Arjam pavyks? — išgirdau Atiko klausimą, bet man dar ne- 
spėjus atsakyti atsistojo Figulas ir pranešė, kad jo pateiktas įstatymo 
projektas visuotiniame susirinkime buvo atmestas. 

Jis dar kurį laiką monotoniškai kažką kalbėjo, o paskui pakvie- 
tė Mucijų, kad šis paaiškintų motyvus, dėl kurių vetavo senato jau 
patvirtintą projektą. Senate tvyrojo slogi atmosfera ir aiškiai jautėsi 
įtampa. Pastebėjau tarp aristokratų sėdinčius Katiliną su Hybrida, 
tiesiai priešais juos, konsulams skirtame suole, įsitaisius; Katulą, o 
šiek tiek toliau, per kelias vietas nuo jo, Krasą. Toje pačioje salės 
pusėje, buvusiems edilams rezervuotame suole, sėdėjo Cezaris. Mu- 
cijus oriu balsu ėmė aiškinti, kad jo einamos šventos pareigos pa- 
skatino jį užsistoti žmones, nes /ex Figula, užuot gynęs jų interesus, 
būtų kėlęs grėsmę jų saugumui ir juos pažeminęs. 

— Nesąmonė! — šūktelėjo kažkas priešingoje pusėje. Iš balso 
nesunkiai atpažinau Ciceroną. — Tave papirko! 

Atikas sugriebė mane už rankos ir tarė: 

— Tai jis! 

— Mano sąžinė... — tęsė Mucijus. 

—-. Tavo sąžinė čia niekuo dėta, melagi! Tu parsidavei kaip 
kekšė! 

Pasigirdo žemas gaudesys, kurį sukelia vienu metu ėmę mur- 
mėti keli šimtai vyrų; tuo tarpu atsistojo Ciceronas ir, iškėlęs ranką, 
pareikalavo žodžio. Tą pačią akimirką sau už nugaros išgirdau reika- 
lavimą praleisti į priekį, o prasiskyrę išvydome, kad vėluojantis sena- 
torius yra Hortenzijus. Jis skubiai nužingsniavo pirmyn, nusilenkė 
konsului ir užėmė savo vietą šalia Katulo, su kuriuo tuojau pat kažką 
susišnibždėjo. Cicerono šalininkai pedarijai ėmė šaukti reikalauda- 
mi, kad jam būtų leista kalbėti, o tai reiškė, kad jis, būdamas pre- 
torius, turi pirmenybę prieš Mucijų. Kad ir labai nenoriai, Mucijus 
nusileido aplink jį sėdintiems senatoriams, kurie tiesiog pasodino jį 
atgal į vietą, o Ciceronas išraiškingai parodė į jį — jo tiesi ir tvirta 
ranka priminė statulos, vaizduojančios triumfuojantųį Teisingumą, 
ranką, — ir prabilo: 

— Tu esi kekšė, Mucijau, ir dar išdavikas, nes vakar visuotinia- 
me tautos susirinkime pareiškei, kad aš netinkamas būti konsulu, — 
aš, į kurį, apkaltintas plėšikavimu, pirmiausia kreipeisi pagalbos! 
Tave, Mucijau, galiu ginti, bet romėnus — ne? O vis dėlto, ar ne per 
daug dėmesio tau skiriu, juk visas pasaulis žino, kad tau už manęs 
šmeižimą gerai sumokėjo! 

Mucijus išraudo. Jis ėmė mojuoti kumščiu ir užgaulioti sena- 
torių, bet tokiame triukšme aš jo žodžių neišgirdau. Ciceronas pa- 
niekinamai jį nužvelgė ir kilstelėjo ranką prašydamas tylos. 

— Tačiau kas gi toks tas Mucijus? — tęsė jis, kandžiai ištarda- 
mas šį vardą ir sprigtelėdamas pirštais. — Mucijus tėra viena kekšė 
dideliame samdomų prostitučių pulke. Tačiau jų šeimininkas kilęs iš 
garbingos giminės, o instrumentas, kurį jis geriausiai įvaldęs, yra pa- 
pirkimas. Patikėkite manimi — jis groja juo lyg fleita! Jis papirkinėja 
prisiekusiuosius, rinkėjus ir tribūnus. Todėl nieko nuostabaus, kad 

įstatymas, draudžiantis papirkimą, jam nepatiko, ir jis, pasinaudoda- 
mas savo įprastu metodu, papirkimu, jį vetavo! 

Jis trumpam nutilo ir nuleido balsą. 

— Norėčiau su senatu pasidalyti šiokia tokia informacija. 

Senato nariai nuščiuvo. 

— Praeitą naktį Antonijus Hybrida ir Sergijus Katilina kartu 
su kitais buvo susirinkę kilmingo žmogaus namuose... 

— Koks jo vardas?! — sušuko kažkas, ir tą akimirką pamaniau, 
kad Ciceronas jį įvardys. 

Jis taip įdėmiai pažiūrėjo į priešingoje pusėje sėdintį Krasą, 
kad aiškesnio atsakymo būti negalėjo. Tuo tarpu Krasas įsitempė ir, 
neatitraukdamas akių nuo Cicerono, nežymiai palinko į priekį; jis 
„greičiausiai dar nesuprato, kas gi čia vyksta. Visi sulaikė kvėpavimą. 
Tačiau Cicerono planas buvo kitoks, todėl jis ne be valios pastangų 
nukreipė žvilgsnį nuo Kraso ir tęsė: | 

— Šis, kaip aš jau minėjau, kilmingas žmogus, papirkomis 
sutrukdęs priimti jas draudžiantį įstatymą, jau rezga naują planą. 
Dabar jis ketina papirkomis prasimušti į konsulus, tiesa, ne pats as- 
meniškai, bet per du savo statytinius — Hybridą ir Katiliną. 

Savaime suprantama, abu staiga pašoko iš savo vietų ir ėmė 
protestuoti, ko Ciceronas, žinoma, ir tikėjosi. Jie savo rangu nebuvo 
aukštesni, todėl jis galėjo nekreipti į juos dėmesio ir kalbėti toliau. 

— Štai jie, — pareiškė Ciceronas, atsisukdamas į suolus jam už 
nugaros. — Geriausia, ką galima nupirkti už pinigus! 

Jis luktelėjo, kol nuvilnys juoko banga, o tada, sulaukęs tinka- 
mo momento, pridūrė: 

— Kaip mes, teisininkai, sakome: caveat emptor! 

Politikui nėra nieko baisesnio už pajuoką, todėl ją geriausia 
ignoruoti. Tačiau Hybrida su Katilina, girdėdami iš visų pusių 
sklindantį juoką, negalėjo apsispręsti, kaip jiems derėtų pasielgti 
— įžūliai stovėti ar atsisėsti ir apsimesti abejingais. Galiausiai jie pa- 
bandė daryti ir viena, ir kita, todėl atrodė panašūs į du darbininkus 
prie siurblio rankenos, ir dėl to sukėlė dar daugiau juoko. Katilina 
akivaizdžiai prarado savitvardą, nes, kaip ir visi arogantiški žmonės 

negalėjo pakęsti, jeigu jį kas nors erzindavo. Jiems į pagalbą bandė 
ateiti Cezaris, kuris atsistojęs paklausė, ką Ciceronas norįs tuo pa- 
sakyti, tačiau šis atsisakė veltis į diskusiją, ir netrukus konsulas, ku- 
riam, kaip ir daugeliui, šis spektaklis patiko, leido senatoriui kalbėti 
toliau. 

— Pirmiausia pradėkime nuo mažesnių blogybių, — tęsė Ci- 
ceronas, abiem jo taikiniams pagaliau atsisėdus į savo vietas. — Tu, 
Hybrida, niekada nebūtumei tapęs pretoriumi, jeigu aš nebūčiau ta- 
vęs pagailėjęs ir rekomendavęs centurijoms. Tu atvirai gyveni su pa- 
leistuve, nesugebi kalbėti viešumoje ir be n0menk/atoriaus pagalbos 
vargu ar prisimintumei savo vardą. Valdant Sulai, tu buvai vagis, o 
vėliau prasigėrei. Trumpai tariant, esi pajuokų objektas, bet pajuokų 
pačia blogiausia prasme, nes tavo kvailystės tęsiasi jau per ilgai. 

Senate stojo visiška tyla, nes taip įžeistas Žmogus tapdavo 
amžinu jį įžeidusiojo priešu, o aš pajutau, kaip Atikas dar tvirčiau 
suspaudė man ranką, nes Ciceronas tuo metu pasisuko į Katiliną. 

— O dėl tavęs, Katilina, tai tu mums atsakyk, ar tavo svajonės 
tapti konsulu nėra pranašiškas ženklas, bylojantis apie sunkius Ro- 
mai laikus? Ar tu kieno nors pasiklausei? Galbūt Romos vyresniųjų, 
kurie prieš dvejus metus tau neleido netgi kelti savo kandidatūros? 
Galbūt didikų, kuriuos nužudei? O galbūt tautos, kuri dar neuž- 
miršo, kaip Žiauriai susidorojai su jai vadovavusiu mano giminaičiu 
Gratidianu, kai gatvėmis nešei jo dar kvėpuojančią galvą į Apolono 
šventyklą? Ar pasiklausei senatorių, kurie buvo nusiteikę panaikinti 
visus tavo titulus ir atiduoti tave afrikiečių nelaisvėn? 


— Mane išteisino! — užriaumojo Katilina, pašokdamas ant 
kojų. 
— Išteisino! — nusišaipė Ciceronas. — Tave? Išteisino? 


Tave — iškrypėlį, susiteršusį įvairiais iškrypimais? Tave, kurio ran- 
kos suteptos baisomis žmogžudystėmis? Tave, kuris apiplėšei savo 
sąjungininkus ir paniekinai teisę ir teismus? Tave, kuris svetimote- 
riaudamas vedei motiną, prieš tai suvedžiojęs jos dukrą? Išteisintas? 
Tuomet Romos didžiūnai buvo melagiai, o garbingiausio miesto 
pateikti dokumentiniai įrodymai buvo suklastoti; tuomet melavo ir 

Kvintas Metelas Pijus, ir afrikiečiai. Išteisintas! O, niekingas žmo- 
gau, kaip tu nesupranti, kad buvai ne išteisintas, bet paliktas laukti 
griežtesnio teismo ir kur kas sunkesnės bausmės! 

To būtų buvę per daug net ir santūresniam Žmogyui, todėl nieko 
nuostabaus, kad Katilina tiesiog pamišo. Žvėriškai užriaumojęs, jis 
metėsi tiesiai per suolus pirmyn, prasibrovė pro Hortenzijų ir Katu- 
lą, o paskui, išbėgęs į praėjimą, puolė prie savo kankintojo. Žinoma, 
Ciceronas to ir siekė. Jis krūptelėjo, bet liko stovėti kaip stovėjęs, 
o Kvintas ir keletas buvusių kareivių bematant apjuosė jį gyva už- 
karda; tiesa, to iš tikrųjų nė neprisireikė, nes Katiliną, nors jis buvo 
ir labai augalotas, tuoj pat sulaikė konsulo liktoriai. Jo draugai, tarp 
kurių buvo ir Krasas su Cezariu, greitai stvėrė jį už rankų ir ėmė 
traukti atgal, nors jis, be abejo, iš įniršio rangėsi, keikėsi ir spardėsi. 
Visi senatoriai sukilo ant kojų, norėdami pamatyti, kas vyksta, o Fi- 
gului beliko atidėti posėdį, kol bus įvesta tvarka. 

Visiems sugrįžus į savo vietas, Hybridai ir Katilinai buvo su- 
teikta teisė kalbėti, ir abu, drebėdami iš pykčio, Ciceronui išsakė 
daug įprastų kaltinimų, esą jis yra ambicingas, nepatikimas, klas- 
tingas, pašalietis, karinės tarnybos išvengęs bailys, o jų šalininkai 
pareigingai palaikė juos pritariančiais šūksniais. 

Vis dėlto jų kalba turėjo nuvilti netgi pačius uoliausius šalinin- 
kus, nes nei vienas, nei kitas neatsakė į svarbiausią Ciceronui jiems 
mestą kaltinimą, kad jų dalyvavimas konsulų rinkimuose grįstas 
paslaptingojo rėmėjo pinigais. Jiems baigus kalbėti, pastebėjau, kad 
Hortenzijus ir netgi Katulas plojo labai santūriai. Na, o Ciceronas, 
kaip ir dera jo profesijos atstovui, sėdėjo šypsodamasis, nes jų rėks- 
mingos tirados jį baugino ne ką daugiau negu liūtis antį. Tik vėliau, 
po to, kai Kvintas ir jo karingai nusiteikę draugai, norėdami apsau- 
goti Ciceroną nuo dar vieno Katilinos išpuolio, skubiai išlydėjo jį iš 
senato pastato, kai sėkmingai pasiekėme Kvirinalio kalvą ir, užšovę 
duris tvirtu skląsčiu, saugiai užsidarėme Atiko namuose, jis ėmė su- 
prasti rimtumą to, ką buvo padaręs. 

Ciceronas neturėjo kito pasirinkimo kaip tik laukti Horten- 
zijaus reakcijos. Mes kelias valandas praleidome Atiko bibliotekos 
tyloje, apsupti senovės išminties ir stebimi didžiųjų filosofų; anapus 
terasos pamažu geso diena, o liepos karščio nualintas miestas grimz- 
do į gelstančią miglą. Norėčiau pastebėti, kad laiko veltui neleidome, 
bet ėmėme iš lentynos visiškai atsitiktines knygas ir diskutavome 
apie tai, ką įžvalgesnio apie demokratiją yra pasakę Epikūras, Ze- 
nonas, Aristotelis arba Ciceronas. Tiesą sakant, teoriniams sampro- 
tavimams nebuvome nusiteikęs nė vienas, ypač Kvintas, kuris buvo 
suplanavęs priešrinkiminę agitaciją judriame Emilijos portike, todėl 
erzinosi, kad brolis veltui leidžia tokį brangų laiką. Mes iš naujo 
išgyvenome senate vykusią dramą, kurią sukėlė Cicerono kalba, 
— „Reikėjo pamatyti Kraso veidą, kai jis pamanė, kad aš ištarsiu jo 
vardą!“, — ir svarstėme galimą aristokratų atsakymą. Jeigu jie neuž- 
kibs ant šio jauko, Ciceronas atsidurs labai pavojingoje situacijoje. 
Jis kartkartėmis manęs klausinėjo, ar aš esu visiškai tikras, kad Hor- 
tenzijus perskaitė laišką, o aš vis patikindavau, kad dėl to negalima 
abejoti, nes jis laišką perskaitė mano akyse. 

„Ką gi, tuomet duosime jam dar vieną valandą“, — tardavo 
Ciceronas ir imdavo vaikščioti, retsykiais stabtelėdamas ir paerzin- 
damas Atiką savo ironiškais klausimais, pavyzdžiui, „Ar šitie tavo 
puošeivos visada tokie punktualūs?“ arba „Nagi, sakyk, nejaugi žvilg- 
čiojimas į laikrodį yra laikomas nusižengimu geroms manieroms?“ 

Dailusis Atiko saulės laikrodis rodė jau dešimtą valandą, kai 
bibliotekoje pasirodė vienas iš jo vergų ir pranešė, kad atvyko Hor- 
tenzijaus prievaizdas. 

— Vadinasi, derėsimės su jo tarnais? — sumurmėjo Cicero- 
nas. 

Vis dėlto jis taip laukė naujienų, kad pats nuskubėjo į atriumą, 
o mes nusekėme jam iš paskos. Čia mūsų laukė tas pats kaulėtas 
ir pasipūtęs vyrukas, su kuriuo buvau susitikęs ryte, lankydamasis 
Hortenzijaus namuose; jis ir dabar buvo ne ką mandagesnis. Prie- 
vaizdas pareiškė, kad atvyko dviviečiu Hortenzijaus vežimu, idant 
nuvežtų Ciceroną į susitikimą su jo šeimininku. 

— Aš turiu vykti kartu, — paprieštaravo Kvintas. 

— Man duotas nurodymas atvežti tik senatorių Ciceroną, — 
paaiškino prievaizdas. — Susirinkimas slaptas. Bus reikalingas tik jo 
metraštininkas, kuris geba greitai rašyti. 

Neapsidžiaugėme nei aš, nei Kvintas, — aš pabūgau, kad teks 
atsakinėti į Hortenzijaus klausimus, o Kvintas palaikė tai įžeidimu 
ir galbūt, — nebūkime jam tokie griežti, — buvo susirūpinęs brolio 
saugumu. 

— O jeigu tai spąstai? — paklausė jis. — Iš kur mums žinoti, 
kad kur nors pakeliui nelaukia Katilina? 

— Jus gins senatorius Hortenzijus, — tvirtai pasakė prievaiz- 
das. — Visų čia esančių liudytojų akivaizdoje duodu jo garbės žodį. 

— Viskas bus gerai, Kvintai, — tarė Ciceronas, uždėdamas 
ranką broliui ant peties. — Hortenzijus nesuinteresuotas, kad man 
atsitiktų kas nors bloga. Be to, — jo veide išvydau šypseną, — esu 
Atiko draugas, o tai yra didžiausia garantija, kad kelionė bus saugi. 
Eime, Tironai. Pats metas sužinoti, ką jis nori pasakyti. 

Palikę laikiną prieglobstį mums suteikusią biblioteką, išėjome 
į gatvę, kur stovėjo puošnus dviratis vežimas, carpenfum, su Horten- 
zijaus simboliu ant šono. Prievaizdas įsitaisė priekyje, greta vežiko, 
o mudu su Ciceronu susėdome gale, ir netrukus jau leidomės kalvos 
šlaitu žemyn. Tačiau užuot pasukę į pietus, Palatino kalvos link, nu- 
riedėjome šiaurės kryptimi, apie Fontinalijaus vartų, ir įsiliejome į 
bendrą vakarop iš miesto išvažiuojančių vežimų srautą. Ciceronas 
savo baltos togos klostėmis apsigaubė galvą — neva apsisaugoti nuo 


iš po ratų kylančių dulkių debesų, bet iš tikrųjų nenorėdamas, kad 

kas nors iš jo rinkėjų pamatytų jį sėdintį Hortenzijaus vežime. Ta- 
čiau išvažiavus už miesto jis nusiėmė apdangalą. Ciceronas buvo aiš- 
kiai nepatenkintas kelione už Romos ribų, nes puikiai suprato, kad 
užmiestyje inscenizuoti nelaimingą atsitikimą yra labai paprasta. 
Didžiulė saulė buvo jau visiškai prie pat laidos, ties šeimyninėmis 
kapavietėmis. Ištųsę ir juodi lyg degutas tuopų šešėliai krito ant kelio, 
kuriuo važiavome, todėl atrodė, kad jis sutrūkinėjęs. Kurį laiką iš lėto 
dardėjome paskui jaučio traukiamą vežimą, tačiau vežikui mostelė- 
jus botagu nurūkome pirmyn, vos ne vos suspėję aplenkti jį tiesiai 
priešais Romos kryptimi riedėjusį vežimą. Tikriausiai tuo metu 
abu supratome, kur vykstame, nes Ciceronas vėl apsigaubė nuleistą 
galvą ir, sukryžiavęs ant krūtinės rankas, susimąstė. Įdomu, kokios 
mintys sukosi jo galvoje? Pagaliau išsukome iš pagrindinio kelio ir 
plačiu, ne per seniausiai žvyruotu taku ėmėme kilti aukštyn. Takas 
vingiavo tamsiomis maloniai kvepiančių pušų giraitėmis, kur vakaro 
sutemose burkavo balandžiai, pro sraunius upokšnius, kol galų gale 
atsidūrėme priešais didelius atvirus vartus, už kurių, apsupti parko, 
stūksojo Lukulo rūmai (atpažinau juos iš maketo, kurį kažkada fo- 
rume susirinkusiai pavydžiai miniai demonstravo Gabinijus). 


Net ir praėjus tiek daug metų, užuodęs šviežio cemeno ir 
nespėjusių nudžiūti dažų kvapą, prisimenu Lukulą ir tą didingą 
mauzoliejų, kurį jis pasistatė sau už Romos sienų. Tai buvo labai 
talentingas, bet nesėkmių prislėgtas Žmogus, turbūt žymiausias iš 
aristokratijos per penkiasdešimt metų kilęs karvedys, iš kurio, nepa- 
isant jo pergalės Rytuose, Pompėjus buvo paveržęs teisę į triumfą, ir 
kuris politinių priešų, tarp jų ir Cicerono, intrigų buvo pasmerktas 
daug metų gyventi už Romos, be jam deramos pagarbos ir netgi be 
teisės dalyvauti senato posėdžiuose, nes kirsdamas miesto ribą būtų 
pats atsisakęs teisės į triumfo eiseną. Jis buvo išsaugojęs savo karinę 
imperium, todėl prie namo budėjo sargyba, o koridoriuje ginkluoti 
lazdomis ir kirviais stovėjo paniurę liktoriai — jų buvo tiek daug, 

kad Ciceronas nusprendė, jog čia turėtų būti dar vienas veikiančios 
kariuomenės vadas. 

— Nemanai, kad čia rasime ir Kvintą Metelą? — sušnibdėjo 
jis, kai sekėme paskui prievaizdą į didžiulę patalpą. — O, dievai, 
man atrodo, kad čia yra ir jis! 

Perėjome kelis kambarius, kurie buvo tiesiog užversti kariniais 
trofėjais, ir tik tada patekome į didelę salę, žinomą kaip Apolono 
menė, kurioje po freska, vaizduojančia dievą, iš auksinio lanko šau- 
nantį ugininę strėlę, kalbėjosi šešetas vyrų. Išgirdę mūsų žingsnius 
marmurinėmis grindimis, jie liovėsi kalbėti, ir stojo ilga slogi tyla. Iš 
tikrųjų tarp jų išvydome ir Kvintą Metelą — apkūnesnį, labiau pra- 
žilusį ir vėjo nugairintu veidu negu prieš išvykstant į Kretą, tačiau tą 
patį Metelą, kuris bandė įbauginti siciliečius, kad šie atsiimtų Veriui 
pareikštą kaltinimą. Jam iš vienos pusės stovėjo senas jo sąjunginin- 
kas teisme Hortenzijus, kurio švelnių bruožų veidas atrodė visiškai 
bejausmis, o iš kitos — laibas tarsi skustuvo ašmenys Katulas. Čia 
radome ir vyriausią bei labiausiai gerbiamą senato narį Izauriką — 
nors tą liepos vakarą jam turėjo būti jau septyniasdešimt, jis atrodė 
jaunesnis (Izaurikas buvo iš tų žmonių, kurių išvaizda apie jų amžių 
nedaug ką tepasako; jis, beje, sulaukė devyniasdešimties metų ir pa- 
laidojo kone visus tąsyk susitikime pas Lukulą dalyvavusius vyrus). 
Pastebėjau, kad jis rankoje laikė stenogramos nuorašą, mano paliktą 
pas Hortenzijų. Be jų, čia dar buvo abu broliai Lukulai. Jaunesnįjį, 
Marką, pažinau iš matymo, mat jis senate sėdėdavo pirmojoje eilėje. 
Paradoksas, tačiau Liucijaus, įžymaus karvedžio, aš nepažinau, ka- 
dangi jis net aštuoniolika iš dvidešimt trejų pastarųjų metų praleido 
mūšio lauke. Tai buvo šeštą dešimtį įpusėjęs vyras, ir aš netrukus 
supratau, kodėl Pompėjus jo atžvilgiu buvo toks liguistai pavydus, 
kodėl jie, susitikę Galatijoje, kai Lukulas turėjo perduoti Pompėjui 
vadovavimą Rytuose, susimušė tiesiogine šio žodžio reikšme — nuo 
Lukulo sklido tokia šalta didybė, kad netgi Katulas jam nė iš tolo 
neprilygo. 

Slogią tylą nutraukė Hortenzijus, išėjęs į priekį pristatyti Lu- 
kului Ciceroną. Senatoriui ištiesus ranką, pamaniau, kad Lukulas 

gali ir nepasisveikinti, nes apie jį žinojo tik kaip apie Pompėjaus 
šalininką ir vieną iš politikų populistų, kurie prisidėjo prie jo paže- 
minimo. Galiausiai ir jis ištiesė savo dešinę — labai atsargiai, tartum 
būtų norėjęs pakelti prausykloje nukritusią nešvarią kempinę. 

— Pagarba imperatoriui, — mandagiai nusilenkdamas tarė 
Ciceronas. 

Paskui jis lygiai taip pat nusilenkė ir Metelui. 

— Pagarba imperatoriui. 

— O kas čia? — rodydamas į mane, piktai paklausė Izaurikas. 

— Tai mano metraštininkas Tironas, — atsakė Ciceronas, — 
kuris užrašė pas Krasą vykusį pokalbį. 

— Hm. Visų pirma aš tokiomis pasakomis netikiu, — atkirto 
Izaurikas, mostelėdamas į mane nuorašų. — Šitaip stenografuoti 
nesugebėtų niekas. Tai viršija žmogaus jėgas. 

— Tironas naudojasi savo sukurtu stenografavimo metodu, — 
ėmė aiškinti Ciceronas. — Leiskite jam parodyti jums originalius 
užrašus. 

Aš išsitraukiau iš kišenės savo užrašus ir padaviau jiems. 

— Nuostabu, — įdėmiai tyrinėdamas stenogramą, pagyrė 
Hortenzijus. — Vadinasi, šie simboliai atstoja garsus, taip? Ar iš- 
tisus žodžius? 

— Dažniausiai žodžius, — atsakiau, — ir pasikartojančias 
frazes. 

— Įrodyk, — guviai liepė Katulas. — Rašyk, ką aš pasakysiu. 

Akimirką luktelėjęs, kol aš atsiversiu naują lapą ir išsitrauksiu 
rašomąją lazdelę, jis berte išbėrė: 

— Jei tai, ką aš čia perskaičiau, yra tiesa, tai šis nusikalstamas 
sąmokslas valstybei gresia pilietiniu karu. Jei tai, ką aš perskaičiau, 
yra klastotė, tai ji yra pati šlykščiausia klastotė visoje istorijoje. O aš 
šiaip jau netikiu, kad tai tiesa, nes netikiu, kad žmogus galėtų taip 
rašyti. Mes visi gerai žinome, jog Katilina karštakošis, bet vis dėlto 
jis yra tikras ir garbingas romėnas, o ne koks nors suktas ir ambi- 
cingas svetimšalis, todėl jo žodžiais aš visuomet tikėsiu labiau negu 

kokio nors naujoko žodžiais, visuomet! Ko tu, Ciceronai, iš mūsų 
nori? Nejaugi po viso to, kas įvyko tarp mūsų, tu vis dar tikiesi, kad 
aš palaikysiu tavo kandidatūrą konsulų rinkimuose? Ką tai reiškia? 

— Nieko, — maloniai atsakė Ciceronas. — (Gavau šiokios 
tokios informacijos ir pamaniau, kad ji tave sudomintų. Paskui 
perdaviau ją Hortenzijui, ir tai viskas. Jei pameni, pats mane čia 
pasikvietei. Aš pats nesiprašiau. Tai aš galėčiau paklausti: „Ko jūs, 
gerbiamieji, iš manęs norite? Ar norite pakliūti tarp Pompėjaus bei 
jo kariuomenės Rytuose ir Kraso, Cezario bei miestiečių Italijoje, 
kad jie palengva išspaustų iš jūsų visą gyvybę? Ar pasikliaunate tais 
dviem žmonėmis, kuriuos remiate konsulų rinkimuose, iš kurių vie- 
nas yra bukagalvis, o kitas — pamišėlis? Betgi jie nesugeba tvarkytis 
net savo namuose, tai kaipgi susitvarkys su visos tautos reikalais? Ar 
jūs šito norite? Ką gi, tiek jau to. Mano bent jau rami sąžinė. At- 
likau savo patriotinę pareigą, perspėjau apie tai, kas vyksta, nors jūs 
niekada nebuvote mano draugai. Be to, manau, kad šiandien savo 
drąsiu poelgiu senate įrodžiau, jog esu pasiryžęs pasipriešinti šiems 
nusikaltėliams. To dar nepadarė ir nepadarys joks kitas kandidatas 
į konsulus. Aš įsigijau priešų ir jūsų akyse juos demaskavau. Tačiau 
nei iš tavęs, Katulai, nei iš jūsų visų man 277e40 nereikia, o jeigu norite 
mane įžeisti, tuomet palinkėsiu jums labos nakties. 

Ciceronas apsisuko ir patraukė durų link, o aš nusekiau iš pas- 
kos; tikriausiai jam tai atrodė pati ilgiausia kelionė iš visų, kurias 
kada nors yra tekę keliauti — mes jau buvome nuėję iki tamsoje 
skendinčio prieškambario, kuris senatoriui simbolizavo politinės 
karjeros pabaigą, tačiau tuo metu išgirdome šaukiant (tai buvo pa- 
ties Lukulo balsas): 

— Nagi, skaityk! 

Ciceronas sustojo, ir mes abu atsigręžėme. 

— Skaityk, ką užrašei! — pakartojo Lukulas. — Ką pasakė 
Katulas! | 

Ciceronas man linktelėjo, ir aš atsiverčiau savo užrašus. 

— „Jei tai ką aš čia perskaičiau yra tiesa, — monotonišku balsu 
ėmiau skaityti stenogramą, — tai šis nusikalstamas sąmokslas vals- 

tybei grasia pilietiniu karu jei tai ką aš perskaičiau yra klastotė tai 
ji yra pati šlykščiausia klastotė visoje istorijoje o aš šiaip jau netikiu 
kad tai tiesa nes netikiu kad žmogus galėtų taip rašyti...“ 

— Jis galėjo paprasčiausiai prisiminti, — pastebėjo Katu- 
las. — Tai viso labo pigus triukas, panašus į tuos, kuriuos forume 
atlieka fokusininkai. 

— O antroji dalis? — neatstojo Lukulas. — Perskaityk, ką 
baigdamas pasakė tavo šeimininkas. 

Pirštu ėmiau vedžioti toliau. 

— „...nors jūs niekada nebuvote mano draugai be to manau 
kad šiandien savo drąsiu poelgiu senate įrodžiau jog esu pasiryžęs 
pasipriešinti šiems nusikaltėliams to dar nepadarė ir nepadarys 
joks kitas kandidatas į konsulus aš įsigijau priešų ir jūsų akyse juos 
demaskavau tačiau nei iš tavęs Katulai nei iš jūsų visų man nieko 
nereikia 0 jeigu norite mane įžeisti tuomet palinkėsiu jums labos 
nakties.“ 

Izaurikas švilptelėjo. Hortenzijus linktelėjo ir pratarė „Aš jums 
sakiau“, o gal „Aš jus perspėjau“, — tiksliai neprisimenu, — o Me- 
telas į tai atsakė: 

— Taip, turiu pripažinti, kad man įrodymų pakanka. 

Katulas tik dėbtelėjo į mane. 

— Sugrįžk, Ciceronai, — tarė Lukulas, pamodamas jam 
pirštu. — Patikėjau. Protokolas tikras. Atidėkime klausimą, kam 
kurio labiau reikia vėlesniam laikui ir pradėkime nuo prielaidos, kad 
mums reikia vienas kito. 

— O manęs dar neįtikino, — burbtelėjo Katulas. 

— Tuomet leisk man tave įtikinti. Vienu žodžiu, — nekan- 
traudamas prabilo Hortenzijus. — Cezaris. Cezaris... su Kraso 
auksu, dviem konsulais ir dešimčia tribūnų! 

— Nejaugi mums iš tikrųjų reikia kalbėtis su tokiais žmonė- 
mis? — atsiduso Katulas. 

— Tiek jau to, su Ciceronu gal ir galima, — tęsė jis jau nebe 
taip kategoriškai. — Tačiau tavęs mums tikrai nereikia, — atžariai 
mestelėjo man, kai aš-iš įpročio buvau besekąs paskui savo šeimi- 

ninką. — Aš nenoriu, kad šitas padaras su savo triukais maišytųsi 
man po kojom, klausytųsi, ką mes kalbame, ir savo abejotinu metodu 
viską užrašinėtų. Jei ką nors ir nutarsime, nenorėčiau, kad tai iškiltų 
aikštėn. 

Ciceronas dvejojo. 

— Gerai, — galų gale labai neryžtingai tarė jis, pažiūrėdamas į 
mane apgailestaujamu žvilgsniu. — Palauk kieme, Tironai. 

Žinoma, neturėjau jokios teisės jaustis įžeistas. Visų pirma bu- 
vau tik vergas, atsarginė ranka, įrankis, „padaras“, anot Katulo. Vis 
dėlto šį pažeminimą išgyvenau labai skaudžiai. Susivyniojau savo 
užrašus, o paskui per prieškambarį ir ką tik ištinkuotas prabangias 
menes — Veneros, Merkurijaus, Marso, Jupiterio, — kuriose apsia- 
.vę minkštomis šlepetėmis su švytinčiais degtuvais rankose tylėdami 
sukiojosi vergai, uždegdami dievams žibintus ir kandeliabrus, nu- 
ėjau išėjimo link. Galiausiai atsidūriau parke — buvo šilta, žemę 
gaubė sutemos, svirpė cikados, — ir nė nepajutau, kaip skruostais 
ėmė riedėti ašaros; iš tikrųjų, net ir šiandien negaliu paaiškinti kodėl 
— tikriausiai buvau labai pavargęs. 


Nubudau prieš pat auštant nutirpusiomis galūnėmis ir šlapias 
nuo rasos. Iš pradžių nesusigaudžiau nei kur esąs, nei kaip čia pa- 
tekau, bet pagaliau supratau, kad guliu ant akmeninio suolo priešais 
rūmų fasadą, o mane pažadino Ciceronas. Jo veidas, palinkęs tiesiai 
virš manęs, atrodė liūdnas. 

— Baigėme, — tarė jis. — Reikia kuo greičiau grįžti į miestą. 

Jis pasižiūrėjo į tą pusę, kur laukė pakinkytas vežimas, ir, pri- 
dėjęs prie lūpų pirštą, perspėjo, kad girdint Hortenzijaus prievaizdui 
nieko neklausinėčiau. Todėl tylėdami įlipome į vežimą ir netrukus 
pajudėjome; prisimenu, kaip išvažiuojant iš parko paskutinį kartą 
žvilgtelėjau į tolstančius rūmus, kurių terasose vis dar liepsnojo 
deglai, blausioje ryto šviesoje beprarandantys visą savo ryškumą; 
aristokratų niekur nesimatė. 

Ciceronas, žinodamas, kad po dviejų su trupučiu valandų turės 
išvykti į Marso lauke vykstančius rinkimus, be perstojo ragino veži- 
ką paskubėti, tad nelaimingų žirgų oda po šios kelionės greičiausiai 
buvo sukapota iki kraujo. Mums pasisekė, kad kelias buvo tuščias, 
išskyrus vieną kitą į miestą einantį ankstyvą rinkėją, todėl lėkėme 
šuoliais ir Fontinalijaus vartus pasiekėme kaip tik tuo metu, kai jie 
buvo atidaromi, o paskui akmenimis grįstu Eskvilinos kalvos šlaitu 
uždardėjome greičiau už geriausią bėgiką. Prieš pat Teros šventyklą 
Ciceronas paprašė sustoti, ir mes likusią kelio dalį ėjome pėsčiomis 
— tiesą sakant, šis Cicerono sumanymas man iš pradžių pasirodė 
keistas, bet vėliau supratau, kad jis nenorėjo būti pastebėtas šalinin- 
kų, kurie jau rinkosi tiesiai priešais pagrindines jo namo duris. Jis 
žirgliojo pirma manęs, kaip įprastai, sunėręs už nugaros rankas, ir 
nieko nepasakojo, o aš, sekdamas iš paskos, pastebėjau, kad jo dar 
vakar balta kaip sniegas toga buvo gerokai išpurvinta. Mes nepa- 
stebėti apėjome namą ir į vidų patekome pro siauras galines duris, 
skirtas tarnams, ir ten susidūrėme su atgrasiu Terencijos ūkvedžiu 
Filotimu, pareinančiu greičiausiai iš naktinio pasimatymo su kuria 
nors verge. Ciceronas, mąstydamas apie tai, kas įvyko ir kas dar turė- 
jo įvykti, jo net nepastebėjo. Jo akys buvo paraudusios nuo nemigos, 
o veidas ir rudi plaukai papilkėję nuo dulkių. Liepęs man atidaryti 
duris ir įleisti lankytojus, pats užlipo aukštyn. 

Vienas iš pirmųjų prie slenksčio stovėjo Kvintas, kuris tuoj pat 
panoro sužinoti, kas vyksta. Jis kartu su kitais Ciceronui artimais 
žmonėmis iki vidurnakčio sėdėjo Atiko bibliotekoje, laukdami jo 
sugrįžtant, todėl buvo ir įtūžęs, ir sunerimęs. Aš pasijutau labai ne- 
patogiai, todėl vargais negalais išlemenau, kad jis savo klausimus už- 
duotų asmeniškai broliui. Kalbant tarp mūsų, Cicerono susitikimas 
su didžiausiais jo priešais man dabar atrodė toks nerealus, kad aš be- 
veik pamaniau, jog viską susapnavau. Žinoma, Kvintui tai nepatiko, 
bet mane nuo tolesnių nepatogumų išgelbėjo į vidų besi-veržiantys 
lankytojai. Apsimečiau, kad man reikia patikrinti, ar tabulinume 
viskas paruošta, ir, įsmukęs į savo kambarėlį, puoliau prie dubens su 
drungnu vandeniu ir ėmiau praustis veidą bei sprandą. 

Po valandos išvydęs Ciceroną, eilinį kartą negalėjau atsistebėti 
jo sugebėjimu per tokį trumpą laiką atgauti jėgas (esu pastebėjęs, 
kad šia savybe pasižymi visi didieji politikai). Nė vienas iš tą rytą 
mačiusiųjų laiptais besileidžiantį senatorių, vilkintį ką tik išskalbta 
baltutėle toga, švariai nupraustu ir nuskustu veidu, sušukuotais ir 
iškvepintais plaukais, negalėjo nė įtarti, kad jis nemiegojo dvi pasta- 
rąsias naktis. Ankštas namas buvo sausakimšas šalininkų. Ciceronas 
ant pečių buvo atsargiai pasisodinęs lygiai prieš metus gimusį mažąjį 
Marką, todėl jiems pasirodžius kilo tokia didelė džiaugsmo banga, 
kad nuo jos, rodės, ims byrėti stogo čerpės, nieko nuostabaus, kad 
vargšas berniukas pravirko. Ciceronas, nenorėdamas, kad kas nors 
palaikytų tai bloga lemiančiu ženklu, greitai nukėlė jį sau nuo pečių 
ir ištiesė jam už nugaros, ant laiptų, stovinčiai Terencijai. Jis jai nusi- 
šypsojo ir kažką pasakė, o aš tą akimirką pirmą kartą supratau, kokie 
artimi jie buvo tapę: santuoka iš išskaičiavimo tapo neįveikiama 
bendryste. Negirdėjau, ką jie vienas kitam pasakė, o Ciceronas ne- 
trukus atsidūrė minioje. 

Buvo susirinkę tiek daug Žmonių, kad jis turėjo gerokai pasi- 
darbuoti alkūnėmis, norėdamas per tabulinumą patekti į atriumą, 
kur gausaus senatorių būrio apsuptyje jo laukė Kvintas, Frugis ir 
Atikas. Tarp atvykusių pareikšti savo paramos buvo senas Cicerono 
bičiulis Servijus Sulpicijus, į konsulus atsisakęs pretenduoti garsusis 
teisės žinovas Galas, Frugis vyresnysis, su kuriuo Ciceronas ėmė vis 
labiau giminiuotis, taip pat ir Marcelinas, palaikęs Ciceroną Verio 
teismo metu; žinoma, atvyko ir visi tie senatoriai, kuriuos Ciceronas 
buvo gynęs teismuose — Kornelijus, Fundanijus, Orchivijus, taip 
pat Fontėjus, korumpuotas Galijos ekskonsulas. Čia išvydau netgi 
Katoną — tą patį Katoną, kuris, atsigavęs po nesėkmingo bandymo 
pasipiršti savo pusseserei, tuo metu ėjo Romos iždo kvestoriaus pa- 
reigas, varydamas iš proto visus tarnautojus, nes kiekvieną klausimą 
spręsdavo vadovaudamasis stoikų filosofija. Braudamasis paskui Ci- 
ceroną, pasijutau taip, tartum iš praeities būtų sugrįžę pastarieji de- 
šimt metų kartu su visomis primirštomis bylomis, dėl kurių jis taip 
uoliai kovojo teismuose; susitikti su Ciceronu buvo atvykęs netgi 

Popilijus Lėnas, kurio sūnėną, kaltinamą tėvo nužudymu, Ciceronui 
pavyko apginti būtent tą dieną, kai pasirodė Stenijus. Scena Cicero- 
no namuose labiau priminė šeimos šventę negu susitikimą rinkimų 
dieną, o Ciceronas, kaip visuomet panašiais atvejais, jautėsi lyg Žuvis 
vandenyje: vargu ar liko nors vienas šalininkas, su kuriuo jis nebūtų 
pasilabinęs rankos paspaudimu ir bent trumpai nešnektelėjęs, todėl 
žvelgiant iš šalies galėjo susidaryti įspūdis, kad tuo metu jam niekas 
kitas nerūpėjo. 

Prieš pat mums išeinant laukan, Kvintas patraukė jį už rankos į 
šalį ir, gerai pamenu, gan piktai paklausė, kur, po galais, jis praleidęs 
visą naktį, — pasirodo, nedaug trūko, kad Kvintas būtų pasiuntęs 
keletą vyrų jo ieškoti, — tačiau Ciceronas, suprasdamas, kad jį gali 
išgirsti susirinkusieji, tyliai atsakė viską papasakosiąs vėliau. Tai iš- 
girdęs Kvintas tik dar labiau supyko. 

— Kuo tu mane laikai? — užsipuolė jis. — Tarnaite? Pasa- 
kok! 

Ciceronui neliko nieko kito, kaip tik skubiai papasakoti apie 
išvyką į Lukulo rūmus, taip pat apie susitikimą, kuriame dalyvavo ir 
Metelas su Katulu bei Hortenzijus ir Izaurikas. 

— Visas patricijų klanas! — sušnibždėjo nustebęs ir visą savo 
apmaudą pamiršęs Kvintas. — O, dievai, kas gi būtų išdrįsęs pagal- 
voti? Nejaugi jie mus palaikys? 

— Kalbėjomės ne vieną valandą, bet galiausiai jie nusprendė, 
kad negali niekuo įsipareigoti nepasitarę su kitomis įtakingomis 
giminėmis, — paaiškino Ciceronas, nervingai dairydamasis į šalis ir 
bijodamas, kad kas neišgirstų. Vis dėlto ūžesys buvo per didelis, kad 
kas nors suprastų, ką jis sako. — Manau, Hortenzijus būtų iškart 
sutikęs. Katulas ir toliau instinktyviai prieštarauja. Tuo tarpu kiti pa- 
sielgs taip, kaip jiems atrodys naudingiau. Belieka laukti ir žiūrėti. 

Visa tai girdėjęs Atikas pasiteiavo: 

— Ar jie patikėjo, kad protokolas tikras? 

— Manau, kad taip. Ačiū Tironui. Bet apie tai galėsime pasi- 
kalbėti vėliau. Drąsiau, gerbiamieji, — paragino jis, kiekvienam iš 
mūsų paeiliui spausdamas ranką, — turime šiuos rinkimus laimėti! 

Vargu ar kurio nors iš kandidatų pasirodymas prilygo iškilmin- 
gai Cicerono eisenai į Marso lauką, už kurią jis turėjo būti labiausiai 
dėkingas Kvintui. Joje dalyvavo kokie trys ar keturi šimtai šalininkų 
— muzikantų, jaunų vaikinų su kaspinais perrištomis žaliuojan- 
čiomis medžių šakomis rankose, merginų, barstančių rožių žied- 
lapius, Cicerono draugų teatro aktorių, senatorių, didikų, pirklių, 
smulkesnių prekeivių, nuolatinių teismų žiūrovų, gildijų ir teismų 
tarnautojų, romėnų bendruomenių Sicilijoje ir Artimojoje Galijoje 
atstovų. Įeidami į balsavimui skirtą teritoriją, kurioje jau buvo su- 
sirinkusi didžiulė minia rinkėjų, surengėme triukšmingą spektaklį, 
džiaugsmo šūksniais išreikšdami Ciceronui savo paramą. Sakoma, 
kad daugiausia galimybių laimėti turi tas, kuris prieš rinkimus buvo 
labiausiai pastebimas, tačiau bent jau tą dieną nė vienas negalėjo 
būti tikras, kaip viskas toliau pakryps, juolab turint omenyje itin 
aktyviai veikusius papirkinėtojus, didelį skaičių kandidatų ir jų susi- 
priešinimą, kurį sukėlė senate Cicerono pasakyta kalba, demaskavu- 
si Katiliną ir Hybridą. 

Mes buvome nusiteikę nemalonumams, todėl Kvintas ėmėsi 
atsargumo priemonių, paprašydamas, kad keletas tvirtesnio sudėji- 
mo vyrų eitų priešais Ciceroną, o keletas iš paskos. Kai prisiartino- 
me prie balsavimo aptvarų, aš ėmiau vis labiau nerimauti, kadangi 
priekyje, netoli rinkimų prižiūrėtojo palapinės, išvydau Katiliną ir jo 
rėmėjus. Kai kurie iš šių mušeikų, pamatę mus, ėmė tyčiotis, tačiau 
pats Katilina, paniekinamai dirstelėjęs Cicerono pusėn, tęsė pokalbį 
su Hybrida. Jaunajam Frugiui sumurmėjau, jog; esu nustebintas, kad 
Hortenzijus nesigriebė jam įprastos bauginimo taktikos, o jis, būda- 
mas gan protingas, man atsakė: 

— Jis nemato jokio reikalo taip elgtis, nes yra tikras savo per- 
gale. 

Jo žodžiai mane privertė sunerimti. 

Tačiau netrukus įvyko kažkas neįtikėtina. Ciceronas drauge su 
kitais senatoriais, iškėlusiais savo kandidatūrą konsulų arba pretorių 
rinkimuose, — maždaug pora tuzinų vyrų, — stovėjo kandidatams 
skirtoje nedidelėje teritorijoje, nuo šalininkų atitvertoje neaukšta, 

avių gardui skirta tvora. Marcijus Figulas, tuo metu ėjęs vyresniojo 
konsulo pareigas, kalbėjosi su augūru, laukdamas, kada bus galima 
pradėti balsavimą, kai pasirodė Hortenzijus, lydimas kokių dvide- 
šimties žmonių būrio. Minia prasiskyrė, leisdama jiems praeiti. Tada 
Hortenzijus prisiartino prie Cicerono, kuris nutraukė pokalbį su 
vienu iš kandidatų — jei neklystu, tai buvo Kornificijus, — ir žengė 
jo pasitikti. Tai nustebino susirinkusius žmones, nes senų konkuren- 
tų nemeilė vienas kitam niekam nebuvo paslaptis; be abejo, Katilina 
ir Hybrida į juos taip pat įsmeigė įdėmius žvilgsnius. Ciceronas su 
Hortenzijumi akimirką žiūrėjo vienas į kitą, paskui abu vienu metu 
nusilenkė ir, ištiesę dešines, neskubėdami pasisveikino. Abu tylėjo, 
bet netrukus Hortenzijus, tebelaikydamas Cicerono ranką, truputį 
pasisuko į už jo stovinčius žmones ir iškėlė ją sau virš galvos. Stai- 
ga nugriaudėjo aplodismentai, sumišę su priešiškai nusiteikusiųjų 
švilpimu ir aikčiojimu, nes tai, ką reiškia šis gestas, suprato visi, o 
aš niekuomet nieko panašaus nesitikėjau išvysiąs. Aristokratai ba- 
laiko Ciceroną! Netrukus Hortenzijaus palydovai apsisuko ir įsiliejo į 
minią, tikriausiai norėdami informuoti savo agentus centurijose, už 
ką dabar reikia balsuoti. Katilinos veide pastebėjau sumišimą, nes 
šis įvykis kad ir koks jis reikšmingas, — Žmonės vien tik apie jį tuo 
metu tekalbėjo, — buvo labai trumpas, ir Hortenzijus jau ėjo tolyn. 
Netrukus Figulas pakvietė kandidatus, kad šie užliptų ant pakylos ir 
būtų galima skelbti balsavimo pradžią. 


Kiekvieniuose rinkimuose galima sutikti kvailį, kuris tvirtina 
žinąs, kas juos laimės. Tačiau rinkimai yra gyva būtybė — netgi 
galima sakyti, jog tai pati gyviausia būtybė, — su tūkstančių tūks- 
tančiais smegenų, galūnių ir akių, minčių ir troškimų, besiranganti, 
besisukiojanti ir bėganti kryptimi, kurios niekas nebuvo numatęs, ir 
kartais ji taip elgiasi paprasčiausiai norėdama įrodyti visus išminčius 
buvus kvailiais. Būtent tai aš ir supratau anądien, tada, kai Marso 
lauke buvo ištirtos gyvulių žarnos, kai paaiškėjo, kur link skrenda 
paukščiai, ir buvo paprašyta dievų pagalbos, tada, kai visiems epilep- 

tikams buvo duotas nurodymas palikti šį lauką (tais laikais epilepsi- 
jos priepuolis arba, kitaip tariant, morbus comitialis, bet kokį veiksmą 
savaime paversdavo negaliojančiu), o Romos prieigose, saugantis 
netikėto užpuolimo, buvo išrikiuotas legionas, tada, kai buvo pa- 
garsintas kandidatų sąrašas, nuaidėjo trimitų garsai, virš Janikulumo 
kalvos suplevėsavo raudona vėliava ir Romos piliečiai ėmė mesti savo 
biuletenius. 

Garbinga teisė balsuoti pirmai iš šimto devyniasdešimt trijų 
centurijų buvo nustatyta burtų keliu, o būti vienu iš cenžuria praero- 
gativa, kaip ji būdavo vadinama, narių reiškė išskirtinę palaimą, nes 
pirmosios balsavusios centurijos sprendimas dažnai duodavo toną 
visai rinkimų eigai. Į šią teisę galėdavo pretenduoti tik labiausiai 
. pasiturinčios centurijos, ir aš dar gerai prisimenu, kaip tų metų lai- 
mėtojai — augaloti pirkliai ir bankininkai — oriai perėjo mediniu 
tiltu ir pranyko anapus pertvarų. Jų rinkimų biuleteniai buvo greitai 
suskaičiuoti, Figulas išėjo tribunolo priekin ir paskelbė, kad dau- 
giausiai balsų gavo Ciceronas, o antrasis liko Katilina. Daugelis net 
aiktelėjo iš nuostabos, nes visi kvailiai, apie kuriuos buvau užsiminęs, 
pranašavo, kad rinkimus laimės Katilina, o antrasis bus Hybrida, 
tačiau aikčiojimas netrukus virto Cicerono šalininkų džiūgavimu 
-— supratę, kas įvyko, jie ėmė entuziastingai reikšti emocijas, kurios 
išplito po visą Marso lauką. Ciceronas tuo metu stovėjo po stogine, 
įrengta žemiau konsulams skirtos pakylos. Jis leido sau nusišypsoti 
tik trumpą akimirką, o jo, kaip gero aktoriaus, laikysena bylojo Ro- 
mos konsului būtiną orumą ir valdingumą. Katilina, stovėjęs kiek tik 
įmanoma toliau nuo Cicerono, — tarp jų rikiavosi visi kiti kandida- 
tai, — atrodė tarytum gavęs per veidą. Vienintelio Hybridos veidas 
atrodė visiškai abejingas, tik nežinia ar dėl to, kad jis vėl, kaip įpra- 
stai, buvo įkaušęs, ar dėl to, kad buvo pernelyg kvailas suvokti, kas 
vyksta. Tuo tarpu Krasas su Cezariu stoviniavo šnekučiuodamiesi ne 
per toliausiai nuo vietos, kurioje iš balsavimo aptvarų pasirodydavo 
savo biuletenius įmetę rinkėjai, o aš vos susivaldžiau nenusijuokęs 
— jų veiduose išskaičiau, kad jie negali patikėti tuo, ką išgirdo. Jie 
greitomis kažką aptarė, o paskui nuskubėjo į skirtingas puses — Ži- 

noma, išsiaiškinti, kodėl dvidešimties milijonų nentereljų nepukuko 
centuria braerogativa paramai užsitikrinti. 

Jei Krasas, anot Ranunkulo skaičiavimų, iš tiesų buvo numlplr 
kęs aštuonis tūkstančius balsų, jų būtų visiškai pakakę pakreipti bul- 
savimą savo naudai. Tačiau dėl visoje Italijoje kilusio susidomėjimo 
rinkimai buvo kaip niekada įtempti, todėl prieš vidurdienį, suskui- 
čiavus balsus, tapo akivaizdu, kad didžiausiam papirkėjui nepavyko 
įgyvendinti savo tikslų. Už Ciceroną visuomet aktyviai balsuodavo 
raitininkai, Pompėjaus šalininkai ir Žemieji luomai. Hortenzijui, 
Katului, Metelui, Izaurikui ir broliams Lukulams davus nurodymą, 
už ką balsuoti aristokratų įtakoje esančioms centurijoms, Ciceronas 
po kiekvieno balsavimo surinkdavo daugiausia balsų, tiesa, jo per- 
svara dažnai būdavo nedidelė, bet jos visiškai užteko, kad liktų tik 
vienas neatsakytas klausimas, tai yra kas taps antruoju konsulu. Iki 
vidurdienio atrodė, kad juo turėtų būti Katilina, tai liudijo ir mano 
užrašai, kuriuos radau kitą dieną: 


Ciceronas 81 centurija 
Katilina 34 centurijos 
Hlybrida 29 centurijos 
Sacerdas 9 centurijos 
Lionginas 5 centurijos 
Kornifucijus 2 centurijos 


Vėliau turėjo balsuoti šešios centurijos, kurioms priklausė vien 
tik aristokratai, sex sufragia, ir jos Katilinai sudavė mirtiną smūgį; 
todėl, jei manęs paklaustumėte, kas tą ypatingą dieną man labiausiai 
įstrigo atmintyje, atsakyčiau, jog tai buvo vorele išsirikiavę patricijai. 
Marso laukas plyti už miesto sienos, todėl niekas negalėjo uždrausti 
juose dalyvauti ir Liucijui Lukului su Kvintu Metelu, kurie atvyko 
balsuoti vilkėdami purpuro raudonumo apsiaustais ir kariškomis 
uniformomis; jau vien tik jų išvaizda sukėlė daugelio nuostabą, 
tačiau didžiausias šurmulys kilo paskelbus, kad jų centurija daugiau- 
sia balsavo už Ciceroną, antroje vietoje palikdama Hybridą. Po jų 

balsuoti ėjo Izaurikas, Kurijus vyresnysis, Emilijus Alba, Klaudijus 
Pulcheras, Junijus Servilijus, kuris buvo Katono sesers Servilijos 
vyras, senukas Metelas Pijus, pontif2x maximus, kuris jau nebegalėjo 
pats ateiti, todėl atvyko balsuoti neštuvuose, o jam iš paskos — jo 
įsūnis Skipijus Nasika... Kiekvienai centurijai baigus balsuoti, buvo 
suskaičuojami biuleteniai ir paskelbiami rezultatai, kurie išliko tokie 
patys: pirmoje vietoje — Ciceronas, antroje — Hybrida, pirmoje 
vietoje — Ciceronas, antroje — Hybrida, pirmoje vietoje — Ci- 
ceronas... Galiausiai, kai pro Katiliną į jį akių nepakeldami praėjo 
balsavimą baigę Hortenzijus ir Katulas, o tribūnas paskelbė, kad jų 
centurija irgi balsavo už Ciceroną ir Hybridą, šis turėjo suprasti, kad 
rinkimus jau pralaimėjo. Tuo metu už Ciceroną buvo balsavusios 
- aštuoniasdešimt septynios centurijos, už Hybridą — trisdešimt 
penkios, o už Katiliną — trisdešimt keturios; Hybrida pirmą kartą 
per visą balsavimą pralenkė savo porininką, tačiau buvo dar svar- 
biau, kad aristokratai viešai pademonstravo priešiškumą vienam iš 
saviškių, ir ne bet kaip, o pačiu žiauriausiu būdu. Tuo metu galutinai 
paaiškėjo, jog Katilina jau nebeturi jokių šansų, tačiau elgėsi jis tikrai 
pagirtinai. Aš tikėjausi, kad jis tiesiog pasius iš pykčio arba pliko- 
mis rankomis puls Ciceroną, norėdamas jį pasmaugti. Vis dėlto jis 
visą dieną kantriai prastovėjo karštyje, pro šalį iš balsavimo aptvaro 
einant romėnams ir kartu su saule gęstant paskutinei vilčiai. Jis šal- 
takraujiškai ramus išliko net ir tuomet, kai Figulas paskutinį kartą 
išėjo priekin paskelbti galutinių rezultatų: 


Ciceronas 193 centurijos 
Hlybrida IO2 centurijos 
Katilina 65 centurijos 
Sacerdas I2 centurijų 
Lionginas 9 centurijos 
Kornifuijus 5 centurijos 


Mes džiūgavome, kol paskaudo gerkles, tačiau Ciceronas 
— žmogus, kuriam ką tik pavyko įgyvendinti savo didžiausias am- 

bicijas, — atrodė labai susirūpinęs, todėl aš pasijutau nejaukiai. Tik 
vėliau supratau, kad tokia išvaizda turėjo tapti neatskiriama konsulo 
įvaizdžio dalimi: truputį pakeltas smakras, ryžtingai sučiauptos 
lūpos ir kažkur į tolį, į šlovingą ateitį, žvelgiančios akys. Hybrida iš- 
tiesė Katilinai ranką, bet šis, nekreipdamas į jį dėmesio, tartum būtų 
patekęs į transą, suskato leistis nuo pakylos. Jis buvo visiškai žlugęs, 
o po metų ar dvejų jo laukė ir pašalinimas iš senato. Ėmiau dairytis 
Kraso su Cezariu, tačiau jie dar prieš valandą, kai tik paaiškėjo, jog 
Cicerono pergalei balsų jau užtenka, dingo iš Marso lauko. Taip pat 
pasielgė ir aristokratai. Atsikratę Katilinos, jie išsiskirstė po namus, 
tarytum būtų atlikę labai nemalonų darbą, pavyzdžiui, nudobę my- 
limą, bet staiga pasiutusį; medžioklinį šunį, ir dabar būtų norėję tik 
vieno — greičiau pamiršti savo širdgėlą. 


Tokiu būdu Markas Tulijus Ciceronas, būdamas keturiasde- 
šimt dvejų metų, tai yra sulaukęs reikiamo pagal įstatymą amžiaus, 
išsikovojo imperium, aukščiausią valdžią, — tapo Romos konsulu. 
Beje, už jį balsavo absoliučiai visos centurijos, o kadangi jis buvo 
„pašalinis“, neturintis nei įtakingos giminės, nei turtų, nei už jo iš- 
sirikiavusios kariuomenės, šis atvejis neturėjo analogų nei anksčiau, 
nei vėliau. Tą vakarą, kai iš Marso lauko sugrižome į jo kuklius na- 
mus, Ciceronas, padėkojęs savo šalininkams, atsisveikinęs su jais ir 
priėmęs savo vergų sveikinimus, liepė lovas iš valgomojo išnešti ant 
stogo, kaip aną vakarą, — rodos, taip seniai tas buvo, — kai jis pirmą 
kartą prabilo apie savo ambicijas tapti konsulu. Ciceronas pagerbė 
mane pakviesdamas prisidėti prie jo šeimos narių ir pareiškė, kad jis 
be manęs savo tikslo niekada nebūtų pasiekęs. Apimtas džiaugsmo, 
aš jau tikėjausi išgirsiąs apie man suteikiamą laisvę ir dovanojamą 
ūkį, tačiau jis apie tai nė neužsiminė, o aš jam nieko ir nepriminiau, 
nes tai nebuvo tinkamiausias tam metas. Jis buvo įsitaisęs ant vienos 
lovos su Terencija, Kvintas su Pomponija — ant kitos, Tulija sėdėjo 


šalia Frugio, o aš šalia Atiko. Nugyvenęs tiek daug metų, jau nelabai 

pamenu, nei ką mes tą vakarą valgėme ar gėrėme, nei kitų aplinky- 
bių, bet gerai prisimenu, kad kiekvienas dalijomės tą dieną patirtais 
asmeniniais įspūdžiais, iš kurių pats ryškiausias, be abejo, buvo aris- 
tokratų balsavimas 27 masse už Ciceroną. 

— Sakyk, Markai, — išgėręs daugokai vyno, kreipėsi Ati- 
kas, — kaip tau pavyko juos įtikinti? Nors, kaip Žinau, esi retorikos 
genijus, šie žmonės tavęs labai nekentė — jie negalėdavo pakęsti nei 
tavo kalbų, nei tavo užimamos pozicijos. Ką tu jiems dar pažadėjai 
be to, kad užkirsi kelią Katilinai? 

— Žinoma, — atsakė Ciceronas, — aš turėjau pažadėti, kad 
vadovausiu Kraso, Cezario ir tribūnų opozicijai, kai šie pateiks že- 
mės reformos įstatymo projektą. 

— Tai bent užduotis! — tarė Kvintas. 

— Ir tai viskas? — nenurimo Atikas. 

(Po tiek daug metų prisimindamas šį įvykį manau, kad jis el- 
gėsi kaip patyręs teisėjas ir jau iš anksto žinojo atsakymą, kurį jam 
greičiausiai pavyko sužinoti iš savo draugo Hortenzijaus.) 

— Ir tu tikrai nieko daugiau nepažadėjai? Juk praleidai pas 
juos ne vieną valandą. 

Ciceronas susiraukė. 

— Taip, aš turėjau įsipareigoti, — nenoriai prabilo jis, — kad 
būdamas konsulu pasiūlysiu senatui suteikti Lukului teisę į trium- 
f3... Taip pat ir Kvintui Metelui. 

Tada aš pagaliau supratau, kodėl Ciceronas iš susitikimo su 
aristokratais išėjo toks nuliūdęs ir susimąstęs. Kvintas padėjo lėkštę, 
kurią prieš tai laikė rankoje ir su neslepiamu pasibjaurėjimu pažvel- 
gė į brolį. 

— Vadinasi, jie pirmiausia norėjo, kad pasipriešintum žemės 
reformos įstatymui ir tokiu būdu užsitrauktum tautos nemalonę, o 
paskui pareikalavo, kad taptum Pompėjaus priešu, leisdamas trium- 
fuoti didžiausiems jo konkurentams? 

— Atleisk man, brolau, — pavargusiu balsu atsakė Cicero- 
nas, — bet aš nemanau, kad aristokratai būtų susikrovę sau tokius 
turtus, nemokėdami nusiderėti. Laikiausi tol, kol tai buvo įmanoma. 

— O kodėl vis dėlto sutikai? 

— Todėl, kad man reikėjo laimėti. 

— O ką būtent laimėti? 

Ciceronas tylėjo. 

— Puiku, — įsiterpė Terencija, plekšnodama vyrui per kelį. — 
Man atrodo, kad tu pasirinkai teisingą taktiką. 

— Nieko sau! — paprieštaravo jai Kvintas. — Bet Markas, 
tapęs konsulu, po kelių savaičių praras visus savo šalininkus. Tauta 
jį apkaltins išdavyste. Taip pat pasielgs ir Pompėjaus sąjungininkai. 
O ir patys aristokratai atsikratys jo tą pačią dieną, kai tik jis įvykdys 
visus savo įsipareigojimus. Kas jį tada gins? 

— Aš tave ginsiu, — pareiškė tėvui Tulija, tačiau iš jos ryžto 
ir ištikimybės niekas nesijuokė, o ir pats Ciceronas tik vos ne vos 
šyptelėjo. 

Tačiau netrukus jis atsigavo. 

— Iš tikrųjų, Kvintai, — tarė jis, — tu mums gadini visą vakarą. 
Tarp dviejų kraštutinumų visuomet yra vidurio kelias. Krasą su Ce- 
zariu būtina sustabdyti, ir aš tai galiu padaryti. O dėl Lukulo, tai visi 
pripažįsta, kad jis už savo pergalę prieš Mitradatą šimtąkart labiau 
vertas triumto. 
| — O Metelas? — pertraukė jį Kvintas. 

— Esu tikras, kad rasčiau, už ką pagirti net ir Metelą. Tik 
duokite man laiko. 

— O Pompėjus? 

— Pompėjus, kaip mums visiems žinoma, yra nuolankus res- 
publikos tarnas, — atsakė Ciceronas, gracingai mostelėdamas ran- 
ka. — O svarbiausia, — pridūrė jis bejausmiu veidu, — jo čia nėra. 

Po trumpos pauzės Kvintas ėmė nenoriai kikenti. 

— Jo čia nėra, — pakartojo jis. — Iš tikrųjų, tai tiesa. 

Netrukus juokėmės visi; iš tiesų, mums reikėjo pasijuokti. 

— O tai jau geriau! — nusišypsojo Ciceronas. — Štai jums pa- 
moka visam gyvenimui: reikia spręsti problemas, kai jos iškyla, o ne 
graužti save, nerimaujant dėl jų iš anksto. Ypač šįvakar. 

Jo akyje sublizgo ašara. 

— Ar žinote, už ką turėtume išgerti? Esu tikras, kad būtina pa- 
kelti tostą mūsų brangaus pusbrolio Liucijaus atminimui — juk jis 
buvo čia tą vakarą, kai mes pirmąkart prakalbome apie konsulavimą, 
ir dabar labai džiaugtųsi, jei būtų sulaukęs šios dienos. 

Ciceronas pakėlė savo taurę, o mes pasekėmė jo pavyzdžiu, 
tačiau aš tąsyk negalėjau neprisiminti paskutinio jam išsakyto Liu- 
cijaus priekaišto: „Ka/bos, kalbos, kalbos. Nejaugi tavo gudrybėms nėra 
galo?“ 

Vėliau, kai visi jau buvo išsiskirstę, — kas į savo namus, kas į 
lovą, — Ciceronas atsigulė aukštielninkas ant vienos iš lovų, sunėrė 
po galva rankas ir įsistebeilijo į žvaigždes. Aš sėdėjau ant kitos lovos, 
tiesiai priešais jį, su atversta užrašų knygele tam atvejui, jeigu prisi- 
reiktų ką nors užrašyti. Stengiausi neužsnūsti. Tačiau naktis buvo 
šilta, o aš alpau iš nuovargio, todėl, kai ketvirtą ar penktą kartą knap- 
telėjau galva, jis pažiūrėjo į mane ir liepė eiti pailsėti. 

— Tu dabar esi asmeninis naujojo konsulo metraštininkas. To- 
dėl tavo protas turi būti aštrus kaip ir tavo rašomoji lazdelė. 

Man atsistojus eiti, jis toliau stebėjo dangų. 

— Ką apie mus manys būsimosios kartos, a, Tironai? — pa- 
klausė jis. — Tai vienintelis klausimas, kuris turi rūpėti politikui. 
Tačiau prieš teisdamos, jos turės prisiminti, kas mes buvome. 

Aš šiek tiek luktelėjau manydamas, kad jis norės dar ką nors 
pridurti, bet Ciceronas tarytum pamiršo mane, ir aš išėjau palikęs jį 
toliau mąstyti. 


„Didžiosios Britanijos rašytojas Robertas Harris savo“ žūujajame TomManė 
Imperium beletrizuoja istorikams mažiau žinomą sa lstyvėjį Cicerono, jau- 
no, sparčiai karjeros laiptais kylančio advokato, gyvenimo periodą. Jis tapo 
intriguojantį politinės Romos „virtuvės“ paveikslą. o Ciceroną šiuolaikiniam 
skaitytojui pristato kaip tiesioginį moderniųjų politikų protėvį. (...) Imperiu: 
yra patrauklus, informatyvus ir intriguojantis romanas apie senovės Romą“ 
— Marcel Theroux, The New York Times Book Review 


„Harris, tarytum archeologas, dėliojantis į šipulius subyrėjusią mozaiką, savo 
knygoje visuomet, kai tik gali, naudoja istorinę medžiagą apie Romą, į pasako- 
jimą sumaniai įterpdamas tikrų kalbų ir laiškų fragmentus. Jo eksperimentas 
yra drąsus ir netikėtas: romane pateikiama skrupulingai atrinkta istorinė in- 
formacija apie Romą skaitytoją sudomina labiau negu tradiciniai trilerių ele- 
mentai. (...) Tokia meistriška antikinio ir modernaus žanro sintezė yra didelė 
retenybė. 

— Tom Holland, The Guardian 


„Labai lengvai skaitoma, sklandžiai parašyta knyga, kuri yra ir istorinė drama, 
ir politinis trileris, ir scenarijus neblogam kino filmui. (...) Misteris Harris dra- 
matizuoja iš pažiūros visiškai kasdieniškus įvykius: stenografavimą, stenogra- 
mų skaitymą, įstatymų „kalimą“. Tačiau jo meistriškumo dėka šios nuobodybės 
virsta įtemptais, holivudinėms susišaudymo scenoms Pprilygstančiais siužetais“ 
— The Economist 


„Džiaugiuosi tuo, kad perskaičiau šią knygą, kurią galima vadinti geriausiu 
šiuolaikinės politikos veidrodžiu. Kol dar ne per vėlu, ji turėtų būti įvesta į 
moksleiviams privalomos perskaityti literatūros sąrašą: 

— Manda Scott, The Independent 


„Imperium su malonumu gali skaityti visi — žinantys Romos respublikos isto- 
riją ir jos visiškai neišmanantys.' 
— Mary Beard, The New York Review of Books 


„Tironas, kaip ir kiti Imperium personažai, suteikia naudingos istorinės infor- 
macijos ir leidžia susidaryti išsamų bei tikslų Romos politinių intrigų vaizdą 
— Erik Spanberg, Christian Science Monitor 

